
Élt egyszer a hortobágyi nagy magyar pusztaságon egy szegény 
parasztember. Sok gyerekével, asszonyával, látástól vakulásig 
dolgozott, törte a földet, vetette a magot, betakarította a termést, 
mégsem, boldogult semmiképpen. A nap megérlelte az áldást, a 
marhák híztak a kövér legelőn, a disznók az ólban, de a kövér jószág, 
az acélos búza elvándorolt úrbérbe, dézsmába. Disznaját, ökrét a 
földesúr vágatta le, búzájából az ő asztalára sütöttek omlósbélű 
kenyeret. Az áldásból nem maradt neki más a gyermekáldásnál, de 
abból annál bővebben kijutott. Tavaszra járt az idő, amikor az 
asszony megszülte a tizedik gyereket, aki a János nevet kapta a 
keresztségben, s Kicsi Jankónak hívták odahaza. Nemcsak azért, 
mert utolsónak jött a világra, s így nem lehetett nagyobb a 
bátyjainál, hanem mert amúgy is apróra sikeredett. Kicsike volt 
csecsszopó korában, s egy ideig bizony nagyon megfontoltan 
gyarapodott, növekedett, .mintha legfőbb igyekezete az volna, hógy 
minél kisebb helyet foglaljon el. S ebben az igyekezetben igen mély 
bölcsesség mutatkozott meg. 


Amíg ilyen apróka volt, nem fenyegette semmi veszedelem. 
Estefelé, ha a család nyugovóra készülődött, Kicsi Jankó 
meghúzódott a kemence melletti Mozdulatlanul figyelt, mint az 
egérleső macska, s"barna szeme oly élénken csillogott, hogy szinte 
világított a félhomályban. Miután mindenki ledőlt a vackára, ki erre, 
ki arra, fölpattant ültéből, s befurakodott oda, ahol egy ökölnyi rést 
látott az alvók között, hol fejtől az öregekhez, hol lábtól bátyjaihoz, 
magára húzta a pokróc csücskét, s máris megütötte az álom. Ha 
pedig történetesen mindenki szétterpeszkedett a vackán, s még oly 
picinyke hely sem maradt szabadon, ahova becsúszhatott volna, 
bevezetőül szipogott egy-kettőt, aztán bömbölni kezdett, teli 


torokból. Többnyire az anyja szánta meg ilyenkor, arrább noszogatta 
könyökével az urát, kisfiát meg odavette a kebelére. 


De akárhol is húzódott meg éjszakára Kicsi Jankó, feleakkorára 
kellett zsugorodnia, mint amekkora volt, annyi hely sohasem jutott 
neki, hogy kinyújtózhassék. derekát, lábát kiegyenesítse, mert 
valahányszor moccant, mindjárt beleütközött valakibe. S mivel nem 
született még teremtett ember, aki nappal nőtt volna, amikor maga 
is látja, mások is tanúsíthatják -— semmi csodálatos nincs benne, 
hogy Kicsi Jankó óvatosan nőtt -, mivelhogy nyújtózkodni is csak 
óvatosan tudott. 


Egy nap aztán legidősebb bátyja asszonyt hozott a házhoz, s Kicsi 
Jankó kiszorult a kunyhóból az istállóba, ahol a jászolban rakott 
magának vackot. De alig melegedett meg új fekvőhelyén, már a 
második bátyja is ráunt a legényéletre, s oly termetes fehérszemélyt 
választott élettársul, hogy egyszerre két testvére hagyta el a kunyhót, 
s ami űr maradt utánuk, azt az új menyecske könnyűszerrel 
betöltötte egymaga. Kicsi Jankó a jászolból átköltözött a padlásra, az 
illatos, puha szénába. 


Eleinte itt is úgy aludt, ahogy megszokta volt, összegombolyodva, 
mint a macska, fejét lesunyta, térdét a szájáig felrántotta, könyökét a 
mellére húzta, két öklét imádkozásformán összeszorította. Csak 
akkor eszmélt rá, hogy itt végre kedvére kinyújtózhat, amikor egy 
éjjel pók csípte meg a meztelen lábát, kínjában nagyot rúgott, és se 
morgást, se ütést nem kapott büntetésül, de még csak emberi testet 
sem érintett, se fát, vagy a tehén nedves orrát, mint a jászolban. 
Ekkor megértette, hogy életében nagy változás következett be, s a 
felfedezéstől úgy megrészegedett, mintha erős bort ivott volna. Ide- 
oda dobta magát, a szénában, ízlelgette a szabadságot, egyszer 
hason aludt, máskor hanyatt, villaszerűea szétvetett lábbal. 


Ettől kezdve szemlátomást nőtt, gyarapodott. Hullámos Barna 
haja a vállát verdeste, s csillogott a napn fényvilágában, akárcsak a 


szeme, mely éppoly ragyogó volt, mint kisgyerek korában, mikor a 
kemence mellől leskelődött alvóhely után. Tizennyolcadik évére 
kiserkent a bajsza-szakálla, válla megszélesei dett, combja-karja 
megtelt, sudár szép legénnyé nevelődött, lányok nem egyhamar 
felejtették el, ha csak egyszer látták. Keringett körülöttük sokat, 
szerelmetes vére untalan közéjük űzte, utóvégre mégis kinevették, 
mert amilyen beszédes volt a nézése, olyan néma maradt a szája. 

- Kicsi Jankó! Kicsi Jankó! — hajtogatták, s könnyük buggyant, 
úgy mulattak, hogy kicsinek nevezik, holott szépnövésű, derék 
legény. 

Bőségesen termett a föld ezen az áldott őszön. A gazda lerótta a 
tizedet, le a kilencedet, le a tömére dek ajándékot, félretette a 
vetőmagot tavaszra, mégsem ürvlt ki a csűr s az istálló. Soha ilyen 
reménykedőn nem eredtek a tél elébe, s nem csalódtak akkorát 
azóta sem. Jöttek a földesúr emberei a botosispánnal, s valami 
cudar új adóba beszedték a maradék javát. Ijedtükben legény bátyjai 
sorra hozták szeretőjüket a házhoz, hogy szaporodjék a munkáskéz. 
Lakodalom lakodalmat követett, s az utolsó lakodalom után, mikor 
aludni tért, Kicsi Jankó azon vette észre magát, hogyha jobbra 
fordul a szénában, embert ér, ha, balra hasonlóképpen, egyedül ő 
maradt magánosan. 


Puha, simogató éjszaka volt, lemászott hát a szénapadlásról, 
nyakába kerítette subáját, s kiment aludni a szabad ég alá. Hajnalra 
elszíntelenedtek s megsűrűsödtek a fellegek. Kicsi Jankó sóhajtott 
egyet, széttörülte arcán a harmat hideg gyöngyeit, s lassan 
feltápászkodott. Körös-körül, amerre csak ellátott a szeme, 
szunnyadozott a táj álmos és mégis feszült várakozásában. A nádas 
zöldesbarna szőnyegként nyúlt el, alul a levelek, fölöttük a 
nádbuzogányok, itt-ott ezüstös csillámok hasítottak bele, a láp 
yizének tükörlapjai. Az ingovány mögött élénkzöld zsombékok 
buckái hullámzottak; ahol elsimultak, a fű zöldje megsápadt, 
rozsdás színek keveredtek bele, kisebb-nagyobb sárga foltok. 


Egyenletesen, egyhangúan terült el a puszta, nyugalmát se fa, se 
ház, még csak egy csenevész bokrocska sem bontotta meg. Mikor 
meghajnalodott, a kunyhó nyitott ajtajából füst csapott ki, először 
vékonyan, aztán egyre vastagabban. 

- Édesanyám - szólott be Kicsi Jankó a kunyhó ajtaján —, süssön 
nekem pogácsát, elmegyek szerencsepróbálni. 

Odabent sok ember cihelődött, egyedül a legújabb menyecske 
aludt még rózsás arccal, borzasan és boldogan. Az öregasszony a 
tűzhely körül matatott, ráncos kezefejével meg-megdörzsölte a 
szemét; erősen csípte a sűrű füst. Megsütötte a pogácsát, leszedett 
az ereszről egy gomolyát, vágott egy darab szalonnát, s belerakta 
fia tarisznyájába. 

— Világgá mész? - kérdezte. 

- Világgá én! — válaszolta Kicsi Jankó valamelyest hetykébben, 
mint eltervelte, megölelte .anyját, apját, testvéreit, ángyait, vállára - 
vetette a tarisznyát, s nekivágott a síkságnak, toronyiránt. 

Gyorsan szedegette a lábát, nehogy szóhoz juthasson a szíve, 
mert ha arra hallgat, azon nyomban visszafordul. 

Magasan járt a nap az égen. Mikor hátranézett, nem látott 
egyebet, mint egy nagyobbacska zöld foltot s ebben egy kisebb 
sárgát, ennyivé zsugorodott a tanya, ennyivé a nádfödeles kunyhó 
s a fák körötte. Egy darabig simogatta a szemével, aztán tovább 
indult. Fütyörészni próbált, de a hang kicsorbult az ajkán. 
Leheletnyi szellő sem ringatta meg a mozdulatlan levegőt, mégis 
reszketett, mintha borzongana a forróságtól, mintha lázban égne. 


Harmadnapja .bandukolt már, de még mindig csak a párás ég 
mutatta a puszta határát, gyöngyház színben, mivel alig pitymallott. 
Nagyobbacska falut pillantott meg, hegyes cölöpökből vert palánk 
óvta, sánc és árok. 

Mikor a vendégszeretőn kitárt kapun belépett, egy sereg 
rosszkedvű paraszt jött szembe meg néhány katona. Arra sem jutott 


ideje, hogy illendően  elbámészkodjék, az egyik fegyveres 
megmarkolta mellén az inget, s bependerítette a csapatba, ahol 
kárörvendő kacagással fogadták. 


- Mit akarsz tőlem? -— kérdezte Kicsi Jankó méltatlankodva. — 
Nem vagyok idevalósi. Bocsáss utamra. 


A katona megpödörte bajszát, s csak azután válaszolt: 


- A paraszt odavalósi, ahol munka van. Itt van munka. Tehát te 
idevalósi vagy. 


Azzal gőgösen félrenézett, de azért résen volt, s mikor Jankó válla 
közé húzta a fejét, hogy futással érje utol az igazságát, iszonyatosan 
megsújtotta lapjára fordított kardjával. S ezúttal nem kézzel, hanem 
lábbal támogatta vissza a többi közé. Sajgott az ütés, sajgott a rúgás 
helye, de mindez semmi volt ahhoz képest, ahol az igazságtalanság 
fájt. 

- Hova megyünk? - kérdezte a mellette baktató paraszttól. 

Amaz csak morgott válaszképpen, s valóban fölösleges lett volna 
magyarázkodni, mert a palánk mellett rövidesen elértek útjuk 
céljához, egy jókora réshez. A karók egy része hiányzott, más része 
jobbra-balra düledezett. A bolond is rájött volna, hogy a kerítést kell 
megjavítani. Mit tehetett volna egyebet, Kicsi Jankó hányta a földet, 
döngölte az újonnan beásott karók körül, s erősen zúgolódott 
magában, amiért ilyen gorombán megzavarták világjáró útjában. 
Többet akart ő látni a világból, mint amennyi itt megmutatkozott 
belőle. 


Déltájt leheveredtek parasztok, katonák, ki-ki kibontotta a 
tarisznyáját, s előszedte ami elemózsiát hozott. A falánkabbja amúgy 
vaktában tömte az ételt a képébe, a bölcsebbek előbb tüzetesen 
megszemlélték a tepertyűt, a köleslepényt vagy a sovány hurkát, s 
csak aztán láttak hozzá áhítattal. Úgy tartották, hogy aki jól 
megnézett ételt eszik, kétszer annyit gyönyörködhet benne, mint aki 
nem is látta, amit a szájába vett. Bekapott Kicsi Jankó is néhány 


falatot, aztán eldőlt a füvön, figyelt feszülten, mert nem az evésen 
járt az esze. Mikor úgy vélte, hogy ott a kedvező pillanat, felpattant s 
szaladni kezdett, ahogy a lába bírta. 


Egy főkatona vigyázott rájuk, s hogy a kiáltástól torkára ne 
csússzon a falat, fél képébe tolta a nyelvével, s csak azután bíztatta a 
katonáit: 


— Utána! 

Azok meg loholtak készségesen, azaz inkább dühösen. Semmi sem 
bőszíti fel úgy a fegyveres embert, mint ha táplálkozásában zavarják, 
s ez az egyetlen tulajdonság, amibe a fegyveresek a szerelmesekhez 
hasonlók. Kicsi Jankó könnyen futott, gyorsan futott, s minden 
bizonnyal megmenekül, ha a főkatona őrhelyéről, a sáncról, nem 
kiált még egyszer: 

— Gergely! 

Érre a bíztatásra egy ember emelkedett föl a fűből, ahol hivatalból 
hasalt. Kicsi Jankó róhantában csak akkor vette észre, amikor már 
elvágódott egész hosszában, mert Gergely a lába közé dobta ügyesen 
a botját. 

- Hegyibe! - parancsolta ekkor a főkatona, s szétvetett lábbal, 
csípőre helyezett kézzel gyönyörködött benne, mint verik agyba-főbe 
legényei a szökevényt, aki szentségtörőn felugratta őket az ebéd 
mellől. 


Kicsi Jankó olyanformán rázogatta magát a verés után, mint a 
vizes kutya, kóválygott a feje irgalmatlanul, annyi ütés érte, orrából 
bugyogott a vér, a füle zúgott. A főkatona jóllakottan csettintett 
nyelvével. 


- Ládd-e! — mondta büszkén. - Ez a haditudomány. Mert ész kell 
mindenhez, te buta paraszt. 


— Ész! — ismételte titokzatosan s megbökte homlokát, ahol az ész 
honolt. 


Napszálltáig foltozgatták a kerítést, aztán ugyanazon az úton. 
melyen jöttek, visszatértek a faluba. Egyik háznál egyik, másiknál a 
másik paraszt maradt le, mivelhogy idevalósiak voltak mind. 


- Vagy sikerül, vagy nem -— gondolta Kicsi Jankó, mert látta, hogy 
eljött az alkalom, mikor élhet az eszével. Azzal ő is befordult egy 
kapun, átment az udvaron, át a kerten, mígnem elérte a kerítést. 
Megkereste a rést. melynek betömésén maga is egész nap 
fáradozott, aztán felszökkent a sáncra, átugrotta az árkot. Künt a 
szabad mezőn pedig arra gondolt, hogy a főkatoria haditudománya 
alighanem aludni tért éjszakára, máskülönben ő most nem 
ízlelhetné visszaszerzett szabadságát. 


Jobb íze volt a szabadságnak, többre is becsülte, mint annak 
előtte. S mivel újólag elveszíteni semmiképpen nem akarta, s mivel 
tapasztalataiból azt a tanulságot hántotta ki, hogy a szabadságot 
emberek között fenyegeti veszedelem, minden lakott helyet elkerült. 
Taposta a füvet lankadatlanul, mert mindenekelőtt annak 
szándékozott utánajárni, vajon a világ mindvégig olyan lapos-e, 
amilyennek csecsszopó-kora óta ismeri. Ahányszor reggelenkint 
kinyitotta a szemét, az első dolga mindig az volt, hogy körülnézett, 
Japös-e még a tájék. Lapos volt hibátlanul, de azért valamelyest 
megváltozott a képe. A messziségben ezüstös lombok fonódtak 
hosszan kanyargó szalagba, s gátat vetettek a távolabbra 
kíváncsiskodó tekintetnek. Út vonulhatott arrafelé, kocsik, szekerek, 
gyalogosok, lovasok váltogatták egymást. Kicsi Jankó azon 
tépelődött, átvágjon-e az országúton, vagy kanyarodjék oldalt. Ám 
ekkor valaki megszólította. 

Az ember egy rekettyebokor hűsében ült, mellette ösztövér, törpe 
ló legelészett, mohón nyomta búbánatos pofáját a sűrű, kövér fűbe. 
Gyomra degeszre tellett, s ahány bordája volt, mind szépen 


kirajzolódott, annyira lesorvadt róla a hús. 


Nem volt díszesebb a gazda sem a lovánál. Ferdén tartotta a fejét, 
mint akinek görcs állott a nyakába, s alulról fölfelé nézett a legényre. 
A bajsza két vége fölkunkorodott, de a szakállát amúgy 
parasztmódra vágta, nyilván nem volt pénze borotvára, barnás- 
vöröses borosta lepte be sűrűn ábrázatát, ölében rozsdafoltos kard, 
egyik kezével a markolatát, másikkal a hüvelyt szorongatta. 


Kicsi Jankó óvatosan közelítette meg, mert látta, hogy 
nemesember, illendően köszöntötte, s három-négy lépéssel előtte 
megállott. Az ember nem szólt egyetlen árva szót sem, hanem nagy 
nehezen, nyögések közben feltápászkodott. Nyakában egy 
kenderkócon molyette, egérrágta bőrpajzs fityegett, egyik lábán 
sárga, a másikon piros szattyán csizma. Zöld mentéjén kifeslett a 
sújtás, itt-ott szakadások és zsíros pecsétek éktelenítették. 


- Segíthetnél nekem, fiam — mondta a nemes. 


Olyan emberségesen, olyan barátságosan szólott, ahogy még Kicsi 
Jankó soha nemesembert nem hallott beszélni. Nagy 
ártatlanságában azon nyomban megszerette, s őszinte készséggel 
tudakolta, miben lehet segítségére. 


—- Ezt a kardot kellene kihúzni — mondta a nemes, és kezébe 
nyomta a kard végét. Megragadták ketten kétfelől. Kicsi Jankó 
buzgalmában akkorát talált rajta rántani, hogy a kard gazdája 
féltérdre esett. 

— Ésszel! Ésszel! — mondta amaz harag nélkül — egyszerre húzzuk. 

Így sem mentek sokra. Kicsi Jankó egyre hátrált, s vonta a nemest 
maga után, azon meg úgy imbolygott az egérrágta pajzs, mint a 
tehén lebernyege. 


-— Micsoda szégyen! — sóhajtott föl. 


Nem látszott kártékony szerzetnek ez a pajzsos, kardos ember, 
fején a csonka tollú süveggel. Nemcsak azért, mert a penge 
semmiképpen nem szándékozott megválni a hüvelyétől, s ezért 
nemigen vitézkedhetett volna vele mások rovására. Hanem, mert a 
derék ember oly szelíden, oly merengőn nézett, mint akinek minden 
gondja a tulajdon bánata, s nem azon járatja az eszét, hogy 
felebarátainak bánatot okozzon. Kicsi Jankó felbátorodott hát, s 
tisztelettel megtudakolta, miért szükséges azt a kardot kirántani, 
hiszen nincs háború, sem ellenség a közelben. 


- Gyermek vagy te még, nem ismered a világ sorát — válaszolt a 
nemes, bús élettapasztalattal. — Mert azt, hogy van-e háború, vagy 
nincs, sem a magyar király, sem a török szultán nem tudja. Honnan 
tudhatnád akkor te? 

-— Ami igaz, az igaz — ismerte be Jankó -, a királynál nem vagyok 
okosabb. De még a szultánnál sem. 


A nemes tovább folytatta: 


-— A mi királyunk küldött egy pecsétes levelet a szultánnak, abban 
megüzente a háborút. De ennyivel megelégedett, s nem tört haddal 
török földre. A szultán zsebre vágta a levelet, s hálistennek, ő se jött 
mihozzánk. De a végeken, fiam, folyik a vér. Én odatartok, hogy 
fegyverrel keressem meg a kenyerem. 


Odalent csúnyán kigúnyolnának, ha látnák, hogy a kardom 
beleragadt a hüvelyébe. Egyszer már ráfizettem erre. Azt ne hidd 
valamiként, hogy a magam szántából megyek vénségemre 
vitézkedni. Jobb szeretnék én is az ámbituson borozgatni. Csakhogy 
elhajtották a jobbágyaimat. Két családom volt, azok gondoskodtak 
rólam. De az a gyalázatban hentergő Ambrus... 


Elsárgult az arca, mikor ezt a nevet kiejtette, s talán a szája íze is 
megromlott, mert kétszer kiköpött. 


- Rántsuk meg! - szökkent föl fürgén. 


Megint eltáncoltak egy darabig a makacs fegyver körül, de az meg 
sem rezdült hüvelyében. 


.— Valami mást kellene kitalálni — vélte Kicsi Jankó. 


- Rajtam ütött a fegyvereseivel — folytatta történetét a nemes —, 
lekaptam a falról a kardot, hogy szétmessem mindannyit. Csakhogy 
tizenkét éve nem nyúltam hozzá, s éppúgy nem moccant, ahogy 
most sem. Azok meg szablyát, kopját szegeztek nekem! Töryényre 
hiába vinném a dolgot. Olyan az, mint a pókháló: csak a kicsi akad 
meg rajta, a nagy vad keresztültöri. 


- Szalonnája nincs jó uramnak? - kérdezte Kicsi Jankó. 


- Hisz mindenemből kiforgattak — válaszolta, de olyanformán 
sandított maga mögé a földre, ahol a tarisznyája kuksolt a hűsben, 
mint aki nem mond igazat -, ha én azt az Ambrus urat a kezem közé 
kapnám, úgy szétmetélném, olyan dirib-darabra, hogy a szülőanyja 
is restellné egyberakni. De mivel? Hiszen más fegyverem nincs. 

- Mert ha volna egy darabka szalonna - tért vissza a maga 
nótájához a legény -, kicsalogatnám vele. 

- Vérhez van az szokva, nem zsírhoz -— mondta a ferdenyakú 
büszkén. 


Kicsi Jankó vágott egy vékonyka szelet szalonnát a magáéból, 
kézbe vette a kardot, a kését becsúsztatta a hüvely és a penge közé, 
hogy meglazítsa a rozsdát, a résbe beletömködött egy kevés 
szalonnát, a kardot pedig hüvelyestül a földbe szúrta, egyenesen, 
hogy a nap rásüssön. 

Semmi sem mutatta, hogy a ferdenyakú hálás volna a váratlan 
segítségért. Elborult homlokkal révedezett maga elé, bajusza rezgése 
elárulta, hogy ajkait mozgatja. Nagysokára felsóhajtott: 

- Hol, merre megfordult már ez a kard! Csehországban, 
Moldovában, Ausztriában. Hány emberen ejtett sebet, s milyen 


szépen villogott! Részes volt Mátyás király minden győzelmében. 
Most meg szégyenszemre szalonnával kell kicsalogatni, mint az éhes 
egeret a lyukából. Alig tíz éve halt meg Mátyás, s lám, hogy 
elhanyatlottunk. Papok, főurak bolondja uralkodik rajtunk, tedd ide, 
tedd oda ember, nem király. S amilyen ez a kard, olyan az ország. 


Kicsi Jankó figyelmesen várta a folytatást, mert nem sokat 
mondott ugyan az értelmének, amit hallott, de a nemesember 
megilletődött arcáról leolvasta, hogy valami komoly dologról lehet 
szó. 

—- Hej! — sóhajtott föl, hogy bizonyosságot tegyen együttérzéséről. 
De a szép búbánatos sóhajtásnak semmi visszhangja nem támadt A 
göthös gebe prüszkölt legelés közben, s lengette gubancos farkát a 
seregével rohamozó legyek ellen. A rozsdás kard hüvelyén pedig 
vékony erecskében szivárogni kezdett a megolvadt szalonna zsírja 
lefele. 

- Lazítgatom egy kicsit — mondta a legény, s odakuporodott az 
ócska fegyver mellé. 

- Megpróbálnánk? - kérdezte egy idő múltán. 

Először reccsent egyet a penge, aztán hirtelen kiszaladt, s 
rozsdától ótvarosan belemeredt a levegőbe, alulról fölfelé, 
mivelhogy a nemes hanyattesett, akárcsak a legény, olyan csalfán 
vált meg a kard a hüvelyétől. 

- Derék ésszel áldott meg téged az ég — mondta elismerőn a 
nemes -, sokra viszed, ha ellenségeid el nem pusztítanak. 

Ezalatt a legény elgondolkozva zsírozgatta a pengét egy darabka 
szalonnával, bent ne ragadhasson még egyszer. Mikor a nemes 
elhallgatott, megkérdezte, ami régóta furdalta már: 

— Miért mondta nagy jó uram, hogy derék eszem van? 

—- Mert van eszed fölösen, különben a pengém a tokjában ragadt 
volna. Ha pénzem volna, fel is  fogadnálak menten 


fegyverhordozómul. 
- Fegyverhordozóul? - kérdezte Kicsi Jankó. 


- Ingyen is megteszem - folytatta a nemes, és ravaszul pillantott a 
legényre -, csapj fel, meglásd, jó dolgod lesz mellettem. Boldog 
lehetsz, hogy ekkora megtisztelés ér. Megyünk a végekre, 
vitézkedünk a török ellen. Megbújunk a lesben, jön a török, rajtam 
ütünk, nincs annál szebb dolog. 


- Hogy mehetnénk vitézkedni egy szál fegyverrel? 
A ferde nyakú legyintett: 


-— Ha csak ez tart vissza! Kiscerneki Darázs Orbán nemhiába volt 
Mátyás vitéze. Érjünk csak oda, szerzünk a töröktől annyi fegyvert, 
hogy az egész pereputtyodat elláthatjuk. 


- Kilenc fiútestvérem van — aggodalmaskodott Kicsi Jankó. — 
Elszegődnék örömest - folytatta aztán -, ha tudnám, hogy nagy jó 
uram megvéd, ha valami főkatonának eszébe jutna munkára hajtani. 
Mert velem az történt... 


- Amíg én vagyok az urad, más nem parancsol neked -— vágott 
közbe Darázs Orbán. 

Miután megreggeliztek, ki-ki a maga tarisznyájából, a nemes lóra 
pattant, s elindultak a széles út porában a végek iránt. Kicsi Jankó 
fegyverhordozói mivoltában gyalogszerrel követte a megfontoltan 
lépegető girhes kancát, s buzgón forgatta szemét erre, arra, mert 
rengeteg fura szerzet járt az úton, vagy egyik, vagy másik irányban, 
kalmár, kolduló barát, kézműves, nemesúr, katona, apáca, akikhez 
hasonlót a Hortobágyon soha nem látott. 


Jó barátságban vándoroltak. Darázs Orbán nem sok munkát adott 
fegyverhordozójának, a lovát csutakoltatta vele, neki kellett 
megbéklyóznia, hogy el ne csatangoljon legelés közben, őt küldte be 
szállásnézőbe, ha rájuk esteledett, s az ő hivatása volt ura 
szalonnáját nyárson megpirítani. 


Ha termetesebb disznót vág, talán el is értek volna a végekre 
mindketten. Csakhogy fele út tájában kifogytak az élelemből, Előbb 
Darázs Orbán, aki sohasem gondolt a holnapra, mikor kenyérből, 
szalonnából szelt. Ahogy jó fegyverhordozóhoz illik, Kicsi Jankó 
megosztotta a magáét az urával. 


- Sose főjön a fejed — vigasztalta a nemes -, amíg Kiscerneki 
Darázs Orbán az urad, lesz harapnivalód bőven. Nemesember nem 
halhat éhen, s ha nekem van, neked is jut. 


Ciccentett a foga között, gondosan kikaparta a tarisznya mélyéről 
a maradék túrót, s kenyér híján szalonnát falt hozzá, bor híján meg 
vízzel öntözte. 


- Meglásd - vigasztalta az éhen szomorkodó legényt -, olyan 
főtörököt fogunk odalent, hogy csodájára járnak, s híre megy 
Budára, Konstancinápolyba egyformán. Előbb vasra verjük, hiszen a 
kenyerünket vinné el, ha odább áll. Tudom a fortélyát, nemhiába 
voltam Mátyás vitéze. 


Vigyázatosan hanyatt ereszkedett, összefonta két karját a 
gyomrán, s az álom lecsukta szemét. A csillagok előőrse már ott 
világított az égen, enyhe fénnyel az enyhe estében. A szellő lágy újjal 
babrált a lombok között, mintha keresne valamit, egy levélkét a 
sokezer nyárfalevél között. Darázs Orbán rekedtesen horkolt, Kicsi 
Jankó a gyomrára fülelt, vonított az éhség benne, egyik sarkából a 
másikba szaladt, mint a verembe szorult farkas. 

Mihelyt világ derült a síkságra, a legény sóskát szedett, hogy 
valamivel megengesztelje gyomrában a háborgást. 

—- Legelészel? — kérdezte Darázs Orbán rosszallón. — Nem méltó 
az ilyesmi végvári vitézhez, hússal él a magyar ember, nem egyébbel, 
nem is igével. Kövér tulokkal, makkon hízott sertéssel, spékelt 
kappannal, feketelében forgatott malaccal. Azzal bizony! Nem 
sóskával, amitől csak tengődik a test, de nem kap erőre. A sóskán 
tartott vitézt egyetlen suhintással kettészeli ám a török, úgy vigyázz! 


— Ennék én húst - válaszolt Kicsi Jankó a vadsóska mellől -—, de 
ezen a göthös kancán kívül más állatot sehol sem látok, amit 
levághatnék. Nagy jó uram nem éhes? - kérdezte aztán. 


— Szorít a gyomrom, pogányul szorít — válaszolt Orbán vitéz. 

— Akkor eredjünk útnak, vesszünk éhen távolabb. 

- Felvágták a nyelvedet — morgolódott, hüvelyébe csúsztatta a 
szalonnazsíros kardját, s kedvetlenül rázöttyent a kancára. 


Szikrázott a nap, de a szemük is az éhségtől, a járt utat régen 
elhagyták már, s nem láttak se embert, se állatot, még a délibáb sem 
hitegette őket. Nagysokára feltűnt á távojban egy kisebbecske város. 
Darázs Orbán  előkotorta erszényét, s útnak eresztette 
fegyverhordozóját, hogy vegyen a pénzért, amit éppen kap. 

Semmi nevezetességgel nem büszkélkedhetett ez a mezőváros, ha 
csak azzal nem, hogy módfölött kihalt volt. Nézelődőben a házak 
között, Kicsi Jankó nemcsak jókedvű emberre nem bukkant, de még 
káromkodóra sem, ami igen baljós jelenség. Kicsi Jankó bátorságát 
azonban megtetézte az éhség, addig kajtatott hát, míg egy terebélyes 
gesztenyefa alatt néhány tétlenkedő legényre akadt. Inget, gatyát 
hordtak, akárcsak jómaga, nem teketóriázott sokat, hanem 
megkérdezte egyiküket: 


— Hol vásárolhatnék valami falnivalót, mondd meg már? 

Annak, akit megszólított, csúf, kékes hályog borította fél szemét, a 
másik szeme azonban ravaszul csillogott, s a szája is szétszaladt; 
minduntalan, fogmutogató vigyorgásba. 

— Aztán mit falnál? — kérdezte. 


- Amitől két ember jóllakhat, de egy is könnyen friegadhatja az 
árát, mivel nem kerül sokba. 


—- Menj csak arra -— intett a hályogos szemű maga mögé -, amott 
van a vágószék, kérj a mészárostól egy disznóbelet. Ami benne van, 
edd meg, aztán mosd ki, add el, még kereshetsz is rajta. 

- Nagy jót tettél velem - hálálkodott Kicsi Jankó; de torkán akadt 
a szó. Nyelt egyet, aztán így válaszolt: 

- Én inkább azt enném meg, aki a tanácsot adta. Tovább tart, s az 
íze sem más. 

Ezen kacagtak mindannyian, Kicsi Jankó velük. Egy kereskedőhöz 
utasították, de nem járt szerencsével. Amaz étel helyett panasszal 
traktálta. A földesurat szidta, aki perbe fogta, hamis tanúkat bérelt, 
és mindenéből kiforgatta. 


Nem járt zsírosabb eredménnyel a többi házban sem, ahova 
bekopogtatott. Sem meg nem vendégelték, se pénzért nem adtak 
még egy harapás kenyeret sem, habár az nem sok. A szóval viszont 
nem fukarkodtak, aminek jóvoltából Kicsi Jankó értékes 
tapasztalattal gyarapította ismeretét a világról. Megtudta, hogy 
nagyobb csapás aligha érheti egy uradalom népét, mint ha a 
földesúrnak csúnyácska-öregecske a lánya, s csak dupla hozomány 
fejében kél el. 


- Hány lánya maradt pártában annak a földesúrnak? -— kérdezte 
egy paraszttól, aki éppen elsorolta, mennyi jószággal járult hozzá a 
menyegn zőhöz. 


Erre a kérdésre a boldogtalan paraszt egyszerre falfehérré sápadt. 


- Még kettő - válaszolta ijedten, s az arcáról bárki leolvashatta 
volna, hogy mindenre gondolt, csak arra nem, hogy még kétszer 
megeshet vele, ami most annyira elbúsította. 


Kicsi Jankó elbúcsúzott. Odakünt a házak között vállára 
kuporodott a lankasztó csüggedés. Látta, hogy itt sincs jogosabb 
reménysége a jóllakásra, mint ha sivatag pusztába sodorta volna 
balvégzete. A gyomra kóválygoft éhségében, s olyan fanyar íz töltötte 
meg a száját, hogy minden lépésre kiköpött. Belefáradt a hiábavaló 
próbálkozásba, s nagy sóhajtva lerogyott egy gesztenyefa árnyékába, 
hogy legalább a nap ne fonnyassza, ha már nem ehet. 


Egyszerre, mintha a föld vetette volna ki, a hályog gos szemű 
toppant elébe. 


- Ehetnél? - kérdezte, s melléje csüccsent. Meg sem várta a 
választ, mindjárt a markába nyomott egy darabka kolbászt s 
kenyeret. 


- Nem gonosz szándékból etettelek csúffá, csak a tréfa kedvéért. 


Meg aztán úgy igaz, hogy ebben a városban pénzen mást úgysem 
szerezhetsz, mint amivel bíztattalak. 


- Ühüm! - mondta Kicsi Jankó teleszájjal. 


- Kicsi város, gyönge város ez - folytatta -, s kegyetlenül 
megkopasztották. Még egy cipóval sem kérkedne mostanság itt 
senki, ki ne derülhessen, hogy mag lapul a csűrében. Csak az okosok 
menekültek meg az irgalmatlan harácsolásból. Tíz napi járóföldre 
sem találsz eleséget. 


- Hej — sóhajtott föl Kicsi Jankó, s nyelve megállott a falaton —, 
ha úgyis éhen kell pusztulnom, miért hosszabbítottad meg a 
szenvedésemet kolbásszal kenyérrel? 


- Azért ki ne találd köpni, ami a szádban van - nevetett a 
hályogos szemű. 

- Nincs lelkem kiköpni — válaszolt a legény -—, pedig jól tudom, 
hogy balgán cselekszem. Hisz annyi erőt nem ad ez az eledel, hogy 
tíz napig rójam az utat étlen. A gyönge ember gyorsabban leheli ki 
lelkét — azzal tovább falatozott. 


— Teli hassal is kifújhatod magadból, ha terhedre van. A jóllakott 
ember éppúgy belefér a. koporsóba, mint az ínséges. Sietni pedig 
nincs okod, míg a fejed a helyén van. 

- Dehogy sietek én - mondta Kicsi Jankó, miután illő 
ájtatossággal betömte szájába az utolsó darabka kolbászt -, 
világnézni indultam útnak, s igen keveset láttam ezidáig. 

- Világnézni? -—- visszhangozta a hályogos szemű, s ravaszul 
fintorgott táglikú orrával. — Tudom mi az. Magam sem cselekszem 
másként. Csakhogy itt nem könnyű dolog ám lopni. 

- Nem lopni akarok én - tiltakozott Kicsi Jankó. 


- Én bizony lopok - mondta a hályogos szemű büszkén, s maga 
elé köpött a porba. 


- Hadd lám! - unszolta aztán, s a nagyobb nyomaték kedvéért 
hátba is vágta — mit szereztél? Ugye, semmit se? 


Kicsi Jankó helyben hagyta a nyilvánvaló igazságot. 


- Nem a csűrben kell kereskedni, nem is az istállóban, a 
műhelyben. Én tudom, hogy hol. De egymagam semmire sem 
juthatok. Ha megsegítesz, teli tarisznyával állhatsz odább. 


-— Miben segítselek? 


A hályogos szemű folytatta, mintha nem is hallotta volna a 
kérdést: 

- Ahogy elnézem a tarisznyádat, elfér benne egy sonka, egy oldal 
szalonna, egy sajt, egy tömlő túró, talán még más is ... Görnyedni 
fogsz alatta, úgy megrakhatod. - Estig kibírod? 

— Ki én. 

-— Akkor eljössz velem, ahova vezetlek, teszed, amit mondok, s ha 
bírod a teli tarisznyát, viheted, ahová tetszik. Ráállsz? 


Kicsi Jankó váltogatva fürkészte a legény két szemét, nem sok jót 
ígért egyik sem. 

— Ha tudnám, mire? 

- Nem nagy dolog - legyintett amaz. — Egy ásó, egy kötél, egy 
zsák és két ember kell hozzá. Ne sokat habozz, mert meggondolom 
magam. 


Felállott, várt még egy darabig, aztán karját lóbázva csendesen 
lépegetni kezdett a puha porban. 


—- Ne szaladj már! — szólította vissza Kicsi Jankó, mert eszébe 
jutott a saját hasa, s a nagy szűkösség, ami tíz napi járóföldre terjed, 
ömaga azonban rohant a gazdájához, hogy beszámoljon arról, amit 
végzett. 


Darázs Orbán szüntelenül berzenkedett, morgolódott, amióta 
megtudta, — milyen  törvényszegő vállalkozásra szövetkezett 
fegyverhordozója estére. Rozsdafoltos kardjával a füvet kaszabolta 


maga körül, nem volt békessége. 
— Szedek is, hagyok is? — mondod. — Még ha török volna... 


- Nem török - dünnyögte Kicsi Jankó kedvetlenül, s ahogy 
felállott, az árnyéka olyan hosszan végigszaladt a pusztán, hogy alig 
látszott a vége a lombos fű között -, eljött az idő. Rukkoljon elő nagy 
jó úram, hogy mit akar. Azt teszem, amit parancsol. 


- Nemesember vagyok, János fiam — szólalt meg Darázs Orbán 
szinte könyörögve -, ne kívánd tőlem, hogy parancs-szóval 
vétkeztesselek. Piros lábú gólya zöld mezőben, ez a címerem. § 
ehhez a címerhez pem tapad szenny, makulányi sem. 


- Ne is tapadjon, nem venném a lelkemre - válaszolt Kicsi Jankó, 
s elszántan leült, mint aki eldöntötte, hogy többet nem mozdul. Az 
árnyéka közelebb futott hozzá. 


Darázs Orbán nyugtalanul járatta szemét ide-oda, arca elsárgult, 
kivörösödött, minduntalan színét változtatta, felfelé pödrött bajsza 
meg-megrezdült minden moccanásra, ahogy újból és újból 
nekikészülődött a beszédnek. Olyan szánandóan vergődött, hogy 
derék fegyverhordozója bizonyára megsajnálja, ha rátéved a szeme, 
csakhogy maga elé nézett. 

- Aki siet, megbánja -— nyögte a nemes kínlódva -, nagyon 
megbánhatja. Ha ugyan. 

Folytatás helyett rásuhintott kardjával egy kóróra s kettészelte. 
Aztán kékeres kezével a gyomra táját szorongatta, mintha nyakon 
készülne ragadni az odabent ugrándozó éhséget, hogy megfojtsa. 


- Szentek közt szorgoskodó szűzanyám! - fakadt ki a panasz 
belőle — miért nem könyörülsz meg rajtam egy sonkával. 


— Megyek! - ugrott fel a legény. 


—- Nem tartalak vissza — mondta -, de én nem küldtelek, a magad 
szántából mentél. 


Mikor Kicsi Jankó már alig látszott, annyira eltávolodott, Darázs 
Orbán fürgén felugrott, s kantárjánál fogva megragadta a 
nyugalmasan legelésző ösztövér kancát. Apró, szúrós szeme ravaszul 
csillogott. 


A hályogos szemű ott várta Kicsi Jankót, ahol megbeszélték, 
hanyatt a kövér fűben, a vadkörtefa alatt, a város határában egy 
dombon. Vastag hárshéj kötelet, jókora zsákot, ásót hozott magával, 
egy mélyedésben rejtette el, meg ne akadhasson a szeme senkinek 
raita, ha arra vetődnék valami dolgában. 


— Bor is lesz, kilestem — mondta elégedetten, hátról hasra fordult, 
s kinyújtott karral a völgybe mutatott. Nagyobbacska parasztház 
állott ott, mellette istálló. ól. A tornácon egy asszony tett-vett, aztán 
megjelent a gazda, tagbaszakadt, vastagnyakú ember, kezében 
csillogó vasvilla. 


Kicsi Jankó szívesebben választott volna valami más néznivalót, 
mint ezt a félelmetes parasztot a vasvillával, de az sehogy sem akart 
eltakarodni az udvarról, s egyre hányta a szénát a szekérről a 
padlásra. 


- Erős embernek látszik — jegyezte meg aggodalmasan. 


- Nemcsak erős, hanem ravasz, ördöngösen ravasz — nevetett a 
hályogos szemű -, de rajtam nem fog ki. Olyan embert még nem 
szült anya a világra. Becsaphatta a bírót, be az adószedőt, be a papot 
- engem nem csap be. Két rejtekkel ásta a pincéjét; egy olyannal, 
hogy aki bent jár s erősen szimatol, észrevehesse. Űgysem lel benne 
semmit. A másikról, hite szerint, egyedül ő tud. No hát, ezt a 
második rejteket ma kibontjuk. 


Karjával a levegőbe rajzolta a kacskaringós utat, melyen át majd 
leszállnak a ház környékére. Ujja megmeredt, egy pontot vett célba, 
valami barnaságot egy csomó bokor között, a szemközt emelkedő 
domb lábánál. 


— Az a pince. 

Azzal a hályogos szemű, mint aki jól végezte dolgát, karjára 
hajtotta a fejét, s azon nyomban álomba merült. Olyankor 
borzongott meg néha, ha légy csiklandta a nyakát, de az sem zavarta 
túlságosan. 

Kicsi Jankó eltűnődve nézte, amint a fény apad, az árnyékok egyre 
szorosabban ölelkeznek, s a világ eltűnik alattuk. Mikor a sötétség 
áthatolhatatlanná sűrűsödött, a hályogos szemű hirtelen fölült, 
ásított, nyújtózott. 

- Gyere - mondta parancsformán, s máris lopakodott 
nesztelenül, lefelé a hajlaton, nagy biztonsággal kerülgetve a 
vaksötétben a fákat és a bokrokat. Minél közelebb értek a házhoz, 
annál vigyázatosabbra fogta a lépést, meg-megállott, nyitott 
tenyérrel a földet tapogatta; olvasott belőle, mint cigány a kézből. 


- Itt — suttogta, cókmókját a földre Jektette, s nekilátott a. 
munkának. Négyszögletű lyukat ásott, Kicsi Jankó hol egyik, hol 
másik oldalról hányta el az összegyűlt földet a két karjával. Alig 
győzte, mert a hályogos szemű sebesen használta szerszámát, még a 
lélegzete sem gyorsult meg, nem fárasztotta a munka. Egyszerre, 
mintha hideg lehelet csapódna az arcába. 


- Így - mondta a hályogos szemű elégedetten, kiszélesítette a 
lyukat, szétoldotta a hárshéj kötelet, egyik végét a derekára 
hurkolta, a másikat a legény kezébe adta, szétvetette két lábát, 
sarkát beásta a puha földbe, hátradőlt, úgy tartotta a kötelet, míg 
társa lebocsátkozott a verembe. Mély volt, hűvös és feketébb a sötét 
éjszakánál. 

Alig ocsúdott föl első ijedelméből, alig szippantotta be az első 
korty levegőt, Kicsi Jankó úgy megszédült, mint akit elvarázsoltak. 
Hurkák, sonkák, sajtok, túró, szalonna illata csapott arcába, 
mocoanni sem bírt a meghatottságtól, csak nyelte, nyelte a nyálát, 
mely kiapadhatatlanul ömlött. Valósággal lenyűgözte a vágy, hogy 


torkig falja magát, nem is mulasztotta volna el hozzálátni, ha a 
hályogos szemű oda nem hasal a lyukhoz, s meg nem kérdi: 


— Mi van a veremben? 


- Egy hónapig elélnék belőle, ha idezárnak — mondta, s a keze 
vakon tapogatódzott az ízletes kincsek között. 


— Tömd meg - súgta a pineevágó, és ledobta a zsákot. 


Nem közönséges étvágyú zsák volt, nyelte az oldalasokat, a 
kolbászt füzérben, a malomkőforma sajtokat, s még mindig nem 
lakott jól. Nagy időbe beletelt, míg Kicsi Jankó degeszre rakta. Egy 
simahátú kövér sonkával sokáig küszködött, szerette volna 
beleszorít tani, de nem fért, végül lemondóan a lába mellé eresztette 
a földre. 


— Siess! — sürgette a társa. 
—- Húzhatod! - válaszolt. 


— Hurkold a kötelet a zsák derekára — utasította a hályogos szemű 
fojtott hangon, türelmetlenül. 


- Hadd menjek fel előbb én - súgta -, ketten könnyebben 
felhúzzuk a zsákot. 


- Alulról többet segíthetsz. Én húzom, te tolod, egy-kettő kint 
lesz, s akkor ledobom a kötelet érted. De siess, mert ha sokáig 
piszmogsz, itt vész az egész zsákmány. 

Nem szívesen vált meg a zsáktól, mely imbolyogva a levegőbe 
emelkedett. Hiába rakott alája a hályogos szemű vastag gallyakat, a 
kötél mélyen belevágódott a puha földbe, mely omlott, görgedezett 
Kicsi Jankó arcába, amint először emelte, aztán alulról támogatta a 
súlyos zsákot. Míg érte a két kezével, bírta a pincevágó is, de mikor 
az egész teherrel neki kellett megbirkóznia, olyan erősen kezdett 
zihálni, mint az elromlott fújtató. Hosszú, mély sóhajtás adta Kicsi 
Jankó tudtára, hogy a zsákmány végtére felérkezett a föld felszínére. 


— Dobd már - sürgette egy idő múltán. 


- Várj, még pihenek - válaszolt amaz, sípolt a lélegzete 
csakugyan, s Kicsi Jankó nem gondolt semmi rosszra, ámbár 
valahogy nem érezte magát otthonosan a mély veremben, egyedül. 


- Bort miért nem tettél bele? — hajolt a lyuk fölé a hályogos 
szemű. 


- Nem akadt a kezem ügyébe - válaszolta -—, de most már húzzál. 


- Előbb eszem, hogy erőre kapjak — hallotta a fojtott hangot, majd 
jóízű csámcsogás ütötte meg a fülét. Eleredt a nyála tüstént, 
körültapogatódzott, valami edényből túrót markolt, s nyelte, falta jó 
étvággyal. 

— Irigyelted tőlem a bort - szólalt meg a hályogos szemű -, most 
megihatod magad. 


—- Beszorítok egy kishordót a hónom alá -— mondta Jankó, hogy 
helyrehozza a hibáját -, fél kézzel is fel tudok kapaszkodni. 


— Kötéllel talán, de anélkül aligha. 


Nem értette meg mindjárt, de aztán hallotta, amint a pincevágó 
szuszogva, nyögve hátára emeli a zsákot. 


- Ha reggel jön a gazda, üdvözöld nevemben — morogta még, 
aztán elindult. 


- Hé! - röppent ki a rémült kiáltás Kicsi Jankó száján, mert csak 
most eszmélt rá, hogy a hályogos szemű rászedte, kijátszotta, 
cserbenhagyta. 


— Te zsivány, te ... 


Lódobogás verte föl a csendet, s mindjárt utána veszett rikoltozás, 
káromkodás, jajgatás, átkozódás. A tagbaszakadt gazdára gondolt, 
akit délután a ház udvarában látott, vasvilla a kezében. Ijedtében 
magasabbat ugrott, mint életében bármikor, meg is ragadta a lyuk 
szélét, de a föld beomlott a súlyától. Más úton próbálkozott tehát, 
egymásra rakta a sajtokat, azokra egy öreg hordót, arra egy kisebb 
hordót tett. Most már kis híján elérte a lyuk szélét, de az alkotmány, 


amin állott, ingadozott, süllyedt, amint a sajtok szétlapultak, 
szétmállottak. Ismét szökkent egyet, nem több eredménnyel, mint 
első ízben. Elvágódott egész hosszában, arcára sűrű, nyúlós, tapadó 
anyag csordult, s csak akkor tudta meg, hogy méz, .mikor kínjában 


belenyalt. Aztán a közelben egy ismerős hang szólalt meg halkan: 
— János fiam? 
— Itt vagyok, nagy jó uram, mézben és sajtban derékig. 


- Levágtam a fülét annak a csibésznek -— mondta Darázs Orbán -, 
sajnos, nem találtam meg a sötétben pedig szívesen eltettem volna 
emlékül az imakönyvembe. 

- Hagyja az imakönyvét, nagy jó uram, inkább húzzon föl - 
könyörgött Kicsi Jankó. 

- Érted jöttem ide - válaszolt Darázs Orbán valamelyest 
sértődötten -, igazán nem szép, hogy sürgetsz, mintha én volnék a 
fegyverhordozó, te a nemesember! Imával kellett volna fogadnod. 
Igy: Kiscerneki Darázs Orbánt áldja meg az isten. 


- Mindörökké - vágta rá Kicsi Jankó -, de ha még soká 
teketóriázik, nem lesz aki imádkozzon, mert a gazda vasvillára hány, 
s akiben villa van, abban bajosan fogan meg az ájtatosság. 


- Igazad lehet — mondta Orbán vitéz, ledobta a kötelet, s lihegve, 
szitkozódva felszínre segítette fegyverhordozóját. Az ösztövér kanca 
a közelben harapta a füvet, hátán keresztben feküdt a hályogos 
szeműtől zsákmányolt tömött zsák. 


- Elkocogunk lassacskán - tervezte Darázs Orbán, kantáron fogta 
a lovat, s ráütött a nyakára barátságosan. Ekkor azonban vadul 
csaholva egy óriási kuvasz iramodott feléjük, a házban világosság 
gyúlt, egy hang a kutyát uszította, egy másik káromkodott. Orbán a 
ló hátáról védekezett a kuvasz ellen, mely ide-oda ugrálva kerülgette 
a mérgesen sziszegő kardot. Távolabb tőlük valaki rohantában 
megbotlott, elvágódott, aztán nekiiramodott ismét. 


- Vigyázat! -— kiáltott föl Orbán vitéz -— az ellenség a völgyből 
közeledik. 


S valóban egyre erősebben hangzott a súlyos lábdobogás, amibe 
némi csörgés, csörömpölés keveredett, baljós fúj tatás kísérte; a 
fújtatást meg rövid szitkok szaggatták meg. 

— Alid útjukat, fiam - rendelkezett a vitéz -, addig én végzek a 
kutyával. 


Talán hadicselből, a kuvasz most a lovas helyett a lóra támadt, 
hörgött hátborzongatóan, s ide-oda szökkenve kerülgette a 
rúgásokat. S abban a pillanatban, mikor elérte célját, s belemart a 
kanca inába, felvonított fájdalmasan, s a farka után kapott, de már 
későn, mert a szép lombos farok a földön feküdt szétterülve, mint 
egy legyező, tőből metszette le Orbán vitéz vérben edzett kardja. A 
sebesült kanca élesen fölnyerített, kirúgott hatalmasan, s azzal 
vágtatni kezdett, olyan sebesen, mintha zabot abrakolt volna egész 
életében, nem szalmán és füvön tengődött volna. 


- Utánam! - vezényelt Darázs Orbán, s belekapaszkodott lova 
sörényébe. 

Kicsi Jankó nem várt biztatásra, loholt magától is a ló nyomába. 
Mögötte a sebzett kutya szűkölt, nyalogatta farka helyét, parasztok 
káromkodtak, s szólongatták egymást. Öblös hangjuk egyre 
gyöngült, távolodott. Kicsi Jankó már-már azt hitte, hogy sikerül 
eliszkolnia, amikor egy fa mögül egy ember vetette rá magát, s 
végígdöntötte a földön. 


- Megfogtam a zsiványt! — kiáltott mindjárt torkaszakadtából — 
ide, emberek! Ide! — fojtott hangjáról felismerte a hályogos szeműt. 


- Magad vagy zsivány! Te lator! Tolvajok szégyene! — s minden 
szónál ütött egyet rajta — bor kellett volna? — Nesze! Bent hagytál a 
veremben? - Nesze. 


Amaz nyögött, vergődött, zihált, csak éppen el nem eresztette, 


csüngött rajta, mint a pióca, s hol a gatyájába, hol az ingébe 
csimpaszkodott, hogy el ne menekülhessen. Alig volt eszméleténél, 
mikor a parasztok odaértek, elöl a gazda, kezében vasvilla. 


— Itt a zsivány! - fogadta őket Kicsi Jankó, s nehogy a hályogos 
szemű megcáfolhassa, fél kézzel marokra fogta a képét, ami 
legajánlatosabb mód a beszédes ember elnémítására. 


- Hol, amit loptál? -— kérdezte fenyegetőn a gazda, s magasba 
emelte a villát. A többi szétszéledt, s kutatott szorgalmasan a lombos 
fűben erre-arra. 


- A nagy riadalomra szaladtam ide — beszélt tovább Kicsi Jankó 
-, hát egy lovas ember majd leüt a lábamról, oíyan sietve menekült, 
nyomában pedig ez az útonálló. Mi mást tehettem volna, gáncsot 
vetettem neki. Itt van, adjátok törvényre, eljövök tanúskodni. 

— Törvény ... törvény — morogta a gazda, köréje gyűltek a társai is 
egy csomóba, nyugtalanul topogtak, s Kicsi Jankó hamar kitalálta, 
mi okból. 


—- Törvényre kell adni — erőltette -—, hadd ajándékozzák meg a 
farát száz bottal. Megszolgálta a beste zsiványa. 


- Nem kell ahhoz törvény — mondta a gazda -, gyorsabban 
leszámoljuk mi a száz ütést. 


Kicsi Jankó elégedetten állt volna odább, a jogos bosszú derűjével 
lelkében. Csakhogy mihelyt a hályogos szeműt elengedte, az 
mindjárt kiáltozni kezdett, hogy a tolvaj nem ő, hanem aki menekül, 
s ez nagyon valószínűnek látszott, éppen a fene sietség nfiatt, ahogy 
Kicsi Jankó a lábát kapkodta. 


Arra vette útját, amerre vitéz gazdája és megmentője elvágtatott 
kutyaharapástól táltossá nemesedett kancáján. Időnkint fülelt. Nem 
hallott egyebet bagolyhuhogásnál, illanó zörejeknél a lombok között, 
kapirgálásnál, durranásnál, melyek megtöltötték a fénytelen estét 
titokzatossággal, a szívet szorongó ijedelemmel. Elkanyarodott az 


erdőszélről, ki a szabad mezőre, a hosszú szárú fűbe, mely 
ismerősen zizegett minden lépésre. 

Délnek tartott, egyre délnek, völgyön-dombon át, éjjel a csillagok 
vezérelték, világban a nap. Jókedvén kívül más kísérő nem követte. 
Sűriín váltakoztak a falvak, városok, pezsgett az élet a kövér fekete 
földön. Tömérdek látnivaló tárulkozott kíváncsi szeme elé ezen a 
tájon, mely olyannyira különbözött szülőföldjétől. Tapasztalt is sok 
mindent. Egyszer  hordókötőnél vállalt munkát, máskor 


sernevelőnél,  posztóverőnél,  kalodásnál. Amivel megbízták, 
példásan elvégezte, de hiába marasztalták itt is, ott is, szegődjék el: 


- Nem lehet itt kinyújtózni — mondta fejcsóválva, mert jártában- 
keltében, minden szabad idejében a végek harcos életéről 
ábrándozott, lovas portyáról, törökfogásról, sarcról, kardon szerzett 
zsákmányról. Szívében nem hunyt el a remény, hogy előbb vagy 
utóbb keresztbe fut az útja eltűnt gazdájával, s megint felöltheti a 
fegyverhordozói mesterséget, amibe alig kóstolt bele, többre 
becsülte mégis minden másnál. 

Csípős, hűvös szelek fújdogáltak már, egyik nap szétszórták, 
másik nap összeterelték a fellegeket, eső hullott, lassú, kitartó hideg 
eső. Éppen egy falu első házai között mendegélt, mikor hirtelen 
nagyot dobbant a szíve. Talán száz lépéssel előtte, ahol az országút 
lustán elkanyarodik, púposra rakott, ponyvával leterített, négylovas 
kocsi vesztegelt. Az egyik ló hátán egy ember ült, tagbaszakadt, 
hatalmas szál férfid Ahogy jobban szemügyre vette, vastagon 
vöröslő bikanyakáról felismerte a vasvillás parasztot, akinek 
hívatlanul bemászott a pincéjébe. 

- Mit kereshet itt? — tűnődött homlokráncolva. De nem sokáig 
tanakodhatott, mert nagy ámulatára újabb ismerős jelent meg: a 
hályogos szemű. Hevesen hadonászott karjával, úgy magyarázott a 


gazdának? Jankó tudta, hogy semmi jó nem származhat belőle, ha 
összetalálkoznak. Nyitott tornácú kocsma állott a közelben, 
odaugrott, s tovább leselkedett, tovább csodálkozott, mert a két 
ember között háborítatlannak lászott az egyetértés, tökéletesnek a 
szövetkezés. 


- Hé! -— hallott egy hangot nagyon közelről. 


Egy asszony állott a tornácra nyíló ajtó előtt, az kiáltott rá. Most, 
hogy megfordult, nem szólt többé egy árva szót sem, egy-két lépést 
tett feléje, de a szemét le nem vette róla egy pillanatra sem. lassúdan 
körüljárta Kicsi Jankót, s úgy megvizsgálta minden oldalról, olyan 
tüzetesen és fürkésző tekintettel, hogy elöntötte a verejték 
restelkedésében. A tetejében az asszony se öreg, se csúnya nem volt, 
se hibás, hanem javakorabeli, feszülő húsú, gömbölyű formájú, 
könnyű járású. Egyszóval olyan asszony, akin szívesen elidőzik a 
férfiember szeme, s akinek a látása úgy megtölti a lelket, hogy ami 
gondolat megfogan benne, mind feléje noszogatja. 


- Nem akarok én semmi rosszat - szólalt meg Kicsi Jankó, mikor 
már kezdte megsokallani a mustrát. 


— Akkor minek settenkedsz itt? — vallatta az asszony. 


- Talán csak nem fél tőlem? - kérdezte Jankó, holott valójában 
maga félt, mert ilyen közel még sohasem merészkedett 
fehérszemélyhez. 


A kocsmárosné szemérmesen elmosolyodott, arca korallszínűre 
hevült, a szemét pedig lesütötte, úgy mondta halkan: 


— Félek is, meg nem is félek. 

-— Hogy csinálja a kettőt egyszerre? 

- Ha asszony volnál, nem kérdeznéd. 
- Megtanítana rá. 


- Van eszemben - kacagott fel az asszony. Ahány foga volt, mind 
kiviláglott, gyöngyösen, fehéren. 


— Mit keresel itt? — kérdezte egy idő múltán. 


Kicsi Jankó sebesen megfordult a sarkán, de ahol előbb a vasvillás 
paraszt szekere állott, most csak egy jókora pocsolya borzongott a 
szemerkélő esőben. Előkotort egy pénzdarabot, s az asszony 
markába nyomta. 


- Ehetnék - mondotta, s némi gondolkodás után hozzátette: — 
meg ihatnék is. 

Tárva ásítozott a kármentő ajtaja, az asszony becsukta, ételt-italt 
hozott, s szemlátomást örvendezett vendége jó étvágyának. Ámbár 
maga nem evett, mozgott a szája, mintha nyelni is, rágni is segíteni 
akarna neki. Kicsi Jankó felhajtotta a bort, kezefejét végigrántotta a 
bajszán, s fürgén felugrott. 

- Mennék - mondta bizonytalanul, mert nem szokott hazudni, s 
mikor már lábon volt, egyszerre úgy érezte, hogy inkább maradna, 
mintsem menne. 


— Sietős az utad? 


A legény elmondta, hogy a gazdáját kutatja, aki próbált vitéz, 
derék törökverő. 


Fölcsillant a kocsmárosné szeme: 
— Talán bizony Darkóczy uram szolgája vagy? 
— Darázs Orbán uramé - válaszolt Jankó. 


- Sajnálhatod, hogy nem Darkóczy uramat szolgálod. Innen a 
Dunáig ő a leghíresebb törökverő. Nagy a becsülete a pogánynál. Ha 
beüt portyázni, messzi elkerüli a birtokát, mert onnan nemhogy 
zsákmányt ragadhatna, de maga is bajosan menekül. Ezért szeretik 
úgy a jobbágyai. A tűzbe mennének érte. Jól ismerem, nálam szokott 
megszállni, ha erre visz az útja. Szép, sudár ember, meg nyájas. De a 
nevemet mindy3g elfelejti. 


- Én nem felejteném el, ha megmondanád - bizonykodott a 
legény. 


- Mi hasznát vennéd, ha úgyis elmégy? Maradj - folytatta aztán 
-, nem sokáig járja már a portya. Télen didereg a török, nem bújik 
elő a vackából. Ez a szokása. Nekem elhiheted, amennyi katonát 
megvendégeltem már. Várj tavaszig. 


— Tavaszig? — visszhangozta Kicsi Jankó elbúsultan. 

-— Mire mégy vele, ha az orrod a szádba konyul? 

Várt, tfe még csak mosolygás sem jött válaszul. 

- Mire elmégy, ha olyan helyre sietsz, ahonnan úgyis elkéstél, s 

bőrig áztat a sűrű eső? Ott a sarokban meghálhatsz. 


- Hej! — sóhajtott Kicsi Jankó, de mihelyt az asszonyra nézett, 
szétoszlott a bánat a szívéről, olyan szépnek látta. Csakhogy most 
meg az ereszkedett búnak, az özvegysége sajgatta a lelkét: 


- Harmadfél éve halálozott el szegény, az uram. Elvitette az ispán 
katonának, merthogy a bitang rám vetett szemet. Ólálkodott a ház 
körül szakadatlan. Egy este elkapta a boldogult, s úgy 
helybenhagyta, hogy bicegett, mikor lábra kélt az ágyból. Nem is 
mentett volna meg attól a koszos kantól semmi hatalom, ha egy 
áldott halcsont át nem fúrja a torkát. Egyenest a pokolba fújta a 
parázna lelkét, ott bűzlik most az örök tűzön. 


Felugrott, befutott a szobába, rávetette magát az ágyra. Kicsi 
Jankó még sokáig hallotta csöndes sírása neszét. Aztán 
megnyugodott az asszony, de még nem aludt el, hanyatt feküdt a 
dunyhás ágyon, feje két tenyere kosarában, úgy meredt a sötétségbe. 
A négyszögletű kis ablakon bekandikált vagy öt-hat csillag. Időnként 
sóhajtott a melle mélyéből, a sóhajtások áthatoltak a falon, ott 
röpködtek Kicsi Jankó vacka körül, lenge szárnyukkal megérintették 
arcát, s minduntalan visszatérítették az álom küszöbéről. 


Reggelre kelve elvégezte magában, hogy megtudakolja, mi bántja 
szegény asszony lelkét, hátha tanácsolhat neki valami orvosságot. 
Meg is tette volna, ha nem dallal nyit be az ivóba, nem ragyogó 


fogait mutogatja, s  mosolygástól gödrös arcot. Mert ilyen 
kiszámíthatatlan az asszonyi természet, bajos eligazodni rajta, 
akárcsak a gondviselésen, ami ugyancsak tömérdek gondot okozott 
Jankónak. 


- Eleven csillag a szemed - mondta a kocsmárosné, amint 
megállott előtte, mintha egyedül azért jött volna az ivóba, hogy ezt 
valahogy el ne mulassza tudomására hozni. 


- Nem csillag az... — szabadkozott a legény, s csak azért nem 
nézett félre, mert az asszony arca színt váltott, tekintete elsötétült, 
köd ülte meg. Sem egyik, sem másik nem mozdult, mintha 
fogadalmat tettek volna, hogy holtig időznek így, s kutatják egymás 
természetét lélegzet visszafojtva egy darabig, s áradó sóhajtások 
között egy perccel később. 


- Hunyd be már a szemed! - kiáltott rá a kocsmárosné 
parancsolón, ő maga máris hunyorított, seprűs pilláit elnyugtatta 
sima bőrén, olyanformán, hogy a végük egy picinykét 
felkunkorodjék s rezegjen, mintha gyönge szellő simogatná. 

- Behunytad? - tudakolta egy idő múltán lágyan. 

—- Be én - mondta a legény az igazságot. 

Álldogáltak türelmesén az önkéntesen vállalt sötétségben. 

—- Semmit sem látok - suttogta az özvegyasszony. 

— Én sem. 

- Még azt a málé legényt sem, aki itt áll előttem, hogy majd 
összeér az orrunk. 

— Nem-e? 

- De nyitott szemmel sem találnám párját, olyan ügyefogyott! 

- Hogy én? - kapta föl a fejét Kicsi Jankó. 

A kocsmárosné épp akkor fordult be az ivóból a szobába, 
rendezkedett, csapkodott odabent, elgondolni sem volt könnyű, 


mivel mulatja idejét olyan zajosan. 
— Gyere - kiáltott nemsokára -, segíts az ágyat bevetni! 


Amióta a világ világ, ilyesmit nem kért asszonyállat férfiembertől, 
akinek más a feladata ezen a földön, s az effélére ügyetlen a keze. 
Fejet csóvált, ámuldozott, s egyedül azért engedelmeskedett a 
hívásnak, hogy meg ne bántsa a jólelkű teremtést. Ha kívánja, miért 
ne hálálná meg így a kedvességét? Csakhogy mire odaért, a pufók 
dunyhát s a felső vége alól kikandikáló párnát az asszony már 
elsimította, kárba veszett hát az elhatározása, hogy közreműködik a 
férfiatlan munkában. A vetett ágyból úgy ítélt, hogy az asszonyi 
természet megfejthetetlen titkokat rejteget, s ehhez a hitéhez holtig 
ragaszkodott, mert amikor jó idő múltán dunyhát, párnát ismét ki 
kellett rázni s el kellett egyengetni, ez újólag is az ő segítsége nélkül 
esett meg, amiből nyilvánvaló, hogy semmi hasznát nem vették, s 
bolondját járatták vele. 

Lerítt a kocsmáról, le a kertről, az istállóról, még a pincéről is a 
keserves elhanyagoltság. Az  ászokfán megrokkant hordók 
heverésztek, külön a donga egymás hegyén-hátán, külön az 
abroncsok. Léket kapott az istálló nádteteje, a becáurgó víz átáztatta 
a barmok almát. Az ól fája meglazult, s ha moslékkal közelített ték, 
az éhes hízó majd szétvetette izgalmában. Szerit száma nem volt a 
fúrni, faragni, barkácsolni valónak. 


Kicsi Jankó első szóra elszegődött Mariskához - így hívták az 
özvegyet -, áztatta a dongát, kötötte a nádat, kalapált, ácsolt, 
mesterkedett százféle módon, egész álló nap. Esténkint a 
kocsmárosnéval ölelkezett olyan szerelmesen, hogy sohasem tudta 
egyikük sem, ő ejtett-e rabot, vagy őt ejtették rabul. Még szerencse, 
hogy nem töprengtek rajta véletlenül sem. 

Három-négy napig tartott már a szép élet. Jankó a pincében 
dolgozott éppen, mikor szekér állott meg a kocsma előtt, négy ló 
vonta üres szekér. Vásár napja volt, az áldomásozók danolásztak, s 


vedelték a bort az ivóban, az egyik sarokban kockajáték pergett, s a 
pénz játékostól játékoshoz vándorolt. Egyszer csak megjelent 
Mariska: 


- A boldogult mindétig hajtogatta, hogy egy kocsmának jó híre a 
cégére -— mondta, fénylett az arca a terhes munkától és az 
aggodalomtól. 

— Űgyis van — hagyta rá a legény, megszívta a lopót, s egy vödörbe 
eresztette a bort. -— Állva kérik, fekve adják, nagy meredten 
beledugják, mi az? -— kérdezte. 

- Nem tréfán járt most az én eszem - bosszúskodott az asszony. 


- Nem tréfa ez - kacagott a legény -, hanem amit épp most 
csináltam: — lopóval bort húzni. 


- Hadd mondjam el, mit hallottam - kérlelte Mariska. -— A 
padlásra másztam szalonnáért. Leakasztottam, rálépek a lépcső 
fokára, megállok. Lent az udvaron két lator beszélget. Részeg már — 
mondja az egyik. — Bírja -— mondja a másik. -— Ha a bortól nem, 
elszédül a husángtól — mondja az egyik. — Erős ember — mondja a 
másik. - Rajtam nem fog ki, még ma megkopasztom — mondja az 
egyik. — Jobb volna az országúton -— mondja a másik, öklendezni 
kezdtek, hogy fejükbe ne szálljon a bor. Aztán az egyik: — Ha velünk 
jön, gyanút fog, amúgy is elégedetlen, amiért fele áron vesztegette el 
a portékáját, holott háromszoros árral kecsegtettem, hogy elcsaljam 
hazulról. Itt kell letaglózni, a kert végében vagy az ivóban. — Itassuk 
még — mondja a másik . Azzal bement mind a kettő. Mihez fogjunk? 


- Majd én utána járok — mondja a legény, vette a boros vödröt, 
hogy ő szolgálja ki az áldomásozókat. így szándékozott körülnézni, 
aztán elvégezni, amire képes. 

Alig ért az ivó közepére, mögötte Mariska, valaki éles hangon 
felkiáltott: 

— Tolvaj! Itt a tolvaj! 


Erre felugrott mindenki a helyéről, a parasztok, a katonák, a 
kompiárok, a kupecek, a gombkötők és a madarászok, topogtak az 
asztal körül, s nyújtogatták a nyakukat, hogy megpillanthassák 
valahol a gonosztevőt. Vödör a kezében, Kicsi Jankó várta, hogy a 
zsivaj elcsituljon, s utánanézhessen a maga emberének. 


- Vigyázz, Jankó! - sikoltotta Mariska a megkésett 
figyelmeztetést. Mert ekkor már keményen megragadták, a bor 
kiloccsant a padlóra, hátracsavarták a karját, megkötözték, hogy 
mozdulni sem bírt. 


- Gondoltad-e volna? - vigyorgott a hályogos szemű, táglikú orra 
megremegett. Szemből pedig a vasvillás gazda meredt rá 
fenyegetően. Vöröslött az egész ábrázata, mintha lobot vetett volna 
rajta a mértéktelenül benyakalt szesz. Mariska először jajgatott, 
kezét tördelte, aztán észhez tért, s az ismerőseit kezdte szólongatni 
segítségül, ne hagyják, hogy a két lator elbánjon a csaposával. 

—- Lehet, hogy most csapos - kiáltotta a hályogos szemű -, de 
azelőtt pincevágó volt. Tanúsítom. 


- Az én pincémet vágta fel! — Csapott saját mellére a vasvillás 
paraszt. 


- Tanúsítom én is — szólalt meg a harmadik ember, a hályogos 
szemű társa, aki a kötelet hozta, ragyaverte csúnya féreg. 


- Jó emberek! - próbált szóhoz jutni Jankó - nem én vagyok 
útonálló, ez a félvak az. Most is... — nem fejezhette be, mert a 
hályogos szemű ütötte, ahol érte, s mialatt vad lökésekkel taszította 
meg rúgta kifelé, be nem állt a szája: 


- Tegyen igazságot a bíró! -— amit sokan helyeseltek — itt a 
kárvallott, tanúk is vagyunk ketten... — helyeslő moraj kelt erre is —, 
a bíró előtt legénykedjék ... Ott a helye. Kalodába vele!... 


A pincés gazda és a ragyás segítségével hamarosan kitaszigálták az 
ajtón, hiába sikoltozott Mariska, hol a falubeliekhez, hol á gazdához: 


- Elment a jó esze, hogy a malmukra hajtja a vizet? Hisz még ma 
este lebunkózzák a pénzéért! 


Amaz alig állt a lábán, tántorgott csúfosan, s kin fullasztotta a 
dulakodás. Csak a hályogos szemű és ragyás társa tudták, hogy mit 
akarnak, hozzájuk azonban hiába szólt bárki. A parasztok s a 
mesteremberek nem avatkoztak a dologba, úgy vélték, legjobb ha a 
legényt törvény elé viszik. Jankót végiglökdösték a falun, s utóvégre 
belódították egy világtalan, nyirkos pincébe, hadd várakozzék az 
igazságra, amit annak idején kiszolgáltatnak majd neki. 


Néhány nap múltán megérkezett a faluba széket tartani az 
uradalmi ispán, megereszkedett húsú, tohonya ember. Orra, 
pofacsontja lilába játszott, vastag szemhéja untalan lecsukódott. 
Ezúttal azért, mert alaposan felöntött a garatra, de ez volt a szokása 
józan állapotában is. 

A kecske bajszú, csapott vállú  kisbíró kimondhatatlan 
lómhasággal verte a dobot, akkora szüneteket iktatott az ütések 
közé, mintha vasdorongo,t emelgetne. A nép gyéren szivárgott, 
hiszen mindössze három bűnös várt igazságosztásra. Kicsi Jankón 
kívül egy termetes asszonyság, egy sápadt képű gombkötő legény, 
aki mindegyre hajladozott, olyan kegyetlenül mardosta a görcs a 
gyomrát, mivelhogy a kelleténél több murcit ivott. 


- Csak már vége volna, csak már vége volna — súgta minduntalan 
Kicsi Jankónak. 


A kíváncsiak között ott várakozott Mariska is, kicsípte magát, 
mintha lakodalmon volna. Intett a fél kezével, üzent a mosolyával, 
szeme csillogásával. Hiába hordta az ünneplő ruháját, hiába kötött 
tarka kendőt a hajára, gyűröttnek látszott az arca. 


Kicsi Jankó megörült láttára, de aztán elszomorodott. Az együtt 
ízlelt dc$ága örömökre emlékezett, ami mindenkor felüdíti a szívét, s 
a rabságára, amelynek emléke mindenkor elcsüggesztette. 


—- Irgalmatlanul csikar a hasam - panaszkodott a gombkötő 


legény. 
- Ha szabad volnék, megtisztítanálak - mondta a termetes 
asszony, de elhallgatott, s körülkémlelt, nem hallotta-e valaki. 


- Nincs rosszabb, mint hasfájással ülni a kalodában — súgta a 
legény. 

— Rossz az mindenképpen - vélte Jankó. 

— Mivelhogy én nehezen tartóztatom meg magam. 


- Gondolj a szentek szenvedéseire — szólt közbe kenetesen a 
nagydarab nőszemély. 


- Az más - sziszegte foga közt a legény -, azok nem a tulajdon 
rondaságukban szenvedtek. 


- Igaz — válaszolt az asszony -, tisztátlanul nem is bocsátották 
volna be őket a mennyek kapuján. 


A pellengér, a kaloda és a deres mögött egy asztal állott. Amellé 
roskadt le súlyosan az ispán, oldalán a falu paraszt deákja foglalt 
helyet. Elsőnek a gombkötő legényt szólították a törvény elé. 
Részegségében agyoncsapta a mester kutyáját, ez a bűn terhelte a 
lelkét. 

- Dögrováson volt már - védekezett a legény -—, azért múlott ki 
egyetlen legyintéstől. 

- Nálad egészségesebb volt — védte a mester a maga igazát -, 
hírből sem ismerte a kólikát, nem úgy, mint te, akin úgy megy 
keresztül az étel, hogy meg sem pihen közben. 

- Ami a maga konyhájából kikerül, attól minden ép gyomor 
undorodik. 

Még egy darabig folyt a vita, aztán a bíró hirtelen felnyitotta 
szemét, s borízű hangon kihirdette az ítéletet: 


— A bűnt elkövette, megvallotta, üljön kalodába, két koldus kiáltsa 
a vétkét. 


A gombkötő legény megadóan sóhajtott, maga telepedett be az 
ármányos ládába, ahonnan nemsokára csak a feje s keze-lába 
látszott ki. 


- Bazsajos Panna - vallatta a bíró a kövér asszonyt -, szemmel 
megverted Mérő Lajosné tehenét. Miért apadt el a teje? 


— Mert öreg - vonta meg a vállát nyugodtan az asszony. 


- Sem az ember, sem a tehén nem öregszik meg egyik napról a 
másikra - vágta vissza a panaszos. 


- Ugyan, ugyan - kezdte Bazsajos Panna hányavetin -, 
megöregedtetek mind a ketten. A tehened a bikának nem kell, te 
meg az uradnak nem kellesz. 


- Hahaha! - kacagott a tömeg. 
- Hahaha! - kacagott a bíró s vele a deák. Aztán csend lett. 


- Hahaha! - hangzott ekkor. A kisbíró nevetett, aki mindig 
elkésett, de azért semmiről sem maradt eL 


- Oreg tehenen nem fog a szemverés, mert annak több esze van — 
mondott ítéletet az ispán -, ha nincs, legyen, tív mégsem lesz, a 
gazdája kára. 


Kicsi Jankóra került a sor. Előrelépett, ahogy illik s szemét az 
ispánra függesztette. 


- Hol a panaszos? - kérdezte a bíró. De nem jelentkezett senki, 
sem a pincésgazda, sem a hályogos szemű, sem a ragyás. Jankó 
reménykedni kezdett, hogy jóra fordul a sorsa. Mariska vidáman 
integetett örömében, kikerekedett arccal. A bíró, a falu deákja és a 
kisbíró összebújt az asztal fölött, s tanakodtak, tanakodtak, mígnem 
az ispán az asztalra csapott: 


- A panaszos nincs itt, de a törvénypénzt megfizette. Két tanú 
bizonyította, hogy a vádlott cégéres vétekben bűnös, ötven pálcát 
kap a farára, amiért a vétket elkövette. S a falut nyomban el kell 
hagynia, hogy ha nem vétkes, ki ne derülhessen. 


- Jankó, lelkem! - kiáltotta Mariska. A legény már ott feküdt a 
deresen, lábát, karját vaspántok szorították. A kisbíró ráérősen, 
megfontoltan csépelgette, kezében suhogott a mogyorófapálca, a 
bíró szunyókált, a deák fennhangon számolta az ütéseket. 


Jankó szótlanul tűrte a gyalázatot, restellte volna, ha Mariska s a 
falu népe nyögni, siránkozni hallja. Sajgott a háta, a dereka vége, a 
combja, de nem jobban, mint a szíve. Félig a szégyenért, félig azért, 
mert tudta, hogy nem ártatlanul fetreng a deresen, s ez az ütéseknél 
is keményebben fájt. 


Mielőtt hozzálátott volna dJankót kiszabadítani, a  kisbíró 
ingújjával letörölte a verejtéket homlokáról. A pellengér körül 
gyerekek futkostak, a tömeg szétoszlott, egyedül Mariska maradt ott, 
hogy búcsúvétlen ne szakadjon el kedvesétől. 


- Milyen szívesen cseréltem volna veled — szólalt meg a gombkötő 
legény a kalodában, s kényszeredett ábrázatáról Jankó menten 
kitalálta, hogy mostani állapotában nemigen kérhetné bebocsátását 
a mennyek birodalmába. 


Kicsi Jankót két fegyveres kísérte a falu határáig, ott útjára 
bocsátották. Mariska még sokáig integetett utána tarka 
keszkenőjével, s rázogatta a sírás, mint a hideglelés. Amíg látta, 
Kicsi Jankó visszaintegetett neki, a szíve elszorult, mert Mariska volt 
az első asszony, akit szeretett életében. 

Egy harmatos reggelen Kicsi Jankó kikeresett magának egy 
testesebb vakondtúrást, s letelepedett rá megfalatozni. Amint 
falatozott, egy fekete pont bukkant fel előtte, növekedett, 
növekedett, mígnem kiderült, hogy ember, aki arrafelé igyekszik, 
ahonnan ő maga jött. 


Pap volt a vándor, magas, kékszemű s olyan szánandóan sovány, 
hústalan, csontos és inas, hogy még az éhes farkas is kétszer 
meggondolta volna, mielőtt beleharap. Lötyögött rajta a reverenda, 
a reverandán a tarisznya, első nézésre bajos lett volna eldönteni, 
melyik üresebb a kettő közül. Perzselt a nap irgalmatlanul, de a 
szegény pap szikkadt, fonnyadt, megaszalódott testéből még 
verejték sem fakadt. 


- Nem adnál, fiam, egy falás kenyeret? — kérdezte rekedt hangon, 
s mint aki fuldoklik, kezét mellére szorította. 


Megesett a legény szíve rajta, bár maga sem dúskált az 
elemózsiában. 


— Csak ha sajtot is eszik hozzá — mondta kínálásképpen. 


A sovány pap szemlátomást erőre kapott az ételtől, a szeme már 
nem forgott eszelősen, mintha ki akarna szökni üregéből, hanem 
szelídre tisztult. 


- Nem láttál valahol gulyát, ménest vagy kondát, ahol a 
magamfajta embernek hasznát vehetik? 


Sok pappal nem találkozott még a legény életében, de annyit azért 
tudott, hogy nem barmok, hanem lelkek őrzése a hivatásuk. 
Elcsodálkozott hát szerfölött a különös kívánságon, szája kerekre 
nyílott, de nem ejtett egy árva szót sem. 


- Nincs más választásom, fiam — folytatta amaz. — Menekülnöm 
kellett a falumból. Elüldözött az ördöggel cimboráló gaz püspök. 


Ezt már nem hagyhatta szó nélkül a legény: 


- Nem istennek tetsző dolog, hogy így beszél egy fölszentelt 
püspökről. 

A pap megrázta bogyóvá zsugorodott fejét, melyet hosszú, vékony 
nyaka így hústalanul-zsírtalanul is alig tartott meg törvényes helyén. 

- Az nem istennek tetsző dolog, fiam, hogy a püspök immáron 
negyedszer akarja megvenni rajtam az adót. Elsőre leróttam a 
fölösből. Másodjára odaadtam a télirevalót. Harmadjára az oltári 
szentkelyhet kótyavetyéltem el. Kiürült a csűröm, istállóm, az ólam, 
ki a templomom. Mit tehettem? Elbújdostam, hogy tömlöcre ne 
vessen. De míg. az utolsó lehelet el nem száll ajkamról, hirdetni 
fogom az igét. 


- Fáradt, tisztelendő uram? - kérdezte a legény hosszú 
megfontolás után. - Mert ha nem az - folytatta -, akkor 


megkérném, hogy cserében a kenyérért és a sajtért, ne sajnálja 
tőlem az igét. 


- Köszönöm, gyermekem, hogy fölébresztetted bennem az alvó 
kötelességet. 


- Nem akartam megzavarni az álmát - szabadkozott Kicsi Jankó 
bocsánatkérőn, mert úgy vélte, az igének sem tehet jót, ha nem 
alussza ki magát. 

—- Helyesen cselekedtél — válaszolt a pap, s maga alá húzta a lábát, 
hogy könnyebben essen a beszéd, — Ujabb bűnnel terheltem volna 
meg gyarló lelkem, ha tudásomat nem osztom meg veled. 

- Akkor nincs hát semmi baj - örvendezett a legény. 

— Az ige, gyermekem, Krisztus tanítása, ahogy a szentírásban áll — 
mondta az ösztövér pap ünnepélyesen. — Krisztus urunk a szeretetet 
és a szegénységet hirdette. Krisztus urunk azt hirdette, hogy isten a 


maga szolgálatára teremtett bennünket s nem az urak szolgálatára. S 
mit látsz a világban? Bizony azt, hogy a nemesek és a főpapok hét 
bőrt nyúznak le a parasztról. Régebben még hagyján volt, mert 
akkor csak annyit vettek el, amennyi személyüknek és családjuknak 
kellett. De most tőzsérkednek, kufárkodnak. Mit látsz a világban? 
Bizony azt, hogy vannak szolgák és vannak urak. Bizony azt, hogy a 
paraszté a munka, de övék a termés. Ha a nemes megnősül, ha 
gyermeke születik, ha valakije meghal, ha a leányát férjhez adja, ha 
Budára utazik a királyhoz, ha névnapját megünnepli, ti adjátok meg 
az árát, nyomorult parasztoké. 

Amint ezt hallotta, Kicsi Jankónak menten eszébe jutott a város, 
ahol egy harapás kenyeret sem kaphatott, mivel a földesúr férjhez 
adta a lányát, s mindent fölharácsolt. 


- Derék ige, hasznos ige — bólintott elismerőn, s olyanformán 
csettintett a nyelvével, mintha valami jó ízt érezne a szájában. — 
Örülök, hógy tisztelendő uram részesített belőle. Ez az ige lesz a 
kalauzom a világban. Jóságáért cserében, útba igazítom. Menjen 
egyenest arra — mutatott a háta mögé -, s ha beér a faluba, keresse 
meg a kocsmát, a kocsmában Mariskát. Mondja, hogy én küldtem, ő 
majd felfogadja csaposul, mert az éppen nincs neki. 


- Ó - szólalt meg a pap szemrehányón -, kocsmába küldesz? 


- Menjen bátran, tisztelendő uram - biztatta a legény -, 
hasznosabb, ha ott hintegeti az igét, mintha idekünt a pusztán. 


- Megfogadom a tanácsodat — válaszolta a pap engedelmesen, 
amiből kiviláglott, hogy a legény nem oktalan vállalkozásra biztatta. 
— De hadd fizessek a jóért én is jóval. Te meg ne menj egyenesen, 
hanem kerülj jobbra, különben a püspök földjére érsz. A püspöknél 
pedig az ördög is jobb gazda, olyan istentől elrugaszkodott gaz 
teremtés. 


Elkomorult a legény, s ha nem fékezi a tisztelet, legorombította 
volna példásan a papot, amiért ilyen csúnyán emlegeti a püspököt. 


Nem is fogadta meg a tanácsot, hanem ment egyenesen. De amit 
hallott, megfeküdte a lelkét, mint nehéz étel a gyomrot, s gyönge 
értelmével sehogy sem bírt igazságot tenni a pap és a püspök között. 
S amint így füstölgött magában, sok minden megfordult az agyában, 
csak éppen az nem, hogy egyszer neki is meggyűlik a baja ezzel a 
híres püspökkel. 

Amint egy sűrű csalitosból kifordult a szabad pusztára, majdhogy 
össze nem ütközött három paraszttal. Azok szörnyen megijedtek, s 
illára vették a dolgot, mintha vétkes járatban lettek volna. Mikor 
látták, hogy a legény egymaga van s fegyvertelen, visszatért a 
bátorságuk. 

Nem hasonlított ez a három paraszt egymáshoz, csak egy 
dologban, abban viszont minden más embertől különböztek. Az 
enyhe idő ellenére mélyen a fülükre húzták koszlott báránybőr 
kucsmájukat, holott egyébként semmi jel nem tanúskodott róla, 
hogy fáznának. Ezen még az is elcsodálkozott volna, aki nehezen 
csodálkozik. 

- Ha a szökött papot kergetitek - szólalt meg Kicsi Jankó -, hiába 
fáradoztok. 

Egyikük sem válaszolt erre, hanem a legidősebb paraszt 
megtudakolta: 


— Hát te hova tartasz? 
Kicsi Jankó a távolba mutatott: 


- Amoda, mivelhogy se püspöki uradalmat, se élő püspököt még 
nem láttam. S nem szeretnék meghalni, mielőtt ki nem 


gyönyörködtem magam. 
Összenézett erre a három kucsmás paraszt. 
— A püspököt akarod látni? 
— Azt. 
- Megláthatod —- mondta a paraszt. — De abból senkinek öröme 


nem lesz. 


- Mi már láttuk - szólalt meg a második paraszt. A harmadik meg 
hozzátoldotta: 


- Most meg éppen azon iparkodunk, hogy soha többé ne lássuk. 


Ezenközben Kicsi Jankó megfigyelte, hogy a három atyafi a 
tarisznyájára néz. Viszonzásképpen ő is megszemlélte az ő 
tarisznyájukat, s látta, hogy üres mind a három. Volt még 
köleslepénye, hagymája, megkínálta őket. Azok letelepedtek, s evés 
közben elbeszélték, hogy a hatodik faluból jönnek. Egy kolduló 
baráttól hallották, hogy a Tiszaháton kolostort építenek. Oda 
igyekeznek. S ahogy szó szót követett, falás falást, a legfiatalabb 
paraszt izzadni kezdett. Előbb csak följebb tolta a kucsmáját, aztán 
levetette, s maga mellé fektette a földre. 


Kicsi Jankó nagyot kiáltott meglepetésében, s a szája nyitva 
maradt. Megértette, miért húzta az a három ember nyakig a fejébe a 
meleg kucsmát a meleg időben. Nem egyébért, mint hogy a 
szégyenüket takargassák. Ott ugyanis, hol más embernek a füle van, 
nem fül látszott, hanem két sötétes, varos heg. Mikor látták, mi 
történt, a másik két paraszt is ledobta a kucsmáját. A legény pedig 
szörnyülködve nézte őket. 

- Nem istennek tetsző cselekedet — szólalt meg végre - ilyen 
csúnyán belekontárkodni a teremtő művébe. Hiszen isten a maga 
képére és hasonlatosságára teremtette az embert. 

- Úgy is van - válaszolt az öreg paraszt -, a puspök meg 
bizonyára azért vágatja le a jobbágyok fülét, hogy utóvégre csak 
egymaga hasonlítson istenhez. 

- Nem múlik el nap - mondta a másik -, hogy a tisztjei ne 
kedveskednének neki füllel. Azt beszélik, kosárban küldik, csalán 
között, ahogy a rákot szokás. 


— Aztán, mire neki az a tömérdek fül? -— kérdezte Kicsi Jankó. 


Erre a legfiatalabb paraszt adta meg a választ. 


- Azért iparkodik ilyen buzgón, mert a füleszedett ember 
kezesebb. Csakúgy, mint akinek billogot sütöttek a homlokára, vagy 
felhasították az orrát. Akin meg mind a három gyalázat megesett, 
tökéletesen megjámborul. Szereti a jámbor embert erősen. 


- A vadaskertben elejtettünk egy őzet, annak a fejében vették a 
fülünket — mondta az öreg. 


Fölkerekedett a három megcsúfolt paraszt. Kicsi Jankó meg 
jobbra tért, hogy elkerül jé a rettenetes fülszedő uradalmát. 


Sík volt ez a vidék is, hasonlatos a Hortóbágyhoz, de feketébb 
földű, kövérebb legelőjű. Nem győzte csodálni a délceg lovakat, 
óriási göbölyöket, göndör gyapjas juhokat, rámás húsú disznókat. 
De csak messziről gyönyörködött, hiszen nem maga legel a barom, 
hanem ember őrzi. Ha meg az a sok ménes, gulya a püspöké, a 
pásztorok is őt szolgálják, s hátha eszükbe jut számon kérni tőle a 
szökött papot meg a szökött jobbágyokat. 


Nem is nyugodott meg, míg jócskán el nem távolodott a tömérdek 
lábas jószágtól. A puszta ismét elhagyottan terjengett előtte, a 
derékig érő magas fű arról tanúskodott, hogy se állat, se ember 
nemigen járhatott errefelé. Annál erősebben meglepődött, mikor 
nagyhirtelen egy pásztor bukkant föl messzi előtte, majd egy 
második, egy harmadik. Ki bottal, ki a karjával integetett, ki 
kurjantással üzent, elnyújtott kiáltásuk lustán úszott a napfényes, 
rezgő levegőben. 


- Hé! - rikkantott föl, nehogy valamiként válasz nélkül hagyja a 
kérdést, vagy üdvözlést, aminek az integetést és a kurjantást 
szánták. 


Néhány lépés után észrevette, hogy nemcsak az ő megjelenésének 


tiszteletére  fárasztják a karjukat meg a torkukat, hanem 
jeladásképpen társaiknak. Jobbra nézett, hát onnan is baktatott 
feléje három paraszt, balra fordult, ugyanannyi közelgett arról. 


Amíg csak gondolt a veszedelemre, egyre borzongatta a félelem, 
most nem volt ugyan tökéletesen nyugodt, de félelmet nem érzett, 
önkéntelen hátrakapta a fejét, mint aki egérutat keres, hát épp akkor 
emelkedett föl két ember a földről, eddig bizonyára a magas fűben 
heverésztek. 


Hatalmas kör közepében állott egymagában segítség, szövetséges 
nélkül. Más fegyvere nem volt egy mogyorófa boton kívül, amit a 
deresen töltött idő emlékére vágott, meg a jó szerencséje, hacsak 
nem most pártol el tőle, ebben a nehéz órában, mikor kelepcébe 
csalták. 


Ezalatt a pásztorok tempósan közeledtek, s a kör amit alkottak, 
egyre inkább hurokká kezdett szűkülni, amiből aligha csúszhat ki, 
akinek a nyaka köré csavarodik. Kicsi Jankó szakasztott úgy érezte 
magát, mint az elítélt, aki már az akasztófa alatt áll, s másban 
nemigen reménykedhet, minthogy a kötél nem bírja a súlyát. 


— Valaki elkísér, ha a föld alá kell mennem! - fogadkozott, megállt 
mint a cövek, s jól megmarkolta mogyorófa botját. Másik kezével 
meg a fülét cirógatta meg, hátha búcsúznia kell tőle. 


-— Mi járatban vagy, fiam? — szólította meg a pásztorok vezére, egy 
öreg számadó juhász, olyan barátságosan, ahogy még számadót 
emberfia nem hallott beszélni. 

Keszeg, magas ember volt, arca merő ránc, szeme alig csillant ki 
busa, tüskés szemöldöke alól. Foga mutatóban sem maradt, mégis 
tisztán, érthetően ejtette a szót. Ez a nagy kedvesség azonban 
valahogy nem a természetéből fakadt, mert amint mosolyogni 
próbált, napszítta, szélcserzette, esőedzette képén szinte pattogtak a 
sűrű ráncok, olyannyira nem kívánkoztak más rendbe sorakozni, 
mint ahogy - ki tudja mióta — megszokták. 


Kicsi Jankónak megütötte a fülét, hogy az öreg fiának nevezte. A 
többi is fitogtatta jóindulatát, békességes szándékát, bólintással, 
hunyorítással, hümmögéssel. Két kézzel rátámaszkodtak botjukra, 
ami súlyuk alatt befúrodott a puha földbe. Nem így cselekedik, aki 
ütni készül, Jankó tehát kedvesen válaszolt a kedves szóra: 


- Vándorlok. 
— Aztán hova? - tudakolta a juhosgazda. 
- Eddig csak az orrom után mentem. 


- Az bölcs dolog -— hagyta rá az öreg -, így kerüli el az ember 
leginkább a büdösséget. 


Érte a pásztorok kacagni kezdtek, s testük rázkódása még jobban 
befúrta botjukat a földbe. Mire kiránthatnák —- gondolta Jankó — 
olyan előnyhöz jutnék, hogy nem érnének utol. -— De nem élt az 
alkalommal, nem érzett veszélyt, ott tartotta a kíváncsiság, vajon mit 
akarhatnak tőle. Sokáig nem kellett várnia, a számadó megmondta 
kereken: 


- Egy juhászbojtárral kevesebb van a kelleténél. Mi is szívesen 
látunk, a birkák is. 

-— Hát - válaszolt Kicsi Jankó -, ha jó gazdára lelnék, elszegődnék, 
hadd legyen meg a télirevalóm. 

Az öreg számadó száraz ábrázatán repedezni kezdett a bőr úgy 
szétszaladt a szája. A többiek meg, mintha nagy öröm érte volna 
őket, hirtelen a vállára csaptak, s kezét keresték, hogy parolázzanak. 
Hol egyik rikkantott egy nagyot, hol a másik. 

- Nem vagyok én püspök, hogy így ünnepeljetek szólalt meg 
tanácstalanul. 

Amire a számadó félelmesen elkomorodott: 


— Megköszönheted a szűzanyának, hogy nem püspöknek születtél, 
mert egy ellensége van a mi urunknak, s az a püspök - magyarázta 
okos szóval. 


- Személyében nem ismerem a püspököt — mondta a legény -, de 
sok emberrel találkoztam, aki átkozta. Ki a leszelt füle, ki a birtoka 
miatt. 


- Akkor szót érthetünk -— vélte az öreg -, szegődj el közénk. 
Darkóczy Kristóf lesz az urad. Hozzá fogható vitéz úr nincs még egy, 
széles Magyarországon. Ahány jobbágya van, hívén szolgálja mind, 
mert egy sem fél, hogy mikor hazajön a legelőről, romot talál a 
kunyhója helyén, s családját meg rabszíjra fűzte s elhajtotta a török. 
Csapj a tenyerembe. Jobb, ha a magad szántából jössz, mert ha nem 
jössz, viszünk, s akkor miért ne jönnél inkább önként? 

Mivel látta, hogy választása amúgy sincsen, hiszen a túlerővel 
szemben egymaga nem sokra mehetne, s mivel látta azt is, hogy 
minden pásztornak helyén a füle, belecsapott a számadó tenyerébe. 


19) 


fd 49 


A szürkület még alig-alig üzent jöttéről, mikor juhászai élén 
feltűnt a számadó. 

- Behajtjuk a nyájat — mondta. 

Keményre taposott út vitt a legelőről az uradalom belsejébe. Ez az 
út villaszerűén szétágazott, úgy került meg egy tömzsi földvárat, 
melyen katonák ténferegtek, közöttük pattantyúsok. A palánk két 
oldaláról sötét torkú ágyúk meredtek a szomszéd felé, ahol erődítést 
ugyan nem emeltek, de fegyverest szép számmal csődítettek oda. 
Mindkét részről mély árok vonta meg a határt, innen oda, amonnan 
ide kopjás strázsák vigyáztak, kerek arcúak, tiszta oltozetűek a 
Darkóczy-uradalomban, lomposak, toprongyosak túlnan. 

A számadó kiköpött, úgy jegyezte meg: 

- Őfelsége emberei. 

— A királyé? — kérdezte Jankó nagy tájékozatlanul. 

- Ambrus püspököt nevezzük mi őfelségének - válaszolt a 
számadó -, mivelhogy a királynál is nagyobb úrnak hiszi magát. 

Sövénnyel kerített tágas esztena szolgált a juhoknak szállásul; 
középen gémeskút-vályú, a végében kontyos nádkunyhó a 
bojtárnak. Ez lett Kicsi Jankó tanyája. Kívül a kerítésen eméltek még 
néhány kalyibát, szétszórtan, hogy minden oldalról őrködhessék 
valaki a ragadozók ellen, akár ember az, akár állat. 

A birkák bánatosan bégettek az esztena sövénye mögött, majd 
lassacskán  megbékéltek. Mire Jankó végére járt minden 
munkájának, elköltötte estebédjét, leszakadt a sötét éjszaka a földre. 

Bégetés ringatta álomba, s bégetés serkentette föl virradatkor. 
Felpattant a szalmáról, s vidáman kukkantott ki a kunyhó ajtaján a 


kút felé. Sok mindenre gondolhat az ébredő ember, de 
legkedvezőbb, ha tisztálkodásra gondol, balgaság a napot koszosan 
kezdeni. A kút ott vesztegelt, ahol este látta volt, ferdén, ahogy a 
gémeskutak szoktak, melyek egyik karjukkal a földet, másikkal az 
eget iparkodnak megragadni, s bizonyára örök elégedetlenségben 
múlik életük, mert egyik helyen sem járnak sikerrel. Jankó 
megdermedt álltában, mintha soha többé el nem akarna mozdulni a 
kunyhója küszöbéről. Oldalt billentett fejjel, ráérősen, egy lány 
tartott a kúthoz, kezében favödroöt lóbált játékosan, s dúdolgatott. 
Észrevette a legényt, sűrű pillái alól lesett feléje, ahogy a lányok 
szokták, ha jólesik szemüknek a férfiember látása, de semmiképpen 
nem akarják elárulni. 


Kicsi Jankó csak strázsálta a kunyhóját, mint akinek gyökeret 
eresztett a lába, két barna szeme csillagnál ragyogóbban fénylett, s 
majdhogy ki nem szökött üregéből. S ha valaki megtudakolta volna 
tőle, milyen szakában járnak az évnek, nyarat mondott volna 
bizonyosan, olyan forróság hevítette. Nyikorgott a kútgém, csobbant 
a víz, a távolodó léptek csöndes neszezése elhalt, á kútsor sem 
remegett többé. A leány eltűnt, mint egy látomás. 


Jankó megdörzsölte szemét, odafutott a vályúhoz, s belemerítette 
fejét a jeges vízbe, mélyet sóhajtott, leült ocsúdozni, s abból, hogy 
még mindig látja a lányt olyan élőn, mintha ott volna, holott elment 
már, megértette, hogy nem álmodott. Ez azonban nem sokat 
könnyített a lelkén, úgy támolygott, mint aki a mámorával birkózik. 
Odakünt a réten, mialatt a juhok békésen harapták a füvet, az eget 
bámulta s az őszi kikericseket, melyek egy nagy darabon lilára 
festették a földet. 


Másnap reggel hasztalan leskelődött a kút körül, nem jött a lány, 
se harmadnapon, se azután. Magányosan mégsem maradt. Egy 
fekete, rojtos szőrű, élénk szemű puli kezdte kerülgetni, igen 
barátságosan. 


Abban semmi szokatlan nem volt, hogy a legelőre menet melléje 
szegődött, hiszen kutyának, juhásznak egyformán a nyáj vigyázása a 
kötelessége. Különös volt viszont az, hogy bárhova szólította a dolga, 
egyszercsak ott-termett a puli, megállott előtte, két kökényszín 
szemével unszolta, hogy munkát adjon neki. S még ennél is 
különösebb, hogy éjjeli szállásul a juhász kunyhójának a küszöbét 
választotta, ami a kutyavilágban a ragaszkodás legbiztosabb jele. 

Mikor Kicsi Jankó mosakodni indult a kúthoz, kis híján felborult 
benne. Először káromkodott, de aztán megörült az új barátnak, 
leguggolt, markába fogta kerek borzas fejét, úgy nézegette, cirókálta, 
vakargatta. A puli pedig boldog volt, mert tudta, hogy a vakarás az 
emberi vonzalom legbiztosabb jele. Már csak az hiányzott, hogy 
Jankó nevet adjon neki, különben miként érthetnék meg egymást? 


Elbitangolt gazdája emlékére Kicsi Jankó Orbánnak keresztelte a 
pulit, aki szívesen fogadta ezt a nevet, s hordta is holtáig. 


- "Tudod-e, Orbán - vallotta bizalmasan -, hogy nekünk 
kettőnknek sohasem szabad elhagynunk egymást? 
Orbán vakkantott. 


- Látom, hűséges a természeted - folytatta a beszélgetést -, s ez 
jól van így, mert én hű leszek hozzád mindhalálig. 

Orbán megint vakkantott, erre Jankó örömében a nyakát, a 
torkát, a hasát vakargatta, s a puli boldogságában fojtottan 
nyögdécselt, vinnyogott, s a kezét nyalogatta. 

— Menj az ispánhoz - szólt rá a számadó. 

Ott várakozott az ispán nem messzi, egy deres kancán, egy másik 
lovat kantáránál tartott. Nem a nagy ispán volt, csak a botos, 
kurtalábú, hosszú törzsű ember; állva apró, lovon tekintélyes. 

— Megtanítalak a szolgálatra — mondta. 

Jankó nemigen értette, hiszen pusztán nevelkedett, elsajátított 
mindent, ami a pásztorkodáshoz szükséges. Az sem igen fért a 


fejébe, miért kell lóra ülnie a tanuláshoz, nem hallott róla sehol sem, 
hogy a magasban fogékonyabb volna az emberi elme. 


Elbeszélte az ispán, hogy bajosabb itt a szolgálat, mint másutt, 
mert ádáz harag dúl a két földesúr között. A kevély püspök 
naphosszat tombol haragjában, hogy a jobbágyai seregestül 
szökdösnek át Darkóczy uramhoz. Holott a nyomorultak aligha 
tehetnek mást, hogy megóvják magukat az iszonyú sanyargatástól, 
az egyre növekvő robottól, az új meg új bírságoktól, melyeket a 
püspök tisztjei irgalmatlanul behajtanak rajtuk. Kora tavasszal úgy 
hull az ember a püspöki földeken, hogy ősszel a levél sem különben, 
alig győzik sírba hányni őket. Darkóczy uram pedig se önként, se 
fenyegetésre ki nem adja a szökevényeket, hanem munkára fogja 
őket, vagy fegyvert ad a kezükbe. A püspök erősen fél, hogy a földje 
lassan elnéptelenedik, megrakta hát katonával uradalma határait, s 
őrzeti éjjel, őrzeti nappal, át ne furakodhassék valamikérit a 
nekikeseredett jobbágy. Ezért Darkóczy uram is fölfegyverezte az 
embereit, sáncot hányatott, árkot ásatott végig a határmezsgye 
mentén. Tömérdek katonára van szüksége, mert birtokát körös- 
körül Ambrus úr földjei szegélyezik, szabad kijárás csak délen nyílik 
a katonabirtokra s északon a legelőre. Formájára nézve szűknyakú 
palackhoz hasonlított a Darkóczy-uradalom, ezt a nyakat védelmezte 
az északi palánkvár, melyet már Kicsi Jankó megszemlélt volt. 


- Híven eszedbe vésd, amit láttál s amit hallottál oktatta a 
botosispán -, mert ha eltéveszted az utat, könnyen ráfizethetsz. 
Beeresztenek a szomszédba, de ki többé nem. §$S akkor 
megtapasztalhatod, milyen a püspöki szolgálat. 

A főpattantyús, a strázsamester alaposan szemügyre vette Kicsi 
Jankót, hogy felismerjék, ha szükség lesz rá. Megszemlélte a 
palánkvár vezére is, koszos bundás Kese Mihály, a várnagy, s olyan 
pálinkásat lehelt rá, hogy a legénynek menten megjött az étvágya. 


— Igyál, fiam -— biztatta Cese Mihály -, mert a szomjas juhász a 


sánta apácánál is kevesebbet ér. 


Azzal megkínálta csutorájából, s odább állott koszos bundájában, 
melyet nyáron sem vetett le; se más, de talán ő maga sem tudta, 
miért. 

Kicsi Jankó pedig megkérdezte az ispánt: 

- Odakünt a legelőn egy fia katonát sem láttam. Hát senki sem 
őrzi a gulyát, a ménest, a nyájat? 

- Azért van itt ez a palánkvár — magyarázta az ispán. — Annyi 
katonája a királynak sincs, hogy külön-külön haddal őriztesse a 
gulyát, meg a ménesét. Ha baj támad, a pásztorok megadják a jelt, a 
palánkvár fegyveresei lóra ülnek, s rajtaütnek az ellenen. 

Tovább ügettek. Amerre elhaladtak, a két uradalom népe 
mindenhol úgy nézett farkasszemet, mintha nem magyarok 
őrködnének innen is, túl is, hanem cudar ellenségek készülődnének 
a döntő viadalra. 


Tömérdeket barangolt már Jankó, de ehhez fogható uradalommal 
sehol sem találkozott, úgy virágzott, pompázott, hivalkodott 
ékességével, egészségével itt ember, állat. Korhadt hídra, roskadt 
pallóra, bedőlt tetejű házra, gazos udvarra, üres ólra, elhagyott 
istállóra nem bukkant a szem. Az udvarokat, a tarlókat elöntötték a 
szedegető tyúkok, csirkék, a tócsákat, tavakat a réce, szegélyükön 
ludak legelésztek. Vénasszonyok fonták a gyapjút a kapu előtti 
padkán, tilolták a lent, a kendert ingre, gatyára. S hogy nemhiába 
fonnak-szőnek, úgyszólván minden ember tanúsította, rongyos férfi 
vagy asszony alig lézengett egy-egy. 


— Hízik a lelkem, ha ezt látom — mondta Kicsi Jankó elismeréssel. 


- Magad is meghízhatsz minálunk - válaszolt az ispán -, mert a 
mi urunk mindétig egyet hajtogat. 


- Ugyan bizony mit hajtogat Darkóczy uram? 
- Azt fiam, hogy ahol a jobbágy szívesen dolgozik, ott a 


földesúrnak kétszer annyi jut. 


A déli határszélt két hatalmas palánkvár reteszelte el, marcona 
katonák üldögéltek az ágyúk közén, a várakat meg mocsár övezte. 


- Az a sárga föld ott — mutatott előre a botosa ispán — már a 
királyé. Távolabb a Duna folyik, azon kel át a török, ha 
zsákmányolni akar. Minket nagy ideje nem szerencséltetett, amire 
megvan a jó oka. Legutóbb mikor ránk tört, hírmondót se sokat 
bocsátottunk haza közülük. De valahányszor új béget küld a szultán 
a tartományba, megint próbálkoznak. Mert a pogány nem nyugszik 
soha. 


Visszafele jövet útba ejtették az udvarházat, ahol Darkóczy Kristóf 
mulatta napjait, ha egyebütt nem akadt dolga. Legkívül vadul 
burjánzó bokrok, cserjék védelmezték, a legszúrósabb fajtából 
valamennyi, hogy se ember, se állat meg ne közelíthesse, hacsak a 
bőre árán nem. A következő akadály meredek vágású árok volt, 
mélyén poshatag víz, túlsó oldalán palánk emelkedett; kétoldalt 
sövény, középütt keményre döngölt föld, a sövény maga vastagon 
betapasztva sárraL 

Egyetlen út szelte keresztül a bozótost, ez a kapunak vitt 
egyenesen, azaz hogy előbb a hídnak. Az ispán, zörgetett, mire 
odabent az őr félretolta helyéről a kapuzáró. dorongot, s beengedte a 
jövevényeket. Először a virágos kert ütötte meg Jankó szemét, piros, 
kék, sárga, lila, fehér, vöröses szirmú virágok nyiladoztak, frissen, 
mintha nyár volna, s nem őszre járna az idő. S ő, aki annyi virágot 
látott réten, lápon, erdőalján, nem sejtette, milyen virágok lehetnek 
ezek, oly ismeretlen volt a formájuk, a színük, s úgy meglepte, hogy 
ily késő időben bomlanak, feslenek. A lányra gondolt, akinek 
kikericset gyűjtött a pusztán, s megrezzent a ló hátán, úgy 
körülfonta szívét a szerelem. Fel is sóhajtott hosszan fájdalmasan. 

- Ugyan bizony, mi ütött beléd? - kérdezte az ispán kissé 
sértődötten, mert büszke volt a gazdájára, büszke az uradalomra, s 


nem sóhajtásra várt, inkább elismerő szóra. 


- Sert is főznek - állapította meg a legény szűkszavún, s az 
ágasfákra polcolt ormótlan csűr felé mutatott, melynek egyik 
oldalán a csűrbíró szalmafödeles kalyibája, másik oldalán a 
sernevelőház állott. 


- Ühüm - ennél többet egy hanggal sem válaszolt a botosispán, 
karja éppen a tágás tornácú, széles homlokzatú udvarházra lendült, 
azzal készült dicsekedni. De ekkor dobogás hallatszott, egy lovas 
fordult az istállók felől jövet a sárga faoszlopos tornác feljárója elé. 
Vágtában jött, úgy megrántotta a zablát, hogy a széltől fogant fehér 
csődöre hátsó lábára állott, s szökkent néhányat, míg fékezte a 
lendületét s megállt. A lovas sárga csizmát, szilvakék nadrágot, 
meggyszínű  dolmányt hordott, darutoll ékesítette  süvegét. 
Megcsörrent a kardja, amint leugrott a lóról. Szálfa magas, sudár 
férfi volt, Jankónak alig jutott ideje az arcára nézni, máris eltűnt 
előle. 


— Láthattad, akit szolgálsz — mondta az ispán. 


A palánkfal egy falura való embert és házat ölelt magába, 
istállókat, színeket, szérűket, csűröket, pincéket, konyhákat, 
műhelyeket a lakóházakon felül. 

Kicsi Jankó erősen eltűnődött. Afelől immár megbizonyosodott, 
hogy Darkóczy uram jó földesúr, már nem bánta, hogy elszegődött 
szolgálatára. De ha olyan példás jó gazda, akkor miért hurcoltatja 
erőszakkal birtokára az embernek fiát? Ezt bizony nem értette. 
Azonfelül nem értette azt sem, hogy annak a derék jó igének, amire 
a keszeg pap tanította volt, miként lesz foganatja. S elbúsult erősen, 
hogy hebehurgyaságában elmulasztotta efelől kifaggatni. 

Egy nap Kicsi Jankó parancsot kapott, vágjon le tizenöt birkát, 
hadd főzzenek belőle tokányt a palánkvár katonáinak. A húst 
elszállították maguk a vitézek, az irhát Jankó kapta hátára, s ment 
véle lassacskán a számadó után, hogy átaladja, ahol át kell adni. Már 
mélyen bent jártak az uradalomban, mikor az öreg az egyik kunyhó 
mellett felrikkantott rekedtes, színtelen hangján: 


— Anyicska! 


Megvárta a választ — valahonnan távolról jöhetett az istállók s a 
pajták mögül, talán a kertből -, more gott valamit s tovább folytatta 
útját, sóért a botosisa pánhoz. Hátán a tizenöt juhbőr, a legény 
türelmesen várakozott s nézelődött, mivelhogy erre nem vetődött 
még el, de a kalyibákon, viskókon nem sok bámulni való kínálkozott. 
Egy idő múltán megszólalt valaki: 


— Miért nem jössz már? 

—- Mennék én, de nem tudom hova? - válaszolt Kicsi Jankó. 

— Hát ide a pajtába. 

Megkerülte a kalyibát, s alig lépett a pajtába, egyszerre dobta le a 
földre a tizenöt bőrt. Száradozott már ott kifeszítve száz vagy annál 


is több irha, kisebb-nagyobb vegyest, kecskéé, birkáé, a legyek vadul 
döngtek körülöttük, s feketére mászták a véres részüket. 


- Egyenkint adogasd - szólt rá Anyicska, s előlépett az 
irhafüggöny mögül. Bizony nem volt más, mint éppen az a lány, akit 
az első nap reggelén látott a kútnál a vödörrel, így szemtől szembe 
még szebb, mint amilyennek emlékezete megőrizte. Sötétpiros 
rózsák nyíltak napsütötte barna arcán, ajka mint a meggy húsa, 
fekete szeme kissé ferdére vágott, hogy tréfásabb legyen, s több 


mosolygás férjen el a sarkában, nyúlánk a termete, csípeje majdhogy 
szét nem hasította szoknyáját, gömbölyű melle az ingét. Kicsi Jankó 
megdermedt, mint a megigézett, a szeme megállott, pislogni is 
elfelejtett, s a lélegzete úgy meggyorsult, mintha nem egy helyben 
állana mozdulatlanul, hanem inszakadtából rohanna. 


Akkorát sóhajtott, hogy egy kisebbfajta gyertyát eloltott volna. 


- Mi bajod? - tudakolta a lány, s csillogott ferdevágású szeme, 
holott nagyon jól tudta, mi baja, az orvosságát is megmondhatta 
volna, ha akarja. A legény csupán a fejét rázogatta válaszként, mert 
bárhogy erőltette, megszólalni semmiképpen nem bírt. 

- Mit nézel? - faggatta a lány, s habár jólesett volna, nem 
mosolyodott el. Választ ezúttal sem kapott, tehát ismét kérdezett: 

-— Nem láttál még lányt? 

- Olyat, mint te, soha - felelt a legény, bólintott hozzá szörnyű 
komolyan, nehogy tréfára vehesse a lány, amit mond. Anyicska erre 
kacagni kezdett, majd hirtelen abbahagyta, s a szoknyája szélével 
törülgette könnyes szemét. Jankó nem állhatta meg, hogy meg ne 
kérdezze: 

— Miért nevetsz magadon? 

- Magamon? Rajtad nevetek! 

- Amiért szépet mondtam rád? 

- Három legyet lenyeltél, míg elbámultál rajtam. 

Jankó képe úgy elsavanyodott, hogy Anyicska a combját kezdte 
paskolni jókedvében. Aztán elkomolyodott, intett, s rendre 
kifeszítették a tizenöt bort a többi közé. Valahányszor egyet-egyet 
felakasztottak, a megzavart legyek sötét felhőkben kóvályogtak 
körülöttük. A munka végeztével a lány tizenöt rovást tett egy hosszú 
boton, számadásképpen. 

- Te merre dolgozol? — kérdezte Jankó, hogy tudja, hol keresse. 


- Most itt - válaszolt a lány, s lehulló haját hessingette 
homlokáról -, de holnap már a telelőnél. 

Mire végeztek, hirtelen, meglepetésszerűen leszállott az este, a 
levegő borzongatón hűvössé vált. A palánkváron hosszú nyelvű tűz 


lobogott: 

— Sütik a birkát — mondta a legény. 

- Sütik - visszhangozta a lány -, sütik a birkát, f— Egy pillanatig 
még várakozott, aztán szó nélkül elindult. Meztelen talpa surrogott a 
porban, a szoknyája suhogott. A távolban rázendítettek a kutyák, 
hörögtek, mintha farkasszagot szimatolnának. 


- Te! — hallatszott Anyicska hangja — mindig legyet eszel, ha lány 
tetszik neked? 


—- Még a kedvedért sem! 


- Ha tíz bögölyt lenyelsz, sírig szeretlek! — kiáltotta, s úgy 
csilingelt a nevetése, mintha ezüstcsengőt ráznának. 


Jankó vaktában iparkodott visszafelé a göcsörtös úlon, 
megbotlott, kőben, göröngyben, felváltva káromkodott. Szikkadt 
volt a szája, szomjúság epesztette. Amint a kunyhójába ért, nagyot 
húzott a csobolyóból, s még hosszan elüldögélt a küszöbön, mintha 
várakozna valamire. 


Nem múlt el nap, hogy szerét ne ejtette volna egy-egy 
találkozónak Anyicskával, a kút mellett, a telelőnél, amit most 
készítettek elő az állatoknak, vagy a számadó kunyhója táján. 

- Mit sündörögsz a lányom körül? -— vonta kérdőre egyszer az 
öreg. 

— Megtiltja, hogy szót váltsak vele? 

- Senki sem tiltja — dörmögte a számadó -, de a fejedbe ne vedd 
valahogy, hogy feleségül kérd, úgysem kapod meg. 

Holott Jankó már régen úgy végzett magában, hogy. más neki 
nem kell asszonyul, ha Anyicska nem. De erről hallgatott -— 
bölcsességből a számadó, szeméremből a lány előtt. Anyicska 
érthetett a szóból, mert Kicsi Jankó nem titkolta a hajlandóságát. 


- Hacsak rád nézek — mondta -, olyan forró lesz a szívem, mintha 
kemencéből szedték volna ki. 


- Kihez beszélsz? - csúfolódott Anyicska, mivel Jankó 
szégyenlősen félrenézett. 


— Hozzád - válaszolt a legény, s megint félre pillantott. 
— Szép vagyok? - kérdezte Anyicska kacéran. 


Nagyot fohászkodott Kicsi Jankó, hiszen ezen gondolkozott ő 
legtöbbet életében: 


— Olyan-olyan szép vagy - vallotta -, hogy a nap sem kelne föl 
reggel, ha nem tudná, hogy téged láthat. 


- Olyan-olyan - utánozta a leány, s a nevetés kibuggyant a száján, 
félig úgy nevetett, mint aki örvend, félig úgy, mintha gúnyolódna. S 
ez így történt mindig. A lány egyre beszédre unszolta, de mindenen 
kacagott. Kicsi Jankó pedig sehogy sem tudta, hányadán állanak. 


Más se igen tudhatta volna. Amilyen virágzó lány volt Anyicska, 
egyetlen lépést sem tehetett, hogy hozzá ne csatlakozzék, aki a 
közelében járt vagy dolgozott. Valahányszor a palánkvár mellett 
haladt el, mint a szétrúgott hangyaboly, úgy megbolydult a 
legénység. A strázsák buzgón pödörgették bajszukat, rezegtették a 
zászlócskákat a kopján, vagy a szablyájukat csörtették, valahogyan el 
ne mulassza észrevenni őket. Még a legvénebb gulyásnak is vérbe 
borult a homloka, ha Anyicska szoknyája meglegyintette lobogó 
gatyáját, a fiatalok lángra kaptak, mint a száraz szalma, egyetlen 
szavára ölre mentek volna egymás közt, holott száz bot járt 
fizetségül a viszálykodónak. Jankó azt sem tudta eldönteni, kire 
legyen féltékeny, kit gyűlöljön, annyi csikós, méhész, vincellér, 
kondás, talpaskatona, pattantyús, posztóverő, kovács lebzselt 
Anyicska körül. Egyet sem hessegetett el magától, mintha 
mindannyi egyformán drága volna szívének, s szakasztott úgy 
paskolta térdét nevettében az ő szavukra is, mint amikor Jankót 
hallgatta. Pirosra gyúlt az arca, tündökölt a szeme, még a járása is 


megváltozott, ha férfiember közeledett hozzá. Néha majdhogy 
könny nem szökött Kicsi Jankó szemébe, olyan irgalmatlanul 
hasogatta a fájdalom. 


- Anyicska - mondta egy este -, elepedek ha meg nem 
csókolhatlak. 

Mindjárt átölelte, de a lány kiperdült karjai közül, még kacagni, 
gúnyolódni is elfelejtett, nesztelenül, szótlanul eltűnt a sötétségben. 

Leste hajnalban a kútnál - nem jött. Este a kunyhó körül 
ólálkodott -— nem látta. Búbánatnak eresztette fejét, naphosszat 
szavát sem lehetett venni, csak tengett-lengett, mint a holdkóros, 
este az estétől, reggel a reggeltől várta szerencséje jobbrafordulását. 
Bánta iszonyúan, hogy ennyire megharagította, s mindenre kész lett 
volna megbékítésére. Harmadnap egy fakó-pej kancán vágtatott el 
mellette Anyicska künt a pusztán, s nagyot nevetve megkérdezte: 

- Epekedsz-e még? 

Meg sem állott, száguldott tovább. S ezentúl valahányszor 
találkoztak, akár kettesben voltak, akár mások között, mindig ezt a 
kérdést hajtogatta. Mígnem a legény megneheztelt, megvonta a 
vállát: 

- Én már többé nem! - felelte daccal. 


S úgy is cselekedett, mintha az igazat mondta volna, holott majd 
megszakadt a szíve. Elhasalt a fűben, odaszólította Orbánt. Amaz 
jött azonnal, jószándéka jeléül zászlóként lobogtatta farkát, aztán 
kúszni kezdett, játékosan felszökkent, csattogtatta a fogát, s egyszer 
jobbról, másszor balról támadott villámgyorsan gazdájára, csaholt 
örömében, hogy kifeslett a  marhából. Néha nagy körben 
megkerülte, s a bokáját harapta meg gyöngéden, hogy kárt ne tegyen 
benne. Mikor végül Jankó elfogta, behunyta szemét, hátradőlt, 
mellső lábát behajlította, s úgy várta az édes vakarást, mint valami 
mennyei ajándékot. 


- Orbán, Orbán - faggatta Jankó -, hány pattantyúsért adnál oda 
engem? 

A puli három kurta vakkantással válaszolt, ami se többet, se 
kevesebbet nem jelentett, mint ezt: Nincs a világon olyan 
pattantyús, akiért én odaadnálak téged. 


Ezt jelentette, csak meg kellett érteni. Kicsi Jankó megértette, 
nemhiába élt együtt naphosszat a kutyájával. S akármilyen cserét 
ajánlott föl neki, Orbán dicséretes hűsége soha egyetlen pillanatra 
sem rendült meg. 


Egy nap Darkóczy maga elé rendelte a várnagyot, a várnagy az 
ispánt, az ispán a botosispánt, utóvégre a botosispán a számadó 
juhászt, a gulyásgazdát és a ménesgazdát. Híre futott, hogy ennyi és 
ennyi juhot és marhát kiszakítanak, s vásárra hajtják. A juhokat 
Budára, a marhát Bécsbe. 


Meghatározták az indulás napját, kiválogatták a csatlósokat a 
földesúr kíséretébe, mert Darkóczy maga tőzsérkedett a barmával. 
Kiválogatták a hajtókat is, közöttük Kicsi Jankót. 

Kora hajnalban már készülődtek — még a nap sem bújt elő. 
Anyicska bőven feltarisznyáit mindkettőjüknek egy jókora 
átalvetőben, amit a szamár fara felől akasztott a nyeregre. Ahogy 
elnézte Anyicskát az átalvetővel, Jankó egyszerre nem örült olyan 
tiszta szívből a vándorúinak, mint eddig. Ha akkor megtudakolja 
valaki, mit választana szívesebben: hogy megcsodálhassa Budavárát, 
vagy holtáig itt maradhasson Anyicska szeretőjéül, inkább az utóbbi 
szolgálat mellett döntött volna, hiszen csordultig telt szerelemmel. 
Csakhogy senki sem kérdezte. 


Az öreg minduntalan elugrasztotta valamiért: 

— Szaladj sóért, János! 

— Szaladj kötélért, János! 

Anyicska egy szó nem sok, annyit sem ejtett, nemhogy ilyen 


főbenjáró dologról faggatta volna. Ha ő nem beszél, én sem! -— 
fogadkozott magában Kicsi Jankó. Nehezebb volt a szíve, mint 
bármikor életében, nehéz a fájdalomtól, hogy búcsúvétleji kell útra 
kelnie. Matatott haszontalanul, csakhogy elkerülhesse a lány 
szemét, mert ha összefonódik a nézésük, bár egyetlen pillanatra, 
nem állotta volna meg szó nélkül. Nem azért óvta a 
legénybüszkeségét, hogy utóvégre mégis ő adja be a derekát. 
— Nyiss kaput — mondta az öreg a lányának. 


Rekedt csaholással a kutyák nekiugrottak a nyájnak, legelöl 
Orbán. Az öreg számadó és Jankó segített nekife a terelésben. A 
tömérdek biztatástól a juhok megriadtak, összebújtak, egymásra 
tapadtak, körben forogtak, örvénylett gyapjas hátuk. Végül kivált 
közülük a vezérkos, s ekkor eleven folyamként áradtak ki az esztena 
szélesre tárt kapujan Anyicska mellett, aki a sövényhez dőlt, s úgy 
nézte figyelmesen az ügető birkákat. 

- Isten áldja, édesapám - búcsúzott az öregtől, amint az 
elkocogott szamarán eleresztett lábbal, hogy majd a földet súrolta a 
talpa, s hunyorgó szemmel, mert másra nem gondolt már, mint a 
nyájra. Jankó gyalog követte gazdáját, nyakasan leszegezte fejét, s 
úgy tett, mintha nagyon megfontolná, hová rakja a lábát, holott a 
nagy hévségtől, ami elöntötte, tudta jól, hogy a lány rajta járatja a 
szemét. 

- Epekedsz-e még? -— kérdezte Anyicska suttogva. 


S mikor látta, hogy a legény úgy összerezzen, mintha darázs szúrta 
volna meg, csúfondárosan fölkacagott. 


Ez a nevetés megátalkodottan kísérte, üldözte Jankót, már régen 
elnémult, még mindig a fülében csengett, vitte magával, mint valami 
boszorkányos útravalót, mely táplál is, sorvaszt is egyszerre, 
simogatja a szívet, s ugyanakkor bele-belehasít. Onnan, ahol az út 
elfordul, hirtelen visszanézett. 


Anyicska ott őrizte most is a sövénykaput, arcát vállára fektette, 


még látta, amint búcsúzóul fölemeli karját, alig-alig, el ne bízhassa 
magát a dacoskodó legény. Jankó meglengette kalapját: — Isten 
oltalmazzon! - kiáltotta, aztán eltűnt a lány, eltűnt az esztena, 
eltakarták a nyárfák. A nyáj hullámzott, a puszta füstölgött a 
szakadozó ködben, a félhőket a kelő nap feszegette. 


A távolban szinte rengett a föld a göbölyök, tulkok, bikák, tehenek 
nehéz patáitól. Csördültek, durrogtak a hosszú ostorok, fel- 
felnyerítettek a lovak, a hVjtók hujjogtak, hol egymást, hol a marhát 
biztatták, ingük-gatyájuk lobogott, ahogy száguldoztak, ahova éppen 
kellett. Amerre a szem ellátott, háborgott a puszta, hosszú, hegyes 
szarvak öklelték a szürke levegőt, s mint valami rettenetes, 
fenyegető orkán harsogott, morajlott a marhabőgés. 


Darkóczy Kristófot Jankó egyetlen rövid pillanatig látta: oldalról 
figyelte, mint terelik össze a csordát, körötte lovas csatlósai. Uruk is, 
ők is mozdulatlanul. Aztán a barmok roppant áradata megindult a 
Tisza iránt. Nemsokára hat csatlós rúgtatott hozzájuk, utóvédül a 
nyájnak. Kurta zöld mentét viselt valamennyi, sastollas süveget, 
sárga csizmát. Fegyverük szablya és kopja volt. Peckesen ülték meg 
lovukat, s egy kivételével úgy tettek mindannyian, mintha őt meg a 
számadót észre sem vennék. Az az egy is csak abban különbözött a 
többitől, hogy barátságosan rámosolygott az öregre. 


— Visszatértél juhászkodni? - kérdezte a számadó. 


A legény feszesebbre húzta magát a nyeregben, s válaszul a 
kardjára ütött. 

— A régi bojtár — magyarázta az öreg -, most te dolgozol a helyén. 

Kicsi Jankó felváltva mustrálgatta a két embert, hitetlenül, mint 
aki fél, hogy bolondját járatják vele. De egyiken sem látszott, hogy 
tréfálni akarna. A szeme csodálkozpból lassankint sóvárgóvá vált, 
végül izzani kezdett, mint a parázs. 

Gazdaságra, nagy vagyonra olyankor is sóvárog az esendő ember, 
ha egyszál bélű, s örömét nem leli ételben-italban. Vágyik rá a fukar, 
holott saját magától is sajnálja a földi élet csiklandó gyönyörűségeit; 
vágyik a tehetetlen, a beteg, az ostoba, a nyomorék. De ezerszer 
erősebben áhítozik gazdagságra, aki nemcsak jó étvággyal habzsolja 
a múlandó örömöket, hanem ezeken felül főbenjáró nagy 
vállalkozást érlel az elméjében. 


Ambrus, Hegyestorany kevély püspöke, ilyen ember volt. Egy 
napon eszébe jutott, miért ne lehetne ő is bíboros, ha istennek annyi 
méltó, annyi méltatlan szolgája fölkapaszkodott már erre az ékes 
polcra? Hegyestorony elégségesen messzi esik Rómától ahhoz, hogy 
a rómaiak semmit se tudjanak arról, ami Hegyestoronyban 
végbemegy. Annál azonban közelebb van, semhogy a hegyestornyiak 
ne szerezhetnének tudomást egynémely római eseményekről. 
Jelesen arról, hogy ingyen ugyan fölöttébb bajos hozzájutni a 
bíborosi süveghez, pénzért viszont valamivel könnyebb. 


Nem Ambrus érdeme, nem is az ő hibája, hogy ez a nagyravágyó 
gondolat megfogamzott elméjében. Mert akármilyen sokat tudott 
Ambrus Rómáról, s akármilyen keveset tudott Róma Ambrusról, a 
hegyestoronyi püspök aligha kívánta volna meg a bíborosságot, ha a 
velencei követ nem biztatja. 


A követ a bécsi udvarból jövet és Havaselvére menet megszállott 
Hegyestoronyban, ahol a püspök jól tartotta étellel-itallal. Mivel a 
velencei sok mindent eladott meg vásárolt Bécsben, s Havaselvén 
sem szándékozott mást csinálni, magára vállalta, hogy megszerzi a 
bíborosi süveget vendégszerető házigazdájának. Azzal a feltétellel, 
ha Ambrus lerója, ami a pápának jár a bíborosságért, és őt is 


megjutalmazza illőn, amiért sikeresen közvetített. 


Elsorolta a derék követ mindazokat, akik itt Magyarországon, meg 
külországokban neki hálásak a bíborosságért. Nem hallgatta azt sem 
el, hogy a pápának szüksége van Velencére, s ezért nagy becsben 
tartja a köztársaság követét, aki neki rokona. 


- Mához esztendőre leszek visszajövendő — búcsúzott a velencei 
— , úgy igyekezzék kegyelmed, hogy addig megtöltse a kincstárát. 


- Imádkozni fogok istenhez - mondta Ambrus. ájtatosan, s 
háromszor keresztet vetett. 


- Imádkozzék, kegyelmed, amennyit jónak tart — biztatta a követ 
-, de azért maga se maradjon tétlen. 


- Bízza csak rám, kegyelmed - válaszolt a püspök -, mire 
visszajön, fejedelmi foglalót adok a bíborosságra. Ha meg fejemen a 
süveg, áldomást iszunk. 


Még le sem csapódott a fölvonóhíd a követ hintója előtt, Ambrus 
püspök máris elvégezte magában, hogy az ő bíborosságát nem más 
fogja megfizetni, mint Darkóczy uram. Udvari embereivel 
méghányta-vetette a teendőket. Úgy döntöttek, hogy megvárják, míg 
a szomszéd útnak ered túladni a barmán, anü minden ősszel 
megtörtént. 


Mikor nesze támadt, hogy odaát válogatják a marr hát, Ambrus 
üzent szövetségeséért, Kajtorossy uramért, akinek úgy feküdt az 
uradalma, hogy Darkóczy el nem kerülhette. 


Kajtorossy uram megérkezett hűségesen, megtanácskozták amit 
kellett, aztán beszállott hintójában, s melléje ült Dorica, a püspök 
ágyasa, külön megbízatással. 


Ezenközben pedig Darkóczy uramék rótták az utat szorgalmasan. 
Míg a Tiszát el nem érték, nem esett meg velük semmi feljegyzésre 
méltó. Azaz, hogy a szőke folyónál se sok, mert mindössze két szilaj 
tulok pártolt el a gulyától úsztatás közben, s iramodott neki a 

síkságnak, más gazdát keresni, habár a révpénzt őértük is lerótták. 


A folyó mentén folytatták útjukat, egyenest északnak, hogy minél 
messzibb elkerüljék a hegyestoronyi püspök birtokát. Mert a kevély 
Ambrusnak a Duna- Tisza közén is volt egynehány uradalma, s 
Darkóczy mindenki másnak szívesen megfizette a fűpénzt, de 
leggonoszabb ellenségét semmiképpen nem kívánta 
meggazdagítani. Délután érkeztek Kajtorossy uram vámszedői elé, s 
miután a sorompót megnyitották, tovább iparkodtak, ezúttal 
nyugatnak. 


Nem sokáig tiporhatták a füvét, mert a földesúr eleibük vágtatott 
hosszú nyakú fekete csődörén, fekete ő maga is, ökörszarv formára 
sodrott rengeteg bajusszal, bajusznak beillő szemöldökkel, 
asszonybúsító szakállal. Bölényforma embernek született, lába, 
dereka cingár, törzsével, combvastagságú karjával viszont egy óriás 
is megelégedhetett volna. 

Erőltette a barátságot váltig, de italosan nem sok sikerrel, mert 
ahogy az ajka felhúzódott, sárgás, gyér fogai fenyegető agyarakként 
meredeztek elő, s kit megnyerni szándékozott, hátrahőkölt 
önkéntelen, hogy véletlenül bele ne marjon. Ruházata sem 
gyönyörködtette a rátekintő szemet, fekete dolmányt, mentét, 
nadrágot hordott, s mindehhez piros csizmát, mintha koromfeketén, 
amilyen volt, frissen buggyantott vérben gázolt volna térdig. 


- Hírét vettem kegyelmed érkeztének —- mondta égre villámló 
bajusza alól -, s szívesen látom házamban, mert menyegzőt ülünk, 
nagy a vígasság, kegyelmed sem hiányozhat. 


Mire újólag irányt változtattak, már minden csatlós, pásztor 
tudta, hogy lakodalomra mennek, s elmulatlak három-négy napot. 
Híre szaladt, hogy a földesúr nemrégiben adott túl a barmán, a 
telelő üres, takarmány van, még az állatokkal sem kell sokat 
vesződniök. 


Elfért a gulya, el a nyáj is a tágas telelőben. Darkóczy kiadta a 


parancsot, ki hol vigyázzon estszállta után, aztán csatlósaival 
belovagolt az udvarházba. 


Feketén gömbölyödött a füst a konyha kéményéből, duda 
nyikorgott-dörmögött, hegedű rikoltott, pengett a lant, a tambura, 
döngött a dob, messzihangzón. Az udvart töméntelen nép lepte el, 
különösen a boros kádak körül; -— csuporral, fazékkal, lábassal 
merítgették az italt, s nyakalták dicséretesen, egyiknek-másiknak 
merő lucsok volt már az inge. Háröm aranyozott szarvú ökör pirult 
nyárson, s pecsehyeszagot izzadt orr-remegtetőn, nyálcsordítón. Az 
egyikbe éppen akkor döftek bele egy falka kést, hogy szelhessen 
belőle, aki megéhezett, még a restet sem kellett nógatni, hogy 
odajáruljon, meg a kenyérrel megrakott teknőhöz. A második ökör 
már ropogósodott a parázs fölött, emitt két tagbaszakadt rítészáros 
éppen nyúzta a negyediket, s hogy az erejük el ne apadjon, fel- 
felálltak, bort merítettek, ittak minduntalan. 


Oldalvást, a kastély és az ormótlan nagy csűr között építették föl a 
tégla formájú lakodalmas színt, s kibélelték válogatott szép 
szőnyegekkel, úgyhogy belül sátorhoz volt hasonlatos. A násznép 
tizenot-húsz négyszögletű asztal körül helyezkedett el, két muzsikáló 
szék magaslott egy-egy sarokban, egyiken a vőlegény, másikon az 
örömapa muzsikásai. Becsülettel nyekergették a szerszámukat, és 
sikerült olyan zajt csapniok, hogy szót érteni sem lehetett tőle. 

Darkóczy Kristóf alig nézett körül, mindjárt látta, hogy a 
menyasszony nem lehet más, mint az a fehér köntösű, koszorús 
fehérszemély, aki előtt halomban tornyosodik az étel, mégsem nyúl 
hozzá, inkább a sírást erőlteti. Igv illik ez, nem derék menyasszony, 
aki nem hullat könnyeket, mikor elmenőben van a szülői háztól. 


Megnézte kétszer, háromszor, mert a menyasszony nem olyan 
formájú volt, mint aki udvarházban nevelkedett. hanem inkább a 
vásárokon cédálkodó asszonyállatokhoz hasonlított. Csintalan 
szeme karikába mélyedt, s hacsak elmosolyodott, szarkalábak 

rajzolódtak halántékára. Húsos, fehérbőrű, kívánatos személy volt, s 
kívánósnak látszott maga is, nem szemérme tesnek. Hosszasabban 
nem vizsgálódhatott, mert az étekhordók megrakták asztalát 
rogyásig tormás disznólábbal, káposztás tehénhússal, spékelt 
kapannal, tárkányos berbéccsel, fekete lében fürdő nyúlhússal. 
Szemben vele Kajtorossy uram ült, az örömapa, s unszolta, lásson 
hozzá. Előrántotta hát kését az öve mellől, megragadta a kappan 
lábát, metszett egyet, rántott egyet, s a szárnyas fele már ott feküdt 
előtte a fatányéron. Ezután tárkányos birkára kapott kedvet, a 
hosszú levű, sötétzöld tárkány hínárként lepte be a húst, s 
megcsiklandozta keresztben-hosszában. Koppantak a csontok a 
földön, kutyák marakodtak rajtuk, míg valaki beléjük nem rúgott, 
ilyenkor szűkölve iszkoltak el, a muzsikások fújták, pengették, 
vonták, a veres boros fazekak szájról szájra jártak, sűrűn ürültek, 
sűrűn töltögették meg újra őket, az étekhordók jöttek-mentek, néha 
valaki hangosan fölnevetett. Azután ezüsttálon behozták a 
gyümölcsöt, ennek fogytával asztalt bontottak, s megkezdődött a 
tánc. 


Kicsi Jankó a gulyásokkal s a többi juhásszal búsan gubbasztott a 
telelőben. Amazok a csatlósokra irigykedtek, hogy részt vehettek a 
lagziban, míg nekik itt kell szűkösködni. Bántotta fülét a sok 
sóhajtás, amivel a nyársonsult ökörért és a borért sóvárogtak. Ő 
maga, ha irigykedett, nem ezt sajnálta a csatlósoktól, inkább a lovat, 
a katonaruhát, a fegyvert s a vitézi életet, aminek a szeretetét a ferde 
nyakú Darázs Orbán oltotta belé. S ahogy elmerült gondolataiban, 
szinte várta, hogy fényes mellvértben, kezükben lófarkos kopja, 
feltűnjenek a török szpáhik, akikkel majd egymaga fog megmérkőzni 
szablyával, lobogós kopjával. 


S akkor nyikorogva, billegő kerekekkel négyökrös szekér döcögött 
a telelő felé. Még meg sem állt, már rikoltozni kezdett a kocsisa, 
szemét behunyta, két kezéből tölcsért formált, üvöltött torka 
szakadtából, holott tolongott az egész pásztornépség előtte. Meg is 


lepődött szegény módfölött, mikor látta, hogy akikhez szólogatott, 
odasereglettek már, fölösleges fárasztania magát. 


— Hát itt vagytok? -— kérdezte, mintha sehogy sem értené, micsoda 
bűbájosság varázsolta elő a pásztorsereget. — Hát, ha itt vagytok, 
egyetek, igyatok, a nemzetes úr egészségére. Ami itt van, ő küldi, 
szégyenben ne hagyjátok, mert ha valami meg találna maradni, 
ötvenet sózat rám. Maga mondta, meg is teszi, elhihetitek. 


Azzal leugrott a szekérről, fél karral kibújt az ingéből, úgy mutatta 
kidudorodó, fehéres hegek csíkozta hátát. Senki sem figyelt rá. Kés 
villogott az emberek kezében, szelték a húst, falták a kenyeret, s 
marokkal merték a bort a kádakból. 


A kocsis lehuppant a földre, onnan figyelte, milyen serényen 
végeznek az uraság küldeményével. Hamarosan kiderült, hogy a 
falnivalót szűk marokkal mérték, meg sem kottyant a jógyomrú 
pásztoroknak, a legények már csak a csontokat tisztítgatták a 
késükkel, olyik a velőt szívta ki. 


-— A kádakat vissza kell vinnem - kiáltott fel a kocsis -—, mégpedig 
üresen. Jó lesz sietni! Vagy tán nem tudtok megbirkózni ennyi 
nyomorék itallal? 

Nem nyomorék ital volt az, hanem nehéz óbor, fejbeverő, 
lábbaszálló, agyzsibbasztó. 

— Vér ez, nem bor! - vélte a gulyásgazda. 

- Csöppentett tűz! -— vitázott vele a számadó juhász. 

— Hé! -— szóltak rá a legényekre egyszerre, mintha összebeszéltek 
volna - elég a jóból! Ki fog vigyázni a barmokra, ha lerészegedtek! 

- Márpedig - hajtogatta a maga nótáját a kocsis -, amit elhoztam, 
meg kell inni! Vagy azt akarjátok, hogy deresre húzzanak? 
Nyomorékká vertek már. Nincs hét, hogy ne csépelnének rajtam. 
Nem fog ki ezen a legényeken a bor! Miért ne ihatnának? 


Ezt a kérdést már a két öreghez címezte. Azok összenéztek. .: 


- Ki kell dönteni! — jött rá a juhászgazda a megoldásra, s már 
lépdelt a szekér felé nyomában a számadó. 


— Azt már nem! - kiáltották ketten-hárman. 

Az öregnek még jutott rá ideje, hogy az egyik kád peremét 
megragadja, de akkor egy bot boldogabbik vége iszonyút koppant a 
fején, őmaga összerogyott szótlanul. 


- Bitang fattyak! Ebszülte gazok! — szidalmazta őket a számadó a 
szekér mellől. Két bot emelkedett a magasba, s Jankó figyelmeztető 
szava egyszerre hangzott el az ütésverte zajjal. Lehanyatlott a 
számadó is, A..megvadult legények általléptek a két öregen, s tovább 
vedeltek, ki csuporral, ki fazékkal, ki a markával, a vörös bor 
megfestette ingüket, mintha eleredt volna a vérük. 


Jankó félrehúzta a földön heverőket, meg ne tapossák őket a 
megszilajodott pásztorok. Néhányan táncra perdültek, forogtak 
eszeveszetten. Mások összéfogódzva énekeltek, úgy vágtak neki a 
pusztának, ahonnan még sokáig üzengetett rekedtes danolásuk. 


Mikor elfogyott az utolsó csepp bor is, a négyökrös szekér 
megindult visszafelé. A homály sűrűsödött, a közeli nyárfás egyetlen 
kékes folttá olvadt, ketten feltápászkodtak a földről, s utána 
tántorogtak a messzi éneklőknek, vad kurjantásokkal jelezték 
jöttüket. Akik maradtak, nem bírták már lábon, elterültek, ki 
hanyatt, ki hasmánt, ki oldalt. 


Már öreg este volt. A számadó nyögve felkönyökölt: 


— Ki sújtott meg? -— kérdezte találomra, mert nem látta Jankót, aki 
ott őrködött a közelében - az ördög miskárolná ki! A legkormosabb 
ördög a pokol fenekéről. 


Valaki a fogát csikorgatta, mások horkoltak, nehezen, mintha nem 
levegő járna ki-be a szájukon, hanem éles fűrész, mely sebzi, gyötri 
őket. 


- Az ördög miskárolja ki! -— káromkodott megátalkodottan az 


öreg. 
- Ereje van ennek a bornak - állapította meg Jankó -, mind 
leverte őket. 


- Le — szólalt meg a gulyásgazda. Ez volt az első szava, miután 
föleszmélt. De aztán fakadni kezdett belőle az átok, fakadni 
özönével, s olyan iszonyatos büntetéssel fenyegette a garázda 
pásztorokat, hogy Kicsi Jankónak libabőr lepte be a hátát. 


- Alighanem megrepedt a koponyám - mondta a számadó. 


- Könnyen megárt a bor, ha nincs megágyazva alája — bölcselgett 
a gulyásgazda, miután kiadta a mérgét -, te miért nem ittál? — 
kérdezte Jankót. 


- Hogyne ittam volna! Akkor hagytam abba, mikor magukkal 
veszkődtem. Nem a saját erejükből jöttek ide az árokpartra. 


- Az ördög miskárolja ki őket! — ismételte átkát a számadó. 

- Hagyd az ördögöt, még itt terem. Vagy ha ő nem, valaki más. 

- Darkóczy uram? 

— Az sem volna jó. 

— Ki? 

- Valakinek könnyen eszébe juthat elhajtani a gulyát. Ki védi 
meg? 

— Itt vagyok én! - ajánlkozott Kicsi Jankó. 

- Egymagad? 

- Egymagam! — mondta rá. 


A gulyásgazda morgott valamit, a számadó úgyszintén, habár 
semmi értelmes formát nem öltött -a hangjuk, mégis egyre 
gondoltak. 


- Ha már lábon maradtál, nézz körül a gaz zsiványok között — 
küldte a gulyásgazda. 


Jankó becsülettel eljárt a megbízatásban, sorra rázta, bökdöste a 
mámoros pásztorokat, ketten felültek, a többi csak nyögött, 
vaktában csapkodott maga körül, vagy fenyegetődzött félálomban. 
Azokat akik nótázva vágtak neki a pusztának, egy boglya tövében 
lelte meg Jankó, éneklő kedvük elszállott, inkább káromkodtak, 
aludtak, vagy háborgó csuklások közepette adták ki magukból a 
vendéglátó uraság borát. 

- Menjünk - mondta a legjózanabb, s egy másik pásztor is 
csatlakozott hozzájuk. Hármasban visszabotorkáltak az öregekhez, 
ahol úgy határoztak, hogy strázsában állnak, ahányan vannak, annyi 
felől, nehogy meglephessék őket az útonállók. A rónaság mély 
csendjén átszivárgott hozzájuk a lakodalmi muzsika, a táncosok 
kurjantása. Vörös derengés jelezte, merre az udvarház. 


Kortyolgatott volt a borból Jankó is, s hogy veszteg várakozott, 
érezni kezdte az erejét. Zsibbadás kelt a lábában, s nyomult, 
nyomult fölfelé, míg elérte az agyát, s úgy beszőtte, hogy már-már 
leterítette az álom. Ekkor bizonytalán kapirgáló neszezés ütötte meg 
a fülét. Valaki közeledett a sötétben, olyasféle, aki maga is ihatott, s 
a lába nem mindig odalép, ahová parancsolja. Tompa huppanás 
hallatszott, utána káromkodás: 


- Szentek közt szorgoskodó szűzanyám! 

Ismerős volt a hang, ismerős a szólás, egyetlen egyszer hallotta 
életében, azóta sem felejthette el. Megrázta a fejét, mintha a rontást 
akarná elűzni az agyából, az incselkedő rossz szellemet, nehogy 
megtréfálja. Ám ekkor ismét megszólalt a homályban botorkáló, 
amúgy a foga között, mintegy magához: 

— Aki siet, megbánja! 

- Nagy jó uram - fakadt ki az öröm Jankóból -, maga az? 

- Én vagyok, János fiam, Kiscerneki Darázs Orbán - szállt feléje a 


válasz a világtalan éjszakában, melyet még a hald sem hintett meg 
ragyogással -, én vagyok s téged kereslek. 


- Engem? - kérdezte Jankó sóbálvánnyá váltan a csodálkozástól 
— engem-e? 

— Téged. 

— Engem? 

—- Ha százszor kérded, akkor is téged. 

- Honnan tudta nagy jó uram, hogy itt talál? 


— Láttalak jönni. De éppen igen jeles ügyben szorgoskodtam, azért 
halasztottam el a viszontlátást. Jeles ügy hozott ide. Különben nem 
vakoskodtam volna ezen az átokverte pusztán, hanem tovább 
tágítom a bendőmet, hiszen oly parányira zsugorodott, hogy 
erszénynek is szűk volna. 


- A teremtésit, János fiam! -— folytatta tompa puffanás után — 
miért nem szóltál, hogy csatatéren vagyok? Elbotlottam egy 
hullában. Mondd csak - kapott észbe -, a marha .megvan? 


— Hiánytalanul - válaszolt a legény. 
Darázs Orbán pihenőt tartott, keményen lefoglalta az erőfeszítés, 
hogy zúgó fejében rendet teremtsen. 


- A marha megvan. Te élsz. A földön hullák. Ez három. S ez a 
három egyet jelent. Nem mást, minthogy az a sátánfajzat püspök a 
saját lábát vérezte meg, mijcor más búzájába vágta a sarlóját. 

- Ha nagy jó uram a vörös borból ivott, holtomig sem tudom meg, 
milyen jeles ügy kormányozta ide. 


- Valahogy majd elboldogulsz velem - vélte Darázs Orbán, s 
lezöttyent Jankó mellé a fűre, megveregette a hátát félig 
gyöngédségből, félig, hogy légyen miben megtámaszkodnia, mert 
ültében is megmegtántorodott -, ha igent mondasz, nem mondok 
nemet, ha nemet mondasz, nem mondok igent. Ezt állom, mert egy 
szavam van! De most menjünk sorjában . Először is nem vörös 
borból ittam. Vörös bort csak a vendégek kaptak. Engem pedig nem 


vettek  vendégszámba. A cselédek közt laktam jól, így 


megszégyenítettek. 


-— Várjon csak, nagy jó uram, hacsak nem űzi a sietség — vágott 
közbe a legény -, milyen bort ittak a cselédek az udvarházban? 


- Könnyű, idei fehéret. Hosszú keze van a püspöknek, elér idáig 
is. Még szerencse, hogy ráütöttek .. Túljártatok a szentelt vízben 
hűtött eszén, hiába küldte ide a lotyóját.. 


Ha nem tudja, hogy Orbán vitéz részeg, Jankó a tulajdon esze 
épségében kezdett volna kételkedni, olyan agyafúrtan tekeredett szó 
szóra. 


- Miféle lotyót? — kérdezte, holott az előbb még a bor dolgáról 
akarta kifaggatni. Abban szimatolt veszélyt. 


- A menyasszonyt. Jól kifőzte. 
- Kajtorossy nemzetes úr lányát? 


- Nem lány az. Hanem lépesvessző, amin megragad a madár. 
Csakhogy nem segített az óbor, a fondorlat, a tömjénnel szagosított 
ördögfajzat pedig odahaza most hol jobbról balra, hol balról jobbra 
tologatja azt a roppant hasát dühében... Holott nemcsak ígért, előre 
adott, csakhogy a gulya az övé legyen. Darkóczyt magát pedig a 
tömlöcébe hurcoltassa, hogy elevenen rothadjon el a büdös szalmán. 


Kicsi Jankót majd felvetette az izgalom, amint a zűrzavaros 
locsogásból kezdett kifesleni az értelem, ijesztőn és fenyegetőn. 
Hiszen ez a püspök még a hályogos szeműnél is elvetemültebb 
fajzat. 

- Maga mondta, nagy jó uram, hogy menjünk sorjában -— szólalt 
meg -, hadd beszéljek én. A nemzetes úr cselédei könnyű fehér bort 
ittak, a mieink nehéz vöröset, hogy leverje őket a mámor, s a püspök 
elhajthassa a gulyát. Ugye, így van? 

Darázs Orbán halkan, ravaszkásan kuncogni kezdett: 


- Hohó! A gulyát nem hajtották el, az embereit pedig levágtátok ... 


- Nem vágtunk mi le egyetlen emberfiát sem! 

—- Ne bolondozz! Hisz az előbb egy hullába botlottam meg! 
- Részeg ember az, nem halott. 

— Hű! - pattant föl Darázs Orbán - akkor sietni kell! 


Sietett is volna, ha meg nern botlik, s a földre nem zuhan újólag. 
Onnan szólalt meg, kérlelőn, lágyah: 


— Ne bolondozz, János fiam, szegény gazdáddal! 


— Menjünk sorjában -— csitította a legény — különben nem jutunk 
előbbre egyetlen lépéssel sem. Szóval a püspök tőrbe akarja csalni a 
gazdámat, s elrabolni a gulyát meg a nyájat? 

- Így van, fiam, s ha vesztegetjük az időt, meg is teszi. A 
lakodalmat ő főzte ki dögletes hasában, hogy becsaljon ide 
mindnyájatokat, leitasson, részegen lekaszaboljon, s ami történt, 
kóbor latrokra foghassa. 


- Lovat hozok, megyünk Darkóczy uramért! — ugrott föl Jankó, s 
rohant a karámba, nemsokára fordult s már nyargaltak is, 
megeresztett kantárral az udvarház felé. Útközben Darázs Orbán 
elmondotta, hogy felajánlotta szolgálatait Kajtorossy uramnak, 
mivelhogy pénzre volt szüksége, hogy elszámoljon egy csausz agával. 
A villabajszú azonban csúnyán kitette a szűrét. Két napja nem evett 
gyümölcsnél egyebet, elvegyült hát a lakmározó udvarnép között, 
annyi idegen szóiga, csatlós hemzsegett ott, hogy senkinek sem szúrt 
szemet. Két italos étekhordó fecsegte ki, hogy a menyasszony nem 
Kajtorossy lánya, hanem a püspök ágyasa. Ezután nyitva tartotta a 
fülét, s tjjja egyik-másik vendég kiment szellőzködni, vagy 
megkönnyebbülni, igyekezett kihallgatni beszélgetésüket. Innen is 
elcsípett valamit, amonnan is, míg végül összeállt az egész csúfságos 
fondorlat. Megkísérelte, hogy Darkóczyt magát figyelmeztesse, de 
Kajtorossy nem átallotta a szolgáival kidobatni. Erre úgy végzett 
magában, hogy felkeresi Jankót, hadd leljen rá ő módot, hogy a 


gazdája megtudja, mi készül ellene. 


- Miként került ide, nagy jó uram? - kérdezte a legény, mert 
núndenről hallott, egyedül erről nem. 


- Megtudod, ha majd eljön az ideje — válaszolt a ferde nyakú 
vitéz, aki a hosszas lovaglás alatt dicséretesen kijózanodott. 


Mikor megérkeztek az udvarházba, az étekhordók éppen a 
konyhából a színbe tartottak, ünnepélyes libasorban, teli tállal 
valamennyi. Tárva-nyitva ásítozott a pince ajtaja, az inashad 
annyiszor térült-fordult, hogy már be sem csukták. 


A szín előtt néhány nemesúr ácsorgott, a fürtös és kopasz 
koponyákból apró felhőkben gőzölgött a bor, a vörös arcokról 
verejték csorgott, megcsapzott szakállt, bajuszt, meggyűlt a 
szemöldök sövényén. A zöld, meggyszín, kankalinsárga, szilvakék 
sújtásokon annyi húsdarab, torma, kenyérmorzsa, árpakása, 
marhamócsing tapadt meg, hogy egy kisebb étvágyú halandó 
megvacsorázhatott volna belőle, mégha csupán egyetlen ember ad is 
engedélyt a szedegetésre. 


- Sehol sem lárffom a csatlósainkat — mondta Jankó, amint az 
udvaron körülnézett. Orbán vitéz ravaszkásan hunyorított, a fáklya 
lobogó világánál arca hűdésesen vörösnek látszott. 


- Amott isznak a hárs-filagóriában — mutatott az udvar túlsó 
végébe -, eltávolították őket, össze ne kapjanak a többivel. Persze, 
ez is csak ürügy, s a püspök eszét dicsért. 


- Most pedig ki kellene eszelni valamit, hogy bejuthassak abba a 
színbe, ahol a gazdám mulatja idejét — morogta Jankó, mialatt a két 
lovat kikötötte. Ráncba szaladt a homloka, verdesett a szempillája. 


- Ezt mondogattam én is magamnak, végül mégiscsak érted 
jöttem. Annyira nem sokra jutottam. 


Mintha semmi tennivalója nem volna, a legény a földre kuporgott, 
s az ujjával rajzolgatni kezdett a homokba. 

Megsűrűsödött a levegő a borgőztől, a lakodalmas színben, a 
pohárnokok egyre-másra hozták a nagy veres cserépfazekakat teli 
borral, két kézzel kínálták, s két kézzel fogta, aki ivott, belőlük, úgy 
nyújtotta tovább szomszédjának. A vendégek  mohóbbját, 
gyöngébbjét eldöntötte a nehéz ital, ki asztal alá csúszamlott 
székéről, s eszméletlen tűrte, hogy a koncra leső kutyák lenyalják 
szájáról-bajszáról az étel maradékát, ki ráborult az asztallapra, s 
bajsza belelógott a kilöttyent mártásba, vagy a tócsába gyűlt bort 
fújta, hogy borzongott bele, mint a szélborzolta tó. 


A dudások lilára vált képpel préselték a levegőt a sípba, s 
hideglelősen rángatódzott karjuk a tömlőn, a hegedűsök hasukra 
támasztották tojásfenekű szerszámukat, balkézzel nyomogatták a 
húrokat, reszkető jobbkezükben fel-alá siklott a vonó, a kobzosok s a 
tamburások fáradhatatlanul pattintgatták a húrokat. Szállt, szállt a 
fűbe, szállt a lábak alá, finom, könnyű por emelkedett föl a szín 
keményre döngölt földjéről. Eltáncolták már az egeres t.áncot, el a 
süvegeset, s a többi táncot sorra. 


- Mindjárt búcsúztatjuk a lányomat — mondta Kajtorossy, s noha 
egyszer sem igazgatta meg ökörszarv-forma bajsza hibátlanul 
meredezett kétfelé. 


- El, szegény lelkemet -—- toldotta meg a nemzetes asszony, 
karvalyorrú, szikkadt nőszemély, akitől a vak is megtanulhatott 
volna bandzsítani, olyannyira elsajátította ezt a mesterséget. 

- Bizony, nagy űr támad utána - sóhajtott öblösen az örömapa. 

Még mielőtt Darkóczy uram bármit válaszolhatott volna, 
szövétnekes ifjak sorakoztak föl, hogy a menyasszonyt elvezessék a 
kastélyba átöltözni. Lassan lépdeltek, a muzsika ütemére. 


Mialatt elhaladt mellette a menyasszony, Darkóczy meg nem állta, 
hogy kíváncsian rá ne nézzen, mivelhogy bizonytalanul állott a 
lábán, s az orcái is pirosabbak voltak az illendőnél. A fehér köntösű, 
gyöngyös koszorús menyasszony olyat villantott feléje karikába 
ágyazott, huncut csillámú szeméből, hogy akaratlanul is kitört belőle 
a meglepetés: 

— No hát! 


Mire a Kajtorossy házaspár egyszerre fordult feléje, nyugtalanság, 
gyanakvás ült az asszony szemében, a férfi tekintete fenyegetően 
tüzelt, mintha kész volna mindjárt kardot rántani, s megvédeni a 
lánya becsületét. 


- Derék asszony válik belőle - mondta Darkóczy, hogy 
magyarázattal szolgáljon a felkiáltásáért, s megengesztelje az 
örömapát, holott ettől a fenyegető pillantástól egy csapásra elöntötte 
az indulat. Vendég volt, most mégis ellenségnek érezte ezt a fekete, 
villabaj szú embert. 


- Kegyelmed sohasem iszik? -— kérdezte amaz, s két kézzel kínálta 
a vörös-zománcú borosfazekat. Elkapta, ivott belőle, csillapítóul s 
tovább adta a szomszédjának. 


Nemsokára ismét megjelentek a szövétnekes ifjak, közöttük a 
menyasszony, zöld ruhában. Felrakott haját kibontották, most a 
derekát verdeste, s vékony, csillogó pántlikák ékesítették, gyöngyös 
koszorúját fölcserélték virágos koszorúval. Apró, szemérmes 
Jéptekkel tipegett, szemlesütve. Alig tűnt föl az ajtóban, a 
muzsikások rázendítettek a menyasszony táncára, amit el is lejtett 
mindjárt a násznaggyal, inkább sétálgatva, mintsem táncolva, ahogy 
az illem megkövetelte. Aztán a násznagy kézen fogva az 
örömszülőkhöz kísérte, hogy elbúcsúzhassék tőlük, s megköszönje 
apai, anyai jóságukat. 

Mikorra odaért, ahol apja, anyja s a többi atyafia példásan 
felsorakozott a szertartásra, arca erősen megszínesedett. Ördöngös 


menyasszony - gondolta Darkóczy, s az apa széles válla mögé 
húzódott, hogy valami botrányos csúfság ne eshessék a lakodalmon. 
Látta, hogy a leányzó részeg, s rossz természete erősen sarkallja. 
Nem illendőképpen búcsúzott, kézcsókkal, hanem átölelte apját, 
állát a vállába fúrta, ahonnan egyenes szembe nézhetett Darkóczy 
Kristóffal. Felsóhajtott epedőn, s beszélni kezdett: 


- És sudár vitézem... -— mondta, de eltorzult az arca, mert 
Kajtorossy erőszakkal kényszerítette térdre, vastag nyaka lilavörösre 
gyulladt, az inak görcsösen rángottak rajta. 


- Mit akarhatott mondani? - tűnődött Darkóczy, s egyre jobban 
furcsállotta a dolgot, de ekkor száz meg száz kiáltás zúgott föl az 
udvaron, üvöltözés, ordítozás, nyerítés, zörögtek a kádak, a kutyák 
veszettül ugattak, valaki jajgatott, olyan zenebona támadt, mint 
tűzvész, árvíz vagy csata idején. 

Kajtorossy felkapta a fejét, s rohant az ajtó felé, siettében 
feldöntött egy asztalt — a száraz földön szétfutott a bor -—, követte az 
egész vendégsereg, dülöngőzve, támolyogva, egymásra tapadva. A 
szín előtt mindannyian megtorpantak, tágra nyíltak a szemek, a 
szájak, s aztán, mint valami lavina, óriási hahota hömpölygött végig 
a fáklyafényben fürdő udvaron, hahotáztak a nemesurak, a 
combjukat s egymás hátát csapkodva, hahotáztak az étekhordók, s 
kifordult a teli tál a kezükből, hahotáztak a pohárnokok, a csatlósok, 
az asztali szolgák, a vincellérek, a pecérek, a méhészek, a kovácsok, a 
tímárok, a serfőzők. hahotázott az udvarház egész népe, olyan jeles 
látvány tárulkozott szemük elé. 

Egy ideig Kicsi Jankó a porba rajzolgatott, nógatta az agyát, 
jártatta szemét a futkosó szolgahadon, de sehogy sem talált rá 
módot, miként válthatna szót gazdájával. Végül is nagyrestelkedve 
annyit mondott Darázs Orbánnak, aki el-elszúnyókált mellette, hogy 
megvárják, míg Darkóczyt kihajtja a természet megkönnyebbülni. 

— Sokáig el nem odázhatja — magyarázta Jankó bölcsen. 


Vártak, vártak. Jöttek az urak, közöttük maga a házigazda, 
imbolyogva megkerülték a színt, s kis idő múltán derűs ábrázattal 
tértek meg. Egyedül Darkóczy nem vette ki részét a mindenekkel 
közös emberi gyarlóságból, mintha nemesi kiváltságaiban ez a 
felmentés is bennfoglaltatna. 


Körös-körül vigadott a cselédség, szétterült a táncoló lányok 
szoknyája, mint a legyező, lobogott a legények gatyája: fehéren — s 
vörösen a fáklyák lángja. Valahonnan egy rogyadozó lábú kutya 
vánszorgott elő. Bort öntöttek a moslékjába. Jankó megsimogatta a 
szegény párát, s ahogy simogatta, fölcsillant a szeme. Fölemelkedett, 
s nagy vargabetűvel elindult az istálló felé. Ott szemügyre vett, 
megvizsgált mindent, a kecskeólból sót lopott, gondosan apróra 
törte, visszaosont az istállóba és sóval megszórt zabbal 
megabrakoltatta az éhes lovakat; két dolgon kívül most már semmi 
sem hiányzott ahhoz, hogy amit tervelt valóra váltsa. Elsőben négy 
veder kellett, másodjára a szunnyadozó Darázs Orbán felébresztése. 


- Nagy jó uram, ugye aludt? — kérdezte udvariasan, midőn amaz 
felrezzent. 


- Alighanem, mert éppen a dunyhás ágyamban feküdtem, holott 
magad is láthatod, hogy csupasz föld a nyoszolyám. 


- Én meg azt álmodtam, hogy Kajtorossy uram lovai sót 
abrakoltak, s most borra szomjaznak. Vigyünk nekik. 


—- Vagy te bolondozol, János fiam, vagy azok a lovak hibbantak 
meg - mondta Darázs Orbán, s nem nyúlt a két boros veder után 
holott a legény a keze ügyébe helyezte. 


- Ha meghibbantak, hadd keressék az eszüket, talán hasznát 
vesszük - magyarázta Jankó kezdetben fennhangon, aztán súgva, 
hogy valamiképp híre ne szaladjon a leleménynek. 


Orbán vitéz fejcsóválva, békétlenül, morgolódva követte a legényt 
az istállóba, ahol a lovak már türelmetlenül dobogtak, mintha 
kigyulladt volna a tető fölöttük, a bendőjük égett a sótól, szemük 


szikrát vetett szomjúságokban. 


A fekete csődört kínálták meg elsőnek. Egy kissé meghökkent az 
ital szokatlan ízétől, de aztán jóízűn kiürítette a vedret, mintha 
hetenkint járna kocsmába. Jankó és Orbán pedig serényen hordták 
a bort a kádakból, s amit célba vettek, férték. Kajtorossy uram 
válogatott hátasai olyan jókedvre kerekedtek, hogy majd kirúgták az 
istálló oldalát. Ekkor Jankó sorra eloldotta, s az ajtóhoz vezette őket, 
ott a farukra sózott, nehogy elábrándozzanak a lómennyországról. 


Az udvarház vigadó népe között egyszer csak feltűnt a fekete 
csődör, egyenesen a muzsikusok felé tartott, ott megállott, 
rámeresztette a szemét az egyik kövér dudásra, nézte figyelmesen, s 
megrázta sörényét, mintha valamit kifogásolna a muzsikában. 
Nyerített egyet, aztán oldalt szökkent, s lassan megfordult maga 
körül. 


— Táncol! — kiáltott egy szolga, s a csődör tovább topogott ide-oda 
a zene ütemére, büszkén feltartott fejjel, legényesen, mintha a 
ménes legszebb kancáját akarná elcsábítani. S ez talán sikerült is 
volna neki, ha véletlenül nem éppen akkor legyint lombos, hosszú 
szőrű farkával, mikor hátrafordította a fejét. Ettől úgy megijedt, 
hogy vágtatni kezdett inaszakadtából, s nyerített fájdalmasan, míg 
meg nem roggyant karcsú lába, s el nem vágódott szégyehszemre. 


De ezt már kevesen látták, mert egyre-másra jöttek a lovak, 
tántorogva, meg-megállva az egyik, kecskegida módján ficánkolva a 
másik. Egy pejkanca a táncosok közé ügetett, s addig rúgott ki, míg 
valamennyit szét nem zavarta. Egy harmadik ünnepélyesen körbe 
lépegetett, s minden tíz-tizenkét lépésre vizslatva ellenőrizte, 
rendben van-e minden körülötte. Egy negyedik elterül a kút mellett 
a pocsolyában, s a négy lábát nagy vidáman égnek emelte. 


- Mire vársz, te szemérmetlen? - kérdezte egy szeplős pecér, s a 
lányokra kacsintott, akik fojtottan kuncogtak. 


A muzsikusok összevissza fújták, aztán abbahagyták, s kacagtak 


torkuk szakadtából, együtt a többi mulatozóval. Ki erre, ki arra 
biztatta a részeg kancákat, csődöröket, néha egy-egy támolygó ló 
közeledtére szétrebbentek a cfoportok, majd összeverődtek másutt, 
s a lárma egyre nőtt, mígnem előcsalta az urakat a lakodalmas 
színből, a zsivaj megkétszereződött, s hullámzott, hömpölygött, mint 
valami folyam. Ott hahotázott a többi közt Darkóczy Kristóf uram is, 
patakzottba könny a szeméből. Kajtorossy korbáccsal kergette 
részeg lovászait a lovak után, szikrázott a szeme, fénylett szúrós 
bajsza, ajkán el nem apadt a káromkodás. 


- Úgy látom, nem veszett kárba az uraság bora — mutatott a szín 
felé Kicsi Jankó, s azzal máris furakodtak átal a sokadalmon, hogy 
végre szót válthassanak Darkóczyval. De nem fogadta őket 
marasztalón: 


- Menjetek! -— csak ennyit mondott egy legyintés kíséretében, 
türelmetlenül, hogy megzavarták a mulatságát. Éppen egy 
almásszürke kancában gyönyörködött, amint ülőfürdőt vett az egyik 
boros kádban, s mellső lábával barátságosan integetett a lakodalmas 
népnek, hogy kövesse példáját, nem bánja meg. 

- Ha mi most odább állunk - válaszolt Jankó -$ akkor a 
nemzetes úr nem megy Bécsbe, de még Budára, sem. 


Darkóczy a legény felé fordult, szigorúan összevont szemöldökkel, 
mintha kemény büntetéssel szándékozna sújtani. Az almásszürke 
kanca megpróbált négylábra állni, de visszaesett a kádba. 

- Hahaha! - nevetett Darkóczy, együtt a többi bámészkodóval, 
úgy látszott, megfeledkezett minden másról. 

- Az is meglehet, hogy már hajtják a nemzetes úr gulyáját — 
mondta Jankó. 

-— A gulyámat?! - kapta föl a fejét. 

- Mátyás vitéze voltam - szólt közbe Darázs Orbán -, azóta 
nagyot változott a világ. A hegyestoronyi püspök juttatott 


koldusbotra. 
— A gulyára is ő vetett szemet... 


- Ármányos egy tervet fondorkodott ki kegyelmed elvesztésére — 
folytatta Darázs Orbán a magyarázatot. 


Mialatt hallgatta Darkóczy, hol a kardjához, hol szöges tatár 
korbácsához kapott, s felváltva szidta az álnok vendéglátó gazdát s 
részeges pásztorait. Végül mégis erőt vett az indulatán, intett 
Jankónak és Orbánnak, hogy kövessék a hárs-filagóriába, ahol a 
csatlósok mulatoztak. Lóra szólította a legényeket, nemsokára 
mindannyian a telelő iránt vágtattak, ahonnan ordítás, káromkodás, 
ugatás, marhabőgés hallatszott — baljós zenebona. 


— Ezt a püspököt... — kezdte Darkóczy fenyeget tőn, de elharapta a 
mondandója végét, mert ahogy közeledtek a telelőhöz, egyre 
nyilvánvalóbbá vált, hogy rajta ütöttek a gulyán. 

Lábon voltak már a pásztorok, baltával, fütykössel, villával védték 
a karám ajtaját a püspök martalócai ellen, a kutyák veszettül 
vicsorogtak, a marhák bőgtek s ide-oda topogtak, a karám előtt 
rőtlángú fáklyák világítottak, egyszer-egyszer hatalmas árnyék 
suhant el előttük. 

Darkóczy két részre osztotta katonáit, lépésben kerülték meg a 
karámot. Az egyik csoport elsütötte a puskákat, nyomban ezután 
szilaj rikkantásokkal rohamra indult a legények másik része. A, 
meglepett martalócok fejvesztetten menekültek, ki merre látott, 
sarkukban Darkóczy uram katonái. Jajgatástól, összeverődő pengék 
csörrenésétől, hörgéstől, lódobogástól zengett a puszta. 

- Ezt a püspököt egyszer még spnkapácban puhítom meg - 
fejezte be végre a megkezdett mondatot Darkóczy. 

- Pácba a püspökkel! Pácba a püspökkel! -— helyeselték a katonák, 
a gulyások, a juhászok, a két öreg számadó. 

Darkóczy uram őröket állított fel a telelő körül. Egy kört távolabb 


a karámtól, egy másikat közelebb hozzá, nehogy még egyszer 
óvatlanul rajtuk üthessenek. 


Kicsi Jankó eldőlt a füvön, s figyelt a csöndes éjszakába, melyben 
neszek ölelkeztek az árnyakkal. Aztán egy hívogató szózat ütötte 
meg a fülét: 

— János fiam, Jánós fiam! 

— Itt vagyok, nagy jó uram. 

—- Régóta kutatlak már. Beszédem volna veled. 

— Ha beszéde van, jöjjön ide. ört állok; nem tágíthatok innen. 


Odabotorkált a sötétben a vitéz, leereszkedett nyögve a fűre, 
bevezetőül sóhajtott egyet-kettőt. 

- Micsoda hatalmas, virágzó ország voltunk, fiam. Nem volt még 
egy olyan királya a magyarnak, mint Mátyás! Nagy csapás kedves 
hazánkra, hogy el kellett pusztulnia. Mert ő nemcsak király volt, 
hanem királynak született! 

Jankó türelmesen várta a folytatást, akár Mátyás királyról, akit 
nagyra becsült maga is, noha személyesen nem ismerte, akár más 
egyébről, mert a magános strázsa szívesen mulatja az időt színes 
beszéddel. Szégyenletesen sötét éjszaka volt, se csillag, se hold. 

- Azért igyekezett ide, nagy jó uram, hogy ezt megmondja? — 
kérdezte egy idő múltán. 

- Nem - sóhajtott szívbúsítón a vitéz, de továbbra sem szánta rá 
magát a beszédre. 


- Hány pogányt ejtett rabul a végeken? -— kérdezte Jankó. 


- Többet, mint amennyit kellett volna. Nem egyet, nem kettőt, 
nem hármat, hanem ötöt. Jó árú törökök voltak mind. 


— Minek lógatja az orrát, ha ilyen hamar ekkora szerencsével járt? 


- Minek? - visszhangozta kedvetlenül Darázs Orbán -, mert 
amikor együtt voltunk, nem arra mentünk, amerre én akartam, 


hanem amerre ők akarták. Ez az egyetlen: hiba esett mindössze. S 
ebből következett aztán, hogy másnap a kótyavetyén egy kopasz 
csausz aga leszámolta a pénzt értem.  Megvett. Másnap 
megalkudtunk, s ő útnak eresztett becsületszóra, hogy tavaszra 
meghozom a váltságomat. Ha nincs az a vita a pogányokkal, hogy 
északnak menjünk-e vagy délnek, ma nem üldögélnék itt melletted 
ebben az istenr telen feketeségben. S nem kérnélek, hogy segítsd 
hozzá azt a derék csausz agát a jussához, mert az bizony tőled függ, ő 
pedig megérdemli, elhiheted, különben nem járnék közbe az 
érdekében. Most pedig arra felelj, akarsz-e kérni valamit az uradtól, 
amiért megmentettük a marháját? 


Gyorsuló szuszogás árulkodott felőle, milyen izgatottan várja a 
választ. 


- Nem kérek én semmit —- mondta a legény büszkén -, nem 
pénzért tettem. Becsületből. 


- No hát - sóhajtott Orbán vitéz -, akkor majd én hajtom be a 
jutalmat kettőnk jószolgálata fejében. Ne várjon az a derék csausz 
aga olyan sokáig a sarcomra. 


Azzal elnyúlt a füvön, fülére húzta egérrágta ócska pajzsát, s lusta 
horkolása addig reszelgette az éjszaka sötétjét, mígnem rózsaszínbe 
borult az égalja. 


A marhatábor ébredezett, űzte az álom zsibbadtságát testéből 
ember, állat. Mikor fölkerekedtek, hogy folytassák útjukat Budának, 
Darázs Orbán azzal búcsúzott el a legénytől, hogy visszajövet ismét 
felfogadja fegyverhordozóul, megszokta, megszerette, s jóságát is 
meg akadja hálálni. 

Annyira felvidámult, hogy ferde nyaka csaknem kiegyenesedett. 
Toronyiránt vágott neki . a rónaságnak a Darkóczytól szolgálata 
jutalmában kapott kancán, öve mellett egy erszényben ott lapult a 
sarc, hogy megválthassa szabadságát a türelmesen várakozó csausz 
agától, aki, mint tudjuk, kopasz volt. 


Kopogósra fagyott a hó, mire átvergődött a határon, s 
beleszámlálta a csausz aga pergamenszínű markába a csillogó 
körmöci aranyakat. 


Ő magyarul mondta: egy-kettő-három-négy, a psausz aga, mint a 
visszhang, ismételt meg minden számot törökül. Ez sem volt 
azonban elég a pogánynak, még átolvasta néhányszor, nehogy 
véletlenül híja legyen. Miután tarsolyába pergette a pénzt, a csausz 
aga mélyet sóhajtott: 

— Többet kellett volna kérnem, sokkal többet, sokkal, sokkal.— s 
mialatt ekként motyogott, zöldturbános feje olyanformán zöttyent 
lejjebb-lejjebb, mintha ültőhelyében nyomná el az álom. 


— Megfogadom a tanácsot - legénykedett Orbán vitéz -, s ha majd 
kegyelmed lesz a foglyom, kétszeres áron szabadulhat. 


Az aga tovább hintázott törzsével jobbra-balra, mintha 
egyetértene szabaduló rabjával, ami merő csalás volt, hiszen a 
pogányok nemet intenek, ha igent gondolnak, s igent, ha német. Ez 
egymagában óvatosságra késztethet minden keresztény lelket, 
akinek igen az igen, s nem a nem, annak rendje-módja szerint. 


- Hajnali bölcsességnek nyugodt álom a virágja -— jelentette ki a 
csausz aga kenetesen, mintha magától Mohamedtől tudná, amit tud. 


- Egy tetű még nem mozgatja meg a pokrócot! — vágta rá Darázs 
Orbán, s dagadozott a büszkeségtől, hogy ilyen talpraesetten 
megadta a töröknek a magáét. S bizony nagy idő beletelt, míg rájött, 
hogy amit mondott, nem hangzott másként, mint a süket ember 
válasza, ami igaz lehet ugyan, de nem a kérdésre felel. Aki óvatosan 
megfontolja lépteit, elkerüli a bajt, s este békén térhet nyugovóra. 
Ezt mondta az aga, virágos nyelven, de okosan. És ezt az igazságot 
nem ingathatja meg semminemű számvetés a pokrócot mozgató 
tetvekről. 


Már hazája kedves földjét tapodta Orbán vitéz, mire betakarította 
elmélkedése gyümölcsét. Széles úton iparkodott az ország mélye 


felé, hogy Darkóczy uramnak, nemes szívű megmentőjének, ajánlja 
föl szolgálatait. Szíve boldogságban sütkérezett, lelke mámorban 
úszott, a szabadság részegítette meg. Most becsülte csak igazában, 
miután egyszer már elvesztette. Hazai varjak szálltak a havas táj 
fölött, csinos magyar varjak, s magyarul károgtak minden bizonnyal, 
kitől is tanulhattak volna idegen szót? 


S ahogy tekintetével követte nyomtalan röptüket a levegőben, 
nem messzi egy másik utat látott, s három ekhós szekér körül egy 
sereg törököt. Kitalálta tüstént, hogy kalmárok, akik hazatérőben 
vannak éppen. Beszédesen kiviláglott ez abból, hogy aki a 
vezetőjüknek látszott, társaival egyetemben elhasalt a havas földön, 
valahányszor nemesúr vonult arra kíséretével. 


Egyébként veszteglésük oka keréktörés volt. Szorgoskodtak a 
pogányok, izzadt az eretnek testük, emelték a szekeret, igazgatták a 
kerekeket, s már-már a helyére illesztették. Ám ekkor ismét feltűnt 
egy nemesúr, öt délceg csatlóssal, ők arccal a földre borultak, a 
szekér visszazöttyent, s a kerék elgurult. 


Orbán vitéz egy ideig vidám kedvvel szemlélte a szívmelegítő 
látványt, megéhezett erősen az örömre, elhatározta, hogy 
megtréfálja őket. Várakozott türelemmel, míg a pogányok ismét 
nekiveselkednek a szekérnek, aztán megsarkantyúzta lovát, s csak 
akkor fogta lépésre, mikor már egészen a közelükbe ért. örvendezett 
jó előre a mókán, s a szívét elöntötte az öröm, lépegetett büszkén, 
ahogy nemesúrhoz illik. Mihelyt észrevették a pogányok sugdolózni 
kezdtek egymás között, s minduntalan rásandítottak nem egyenesen 
azonban, hanem a szemük szögletéből. 

- Ahá! - gondolta Orbán - megbeszélik, hogy illőképpen 
fogadjanak. ,, 

Már majdnem egy vonalban tartott az első szekérrel, de a 
hitetlenek még mindig nem vetették hasra magukat, még mindig 
nem karikázott el a félig tengelyre illesztett kerék, nem ereszkedett a 


terhes szekér, holott már fölötte türelmetlenül kívánta a látványt. 
Ehelyett pányvá röppent ki az egyik török kezéből, rácsavarodott, s 
Orbán vitéz csak a hideg földön eszmélt rá, hogy mi történt vele. 


- Nemesember vagyok! - ismételte, mikor a főkalmárt látta 
közeledni. 


- Tudom, nagy jó uram - válaszolt a kalmár hódolattal. 


- Ha tudod, akkor miért nem adtátok meg nekem a kellő 
tiszteletet, mint a többi nemesúrnak, aki erre haladt? 


— Azért, vitézlő uram, mert neked nincsenek fegyveres csatlósaid. 
De nyugodj meg, nemesemberhez méltó bánásmódban lesz részed, 
míg meg nem váltod szabadságodat csengő arannyal, ahogy 
nemesúrhoz illik. 


Válasz helyett Darázs Orbán mélyet sóhajtott, s megadta magát 
sorsának. Két pogány fölemelte, rátette az egyik szekérre, zsákok, 
pokrócok közé, s hogy kiáltozni ne juthasson eszébe, finom 
selyemkendőt dugtak a szájába. Nemsokára megindultak a szekerek. 
Egy pribék kalauz vezette őket rejtett utakon, mígnem bárkára 
szálltak a Dunán. 


Orbán vitéz az eget nézte, s csodálkozott, hogy nem változik 
körömfeketényit sem, holott a drcrága magyar ég helyett már pogány 
ég borult föléje, Mohamed ege, melyben Allah uralkodik. A 
kalmárok fecsegtek, olykor odafigyelt, hogy serényebben múljék a 
lusta idő. Rabságában fölszedett valamelyes török tudományt, 
értette hát a szavukat. Aztán az álom kezdte kerülgetni, s el is aludt 
volna, ha véletlenül nem hall egy ismerős mondást: 


— Hajnali bölcsességnek nyugodt álom a virága. 

A nappalok zsugorodtak, az éjszakák nyúltak, harmat helyett 
deret hullatott az ég a pusztára. Zápor ostorozta, hideg szél 
korbácsolta őket, a tábor körül az éhes ordasok éjszaka-hosszat 
üvöltöttek, s a pofájukban összegyülemlő nyálat nyelték kínjukban, 
hogy töméntelen étek kísérti őket, de bele nem haraphatnak. 

- Anyicskám, Anyicskám, szépséges virágszálam -— álmodozott 
Jankó a süvöltő szélben, a zsivajgó éjszakában -, bizony elepedek, 
ha meg nem csókolhatlak, meg nem ölelhetlek, keblemre nem 
szoríthatlak. 


Minél zordabbra komorult az idő, annál forróbban kívánkozott 
Anyicska után. S annyit beszélt hozzá menetközben, meg tétlenül, 
hogy úgy érezte rövidesen, mintha már hosszú éveket töltöttek volna 
egyazon fedél alatt. 


Egy hajnalban aztán meglátták Budavárát, fent a hegyen, 
bizonytalanul, de mégis nagyságosan. A tornyok, a paloták, a 
várfalak apródonkint bontakoztak ki a szakadozó ködből, mely 
egyetlen tejfehér tengerként lepte el a síkságot s a Duna tükrét — 
összefüggőn, mindent elborítón. 


Jankó nézte, nézte a várat, s a lelke sehogy sem telt be, megigézte 
az eléje tárulkozó látvány. A hegy csúcsán rengeteg épület 
zsúfolódott össze, olyan szorosan, mintha ami kő volt az országban, 
itt kellett volna összegyűjteni, s egymás tetejébe rakni, hogy 
veszendőbe ne menjen. A messzi kiemelkedő István torony körül 
alacsonyabb-magasabb, karcsúbb-zömökebb tornyok döfködték a 
levegőt, s versengtek egymás között, melyik jut közelebb áz éghez. 
Nem széltében építkeztek itt, mint, azokon a vidékeken, ahol Jankó 
már megfordult; akár keskenyek voltak a házak, akár elterjengtek, 


három-négy sorban nyíltak rajtuk egymás fölött az ablakok. Egy 
jókora templom oldalát is látta, a hosszú ablakok festett üvegei 
szivárványos színek gyönyörű  tündöklésével válaszoltak a 
napsütésre. Szürkések voltak a várfalak s a házak falai, de tetejük 
piroslott; a tornyok s fedele zöldes színben játszott, mintha penész 
lepte volna be. S ezt az egymás hegyére-hátára rakott kőrengeteget 
köröskörül pártához hasonlatosan csipkés falak védelmezték, néhol 
kétszeres, háromszoros sorban, s tömzsi, zömök bástyák, 
négyszögletesek, gömbölyűek vegyesen. 

- Odanézz, Orbán - bíztatta Kicsi Jankó a kutyáját, vegye ki a 
részét ő is a  gyönyörködésből. Orbánnak azonban más 
elintéznivalója akadt. Egy kóbor szuka vetődött arra, azzal 
ismerkedett, nem szemtől szemben, hanem a kutya-illem szabályai 
szerint. 


A túlsó parton már várta őket az a nagyszakállú görög kereskedő, 
aki minden évben megvásárolta Darkóczy uram juhait. A nyáj 
rendben elporoszkált, a birkák éppúgy bégettek, mint azelőtt, meg 
sem fordúltak a régi gazdájuk után. A juhászok egy csomóba 
gyűltek, úgy várakoztak sorsukra, míg Darkóczy magához nem 
parancsolta őket, egynehányat lóra ültetett, hogy a gulyásokhoz 
csatlakozzanak, kettőnek pénzt nyomott a markába, s meghagyta, 
hogy térjenek haza. Ez a kettő a számadó volt és Kicsi Jankó. 


Sem egyik, sem másik nem döntötte el egyhamar, búslakodjék-e 
emiatt vagy örvendezzék. Veszteg álltak a vásár szélén, a gulya pedig 
távolodott, a szarvak hegyes erdeje egyszer csak eltűnt, s a hatalmas 
marhacsorda pici, bizonytalan folttá zsugorodott. 


- Körülnézhetnénk - sandított Kicsi Jankó az öregre. Feléledt 
benne a világlátó kedv itt Buda városában, a vár lábánál, a tömérdek 
sürgés-forgásban. 

- Megtehetjük - egyezett bele valamelyes megfontolás után a 
számadó. 


Éppen bíráskodás napja volt, s a pellengér körül erősen meggyűlt 
a nép. Arrafelé tartottak, hátha, ott várja őket a legszebb látnivaló, 
ahol a legtöbben tolonganak. Holott útközben is kínálkozott a 
szemnek gyönyörűség bőven, a kalmárszekereken: emitt réznyelű 
ollókat árultak, amott facsörgőt, bádogcsörgőt, nyerget, külön 
uraknak, külön parasztoknak, vízi kalárist, metszett kalárist, 
selymet, bársonyt, posztót, vásznat, mártogatott gyertyát, mécsesbe 
viaszkot, lányok hajába való habos pántlikát. 

- Ebből veszek - állott meg határozottan Jankó a pántlikás előtt. 
A számadó összehúzta a bőrt szeme körül, a legény még a tekintete 
villanását sem látta, mégis tudta, hogy az öreg őt nézi, s nem 
barátságosan, hanem gyanakodva, talán dühösen. 

—- Kinek? 

— A szeretőmnek - válaszolt Jankó. 

— A szeretődnek? — kérdezte az öreg fenyegetőn. 

— Annak. 

— Milyen színűt? 

- Harangvirágkéket. 

- Vehetsz - rándított a vállán az öreg nagy idő múltán -, vehetsz. 
De ha Anyicska harangvirágkék pántlikát talál a hajába fonni, ő csak 
egy hétig marad fekve, de te többé nem kelsz föl. 

- Ne fenyegetőddzék olyan erősen, mert valahogy jár! — mondta 
Kicsi Jankó, de hiába iparkodott farkasszemet nézni az öreggel, 
hadd lássa, nem fél ő, rémítheti, ahogy akarja, a számadó szeme úgy 
megbújt bajusznyi szemöldöke, s a rengeteg ránc között, hogy 
semmiképpen nem tudta elkapni. Mérgében mindjárt öt sing 
pántlikát kért, habár csak kettőt szándékozott venni. 

Aztán továbbmentek. Egyszerre álltak meg egy tollkötő 


szekerénél, s egyszerre szakadt ki mellükből a csodálkozás a 
szebbnél-szebb tollforgók láttára. Akadt ott süvegbe való aranyozott, 


ezüstözött meg tiszta rézforgó, példásan hajtott  darú-, 
kerecsenysólyom- és sastollal, s különféle díszek a lószerszám 
ékesítésére. Törődött, ősz szakállú ember gubbasztott a forgók előtt, 
térdére fektetett tenyérrel, fáradtan, közönyösen. Arca sárgásfehér 
volt, a szeme különösen, élesen kék, ritkás szakálla lomposan a 
mellére csüngött. 


- Ha nekem egyszer ilyen forgó díszíthetné a süvegemet -— 
gondolta Jankó, s nem is vette észre, hogy kimondta, ami az eszében 
járt. 

— Rajtad áll -— válaszolt a tollkötő, fölemelte szikkadt, inas kezét, s 
félkört írt vele a levegőben. 


A legény még veszteg állt egy darabig, zavartan, pirosan, 
folytatásra várt vagy valami magyarázatra. Az öreg azonban 
egykedvűen ült, mintha senkit, semmit nem látna maga körül, nem 
hallaná a vásári zsivajt, s a jajveszékelést, ami át-áttört rajta. 

Úgy panaszkodott, úgy jajongott valaki a tömeg sűrűjében, mintha 
elevenen nyúznák. Most már látszott a magas kőpellengér, Jankó 
rájött, hogy éppen igazságot mérnek Buda városában, bizonyára 
nem több gonddal, mint amikor őrá húzattak ötven botot. S ahogy 
az emlék felújult, szívét elöntötte a keserűség, s a jajgatást is 
valahogy úgy hallotta, mintha hozzá kiáltana a szenvedő segítségért. 


Aztán egy csapásra elült a zaj, szelíd arcú, szőke lánykát vezettek 
elő, kék szeme esdőn repdesett, mintha irgalomért rimánkodna. De 
ahogy a vállát tartotta, telt, puha nyakát meghajtotta, két kezét 
engedelmesen összekulcsolta, mind azt mutatta, hogy könyörületet 
nem remél, és sorsába beletörődött. A bíró már hirdette is a vétkét, 
hogy legénnyel cimborált, pajkos kézre adta magát, s hirdette az 
ítéletet is, amelyet szempillantás alatt végrehajtottak. Az egyik 
hóhérlegény hátracsavarta a karját, a másik a varkocsát ragadta 
meg, a harmadik izzó vassal bélyeget sütött patyolatfehér 
homlokára. A tömeg tompán felmorajlott, s ebben áz óriási, 


egyhangú sóhajtásban, hidegen, élesen cikázott a megkínzott lány 
sikoltása. A pellengér fölé parányi, gömbölyű füstfelhőcske 
emelkedett, s nyugalmasan úszott a tiszta levegőben. Idelent az égett 
hús kesernyés szaga terjengett. 


- Menjünk innen! - fakadt ki Jankóból a harag és az izgalom, 
már-már megbökte a közönyösen bámészkodó számadót, aki se 
látott, se hallott, annyira elmerült. Ám ekkor egy mellette álló 
asszonyság súgott neki valamit. 


— Mit mondasz? 


- Óvta a szüzességét a főhóhértól — súgta -, ez az egy bűne volt 
szegény lelkecskémnek. 


Csapott vállú, pókhasú ember volt a főhóhér. úgy látszott, nehéz a 
légzése, időnkint abbahagyta a foglalkozását, s hunyott szemmel 
teleszívta magát levegővel, fáradságosan, mint valami búvár, aki a 
vizek mélyére készül. 

— Az a potrohos? - kérdezte hitetlenül a legény. 

- Az - súgta az asszony -, ő rontja meg a lányainkat, aki 
szabódik, azzal elbánik, vagy így, vagy amúgy. 

Ennél rútabb sérelem bizony aligha eshetett a krisztusi igén. 
Jankó beletúrt a hajába, s az eget kémlelte, talán az igazságosztó 
angyal leszálltában reménykedett. 

- Milyen szégyenletes világra születtem -— sóhajtott elbúsultan, 
aztán hirtelen vérbe borult az arca -, márpedig én nem nyugszom, 
míg kétszeresére nem nyújtom azt a patkány ellette bitangot! 

- Tégy lakatot a szádra -— csitítgatta az asszonyság —, mielőtt más 
nem tesz. Sohse legyen a szádon, ami a szívedben, hisz nem 
tudhatod, ki áll előtted. 

- Megfogadom a tanácsodat — mondta Kicsi Jankó komoran. 


- Hasznát veszed, meglásd — búcsúzott tőle az asszonyság, aki 
mindezt gondtalanul kifecsegte, Jankó pedig egyre a szörnyűséges 


különbséget méregette aközött, amit látott s amit hallott. 
Szörnyűséges kin lönbség volt, hiszen a szőke lánykát éppen amiatt 
billogozták meg, amit nem követett el. Ha bűnbe esik, bűntelen 
marad. Valami elferdült ebben a keserves világban. 


Amint a távozó asszonyság után pillantott, majdhogy a lélegzete el 
nem állt, ismerős arc ütötte meg a szemét a tömegben. Régi, ravasz 
ellensége volt, az, aki cserbenhagyta, kétszeresen elárulta, a deresen 
megcsapatta - a hályogos szemű. 


- Na — mormogta magában -, most nem viszed él szárazon! 


Taszította a harag; vállal, könyökkel furakodott előre a 
sokadalomban, hogy minél hamarabb a keze közé kaphassa. 


- János! -— kiáltott utána a számadó -, itt felejt tesz, mint vásott 
patkót a ló? 


— Elszámolni valóm van — mondta -, estére a révnél leszek. 


- Hajnalban még ott találsz — vont vállat az öreg, s a pellengér felé 
fordult, ahol éppen most nyújtottak ki a deresen egy legényt. 


Jankó türelmetlenül fésülgette tekintetével a töméntelen sok 
emberfejet, mert időközben a hályogos szemű eltűnt a 
sokadalomban. Mire újólag megpillantotta, már elpárolgott az első 
dühe, s ahogy figyelt, fürkészett, meleg, nedves érintés súrolta kezét. 
Orbán volt az, hűséges kutyája, így adta tudtára, hogy számíthat rá 
minden veszedelemben. 


- Úgy ütünk rajta, mint hiúz a szarvason - magyarázta neki 
suttogva -, ha kell, estig lessük a jó alkalmat. 


Bólintásokkal, karlengetéssel, a hályogos szemű ezalatt azon 
fáradozott, hogy észrevétesse magát valakivel a pellengéren. Végre a 
főhóhér kurta biccentéssel jelezte, hogy látja. A hályogos szemű erre 
tovább integetett, mégpedig abba az irányba, ahonnan Jankó jött az 
öreggel. Fürge, nyugtalan ujjaival a kalapja elején babrált 
olyanformán, mintha virágot vagy valami egyebet akarna odatűzni, 


holott semmit sem tartott a kezében. 


—- Szövetkezett a két lator, Orbán — mormogta a legény -, okosan 
cselekedtünk, hogy nem rohantunk rá vaktában arra a csibészre. Mit 
gondolsz, miben törhetik a fejüket? 


A hóhérlegények buzgón suhogtatták mogyorófa botjaikat, a 
deresről szakadatlanul szállt az ordítás. 


- Száz! — jelentette a számláló deák ünnepélyesen. Ez vplt az 
utolsó büntetés, az amúgy is megritkult tömeg gyorsan szétoszlott, 
csak a vásárosok zsivajogtak, legtöbbjük azonban hazafelé fordította 
szekere rúdját. A főhóhér intett egyik legényének, mire az a hályogos 
szeműt kutatta, s mikor összetalálkozott a nézésük, szélesen 
elvigyorodott. 


- Hárman vannak, Orbán - mondotta Jankó -, jó lesz leshely 
után nézni. Mert ha tízen fogtak össze, akkor sem adjuk fel a 
tervünket. 


Lekuporodott egy ház tövében, ahol gubbasztott, s falatozott már 
néhány magafajta ember. A hályogos szemű nem mozdult onnan, 
ahol az előbb integetett volt, csak a fejét kapkodta. Nemsokára 
lekászálódott a főhóhér a pellengérről, s magához parancsolta a 
poroszlót. Hármasban félrehúzódtak, s nagyban színlelték, hogy 
fontos beszélnivalójuk van, de inkább vizsgálódtak, semmint 
beszéltek. Végre elnémultak, s szinte meredten bámultak egyazon 
pontra mind a hárman, majd hirtelen szétszéledtek. 


A hályogos szemű gyorsan elvegyült a tömegben. A másik kettő 
annak a szekérnek a közelébe settenkedett, melybe a tollkötő mester 
épp akkor rakta fel a gondosan becsomagolt gyönyörű forgókat. 
Lekötötte a pányvát, megfordította két lovát, s arrafelé irányította a 
szekeret, ahol az előbb a hályogos szeműnek nyoma veszett. 


- Na látod - figyelmeztette Jankó Orbánt, mikor kiderült, hogy a 
főhóhér s a társa a szekér nyomába szegődik. 


- Már, hogy a fenébe ne látnám - válaszolt méltatlankodó 
vakkantással a puli. 


Elöl a tollkötő mester haladt, mögötte a két ló a szekérrel, azok 
mögött a két jómadár, majd Jankó, s utolsónak Orbán, a puli, kit 
minduntalan megállított valami szag, melynek az eredetét igyekezett 
megfejteni. Átszelték a piacteret, s keskeny, köves, középütt 
teknőszerűn homorú utcába jutottak, mely eleinte meredeken, 
utóbb enyhén lejtett a Duna iránt. A házak ritkultak, előttük 
kupacokban szemét, a szemeten kutyák. Már látszott a várfal egy 
karéja: ami távolról finom művű csipkeként gyönyörködtette a 
szemet, közelről se szép nem volt, se finom; durva nagy lyukak 
szaggatták meg a falat: lőrések. 


A tollkötőmester arasznyi kulcsot rántott elő, kinyitotta a kaput, 
behajtott a szekérrel. Mikor visszatért, a két hóhérral találta magát 
szemközt. Ijedten tétovázott egy pillanatig, majd bebocsátotta őket. 
A kaput becsukták, a kulcsot azonban nem fordított ták rá. 


Szemközt a házzal szemétdomb tornyosodott, Jankó a tövébe 
heveredett, s várt, még nem döntötte el, mihez fogjon. Nemsokára a 
házból fojtott kiabálás, nyögés szűrődött ki, néhány perccel ezután 
lépések közeledtek. A hályogos szemű jött, puhán, könnyen, 
nesztelenül, akár egy macska, táglikú orra meg-megmeredt. 
Lapultában Jankó egyetlen mozdulatát sem vesztette szem elől, 
nehogy megugorhasson előle. Már-már rávetette magát, de ekkor 
amaz megállott, feleúton a ház és a szemétdomb között, s az ablakok 
felé fülelt, feszülten, mint aki jelre vár. Kitalálta, mire. A főhóhért is 
ugyanúgy akarta rászedni, ahogy hajdan őt. Azok ketten kirabolják a 
tollkötőmestert, a prédát kiadják az ablakon -— ő meg elszelel. 


Így történt volna, ha Jankó értelmét nem csiszolják élesre a 
tapasztalatok. Csöndesen fölemelt egy csontdarabot a szemét közül, 
ráhunyorított kutyájára, aztán a csontot az ablak elé vetette, mire 
Orbán csaholva utána rohant. Ekkor lábon termett Kicsi Jankó is. A 


hályogos szemű elbámészkodott a pulin, s csak akkor eszmélt rá a 
szerencse forgandóságára, mikor a legény bal kézzel megragadta az 
ingét, meg- pörgette, hadd tudja, kivel áll szemben, s hogy 
valamiként ez az emlék el ne halványodhasson a lelkében, egy 
pillanattal ezután nagyot vert a fejére a juhászbotja bunkós végével. 
Dicséretesen eltalálta, hova kell céloznia, hogy a panasz 
bennerekedjen. Ahogy az ingét eleresztette, a hályogos szemű 
engedelmesen a földre rogyott, s ott is maradt, mint egy halom 
rongy. 

- Ezzel végeztünk volna, Orbán — mondta fejvakarva -, de azt a 
derék mestert sem hagyhatjuk cserben, a szegény megbélyegzett 
leányt is meg kell bosszulnunk. 

- Úgy ám! - mondta Orbán mély meggyőződéssel. 

Mint egy zsákot, a hátára vette a hályogos szeműt, s azzal berúgta 
a tollkötőmester házának kapuját. A robajra kijött a főhóhér, s az 
ajtó mellől érdeklődött, mi történt. A rossz lelkiismeret elrútította 
amúgy is rusnya ábrázatát. Igazolásképpen Jankó megmutatta a 
félholt ember lelógó fejét, s csak aztán kezdett a magyarázatba: 


— Régi cimborám ez az ember, utolsó kívánsága az volt, hogy nagy 
jó uramhoz hozzam ide! 


—- Meghalt? - kérdezte a főhóhér. 


- Sok élet nemigen ficánkol már benne, de azért még nem halott. 
A piactéren taglózták le. 


- Holtan semmi hasznát nem vehetem - rántotta meg a vállát a 
főhóhér, s intett, hogy vigye, ahonnan hozta. 


- Csakhogy, van még neki két üzenete — fondorkodott tovább 
Janó. 


Amaz félelmesen felfújta magát, hogy a melle jobban kidagadjon a 
hasánál, mert így illik az igazi bakóhoz. 


- Tudod-e ki vagyok? - kérdezte. — A hóhér! Azért mondom, hogy 


most már pusztulj innen! 
A legény engedelmesen megfordult: 


- Ha nagy jó uramnak nem kell a rézveretes láda, én meg a 
komám megleszünk nélküle. 


Szuszogva, roskadozva már vitte is a hályogos szeműt kifelé. A 
kapu sarkát rugdosta, mikor a pohos ember megszólalt: 


— Miféle rézveretes ládáról beszélsz? 

- Abban rejtegeti az aranyát — vetette oda foghegyről, s kirúgta a 
kapuszárnyát. 

- Gyere már vissza, te! — kiáltott amaz, s nem restellt utána 
szaladni, holott nem kis hivatal a budai hóhérság. 


Nagy barátságban haladtak át az udvaron, s mentek be a szobába, 
ahol a poroszló szakállánál fogva tartotta a tollkötőmestert, kezében 
ütésre emelt bot, a sarokban félig töltött tarisznya, teli drágasággal. 
Jankó zsákként kapta vállra, úgy cipelte és zsákként dobta földre a 
hályogos szeműt. Koppant a feje, mintha ajtót csaptak volna be. 

- Nem sok a becse ennek - köpött a zsákmányos tarisznyára 
Jankó -, a kincs a rézveretes ládában van. Tudom is, hol. 

- Megkapod a részed, mondd meg - biztatta a főhóhér. 

- Én addig nem, míg bosszút nem álltam, mert ennek a 
mesternek az emberei húzták el a komám nótáját — kötötte magát 
Kicsi Jankó. 

Ezen elvitáztak egy darabig; a főhóhér és poroszlója az aranyért 
sóvárgott. Jankó viszont úgy tett, mint aki bosszúra szomjazik. Az 
öregember időnként nyögdécselt, könny csorgott kék szeméből, s 
esküdözött, hogy nincs egyebe, mint amit a tarisznyába raktak. 

- Egyen meg a suly! - szitkozódott a főhóhér — püföld hát el, ha 
már olyan nagyon felgerjedtél! 

— Ne csak fél kézzel fogd! — szólt rá Jankó a poroszlóra. Az kérdőn 


pillantott gazdájára, majd földre ejtette a botot, s két kézzel 
kapaszkodott a kékszemű öreg hosszú ősz szakállába. 


— Jól van — bólintott Jankó, de nem mozdult. 


- Üsd már! Üsd már! - türelmetlenkedett Buda városának 
főhóhérja. 

— Csakhogy — mondta a legény — én amúgy pan rasztmódra ütök, 
nem úgy, mint nagy jó uram. Láttam ám, hogy csépelt egy embert a 
deresen, hogy csavarintotta, rezgette a botot. Sokért nem adnám, ha 
eltanulhatnám! Oktasson ki rá! 


A főhóhér látta, hogy nem egykönnyen boldogul ezzel a nyakas 
paraszttal, fejébe szaladt a vér, alig bírta fékezni magát, de azért 
teljesítette a legény kívánságát, s szépen megmutatta, hogy üt a 
hóhér, ha érti a dolgát. 

- Próbáld! -— szólt rá aztán, behunyta szemét, s lassan kezdte 
magát teleszívni levegővel. Kicsi Jankó olyan sután, balogul emelte 
föl a botját, hogy a poroszló majd szétrepedt kacagtában. De csak 
egy pillanatig kacagott, mert Jankó akkorát sújtott a főhóhérra, hogy 
elnyúlt, még mielőtt megtölthette volna a tüdejét levegővel. A 
poroszló ijedtében eleresztette az öreg szakállát, s botja után kapott. 


- Ez a fizetség a megbélyegzett lányért — mondta Jankó ütés 
közben -, ne feledd tudtára adni a gazdádnak! 

Amennyire megrémült, a poroszló bizonyára teljesítette volna a 
megbízást, ha ugyanakkor nem dörren a bot az ő füle tövén is. 


Megkondultak a budai harangok, s az estéli levegőben csengte- 
bongtak a hangok, mintha üzenetet hirdetnének. 

A három akasztófavirág ott hevert a földön, mozdulatlanul, az ősz 
szakállú tollkötőmester pedig olyanformán húzódott meg a 
sarokban, mintha attól félne, hogy most ő következik. 


— Amit kellett, elvégeztem — mondta Jankó -, de mi lesz magával? 


- Bizony - révedezett az öreg -— ha ezek felocsúdnak, első dolguk 
lesz elbánni velem. 


—- Kötözzük meg őket? 
- Az semmiképpen nem fog ártani — vélte a mester s mindjárt 
hozott hársfahéj zsineget. 


Serényen munkához láttak. 


Orbán ez ideig mással foglalatoskodott odakünt, most bekocogott 
a nyitott ajtón, megszagolt mindent, ami érdekelte, majd kérdőn 
kaffantott. 


- Igazságot tettünk, Orbán - válaszolt neki Jankó - mégpedig 
sokszorosan. Később beszámolok neked az ügyről, töviről hegyire. 


A becses holmi jgvát a latrok már összehordták a tarisznyába, a 
szekér az udvaron volt, ami ráfért felrakták, a tollkötő-nevelte 
gyönyörű kéktollú darvakat is egy fonott ketrecben; bánatos 
krugatással búcsúztak Buda városától, mely egyre távolodott 
mögöttük, már csak vékony fényei pislákoltak az estében. 


A tollkötőmesternek megoldódott a nyelve, panaszolta a siralmas 
állapotokat. Amióta az a tedd ide tedd oda Ulászló a király, nincs 
biztonsága a dolgozó embernek, aki bírja, marja, s persze hogy a 
gyöngék, a szegények, az árvák húzzák mindig a rövidebbet. A 
nemesurak, a főpapok, a gazdag polgárok meg az embereik hol ezen, 
hol azon ütnek rajta, s kopasztják meg, mivelhogy más törvény 


nincs, mint az erőszak. 


Két ló vonta a szekeret, egyiken a gazda ült, a másikon Kicsi 
Jankó. Kéken setétlett az este, s már érezték a Duna hűvös leheletét. 


- Nagy jót tettél velem, fiam — szólalt meg a mester, mert tudta, 
hogy rövidesen búcsúzniok kell -, s még csak meg sem 
jutalmaztalak érte. 


— Arra ne legyen gondja — hárította el a hálálkodót a legény. 


- Emlékszem ám rád - folytatta az öreg -, erősen megbámultad a 
forgóimat. Fogadj el egyet közülük emlékbe. 


- Fújjon már valami más nótát is, ne mindig ezt az egyet! — 
mondta Jankó nem egészen őszintén, valójában nagyon vágyott a 
forgóra. 


- A legszebbet adom - kotorászott a mester a holmija között -, 
aranyforgó, de valahogy azért azt ne hidd, hogy aranyból van. Csak a 
színe az. Talán azokat a gazfickókat is ezzel uszítottam magamra. 


Amint a kezében érezte a selymes érintésű forgót, Jankó szíve 
átmelegedett. Hiába beszélt a tollkötő, a szavak elúsztak füle mellett, 
olyan gyönyörű képek keltek, életre a lelkében. Óvatosan, 
gyöngéden tartotta, valamiként meg ne sértse, kajla, fonnyadt, 
törődött ne legyen, mikor eljön az ideje, hogy a sisakjába tűzze, s 
délceg lován elébe nyargaljon a hazára törő gonosz ellenségnek. 

— Hallod, mit mondok? - vert combjára a toll-kötő. 

- Hogyne hallanám! 


- Akkor hát, úgy cselekedj mindig, ahogy tanácsoltam. 
Szemedben az igazság fénye csillog, lelkedben az igazság vágya ég. 
Nyisd ki a szemed, s hallgass a szívedre. Nagy erő van benned, de 
tízszeres lesz, ha hozzáadod az igazság erejét. Eleven csillag a 
szemed fiam. 


- Az enyém?... — kérdezte meglepetten Jankó, de ekkor száraz, 
rekedtes hang szólalt meg a sötétben: 


—- Hé, János! Te vagy az? 

— Kii lehetne más? - válaszolt a számadónak, aki ott ácsorgott az 
út mellett, egy kissé kapatosan, s olyan jókedvűen, mintha 
kicserélték volna. 


— Szállj le a hintódról — biztatta —, s szegődj a szamaram sarkába. 
Nem leszel magános, van itt még néhány szamár. Juhászokkal ittam 
a kocsmában. Lentebb várnak a kompra. 


- Húzd meg! -— mondta barátságosan a lóról len ugró bojtárjának, 
s tökkobakot nyomott a markába. 


Két ember, egy szamár, egy puli, négyesben tartottak a Duna 
iránt, ahonnan ének, furulyaszó, hangos beszéd szűrődött hozzájuk. 
A tollkötőmester megpattintotta az ostort, nem akart a révnél 
vesztegelni, hátha a főhóhér és a társai kiszabadultak, utánajönnek, 
hogy kitöltsék haragjukat rajta. A szekér távolodott, ők meg 


közeledtek a komp előtt gyülekezőkhöz. 


Egy helyütt a levegőt zsíros, vastag birkaszag ülte meg, ott 
tanyáztak a juhászok. Néhány kobak még kotyogott azokat körbe 
jártatták, a soros meghúzta, továbbadta, míg ivott, hallgatott, aztán 
újólag beeresztette hangját a többi éneklő hang közé. 


A Duna vize meg-megcsobbant a parton, a csobbanás erősödött, a 
dal vékonyodott, fogyott, mígnem elhalt. Juhászok, katonák, 
kalmárok, csoportokban valamennyi, aludt már mind. A szétfoszló 
felhők közül előaranylott a hold, kibontakoztak a távolban a várfalak 
szaggatott, csipkés vonalai, ki a bástyák, sziporkázott a víz, és 
rezgette, ringatta a sápadt sugarakat. 

Reggel átkeltek a Dunán, s harmadik este megszálltak egy 
pajtában. Kicsi Jankó egy darabig nézelődött maga körül, s meg- 
megsimogatta tarisznyájában a darutoll-forgót, olyan gyöngéden 
fektette el a habos pántlika mellé, mint anya gyermekét, aztán 
lehajtotta fejét, s alig moccant egyet-kettőt, hogy helyére leljen, 
elnyomta az álom. Anyicskával álmodott: — nem szólt, nem 


kérdezett a lány, csak átölelte, olyan erősen, mintha többé soha nem 
akarná elereszteni. Forró lehelete perzselte, égette a nyakát. 


Megütközve, zavartan bámult maga körül, nem értette, hová 
került. Emberek hevertek mindenfelé, szőke, barna, fekete, őszes 
bajszokat lobogtatott ütemesen a horkolás, odakünt pedig a szapora 
eső makacsul verte a földet. Felmérni sem tudta, hány napi járóföld 
választja el szeretőjétől, oly temérdek távolság terpeszkedett 
közöttük. Sóhajtott hát, s éppen vissza akart dőlni, hátha álma 
folytatódik, ahol időnek előtte kettőbe szakadt, ám ekkor észrevette, 


hogy valaki erősen fürkészi. 


Juhász volt az is, Vénebb a többinél, talán azért kerülte az álom, 
vagy éppen ő maga hessegette el, hogy amennyi ideje hátra van még, 
nyitott szemmel élje végig, összehajtogatott szűrén gubbasztott, 
szétvetett lábbal. 


- Mit néz rajtam? - kérdezte Jankó, ha nem is éppen 
barátságtalanul, kedvesen sem. Majd leragadt a szeme, aludni 
vágyott. 

- Ismertem egy olyanforma legényt, mint te. Az volt a leghíresebb 
juhász. 

- Nem tudtam - mondta Kicsi Jankó -, hogy máshoz is 
hasonlítok, nemcsak apámhoz meg bátyáimhoz. 

Amaz méltóságosan megrázta fejét, sűrű vajszínű haja 
meghullámzott, kezét a térdére fektette. Hosszú-sovány arcán fehér 
borosta tüskéllett. 

- Minél többet élt az ember, annál lassabban múlik az idő — 
szólalt meg hosszú hallgatás után. Jankó rábólintott a bölcsességre, 
inkább tiszteletből, mint meggyőződésből -, különösen az éjszaka 
fogy bajosan. 

- Legjobb aludni. 

-— Csakhogy engem már alig fog az álom. 


- Engem szinte fojtogat. 


A vén juhász láthatólag rosszallotta ezt a választ, elővette 
félrerakott kését, fölemelt egy botot, már faragcsálta, mikor 
megjegyezte: 

- Akkor hát nem mondom el neked annak a híres juhásznak a 
történetét. Pedig olyasforma legény volt, mint magad. Azért jutott 
hirtelen eszembe, amint elnézegettelek. Így ébren még inkább 
hasonlítasz hozzá. Főleg a szemed miatt. Olyan a szemed, mint az 
eleven csillag... 


Ezalatt Kicsi Jankó ledőlt a földre, tarisznyáját eligazította feje 
alján, szemét becsukta, úgy várta, hogy meglegyintse az álom, s 
vigye, amerre a szíve kívánkozik. Most azonban felült: 

— Mint az eleven csillag? — kérdezte. 

- Olyan - morogta a Vénember; kérges ujjával egy metszés 
nyomát vakargatta a boton. 

Nem mondaná el mégis? 


- Én el, ha akarod - válaszolt fenyegetőn összevont szemöldökkel 
—, de ezzel a bottal verlek föl, ha közben az álomba pártolsz tőlem. 


- Nono! - akarta mondani Kicsi Jankó, de türtőztette magát. A 
mese is érdekelte, s különben sem lett volna dicsőséges dolog ilyen 
öreg emberrel ujjat húzni. 


— Igazi történetet mondok - kezdett az elbeszélésbe a vén juhász 
-, magam ismertem azt az embert. Én legény voltam, ő már koros, 
csak a szeme maradt meg fiatalnak. Ha minden egyebét elvásta az 
idő, azon kicsorbult az éle, vénségére is csillagként ragyogott. Ezért 
hívták országszerte csillagszemű juhásznak. Erős volt testben 
lélekben, de legfőbb erejét a szemében hordozta, ha rogyadozott, 
elcsigázódott, abból me rített mindenkoron. Se szeri, se száma, 
annyi jeles cselekedetet vitt végbe. Gyomlálgatta a vétket a világból, 
jóknak örömére, gonoszoknak kárára. Az angyalok nem győzték a 


rovást az égben, annyi áldást fakasztott a szívekből. Szent Péter 
mindegyre a fejét vakarta, s új meg új angyalokat szegődtetett a 
szaporodó munkára. Még szántani, vetni, aratni is alig jutott idejük 
a mennyei birodalomban a nagy özön áldás miatt, amivel el kellett 
számolni az úristennek. 


Nem félt a juhász teremtett embertől, még a földesúrtól sem, 
habár attól mindenki reszketett. Ha tüsszentett, mindjárt 
lovaskatonák szaladtak széjjel, hogy hírül vigyék az uradalomban, s 
ilyenkor az volt a parancs, hógy egészségére kell kívánni. Megtette 
mindenki, csak a csillagszemű juhász nem. Rázta a fejét nagy 
konokul, hasztalan nógatták a katonák, kívánd már no, kárára 
senkinek nem válik, neked javadra lesz. Nem én, olyan földesúrnak, 
aki nyúzza, sanyargatja a dolgos embert, nemhogy megbecsülné! 
Mit tehettek volna mást a katonák, vasraverték, úgy vitték a földesúr 
eleibe. Az meg azzal kezdte, hogy nagy mérgesen tüsszentett egyet, 
megfogta a kardját, összevonta a szemöldökét, s várta, mi lesz. 


Hát nem az lett, amit várt, a csillagszemű juhász csak azért sem 
kívánta egészségére, hanem nézte merőn, tündöklő szemével, 
mígnem a földesúr hunyorgott, káprázott, mint aki napba révedt. 
Megkérdezte tőle a földesúr, miért olyan ádáz ellensége az 
egészségének, talán csak nem a halálát áhítozza? — De bizony azt! -— 
válaszolt a juhász, hiszen mondtam, hogy híres ember volt. — Aztán 
miért, te? — faggatta a földesúr. -— Nem érdemel egészséget az, 
akinek telenkint úgy hullanak az emberei, mint lyukas zsákból a 
mag. Nincs ebben a széles uradalomban egyetlen boldog lélek, s aki 
mondja: egészségére, magában az is mást gondol. 

Elhűlt ezen a földesúr, akármilyen hatalmas volt, mert a sok 
talpnyaló, aki körülajnározta, mindent mondott neki, csak igazat 
nem. Ő pedig a juhász szemében ott látta fényleni az igazságot, meg 
is ijedt tőle, ahogy a magafajta emberek szokták, s szólt a bakónak, 
hogy húzza sebesen karóba, s le ne vegye róla, hacsak jó egészséget 
nem kíván neki. 


Csakhogy volt ennek a kegyetlen hatalmas földesúrnak egy 
gyönyörűszép lánya, aki menten beleszeretett a juhászba, mivel két 
eleven csillag ragyogott a szemében, s attól majd az eszét veszejtette, 
ami fehérszemélyeknél nem ritka dolog. Addig-addig kérlelte az 
apját, míg az megváltoztatta az akaratát. Ne vonják karóba, mondta, 
vessék inkább a fehér medve tömlöcébe. 


Közrefogták a juhászt a poroszlók, lökdösték irgalmatlanul, 
mígnem betaszították a fehér medvéhez, aki felágaskodott, s úgy 
akarta kettéharapni, de amint a csillagszemébe pillantott, mindjárt 
megpajtásult, a lábához hengeredett, talpát nyalogatta. S mikor 
reggel a strázsa bement, hát látja, hogy a juhásznak semmi baja. 


— Vessék száz éles kasza közé! — parancsolta a földesúr. 


Be is vetették a sötét verembe, melynek oldalán éles kaszák 
meredeztek, csakhogy nem számoltak a juhász szemével, mely 
világított a sötétben, ő meg estében úgy illegette magát, hogy 
minden kaszát elkerült, s reggel ott lelte a strázsa a verem fenekén, 
amint a furulyáját fújta, jókedvűn, úgy üzent a szerelméről. 


— Fejét vétetem én — mondta a földesúr, mert olyan haragra gyúlt, 
hogy még a legkedvesebb lányá sem tudta lecsillapítani. — Messék le 
akkor az én fejemet is — mondta a szép hajadon, s engedelmesen 
odafektette gyönyörű fejét a tőkére, a haját már jóelőre felkötötte, 
nehogy elcsússzon rajta a pallos, s annál keservesebben 
megszenvedjen. 


Ott nyugtatták a fejüket a véres tőkén, az arcuk összesimult, olyan 
kevés hely jutott egynek. S ahogy így minden mozdulatukra 
simogatást éreztek, forgatni kezdték a fejükben, hogy nem jól van ez 
így, kár volna ennek a szép világnak búcsút mondani. Még csak nagy 
árat sem kellett volna az életükért fizetni: — egészségére! — ha ennyit 
mond a juhász, máris szabadon bocsátják. A lány meg szó nélkül is 
felkelhetett volna, ha nem szereti a juhászt az életénél jobban. 
Mégsem mozdult egyik sem, hanem búcsúzásképpen erősen 


összeszorították az arcukat, hogy drága emléket vihessenek 
magukkal a túlvilágra. 


A bakó jól értette a mesterségét, napról napra akadt munkája, 
nem rozsdásodott be a tudománya. De amióta hóhérságra adta 
magát, egyszer sem kívánták tőle, hogy egy csapásra két fejet szeljen 
le. Tanakodni kezdett tehát. Előbb a lány oldalára került, hogy 
onnan esik-e jobban a csapás, aztán a juhász oldalára. Amint 
nagyban vizsgálódott, összetalálkozott a nézése a juhász szemével, s 
ettől úgy elerőtlenedett nyomban, hogy a pallos kihullott a kezéből, 
ő maga megtántorodott, földre zuhant; nem keltették életre többé. 
Volt azonban még egy hóhér az uradalomban. Szerencsére ezt is 
ugyanaz a gyalázat érte. 


Megrémült erre szörnyen a kegyetlen földesúr, már az is fájt neki, 
hogy legkedvesebb lányát pallosra adja, de amikor a hóhérai hullani 
kezdtek, majd hogy eszét nem vette a félelem, mert mire mehet egy 
ilyen hatalmas úr egymagában, ügyes hóhérok nélkül? 


- Miben van a te erőd, juhász? — kérdezte reszkető hangon, mint 
a vénasszony, mikor halni készül. 

-— Az igazságban - válaszolta a juhász a tőkéről -, azt látta meg a 
szememben a fehér medve, az kormányzott az éles kaszák között, 
attól rogyott össze holtan két hóhérod, s az lesz a te veszted okozója 
is, ha meg nem jámborodsz. 


Így sem beszélt még emberfia a rettenetes földesúrral. A lányának 
pedig annyira kedvére volt a bátor szó, hogy féloldalt fordította fejét, 
s ott csókolta az ő csillagszemű juhászát, ahol érte, tudta már, hogy 
ásó kapa se választhatja el őket egymástól, nem félt, hogy 
megszólják. 

— Mit tegyek én, hogy ne okozd vesztemet? — kérdezte a földesúr. 


- Kezdjük azzal, hogy most tüsszenteni fogok.  Kívánd 
egészségemre. Én is megérdemlem úgy, mint te, téged is anya szült, 
akárcsak engem, fi tetejében én az igazságot védem! 


Azzal a juhász nagyot tüsszentett; szerencsére megcsiklandozta az 
orrát a szép lány szőke haja, hiszen felkötötte volt a kivégzés 
alkalmából. 


- Egészségedre - kiáltott a földesúr, s vele együtt az udvarház 
minden talpnyalója. Az effélék a világ legravaszabb emberei, s azért 
boldogulnak, mert mindig tudják, mikor kinek mit kell mondani. 


-— Jól van — mondta a juhász -, most ígérd meg, hogy nem szedsz 
több adót a jobbágyaidtól, mint amennyi törvényesen jár. Nekem 
pedig add a lányod kezét s fele uradalmad jutalmul, hogy helyes útra 
igazítottalak. 


A talpnyalók kioldozták a csillagszemű juhászt és a nemeslányt, s 
mindjárt megtartották a lakodalmat. Tormás hús volt, én is ettem 
belőle. A csillagszemű juhászt azóta nem láttam, csak annyit tudok, 
hogy néhányszor jól elverte az apósát, mert minduntalan erőt vett 
rajta a rossz természete. A jobbágyok pedig annyit áldották, hogy a 
mennyországban minden angyal naphosszat rótt, rótt, az istállókat 
pedig hónapszámra nem értek rá kitakarítani. Mikor végre meghalt 
a juhász, akkora halom trágyát raktak az udvarra, a palota elé, hogy 
az egész mennyországot elrondították. Szent Péter harminchat 
angyalt magá botozott meg a mulasztásért. 


- Vége? -— kérdezte Jankó hosszú hallgatás után. 

— Vége — bólintott rá a mesélő. 

- Szép történet — mondta elismerőleg a legény -, csak azt nem 
értem, miben hasonlítok én a maga juhászához? 


- Mondtam már! - fakadt ki az öreg - olyanforma ember volt, 
mint te. Meg aztán a szemed eleven csillag. 


— Igazán? -— kételkedett Kicsi Jankó. 


- Akárki megmondhatja -— vonta meg a vállát -— elsőnek a 
szeretődet kérdezd meg. 


Megint elballagott egy csomó idő, meghajolva az eső alatt. 


- Csak azért firtatom — mondta Kicsi Jankó -, mert egy ilyen 
juhász erősen elkelne a mai elferdült világban. 


- Ühüm! - hogyta rá az öreg. 

Ambrus püspök ezenközben Flórián apát panaszait hallgatta a 
hegyestoronyi várban. Reverendájában úgy festett a székén, mint 
egy degeszre tömött nagy, fekete zsák. Egyforma vastagon dagadt 
egész hosszában, mérhették alul vagy fölül. Mellén vaskos 
aranykereszt . tündöklött, nagyszemű  aranyláncon, kezében 
drágakövekkel kirakott pásztorbot, csupa csillogás, csupa káprázat. 
Szálas bajsza, gondosan nyírott szakálla, gyér pillája égővörösen 
izzott, megritkult haja viszont fakó volt. Szemöldökéből, füléből 
hosszú szőrszálak kunkorodtak elő, felerészt rőten, felerészt őszen. 
Középütt tarló koponyáján a nyershússzínű bőrt szabálytalan barnás 
foltok tarkázták. Mialatt figyelt, szemét le-lecsukta, s időnkint 
fölsóhajtott, mint akit valami bánat búsít. 


Megrabolták a kolostor borospincéjét, ezt tette szóvá az apát. 


- Legdrágább borainkat vitte el a kegyelmed ispánja - siránkozott 
az apát -, kiforgatta kolostorunk kat minden vagyonából, 
koldusbotra juttatott, szánandó nyomorúságra. 


Ambrus fölemelte két karját, úgy intette meg az apátot: 


- Ne káromold istent! Balga vagy megátalkodott gonosz, aki 
kettőtök közül nem téged, hanem a bortolvajt ítéli gazdagabbnak. 
Ugyan bizony micsoda gazdagság tíz hordó bor a te lelkednek 
tisztaságához képest? Te vagy a gazdag, nem az a nyomorult 
megtévelyedett. 


- Igaza van nagy jó uramnak. De miként folytassuk kegyes 
műveinket, ha borunkat nem adhatjuk el? 


— Szent Dorottya ereklyéi megvannak-e? -— kérdezte a püspök. 
—- Meg - bólintott Flórián apát. 


- Akkor nagy kár nem ért benneteket — mondta, s fölemelkedett 
ültéből. - Isten akarata volt, hogy a bort ellopták, de a szent 
ereklyéket nem. Adjatok hálát istennek, hogy könyörületes volt 
hozzátok, s nem fordította el szerető arcát tőletek. A bűnöst pedig 
megbüntetem én. 


Azzal elbocsátotta az apátot, maga végigdőlt a medvebőrrel 
letakart heverőn, csöngetett, s a belépő apródhoz így szólt: 


— Hozz csak abból a borból, fiam. 


Nem soká nyugodhatott azonban, mert jött az udvarmester, s 
jelentette, hogy a martalóchad összesereglett a belső vár udvarán. 
Amint ezt meghallotta, Ambrus püspök felpattant fektéből, áthúzta 
fején fekete reverendáját, és a sarokba dobta. A reverenda alatt 
sáfrányszínű, nagymintás brokát dolmányt viselt, melyet hónaljban 
penészeszöldre mart a verejték, ujjain pecsét pecsét hátán 
homálylott, megannyi ízletes mártás emléke. Süveget csapott fejébe, 
s mikor megjelent a palota bejáratánál, a zajló udvaron mindenki 
elcsöndesedett. Kajtorossy uram jóvoltából a püspök tudott már a 
szégyenletes kudarcról, s amint meglátta toprongyos martalócait, 
rettenetes düh fogta el. 

- Gyáva férgek - kiáltotta öblös, mély hangján -, szégyenei az 
emberi fajnak. Nem anya szült benneteket, hanem csótánnyal 
paráználkodó nyúl. Az is időnek előtte elvetélt, nehogy folt 
szennyezze be a családfáját. Micsoda fajzat vagytok ti, hogy csak 
szaladni tudtok? Megszaladni, mint a nyúl a zörrendő falevéltől, 
csótány a fénytől? Megérdemelnétek, hogy a csizmám sarkával 
tapossam szét a légyköpte rút pofátokat, mert undorítóbbak vagytok 
a legkoszosabb kapucinus köldökénél! 


- Amíg csak ordít nincs baj — súgta egy zordon martalóc a 
szomszédjának. 


- Őket hibáztatja - állapította meg valamelyest nyugodtabban 
Pribék Lukács, s rákacsintott a várnagyra, aki a bástyakapu előtt 


álldogált. 

- Nem vagytok jók semmire, hacsak trágyának nem. Azt 
mondjátok, hogy néhányszor megszalasztottátok már az ellenséget? 
Tudjátok meg, hogy legfeljebb a bűzötök késztette futásra, nem a 
kardotok. Mert nincs az a ganajban fetrengő ártány, aki kibírná 
veletek egy ólban. A pöcegödör rózsakert a ti szagotokhoz képest. 
Gyávaságtok olyan förtelmes, hogy a legriadozóbb sakál is kihányná 
a húsotokat, nehogy elfajzzanak az ivadékai. Huszonnégy 
tejfelesszájú tacskótól szaladtatok meg, ennyit küldött rátok 
Darkóczy, akibe az ördög szellentett lelket. Elengedtétek a gulyáját, 
holott a felét megkaphattátok volna. A tél küszöbén állunk, mihez 
fogtok zsákmány nélkül? Az én zsíromon akartok élősködni? Ha 
csak tíz emberben szorong annyi bátorság, mint egy félénk 
őzgidában, ma nem volna gondotok! Mióta hírül vették viselt 
dolgaitokat, a bolhák is menekülnek rólatok, s a tetvek nagyban 
fontolgatják, hogy tanyázhatnak-e ilyen hitvány embereken. 


Minden bizonnyal tovább folytatja, mert ha egyszer beszédbe 
kezdett, nem egyhamar ért a végére, ámde ekkor díszes hintóban, tíz 
válogatott legény kíséretében, behajtatott a belső vár tornyai, 
bástyái, falai alá Kajtorossy uram. 

- Főbenjáró hírt hozok kegyelmednek - kiáltotta, mihelyt kilépett 
kocsijából. 

- Torkig vagyok kegyelmed híreivel — morogta Ambrus, mialatt 
elébe sietett vendégének, akit hálótermébe vesetett. 


A terem a várkertre nézett, a nyitott ablakon át lombjukat vedlő 
fákra esett a látás; egy ág bekandikált. Tükörsima vörös süttői 
márvány borította a padlót. A falak mentén hatalmas ládák 
sorakoztak, rézveret a sarkukon, egyiket-másikat két-háromrét 
hajtogatott keleti szőnyegek vagy prémek borították. 


Kajtorossy uram fekete nadrágosan, fekete dolmányosán, vérpiros 
csizmásan odament az egyik medvebőrrel letakart ládához, s 


elterpeszkedett rajta urasan. Villámló bajsza kétfelé meredt. 
Ambrus püspök összefonta két kurtára szabott karját a gyomrán, 

ujjain csillogtak drcrágaköves gyűrűi. Szótlanul várta a folytatást. 


- Tarackházy uram az uradalmában van — mondta Kajtorossy —, 
szövetkezett a sógorommal, aki viszont nekem szövetségesem, én a 
kegyelmedé. Immár kegyelmeden áll, hogy ez a szövetség 
Tarackházától Hegyestoronyig nyúljék. 

Ambrus még mindig nem szánta magát szóra. 


- Én nem erőltetem - dörmögte kedvetlenül a fekete dolmányos 
ember, s keresztbe vetette piros csizmás lábát. 


- Kegyelmed fölötte óvatos szövetséges — mondta a püspök 
haragosan -, haszontalan tanácsot adott, s utóvégre abban sem 
segített, amit tanácsolt. A menyegzőt megtartotta, a gulyát 
eleresztette. 


- Én kegyelmedhez martalócul nem szegődtem - vágott vissza 
Kajtorossy önérzetesen -, se tanácsadónak, még arra sem, hogy 
bíborba öltözhessen. 


- A hátasai máig öklendeznek, annyi bort vedeltek azon az 
emlékezetes menyegzőn - kacagott fel Ambrus. 


Kajtorossy uram nem tartott vele a vidámságban, savanyú képpel 
feszengett. 


— Sápot én sem húztam még a szövetségéből — morogta -, de nem 
sokra megyünk vele, ha a múltat hantolgatjuk elő a sírból, ahol 
nyugoszik. Kegyelmednek még a balsors is szolgája. Higgye meg, a 
mai napon közelebb áll céljához, mintha a gulyát elhajtják a 
martalócai. A sógoromnak is volt egy Darkóczyja, s ma bizony nincs, 
hála Tarackházy uramnak. 


— Mit tanácsol kegyelmed? - kérdezte Ambrus szelíden. 


— Csak azt, hogy vegye meg fegyverrel Darkóczy birtokát, de előbb 
biztosítsa magát. Tarackházy uramnak van egy kuka fia, kegyelmed 


meg bíboros lesz. Bíborosi mivoltában püspököt csinálhat abból a 
kuka fiúból. Ha ezt megígéri, Tarackházy uram kegyelmednek ítéli a 
Darkóczy uradalmat, pecsétes oklevéllel. Megteheti, ő az országbíró. 
Meglévén az ítélet, kegyelmed rajta üt Darkóczyn, s az ellenségei 
hiába acsarkodnak, az oklevél megvédi. Csakhogy sietni kell. 

Harapós hidegre zordult az idő. Néhány napig a Duna mentén 
haladtak, a folyó zúzmarás jégtáblákat sodort magával, s az 
örvényeknél játékosan megpörgette. A lovak patája alatt szárazon 
ropogott a fagyott föld, a levegőt nem szennyezte por. Este a hintók 
befordultak a Tarackházy-uradalomba, Váctól nem messzi. 


Országbíró Tarackházy uram alacsony, öreg ember volt, a 
birtokára egy s más ügyét elintézni jött. Lajstromokat, rovásokat 
böngészett éppen, rövidlátó módjára egyszer valami papiroson, 
egyszer a rovópálcán csúsztatta végig az orrát. Mikor bejelentették 
Ambrus püspök és Kajtorossy uram érkeztét, egy darabig értetlenül 
pislogott, majd elibe sietett vendégeinek. 


- Isten hozta kegyelmeteket hajlékomba - mondta félig-meddig 
barátságtalanul. Nem szerette, ha számadásai közben bárki 
megzavarta. 


Hellyel kínálta őket, maga egy termetéhez képest magas ládára 
telepedett, kurta lábát fél arasznyi távolság választotta el a padtól. 
Valahányszor olyasmit hallott, ami nem volt ínyére, vagy amit nem 
értett meg azonnal, sarkantyúját belevágta a láda oldalába. Bort 
keveset ivott, hangos szürcsöléssel mindenkor, de annál gyakrabban 
kínált. 

Szeszélyesen lobogó szövétnekek szolgáltatták a világosságot a 
boltíves, komor szobában, egynehány az oszlopokon, kettő szemben 
a látogatókkal s hat-hétszeresre nagyított árnyékukat mögéjük 
vetítette a meszelt falra. 


Eleinte csak nyájaskodott, a három nagyúr, faggatództak egymás 
étvágya, egészsége, álma felől, elmondták, ki milyen baját mivel 
orvosolja. Bizonygatták barátságiikat, s egyre több szó esett arról, 


hogy a barátság miként nevelődhet szövetséggé, milyen 
kötelékekkel, szolgálatokkal. Szó esett Ambrus úr bíborosa ságáról, 
Tarackházy uram kuka fiáról, Kajtorossy uram húgáról, s 
Tarackházy uram másik fiáról, aki nem kuka, hanem derék legény. 
Mikor már eléggé meghányták-vetették, miként javíthatják meg az 
életüket s kedvezhetnek atyafiaiknak, Ambrus püspök előhozta 
nyíltan a maga dolgát: 


-— Peres ügyem van egy Darkóczy nevű senkiházik val. A birtokom 
közepét bitorolja.  Mérföldeket kell  bejárnom, ha egyik 
uradalmamból át akarok menni a mán sikba. ítélje nekem 
kegyelmed azt a birtokot, s bennem olyan szövetségesre talál, akiben 
megbízhat. Megsegítem haddal, megsegítem pénzzel, megsegítem 
egyházi hatalommal. 

Az országbíró meg-meghintázta cingár testét a ládán, s az oldalát 
rúgdosta, mint valami rakoncátlan kölyök, de nem szólt semmit, 
csak krákogott. 


Türelmetlenségében a püspök megragadott egy borosfazekat, 
hátraszegte fejét, s a magasból csurgatni kezdte az aranyos csillámú 
bort nyitott szájába, A bor befolyt szakállába, onnan dolmányára, s 
tócsába gyűlt a lábánál. 


— Ez nem argumentum - szólalt meg végtére az országbíró. 


Ambrus püspök szerette az életet, de úgy kívánta mindenkor, 
hogy a világ folyása az ő akaratához igazodjék, s az igazodásban ne 
késlekedjék oktalanul. 


- Immáron másodjára járatja velem a bolondját, bolond 
tanácsaival — fordult Kajtorossy uramhoz, mert őt okolta, hogy 
amiért idefáradt, meg nem kapta tüstént. - Szakadatlan az én 
rovásomra akar mulatni kegyelmed? 


- Nem vétkes Darkóczy eretnekségben? - kérdezte Tarackházy 
uram. 


- Elbánok vele magam -— mondta a püspök, s felállott —, elbánok 
vele szövetségesek nélkül. Nem tűrhetem, hogy tizedannyi jószágból 
csaknem olyan gazdag legyen, mint én. Csak azért, mert kevesebb 
adót vesz meg a jobbágyain, s tőlem mindenki odakívánkozik. De 
nemcsak kívánkozik, hanem szökik is, ha teheti. Miatta kell 
őriztetnem a határt, különben elnéptelenedne minden földem. Egy 
uradalomra való jobbágyom dolgozik az ő javára ... 


- Íme az argumentum! -— szólalt meg furcsa fejhangon az 
országbíró, s kétszer egymásután beleverte sarkanyúját a láda 
oldalába. 


Ambrus lenyelte, amit folytatásul szánt, s visszazöttyent székére. 
Kajtorossy uram szurokszín szeme többé nem a püspököt szúrta, 
mint valami tőr. Mindketten a ládán üldögélő emberke felé 
fordultak, aki vígan kalimpált csenevész lábával. A csendet végül 
Ambrus törte meg, összefonta két kezét a gyomrán, égnek emelte 
tekintetét: 


- Bizony — mondotta malasztosan -, nagy veszedelem rejtőzik 
abban, ha más a mérce az egyik földesúrnál, mint a másiknál. Még 
nagyobb veszedelem rejtőzik abban, ha egy földesúr befogadja az 
engedetlen jobbágyot, s mindenféle praktikával eltünteti jogos ura 
elől. Mert aki ekként cselekszik, a keresztényi engedelmesség 
erényét emészti el, s a lázadás magvát hinti a lelkekbe. 

— Miért nem ezzel kezdte kegyelmed? -— kérdezte Kajtorossy uram. 

- Miért nem ezt mondta kegyelmed? - visszhangozta az 
országbíró. 

— Miért? - ismételte Ambrus -, mert aki a szívében hordozza az 
igazságot, bajosabban látja mej Engem úgy eltölt a magam igazsága, 
hogy azt hiszem, a homlokomon fénylik, s bárki leolvashatja onnan. 

- Igyunk! - mondta Kajtorossy uram, s ez már áldomás volt a 
szövetkezésre. Úgy végeztek, hogy Kajtorossy uram húgát feleségül 
adják Tarackházy uram egyik fiához, a másik fiút -— a kukát -— 


Ambrus püspökké teszi bíboros korában. Mindennek fejében 
Tarackházy uram megtolja Kajtorossy uram szekerének rúdját, egy 
régóta folyó pörös ügyben. Ambrus királyi pecsétes okiratot kap, 
hogy elfoglalhatja a pártütő, viszályszító Darkóczy uradalmát. 


Kora reggel felsorakozott a lovas püspöki kíséret huszárosán, 
arannyal, ezüsttel kihányt mentékben; hűvös szél hajlítgatta a 
sastoll forgót a sisakok csúcsán. Élesen sivalkodott a kürt, hirdette 
végig az úton, hogy nagy úr utazik a hintóban, térjen ki előle pór és 
polgár. Hó duzzadt a galambszürke felhőkben, egyik pillanatról a 
másikra elfakadhatott a fehér hullás, hogy elfödje a földet. 


- Mihelyt hazaérek, megrohanom Darkóczy uradalmát -— 
fogadkozott keményen a püspök -, nem várom meg, míg megjön 
Bécsből. Ha egyszer belül kerültem a portán, csaholhat odakünt 
kedvére. 


Sietett a püspök, de sietett Darkóczy uram is huszonnégy 
csatlósával, hajtóival — fegyverrel, puskaporral, posztóval megrakott 
társzekereivel. Fáradtak voltak valamennyien, mikor egy csárdához 
értek, ahol megvacsoráztak, s éppen lenyugodni készültek. De ekkor 
az özvegyasszony, akié a csárda volt, odalépett Darkóczy uram 
asztala elé, csinosan, tisztán, s olyan tüzes pillantással tudakolta, 
nem kíván-e valamit éjszakára, mintha nem a vendég kívánságára 
volna kíváncsi, inkább a magáé teljesítéséhez kérne segítséget. 

— Mit kívánjak? -— kérdezte Darkóczy uram hetykén. 


- Csak lovat ne kívánjon — mondta az asszony -, mert azt mind 
elvitte a hegyestoronyi püspök. 


— Kicsoda? -— kapta fel Darkóczy a fejét. 


- Nem sok ideje járt itt, lovat váltott, s rohant tovább, mintha az 
elvesztett eszét kergetné. 


- Nagyon sietett? 


- Így még sohasem láttam sietni a püspököt -, mondta az 
asszony. 


- Hogy hívnak? - kérdezte Darkóczy elgondol kozva, s az asztal 
érdes lapját simítgatta tenyerével. 


— Mariskának. 


De már alig figyelt oda, elfoglalta erősen a friss hír. Nem sok jó 
származhat abból, ha egy püspök lóhalálában száguld hazafelé. 


— Isten veled, Mariska! — mondta, felugrott, s már csődítette össze 
az embereit. A rövidebb utat választották, hogy mindenáron 
megelőzzék a püspököt. 

Szóval, sietett a püspök, sietett Darkóczy, csak a két juhász 
mendegélt lassacskán, mivelhogy a számadó szamáron ült, bojtárja 
gyalogszerrel bandukolt. Habár a szívük őket is sietésre ösztönözte: 
— egyiket lánya, másikat szeretője várta odahaza. 


Negyed- vagy ötödnapja kurtítgatták már az iszonyú távolságot 
maguk és édes otthonuk között, mikor Kicsi Jankó végre rászánta 
magát, hogy szóba hozza, ami régóta furdalta a kíváncsiságát. 
Kérdezze, ne kérdezze? Szakadatlanul tusakodott magában, amióta 
a pajtában a vén juhász elbeszélte neki a Csillagszemű csodálatos 
történetét. Szeretett volna bizonyosat tudni, s máshoz nem 
fordulhatott, mint a számadóhoz, de a kudarctól is erősen félt. Végül 
elhatározta, dűlőre jute tatia a dolgot, essék bár csúfság rajta, azt 
sem bánja. 

- Aki számadóságig vitte, sok juhászt ismer, ugye? — pedzette 
nagy óvatosan. 

- Sokat bizony - hagyta rá az öreg, aki mindjárt elértette, hogy 
róla van szó. 


— A híres juhászokról meg bizonyára mind hallott? 
- Nem egyet magam is ismertem. 


-— Talán a csillagszemű juhász is köztük volt? 


- Köztük - bólintott a számadó, s nem mutatta semmivel, hogy 
büszke volna erre az ismeretségre. 


— A szemét látta-e? 
— Olyan volt, akár az eleven csillag. 


Kicsi Jankó meggyorsította a lépést, hogy elébe kerüljön az 
öregnek. Szembefordult vele, s úgy kérdezte: 


— Igaz-e, hogy az én szemem hasonlít az övéhez? 
- Mi? — mordult egyet a számadó, mintha nem értené. 
-— Igaz-e, hogy nekem is csillagszemem van? 


Az öreg méltóságosan felvonta két bozontos szemöldökét, 
rámeredt a bojtárra, méregette, s az arca egyre kajánabb kifejezést 
öltött: -— Annak talán igen, aki a csillagot összetéveszti a rothadt 
hagyxnával. 


Elakadt a legény lélegzete, majd megíullasztotta a gonosz sértés, 
jó ideig kapkodott levegő után, míg magához tért. — Én sem 
tévesztettem még össze a maga elülső nyílását a szamara hátulsó 
nyílásával, holott egyik sem mond okosabbat a másiknál. 


Az öreg meg sem rezdült, csak megállította szamarát, 
leereszkedett róla a földre, két kézre fogta a botját; a rengeteg ráncot 
az orra nyerge fölé sűrítette az indulat. Kicsi Jankó nem mozdult, 
nézte merően a számadót, a görcsös végű botot, amint lassan 
fölemelkedik a levegőbe, a magasban hirtelen meginog, s úgy hull 
vissza a földre, mintha minden erő elszállt volna annak a karjából, 


aki ütni készült. 


- Úgy látszik, hogy a vén juhász nem hazudott — töprenkedett 
magában Jankó -, s a tollkötőmester is igazat mondott. Az 
igazságnak ereje van. Különben miért súnyított volna az öreg ütés 
helyett? 


Mentek, mendegéltek átal a végtelen magyar Alföldön, 
kibofnlottak a felhők, havat árasztottak, a szél új felhőket hozott, 
esőt hullatókat. Felkelt a nap, leszállt az este, a rónaság elnyúlt 
előttük, egyszer kopáran, egyszer fehéren, beleveszett a szürkés 
égbe, itt-ott nádas feketéllett, lombtalan fák csokra düledező tanya 
körül, néha fölbukkant egy-egy nádból rakott  kontyos 
pásztorkunyhó elhagyatottan, háromágú juh-szárnyék, jószág 
nélkül. Napszámra baktattak már a kietlen, sivatag pusztaságon, 
küzdöttek a hideggel, az éhséggel, s nem találkoztak emberrel, 
mintha háború dúlta vidékre tévedtek volna. Legtöbbször szabad ég 
alatt táboroztak, s mint két félhold, úgy feküdték körül a tüzet, hogy 
didergő testük minél több meleget szívhasson magába. 


Fogytán volt az erejük, fogytán az élelmük. Nappal nyugodtak, 
éjjel mentek, így biztonságosabb. Egyre gyakrabban hallottak 
farkasüvöltést a távolból, s féltek, hogyha kihunyt a tűz, rajtuk ütnek 
az ordasok, Reggelenkint ettek, azután nyúltak el a fölön, s merültek 
álomba. Aznap a számadó, mikor kibontotta tarisznyáját, 
szörnyűséges szitkokra fakadt. Kicsi Jankó életében nem hallott 
ehhez hasonlatos istenkáromlást, habár sokat forgolódot a világban. 
Falánk természete szorította meg az öreget, nem bírt mértékkel 
enni, most egy falásnyi hurkavéggel kellett volna beérnie, ha a 
bojtárja meg nem kínálja a magáéból. 

- Egyék! — nyújtotta eléje a szalonnát, s mindjárt kettőbe vágta. 


A számadó felrántotta szemöldökét, így mutatta ki csodálkozását, 
hogy a haragosa étket ad neki. Az éhség és a büszkeség egy darabig 
viaskodott benne, de nem tellett bele sok idő, az éhség 
diadalmaskodott. 


- Elfogadom - mondta komoran, s illemtudón nem a vastagabb, 
hanem a vékonyabb szeletet választotta. 

Mindenkor lassan evett, mivel régen kihullottak a fogai, most még 
lassabban, hogy annál tovább tartson. Mihelyt lenyelte az utolsó 


falatot, eldőlt a földön, s Kicsi Jankóra hagyta, hogy nádat, száraz 
füvet, gallyat szedjen, megrakja, s tüzet csiholjon alája. 


- Valamit kérdeznék - szólalt meg szürkületkor Kicsi Jankó. 

- Ugyan mit, te Csillagszemű. 

Nem bántotta a tréfa, inkább felderült rajta, könnyebb a szó, ha 
vidáman folyik. 

— Itt a habos pántlika — csapott tarisznyájára. 

— Csak oda nem kerül soha, ahová szántad! — indulatoskodott az 
öreg, s a homlokán ráncba szedte a bőrt. — Hasztalan taposod a 
földet körülötte. Nem olyan szegre való az én lányom, mint te vagy. 
Keress magadhoz valót, ha házasodni akarsz, azt pántlikázd föl! 

Haragra gyulladt erre Kicsi Jankó is: 

—- Talán Darkóczy uramat akarja vőül? — kérdezte. 

— Szfép lány az — mondta a számadó -, derék lány. 

— Az — hagyta rá Kicsi Jankó, mert maga is így tartotta. 

- Megér két tehenet. Vagy egy jóiramú lovat. Neked meg se 
tehened, se lovad. 

— Nincs - visszhangozta a legény búsan. 

— No - folytatta az öreg, s fürkészve nézett a távolba -—, ezért nem 
adom neked, hanem akinek ígértem; mert annak van. 

— Beszél még másként is! — vágott vissza elkeseredetten a legény. 
- Ha nem adja jószántából, erővel veszem el. 

Az öreg nem válaszolt, csak nézett előre. Nemsokára Kicsi Jankó 
észrevette, mi köti le oly erősen a figyelmét. Nem messzi előttük egy 
facsoport rajzolódott ki sötéten a hófehér láthatáron. Ugyanott 
teknőszerűen lesüppedt a talaj, s a teknő túlsó széle fölött elszürkült. 
elhomályosult a levegő. Inkább csak sejteni lehetett, mintsem látni, 
hogy ez a szürkeség füst. Végre emberlakta helyre értek. 


Meggyorsították lépteiket, a fagyos hó harsogott a talpuk alatt, 


tejszínű volt az ég, s a hollók rajta hullámosan iramló fekete pettyek. 
Egyszerre megtorpant a szamár, nem mozdult, az ina reszketett, a 
puli hátán tarajosan fölborzolódott a szőr, fekete orrcimpái 
lüktettek. Az állatok riadalma ráragadt a két juhászra is, az egyik ült, 
a másik úgy állt, mintha megdermedt volna. 


Egy hóbucka mögül szürkés folt bukkant elő, s egy pillanattal 
ezután panaszosan, elnyújtottan farkasüvöltés szakította szét a 
puszta csöndjét. Az állat felkapaszkodott az emelkedésre, nyakát 
kifeszítette, orrát a magasba tartotta, lehunyt szemmel üvöltött. 
Mintha visszhang adogatná helyről helyre, ugyanaz az ordítás 
ismétlődött, gyöngédebben-erősebben, de egyformán fájdalmasan, s 
egyformán fenyegetőn. 


— Itt már az ördög sem segít — dörmögte a számadó. s mintha 
méltatlannak tartaná szamárháton elpusztulni, a földre szökkent. 

Kicsi Jankó nézte, hogy mindegyre új és új szürkés pontok tűnnek 
föl, jobbról, balról, szemtől. Széles félkörben közeledtek a farkasok; 
most miután összeverődtek, hangtalanul s nyomasztó lassúsággal. 
Egyikmásik megtorpant, fölemelte rőt pofáját, s gyanakvón 
beleszimatolt a levegőbe. 

A számadó olyan nyugodtan tartotta kantárjánál fogva a 
szamarát, mintha valami biztonságos udvarban várakozna, ahol 
szaga sem érzik a veszedelemnek. Oldalvást a bojtárjára figyelt, s 
úgy látszott, erősen mulattatja a félelme, el-elhúzogatta a repedt 
bőrt a szája körül. 


- Ezeket faggasd! — mutatott csúfondárosan a farkasok felé. 
Miről? - rezzent össze Jankó. 


— Ha ők is elismerik, hogy csillagszemed van, semmi bántódásunk 
nem esik. 


—- Magát talán nem falják föl, hogy kedve támadt tréfálkozni? 
- A lányom pedig azé a vincelléré lesz, akit régóta kiszemeltem 


neki. 


Kicsi Jankó nem válaszolt. A teknőbe rejtett tanyád nak már 
nemcsak a füstje, hanem a nádteteje is látszott. 

Sietett a püspök, sietett Darkóczy uram is. A szörnyű rohanásnak 
a boldogtalan lovak adták meg az árát, rendre kidőltek, tetemükkel 
szegélyezték az utat, amerre az egyik s amerre a másik csapat 
elhaladt. Farkasok lakmároztak a dögökön, fölöttük éhes hollók 
fekete fellege kavargott. 


Harmadnap éjszaka érkezett haza Darkóczy uram, az álmatlanság 
kiszikkasztotta szemét, dülöngött kimerültségében. Felhajtott egy 
félkupa szilvapálinkát erősítőül. Egy pillanatig a padlóra meredt, 
mint aki mély álomból ébredt. 


- Nem oktalanul loholt az a hájas püspök —- mondta. Amire a 
deák, az ispán, a várnagy, a botosispán, akiket magához rendelt, 
mind egyetértőn bólintott. 


Hasábfák lobogtak sivítva a hegyes-süveg formájú kandallóban, 
lángjukat, füstjüket magába szívta a kémény. 

Darkóczy uram mindenekelőtt kémeket küldött ki Hazatért-e már 
a püspök, ezt kellett felderítenie az egyiknek. Néhányan a két birtok 
határához mentek, hogy  megtudakolják az  őrségtől, nem 
mozgolódnak-e Ambrus fegyveresei. Három ügyes legény kapta a 
bajosabb feladatot. A  hegyestoronyi vár közelébe kellett 
iopakodniok, hogy kiszimatolják, készülődik-e a nagyétvágyú 
szomszéd valamire? 

— Rossz szelet hallok fújni — jegyezte meg a vékony csontú, keszeg 
deák, s megborzongott; réveteg kék szeme ijedten forgott mély 
üregében. 

— Be ne rezeij, deák — szólt rá Darkóczy -, mert fegyvert kaphatsz, 
de tiszta gatyát nem. 


Amaz együtt kacagott a többiekkel, vékonyan, savanykásan, s 
mikor úgy vélte, senki sem látja, óvatosan megtapogatta nadrágját, s 
megkönnyebbülten felsóhajtott. 

- Minden embernyi embert felfegyverzünk! -— mondta Darkóczy a 
várnagynak - a zsoldot, a posztót még ma éjjef kiosztjuk, s a tetejébe 
egy-egy félmeszely pálinkát fejenkint. 


- Bátorhoz pártol a szerencse — bölcselkedett a deák, de senki 
sem figyelt rá. 


Híg volt az éjszaka, mint a vízzel föleresztett fekete tinta. Az 
udvarház tornáca előtt ott vesztegeltek a púposra rakott társzekerek. 
A lovakat kifogták, jászol mellé kötötték. Előszólították a szolgákat, 
kocsisokat, valaki szövétneket gyújtott és beletűzte a vaskampóba a 
tornác oszlopán. Az emberek jődögéltek ingre-gatyára öltött 
subával, bundával, kinek mije volt, a tágas udvar megtelt fojtott 
mormogással, krákogással, s időnkint egy-egy bőséges köpés 
vidámat csattant a keményre taposott havon. Pihent lovakat fogtak a 
társzekerek elé, a két ispán, a várnagy, a deák sorra elindult egy vagy 
több szekérrel a palánkvárakhoz s a többi őrhelyhez, szétosztani a 
zsoldot, fegyvert, puskaport, posztót, pálinkát. Az udvarház népének 
maga: a földesúr önérte ki a járandóságot s adta át a fegyvert. 


Alig látott munkához, máris megtért küldetéséből az első ember, s 
jelentette katonásan, hogy Ambrus püspök jó ideje hazaérkezett 
várába. Jöttek sorra a többiek is a birtok Hegyestorony felé eső 
határáról, s hozták a hírt, hogy odaát nagy a jövés-menés, 
fegyvercsörgetés; nyüzsög, mozgolódik Ambrus hadinépe. 

- Jön a püspök! Jön a püspök! - zúgta, visszhangozta, ismételte 
az egész udvar. Ki bizalommal nézett Darkóczyra, ki riadtan kapta 
válla közé a nyakát, mintha már ütlegelnék, legtöbben azonban 
inkább a pálinkával gondoltak, hiszen egy félmeszely törköly száz 
hízott püspöknél többet ér, különösen dermesztő télidőben. 


- Nyeljétek le a pálinkátokat, ti pedig — fordult Darkóczy az 


udvarház népéhez - hozzatok csákányt, ásót, kapát, targoncát, hadd 
lássa Ambrus úr, hogy éjnek idején sem lopjátok a napot. Jobban 
bánik majd veletek, ha törekedtek. Mert jön a püspök, s mi 
beeresztjük! 


Erre felzúgott az udvarház népe: 

— Ide ne jöjjön! 

- Nyúzza a maga jobbágyait, ne minket! 
— Megkeserüli, ha idetolja a képét. 


— Beeresztjük! — kiáltotta Darkóczy - az már azután az ő dolga, 
hogy hazafelé megtalálja-e az utat. 


- Éljen a mi vitézlő urunk! — szakadt fel a kiáltás. Az udvarház 
népe szétszéledt, majd ásók, kapák csengése verte fel a csöndet, 
talicskák nyikorogtak, Egy inas újjal cserélfe ki a hamvadó fáklyát. 


Darkóczy vizet forraltatott, mire lett forróvíz elegendő, megjöttek 
a kémek a hegyestoronyi uradalomból. Amit tapasztaltak, 
megerősítette a korábbi értesül léseket. Minden jel arról 
tanúskodott, hogy Ambrus valami emlékezetes gazságra készülődik, 
alighanem rajta akar ütni a Darkóczy uradalmon. 


Lefödték a forró vizes üstöket, rendre taligára rakták, s a felvonó 
hídon át kikocsiztak arra a keskeny, kétoldalt tüskés bokrok- 
szegélyezte útra, mely az udvarházba vezetett. Ott sorra eldöntötték 
valamennyit a keményre fagyott jeges úton, mely egy csapásra fehér 
párába borult. így engesztelték a dermedt földet, ne rúgja vissza 
nagyon keményen a csákányt, az ásót, ne nehezítse a veremvágók 
munkáját. Ömlött a forró víz, lazult a föld, nyikorogtak a megterhelt 
talicskák, szuszogtak, nyögtek az emberek, a verem egyre mélyült. 


Kétoldalt egy-egy folyosót irtottak a bozontos cserjésbe, oda 
hordták a földet. Mikor szépen földomborodtak, egyik kupacra is, 
másik kupacra is, két-két ágyút állítottak, szájjal a ciheresbe vágott 
folyosónak. A földhányást meghintették gallyal, ahol kiirtották a 


cserjét, oda visszatűzték a levágott bokrokat a hóba, ne gyaníthassa 
a kíváncsiskodó idegen, hogy szabad az út. A fegyveresek s a 
pattantyúsok meglapultak a földhányás védelmében, s váNakoztak 
mély türelemmel, moccanás nélkül, csöndben. 


Az út közepén kétakkora gödör tátongott, mint egy jókora 
farkasverem. A tetejét lazán megrakták vastag karókkal, ezekre 
keresztben rőzsét szórtak, arra havat, amit gondosan megpaskoltak 
deszkával, s úgy elegyengették, hogy a legvizslább szem sem 
gyanakodhatott tőrre. Holott az volt a javából. 


Darkóczy uram őröket állított a verem elé, nehogy az övéi közül 
valaki kárt tegyen magában, s elárulja a hadicselt. Azután lóra ült, 
végiglátogatta a palánkvárakat, az őrhelyeket, s elrendezte katonáit, 
ahogy jónak látta. Már pirkadt, mire visszatért az udvarházba. 

- Jöhet a püspök - mondta félálomban, végignyúlt ágyán, s 
magára húzta nehéz farkasbőr bundáját. 


Ambrus pedig éppen ekkoriban nyitotta a világra szemét. Ágya 
lábánál, apró széken ott gubbasztott ágyasa, Dorica, s egy lúdtollal 
gyöngéden csiklandozta a nagyúr talpát, így csalogatta vissza az 
álmok birodalmából a földi létre. Gondosan teljesítette 
megbizatását, eleinte lágyan, leheletszerűen érintette a talp hajlatát 
a vöröslő bütyök és sárgálló sarok között, csak akkor látott 
lendületesebben a kaparászáshoz, mikor parancsolója pecsenyés 
szemhéjai szétnyíltak. Ambrus hanyatt feküdt, s borzongva élvezte a 
jóleső bizsergést, mely meztelen talpáról egyre feljebb kúszott 
testén. 


— Tüsszenthetnék - szólalt meg egy idő múltán. 

Dorica az ágy fejéhez húzta székét, kissé féloldalt dőlt, a lúdtollal a 
püspök orrából előkandikáló szőrszálak közt kezdett matatni, 
mígnem fáradozása egy viharos tüsszentésben el nem nyerte 
jutalmát. 


— Váljék egészségére kegyelmes jó uramnak — mondta Dorica. 


- Még - unszolta a püspök, s a második tüsszentés oly 
serkentőleg hatott rá, hogy felült az ágyban, megdörzsölte szemét, 
megpiszkálta az orrát, fülét. 


— Ihatnék - jelentette be következő kívánságát. 


Dorica serényen felkapott egy ezüstcsengőt, meglóbálta; az 
minden lengésre édes csilingeléssel válaszolt. A kitárult ajtó résén 
ünnepélyesen belépdelt a pohárnok, kinyújtott karján ezüsttálca, a 
tálcán velencei kristályserleg, abban pálinka. 

- Még - nyivánította kívánságát a püspök, miután felhajtotta a 
serleg tartalmát. 

—- Ehetnék - mondta, ezúttal hangosabban, ismét szólt a csengő, 
nyílt az ajtó, megjelent az asztalnok, mögötte négy étekhordó, dúsan 
megrakott tálakkal. Kettő jobbról, kettő balról az ágyhoz járult, s 
lehajoltak, hogy gazdájuk könnyebben választhasson. Egyik tálon 
ropogósra sütött malac terpeszkedett hason fekve, szétvetett lábbal, 
körötte savanyú uborka; sonka rózsállott a másik tálon, liba 
aranylott a harmadikon, s nagy halom reszelt torma mellől egy 
csuka meresztette üveges szemét a negyedik tálról a nagyhatalmú 
úrra. Ez visszapillantott rá fenyegetőn, kissé felhúzott ínnyel, aztán 
jobb kézzel derékon markolta, a gerince mellől kiharapott egy jókora 
falást, maga hátraszegte fejét, s szélesre tárt szájába bal kézzel 
félmaroknyi tormát hullatott. 


Dorica, az asztalnok s a négy étekhordó feszült figyelemmel, 
mukkanás és moccanás nélkül szemlélte a csuka vértanúságát. 
Miután a gerincet kétoldalt nagyjából megtisztította a hústól, 
Ambrus a hal maradványait szórakozottan odadobta az ágy végébe, s 
mert éppen a lábára esett, a selyematlasz takaró alatt rúgott egyet, s 
a padlóra továbbította, ahol kettényaklottan elterült. A libát 
combjánál ragadta meg, egyetlen rántással kettészakította s két- 
három harapással elnyelte a sárgán, kövéren előbuggyanó májat. 


- Hm - morgott elégedetten, s rámosolygott Doricára, akinek 

összefutott szájában a nyál s csök nyelt, mert sem ő, sem más a 
várban nem ehetett, míg a gazda kedvére el nem telt. 


- Miért nincs neked ilyen püspökfalatod? — kérdezte Ambrus 
teleszájjal, s ahogy mohón rágott, rőt bajusza táncot járt az orra 


alatt, rezgett a rámás hús két arcán, tokája úgy gyűrődött, vonaglott, 
mintha vajúdna. 


- Mert akkor én sem járnék különbül, mint az a liba — válaszolta 
Dorica. 

- Bizony - hagyta rá a püspök -, ebben is isten különös 
bölcsessége nyilvánul meg. Hamar kiveszne a fehérszemély a föld 
színéről, ha ilyen ízletes darabjai volnának. - Alighogy ezt 
kimondta, Ambrus villámgyorsan megcélozta az asztalnokot a liba 
csontjával, s úgy fültövön találta, hogy amaz kis híján elvesztette 
egyensúlyát. 

- Hahaha! - kacagott öblösen, s már a fele sonkánál tartott, még 
mindig remegett a gyomra, olyan jót mulatott. 


- Ihatnék -— mondta, s a pohárnok szinte azon nyomban kínálta 
vörös borral, fehér borral. Két kézzel emelte szájához a zömök 
fazekat, s kortyintás nélkül döntötte magába az italt. 


— Jöhet a várnagy - dörmögte két szuszogás között -, az apródok 
s a veder. 


Ambrus püspök kiszállott ágyából, s rátelepedett arra a 
bársonykeretes rámával ellátott, finom művű vörösréz vederre, 
melyen gyarló szükségleteit szokta végezni. Az apródok félkörben 
helyezkedtek el körülötte, kezükben ruha, csizma, kard, vért, sisak, 
pajzs. Csendben várakoztak, hogy adott jelre hozzálássanak uruk 
felöltöztetéséhez. Várakozott a lóra termett várnagy is, harci 
mezben, felhúzott sisakrostéllyal. 


- Emlékezetes napra virradt ma a hegyestoronyi uradalom -— 
jelentette be ünnepélyesen Ambrus -, az az ebszülte Darkóczy 


földönfutóvá lesz. Mire megtér Bécsből, még a fejét sem lesz hova 
lehajtania. Hiába szaladt meg előlem a gyáva patkány, nem 
kegyelmezek neki. Kutyákkal fogom hajtani, mint a vadat, míg le 
nem terítem, s nem tekerem bűzhödt belét a tulajdon nyaka köré! — 
E fenyegetőzésektől olyan dühre gerjedt, hogy alig bírt ülve 
maradni, az indulat szinte a magasba repítette kövér testét. 


Miután két szolga hódolattal kiszállította a vörösréz vedret, az 
apródok nagy üggyel-bajjal  belepréselték szűkre szabott 
selyembrokát dolmányába, ráadták páncélingét, rá a mellvértet, 
comb vértet, láb vértet, fejére hegyes csúcsú páncélsisakot 
borítottak, oldalára kardot kötöttek, nyakába körítették földet seprő, 
piros damasztselyem palástját, melyet elöl díszes boglár fogott 
össze. A várnagy parancsára a várfokon megszólaltak a harsonák, s 
messzihangzón jelentették a hadúr érkezését. 


Már útban volt, négy apród cipelte egy hordozható székben, mert 
a tömérdek vastól mozdulni is alig bírt. Lent a várudvarban 
akasztófaszerű daru állt. erős kötélen két karika lógott le róla, 
ezekbe dugta be a püspök a lábát, s megfogódzkodott a kötélben, 
mely lassan a magasba emelte, majd elővigyázatosan ráeresztette az 
ugyancsak harci páncélzattal ellátott hatalmas ménre. 


Csend ülte meg a várudvart, az összeterelt tömérdek hadinép 
mind a vezérre figyelt, aki elhelyezkedett a nyeregben, bal kézzel 
megragadta a kantárt, jobbját fényes combvértjén pihentette. Pribék 
Lukács ott feszített lován, marcona képű, bőrzekés martalócái élén, 
fekete ábrázata zsírosan fénylett. A várnagy lovasai karéj alakban 
állottak föl, sűrű gombos, hosszú mentében, páncélsisakjukon 
sastoll, oldalukon kard, baljukban pajzs, jobbjukban kopja. 


A püspök intett, hogy beszélni akar. 


— Keresztény testvéreim — mondta -, látjátok, kardot öveztem s 
harcra készülök, holott senki jobban nem becsüli a békességet 
nálam. Tudom én azt, hogy gyakran panaszkodtok rám, 


panaszkodnak jobbágyaim is. Akad köztetek, aki elkívánkozik tőlem, 
van, aki szökik. Pedig ha eszetek volna, minden reggel térdre 
borulva köszönnétek meg, hogy nálam szolgáltok s nem odaát. Az a 
hír járja, hogy Darkóczynál jobb dolga van a jobbágynak, katonának, 
s én rossz földesuratok vagyok. Az beszél csak így, aki nem tudja, mi 
történik odaát. Sokan szöktek át hozzá ügye? No, én most az kérdem 
tőletek, hova lett az a töméntelen ember, aki elpártolt tőlem? — 
Hova lett? — Én megmondom. Egy-kettő maradt belőlük mutatóban. 
A többi török földön senyved, mert Darkóczy eladta őket. Azért 
csalogatja mézes szóval az embereket, hogy eladhassa rabszolgának. 
No hát, most azért kelünk hadra, hogy eladjuk rabszolgának őt 
magát, aki annyi kereszt tény embert elveszített. Harcoljatok bátran, 
isten veletek van. S ha győzelemmel vitézkedtek, szabad rablást 
engedek nektek. 


- Éljen! Éljen! — zúgott a fegyveres nép. A felvonóhíd csikorogva 
leereszkedett, a tömör tölgyfapalló vadul dübörgött a lovak patái 
alatt, aztán a dübörgés dobogássá tompult, már a földeken 
száguldottak. 


A martalócok három csoportra oszlottak, két kisebb csoport 
északra s délre indult, Darkóczy palánkváraihoz, hogy ott 
nyugtalanítsa a hadinépet. A harmadik csoportot Pribék Lukács 
vezette a Darkóczy-uradalom határának, ahonnan nemsokára 
veszett ordítozás, jajgatás, puskaropogás hallatszott, harangkongás 
kelt innen és túl, ijedt harangozok ugráltak a kötél végén, oly 
buzgalommal, mintha maguk is hinnék, ha zeng a harang, 
komolyabb baj nem eshetik. 

Ambrus püspök lépésben haladt csatlósai között a harci lárma 
iránt, kezében villogott hosszú, egyenes kardja. Rőt bajusza 
félelmesen meredezett elő nyitott páncélsisakjából. Az ég minden 
tájáról hollók sereglettek elő. 


-— Gyűlnek a dögre - jegyezte meg a püspök. 


- Gyűlnek - bólintott egyetértőn a lóra termett várnagy, aki 
lóháton valóban sokkal daliásabban festett, mint a földön. Már 
szállingóztak visszafelé a sebesült martalócok, néhány gazdátlan ló 
nyargalt magasba tartott farokkal, lobogó sörénnyel. 


- Felperzselem az udvarházat — fogadkozott Ambrus sötéten. 

- Kő kövön ne maradjon belőle - toldotta meg a várnagy. 

Ambrus megrázta a fejét: 

- Előbb kiürítem. 

- Hátrálnak - jegyezte meg egy idő múltán a várnagy, s még 
hozzátette a pontosság kedvéért — a mieink. 


A püspök várt egy pillanatig, aztán leeresztette sisakrostélyát, 
megvillantotta kardját: 


- Utánam! - kiáltotta érdes hangon, megsarkantyúzta lovát, az 
előre szökkent, nemsokára már vágtatott, nyomában a többi lovas, 
széles félkörben, ropogott a fagyos hó a megvasalt paták alatt, 
csillogtak, villogtak a kardok, fütyült a szél, s a kopják apró 
zászlócskái sziszegve repdestek. Ambrus vérpiros köpönyege repülő 
szőnyegként nyúlt a levegőben, csattogott, szárnyalt, ficánkolt; a 
tolldíszek hajladoztak a sisakok ormán. 

Darkóczy erősítésért küldött. Az újonnan jöttek kilőtték 
puskáikat. Felbukott, felnyerített néhány ló, jajveszékelt néhány 
sebesült, de a roham nem torpant meg, nemsokára elérte a határt, s 
Darkóczy katonái úgy fröccsentek szét jöttére, mint súlyos ember 
léptén a víz. Egyik sor lovas a másik után ugratta át a határvédő 
sáncot, s vágott neki a szabaddá vált útnak az udvarház felé. 


Katonának nyoma sem látszott a kaput védő zömök palánk- 
bástyán. A felvonóhíd leeresztve feküdt, mindenki megfeledkezett 
róla a zűrzavarban. Ott, ahol kétoldalt tüskés ciheres övezte, négy 
lovasnál több nem fért el az úton. Lassítottak tehát egy pillanatra, s 
a várnagy fordult be elsőnek, mögötte négyesével, az emberei. Az 


egyenesben ismét megsarkantyúzták lovaikat, s száguldottak 
veszettül, míg varázslatképpen a föld meg nem nyílt alattuk. 
Lebukott az első nyolc lovas a verembe, a soron jövő rájuk zuhantak, 
összevissza keveredett az egész csapat, s mikor legjavában tiporták 
egymást, pattantyúsok tűntek fel a bástyán, a két földkupacon, amit 
az éjszaka emeltek, eldördültek az ágyúk, s ugyanakkor vad 
hujjogatással lovasok támadtak rájuk oldalról, hátulról, suhogtak a 
szablyák, recsegtek a buzogányok. 


Ambrus palástja már nem lobogott a levegőben, hunyászkodón a 
hátas farára lapult. Mindenütt Darkóczy katonáit látta, amint 
szabják, metélik, kergetik az ő vitézeit. Megfordította lovát, magához 
parancsolta nehéz vértű csatlósait, s utat vágott magának a saját 
emberei között. 

— Bitangok - kiáltotta —, patkányok! 

Kardja már nem villogott, vér oltotta ki a fényét. Csörgött, 
recsegett, ropogott, nyikorgott a vért rajta, s vasba öltözött 
csatlósain. Darkóczy könnyű lovasai rájuk-rájuk csaptak, egyszer 
innen, egyszer onnan, de nem sok kárt tettek bennük. Mikor a kis 
csapat hadirendbe állt, s megindult szörnyű  csörtetéssel, 
szétrebbentek útjából, mögéje kerültek, s a hegyestoronyi várig 
üldözték őket; ahogy kellett, nem a lovast, hanem a lovat támadták. 
Lehajoltak a nyeregből, úgy metszették el sorra a hátasok horgas 
inát, s valahányszor egy-egy vasköntösbe bujtatott vitéz nagy 
csörömpöléssel a földre zuhant, hangosan  felujjongtak 
mindannyian. 


Az ütközet végeztivel egy sereg kocsis targoncára rakta a 
maguktehetetlen páncélos vitézeket, keresztbehosszában egymásra, 
ahogy a hasábfát szokás, befuvarózta őket a várbörtönbe, a többi 
fogoly közé. 

A farkasok jártasan hadirendbe állottak a havas pusztán. Mintha a 
tanácskozás nagy jávai végeztek volna, már csak apró vakkantásokat 
váltottak egymás közt. 


- Még mindig jobban szereti a vincellért a bornál? — szólalt meg 
hosszú hallgatás után Kicsi Jankó. 


Kimért biccentéssel az öreg a nádfedelű házikó felé intett: 

- Egy iramodással elérhetnénk. 

— Megvan az ára annak az iramodásnak - válaszolt a legény. 
- Erősen megszaporodtak az ordasok az idén. 


- Kétannyian is lehetnének — mondta Jankó hetykén -, én innen 
haza tudok menni magamban. 

— Haza-e? 

- Haza én. De annyi bizonyos, hogy hárman nem férünk meg az 
úton. Fizessen kettő egyért. Az az egy az élete. 

A számadó a hóba köpött, elnézegette összevont szemöldökkel: 

- Pogány lélek vagy te, János, hogy itt a halál pitvarában 
osztozkodáson jár az eszed. 

— Gyarló természetem van, tudom én azt - ismerte be a legény —, 
mégis vidámabb sorsot szántam magának, mint amazok - s a 
farkasokra mutatott — hisz abba talán még sem nyuvad bele, ha a 
fiam nagyapja lesz. 


Nem mondott az öreg se igent, se nemet, hanem olyasformán 
lesett körül, mint aki csodában bízik. Kicsi Jankó odalépett hozzá: 


— Fizet egyért kettőt? — kérdezte határozottan -, mert ha nem, itt 
hagyom fölöstökül a farkasoknak! 


A számadó még töprengett valamelyest. Amíg csak maga elé 
merengett a patyolatfehér hóra, nem ingott meg. Amint azonban 
felemelte fejét, tekintete az óvatosan közeledő, egyre növekvő szürke 
pontokra esett. 


- Neked adom a lányom - bökte ki hirtelen -, mit kérsz még? 
— A szamarat. 


Elakadt a lélegzete, s az arca olyan vörösre gyulladt, mintha 
menten megütné a guta: 


- Azt már nem! - kiáltotta. — Inkább zabáljanak meg ezek a 
csikasz farkasok, minthogy így megszégyenüljek! Annyit nem ér az 
életem, hogy te ülj a szamárra, s én, a számadó, botorkáljak utánad 
gyalogosan! Még a boldogságos szűz is hiába .kérne tőlem ilyesmit, 
nemhogy egy rongyos bojtárnak megtegyem! 


Úgy elkapta az indulat, hogy már indult volna az ordasok eleibe. 
Kicsi Jankó erőszakkal rántotta vissza. 


- Ne nyúlj hozzám, te moslékon nevelkedett, kocával hentergő, 
istálló szégyene, te! Méghogy neked van csillagszemed! 


- Zabolázza már a mérgét! Nem nekem kell a szamara, hanem 
amazoknak! 


— Nélküled is hozzájutnak. 


- Értsen már szót -— .csitította -, rábeszélem őket, hogy 
helyettünk érjék be a szamárral. 


— Azt szeretném én látni. 


- Mindjárt láthatja! — mondta Kicsi Jankó, azzal kirántotta az 
öreg markából a kötőféket, oldalt fordította az állatot, botjával 
irgalmatlant sózott a hátuljára, mire az hátracsapta a fülét, s rohant 
inaszakadtából, a farkasok meg utána. Egyik részük jobbról, másik 
részük balról igyekezett elébe vágni, hárman meg egyenesen a 
nyomában szökelltek. Olyan gyorsan rátaláltak a vadászatnak erre a 
módjára, mintha jó előre megbeszélték volna, mit tegyenek, ha úgy 


történik, ahogy történt. A szamár bőgött rémületében, a farkasok 
fel-felhorkantak, s hosszan elnyúlt testtel, szinte suhantak a hó 
fölött. Egyre fogyott a távolság köztük és a menekülő között. 


Egy kőhajításnyit futottak, mikor a számadó a válla mögött 
hátrapillantott, s megállott, hogy kifújja magát. 

- Ezt jól kimódoltad! — mondta elismerően. Aztán felsóhajtott 
gyászosan, mert erősen kedvelte a szamarát. 


Orbán türelmetlenül vakkantott, hogy ne  késlekedjenek 
fölöslegesen, hátha az ordasok nem érik be egyetlen fogással. 
Olyannyira igaza volt, hogy gazdái felhagytak a haszontalan 
szemlélődéssel. 


Már jókora távolság választotta el a két juhászt a vadul száguldó 
állatoktól, mikor a farkasok körülfogták a szamarat. Váltogatva 
támadtak rá, s mindig onnan, ahonnan legkevésbé várta. Az meg 
riadtan farolt a félelmesen szűkülő köriben, s néha olyan jól 
beletalált kemény patáival valamelyik támadójába, hogy hármat is 
bucskázott a levegőben, amíg földet ért. Sokáig nem húzódott a 
küzdelem, fájdalmas ordítás harsant, a szamár elvágódott, az 
ordasok meg rávetették magukat, még élt, s már tépték-szaggatták a 
húsát. 

Addigra azonban a juhászok ott kuporogtak a nádfedelű alacsony 
putri előtt, s az ádázul vicsorgó kutyákat szelidítgették. Szegény 
zsellér háza volt az, első a faluban erről-felől, s utolsó a túlonnan 
érkezőnek. Odabent a kövér boglyakemencében magasra csapó 
lánggal lobogott a szalma. A padka végén, a katlanban köles főtt, 
öregasszony hajladozott előtte. Négy gyereke a padka másik végén 
melegedett, pendelyesen valamennyi. 


— Jut nektek is — mondta a gazda, s a kására mutatott. 


A számadó ráérősen, lassan lehántotta magáról a subát, 
összehajtogatta, ráereszkedett, s arcát egyszerre elöntötte a vér. 


-— Jó a meleg — morogta -, jó a meleg. 
- Ha csak meleg kell — mókázott Kicsi Jankó -, nem hideg ám a 


farkas gyomra sem. Ismertem egy vincellért, aki télidőben oda tért 
be melegedni. 


Nem mozdult, nem válaszolt az öreg, a tűzbe mélázott, ráncai 
közt, ritka bajsza alatt ide-oda sikladoztak az árnyékok, aszerint, 
hogy a fény honnan esett arcára. 


Kicsi Jankót majd szétvetette a diadalán érzett őröm, nem 
nyughatott, míg meg nem csapolta valamelyest: 


- Talán csak nem amiatt bánkódik, hogy annak a szegény 
vincellérnek magva szakad? 


Az öregasszony hozzáütögetett egy darabka szalonnát a 
köleskásához, hogy legalább a szaga emlékeztessen húsfélére, 
szedett a gyerekeknek belőle, s megkínálta a vendégeket. 


- Minden bajnak megvan a maga orvossága — mókázott tovább 
Jankó -, én bizony nem lógatnám az orrom a kásába a maga 
helyében. 


— Szorítsd ki az ördögöt a beledből - szólalt meg fenyegetően az 
öreg —, különben én hajtom ki! 

— Hej! — sóhajtott fel a legény — nagyon elvétette! Hiszen a jó lélek 
súgja, amit mondok, nem a rossz. A lánya után búsul? Van 
orvossága! A szamara után? Annak is. Igaz-e? — fordult a gazdához. 
Az vállat vont, s tovább nyelegette a kását, nem értette, miről van 
szó. 

- Ha én vesztettem volna el a lányom, meg a szamaram, tudnám, 
mihez fogjak - folytatta Jankó. 


- Hadd lám, mihez? - szólalt meg végre a számadó. 


- Ahhoz, hogy lányom legyen, csak azt tenném, amit mindenki 
más, aki ilyen tervet forgat a fejében. 


Az öreg megvetően pillantott rá: 
— Csakhogy szamarat így nem csinál emberfia. 


- Hiszen éppen ettől akarom megóvni. Mert ha szüntelenül a 
szamárra gondol, könnyen megeshet, hogy mikor az egyikért 
fáradozik, a másik magját ülteti el. 


A gazda meg a felesége összefogództak, úgy nevettek, közös 
igyekezettel. 


- Na ugye, hogy a jó lélek beszél belőlem? — tudakolta Kies Jankó 
nagykomolyan. 


Bosszúsan, hogy a bojtárja túljárt az eszén, a számadó vissza akart 
vágni. Ravaszul megkérdezte: 


- Szamarat hogy szerezzek? 


— Azt is csinálni kell — válaszolt Jankó -, de szigorúan ügyeljen, 
nehogy közben a lányra gondoljon. 


- Ha ilyen bajos a dolog — mondta az öreg -, inkább téged 
fogadlak fel szamárul. 


Megették a kását, aztán elheveredtek a kemencepadka mellett, s 
hajnaltájt útra keltek. Az öreg bosszúsan taposta a havat. Kicsi 
Jankó hasztalan próbálkozott beszédbe elegyedni vele, nem bírta 
szavát venni. Fütyörészett hát a. maga mulatságára, hadd repüljön 
sebesen az idő. Nemsokára eszükbe ötlött az a ferde törzsű, magas 
rezgőnyárfa, mely a birkalegelő szélén őrködött, hogy a juhász 
enyhet leljen árnyékában, ha a hőség már nagyon eltikkasztotta. 

- Szamár nélkül maradtam, falu csúfságára — sóhajtott fel az öreg. 


- Inkább azon örvendezzék, hogy nem a szamár maradt maga 
nélkül — vigasztalta a legény, nevetett, de aztán elborult az arca. 
Lógatta a fejét, lóbálta a karját, meglassúdott a lépése. Mert amilyen 
biztos volt a dologban, mikor még tíz-tizenöt napi járóföld 
választotta el Anyicskától, olyan szorongó tanácstalanság fogta el 
most, közeledőben hozzá. Tusakodott magában, kövesse-e a szívét, s 


első útja Anyicskához vezessen-e, vagy várjon inkább? Hol forróság 
hevítette, hol hideg dermesztette, hol szétáradt benne az öröm, hol 
meg az ijedelem bénította meg. 


Tűz lobogott a palánkváron, talpasok, pattantyúsok melegedtek 
körötte, s integettek, mihelyt meglátták őket. ök meg elbeszélték, 
hogy s mint járt pórul a hegyestoronyi püspök, s iszkolt barlangjába, 
behúzott farokkal, mint a megvert eb. 

Nem sokkal azután, hogy megkerülték a palánkvárat, feltűnt az 
esztena, feltűntek a kunyhók, a hófödte nádtetők, fölöttük füst 
lengedezett. Egyike másik ajtó kitárult, valaki kilépett, sietősen 
szorgoskodott a hidegben, körül se nézett, visszapattant a meleg 
konyhába. Egy helyütt szalmakupac domborult a havas mezőn, egy 
ember éppen disznót ölt, a megsebzett állat vadul sivalkodott, s 
cipelte hátán a böllért, aki a fülébe kapaszkodott, még a kését is 
elejtette. 


A kanyarulatnál egy sereg kutya sündörgött elő, farkcsóválva, ők 
üdvözölték elsőnek a szerencsésen  hazaérkezőket. Ahol 
szükségesnek ítélték, megszaglászták Orbánt, s mivel úgy észlelték, 
hogy minden rendben van, visszafogadták maguk közé. A számadó a 
kunyhója iránt vette az útját, Kicsi Jankó az esztenának. Azt végezte 
magában, hogy míg meg nem tisztálkodott, nem megy közelébe 
Anyicskának. 


Varjú tollászkodott a haranglábon, a birkák szelíd bégetéssel 
fogadták gazdájukat. Jankó eldőlt a vackán, magára húzta subáját, s 
menten megütötte az álom, habár fényes nappal volt, szél se zúgott, 

hó se hullott s a szeretőjét sem látta még. 

- Egymaga jött meg, édesapám? - tudakolta a lány a számadótól, 
mikor illendőnek vélte megszól lalni. Nem találta el jól az időt, mert 
az öreg olyanformán mérte végig, ahogy a kupeceket szokta 
hetivásáron, ha azok rá akarták szedni. Végigmérte, de nem 
válaszolt. Anyicska felkapta tehát a vödröt cégérül, ne jöhessen rá a 


legény, hogy az ő kedvéért megy az esztenába. Rángatta, csikorgatta 
a kútostort, vedrét háromszor is megtöltötte, ugyanannyiszor 
visszaloccsantotta a vizet, olyan zajt vert, mintha hatodmagával 
iparkodna a kútnál, mégsem érte el, amit célba vett. Haragjában 
kipirosodott az arca, s már-már visszafordult dolgavégezetlen, 
csakhogy nem bírt ám parancsolni kíváncsiságának. Lábujjhegyen 
odalopakodott a kontyos pásztorkunyhóhoz, s megütötte fülét az 
alvó ember édes szuszogása. 


Hanyatt feküdt a bojtár, kissé oldalt borultan, az egyik varkocsa 
kibomlott, fekete haja szétterült a szénán. Anyicska csendben állt, 
nézte, nézegette kisimult arcát, a szíve megtelt melegséggel, s úgy 
elnehezült, hogy fájt minden dobbanása. Odakuporodott melléje, s 
egy kalászos fűszállal gyöngéden csiklandozni kezdte az orrát. 


Eleinte Kicsi Jankó csak fintorgott, húzogatta a bőrt az orra körül, 
s ettől úgy ficánkolt a bajsza, mint az ecset. Ráncba vonta homlokát. 
- Álmodik a lelkem — gondolta a lány. Forgatta a fejét, kerülgette az 
álmai közé berepült ingerkedő legyet, horkantgatott, nyögött, 
morgott, -csapkodott. Majd kinyílt a szeme. Először résnyire, de 
hirtelen egész nagyságában kikerekedett, s úgy fénylett, olyan 
szépségesen csillogott, hogy Anyicska kezéből kiperdült a fűszál, ő 
maga nézett, nézett, mint akit megigéztek. 


—- Epekedsz-e még? - suttogta halkan, egy idő múltán, csak azért, 
mert rájárt a szája; sokszor eltervezte, így fogadja majd, hiszen ezzel 
búcsúzott tőle. Nem úgy kérdezte, mint régebben, nem csipkelődőn, 
hidegen és magakelletőn, hanem önfeledt ten, gerlice módjára. 
Valójában ő maga epekedett, tikkadtan, szomjasan. Talán a lelke is 
elszállott volna, ha hirtelen be nem hunyja az édes csillogástól 
káprázó szemét, ha nem enged a vállára tapadó két karnak, s nem 
hajol a legény szájára, hogy elcsitítsa égő szomját. 

Kegyetlenül epesztő, óriási szomjúság dúdolhatott mindkettőjük 
testében, mert bárhogy csatáztak s vitézkedtek ellene, nem 


csillapult, hanem egyre nőtt és hatalmasodott. Nem segített, hogy a 
legény átkulcsolta a lányt, s ahogy bírta, magához szorította két erős 
karjával. Nem segített a lány gyenge puha karjának ölelése az 
ördögűző varázsszavak sem, hiába suttogták egyre , szemem fénye", 
,lelkem virága", ,szívemnek fele", , lelkemnek kenyere?" - nem 
oltották el, de még csak nem is enyhítették az irgalmatlan lángolást. 


Talán még most is tusakodnának, ha Anyicska egyszerre föl nem 
pattan, s borzasan, rózsapirosan ki nem szalad az udvarra. Egy 
pillanatra megállott, mélyet szívott a hideg lévegőből, végigsiklatta 
tenyerét a haján, szoknyáján, hogy lesodorja a rátapadt 
szénaszálakat. 

- Nézd - mondta Kicsi Jankó a kunyhó ajtajában -, pántlikát 
hoztam neked. Habos pántlikát a hajadba. 

Anyicska tovább tisztogatta szoknyáját, tétovábban, mint eddig. 
Nehezen szánta rá magát, hogy a legény felé forduljon, nem 
egyenest nézett rá, csak amúgy alulról fölfelé, ferdevágású szeme 
sarkából. 


—- Kösd a hajadba - biztatta Kicsi Jankó. 

Együtt mentek a kúthoz, s vizet loccsantottak a vályúba, tükörnek, 
hadd lássa Anyicska sűrű hajában az égszínkék pántlikát. 

- Szép - suttogta, s úgy elgyönyörködött magában, hogy egy 
picinykét megnyílt a szája. A víz borzongani, homályosulni, aztán 
fehéren jegesedni kezdett, s a tükörkép először eltorzult, majd 
szétoszlott. 

- Jegykendőt adsz-e érte? — kérdezte Jankó - jegykendőt és cifra 
gatyamadzagot? Ahogy illik. 

- Adok én - suttogta Anyicska s azt sem tudta, merre nézzen 
restelkedésében -, csak engedje édesapám. 

— Ezt a pántlikát, ugye, örökkön a hajadban hordod? 


- Örökkön - fogadkozott a lány. 


- Nézz a szemembe - unszolta a legény, s megragadta a két 
karjánál. Anyicska a fejét rázta, gyöngéden kibontakozott, hosszat 
sóhajtott, s lassan indult meg hazafelé. Olyan lassan, mintha alig 
volna jártányi ereje. 

Odahaza az apja egy dézsa vízben melengette fagyos lábát. Lánya 
jöttére felpillantott, szúrós szeme mindjárt megakadt a pántlikán. 


— Azt az istrángot ki akasztotta a hajadba? — kérdezte harapósan. 
Meg sem várta a választ: 


— Oldd le tüstént! Oldd le, a szentségedet! 


S mivel Anyicska nem engedelmeskedett, rázúdította mérgében a 
dézsa vizet, amiben a lábát fürdette. Majd az üres dézsát szánta a 
fejének, későn azonban, mert Anyicska már az udvaron rohant, 
csuromvizesen, a kontyos kunyhó iránt, a dézsa pedig már nem 


dézsa volt, hanem annyi darab fa, amennyiből a kádár csinálta. 


Soha míg a világ, kék pántlika így fel nem íorralta számadó juhász 
agyát. Ezért Kicsi Jankó azt tanácsolta Anyicskának, rejtse keblébe a 
pántlikát, s hagyja őrá bizalommal a jövő gondját, hiszen szélesebb 
árkon is keresztülhágott már. Anyicska ekkor hozzáhajolt, hogy 
megcsókolja, de akkorát tüsszentett, hogy megijedtek mind a ketten. 

Pitymallott. Amúgy téliesen, álmosan, mintha a nap maga sem 
tudná, fölkeljen-e vagy fekve maradjon, lustán. A világ lassacskán 
bontakozott a foszló homályból, s egyre szélesebben nyújtózott bele 
a fogyatkozó szürkületbe. Kicsi Jankó fütyörészve járkált dolga után, 
s olyan szívhezszólóan csattogtatta a dallamot az ajkán, hogy a 
kutyák megilletődötten hallgattak, a juhok gyöngéden összebújtak, s 
nemcsak a testükkel, a szívükkel is melengették egymást. A számadó 
megállott az esztena kapuja előtt, annyi minden jutott egy csapásra 
eszébe, hogy a haragja elpárolgott. Hajdan, legénykorában 
ilyenformán fújdogálta a furulyáját künt a pusztán, így üzent 
szerelméről kedvesének. Nagy darab időt elvesztegetett, mielőtt 
bement, hogy körülnézzen a gazdaságban. 


- Örült a lánya, hogy épségben megjött? -— kérdezte Kicsi Jankó. 

Az öreg komolyan bólintott. 

- Hát maga örült-e, hogy épségben viszontlátta? 

- Örültem hát - mondta se hidegen, se melegen, inkább 
tisztességből. 

— Azért faggatom, hogy megtudjam, jókedvében van-e? 

- Én abban vagyok - válaszolt a számadó. 

— Az jó -— derült föl a legény arca —, jókedvű adós gyorsabban fizet. 


Áz öreg felhúzta egy kissé busa szemöldökét, mint aki kérdezni 
készül, aztán mogorván /elfordult, s már indulóban lökte oda: 


—- Számba veszem a nyájat. 


Látta Kicsi Jankó, hogy nem alkalmas a pillanat az öreget 
ígéretére emlékeztetni. Melléje szegődött, ahogy szorgalmas 


bojtárhoz illik, s szelíden így szólt: 

- Sose vesződjék a nyájjal, nincs híja egy se. Még az este 
megszámoltam. 

Csakhogy az öreget nem sikerült eltéríteni a tervéi tői, 
lelkiismeretes számadó volt, nem hitt másban, mint amit maga 
látott. Különösképpen a számlálás végeztével sem nyugodott meg, 
hanem elölről kezdte, s Kicsi Jankó nem merte megkérdezni, mi 
végből, föl ne ingerelje véletlenül. Ráér majd bosszantani, ha az 
apósa lesz, addig jobb, ha szőrmentén bánik vele. Másodjára nem 
jutottak tovább harmincnál: 


- Amit kiszakasztottunk, behajtod az udvarházba -— mondta az 
öreg barátságtalanul. Jankó odafüttyentette Orbánt, már-már a 
kaput is kinyitotta, hogy elballagjon a kicsinyke nyájjal. Utóvégre 
azonban mégsem állotta meg szó nélkül, hogy a számadó tudni sem 
akar ígéretéről. 


- Ismertem egy embert - szólalt meg -, aki egy nap ígért valamit, 
másnapra elfelejtette. Maga nem találkozott vele véletlenül? 


Megállott erre az öreg, nem válaszolt, a sövényt veregette a 
botjával, s fehéren párálló lélegzetét szemlélte. 


- Az az ember - ügyeskedett Kicsi Jankó -, életért életet ígért 
cserébe. Megkapta a magáét, mégis megfeledkezett szaváról. Adjon 
már tanácsot, mitévő legyek? 


A számadó rávágott a sövényre, a száraz gallyak kétfelé nyíltak a 
csapásra, a vékonyából földre hullott néhány darab. 


- Nincs még egy olyan szamár az egész uradalomban, mint az 
enyém volt! - dörmögte haragosan, s mintha megbánta volna a 
rombolást, megigazgatta a sérült sövénykerítést. 


— Súlyos igazságot mondott -— hagyta rá a legény. 
— No, ugye?! 
- Cserébe én is mondok egyet: nincs még egy olyan számadó 


juhász az uradalomban, mint maga. 
— Miért csavargatod megint a szót? 
— Van? Vagy nincs? 
- Magad is tudod, hogy nincs — vont vállat az öreg, valamelyest 


restelkedve, de azért a hangja rezgése elárulta, hogy a dicséret 
tetszett neki. 


-— Látja — válaszolta Kicsi Jankó -, így eshetett meg, hogy mikor 
választania kellett a legjobb számadó és a legjobb szamár között, 
maga a számadót választotta. Igaz-e? 


- Igaz — hagyta helyben az öreg, nagyon kedve ellenére -, de most 
aztán bökd ki, mit akarsz? 


— Elfelejtette volna? 


- Az öreg ember feje olyan, mint a szita. Nem sok marad meg 
benne, ha csak egy kicsit is megrázzák. 


— Isten óvjon, dehogy rázom - szabadkozott Jankó -, csak egyet 
mondjon meg, állja-e a szavát? 

- Egy szavam van, azt állom. 

Kicsi Jankó mélyet sóhajtott, mint aki hideg vízbe ugrik: 

- Akkor hát megtartjuk a kézfogót AnyicskávaL 


Az öreg nagyhirtelen felkapta a fejét, s tapogatni kezdte görcsös 
juhászbotját. Olyan keményen vonta ráncba homlokát, hogy a 
szeméből még egy villanásnyi sem csillant elő: 

— Megtartjuk a kézfogót — nyögte ki végre. 

- Mindig tudtam, hogy becsületes ember. 

- Csakhogy nem te leszel a vőlegény, hanem a vincellér. Annak 
adtam én a szavamat, nem neked. Túl akartál járni az eszemen, de 
én mindig tudtam, hogy be akarsz csapni. ÁAtláttam a furfangos 


beszédeden, mint a vizén. Elvetted a szamaram. Több nem jár 
neked. 


Ezt már a kapun túlról kiáltotta. Kicsi Jankó még egy ideig 
hallgatta az öreg lába topogását, mérges fújtatását. Sóhajtott egy 
mélyet, s mialatt a nyájat terelgette, hányta-vetette magában a sok 
gondolatot, tervet: s ha sokra nem is ment annyit szilárdan eltökélt, 
hogy másé Anyicska nemn lesz. 


Darkóczy uram úgy végezte el magában, hogy háza népével, 
fegyveres katonáival parádésan megünnepli a  hegyestoronyi 
püspökön aratott győzelmet. Valójában csak akkor mutatkozott 
meg, hogy milyen nagy volt a diadal, mikor számbavették a 
foglyokat s a zsákmányt, fegyverben, hátasban. Két tágas istálló alig 
bírta befogadni a lovakat, holott a sebesülteket már lebunkózták. 
Egy csűrben halomra hordták a nyerget, lószerszámot, s az eldobált 
kopjákat, puskákat, szablyákat, pajzsokat. Az udvaron ott 
hasznoskodtak a foglyok. Bejelentették mindannyian, hogy vissza 
nem mennek régi gazdájukhoz, hacsak fegyverrel nem kényszerítik 
őket. 


Most, hogy Darkóczy bejárta az udvart, nyomában a deák, aki 
lajstromba vett embert, állatot, fegyvert, jeles buzgalommal törték 
magukat, hogy megérdemeljék jóakaratát. 

- Ha még egyszer vendégségbe jön ide a püspök - mondta 
Darkóczy uram elégedetten -, a saját katonáival, a saját lovain, a 
tulajdon fegyvereivel futamítom meg. 


- Jaj! - rezzent össze rémülten a réveteg szemű cingár deák -, 
rosszkor mondta, nagy jó uram. 


— Miért, te? 

— Varjú szállt a kútágasra. 

- Miért hallgassam el egy nyomorult varjú előtt, amit gondolok? 
A deák megcsóválta fejét, vékony nyakán föl-le ugrált kiálló 


ádámcsutkája: 

— Már a rómaiak tudták, hogy varjú, holló, pap összetart. A sakál 
is egy követ fúj velük, de az szerencsére nincs errefelé. Látja, nagy jó 
uram — mutatott hirtelen a kútra -, már száll az ármányos madár 
megvinni a hírt. 

Darkóczy uram pótlólag még üzent valamint Ambrus püspöknek. 
Hogy a varjú megértette-e, semmi sem tanúskodott felőle, a deák 
azonban nyakig pirult, mert szemérmes természetű volt. 


- Megnézzük a sebesülteket -— mondta Darkóczy. 


Ezek egy nagy színben feküdtek. Lábatlankodott ott néhány szolga 
is a várnagy körül, aki — szegény - elsőnek bukott a verembe, s 
utolsónak került ki onnan, inkább holtan, mint elevenen, mert 
ember, állat annyi zuhant rá, hogy ha eszébe jutott volna, sem győzi 
megszámlálni. Háttal ült az ajtónak, összevissza pólyázva, kötözve, 
egyik karja két helyütt tört el, lába ugyancsak, s beszakadt néhány 
bordája is ráadásul. Mozdulni nem igen bírt, nyelvének, szájának 
nem esett baja, így hát kárpótlásul rengeteget beszélt. 

- Igaz-e? - kérdezte tőle az egyik szolga -, hogy a püspök 
fejedelemnek szólíttatja magát? 

— Igaz-e, hogy föl se szentelték? — tudakolta egy másik. 


Az első kérdésre csak a fejét ingatta meg óvatosan, a másodikra 
már szóban válaszolt: 

- Így is mondják, úgy is mondják, annyi azonban bizonyos, hogy 
nem nagyon fárasztja az eget imáival. A böjtöt viszont el nem 
mulasztaná. Annyi halat magába töm ilyenkor, hogy egy kisebbfajta 
halastó csömört kapna tőle. Neki meg se kottyan. Nem ember az, 
hanem lábon járó gyomor, a lelke pedig merő böfögés. A tetejében 
parázna szertelenül. Ha rájön a bolondja, a százesztendős 
csoroszlyát sem kíméli. Telehintette az egész uradalmat a petéivel, 
egyik-másik falu már úgy vöröslik a fattyaitól, mint az őszi erdő. 


Pákosztosságánál, bujaságánál csak a kapzsisága nagyobb. Rátapad 
a testre, s utolsó csöppig kiszívja a vérét. Ilyen nadály természetű 
ember az. 


- Híven lefestetted a gazdádat — szólalt meg Darkóczy uram, s 
eleibe lépett a sebesültnek -, de ha ilyen jól ismered, miért szolgálsz 
nála? 

Megrezzent a lóra termett várnagy piros orra, amint a kérdésre 
megadta a választ: 


- Tudhatná kegyelmed, hogy nem én választottam őt uramul, 
hanem ő szemelt ki engem szolgájának. Megvédelmezi a jószágomat, 
ígérte. Azóta bizonyára bekapta, mint csuka a pontyot. 


— Menj vissza hozzá, akkor talán megkegyelmez a birtokodnak. 
- Nem tudok lábra állni — morogta rosszkedvűen a várnagy. 
- Kaphatsz kocsit, ha kell. 


—- Miért rontja el az örömömet, kegyelmed? — szólalt meg hosszú 
tűnődés után a pirosorrú ember - amióta föleszméltem, mind csak 
azon örvendezek/ hogy kegyelmed milyen takarosan megmártotta 
az ülepét a püspök levesében. Hadd nyugodjak még a pólyában, míg 
ki nem derül, hogy megnyomorodtam. Ambrus éhen halatna így 
betegen. 


- Nálam megmaradhatsz — mondta Darkóczy. 

A várnagy majd hogy föl nem pattant ültéből, úgy elöntötte az 
öröm. 

- Csak valahogy azt ne higgye, kegyelmed — szólt utána a távozó 
gazdának -, hogy Ambrus beadja a derekát. Holtáig nem lesz tőle 
nyugta. 

— Árulást tervez... — jegyezte meg aggodalmasan a deák. Darkóczy 
éppen valami furcsát készült válaszolni. De megütötte a szemét a 
harminc kövér birka, amint ráérősen poroszkált az udvaron, 
nyomukban egy legény, erősen ismerős. 


- Hallod-e — kiáltott rá —, nem te figyelmeztettél engem, hogy a 
püspök rajta akar ütni gulyámon? 
- Én voltam az, nagy jó uram - válaszolta Kicsi Jankó. 


- Te? -— ismételte Darkóczy olyanformán, mint aki hitetlenkedik, 
holott csak eszébe jutott valami. 


- Én bizony - erősködött Jankó -, s ha cselt nem vetek, nagy jó 
uram ki sem tárja a fülét a szavam előtt, úgy elgyönyörködött az 
italos hátasokon. Különösen az a kanca tetszett nagy jó uramnak, 
aki borban hentergett. 


- Nem is felejtem el, míg élek - kacagott Darkóczy. - Te - 
folytatta aztán összehúzott szemöldökkel -, utóvégre még az is 
kiderül, hogy te módoltad ki az egész bolondságot. 

— Azt én - válaszolta a legény önérzetesen. 

— S ha te eszelted ki, miért hallgattad el? 

— Aki csak kérdezte, annak mind megmondtam. 

Darkóczy végigfuttatta rajta tekintetét, le a fejétől a lábáig, aztán 
vissza a lábától a fejéig. 

- Tetszel nekem, te legény -— szólalt meg végül -, részed van 
neked is benne, hogy a püspököt megszalasztottam. Hajtsd a 
birkáikat a konyha elé, aztán gyere vissza, megjutalmazlak. 

Kicsi Jankó átadta a nyájat a mészárosoknak, majd szép 
nyugodtan, hogy méltósága meg ne csorbuljon valamiképpen, 
visszament Darkóczyhoz. Megindultak az istálló felé, ahol a 
zsákmányolt lovak vígan ropogtatták új gardájuk szénáját. 

— Válassz! — biztatta Darkóczy. 

Kicsi Jankó szeme kerekre nyílt, s egy pillanatig se mozdulni, se 
szólni nem bírt meglepetésében. 

- Válasszak? -— rebegte nagysokára. Tekintete riadtan repdesett, 
mint a szobába tévedt madár. Homlokát kiverte a verejték, s 


csípősen csordogált az arcán lefelé. 
— Mit? - sóhajtott aztán elhalón. 


- Válassz egy kedvedre való hátast magadnak, Kapsz hozzá 
nyerget, szerszámot -, mondta Darkóczy, s biztatásként a vállára 
ütött. 

Kicsi Jankó egy csapásra magához tért, haja tövéig leinyomta 
kalapját, ne akadályozhassa a látásban. Kimért léptekkel az istálló 
végébe ment, s hozzálátott a lovak vizsgálatához. Egyikre-másikra 
csak becsmérlő pillantást vetett, máris tovább sietett. Amelyik lovon 
megakadt a szeme, aztán elkötötte a jászol elől, végigtapogatta a 
lábát, a szügyét, feltolta az ajkát, hogy szemügyre vehesse a fogát; 
nyakát, lábát mindnek megmérte. S ahány ló megtetszett, annyinak 
az alma mellé kotort lábával egy jelet, hogy megismerhesse, ha majd 
a jobbak közül kezd válogatni. 


- Nyolcvanhárom ló van — mondta Darkóczy -, mit gondolsz, 
estére végzel? 


Jankó úgy elmerült a rostálgatásban, hogy csak amúgy foghegyről 
válaszolt: 


- Talán hamarabb is. 

- Kupec legyen a talpán, ki téged rászed — jegyezte meg Darkóczy 
uram jókedvűen -, válogass csak kedvedre. Ha megállapodtál, 
keress meg. 


Elharangozták már a delet, mire Jankó dűlőre jutott. Holdas 
homlokú, gyönyörű sárga mént vezetett maga után az udvarra, 
hosszú nyakút, karcsú lábút, fehéren tajtékzó sörényűt. Úgy villogott 
a büszke csődör szeme, mintha nem jámbor ló, hanem félelmetes 
ragadozó volna. Nem járhatott arra ember, hogy el ne bámuljon 
rajta, akármilyen sürgős munka hajtotta. Kicsi Jankóban egyre 
forrósodott a boldogság, mialatt Darkóczy uramra várt, aki ebédjét 
költötte el odabent a házban. Nem sajnálta magától az ételt, egymás 


sarkába hágtak az órák, s még mindig színe sem látszott. 


Ezenközben sok ember megfordult az udvaron, s csak azért nem 
faggatták többen a bojtárt, mert ott vesztegelt a ház előtt, mintha 
nem a maga lovát őrizné, hanem a gazdáét. De aztán arra vetődött 
három asztalosmester, az új almáriumot vitték az udvarházba, s 
éppen a legény mellett állottak meg erőt gyűjteni. 


Ahogy ez gyakorta megesik az embernek fiával, a három asztalos 
egy mesterséget űzött, mégsem hasonlítottak egymáshoz, s a nevük 
sem egyezett. Kacska Bálintnak hívták a főmestert, akit nemcsak 
mesterségbéli jártassága avatott jeles személlyé, hanem a füle is. Bal 
füle engedelmesen rásimult a koponyájára, mintha enyvvel 
ragasztották volna oda, a jobb viszont vitorlaformán megöblösödött, 
hogy magába kanyarítson minden neszt. Talán a mértéktelen 
növekedés okozta, hogy ez a füle, a jobbik, úgy elvékonyodott, hogy 
egy szúrósabb tekintet áthatolhatott volna rajta. A másik füle pedig 
sárgult, mintha avasodna. Kócos Kövér Illés nem testességével, 
hanem hallgatagságával válott ki a halandók közül. Az apró 
szénfekete hajú, parázs tekintetű Csömölye Pál fürgén mozgott s 
fürgén káromkodott. Ezt tette most is, mialatt az almáriumot a 
földre helyezték: 


- Szökjön ki a májad! — biztatta a lelketlen bútordarabot szigorú 
paranccsal. 


— A ló őriz téged vagy te őrzöd a lovat? — kérdezte Kacska Bálint. 


- Közösen csináljuk — válaszolt Kicsi Jankó. Nehezen állotta meg 
dicsekvés nélkül, többet mégsem mondott. 


Csömölye Pál körüljárta a csődört, csettintett a nyelvével: 
- Ha nekem ilyen lovam volna, Buda váráig meg sem állnék. 


- Nekem ilyen van - válaszolt Kicsi Jankó -, mégis egy helyben 
rostokolok. 


Elcsodálkoztak rajta, hogy ez a délceg ló az övé, s mintha ettől a 


becse is meggyarapodott volna, kétszeres kíváncsiságai vizsgálták a 
mént. Kicsi Jankó időnként megpaskolta széles nyakát, s elbeszélte, 
milyen érdemmel jutott hozzá. Odagyűlt a sok kézműves, aki az 
udvarház körül dolgozott, odajárultak a szolgák, a cselédek, s olyan 
zsinatolás támadott, hogy Darkóczy uramnak, aki időközben kilépett 
a tornácra, kétszer kellett kiáltania, míg észrevették. 


— A legjobb hátast viszed el? 
- Én azt, ha magam választhattam! 


- Büszke legyél ám - figyelmeztette Darkóczy uram, miután a 
legény illendően megköszönte a négylábú ajándékot -, mert te vagy 
a földkerekség első lovas juhásza. 

Már csak az hiányzott, hogy ha lova van, megmutassa magát 
lóháton az összesereglett népnek, s a magasból kóstolgassa a 
csodálkozást, amit eddig gyalogosan élvezett. Csakhogy meg kellett a 
hátast vasaltatni, mert az ütközetben a gazdájával együtt két 
patkóját is elvesztette. Bozsó Pongrác, a kovács, elvégezte szótlanul 
a munkát, szerencsét kívánt a legénynek, akit elöntött a melegség, 
hogy végre felülhet a lovára, könnybelábadt a szeme, nem mozdult, 
hanem a kovácsot nézte egy darabig. Aztán hirtelen átölelte, mintha 
édes bátyja volna, s megcsókolta kétoldalt. 


- Néha az öröm lóháton születik -— vélte Bozsó Pongrác, s 
megropogtatta Kicsi Jankót karja között, olyan keményen, hogy kis 
híján rajta ragadt a bőrkötényén. 

- Nálam is több szerencséd legyen! — búcsúzott a legény, s 
megrántotta a zablát. 


Egy táltos se jobban, úgy eliramodott vele a holdas homlokú sárga 
mén. Fütyült a levegő Jankó fülében, s az útmenti jegenyék úgy 
dőltek el mellőle, mint kalászok a kasza nyomán. Alig gondolt bele, 
hogy lóháton ül, saját lova hátán, s az esztena elé ért. A csődör 
leszegte a fejét, dobbantott türelmetlenségében, s patája alól óriási 
bolhákként pattantak a levegőbe a fagyott juhgalacsinok. 


- Hejh! - kurjantott föl Kicsi Jankó, mert egyszerre két dolog 
jutott eszébe; Anyicska és a darutoll-forgó, amit a budai 
tollkötőmestertől kapott, jó szolgálata jutalmában. Odakötötte lovát 
az esztena kapufájához, ő maga meg rohant a kunyhóba, előkereste 
a forgót, odatűzte kalapja mellé. Hadd lássa Anyicska, hogy lova 
van, forgója van, hadd lássa a számadó, hogy nem koldushoz adja a 
lányát. 

- Jankó lelkem! - kiáltott Anyicska, amint meglátta, s földbe 
gyökeredzett a lába, úgy elgyönyörködött rajta. 


- Milyen szép vagy! Milyen szép vagy! -— ismételte minduntalan. 


- Nem ő szép, a ló szép — jegyezte meg kurtán a számadó, akit a 
lárma előcsalt a putrijából. 


- Az enyém - jelentette be büszkén Kicsi Jankó -, most kaptam 
nagy jó uramtól, nyergestül, szerszámostul. 


Odacsődült néhány juhász, néhány katona, útban az udvarház felé 
- oda a vincellér rosszkedvűen, tímárok a szomszédból. Ahányan 
voltak, mind nézték, csodálták a holdas homlokú mént, s nem 
fogytak ki a dicséretből. Amíg a hátas lekötötte figyelmüket, nem 
történt semmi említésre méltó. Ám a rosszkedvű vincellér, aki épp 
akkor kapott kosarat Anyicskától, a lóról a legényre pillantott, meg 
akarta nézni tüzetesebben szerencsés vetélytársát. 

- Hát a te fejedből milyen csirke költ ki? -— kérdezte, s erre 
mindenki a tollforgóra bámult, a zsíros, koszette kalapon. A 
kékesszürke darutollak olyanformán hajladoztak az enyhe szélben, 
mintha valami ma? dár iparkodna kibújni a tojásból, háttal a 
világnak. 

— Ki ült a fejeden, míg kiköltötte? — kérdezte egy talpas katona. 

— Kocsis Panka kotlotta ki, a legrusnyább fenekű vénasszony — 
mondta a számadó élvezettel, hogy megfizethet a bojtárjának. 

- Ráülnie sem kellett a kotlónak — toldotta meg a vincellér -—, 


maga dugta fejét a költőhelyre. 


— Egyszer kis híján bentragadt — folytatta a számadó, s röhögött, 
csúnyán, mintha zabbal kínálnák. Röhögött a vincellér teli torokból, 
a katonák, a juhászok a tímárok, mind hahotáztak. 


- Hárman húzták ki, öten fürdették! - mókázott tovább a 
vincellér, már-már fuldokolva. 


- Akkor fényesedett meg a szeme. Merthogy csillagszeme van! — 
mutatott rá a számadó. 


— Micsoda? - kérdezték többen. 


—- Nézzétek csak meg. Olyan a szeme, mint az eleven csillag. Maga 
mondta. Meg is látott mindent a Kocsis Panka szoknyája alatt. 


— Fiaázik a csillagszemű! — kiáltott a vincellér. 


A boldogság s a büszkeség, ami idehozta, úgy megfagyott Kicsi 
Jánkóban, hogy nem találta meg a szavát. A szája széle reszketett, s 
verejték verte ki egész testét. Hirtelen belevágta a sarkantyút a 
holdas homlokú sárga ménbe, s elszáguldott szélsebesen. Amazok 
meg kórusban kiáltoztak utána: 


— Csillagszemű! Csillagszemű! 


Hagyta a lovat, vigye amerre kedve vonja, szégyenében azt sem 
bánta volna, ha kirőpíti a világból, annyira fájt, hogy így csúffá tették 
menyasszonya előtt. Eljátszotta a becsületét, el a boldogságát, 
máshoz aligha foghat, minthogy nyakába keríti az országutat, s a 
szerencsére bízza sorsát. Inmáron, hogy lova, nyerge van. egyéb 
nem szükséges a vitézkedéshez, mint egy jó szablya, azt meg 
valahogy megszerzi a végeken. Mindenre gondolt, csak arra nem, 
hogy még egyszer szembe nézzen Anyicskával; egyet sóhajtana, és a 
lelke is vele szállna, ha látná, hogy a lány mulat rajta. 


Három ember ugratott eléje, hadonászott valamennyi, míg meg 
nem állt. Aztán az egyik megkérdezte: 


—- Hova rohansz, te? Az amott a püspök földje, őhozzá készülsz 


vendégségbe? 
- Azt éppen nem - válaszolt Kicsi Jankó, azzal megfordította 


lovát, s száguldott vissza az esztenához, hogy feltarisznyáljon s 
világgá menjen, amint eltervelte. 


- Csakhogy megjöttél! — szólalt meg Anyicska, aki a kunyhóban 
várakozott rá. Többet nem mondott, hanem átölelte, csókolta, ahol 
érte, cirógatta, dédelgette, mindaddig, míg el nem lágyult a legény, s 
nem fizetett csókkal a csókért, öleléssel az ölelésért, édes 
szerelemmel édes szerelemért. 


- Inkább a kútba nyúvasztom magam, ha a tiéd nem lehetek — 
suttogta a lány -—, megmondtam apámnak meg a vincellérnek. 


Kicsi Jankó pedig a homlokát kezdte tapogatni, keresgélt, kutatott 
rajta, és semmiképpen nem akart belenyugodni, hogy nem leli, 
aminek igazság szerint ott kellene lennie. Anyicska nagy 
érdeklődéssel figyelte, s a nagy érdeklődéstől kissé kinyílt a szája. 


- Ugyanbizony mi híja van a fejednek? -— kérdezte, mikor már 
megsokallta a meddő kotorászást. 


- Nem látsz rajta semmit? — tudakolta nagykomolyan. 
- Csak aminek ott a helye. 

— Nem ütközik? 

— Mi ütközne? 

— Hát a szarv. 

—- Az minek neked? 


- Kinek nincs több esze az ökörnél, megérdemli, hogy szarv 
sarjadjon a fején. Nekem pedig annyi eszem sincs, mint a tinónak. 
Világgá akartam menni, holott harmadnap elsorvadtam volna 
nélküled. 


- Elsorvadtam volna én is -— mondta Anyicska -, nincs nekem 
csak egy szerelmem, s az életem sem hosszabb annál. 


— Hej! — sóhajtott Kicsi Jankó - elfakadok mindjárt sírva, ha ilyen 
szépen szólsz. 

- Okosabbat is találhatnál... — kapott a szóba sebesen Anyicska, 
de aztán csak pirult, huzakodott, vállát vonogatta. Sokáig szánta rá 
magát a beszédre, akkor is olyanformán, mintha nem azt folytatná, 
amit megkezdett, holott csak kettőt lépett egy helyett: 


— Merthogy én már nem megyek haza a szüleimhez... 


Becses kincs a jó ló mindenhol, a pusztán még inkább az, s Kicsi 
Jankó nem is gondolt másra, míg el nem látta, ahogy kellett. Frissen 
csutakolva, fénylő szőrrel, a holdas homlokú mén jóízűn ropogtatta 
a szénát, olykor fújt egyet, remegtek rózsaszín cimpái. A gyöngén 
lengedező szél muzsikaszót, vidám kurjantásokat hozott az udvarház 
felől, ahol ünnepeltek. 


Kicsi Jankó mélyet szívott a zamatos estéli levegőből, aztán 
behúzta maga mögött a  pásztorkunyhó ajtaját. Odalépett 
Anyicskához, s alighogy magához szorította, látását kioltotta a 
szerelem. 

Nem maradt emlékezete, mi minden háborgatta a püspök lelkét, 
mialatt dicstelenül futott a veszedelem elől. Van akinek az elméje 
ilyenkor a múltba fordul, megbánja bűneit, javulást fogad. 
Ambrusnak azonban még az a babonás gondolat sem jutott eszébe, 
hogy a bíborossága erősen balul kezdődik, ha már az első lépés után 
ilyen tetemesen hátrálnia kell. Nem alkudozott a szerencsével, nem 
kért tőle s nem ígért neki, hanem azon iparkodott, hogy minél előbb 
felhúzzák előtte a hegyestoronyi vár leeresztő hídját. 


Az őrök kitárták a sorompót, a vértesek hosszú szalaggá nyúlva 
özönlöttek be mögéje, s rohantak tovább, a külső vár hídja felé, 
ahogy illik: elöl a püspök. Lomhán magasba emelkedett a vérengző 
fogó levonó-gém. Ambrus lovára hasalt, válla közé húzta fejét, bele 
ne ütközzék a hegyes végű karókba. Nyers reccsenéssel a gém 
visszazökkent helyébe, s elrekesztette az utat az üldözők elől. 


- Nyakunkon a bitangok! Fegyverbe! — bődült el Ambrus, aztán 
mélyet lélegzett. Dőlt a pára róla, dőlt a lovakról, lengedezett, 
foszladozott a hideg levegőben, mint valami ébredező láp, úgy 
párolgott nemsokára az egész tágas udvar. A várfal és a sorompó 
közötti térség csatazajtól visszhangzott. 


Ambrus leoldotta combvértjét, lábvértjét, hogy könnyebben 
mozoghasson, s nem fukarkodott a hadiparancsokkal. 


Loholtak a szolgák, az apródok, levágódott a belső vár csapóhídja, 
emitt valaki fegyvereket osztott, másutt pálinkát mértek, ágyút 
vontattak, sárga nadrágos talpasok rohantak, hogy elfoglalják 
kijelölt helyüket. A kastély ablakában feltűnt Dorica fehér arca; egy 
darabig integetett  keszkenőjével, s  kedveskedőn szólította 
nagyhatalmú urát, de aztán eltátotta a száját, s repeső szemmel 


figyelte a fejvesztett kapkodást. Mögötte a fiatal várkáplán ácsorgott, 
s habár cudar módon fúrta oldalát a kíváncsiság, mi mehet végbe 
odalent, mégsem lépett előre, úgy megejtette, amit az ablakon 
kihajló Doricából látott hátulról. 


Barna kámzsában a füstösképű deák sietett át apró léptekkel az 
udvaron. Gazdája rendelte magához. Hajadonfőtt volt, koponyája 
közepén parányi holdhoz hasonlatosan világított a tonzúra, daróc- 
csuhája suhogott, szeme a püspököt kutatta a futkosó emberek 
között. A kapubástyán lelt rá, két ágyú közül nézett a sorompó 
irányába. Kihalt volt már a térség, vészjóslón elhagyatott. Darkóczy 
emberei eltakarodtak, s magukkal vitték az őrséget. A f$hér havon 
egy döglődő ló fetrengett. 


— Hol bujkáltál idáig, te koszos kapucinus? — kérdezte a püspök. 


- Nagy jó uram számadásaiban böngésztem, míg a szolga föl nem 
vert. 


- Cselt vetett az ebszülte fattya - fakadt ki Ambrusból a 
méltatlankodás -, legjobb lovaim,  fegyvereim odavesztek, 
katonáimat foglyul ejtette. 


— Felségsértés! — mondta a barát, majd fölemelte két aszott karját 
az égnek - istenkísértés! 

- Nincs igazság ezen a földön - köpött egy vastagot Ambrus a 
várárokba -, utóbb még ide is betör. 

— Az égi hatalmasságok sohasem fogják megengedni! 


A püspököt azonban nem győzte meg ez az érvelés, továbbra is a 
távolba kémlelt, majd hirtelen elöntötte a düh: 


- Rútul becsapott a lókötő. Én azt hittem, hogy feleúton se tart 
Bécstől idáig, ő meg hazajött titkon, így csalt kelepcébe. Tőzsér az, 
nem nemesember. 


— Annak is az alja — toldotta meg a csuhás alázatosan. 
A püspök összevonta tüskés szemöldökét: 


- Nem azért tartalak, hogy amit mondok, megismételd, varas fülű 
kapucinus. 


- Nem, nagy jó uram - vágta rá amaz sietősen. 


- Ne visszhangozz, mint az üres hordó! — rivallt rá Ambrus. — 
Tanácsos elméjű diákra van nekem szükségem, nem bólintóra. 
Módold ki, miként védekezzem, ha rám tör a zsivány! Minél 
hamarabb jössz az okos tanáccsal, annál biztosabban ül a fejed a 
nyakadon. 

A barát nagyot nyelt, mélyen meghajolt, s apró lépésekkel hátrálni 
kezdett. 

- Hová mégy? 

- Imádkozni a kanolnába; hopy az úr megvilágítsa elmémet. 

— Itt világítsd meg az elmédet — förmedt rá a püspök, s az egyik 
ágyútalpra mutatott, ahova a barát lekuporodott nyomban, s ahogy 
bírta, összehúzta magát. A püspök az ajkát harapdálta, a láthatárt 
kutatta aggodalmasan s számbavetette fegyvereseit,  ágyúit. 
Minduntalan faggatódzott, vajon az ő hada erősebb-e vagy a 
Darkóczyé? 

A deák lesett, figyelt, hogy mikor állhat elő a jó tanáccsal, amit ura 
vár tőle. Volt magához való esze, tudta, mit kellene tennie. Csakhogy 
nagyúrnak éppolyan bajos tanácsot adni, mint amilyen könnyű. 
Azért körlnyű, mert minél nagyobb úr valaki, annál több 
bolondságot követhet el. Bajos pedig azért, mert sok embernek 
olyan a természete, hogy inkább gyötrődik, retteg, álmatlanul 
hánykolódik ágyán, olyannyira irtózik az okos cselekedettől. A 
püspök ilyen ember volt. 


- Kegyelmes nagy jó uram - szólalt meg végtére a csuhás -, 
taoasztalta; s a történelem is ezt tanúsítja, hogy az olyan katona, aki 
megkapta zsoldját s minden egyéb járandóságát, vitézebben támad 
az ellenre. Ha nagy jó uram hallgat rám, hű szolgájára, tüstént 


kifizetteti a zsoldot, és pálinkát is méret a fegyvereseknek, hadd 
forrjon fel a vérük. 


- Igazad lehet — vélte Ambrus. -— De miért szólsz ilyen későn? 
Miért figyelmeztetsz csak most, a végveszély órájában, ebadta 
csuhása? 


- Most világosodott meg az elmém - válaszolt a deák, s 
köszönetképpen hálásan pillantott a túlvilági birodalom felé, melyet 
haragoskék felhők takartak el a halandók tekintete elől. 


- Ha kivégeztetlek, fáklyatartót faragtatok a koponyádból, hadd 
legyen világosabb. Szaladj a kulcsárhoz, s fizessetek!. 


Nem kellett biztatni a deákot, már röpítette a buzgalom, hogy 
minél távolabb kerüljön urától. Az udvarház fölfegyverzett népe, 
meg a várkatona kedvetlenül gubbasztott a lőrések mellett, 
unalmukban az árok vizébe köpködtek, egyik-másik a puszta kövön 
elterülve horkolt, néhányan  kockáztak, Rongyosok voltak, 
torzonborzak, soványak. A szemekben gyanakvás égett. Mihelyt egy- 
egy csoport megpillantotta a közeledőket, elnémult minden ember, s 
mint megannyi éles penge szúrt a tekintetük. A füstösképű barát 
félt, s világosan érezte, mint pattognak a lúdbőr szemcséi a hátán. 
Most érte csak föl ésszel, milyen bölcs tanáccsal látta el gazdáját. 


- Igyatok! Igyatok! -— biztatta őket, nehogy elgondolkozzanak, 
nehogy ráébredjenek, hogy az uradalom sorsa az ő kezükben van, s 
azzal együtt a püspök sorsa is. 

— Szorul a nyakukon a hurok - dörmögte egy öreg paraszt. 

- Igyál! — mondta neki a barát - igyál, s mindjárt meglazul a 
szorítás. 

— Rajtuk szorul, minket fojt — szólalt meg valaki a sötétben. 

Mire végére jártak hivatásuknak a deák és a kulcsár, a püspök 
kincstárának már csak híja volt, tartalma semmi. Ezen 
gondolkodóba estek, azaz inkább azon, hogy hatalmas uruk 


bizonyára nem fog örülni ennek a hírnek, s nekik sem lesz okuk 
vigalomra. Bölcsen úgy döntöttek tehát, hogy behúzódnak valami 
eldugott zugba, és jóllakással mulatják idejüket. 

Estébe hajlott már az idő. A  kapusbátyán mindenki 
elcsöndesedett, s lecsöndesedtek a katonák a várfalon. Erőltette 
szemét a püspök, a porkoláb s a pattantyúsok. Eleinte alig 
hallhatóan, később egyre határozottabban hallatszott, hogy lovasok 
közelednek. Kis idő múltán sötéten homályló folt tűnt föl a havon, s 
ahogy egyre növekedett, úgy hatalmasodott a kemény földet tipró 
paták dobaja. A tárva-nyitva vesztegelő sorompónál szétszakadt a 
folt, s nyúlongani kezdett a várkapu felé. 


Nemsokára kürtjel hangzott föl, majd Pribék Lukács rekedt 
kiáltása, hogy ne jusson eszükbe lom, nem ellenség érkezett. A 
magasba húzott levonó-gém alatt beözönlöttek az udvarra a 
bőrzekés martalócok. Mindannyi oldalán degeszre tömött tarisznya 
duzzadozott, a lovak farán teli átalvető. S ahogy a sereg fújtatva egy 
csomóba terelődött, a levegőt nyers pálinkabűz töltötte meg. 


Pribék Lukács elmondta, hogy miután martalócai elvégezték 
feladatukat, s rajtaütöttek Darkóczy fegyveresein, hogy előkészítsék 
a derékhad támadását, összegyűltek a megbeszélt helyen, s portyára 
keltek, kötelességük szerint. 


- Két gazdag falut prédáltam fel, nagy jó uram - dicsekedett 
zsírosan fénylő ábrázattal Pribék Lukács -, negyvenhat lovat 
elhajtottam. Lent rúgják a havat az udvaron - türelmetlenek, nem 
abrakoltak. 


- Istennek tetsző cselekedetet vittél végbe — mondta a püspök 
elérzékenyülten -, te hoztad ma az első jó hírt. Megáldalak. 

- Mást nem hoztál? - kérdezte, miután keresztet vetett a 
martalócok hadnagyára. 


- Tizenkilenc szekeret raktam meg zsákmánynyal, s ami barmot 
összeverfettem, harminc hajtó tereli. Örséget rendeltem melléjük, 


rajtuk ne üthessenek. 


— Jóvá tetted a hibádat — nyilatkoztatta ki a püspök ünnepélyesen 
—, viselheted tovább a fejedet, nem tűzetem karó hegyére. 


Pribék Lukács féltérdre ereszkedett, s köszönetképpen ajkával 
érintette nagyhatalmú ura páncélingének csücskét. S mivelhogy 
ilyen helyzetben találta á kérdés, nem emelkedett föl, míg el nem 
mondta, hogy hazatérőben semmi jelét nem tapasztalta Darkóczy 
hadikészülődésének. 


Darkóczy uram valóbán nem tervezett egyelőre semmit, hiszen 
amit akart, végbe vitte. Hájnalban takarosan elköltöztette a 
hegyestoronyi uradalom négy falvát, jobbágyostul, barmostul, még a 
faházakat is lebontotta és elszállíttatta. Néhány putrinál, düledező 
ólnál egyéb nem szomorkodott a helyükön. Eltűnt négy falu. A 
parasztok énekelve vonultak új gazdájukhoz. 


A püspök javában horkolt mennyezetes ágyában, mialatt a 
rettenetes újság bejárta a palotát, s költögette a rémületet útjában. 


Másnap Ambrus derűs jókedvvel ébredt, s királyi étvágyában 
csaknem egy fél borját felfalt. Hunyott szemmel pihegett az 
élvezetes megpróbáltatás után, két szőrös karját a selyematlasz 
takarón nyugtatta. orcáit foltok élénkítették. 


Három halk koppanás után besirült az ajtón a nyurga, ösztövér 
udvarmester, óvatosan köhintett, hogy észrevétessé magát, de alig 
pillantott rá Ambrus, máris félre sunyított. 

— Miért nem nézel a szemembe, te lábrakelt csontváz? — kérdezte 
a püspök. Az udvarmester szorongva kezdett mondandójába, mert 
jól tudta, minő veszélyek eleibe megy. Be is következett 
irgalmatlanul, amitől félt. Még végére sem ért a vészhírek 
felsorolásának, Ambrus lekapott a falról egy öreg alabárdot. 

—- Ezért sunyítottál, mi? Ezért nem néztél a szemembe, mi? 


Bizonyára kioltotta volna udvarmestere életét, ha az megvárja, 


míg megteszi. Helyette egy ládán töltötte ki dühét, miszlikbe vágta, s 
a romjait szerte rugdosta. Aztán gondolkodni kezdett, mitévő 
legyen, de hamarost rájött, hogy nem azért eszfr annyi ember az ő 


kenyerét, hogy ne másokat gondolkoztasson maga helyett. 


Felöltözött, összekürtöltette csatlósait, hívatta az udvarmestert, a 
bakót, méltósággal alálépkedett a lépcsőkön, s benyitott a 
félhomályba borult lovagterembe. 


Fegyveres csatlósait félkörben állíttatta föl maga mögött, széltől a 
hóhért, hogy mindenki láthassa, s megteljenek a szívek az 
alkalomhoz illő szorongással. S mikor már a kardok nem csörögtek, 
s egyéb nesz sem bolygatta a csöndet, mint az egybegyűltek 
lélegzése, Ambrus így szólt az udvarmesterhez: 


-— Hívass ide minden okos embert a palotából! 


Ilyén talányos parancsot soha nem kapott az udvarmester. Nem 
értette, de nem mert úgy tenni, mintha nem értené, hanem 
lehorgasztott fejjel, tétován kibotorkált a lovagteremből. Odakünt a 
hűvös levegőben mélyet sóhajtott, s mérlegelni kezdte, ki okos, ki 
buta a töméntelen udvarnépből. Bajos az ilyesmit eldönteni, 
elszalasztotta hát a közelben lebzselő szolgákat sorra mindenki után, 
aki eszébe jutott. 


Nemsokára feltűnt az udvaron a kulcsár, a káplán, a füstösképű 
deák, a porkoláb, a busafejű ispán, a martalócok hadnagya, a 
főpohárnok. Valamennyi nyugtalanul faggatta, ugyanbizony kedvező 
vagy vészes események vannak-e készülőben? 


Az udvarmester, miután bekísérte az okosok kicsiny csapatát a 
püspök elé, szerényen megkérdezte, hogy ő maga maradjon-e vagy 
elmehet. 

- Annyi hasznát te is veszed az eszednek, mint a többi - válaszolt 
a pöspök gonosz vigyorral. 

Ambrus pedig beszélni kezdett: 


- Mindnyájan rászolgáltatok a csúfos halálra.  Silányan 
sáfárkodtok uratok javaival. Üres a kincstáram, se katonám, se 
fegyveresem nincs elég. Istentelen ellenségem erősebh, mint valaha. 
Ez egyszer megkönyörülök rajtatok, hátha valóban velő s nem 
rothadt tök tölti meg a koponyátokat. Kegyelemből tömlöcbe 
vettetlek. Szorgalmasan tanakodjatok, mert onnan ki nem jöttök, 
míg módját nem lelitek, honnan szerezzek pénzt, katonát, fegyvert! 


A csatlósok közrefogták a palota bölcseit, s nemsokára süketen 
dörrent mögöttük a tömlöc tölgyfa ajtaja. 

A boldogság marasztalta, a kötelesség sarkantyúzta; Kicsi Jankó 
nem egykönnyen határozott, maradjon-e vagy kiugorjék az ágyból 
Anyicska mellől, aki fél karral puhán átölelte álmában. Talán így 
akarta emlékeztetni, tud ő két karral is ölelni, szorosan, tapadón, 
ahogy egész álló éjszaka buzgón bizonygatta. Kicsi Jankót erősen 
unszolta a hajlandóság, hogy azon nyomban újabb bizonyságot 
szerezzen, de várták a juhok, várta a munka, sóhajtott hát, s már 
ballagott az esztena iránt. 


Gondolt ő arra nemegyszer, hogy a számadóval szót kell váltania, 
mégis meglepődött, amint megpillantotta. Fél farral a vályú szélén 
üldögélt az öreg, kucsmája a haja tövén, s nem maga elé nézett, 
szokása szerint, hanem a messziségbe, s nem morcosan, hanem 
mosolyogva. Mindennek a tetejében még fütyörészett is, vékony 
hangon, takarékosan, de igen jeles jártasággal. Hunyorgott hozzá, 
huncutul, s untalan odabökött kucsmájához, az meg egyre 
magasabbra kapaszkodott a homlokán, s egyre többet hagyott 
szabadon sárgára őszült hajából. 


Vidáman köszöntötte, s mikor látta, hogy az öreg nem komorul el 
láttára, öröm hajtott ki a szívében, hogy végre mégis megenyhült 
iránta. 

- Nem sajog a szeme? - tudakolta. 

— Jó szerszám az, miért sajogna. 

- Hogy nem mást lát, hanem engem? 

— Belefér az ég, bele a föld, éppen te ne férnél bele? 


Jankó még gyanakodott valamelyest, hátha másként érti az öreg, 
mint ahogy ő gondolja. Megkérdezte hát: 


- S nem szúr, ha én is benne vagyok? 
— Még a püspök se szúrná most, akkorára dagadt a jókedvem. 


- No akkor vígadjunk együtt - javasolta a bojtár, lezőttyent a 
vályú szélére, összecsücsörítette az ajkát, s fütyült, együtt a 
számadóval. Ez kissé feléje hajolt, néha rosszallóan pillantott, 
helyeslően intett máskor. Fütyültek példás egyetértésben, amíg 
tartott a nótából, aztán az öreg így szólt: 


— Hol van a lányom? 

— Alszik. 

- A kunyhóban? 

— Ott. 

- A te kunyhódban? 

— Ott. 

Az öreg egy darabig ingatta a fejét, de haragosnak most sem 

látszott, inkább tűnődőnek. 


- Ha már így rokonságba keveredtünk, te Csillagszemű — mondta, 
s a tömérdek ránc az ábrázatán mind megrezzent -, hadd kérdjem 
meg, jó ura leszel-e? 

- Fejem vegye, ha hamisságon fog! 

- Csakhogy te leshányó fajta vagy ám, fondorkodó, csűrő-csavaró, 
s én meg másban soha nem hittem, mint amit a szememmel láttam. 


Jankó közbe akart vágni. A számadó fölemelte kezét, úgy intette 
hallgatásra, ő maga is néma maradt, a rögöt kapirgálta maga elptt. 


— Szereted-e? — kérdezte hosszú szünet után. 
- Az életemet sem jobban. 


- Hm - mormogott az öreg, lehajolt, s nagy gonddal parányi gúlát 
rakott egy sereg fagyott rögbőL 


- Csakhogy te csavaros eszű ember vagy — kanyarodott vissza, 


ahonnan elindult volt -, s én csak abban hiszek, amit magam 
tapasztaltam. 

-— Tegyen velem próbát! - ajánlotta Kicsi Jankó. 

- Nem bánom - egyezett bele az öreg -, de akkor szólítsd ide 
Anyicskát. 

Azzal elballagott az ól iránt. 

Anyicska és Jankó ott találták. Éppen a holdas homlokú sárga 
mént vizsgálgatta tüzetesen, akárcsak a legény, mielőtt kiválasztotta 
magának. 

— E kié? — kérdezte. 

— Az enyém - válaszolt Kicsi Jankó. 

— E? 

— E! 

Az öreg tovább tapogatta a hátast gyöngéd kézzel, gyönyörködve; 
Jankó szénát vetett eléje. Anyicska kócos haját simogatta a 
sarokban, nem mert apjára nézni, az meg mintha észre sem vette 
volna. Besündörgött az ólba Orbán is, kinek-kinek gondosan 


megszagolta a bocskorát, aztán elterült, s kilógatta hosszú, piros 
nyelvét. Az öreg ellépett a lótól, s ránehezedett a botjára. 


—- Azt mondtad, tegyek próbát? 


— Állom is. 

- Azt mondtad - folytatta a számadó -, hogy a lányom az 
életednél is jobban szereted? 

— Azt én! 


- Nagyot mondtál — bólintott elismerőn. 
- Nem nagyobbat az igazságnál. 


- Jóiramú ló, nem farkcsóváló, nem is rúgós — méltatta a holdas 
homlokú mént a számadó, aztán Anyicskát kezdte paskolgatni 


apaian, vállon, faron: — ez se rúgós. 
— Miért volna az? — kérdezte Kicsi Jankó. 


- Kezes, dolgos fehérnép - folytatta az öreg, mintha csak most 
találkozna először a tulajdon lányával. — Nem egy - két lovat is 
megér. 

— Miért mondja? - kérdezte a legény — maga nem adott lovat érte. 

- Tegyek próbát, biztattál? Igaz-e? 

— Igaz. 

-— Azt mondtad, jobb szereted az életednél? 

— Azt. 


- Nekem az is elég, ha ennél a lónál jobb szereted. 


Kicsi Jankó a holdas homlokú ménre nézett, az halkan, 
figyelmeztetőn fölnyerített, s meglobogtatta lombos szőke farát. 
Aztán Anyicskára siklott a legény tekintete, megtapadt rajta, 
simogatón, dédelgetőn. Hirtelen elsápadt, behunyta a szemét, s egy 
pillanatig mozdulatlanul állott. Úgy érezte, mintha ketten kétfelé 
húznák a szívét, egy harmadik meg rossz késsel metélné középütt, 
ahol leggyötrőbben fáj. 


Mélyen fölsóhajtott, mint aki álmából ébred. Azzal eloldotta a 
holdas homlokú mént, a kötőféket a számadó markába dobta, maga 
sarkon fordult, s kiment az esztenába. Orbán farkcsóválva szegődött, 
kullogott utána. Lehajolt, megsimogatta: 


— Ezért fütyörészett hát az öreg, ezért feszengette a jókedv gyarlón 
cserzett ábrázatát. Mi meg hátas nélkül maradtunk. 


- Sajnálom, hogy nem születtem lónak — mondta Orbán, mert 
megesett a szíve gazdáján. 


Anyicska aznap este jegykendőt adott vőlegényének, s 
valahányszor szabad ideje volt, szorgalommal hímezgette a cifra 
gatyamadzagot. hogy minél hamarabb elkészüljön, s ahogy illik, 


lelógó vége hites ura hasa táját ékesítse. Meglátszott rajta messziről, 
hogy szerelemben született ez a gatyamadzag. Oly széppé sikeredett, 
hogv lányok, asszonyok, férfiak csodájára jártak, s aki 
gatyamadzagról álmodott, annak a szeme előtt csak ez jelent meg. 
Mgeg is fogadta Kicsi Jankó ünnepélyesen, hogy le nem veszi többé, 
ha egyszer behúzta a gatyájába. 


Eleven csillagként ragyogott a szeme eddig is, a menyegző után 
megkétszereződött a csillogása. Amerre elhaladt, vidáman csapongó 
füttyszó kísérte, úgyhogy sohasem kellett kutatni utána, akinek 
dolga volt vele, fülelt egy pillanatig, máris tudta, hol találja. 


- Gyere csak, te Csillagszemű! — szólította hol ez, hol amaz, így 
emlegette a botosispán, a várnagy, talán maga Darkóczy uram is, 
olyan szertelenül elterjedt a híre, mióta a tollforgóval megtréfálták. 


Anyicska és Jankó boldogan élt a kunyhóban, az esztena mellett. 
Az idő múlása nemhogy lecsippentett volna szerelmükből, inkább 
tetézte napról napra. Valami híja azért mégis volt a boldogságuknak, 
s ez bizony gyakorta elbúsította őket. Kicsi Jankó sokszor 
felsóhajtott: 


- Hej, Anyicska, Anyicska, mennyit serénykedünk, mennyit 
buzgólkodunk, hogy hárman legyünk, aztán mégis ketten vagyun 
még mindig. 

Anyicska ilyenkor természetesen lesütötte szemét, egy darabig 
hallgatott, de végül azért kibökte, amit gondolt: 


— Ne csüggedjünk, édes uram. 


Foganatos tanács volt ez. Valahányszor egyikük búnak 
ereszkedett, a másik mindjárt ott termett, s vigasztalta nagy 
iparkodással, míg csak fel nem derült. így kutatgatták hosszát, 
mélységét tengernagy szerelmüknek: honnan is sejthették volna 
szegények, hogy a veszedelem megeredt már feléjük? 


Hasznosan kisátánkodta dolgát a püspök, mikor egyazon 
tömlöcbe záratta, ahány okos ember díszítette udvartartását. 
Amazok addig tanakodtak kenyéren és vízen, addig forgatták, ami 
megtermett az agyukban, addig kérdezgették a börtön tapasztalt 
patkányait, mígnem végére jutottak bajos megbízatásuknak, Mire 
hetedszer üzent be hozzájuk Ambrus, büszkén válaszolták a 
tömlöctartónak, tudják már, mivel virágoztassák fel a kátyúba 
csusszant uradalmat. 


Felcsődítette őket Ambrus a lovagterembe, maga komor volt, az 
ajtókat megőrzette fegyvereseivel, hadd lássa mindenki, hogy 
nagyhatalmú uruk nem tréfál. Meggyötörte őket cudarul a nyirkos 
börtön, az uradalom bölcsei a kandalló köré húzódtak, sütkéreztek a 
kicsapó melegben. Gyászosan festettek mindannyian, a deák 
tonzúrája megsárgult a sanyarúságban, s olyanféle fénnyel 
csillogott, mint az érett sajt, melyben már bozsog a kukac. Pribék 
Lukács sűrű fekete hajába pókhálók fonódtak, aki látta, azt hihette, 
megőszült bújában. A káplán homlokát kelések éktelenítették el, a 
penészverte kenyér sem volt rútabb az ábrázatánál. Süvöltött a láng 
a széles kandallóban, a szolgák hiába dobáltak rá unos-untalan 
fenyőgallyat, nem annak az illata töltötte meg a termet, hanem a 
börtön fanyar doha. 

- Büdösek vagytok - korholta őket Ambrus -, s még ezerszer 
büdösebbek lesztek, ha nem okosat fiadzott az elmétek. 

- Nagy jó uram - lépett elő Ambrus intésére a deák vigyázatosan, 
hogy ne távolodjék el nagyon a melegtől. Megfontoltan beszélt, s 
amit mondott, bölcsen elrendezte, az apraját rakta az eleire, a 
vastagját a végére. Ahogy hallgatta, a püspök komor arca fokonként 
felderült, végezetül kajánul elvigyorodott. 

—- Okos emberek vagytok - jelentette ki elismerőn. 


Mire a dohos, penészes, pecsétes, foltos, borostás, pókhálós 


gyülekezet boldogan elmosolyodott. 
— De én sokkal okosabb vagyok nálatok - folytatta Ambrus. 


Ekkor meg sorra sötétült el mindnyájuk arca, aggodalom ülte meg 
a lelküket. 


- Merthogy én rájöttem, miként lehet kicsalogatni belőletek az 
észt. S hogy ezentúl is megtegyétek javamra, amire elegendők 
vagytok, mindenkor tömlöcbe vettetlek benneteket, ha nem terem a 
fejetekben okos gondolat. Most pedig áztassátok le $ szutykot gyarló 
porhüvelyetekről. Holnap hadba szállunk. 


Nagyhatalmú férfiú volt Ambrus, úgy történt, ahogy bejelentette. 
Másnap reggelre összegyűlt seregének maradéka az udvaron. 
Nemsokára havas mezőkön át vágtattak a foglyul esett várnagy 
birtoka felé. Elsőnek azt foglalták el, csak azután került sor a 
többire. Szélnek eresztették a nemeseket, a jobbágyokat pedig az 
uradalom belsejébe hajtották, kereket ne oldhassanak véletlenül. 


Kurtanemesek voltak a kárvallottak valamennyien, birtokuk nem 
több néhány jobbágyteleknél. Ha tízszerannyi ember lakik ezen a 
jószágokon, az sem lett volna elég a püspöknek, úgy 
megfogyatkozott az uradalom népe. A megsanyargatott bölcsek 
azonban erre is gondoltak a tömlöc fenekén, így hát hatodnapra 
felkerekedtek emberfogásra, egy közeli mezővárosba. 


Éppen erdő elé értek, mikor a fák közül egy lovas tűnt elő, ráhajolt 
hátasa nyakára és sarkantyúzta, ahogy erejéből tellett. Sietős 
lehetett az útja módfölött, mert se előre, se hátra nem nézett, s 
hajszálon múlott, hogy bele nem rohant a fordulónál a püspök 
ráérősen poroszkáló népébe. Tajték borította a ló szügyét, lovasa 
összetörtnek látszott. 

- Örülök, hogy nemes embert vetett utamba a jószerencse — 
mondta hosszú lélegzet után -, haramiák támadtak rám, 
fegyvereseimet tőrbe csalták, magam véletlenül menekültem meg. 


Alig ért idáig elbeszélésében, néhány marcona útonálló vágtatott 
elő a fordulóból. Amint meglátták a püspök katonáit, a kurtazászlós 
kopjákat, a csillogó szablyákat, vérteket, megrántották a kantárt 
zömök, erős lovaikon, s illára vették a dolgot. 


- Adjon segítséget kegyelmed - folytatta a lovas -—, fogjuk el a 
bitang fattyakat. A király embere vagyok. 


— A királyé? -— kérdezte Ambrus. 

Amaz díszes bőrtarsolyára csapott: 

— Adót szedek a királynak. 

— Viszed az adót? 

- Most már bizonyosan elviszem ahova szükséges -— mondta a 
lovas derűsen -, ha kegyelmed nem bukkan föl, azóta a havat 
harapnám az árokban. Fáradt a lovam, utolértek volna. Csak hát a 
gondviselés nem engedte, hogy a király pénze gazok kezére jusson. 

- Áldott legyen a gondviselés -— hagyta rá a püspök ünnepélyesen 
-, nem kerül rossz helyre a király pénze. 

- Hála az égnek, nem. 


- Nem bizony — mondta a püspök, azzal kirántotta a kardját — ide 
vele! 


—- Kegyelmed akarja? — kérdezte á lovas, s a szeme kerekre nyílt. 


Más választása nemigen volt, az adószedő leakasztotta válláról a 
tarsolyt, átadta szó nélkül, s remegő inú lován nekivágott a havas 
mezőnek. A püspök vastag, érdes kacagása nyomon kísérte. 


Déltájban érték el a mezővárost. Nem mutatta más, hogy emberek 
laknak benne, mint a viskókból, házakból égnek csavarodó füst. 
Néhol a magasba emelkedett egy-egy felül havas, alább zöldesbarna 
szalmakazal, néhány ormótlan csűr, s a templom négyszögletű 
kőtornya, sipkája alatt a körbe épített vigyázóval. Az őr azonban 
nem látszott, éppen a másik oldalon kémlelte a messziséget. Ambrus 


két részre osztotta embereit, s egy-egy cserjésbe bújtatta meg őket, 
elhasalt maga is a hóban, s könyökére támaszkodva figyelt előre. 


Két martalóc oldalról megközelítette a város legszélső kunyhóját, 
mely magánosan álldogált, mintegy előőrseként a palánkon kívül 
épült többi háznak, tüzet csiholt, leoldotta íját. Nemsokára nyilakra 
szúrt égő csóvák sivítottak a nádfedélbe, az tüzet fogott, füstölt egy 
darabig, aztán csapongó lángok hasítottak a füstbe. Jajveszékelések 
közepette már tódult is ki az ajtón a kunyhó gazdája, feleségestül, 
gyerekestül: — Tűz van! Tűz van! - kiáltotta torkaszakadtából, s a 
kúthoz rohant. 


Ajtók nyílottak, jöttek az emberek vederrel, jöttek az asszonyok, a 
lányok kártyussal, dézsával, cseberrel, csikorogtak a kútgémek, 
locsogott a víz. Csak úgy feketéllett a fehér táj a tömérdek embertől; 
a palánk mögött, bent a mezővárosban megszólalt a vészharang, s 
szórta a riadt kondulásokat a hideg levegőbe. A lángok pattogva 
hajtották a füstöt az égnek. 

— Lóra! — kiáltott a püspök. 

Mire az égő ház köré gyülekezettek föleszméltek, már körülfogta 
őket a fegyveres lovasok karéja, kopják, szablyák meredtek 
fenyegetőn a menekülni készülőkre. Pribék Lukács kieresztette 
hosszúszárú négyelő ostorát, s közéje csördített a parasztoknak, 
biztatta őket, mint az ökröket szokás. Azok, szegények, té és tova 
futkostak, hátha rés nyílik valahol a menekülésre, s szólongatták 
egymást keservesen, mert az élő sövény, amit a fegyveresek alkottak, 
nem egy családot kettébe szelt. A templom harangja szinte jajgatott, 
olyan irgalmatlanul rángatta az egyházfi, az őr a vigyázón ide-oda 
cikázott, mintha nem lelné az utat lefelé. Öriási fáklyaként lobogott 
a felgyújtott ház, az ólban rémülten bőgtek a marhák. 

A püspök katonái U-alakban körülfogták a foglyul ejtett 
parasztokat, akik lehorgasztott fejjel, némán taposták a havat, 
többnyire ingben-gatyában, ahogy a tűz hírére kiszaladtak a házból. 


Minden tagjuk remegett a hidegtől, borzongtak, vacogtak, s ijedt 
tekintetük tanácstalanul fürkészte a díszes ruhájú rengeteg 
nagyurat, aki fekete csődörén várta, hogy a deák bevégezze a foglyul 
ejtett jobbágyok megszámlálását. 

- Ötvenhárom - szólalt meg, s olyan alázatos félelemmel 
pislantott nagyhatalmú urára, mint a kutya, mely nem tudja még, 
rúgást vagy koncot kap-e. 


- Gyarapodunk - dörmögte Ambrus elégedetten. 


- Gyarapodunk - ismételte még sokszor. Egy hónap alatt hat 
várost raboltak meg, kisebbet-nagyobbat vegyesen. Hajtották a 
parasztokat utakon,  — marhacsapásokon, — a hegyestoronyi 
uradalomba, ahol már épültek az új falvak a szétdúltak helyén. Égett 
a munka az emberek keze alatt, hogy fedél alá kerüljenek minél 
előbb, mert szellős színekben kaptak szállást, s majd megvette őket a 
hideg. Nem múlt el nap, hogy a botosispán deresre ne húzatott volna 
egyet-kettőt közülük, mert szökni próbáltak, s a határon elcsípték az 
őrök. 

Napkéltétől napnyugtáig zsivajgott az uradalom, ahány jel, mind 
arról árulkodott, hogy készül valami. Feketén füstölögtek a 
műhelyek kéményei, kopjahegyet, szablyát vertek a kovácsok, 
kereket gyártottak a bognárok, szerszámíjat, lószerszámot az 
íjgyártók s a szíjgyártók, serénykedtek a szabók, a gombkötők, a 
tímárok, a vargák, barkácsoltak a faragómolnárok, a harangöntők 
roppant tüzeket raktak üstjeik alá: — ágyú kellett a vár urának. 


Oldalán a fcörgő csontú, hórihorgas udvarmester, Ambrus úr fel- 
alá járkált a boltíves, zordonan visszhangzó lovagteremben. Néhány 
hete a déli határra, macsói bánságba menesztette Pribék Lukácsot 
egy jeles terv megtárgyalására a tiszteletre méltó Ibrahimmal, akit a 
martalóc hadnagy még török zsoldos korából ismert. Aznap megjött 
a hír, hogy a nevezetes látogató megérkezett a hegyestoronyi 
uradalom sorompójához. 


- Nem nyugszom, míg várát rommá, magát rabbá nem teszem! — 
fogadkozott a püspök hphérosan; amióta Darkóczy megszalasztotta, 
többet gondolt a bosszúra, mint a bíborosságra. 


Az udvarmester épp mondani készült valamit. De ekkor a 
várfokon felharsantak a trombiták, s török sípok vijjogása válaszolt 
hangjukra messzebbről. 


— A tiszteletre méltó Ibrahim bebocsáttatását kéri -— szólalt meg az 
udvarmester. 


- Várj! — emelte fel figyelmeztetőn karját a püspök. Díszes 
karosszék állott a terem mélyén egy emelvényen, előtte tarka keleti 
szőnyeg. Ambrus rázöttyent a bársony borította ülésre, derekát 
kihúzta, egyik lábát kissé maga elé tolta, szék alá rántotta a másikat, 
s királyi tartást öltött. 


—- Add ide a pásztorbotomat — mondta aztán -, nincs párja egész 
Magyarországon. Keresd elő hamar, hadd tátsa el a száját a pogány. 


Ibrahim azonban nem tátotta el a száját ámulatában. Alighogy 
belépett, hasra vágódott tiszteletadásképpen, s mint valami esetlen 
gyík, csúszott előre, nagy-gyötrelmesen. A püspök csókra nyújtotta 
kezét, s szórakozottan a lábát is odatolta, de visszarántotta mindjárt, 
mert eszébe jutott, hogy olyan hatalmas uralkodó alattvalójától, 
amilyen a török szultánja, lábcsók bizonyára nem dukál. 

— No! - bátorította szóra a kalmárt. 

Ezt a biztatást Pribék Lukács így tolmácsolta: 

- Nagyhatalmú uram kegyeskedik szavaidat meghallgatni. 

- Bölcsességben lubickoló, fenségben tobzódó, fényességben 
fetrengő uram — kezdte a tiszteletre méltó Ibrahim, s hunyorgott 
fáradhatatlanul, mintha valóban káprázna a püspökből sugárzó 
fényben -, a gazdagságban hempergő, vitézségben dúskáló és 
tündöklésben ficánkoló Mehmet bég üdvözletét küldi neked, s 
kívánja, hogy ap emberi kor legfelső határán túl is évtizedekig éljél, 


teljében férfiúi  erődnek, pompájában  vitézségednek és 
szépségednek, napról napra gazdagabban. 

- Mondd meg neki, hogy én is — utasította Pribék Lukácsot a 
püspök -, s állítsd talpra, mert belefájdul a nyakam, ha sokáig 
nézem. 


Két lábon, emberi tartásban a pogány sokkal bizalmat keltőbben 
festett, mint mikor még egész hosszában elnyúlt a földön. 
Patyolatfehér turbánja kiválóan illett barna színű arcához, ritkás 
szemöldöke alatt megbúvó gesztenyeszín szeméhez. 


— Rááll-e a bég arra, amit kértem? - tudakolta Ambrus. 


A török erre szaporán beszélni kezdett pogány nyelvén, 
hajlongott, hunyorgott, Pribék Lukács zsíros arcát belepték a sűrűn 
serkenő izzadságcseppek. Abból, amit hallott, az világlott ki, hogy a 
derék bég készségesen segítséget nyújt ugyan, de göbölyből százzal 
kér többet, lóból kétszázzal, borból százötven hordóval, mézből 
hetven messzellyel. Egyszóval semmiből sem elégszik meg annyival, 
amennyit ígértek, hanem ráadást kíván, tetemeset, mivelhogy 
Rácországból az út idáig hosszú, s a kockázat sem csekély. 


- Micsoda?! — üvöltött föl Ambrus, s ahogy a magasba lendítette 
pásztorbotját, a drc$ágakövek száz színben szórták a szikrákat. 


Ibrahim, a tiszteletre méltó török kalmár, behunyt szemmel, 
megadóan várta, hogy a püspöki bot bezúzza koponyáját vagy 
gyönge nádszálként szilánkokra hasadjon rajta, aszerint, ahogy 
Allah elrendelte. Mert Allah hatalmas, ezt minden jótét muzulmán 


lélek tudja. 


Ezúttal Allah úgy intézkedett, hogy Ibrahim életben maradjon, s 
mivel ezt kívánta a püspök érdeke is, másként nem történhetett. 
Ambrus ném sújtott le, hanem combja közé kapta pásztorbotját, s 
két embert parancsolt maga elé, a deákot és a kulcsárt. Azok jöttek is 
késedelem nélkül, hogy bölcs tanácsaikkal megsegítsék urukat. 
Számolgattak, s aggodalmas  homlokráncolások után végül 


kinyilvánították, hogy viheti a török, amit kér, még mindig marad 
elegendő. 

Elkomorult a hírre a püspök rezes arca, előre sajgott a szíve, hogy 
ennyi rengeteg jószágtól meg kell válnia. Minden dolgok közül, 
melyekre képes az ember, a fizetést szenvedhette legkevésbé. 


- Busásan megtérül a vámon, amit a réven elvesztünk -— 
vigasztalta a füstösképű deák. 


- Ötannyit veszünk meg érte Darkóczyn -toldotta meg a kulcsár. 
- Ötannyit! -— visszhangozta sugárzó képpel Pribék Lukács. 


- Mondd meg a nagyhatalmú Mehmet bégnek - fordult Ambrus 
arra, ahol előbb a tiszteletre méltó kalmár állott. De nem látott 
senkit. 


— Hol a török? - kérdezte valamelyest ijedten, hogy éppen e döntő 
pillanatban tűnt el. 


Egész hosszában kinyúlva, mozdulatlanul, Ibrahim a szőnyegen 
feküdt, mert illemtudó pogány volt, s valahányszor nemes embert 
látott, merő tiszteletből arccal a padlóra borult. A főbenjáró 
tanácskozás emiatt sántikálva haladt előre, hiszen hol a porkolábot, 
hol az új várnagyot, hol az udvarmestert szólította be kötelessége a 
lovagterembe, s alig lépett be egyik vagy másik, a kalmár hasmánt 
terült máris. 


- Mondd meg a gilisztalelkű pogánynak, ne merészeljen 
bosszantani a fetrengésével! — förmedt rá Ambrus Pribék Lukácsra. 


Mikor azonban látta, hogy a török nem hajlik se a fenyegetésre, se 
a szép szóra, haragosan megfogadta, hogy még aznap kigyógyítja 
csúnya nyavalyájából, s őröket állíttatott az ajtó elé. Így sikerült 
utóvégre megalkudnia a kalmárral, hogy a dicsőséges bég foglalóban 
egy negyedét kapja a fizetségnek, a maradékot meg dolga végeztével. 


— Allah hatalmas - mondta a tiszteletre méltó Ibrahim, amivel 
nem másra célzott, minthogy a törökök istene támogatja Mehmet 


béget, következésképp pen a vállalkozás eredménnyel jár, azzal 
megint elhasalt hosszában, mert belépett az udvarmester, hogy ura 
nevében megajándékozza a vendéget. 


— Várj! — emelte föl gyűrűkkel megrakott kezét a püspök — majd a 
várkapuban! 


Még súgott neki valamit, mire a zörgő csontú több ízben bólintott, 
aztán elindultak megszemlélni a várat. 


- Hadd vihesse hírül a pogány, milyen hatalmas űr a 
hegyestoronyi püspök! 

Valami egyéb terv is motoszkálhatott rőt fejében, mert időnként 
csúnyán elvigyorodott. Megnézték a bástyákat, meg a várfalakat, az 
ágyúkat, a katonákat. Már semmi mutogatni való nem volt, de 
Ambrus tovább lépkedett, a fegyveresek szállása iránt, mely az egyik 
várfal tövében húzódott meg. A kopott, düledező ház oldalához 
jártak a vitézek megkönnyebbülni, most is szorgoskodtak ott 
néhányan, s nagy sietve oldottak kereket, amint megpillantották 
közelgő urukat. 


Amint e baljós szagokat lehelő szögletben megállottak, az udvar 
másik végén feltűnt a zörgő csontú, s kardcsörtetve, lármásan 
lépkedett feléjük. Ibrahim eddig, oly példásan nyugalmas arcán 
megrándultak az izmok, barna homlokát a patyolatszin turbán alatt 
sűrű izzadságcseppek lepték be. Az udvarmester közelgett, a püspök 
kajánul vigyorgott, Ibrahim pedig izzadt, majd pedig elvágódott 
hasmánt, ahogy tanították volt gondos szülei. 

Nem pontosan ugyanabban az állapotban kelt föl, ahogy lefeküdt, 
piros bugyogója már nem volt tökéletesen piros, és nem volt 
tökéletesen kék a mentéje sem. 


Búbánat ülte meg arcát, ám nem sok ideje jutott elmélkedni, mert 
jött már a porkoláb, s egy jól nevelt török kalmár minden 
nemesembernek megadja a dukáló tiszteletet. Megadta, akárcsak a 
később érkezőknek, akik jöttek sorba, ahány nemesembert csak 


befogadott a  hegyestoronyi vár.  Elvágódott, fölemelkedett, 
elvágódott, fölemelkedett, példás gyorsasággal, s mire mindeneit 
kellőképpen üdvözölt, színes keleti viseletét csak az csodálhatta meg 
eredeti szépségében, aki mögéje került. 

Soha annyit nem átkozták Ambrus püspököt, mint ekkoriban. 
Olyan sokan fenekedtek rá, hogy ha az átkok madarakká találtak 
volna változni, nem hallott volna egyebet éjjel s nem mást nappal, 
mint szakadatlan szárnycsapkodást. Ő pedig jóízűen lakmározott, 
nyugodalmasan aludt. Legfeljebb a türelmetlenség bizsergette 
olykor, az is afféle kellemetes  csiklandással, amilyen a 
szerelemrevágyó férfi testét melengeti reggel, ha az estére gondol, 


mikor bebújhatik kedvese ágyába. 


Immár nem látott akadályt az útjában, hála Ibrahim hasznos 
közbenjárásának közte és a vitéz Mehmet bég között. Mindössze azt 
kellett türelemmel megvárnia, míg elfogy az idő tél közepétől tavasz 
elejéig. A török ugyanis tavasz előtt ki nem búvik a vackából. Bűn 
lett volna tétlenül henyélnie, hintóba szállott hát, s füstösképű 
deákjával megindult püspöki körútra. Ment plébániától plébániáig, 
kolostortól kolostorig, s szedte a bírságot özönével. Fullajtárok 
szaladtak előtte, s hirdették a falvak népének, hogy gyülekezzék, 
mert szerető püspöke áldást oszt. S ezt meg is tette Ambrus, hintette 
az áldást két kézzel, számlálatlanul, az alázattal görnyedező 


parasztoknak. Aztán tovább bírságolt. 
-  Gyarapodunk - ismételte gyakorta, s időnként olyan 
elégedetten nyelt, mintha belakmározott volna. 


A füstösképű deák nem vélte illendőnek hangos szóval válaszolni 
e megállapításra, elmerült ábrázatot öltött hát, mert valami 
csakugyan bozsgott az agyában. Ambrus úrnak végezetül föltűnt 
deákja szótlansága, s gúnyolódásra készen megtudakolta tőle: 


—- Gondolkozol? 
— Azt teszem, nagy jó uram. 


— Jutott már eszedbe valami? 


— Jutott — mondotta amaz tömören. Aztán körűi lesett, mintha 
attól tartana, hogy valami ellenséges kém lappang a püspöki 
hintóban. Súgva kezdett a szóba, s minél többet beszélt, annál 
derűsebbre kerekedett nagyhatalmú ura karmazsin színű ábrázata, 
olyan életrevaló tervet ármánykodott ki. 


Mihelyt befejezte, a püspök rákiáltott a kocsisra, s a hatlovas, 
pompás leeresztő hintó nehézkesen megfordult a hepehupás úton. 


- Nagy jó uram nem téved? - tudakolta szepegve a deák. 


Ambrus öblösen fölkacagott, s fene jókedvében hatalmasat vágott 
a barát vézna vállára: — Odahaza jól megebédelek, aztán olyan 
csodát teszek, hogy ahány szent lakozik a mennyekben, mind 
elsápad a? irigységbe. Meg ne ütődj semmin, amit látsz, sok 
fűszerből főzik a csodákat, jól vésd eszedbe. 

Lapult a deák, hallgatott, habár fúrta az oldalát a kíváncsiság, 
papok, asszonyok betegsége. Nem mukkant később sem, holott 
elámult rémségesen, mikor látta, hogy nagyhatalmú gazdája, aki 
makkegészséges volt odáig, bénán húzza a fél lábát, nyög, 
nyöszörög, nem is férfimódra, hanem vékony hangon, s úgy 
ránehezedik a segítségére siető szolgákra, hogy amazokról felhőkben 
szakad a párává híguló verejték, mialatt a hintóból a várkastély 
kapujáig támogatták. 

Az éktelen topogás, ajtócsapkodás előcsalta szobád jából Doricát. 
Nem kérdezett semmit, oda se pillantott, hogy megtudja, milyen 
nyavalya állott a gazdájába, hanem jajveszékelni kezdett legott. Az 
udvarmester kezét tördelte tanácstalanságában, jól tudta, hogy 
tennie kellene valamit, csak nem jött rá, mit. A deák elhúzódott a 
csődülettől, sűrűn pislogott, s koponyája csúcsán a tonzúra sárgásán 
villogott a beszüremkedő fényben. 


- A borbélyt hívassátok — nyögte Ambrus úr. 


Amaz jött fürgén, előbb eret vágott nagy szakértelemmel, csak 
azután kezdett neki a vizsgálatnak. Nyomogatott, tapogatott, 
mindent elkövetett, hogy meglelje a fészkét az irgalmatlan 
fájdalomnak. Ráncba szedte a homlokát, meg-megvonta a vállát, s 
utóvégre sem jutott semmire. 


— Hívjatok javasasszonyt? — sóhajtott Ambrus könnyek között. 


Ahány vajákosnő, kuruzsló élt uradalomszerte, mind kipróbálta 
tudományát a szenvedőn, s elkotródott aztán leforrázva. A káplán a 
várkápolnában fohászkodott, hogy az égi hatalmak könyörüljenek 
meg a bajsújtotta Ambruson. A botosispán robotban imádkoztatta a 
parasztokat. A harangok szakadatlan szóltak, s ostromolták az eget. 
Templomban, templom előtt, vásáron, istállóban, mindenhol a 
püspök rejtelmes nyavalyájáról folyt a találgatás. 

Egy napon Ambrus sóhajtva ráhúzta selyem dolmányára szutykos, 
pecsétes reverendáját, s így szólt keresztényi bizakodással: 


- Nem segíthet más rajtam, hacsak csoda nem, Istennek ajánlom 
lelkem, s elzarándokolok szent Dorottya kápolnájába. 


Hintóban vitette magát az útkereszteződéshez, ahonnan két sor 
kopasz jegenye között a dombra épített kápolnára esett a látás. 
Derék barátok őrizték ott egy simára fogdosott, vaspántos 
tölgyfaládikóban szent Dorottya három csigolyáját s hosszú 
lábszárcsontját. Csodatevő ereklyék voltak ezek, bénák, vakok, 
nyavalyatörősek, csontfenések, farkórságosok, némák, csúzosak, 
köszvényesek, pokolvarosok, síkbélűek, kőbajosok, aszkórosok 
zarándokoltak ide rajostul tavasz elején. Térdre vetették magukat a 
jegenyesor kezdeténél, s föl sem tápászkodtak a kápolnáig. Szólt a 
harang áhítattal, kegyelemmel,  foszladozott a  tömjénfüst, 
ezüsthangon csilingelt a csengő, áradt az ének, hullámzott 
fájdalmasan. Csupán a perselyek zörögtek vidáman a bejáratnál, két 
sunyi barát kezében. 


Most nyugalom honolt a tájon, a kápolna szinte eltűnt, úgy 


megbúbozta hóval a tél. 


A püspök kenetesen felfohászkodott, szolgái kisegítették, ő maga 
csúszni kezdett alázattal a kerék barázdálta, egyenetlen hóban, s 
félhangon imádkozott. Kísérete oldalt lépegetett lassacskán, 
mögötte a parasztok, a katonák, a gyerekek, kit a kíváncsiság vonzott 
oda, kit a vágy, hogy csodát lásson, kit a kajánság, hopv nevessen, ha 
nem lesz csoda. 


Felül izzadt, alul borzongott a püspök, mégis kitartott 
dicséretesen. Mielőtt elérte volna a kápolna grádicsát, a deák 
nekiiramodott a keskeny ösvénynek, a kolostor felé, hogy előhívja a 
barátokat. 


Maga Flórián apát úr jelent meg, a vaskarikákra akasztott kulcsok 
minden lépésre megcsörrentek, mindig más-más hangon. Az apát 
gondterheltnek látszott, akárcsak a többi barát, akik közrefogták a 
deákot, nem szóltak, csak pislogtak sűrűn. 

— Beteg vagyok — nyögdécselt a püspök -, meg nem gyógyulhatok, 
hacsak a szent ereklye érintésétől nem. 

Az apát gyanakodva nézte a püspököt, a püspök ugyanúgy leste az 
apátot, s egy jó darabig szó nem esett. 

- A feltámadás napja húsvét, az aratás ideje a nyár, a szüreté az 
ősz, a mennyekben trónoló határozta ezt így — szólalt meg végül az 
apát -, várjon kegyelmed a búcsú napjáig. 

- Lázár is feltámadt poraiból - válaszolt Ambrus, és ájtatosan 
összefonta kezét a mellén -, holott az utolsó ítélet harsonái nem 
szólaltak meg. Feltámadott halottaiból, mivelhogy az úr csodát tett. 

Az apát markában megcsörrent a kulcscsomó. Szigorún beszélt, 
ahogy a pásztor feddi tévelygő hívét: 

— Viseld keresztényi alázattal megpróbáltatásod, S térj vissza ide, 
mikor a csodák ideje elkövetkezik. Hasztalan érintenéd a szent 
ereklyét időnek előtte, nem űzné el a nyavalyádat. 


- Álmomban egy fehér szárnyú angyal jelent meg, ő biztatott, 
hogy itt keressék írt nyomorúságomra — mondta Ambrus. 


- Milyen nyavalya gyötri kegyelmedet? — kérdezte az apát. 

— Az ágyékom beteg. 

- Akkor hasztalan fáradott kegyelmed - vágta rá gyorsan az apát, 
s a szemében ravasz fény gyúlt -, szemérmetes szent a mi 
Dorottyánk, férfiember ágyékának kórságát bizony meg nem 
gyógyíthatja. Menjen kegyelmed máshová. 


- Idejöttem, itt akarok meggyógyulni! -— jelentette ki Ambrus 
fejedelmi szóval. — Vezess! 


Amannak ismét megcsörrent a nagy halom kulcs a kezében, de 
nem mozdult. 


- Szent Dorottyának sem a lábszára, sem a csfc gólyái nem űzik el 
kegyelmed nyavalyáját! 

—- Legszebb hátasomat teszem fel a cingulusod ellenében, hogy 
meggyógyulok a szent ereklyétől. Állod-e, apát? 


Válasz helyett a riadt szerzetes szaporán pislogott, s szinte 
lihegett, úgy meggyorsult a lélegzete. Ambrus megsokallotta a 
tétovázást, s a foga közül súgta, fenyegetőn: 

—- Lódulj már, ebadta, különben ereklyévé metéltetlek! 


Megindult a menet, elöl az apát a zörgő kulcsokkal, mögötte a 
püspök térden, hátrább a deák, a katonák, a parasztok, ropogott a 
fagyos hó a csizmák, bocskorok alatt. Megreccsent az ormótlan kulcs 
a rozsdamarta zárban, csikorogva kitárult a kápolna ajtaja, s 
csikorogva bezárult. A kívülrekedtek az ajtót nézték mind, a hideget 
sem érezték már, s nem jutott eszébe senkinek, hogy a fülét vagy 
kezét dörzsölgesse. 

- Szent Dorottya, könyörögj érettünk! — kiáltott fel váratlanul egy 


öregasszony, s térdre borult. Ekkor jelent meg a kápolna ajtajában a 
püspök, hóna alatt a szent vaj sárga lábszárcsontja, kezében a három 


csigolya, arcán széles, boldog -mosolygás, bajsza két végét 
megremegtette az öröm. Mielőtt bármit szólt volna, előbb az egyik, 
aztán a másik lábát rúgta a magasba, leguggolt, megperdült, hadd 
lássák a parasztok, a katonák, mindenki, aki ott van, hogy a 
nyavalyáján erőt vettek a szent ereklyék. 


- Meggyógyult! — hallatszott a tömegből, s az emberek egymás 
sarkába taposva tolakodtak közelebb, a tér megtelt zúgással, 
mormogással, majd a deák éles hangja csattant föl: 


- Szent Dorottya csodát tett! 


- Csodát bizony, csodát a javából, keresztény testvéreim! — 
erősítette meg Ambrus messzi hangzó szóval. - Nyájas lelke 
megkönyörült szenvedő hívén. Visszaadta egészségemet, mert 
hittem benne. S ti, akik itt voltatok, ne feledjétek soha, milyen csoda 
tanúivá fogadott benneteket az úr. S ha nyavalya emészti teleket, 
kövessétek az én példámat. Járuljatok hozzá, könyörögjetek, s ő 
megsegít majd, ahogy engem is megsegített. És mondjátok el, amit 
láttatok, minden atyafiatoknak, szomszédotoknak, hadd tudják a 
szenvedők, hol keressenek gyógyulást bajukra. 


Azzal Ambrus megindult a hintója iránt. Kezében ünnepélyesen 
tartotta a szent ereklyéket, áhítattal, mintha oltári szentséget vinne. 


— Kegyelmes urunk - rimánkodott Flórián apát -, ne ragadja el 
legdrágább kincsünket! 


- Méltatlanok vagytok rá! -— válaszolt Ambrus, félretolta a barátot, 
bebújt a hintóba. Odabent zsebre vágta a három csigolyát, a 
lábszárcsontot az öve mellé tűzte. A kocsis megsarkanyúzta lovát, s a 
hintó zötyögni, döcögni kezdett. 

Egy darabig a barátok bánatos tekintettel követték a távolodókat, 
aztán valamennyien egyszerre kezdtek beszélni, gyorsan izgatottar. 


- Meglásd -— mondta Ambrus jóslatformán a deáknak -, sehol 
annyi csoda nem fog végbemenni, mint a  hegyestoronyi 


uradalomban. 


- Kire bízza nagy jó uram a drága ereklyéket? - tudakolta a 
füstösképű deák. 

— Angélika nővérre -— válaszolt a püspök. 

Gyatra a becse az ingyen gyógyulásnak. Ambrus tehát olyan 


zárdát választott, ahova kétannyi kúszás árán vergődhettek el a 
csodavárók. 


- Hadd fetrengjenek, ha kedvük telik benne! 


Az időt nem vesztegette tétlenül, hanem már másnap embereket 
küldött valamennyi uradalmába, városokba, falvakba, hintsék a hírt, 
hogy szent Dorottya ez évben új szálláson várja a csodákkal szükség 
látta híveit, nagyobb csodákkal, szebb csodákkal, mint eleddig, s 
gyorsabb gyógyulással. 


Bölcs előrelátása gazdag gyümölcsöt termett. Tavasz elején ember 
ember hátán nyüzsgött s törekedett végeláthatatlan sorokban a 
kápolnához. Négy barát zörgette a hasas cserépperselyeket a 
kapuban, aztán hat, majd tíz. 


Az urasági kocsmákban egymás sarkába taposott a töméntelen 
nép, ki bújában nyakalta a bort, ki ivással erősítette hitét, ki a fene 
tolongás elől menekült a borhoz. A homályos kápolna levegőjében 
vastagon állott az irnabundák birkaszaga, nyoma sem maradt, úgy 
felitta a tömjénfüstöt. Szent Dorottya sárga lábszárcsontját, fényesre 
koptatott csigolyáit kérges parasztmarkok fogdosták áhítattal. Hébe- 
hóba csodát emlegetett olyik beteg, s kitámolyogtában a szabad 
levegőre, elujságolta gyógyulása történetét. A szót azonban azok 
vitték itt is, a kocsmában is, akik bénán, vakon, köszvényesen, 
nyavalyatörősen járultak a szerit ereklyék elébe, s azonmód 
fordultak vissza. 


— Csekély a csodák száma - jelentette a deáknak a botosispán, aki 
kocsmából kocsmába jártában azt tapasztalta, hogy az elégedetlen 


lelkek bortól zajosodott fejjel másokat is szép számmal letérítenek a 
hit mezsgyéjéről. 

A deák tűnődve vakargatta tonzúráját, bosszúsan, hogy megint 
gondolkoznia kell. 

- Segítsünk szent Dorottyának - bökte ki végül, mire az ispán 
ijedtében keresztet vetett —, szegényke nem győzi a munkát. 

Segítettek is, mégpedig egy Peca nevű szökött kisparaszt révén, 
aki ott lebzselt az udvarházban, s hol mindenre használták, hol meg 
semmire. Egyébiránt az volt a híre, hogy a gyomra feneketlen, amit 
meg is bizonyított, valahányszor bő kézzel mérték neki az ételt. 
Életében még nem lakott jól, s nem is ivott kedvére sohasem, holott 
italosan példátlanul megoldódott a nyelve, aki hallgatta, száját 
tátotta, oly jeles históriákat mesélt. Behívatta magához a deák Pecát, 
s megkérdezte tőle atyaian: 


- Tudsz-e még enni-inni, áhogy eddig tudtál? 

-— Tudok, nagy jó uram. 

- § kinek köszönheted az étvágyadat? 

— Én azt az Úr Jézusnak - mondta Peca, némi megfontolás után. 
A deák rosszallólag csóválta meg keszeg nyakán a fejét: 


- Szent Dorottyának, Peca. fiam. Szörnyűséges nyavalya 
pusztított téged. Nyeltél egy falatot — kifordult a szádból; ittál egy 
kortyot -— kiöklendezted. Nyomorultul éhen vesztei volna, ha a szent 
ereklye csodát nem tesz. Érted? 


Peca csak akkor kezdte pedzeni a dolgot, mikor már ott ült a 
kocsmában. Bort kért, hoztak, gulyást kért, hoztak, és hoztak sajtot, 
oldalast, kolbászt, sonkát, pörköltet, tokányt, hurkát, ő meg evett 
urasan, ivott ugyanúgy. Mindez annyira hihetetlen volt, hogy 
mással, mint csodával meg nem magyarázhatta. S minél többet falt 
és vedelt, annál szentebbül hitt a csodában, annál lelkesebben 
dicsőítette szent Dorottyát, a varázshatalmú ereklyéket. A beteg 


parasztok köréje gyűltek, hallgatták az igét, s szemlélték a szüntelen 
tanúságot, a tíz ember porcióját elnyelő Pecát, aki tele szájjal 
híresztelte, hogy tegnap még egy harapás nem sok, annyit sem 
tartott meg a gyomra. 

- Gyarapodunk - mondta a püspök, s így is volt. Gyűlt a pénz a 
perselyekben, gyűlt a kocsmákban, főbenjáró nagy vállalkozásra. 

Pergette az idő a napokat, s az öreg lassanként beletörődött, hogy 
koldússzegény pásztor kötötte be a lánya fejét, ami szégyen ugyan, 
de mégsem akkora, mintha számadó létére gyalogszerrel kellene a 
nyáj után ballagnia. Vigasztalta, hogy lovon járhat, holdas homlokú 
sárga csődörön, melynek messzi földön nincsen párja. S vigasztalta, 
hogy egy csapásra az uradalom legnevezetesebb embere lett, se úr, 
se paraszt, se pap el nem mulasztotta megszemlélni, mivelhogy 
széles Magyarországon ő volt az egyetlen lovas juhász. 

— Hé, te Csillagszemű! — szólította elő a vejét — bújj ki a lányom 
szoknyája alól, s tarisznyálj föl bőségesen, éhen ne vessz. 

Kicsi Jankó feltápászkodott Anyicska mellől, lépett egyet, elérte a 
kunyhó ajtaját, de nem lökte ki, hanem visszalopakodott halkan, 
fölébe hajolt az alvónak. Egy pillanatig merőn nézte: — homlokán, 
ferdevágású szeme gödrében, orra alatt árnyék sötétlett, megülte a 
világtalan levegő, csupán sötétpirosra duzzadó szájára esett egy 
gyönge sugár. Egyszerre az is eltűnt, s csak akkor bukkant elő ismét, 
mikor Jankó szája már nem tapadt az Anyicskáéra. 


A kanyarból még visszapillantott az esztenára, meg is állott, 
mintha várná, hogy Anyicska búcsúzóul int neki, hiszen ki tudja, 
mikor látja ismét, tömérdek munkával kell megbirkóznia. Orbán 
odatörleszkedett a lábához, böködte nedves, fekete orrával, s 
nyüszített vékonyan, hogy észrevétesse jelenlétét. 


— Itt vagy, itt vagy — mormogta Jankó kedvetlenül -, de engem 
amoda húz a szívem. Nincs velem több a fele életemnél. Másik felét 
az asszonyom Őrzi. 


Egyetlen szóval sem válaszolt erre Orbán, lehajtotta fürtös fejét, 
behúzta a farkát lába közé, s tovább kocogott a sárban, sebzett 


szívvel, szomorúan. 


Fölélte a jószág a telelő szénát, föl a szalmát, eljött az ideje, hogy 
kitereljék a füves legelőre. A tavalyi legelő trágya borította földjét 
már törték a parasztok, varjak, csókák falatozták az előbukkanó 
pondrókat, gilisztákat. Távol széles folt homálylott, durrogott a 
karikás ostor: — gulyát hajtottak ki a pusztára. A lesoványodott, 
lomha léptű ökrök, tehenek jóízűen szaggatták ki a hóléből a 
lucskos, sárgás-zöld füvet. 


Egy homokos hátú emelkedésre értek, feleúton a palánkvár és a 
csalitos között. A számadó ráérősen körülhordozta tekintetét a 
tájon, mely akkor eszmélkedett az első napsugarakban. Végeztével a 
szemlének, szó nélkül leugrott a holdas homlokú sárga ménről, 
megbéklyózta s csak azután mondta: 


— Itt lesz a szállás. 


Jó helyet választott. Messzi nem esett a palánkvártól, ahol 
védelmezőik táboroztak, s a legelő jónak ígérkezett. A juhászok 
lehuppantak a földre, s ki-ki kotorászni kezdett lába közé vetett 
tarisznyájában. Kicsi Jankó is ezt tette, de közben azon füstölgött, 
vajon sok időt megemészt-e a készülődés, mert addig Anyicskát meg 
nem ölelheti. Jártatta a gondolatait körbekörbe, ezenközben pedig 
evett lankadatlanul, szelt a kenyérből, a szalonnából, a hagymából, s 
rágta-rágta, éppoly kitartón, ahogy az agya rágta a gondolatokat. 
Egyszerre arra riadt föl, hogy a számadó ölbe ejtett kézzel nézi. 
Amint a szemük összevillant, meg is szólalt mindjárt: 


— Jól férjhez adtam a lányomat. 


- Aztán miért? -— tudakolta az egyik juhász, mert látta, hogy az 
öreg várja a kérdést. 

- Nézzetek csak rá: — a szeme, mint az eleven csillag, a feje, mint 
a teli hold, agyomra pedig, mint a határtalan ég. 


- Az apósa meg olyan derék ember - válaszolta Jankó nagy 


tisztelettel -—, hogy kilenc puszta faluban sincsen párja. 


Kihúzta magát a dicséretre az öreg, nagy büszkén tekintett körül, 
hogy lám, van neki tekintélye a veje előtt. Csak akkor kezdett 
gyanakodni, mikor látta, hogy a sok juhász mind ficánkol, ami a 
jókedv jele. 

- Milyen falut mondtál? -— kérdezte, s bosszúságában, hogy ilyen 
csúnyán lépre ment, izgett-mozgott ültében. 

Nem válaszolt Jankó, csak nézte az öreget, csillogott a szeme 
jókedvűen, s mert látta, hogy amaz vackolódik nyugtalan, 
barátságosan így intette: 


- Ne mocorogjon olyan hevesen, mert utóbb akkor tojik meg, 
mikor nem is gondolja. 


Kacagtak a juhászok teli torokból, az öreg meg vörösödött, mint 
forró vízben a rák. Aztán felcihelődtek, s nekiláttak putrit, kunyhót 
emelni a pásztoroknak, szárnyékot a nyájnak. Egyszerre hagyták 
abba mindannyian. Félrevert harangok lármáját sodorta feléjük a 
szél. Messziről jött a hang, az uradalom felől, s nem hallatszott 
tisztán, meggyöngült az ereje a hosszú úton. 


- Ugyan bizony miért kongatják? -— kérdezte Kicsi Jankó. 

— Tüzet foghatott valamelyik kazal — vélte az öreg, s tovább fonta 
a sövényt, fürge ujjal. 

- Alighanem - mormogta a bojtár. Derékra vágott kézzel, 
szétterpesztett lábbal fürkészte a határt az esztena iránt. A számadó 


fölpillantott rá munkájából. Itt az idő — gondolta, hogy a kölcsönt 
visszaadja: 


- Nem jól van ez így, te Csillagszemű - kötekedett -, éjjel bika 
vagy, nappal meg ökör? 


— Okos dolog volna, ha nem ökör mondaná - vágott vissza Jankó. 


Amire az öreg - mivelhogy megfelelni nem tudott — úgy tett, 
mintha egyébre sem figyelmezne, csak a hajladozó, cingár 


fűzfavesszőkre az ujjai között. 

A levegő rezgett a jajgató harangszótól, mely jött a szél hátán, 
kiapadhatatlanul, megannyi segélykiáltás minden hang, teli 
könyörgéssel, teli félelemmel. Félreverték a harangokat a Darkóczy- 
uradalomban csakúgy mint a püspök birtokán. Riadalom támadt 
erről-arról egyaránt, terjedt, száguldott a vészhír, hogy nyakukon a 
török. A parasztok fütykösre, csépre, vasvillára, kaszára kaptak, 
sáncot emeltek, palánkot vertek sebtében. Olyik remegett 
ültőhelyében, mint a kocsonya. Mások vérszomjasán fogadkoztak, 
hogy a pogányt hazáig szalasztják. 

Az ispán loholt a hírrel Ambrus püspökhöz, amaz vigyorgón 
mutogatta sárgás, odvas fogait Parancsára fegyverbe állott ugyan az 
uradalom hadinépe, katonák és martalócok, lóra pattantak a 
hírszerzők, meg is tértek dolguk végeztével, s ámuldoztak értetlenül, 
olyan furcsát tapasztaltak. Ágyán heverészett a püspök, hanyatt, 
szétvetett lábbal, selyemingben, s majd ivott, majd meg öblösen 
kacagott, gondtalanul, mintha százn mérföldnyire volna a török, s 
nem az uradalom szántóit taposná. Egy ösztövér, zúzott orrú, ferde 
szájú igric mulattatta. Az udvarmester szokása szerint savanyúan, 
egy fal melletti ládán üldögélt. Utóvégre Ambrusnak megütötte 
szemét a zörgő csontú, lélekbúsító ábrázata. 

- Röhögj, bádogcégér! — biztatta gutaütéses vörösen — röhögj, 
száraz kóró! Röhögj, füstölt csontváz! 

Amaz pedig nevetett, csikorogva, mint a rozsdás lakat. 

Megvitték a vészhírt Darkóczy uramnak is; öten jöttek, más-más 
faluból mindannyi. Mire végeztek mondanivalójukkal, a délről 
fokonként közeledő harangkongás odáig ért, a nagy hangáradatban 
most már az udvarház kápolnája is beleszórta a maga rémült 
sirámalit. 

— A török, nagy jó uram? - kérdezte a réveteg szemű deák, mintha 
nem zúgott volna a füle a félrevert harangok lármájától. Kétszer 


rászólt Darkóczy, mire megértette, hogy lóra kell ülnie. 


Mielőtt a pogányra támadt volna, Darkóczy uram futárt küldött az 
északi palánkvárba, ahol a koszos bundájú Kese Mihály volt a 
várnagy. Megüzente neki, hogy az ágyúkat töltesse meg, de ne 
mozduljon, mert ha a többi várat megveszik, onnan védekeznek 
majd a török ellen. 


Megeresztett kantárral száguldott a csapat, s egyre nőtt, 
szaporodptt, egyre fenyegetőbbé dagadt a fegyver rek, vértek 
csörömpölése. Minden falu határában lovasok csatlakoztak 
Hozzájuk, néhol csoportosan, néhol egyenként. Freccsent, toccsant a 
híg sár a paták dobbantására, s az eget verték a harci kiáltások. 
Füstszag érzett a levegőben, nedves  nádfedelek, nedves 
szalmakazlak sűrű füstje, amibe égett hús bűze keveredett. 
Gomolyogtak a fekete felhők, s ráhasaltukban a házakra, mindent 
beborítottak. 


-— Mintha a pokolba rohannánk - nyöszörgött a deák, s ökölnyire 
kerekedett szemmel leste, mikor bukkan elő valahonnan egy 
lópatájú, kurtaszarvú hollófekete ördög. Ehelyett törököt látott, 
egyszerre kettőt, amint bőszen villogtatták görbe handzsárukat 
aztán négyet, tízet, húszat, a riadtan futkosó parasztok és barmok 
között, turbánosan, bugyogósan, tarkán. 


- Kelepcébe esünk! - kiáltott a deák Darkóczyra. 


A zsivaj nőtt, a levegő sivított a fülük mellett. Már bent jártak a 
füstfelhőkben, az égő házak körül pernye kavargott, akár a hó, emitt 
parázs izzott nagy csomóban, amott hegyesen nyelveltek a friss 
lángok. 

Miután átvágtattak a falun, Darkóczy uram oldalt kanyarodott, s 
egy rétre vezette csapatát. Ott négy részre osztotta, s maga annak az 
élére rúgtatott, mely a déli határnak támadt. Húsz-harminc 
fegyveres visszafordult, hogy megtisztítsa a falut a meglepett 
törököktől, akik ocsúdtak s gyülekeztek már. A másik két sereg 


keletnek s nyugatnak indult. Égő falvak jelezték, merre keressék az 
ellenséget. 


Futott a török délen, futott keleten és nyugaton, sietősen eldobált 
holmik szegélyezték az útját, a mezők megteltek szabadon engedett 
barmokkal, néhol foglyul ejtett parasztok püfölték husánggal a 
fegyveresen menekülő törököt, aki kis híján rabtartójuk lett. 
Darkóczy szíve megtelt büszkeséggel, mikor látta, milyen pompásan 
sikerült a rajtaütés, milyen vitézül harcolnak katonái, örömében egy 
pillanatra a szörnyű pusztítást is elfelejtette. 

- Irmagjuk se maradjon! - kiáltotta. Maga járt elöl jó példával, 
aprította a pogányt, mint a torzsát. A három sereg egyre távolodott 
egymástól, a negyedik mögöttük tallózott, vetkőztette a holtakat, 
elfogta az élőket. Kézről kézre járt dézsa, veder, a parasztok oltották 
égő kunyhóikat, s terelgették vissza az elbitangolt barmot. 


Csakhogy a vitézségben tündöklő Mehmet igen jártas volt a hadi 
tudományokban, s a tiszteletre méltó Ibrahim töviről hegyire 
elmondott neki mindent, amit tudnia kellett. Mehmet bég ravasz 
tervet főzött ki, hogy elnyerhesse a tömérdek pénzt, marhát, árut, 
amit Ambrus úr ígért, ha jól szolgálja. Mert katonának sem jó az, aki 
kalmárnak nem, s kalmárnak sem jó az, aki kémnek nem az. De 
mivel Ibrahim éppoly jó volt kémnek, mint kalmárnak, a bég 
katonának, mint kalmárnak, Darkóczy uram nem egy, hanem négy 
ellenféllel szemben állott egymaga, sőt öttel, ha a püspököt 
számítjuk. Bele is futott a csapdába. 


Nem a török had volt az, melyet ő vágott, csépelt fegyvereseivel, 
csupán csalétkül vetett, nyomorult martalóc csapat. A derék sereg 
megbújt a  hegyestoronyi uradalomban, ott várakozott 
fegyelmezetten a maga idejére, onnan került a hátába Darkóczy 
uramnak, olyan váratlanul s olyan rettentő erővel, mint az 
égszakadás. 


— A tiszta szívűeket az úr megsegíti — mondta Ambrus, mikor a 


bég futárja jelentette, hogy a támadás megindult. Dorica csöngetett, 
jöttek az apródok, felöltöztetni urukat, az igric tovább énekelt, s a 
püspök szigorú szemmel tartotta udvarmesterét, hogy kacag-e 
illendőn. 


- Hangosabban! - utasította időnként -— ma örömünnep van, 
neked is ki kell belőle venned a részedet, akár savó folyik az 
ereidben, akár epe. 

- Dorica, kövér virágom - szólott ágyasához -, míg meg nem 
térek, a füstölt csontváz mulasson! Kacagjon minden nóta végén. Ha 
nem teszi, nyomj kanócot az ülepébe! 


Az udvarmesterben csak a remény tartotta a lelket, hogy 
nagyhatalmú ura útrakel. Most kis híján elalélt ijedtében. Térdre 
borult, úgy esedezett könyörületért. 


- Nem tudok én kacagni — mondta végezetül. 


- Így kell azt - válaszolta a püspök, s azzal olyan diadalmasan 
dübörgő hahotára fakadt, hogy vele kacagtak az ajtók, az ablakok, a 
kongó harangok mintha tisztelettudón elnémultak volna. 


- Gyakorold! - biztatta Ambrus kimenet. Az udvarmester 
elvigyorodott csúnyán, s esküvel fogadta, hogy ha addig él is, 
tízszeresen megfizet a püspöknek a gyalázatért. 


A parasztok, katonák azt várták, hogy uruk a török ellen vezeti 
őket. De Ambrus megmagyarázta okos szóval, hogy a pogány nem 
őellenük jött, hanem Darkóczy elvesztésére, aki addig praktikázott, 
komázott velük, míg magára haragította a szultánt. S ha Darkóczy 
ellen mennek ők is, a török megkegyelmez nekik. 


Etel dá 


Arannyal, ezüsttel kihányt mentéjű, címeres pajzsú apródja élén, 
a püspök úgy járta be a birtokot, mintha vendégségben volna. Nyitva 
állott előttük a Darkóczy uradalom jóformán minden fegyverbíró 
ember délen csatázott. Kicsordult nyállal szemlélt meg mindent, ami 
a szeme elé került, halastavat, kallómalmot,  posztóverőt, 


méhészetet, fazekasműhelyt, gulyát, csürhét, ménest. 


— Jó kis birtok! Finom birtok! — csemcsegett elégedetten, s a 
bajusza szélét nyalogatta. 


Emlékezett szégyenletes megfutamodására, nem is szánta rá 
magát, hogy győzedelmesen bevonuljon, csak miután előbb körös- 


körül földerítette a környéket, s száz fegyverest küldött előőrsként a 
palánkok mögé, az udvarházba. 


Megszólaltak a trombiták, megperdültek a dobok, Ambrus 
kidüllesztette mellét, mint aki semmitől sem fél. S ez így is volt, nem 
félt már semmitől, hanem rotyogott az öröm benne, sötéten, mint a 
szurok. 

- Gyere, deák! — hívta, hogy ne magánosan lépje át Darkóczy 
uram hajlékának küszöbét. Odabent megállott, szimatolt, 
fölhorkantott vidáman, s rámutatott az egyik ládára: 


— Nyisd ki! 
Örömest megtette volna a deák, csakhogy a láda zárva volt. 


-  Megostromoljuk! - kiáltotta Ambrus. Maga támadt rá 
buzogánnyal, aztán könyökig merte karját az aranyba, drágaságba. 
Belemarkolt, visszapergette élvezettel, ezenközben gurgulázott 
megindultságában a torka mélyéből, ami olyan ijesztően hangzott, 
hogy a deák megmeredt álltában. 


- Jut ebből a pápának, jut a követnek, a ráadást sem sajnálom 
tőlük, ha megszolgálták. 

Tetemes préda esett ezen a győzelmes napon, s ahogy a szemét 
hizlalta á sok kincsen, marhán, Ambrusnak a lelke is kövéredni 
kezdett elégedettségében. A deákot otthagyta, hogy vegyen 
lajstromba mindent, a szekérre rakott drágaságokat maga kísérte 
csatlósaival Hegyestoronyba. Más üröm nem is csöppent örömébe, 
minthogy útközben egy futár hírt hozott Darkóczy uram északi 
palánkvára felől. A várat felszólították megadásra, de fehér zászló 


helyett ágyúlövéssel válaszolt. 


Meghagyta, hogy a palánkvárat zárják körül, s az ostromot bízzák 
az éhségre. Még amiatt sem bánkódott, hogy Darkóczy uram 
keresztülvágta magát a pogányon, amint ezt maga a vitéz bég üzente 
meg, holott a bolond is számon tartja, hogy csak a halott ellenség 
ikárdja ártalmatlan. 

Mikor beért palotája elé, megfúvatta a kürtöket. 

- Megünnepeljük a győzelmet! - kiáltotta harsányan — egy álló 
hétig ünnepeljük. Jöjjenek a dudások síposok, hegedősök, ötven 
ökröt vonjatok nyársba, száz hordó bort mérjetek ki. Egyék-igyék, 
mulatozzék minden parasztom, szolgám, minden kézművesem! 
Menjen híre hét vármegyére, hogy Ambrus úr porba gázolta 
legcudarabb ellenségét. 


A lovagteremben gőzölögtek a húsok, illatoztak a mártások, 
szikrázott a torma orrfacsaró szaga, borzongott a bor a hatalmas 
cserépfazekakban. Ambrus máin már elérte díszes kíséretével az 
ajtót, mikor az ispán jelent meg s hajlongott alázatosan, hogy valami 
fontos mondanivalója van. 


—- Beszélj, pacalfejű! — biztatta Ambrus barátságom san, s habár a 
hír, hogy odaát szedelőzködnek a jobbágyok, nem volt örvendetes, 
kacagott rajta. 


Mit ér a legtágasabb uradalom jobbágy nélkül, aki megművelje? 
Ambrus tehát megparancsolta szigorúan, hogy körös-körül 
fegyveresek szállják meg a Darkóczy uradalom határát, hogy ember 
se ki ne mehessen, se be, ha netán eszébe jutna a hajdani 
földesúrnak feltüzelni a népét. A kézműveseket fogdossa össze az 
ispán, s családostul telepítse a hegyestoronyi uradalomba, hogy ott 
munkálkodjanak új gazdájuk javára. Szemelgesse ki a lányok, 
asszonyok virágját, mert bűn volna, ha szemrevaló fehérszemély 
csak egy is ottrekedne. 


- Nagy ünnep van ma - hirdette Ambrus leültében az asztalfőre 


-, amint bíboros lesz belőlem, azt az Ibrahimot menten szentté 
avattatom. Aki olyat tud kieszelni, mint ő, annak a keresztény 
mennyországban a helye. 

Édes este volt, a tavasz bizsergő melege űzte, apaszt totta percről 
percre a télből visszasettenkedő hideget, elterítette szőnyegként a 
földön, ahonnan csak egy-egy fuvallatba kapaszkodva emelkedett 
föl. Lüktetett az újjászülető élet emberben, állatban, fűben-fában, 
nyitott szemmel virrasztott az élő világ, s a fiatal estében már 
türelmetlenül várta, hogy elfakadjon a hajnal az égen. 


Kicsi Jankó felállott a dombon, ahol tanyáztak, hogyha nem 
láthatja, nem ölelheti, legalább a tekintetével üzenjen édes 
feleségének. Ahogy fölemelkedett, egyszerre kirajzolódott a 
sötétségben a palackforma Darkóczy-uradalom, de csak csupán egy 
sor tábortűz vonta meg a határt, nem kettő, mint máskor, s az az egy 
sor a püspöki földön lángolt. A palánkváron csapkodó nyelvű 
máglya lobogott, megvilágította a körülötte kuporgó katonákat, 
piros fénnyel mázolta be az ágyúkat, látszottak a gúlákba rakott 
golyók is. Ezt a nagy tüzet szikrázó gyűrű fogta körül. 


Kicsi Jankó felkiáltott meglepetésében. Szavára föltápászkodott a 
többi juhász is, és abból, amit láttak, megértették mindannyian, 
hogy mialatt ők állást építettek a nyájnak, ellenség tört Darkóczy 
uram földjére. A tábortüzek arról tanúskodtak, hogy a palánkvárat 
körülzárták. Ezért sírt hát a harang olyan keservesen. Egymásután 
lehuppantak a fűre, leereszkedett a számadó is sóhajtva, száraz inai 
ropogtak. Nem moccantak, nem szóltak, beletörődtek sorsukba. A 
holdas homlokú sárga mén jó étvággyal harapta a füvet. Most 
halkan fölnyerített. 

- Maguk ássák meg, vagy ássam meg én? - kérdezte egy idő 
múltán a bojtár, s a hallgatag emberek feléje fordultak mind. 

— Mit, te? 


— A sírt, amiben elnyugosznak. 
— Ne istentelenkedj, te félistrángú! — mordult rá a számadó. 


- Megfaragom a fejfát is — folytatta állhatatosan a bojtár -, 
feledésbe ne menjenek. Hadd tudja, aki erre jár, hol pihen a tizenegy 
juhász. 

— Magad talán nem vagy juhász? — kérdezte az öreg -, te vagy a 
tizenkettedik. 


- Tizenegyen voltak -— fújta Jankó a maga nótáját -, s addig 
sóhajtoztak, míg ki nem puffant a lélek belőlük. 


- Fajtalan szíved van neked, hogy nem átallsz tréfálkozni. Kihalt 
belőled a szeretet. Nem ember, aki így beszél. 


— A tizenkettedik történetét később mondom el. Mert arról csak 
annyit tudok, hogy fogta a botját s útnak eredt... 


— Hova mész, te kolontos? - kiáltott utána a számadó. 


- Most mondja meg, ha üzen valakinek — kiáltott vissza Jankó, s 
lépegetett tovább a lucskos fűben a palánkvár iránt. 


Összetanakodtak a juhászok, s nagy sietve úgy végeztek, hogy 
négyen a nyájat őrzik, a többi a bojtárt követi, s megtapasztalják, 
tehetnek-e valamit vagy sem. 

- Amilyennek ismerem ezt a Csillagszeműt — mormogta az öreg -, 
motozhat valami a fejében. 


Jól bent jártak az éjszaka közepében, mikorra megközelítették a 
tábortüzeket. Közönkint egy-egy ember suhant el egyik vagy másik 
előtt, s vaskos árnyékot vetett feléjük. Egy helyütt csak parázs izzott, 
amott cikázva lobogott a láng. Óvatosan lépegettek nehogy magukra 
vonják a figyelmet. Nemsokára megpillantották a melegedőket, 
kétoldalt helyezkedtek el a tűz körül, fele a pusztának, fele a 
palánkvárnak. S látták, hogy két baj közül a kisebbik történt, nem a 
török, hanem a püspök fegyveresei rontottak uruk birtokára. 


Volt, aki leesett fejjel szendergett, néhányan kockáztak, mások 
hosszú nyárson szalonnát sütöttek, s a baltenyerükben tartott karéj 
kenyérrel itatták föl a csöpögő zsírt. Itt-ott megvillant a földbe szúrt 
kopják hegye. A juhászok egyszerre állottak meg, mert odaát 
hirtelen fölemelkedett egy katona, nyújtózott, majd egy ölelésnyi 
szalmát szórt a tűzre, hátrahúzódott, úgy bámulta a pattogó 
szikrákat. 


- Sűrűn állnak - vélte az egyik juhász -, még egy keszeg kígyó 
sem csúszhat át közöttük, nemhogy élő ember. 


- Megpróbálom - határozott Kicsi Jankó -, hátha szépszerével 
átbocsátanak. Maguk várjanak meg itt — azzal megindult nyugodtan, 
mintha semmi félnivalója nem volna. 


- Jó emberek - kiáltotta -, merre visz az út a Darkóczy 
uradalomba? 


A katonák a hang irányába fordultak. Egyikük fölegyenesedett, 
csípőjére vágta a kezét: 

— Mi járatban vagy? 

—- Hazamennék - válaszolt Kicsi Jankó, s közeledett, hadd lássa, 
akivel szót vált. 

— Mi végett? 

—- Juhászbojtára vagyok ott. 


A katona rákacsintott ülő társaira, azok visszavágtak rá a 
szemükkel. 


— Voltál már úgy, hogy olyat kerestél, ami nincs? 


Kicsi Jankó tudta ugyan, mire megy a játék, de szelíden válaszolt, 
magára ne uszítsa a fegyvereseket: 


- Úgy én még nem voltam. 


- Merthogy most olyat keresel, ami nincs — kacagott a katona —, 
mától kezdve Ambrus püspöké ez a föld. Megvette fegyverrel. 


- Ha megvette, őt szolgálom ezentúl. 


— Itt élő ember át nem léphet — mondta a katona, s kidüllesztette 
a mellét -, így parancsolta a mi urunk! Menj utadra! 


Reggelre új tervvel állott elő Kicsi Jankó, a juhászok pedig 
elfogadták. Estszálltáig kellett várni a megvalósítással, hogy a 
sötétséggel szövetkezhessenek. Megint otthagytak négy juhászt a 
nyáj mellett őrségül. Kicsi Jankó két társával egyetemben elhasalt a 
fűben. A maradékot a számadó vezette lóháton, csattogtatták 
baltáikat, hujjongattak, mint a tatár; sikerült is hamis támadásukkal 
akkora zűrzavart teremteni, hogy a püspök katonái összeszaladtak, s 
a palánkváron egy hirtelenkezű pattantyús ijedtében elsütött egy 
ágyút. A lármából még a legvitézebb ember is úgy ítélt volna, hogy 
jeles ütközet tombol. 


Szemben Kicsi Jankóval egyetlen fegyveres őrizte a pislákoló 
tábortüzet. Álmából verte föl a zsivaj, s nemigen értette, hová tűntek 
a társai, megmarkolta kopjája nyelét, s körbe kémlelt, hogy láthassa, 
ha rátör a veszedelem. A juhászok hárman kúsztak feléje, egyszerre 
szöktek talpra, s támadtak rá félelmes ordítással. Meglepetésében 
almányira kerekedett a szeme, kopjáját elhajította, maga pedig 
elnyargalt dicstelenül. 


- Szabad az út - gondolta Kicsi Jankó, s néhány ugrással 
befurakodott a biztonságos sötétségbe. Amint visszapillantott, látta, 
hogy társait marcona katonák szorongatják. 


Amint beért a palánkvár tüzének a fényébe, egy goromba hang 
megállást parancsolt, s mindjárt ágyúval fenyegetődzött, ha 
moccanni merészel. 


Maga a várnagy volt az, koszos bundás Kese Mihály. A bundájáról 
nevezték így, melyen úgy meggyűlt a zsír, hogy ha megfőzik 
gulyásnak, az egész fegyveres nép erőre kapott volna tőle. A várnagy 
megkérdezte, kicsoda, beeresztette, csuprot nyomtak a kezébe, teli 
pálinkával: 


- Igyál, fiam - biztatta barátin, s csupa rokonérzelemből vele 
nyelt, s mikor letette az üres edényt, hangosat cuppantott sötétvörös 
nyelvével. 


- Ezt a hordót — mutatott a szögletbe — maga Darkóczy uram 
ajándékozta nekem. Nagy szégyen, hogy az álnok püspök túljárt az 
eszünkön, s a sok jó bort, jó pálinkát ő szívja magába. Csak az 
vigasztal, hogy legalább ez a hordó megmaradt, s hogy Darkóczy 
uram sem esett a pogánnyal cimboráló püspök hatalmába. Bár vele 
lehetnék. De nem mozdulhattam innen egy tapodtat sem, 
megparancsolta, hogy maradjak hátvédnek. Igyunk, fiam, más 
örömünk sokáig nem lesz. 


A várnagy beszédéből megértette a bojtár, hogy amaz is tud annyit 
a gyászos eseményről, mint ő. Ilyenformán csak azt mondta el, 
mikor végre szóhoz juthatott, hogy a várnép törje át az 
ostromgyűrűt, mert a püspöki fogságnál a halál is jobb. 

- Kitörünk, fiam, hogyne törnénk ki — mondta Kese Mihály uram 
nyugalmasan -, csakhogy annak még nem jött el az ideje. Én pedig 
úgy tartom, hogy semmit sem szabad korábban csinálni, mint 
amikor kell, s nem szabad későbben sem. Sietség, késedelem 
egyaránt haragra gyújtja a jószerencsét, ami nélkül mire sem mehet 
az embernek fia. Ismerem a haditudományt, nemhiába voltam 
Mátyás katonája - ivott, cuppantott, s elégedetten csapott a 
combjára. 


- S mikor jön el az alkalmas idő a kitörésre? — kérdezte Jankó. 
— Ha a hordó kiürül -— adta meg a választ tömören a várnagy. 
— A hordó? ... 


-— A hordó - bólintott Kese Mihály uram -, merthogy ki nem 
öntöm, hiszen uram ajándéka. A hátamra nem vehetem, ahhoz 
nehéz. Itt hagyjam a püspöknek? Inkább elkárhoznék. Megiszom. 


— Ezt tanítja a haditudomány? 


— Ezt fiam. Igyunk. 


Tekintélyesen gömbölyödött a hordó a sarokban, s Jankó akár 
magához, akár a testesebb várnagyhoz mérte, mindig az került ki 
győztesként az összevetésből. 


Elöntötte Jankót a keserűség, hiszen ha csak ketten vitézkednek a 
hordó ellen, nagy idő beletelik, amíg erőt vesznek rajta. Kese Mihály 
uram megcsóválta a fejét: 


- Nemesember vendége vagy, jó pálinkát ihatsz, hogy merészelsz 
búslakodni, fiam? 


- Volt-e már asszonya nagy jó uramnak? - kérdezte a bojtár 
tisztelettel. Elkomorult erre a várnagy. 


- Megláttam, megszerettem, feleségül vettem, hadba vonultam, 
megtértem, s csak a fejfájára leltem. Azóta költözött a hidegség 
belém. Itallal engesztelem, s fehérszemélyre rá sem nézek. 


- Én meg azért búsulok, mert az asszony odabent rekedt a 
birtokon. Nagy ez a hordó! — sóhajtott, s megint megkopogtatta. 


— Mit használna neked, ha karcsúbb volna? 


- Minél hamarabb törünk ki, annál hamarabb ölelhetem 
keblemre szerető feleségem. 


— Tévelyeg az elméd, fiam — mondta a koszos bundás rosszallóan 
—, eretnek vagy te a haditudományban, máglyára való eretnek. Nem 
az uradalomnak törünk mi ki, ha eljön az ideje, hanem a legelőnek. 
Búsítani nem akarlak, de jobb, ha megtudod: ami nép volt az 
eszrtena körül tegnap este elhajtották. Idáig hallatszott a panaszuk. 


Elsötétült a világ Kicsi Jankó szeme előtt, s úgy elapadt az erő 
benne, hogy megtántorodott. Talán el is zuhan, ha a várnagy meg 
nem támogatja. 

- Fogóddz a fazékba, fiam, nagy felebaráti szeretet lakozik a 
pálinkában. 

A busafejű ispán megtöltötte gyomrát, aztán segítseget vett maga 
mellé, hogy végbevigye, amit a püspök megparancsolt volt. Kezdte a 
munkát az esztenánál, hogy onnan szálljon alá délnek, s rostálja át 
az egész hajdani Darkóczy uradalmat, kiválogassa a kézműveseket 
és a szemrevaló fehérszemélyeket. 


Éjszaka történt ez, annak a napnak az éjszakáján, mikor 
uradalomszerte félreverték a harangokat, s mint a futótűz, úgy 
száguldott a hír embertől emberig, hogy rabló pogány rontott a föld 
népére. 

Mi mást gondolhatott volna Anyicska, mikor a baljós zajok 
felriasztották álmából, mint hogy hitetlen törökök garázdálkodnak 
odakünt az esztena körül? Csattogott, dörrent, pattant az ostor, nem 
amúgy magyarosan, hanem pogány rittyenéssel, ahogy keresztény 
ostor meg nem szólalna semmi pénzért. Akárcsak a többi paraszt, jó 
előre batyuba kötötte minden portékáját, s maga mellé rakta, oda, 
ahol Kicsi Jankó feje szokott nyugodni. Felkapta nagy gyorsan, 
kibökte a kontyos kunyhó ajtaját, s fülelt, nehogy ijedtében az 
ellenség karjai közé rohanjon. 


Amint figyelt, egyik kezében a batyu, másikban az ajtó széle, 
egyszerre csak léptek zaja ütötte meg a fülét. Jobbról cuppogás 
hallatszott — vízben közeledett valaki -, balból reccsenés — emitt a 
felül fagyott sarat tiporta, aki jött. Már-már elindult, csakhogy ekkor 
vele szemben is recsegni-ropogni kézdett a föld valakinek a lába 
alatt. Háta mögött szilajul durrogott az ostor. 

Egy pillanatig még figyelt, aztán nagyot sóhajtott: — Isten veled, 
édes uram, isten veled, boldog, fiatal életem! — S az esztena kútja 
felé óvakodott a sötétségben, hogy ott lelje halálát. Nem is volt már 


messzi tőle, már látta a félhomályban a magasba nyúló kútgémet, 
mikor az az ember, aki szemtől közeledett hozzá, vizes gödörbe 
lépett, s káromkodni kezdett cifrán de nem Mohamedet emlegette, 
nem is Allahot, hanem az atyaúristent és szűzmáriát. 


- Magyar vagy? - kérdezte suttogva Anyicska. 
- Mi más volnék? - válaszolt amaz teli torokból. 


- Ne kiabálj ok nélkül, inkább azt mondd meg, hogy arrafelé 
szabad-e az út? 

- Hogy volna szabad! Hiszen én vagyok az őrzője. 

Ezenközben az ember odaért, csörgött a szablyája. Anyicska 
kitalálta, hogy katona, s még inkább megörült. 

- Gyere, húgom - szólalt meg, karon ragadta s húzta magával, öt- 
hat lépés után Anyicska megállott. 

- Nem jó úton megyünk - mondta. 

— Én viszlek, én csak tudom, hova viszlek! — válaszol a katona, s 
olyat rántott a karján, hogy majd kiszakadt. 

- Részeg vagy te? Bolond vagy te? — pörölt Anyicska fojtott 
hangon - ugyan megelégelhetted a szabad életet, hogy olyan nagyon 
töröd magad a rabság után! Tatárkorbácsra éhes a hátad? Menj a 
pogány hoz magad, engem bocsáss utamra! 

A katona elröhintette magát ezen a balga beszéden, nem annyira 
azonban, hogy Anyicska csuklóját eleressze. 

- Hát te a pogánytól félsz? Nincs itt egy fia török sem, húgom. 
Igaz kereszténytől kapod meg az osztályos részedet — mondta, de 
úgy mérte a vigasztalást, hogy közben cudarul rángatta maga után. 

Anyicska megértette, hogy ez a szolgáló legény nem bolond, 
hanem valami gonoszságban hivataloskodik. 

— Eressz el! — suttogta, megállott, s hízelgőre fogta a szót — nem 
bánod meg, vitéz, meghálálom neked meglásd. 


-— Az anyád! - káromkodott amaz lihegve, s két kézzel iparkodott 
az asszonyt maga után rántani -— erősebb vagy egy tehénnél. De az 
én kezemből fehérszemély még nem szabadult. Akit én megfogok, 
meg is zabolázom. Megbéklyózlak, úgy vetlek ki a legelőre. 


Így pazarolta a szót, míg oda nem vetődött két katona. 
Hármasban aztán megfékezték valahogy Anyicskát, s odaterelték az 
ispánhoz, hogy fáklyafényben megszemlélje, s eligazítsa a sorsát. 
Vesztegelt ott három szekér, egyiken  asszonyok-lányok 
gunnyasztottak szótlanul, a másikon két varga a családjával. Míg 
Anyicskát odalökdöste, a katonának be nem állt a szája: 


- Ugyan sokra vitted a buta csökönyösségeddel? Nem a 
csökönyösség az asszonyállat hivatása. Húztad-vontad magad, 
mégis itt vagy. Jöttél volna kezesen! Egy a vége így is, úgy is! Rosszul 
ellenkeztél. Rajtam nem fogott még ki se ember, se állat! 
Megtörtelek, hogy az a tipegő szent... 


A szekérhez penderítette Anyicskát, s amint az asszony szembe 
fordult vele, elnémult, mintha a torkát ketté metszették volna. 
Nyitva felejtett szája még mozgott, de hang nem csusszant ki rajta. 
Nézte Anyicskát, nézte megigézetten. Aztán magasba emelte a 
süvegét, földhöz csapta, s tiporta, mintha az ellensége belében 
gázolna. 


— Elvette az isten a maradék eszét! — mondta az egyik asszony a 
szekéren. Ennek a jóformájú asszonynak az arcára rá volt írva, hogy 
nem ismer kedvesebb mesterséget a megszólásnál, s érti a módját. 

— Elvette — hagyta rá a legény, s megállott a süvegén —, amióta az 
áldott földet tapodom, ehhez fogható asszonyt nem láttam. Én 
leltem rá a kút mellett, a sötétben ... Hogy miért nem adott az isten 
nekem macskaszemet? Mert akkor megláttam volna gyönyörűséges 
szép arcát, meg a karcsú derekát... S ha látlak, dehogy hoztalak 
volna ide! Úgy is van, elvette isten az eszemet... Pedig mondtad — 
folytatta hosszú sóhajtás után, s hangja úgy megváltozott, mintha 


nem ő, másvalaki beszélne -, hogyne mondtad volna!... Azt 
mondtad, ugye, hogy nem bánom meg? 


Egy darabig várt a válaszra, aztáh felkiáltott: 


- Nem is bántam volna meg! Nem én! Ha százszor deresre 
húznak, ha tőből metszik le a lábam, akkor sem!... De most bizony 
bánni fogom, bánni halálomig. 

Felemelte sáros, gyűrött süvegét, a fejébe csapta, s dülöngélve 
állott odább, mint a részeg. Akkor bukkant föl újólag, mikor a 
szekerek már jó ideje rázkódtak, döcögtek a göcsörtös úton. Lóháton 
kedvezőbbet mutatott, mint lábon, mert nem növekedett éppen 
nagyra, Mokány, hetyke bajuszú, fekete legény volt ez a katona, 
orra-szája kicsi, a szeme még parányibb, és egyik a másikhoz olyan 
közel helyezkedett, hogy majd összekoccant, ha erősen nézett Holott 
mást sem tett, úgy megigézte Anyicska. Három könnyű fakó szekér 
döcögött egymás nyomában, kétfelől fegyveresek őrködtek, eszébe 
ne juthasson valakinek kereket oldani. 


Anyicska negyedmagával az utolsó szekérben gunnyasztott, s 
egyetlen árva szót nem ejtett, mióta foglyul esett, ölében nyugtatta a 
kezét s az ujjait nézegette, azok meg motoztak, rándultak egyet- 
egyet, mintha ezzel mulatoznának. Mellette a saroglyában egy 
vékony, szőke lány szipogott, elcsendesült s újra kezdte. Asszony 
volt a másik kettő, ezek már kisírták magukat, s halk szóval 
találgatták jövendő sorsukat. 


—- Hova visztek? — kérdezte a megszóló asszony a hetyke bajszú 
legénytől. 
— Vagy ide — mondta az -, vagy oda. 


- Rosszabbak vagytok a pogánynál! - kiáltotta az asszony, 
kiköpött, majd keresztet vetett A szőke lányka megrázkódott s 
elfakadt sírva, hangosan. Szánttók között haladtak el; egy paraszt 
fölegyenesedett a földről, s csípőre vágott kézzel nézte a menetet. 
Egy domb mögött négyszögletű bástya tűnt föl, aztán kunyhók 


bukkantak elő, egy falu határába értek s meg is állottak. Néhány 
katona ott maradt őrizetükre, a többi az ispánnal együtt bevágtatott 
a házak közé. Durrogott az ostor egy darabig s mire kisütött a nap, 
öt új szekér csatlakozott a sorhoz, jajveszékelő fehérszemélyekkél, 
szomorún gubbasztó férfiakkal. 


Anyicska addig jártatta az eszét, míg el nem végezte magában, mit 
kell tennie, hogy szabad legyen ismét Oldalt pillantott s a szeme 
összetalálkozott a hetyke bajszú katona nézésével. Annak elöntötte a 
vér az arcát, aztán a nyereg kezdett izzani alatta. Anyicska bűvölte- 
bájolta, hol a szemével intett neki kacsintásformán, sokat ígérőn, hol 
a kezével s időnként ajkára tette az ujját, nehogy eszébe jusson 
valami bolondot mondani, amivel bajba keveri mindkettőjüket. 


Megint haladtak egy darabot, megint jött egy falu, megint 
megállottak. A katonák a fűbe heveredtek, s megengedték a szekerek 
utasainak is, hogy lekászálódjanak. Anyicska oldalt húzódott: 


— Megszomjaztam. Adj egy korty vizet — súgta a katonának. 


Amint a legény visszakapta a tökkobakot, úgy csücsörítette rá a 
száját, mintha csókolná, lehunyta a szemét, s megszínesedett az arca 
veszedelmesen. 


- Úgy tesz, akár a megháborodott - ítélkezett a megszóló asszony, 
aki leste őket s mikor látta, hogy félhangon suttognak, rácsapott 
Anyicskára: 


- Nem restelled magad? Még a gyilkossal sem átallod összeszűrni 
a levet? Buzog az a parázna véred, te szégyentelen! Ott tartod te a 
lelkedet, ahol a legények esze jár. 


A katonák örültek a jóízű beszédnek, s biztatták a megszóló 
asszonyt, hogy űzze a szapulást, ha ilyen jól érti a módját. 
Kuncogtak a lányok, kuncogtak az asszonyok, mert az emberféle 
olyan teremtmény, hogy a csintalanság a halál küszöbén is jólesik a 
lelkének. 


Szapora lódobogásra eszméltek föl a gyarló gyönyörködésből s 
látták, hogy Anyicska meg a katona, akiknek a rovására elmulattak, 
már messzi nyargalnak. Felugráltak a katonák, eleinte többet 
káromkodtak, mint cselekedtek, végül azonban leoldották a béklyót 
a legelésző lovakról s nyomába eredtek a menekülőknek. Az őrül 
maradottak  szablyájukat  villogtatták, ilyen meg amolyan 
csonkítással fenyegették a rab népet, mintha azok tehetnének a 
szökésről. Nem mert moccanni senki, míg parancsot nem kaptak, 
hogy kapaszkodjanak fől a szekérre, mert a menet folytatja útját. 


- Több esze van annak, mint mindannyiunknak együttvéve — 
mondta a megszóló asszony. - Elmen nekült, minket meg visznek a 
konstancinápolyi ember-piacra. Bugyogós pogánynak, pogány 
szerelemre. Mert azoknál más a szokás. Olyan féltékenyek, hogy 
ketrecben tartják a fehérnépet. Enni ugyan adnak, de soha gulyást, 
soha tokányt, se tormás marhahúst, mert azt a pogány gyomruk be 
nem veszi. A bortól megfulladnának s az ölelést úgy űzik, mint a 
szalamandra. 


— A szalamandra? - riadt meg a szőke lányka. 


- Ferde a természetük... Mert nem egészen olyanformák, mint a 
keresztény népek. Máshol lakozik az istenük is, amúgy oldalvást a 
mennyországban. S aki keresztény közöttük hal meg, lejárhatja a 
lábát, míg szent Péter elé kerül. Micsoda szégyen, törökbugyogóban 
érkezni az örök fényességbe... Csak ki ne nézzenek... Jaj, én édes 
istenem, ki ne nézzenek onnan! 


— Jaj, édes istenem! — vette át a sirámot a szőke lányka. 

— Jaj, édes istenem! — jajveszékelt a legközelebbi szekéren, ahány 
fehérszemély ült. S szállott a panasz szekérről szekérre. 

Napra nap múlott s a szekérsor tarkán és lármásan kanyargott 
egyik útról a másikra. S ekkor még a feléig sem jutottak a becstelen 


munkának. Az ispán azonban ráunt a hóhéroskodásra s ezért, 
miután megrostálták Darkóczy uram udvarházának népét, a hosszú 


szekérsor megeredt a hegyestoronyi várba futó marhacsapáson. 


Anyicskáról lassankint megfeledkeztek, nem irigyelték, nem 
emlegették, még a megszóló asszony sem szurkálta fullánkos 
nyelvével. El is ámultak mindannyian, mikor a két birtok hajdani 
határánál az a két katona, aki űzőbe vette volt, visszaültette a 
szekérre, ahonnan elmenekült. A katonák dicsekedtek s aki 
odafigyelt a fecsegésükre, megtudhatta mi történt. 

Két napig kergették Anyicskát, úgyszólván megállás nélkül, s a 
harmadik nap sem érték volna utol, ha lova meg nem botlik. Gyönge 
lábú ló volt. A legény, aki vele szökött, bevette magát a lápba, s a 
maga szántából jelentkezett. Úgy megháborodott a szerelemtől, 
hogy a szabadság helyett a halált választotta. A drága szabadság 
helyett a hegyes karót, melyen három napig is búcsúzkodik az 
élettől, akit rája húztak. Csak annyit kért, hogy mielőtt átadják az 
ispánnak, még egyszer láthassa szerelmét. Megnézte, könnybe 
borult a szeme, aztán hagyta, hogy rákötözzék a lovára, most ott 
baktat a sereghajtók között. 


Ahogy ezt hallották, az asszonyok s a lányok, tisztelettel kezdték 
vizsgálgatni Anyicskát, aki egy-két szemvillantással ekkora hatalmas 
szerelmet gerjesztett. Nézték irigykedve s fürkészték, vajon miben 
rejlik a bűbáj a, ferdevágású barna szemében-e, sűrű hajában, sudár 
termetében? 

Anyicska görnyedten ült a saroglyában, s küzdött, ahogy erejétől 
tellett, hogy a hátán kuporgó bánat össze ne zúzza. Döcögött a 
szekér s ő nem a jövendőn, inkább a múlton jártatta az eszét. A 
kontyos kis kunyhóra gondolt, ahol feje Kicsi Jankó vállán pihent, 
őrá nyílott a szeme, mikor felébredt s őt látta, őt érezte utoljára a 
világból estében estére. 

Javában zengette a hét vármegyére szóló nagy vigasság a vastag 
kőfalakat, mikor a palota elé befordultak a szekerek a drága 
portékával. Délfelé járt az idő, zuhogott az édes tavaszi nap, a 


várudvaron tömérdek ember nyüzsgött. Egy részeg a puszta kövön 
horkolt hasmánt elterülve, hátán folt sötétlett, leöntötték borral. A 
szekérzőrgésre előtámolyogtak a nemes urak a lovagteremből, s 
mindannyi duvasztotta a szemét, szája szélét nyalogatta. 


Az ispán egyelőre sorsukra hagyta a fehérnépet s a sürgősebb 
teendőkhöz látott, a kézműveseket szállásolta el, vagy a palota 
mögött, ahol az udvari mesterek dolgoztak, vagy a külső várban. Azt 
akarta, hogy minél hamarabb űzhessék mesterségüket a püspök 
javára. 

Ennek végeztével visszament a belső vár udvarába, rikkantott egy 
harsányat, ami azt jelentette, hogy a szekerekről le kell ugrani. 
Suhogtak a vászonszoknyák, vülogtak a lábszárak, lobbantak a 
barna, szőke, fekete tincsek, tarkán kavarogtak a fejkendők; 
nefelejcskéken, —— pipacspirosan,  — sászölden, gólyahírsárgán. 
Elhajtottak a szekerek s a válogatott szép leányok, szép asszonyok 
egy csomóba bújtak, mint a megriadt nyáj. 

És ekkor megjelent Ambrus úr. Egyik oldalán az ösztövér 
országbíró, másik oldalán Kajtorossy uram s még néhány főrend, 
szövetséges mind. Hátuk mögött Dorica settenkedett, aki az 
asszonynép jöttének hírére csodálatos módon egyszerre 
kijózanodott. Még a szeme is előcsillant bedagadt arcából, mert nagy 
szüksége volt rá, hogy lásson mindent, ami történik. Magát is így 
szegődtette Ambrus gyarló testének szolgálatára, s ő e felebaráti 
hivatalban állandó társat nem akart, s ezt ezidáig el is érte. 


A bámészkodók utat nyitottak a püspöknek, aki nehézkesen 
vonszolta rengeteg testét, térde meg-megroggyant, szeme zavarosan 
homálylott. Beteg volt-e vagy csupán részeg, el nem dönthette 
egyhamar, aki látta. Bosszúsan vonogatta orrán a bőrt s ettől a 
mozdulattól táncra perdült a bajsza, holott valójában inkább 
haragos volt, semmint jókedvű s az okát meg is mondta: 


— Mind a farát fordítja felém. 


Merő tiszteletből viselkedtek így a félénk fehérszemélyek, meg úgy 
gondolták, hogy minél később látja meg őket a püspök, annál később 
keltenek szentségtörő gerjedelmet felszentelt testében. Csakhogy 
ekkor már javában izgatták őket. hogy szembe forduljanak a nagy 
úrral, s ne takarják el egymást. Ezenközben két katona elővezette a 
hetyke bajszú legényt, hadd kapja meg, ami dukál neki. Kézzel- 
lábbal kormányozták, a szemét mégsem oldotta el Anyicskáról, aki 
széltől állott az asszonyseregben, nefelejcsszín keszkenő a haján. Az 
ispán szapora szóval magyarázta, milyen cégéres bűnt követett el s 
hol őrá, hol meg Anyicskára mutatott. 


Így akadt meg a püspök véreres szeme Anyicskán s így tudta meg 
Dorica, hogy kitől kell óvakodnia. Nézte a nefelejcsszín keszkenős, 
fiatal parasztasszonyt, gondolatban felöltöztette a maga pompás 
ruháiba s az irigység megkeserítette a nyálat a szájában. A püspök 
pedig közeledett Anyicskához s minél jobban közeledett, annál 
barátságosabbá enyhült az ábrázata. 


- Te bögyös galamb, te! -— mondta kedveskedőn s kinyújtott 
mutatóujjával hol itt, hol ott bökött belé. 


- Szent Dorottya csodatevő lábszárára mondom -— kiáltott föl 
elismerően -, olyan kemény a húsa, hogy az éhes bolhát is szét 
lehetne pattintani a hasán. Van-e bolhád, bögyös galamb? 

— Egy volt, az is elveszett az úton — mondta Anyicska. 

- Még ma utánajárok, hogy igazat beszéltél-e — kajánkodott a 
püspök -, átvizsgállak tüzetesen, nem bújhat olyan zúgba, ahol meg 
nem találom. S ha megtalálom, úgy ráijesztek... — Azzal kacagni 
kezdett, olyan harsányan, olyan zuhatagosan, hogy egy percig 
semmi más zaj nem hallatszott, mindent maga alá temetett ez az 
óriási kacagás, mely dübörögve hömpölygött végig az udvaron, s 
mint az árvíz, még a várfalakon is túlcsapott. Hullámzott a hasa, 
lüktetett a nyaka, arca, koponyája bíborvörösre gyúlt. De hirtelen 
megtántorodott, s ha egyik oldalon az ispán, másikon Kajtorossy 


uram meg nem ragadja, elvágódik hosszában a földön. 

- Szédülök - motyogta rángatódzó ajakkal, aztán erőtlenül 
mellére bukott a feje. Négyen cipelték föl a palotába, elfektették az 
ágyán s a borbélyért szalasztottak, hogy eret vágjon rajta. 


Dorica kezét tördelte rémültében az ágya mellett, ahol Ambrus 
sápadtan, verejtékező orcával feküdt, magatehetetlenül, mintha a 
lélek már elkívánkozna belőle. Dorica hol becsukta az ablakot, hogy 
a beteg meg ne fázzék, hol kitárta, mert a friss levegő hatékony 
orvosság. Embertelen nagy igyekezettel tett-vett, rendelkezett, mert 
hamarjában elgondolni sem tudta, honnan szerezzen magának 
másik püspököt, ha ez cserben találja hagyni a túlvilág kedvéért. 

Jött a borbély, eret vágott, jött a káplán a szent olajjal, hogy 
kéznél legyen, ha kell; az ösztövér udvarmester fennhangon 
imádkozott a sarokban, javulásért könyörgött, de pusztulást 
gondolt; imádkozott a füstösképű deák, iszonyú gyorsasággal 
mozgott a szája s anélkül, hogy abbahagyta volna a darálást időnkint 
hátrafordult, nem halt-e meg az ura. A várnagy, a kulcsár és a 
martalócok hadnagya aggodalmasan meredt maga elé. Aggódtak 
mindannyian s nagyon őszintén, mivelhogy még nem loptak annyit, 
hogy derűsen nézhessenek a jövendő eleibe. S ez is, az is úgy 
elmerült a maga gondjaiba, hogy senki sem látta, mikor Ambrus 
nehéz szemhéjai felnyflottak: 


- Mit zsinatoltok, léhűtő bitangok?! - ez volt a túlvilágról 
hazatérő első szava. 


Óvatosan próbálgatta karját, lábát, engedelmeskedik-e az 
akaratának. Egy idő múltán megnyugodott, behívatta apródjait, 
hogy levetkőztessék, s azzal búcsúzott aggódó híveitől, hogy reggelre 
kialussza a bajt. 

Mihelyt bebizonyult, hogy a túlvilág egyelőre nem ragadja el tőle a 
püspököt, Dorica mindjárt a másik veszedelemre gondolt. 
Félrekapta a szoknyáját s leszaladt az udvarra. Ott megtudta, hogy 


az elhurcolt lányokat, asszonyokat már beterelték egy színbe. Az 
őrök vidáman kockáztak az ajtó előtt. A lovagteremben a vendégek 
tovább dőzsöltek, az ételhordók elvitték az üres tálakat s dúsan 
megrakva hozták vissza. Valahányszor az ajtó kitárult, az udvar 
megtelt vidám muzsikaszóval, énekkel, a táncolók toppantásaival. 
Egy borízű hang minduntalan ezt kurjangatta: 


Fehér galamb, gerlice, 
Enyém ez a kicsike! 


Mire egy másik vékonyabb hang válaszolt: 


Hosszú hajad farod éri, 
Az én szemem azt kíséri! 


Úgy vigadtak, mintha nem gondolna egy sem hazamenetelre. Mire 
azonban Dorica nagy nyugtalanságában harmadszorra megkerülte 
az udvart, az egyik vendéguraság népe cihelődni kezdett. Előállott 
egy szép fényes leeresztő hintó s ndgy-öt szekér. Dorica a kocsistól 
megtudta, hogy Tarackházy uram készül útra. Most már gyors 
leleménnyel kimódolta, mi a teendő, csak éppent azt nem látta, 
miként valósíthatná meg. S ekkor eszébe jutott a káplán, ki a pénzt 
mindenkor mód fölött szerette. Vastag foglalót adott neki, hogy a 
kedvét serkentse, s ez sikerült. A káplán ábrázata fölvidámodott, s 
egyedül azért nem hasadt fütty az ajkán, mert ilyesmi nem illett a 
hivatásához. 


Mindjárt lement az udvarra, megalkudott Tarackházy uram egyik 
kocsisával, aztán belépett a színbe, az asszonyszemélyek közé s 
illendő lelkivigaszban részesítette őket. Anyicskával is szót váltott, 
elmondta neki, mit tegyen, hogy megóvhassa tisztességét a buja 


püspöktől, aki olyan fajtalanul megböködte. 


Alig távozott el a káplán a színből, Anyicska vergődni kezdett s 
panaszkodni hangosan, hogy iszonyú fájdalom szaggatja; elájult, föl- 
föléledt. Később valamelyest magához tért s kiment friss levegőt 
szívni az udvarra, ahol egy homályos zugban a káplán várakozott rá. 
Csendben vesztegeltek egy darabig s nem beszéltek akkor sem, 
mikor Tarackházy uram kocsisa odaóvakodott hozzájuk egy 
nagyszájú zsákkal. Abba Anyicska bizalommal belemászott, a káplán 
rásegítette a kocsis vállára, az meg felrakta a saroglyára, a szénába. 


Mihelyt az országbíró népe készülődni kezdett s megnyikordult a 
szekér, a káplán odatelepedett a zsák mellé, pergette az olvasóját 
ájtatosan s félhangosan imádkozott. 


—- Kidughatod a fejed, leányom - szólalt meg egy idő múltán. 
Holdfény sugározta be a tájat, az eget csillagok árasztották el. A 


szekerek lassan haladtak, szinte vánszorogtak, a kocsisok álmosan 
gubbasztottak lovaikon. 


Egy útelágazásnál a szekér megállott egy pillanatra, a káplán egy- 
egy aranyat adott a két kocsisnak. Még sokáig hallották a kerekek 
nyöszörgését, csendes volt az éjszaka. Fokonkint elhalt ez a zaj is, 
távolodtak Tarackházy uram népétől s egy épülethez közeledtek, 
mely egyre világosabban rajzolódott ki a lapályból, s szegélyét körös- 
körül megaranyozta a holdfény. Az a zárda volt ez, melyben szent 
Dorottya csodatevő csontjait őrizték a szelídlelkű apácák s ahol a 
jámbor főnöknő, Angélika nővér, annyi tömérdek jót tett, hogy 
messzi földre elszállott a híre. Ide szerezte be a káplán Anyicskát 
szolgálónak, azzal a hazugsággal, hogy maga a püspök bízta meg 
ezzel. Előzőleg azonban elkérte nefelejcsszínű keszkenőjét. 


Nem amúgy tipegősen igyekeztek visszafelé, hanem megeresztette 
a lépést. Megvastagodott az éjszaka derekasan, mire visszatért a 
hegyestoronyi várba. Ott azzal kezdte, hogy ellopott a konyha mellől 
egy fél disznót, belerakta egy zsákba, megtetézte két öreg kővel, 


ronggyal emberformára tömte, hívott néhány katonát, elmondta a 
halotti imát, aztán a zsákot a várfalon keresztül bedobta az árokba. 
A víz megcsobbant. 


- Isten nyugosztalja — mondta a káplán búcsúzóul s keresztet 
vetett. A várfalról az ispánhoz sietett, el ne csodálkozhassék, ha híja 
lesz az asszonynépnek. 


- Marad még bőven - legyintett a busafejű -, hiszen, amennyi 
van, azt sem győzné. 


Azzal már tovább is kurjangatott, mély borízű hangján: 


Fehér galamb, gerlice, 
Enyém ez a kicsike. 


A lovagteremből a káplán a színbe tipegett, elűjságolta a gyászos 
eseményt a fehérnépnek s mielőtt még nagyobb hullámokat vert 
volna a bánatuk, egynek odaadta a nefelejcsszín keszkenőt. 


- Megüthették a lelkemet — vélte a megszólaló asszony-, vagy 
talán rosszul esett le a lóról. Van az úgy, hogy a kicsi fájás hamarabb 
sírba viszi az embert. 


A püspök azzal hunyta le a szemét, hogy a nyavalyáját másnapra 
kialussza. Aludt bőségesen, még életében nem aludt ennyit 
egyfolytában. Mosolyogva nyitotta szemét a világra, mert nem 
felejtette el, milyen eltökéléssel nyugodott le. Reggelijéhez is abban 
a hiszemben látott hozzá, hogy egészséges ember. Megevett egy 
szalonnával tűzdelt j ércét s éppen a második után nyúlt, mikor a 
gyomrát megint meglátogatta a fájás. 

Először a borbély sietett segítségére, megköpölyözte — de nem 


használt. Másodjára egy. nagytudományú javasasszonyt hívtak a 
faluból. Harminc tojásból meg egy bokréta gyógyfűből az asszony 
óriási rántottát sütött s azon melegiben elterítette Ambrus úr hasán, 
aki torkaszakadtából üvöltött, olyan irgalmatlanul perzselte. Még 
meg sem langyosodott, máris jött a görcs, mire Ambrus hozzávágta 
a rántottát a javasasszonyhoz s a tetejében huszonötot húzatott rá. 
Másnap egy orvoskodó szerzetest, majd egy tudós apácát hívtak. De 
sem egyik, sem másik nem gyűrte le a gonosz kórt; 


A vendégeknek egy nap feltűnt, hogy étel van, ital van, a 
vendéglátó gazdának azonban színét sem látják. Mihelyt megtudták, 
hogy egyfolytában nyomja az ágyat, mióta a várudvaron eszméletét 
vesztette, rendre meglátogatták. Mindegyik ismert valami hatékony 
orvosságot, doktort vagy vajákost, ki-ki őszinte hevülettel ajánlotta a 
magáét, özönnel hullott a jó tanács. Kajtorossy uram búcsúzóul 
megígérte, hogy haladéktalanul ide irányítja nagy tudományú 
orvosát, Szőcs  Bernátot, aki külországban tanult, ott űzte 
mesterségét s annyi herceget, érseket, grófot, bárót rángatott már 
vissza erre a földre, hogy ha valaki a világon, akkor ő minden 
bizonnyal erőt vesz a püspök nyavalyáján. 

Félkörben a dombon, tanácskozásra gyűltek a juhászok, elvégezni 
maguk között, mitévők legyenek. Haragosak és búsak voltak. 
Haragosak, hogy meghátráltak a püspök népe előtt, búsak, mert 
asszonyaik, gyerekeik után vágyódtak. 

A számadó gyér bajszát csavargatta; hiába, mert nem állott az 


másként, mint ahogy megszokta: 
- Nem a gazdát bízták ránk, hanem a nyájat — mondta. 
-— Nem is a birtokot - toldotta meg a másik. 


Már-már felcihelődtek a főbenjáró döntés után, de aztán ülve 
maradtak mégis. Arrafelé kémlelt minden juhász, amerre a számadó 
járatta tekintetét. Odáig látszott a palánkvár s a püspök 
hadinépének tábora. 


- Közel vannak - vélte a számadó. Feje lassan elfordult s 
nemsokára a másik oldalon kutatgatptt. A csalitos rügyező ágai 
között ezüstös foltokban ragyogott a távoli láp vize, s feketéllett 
szegélyén a tavalyi nád. 

Egy hajításnyira tőlük félig kész háromágú juh-szárnyék 
emelkedett, körülötte kontyos pásztorkunyhók. Tekintetük ezeken 
időzött most, kezük munkáján, melyet bitangjára hagynak. 


- Van amott nád kazalszámra - bökött az ingovány felé az öreg. 
Azzal ledőcögött a hajlaton, a többi utána. Előfüttyentették a 
kutyákat, hogy segítsenek a nyájat csalitosnak terelni. Ugrott is 
valamennyi, csaholt, serénykedett, csak az egy Orbán tett úgy, 
mintha nem értené. Szétvetette négy lábát, földhöz szegezte a 
csodálkozás, s mikor felocsúdott, akkor sem a birkák Után 
iparkodott, hanem juhásztól juhászig futott. Szemügyre vette 


mindannyit, rájuk vakkantott, legvégül a számadót fogta vallatóra, 
ugrándozott előtte kolontosan, mintha konccal kínálgatná, holott 
üres volt a keze. 


-— Eridj már ... — mordult rá amaz, mikor megelégelte az oktalan 
szökdécselést s olyan helyre utasítatta, ahová bajosan találhatott 
volna el. 


Orbán megállott, ahol a gyalázat érte, kerek fekete szemével 
követte a nyájat s a juhászokat, amint beóvakodnak a csalitos bokrai 
közé. Sóhajtott, megfordult maga körül, szimatolt a lucskos fűben, 
meg-megeredt, oldalt térült, aztán határozottan nekiiramodott a 
pusztának s loholt fáradhatatlanul. Nyúl szökkent elő egy bokor 
tövéből, nem vette űzőbe, ürge keresztezte útját, rá se hederített. 
Halaszthatatlan ügyben járt, hogy is engedhetett volna a 
kísértésnek? 

Hébe-hóba mégiscsak megállott, homlokráncolva bogozgatta a 
szagok összekúszálódott szálait, s elégedett vakkantással csapott rá 
végül a nyomra. Az pedig szaladt a puszta füvén, hol nyílegyenesen, 
hol kacskaringósan, átvágott a püspök katonáinak táborán, s a 
palánkvár kapujánál ért véget. 

- Alighanem engem keresnek - kapta föl a fejét Kicsi Jankó az 
ismerős ugatásra. 


S valóban a kitárt várkapun Orbán kocogott be méltósággal, s 
kissé tartózkodón fogadta gazdája Orömét, hadd érezze, mennyire 
rútul cselekedett, midőn se szó, se beszéd otthagyta. 


- Gondoltam -— mondta -, ha már ilyen árván maradtál, megtűrsz 
magad mellett. 


- Hű kutya vagy - válaszolt a juhász s szabadkozásképpen 
lekuporodott, két tenyerébe szorította a puli bozontos fejét. 


- Magános vagyok, Orbán, mint a levegőbe tartott ujj. 
— És részeg - fintorgott Orbán. 


Inni azonban muszáj volt, Kese Mihály uram ebben nem ismert 
tréfát. A szavát viszont becsülettel megtartotta, mert alighogy 
kiürült á félelmetes hordó, ahány ágyú állott körös-körül, mind 
elsütötte, hadd keljen vészes riadalom a püspök népe közepette, 
hadd veszítsék el fejüket a hadnagyok. S így is történt. Nyolc helyre 
csapott be golyó s mind a nyolc helyen támadást vártak. S mikor a 
koszos bundás rikoltások, lövöldözések, csörtetés, kopjarázás 
közben kitört hadinépével, a püspök fegyvereseinek már nem jutott 
idő egyesülésre, sem keményebb ellenállásra. Kevés vérbe, még 
kevesebb puskaporba került s a palánkvár népe átszakította az 
ostromgyűrűt. 


Kese Mihály uram terve az volt, hogy lehajózik a Tiszán a Dunába 
s a királyi végváraknál száll majd partra, mert úgy vélte, hogy 
Darkóczy odalent mulatja idejét vitézkedéssel, törökfogással, hiszen 
arrafelé menekült. 


Még nem áradt, de már dagadozott a Tisza, harsogott a sodra, 
néha belemart a partba s leszakított egy-egy falatot a puha omlatag 
földről. A folyam színe sárgásan-barnásan fodrozódott, apró, gyors 
hullámok  bizsergették s málladozó, fogyatkozó  jégdarabok 
kavarogtak a vízben. 


Fel és alá a folyam mentén lovas katonák kutatták át a partokat s 
ami csónakra, ladikra, halászbárkára leltek, egy helyre gyűjtötték. 
Mások frissen döntött szálfákról tutajokat ácsoltak. Aztán nagy 
kurjantgatás közepette vízre szállottak, egy ideig szélütötten 
keringtek a gázló mellett a mély forgóban, de az ár sodra elkapta a 
csónakokat, el a tutajokat s kiperdítette a folyam közepére. 

A közelgő este kéket szitált a fénybe, hamvasodott az ég, a parti 
fák között sűrűsödött a homály. Kicsi Jankó búcsút intett Kese 
Mihály uramnak s jártas kézzel bekormányozta ladikját egy 
barátságos öbölbe, anelyben lustán nyújtózott a víz. 


Előbb Orbánt ugratta ki, maga csak aztán szökkent partra s rúgott 


egyet a ladikon, ne maradjon áruló jele idejöttének. Túl a füzek, 
égerfák sűrűjén keskeny ösvény futott a folyam mentében. Zömök, 
szögletes templomtorony üzent a távolból, hogy arrafelé emberek 
laknak. Ez már a püspök földje volt, kövér televény föld s ahogy a 
toronynak ballagott, a Csillagszemű számítgatni kezdte, hány nap, 
hány éjszaka telik még el, míg nyomra akad, merre hurcolták édes 
feleségét. 


A sötétség olyan hirtelen hullott alá, mintha óriási takarót 
borítottak volna a földre. Kicsi Jankó inkább a lábával, mintsem a 
szemével tájékozódott, nem ügyelt egyébre, csakhogy le ne térjen az 
ösvényről, mely buckák, mezsgyék, tavak, dombok között 
tekergőzött. Nem is esett volna semmi baj, ha egy helyütt az ösvény 
meg nem fiadzik. Találomra vágott neki az egyik ágnak, de alig 
botorkált nyolc-tíz lépést, egy suba röpült a fejére: 


- Megvagy, sátánfajzat! — hallott egy hangot, lábak topogtak 
mellette s valaki nagy szorgalommal úgy körülkötözte egy 
szempillantás alatt, hogy moccanni sem bírt. Orbán vicsorgott, bele- 
belekapott egyik-másik lábába, de mindjárt nyüszített is 
fájdalmasan: -—, belerúgtak. 

- Nem jól kezdődik — gondolta a Csillagszemű, mikor ketten 
fejtől, ketten lábtól megragadták s vonszolták irgalmatlanul 
visszafele. A subát levették ugyan a fejéről, kárpótlásul azonban 
valami kapcarongyot nyomtak a szájába. Ilyenformán tömérdek 
mondókája mind belerekedt, holott életében soha nem vágyott 
ennyire a beszédre. 


Ahogy a parasztok ráérősen cipelték, a dereka végül hol egy 
tócsában mártódott meg, hol beleverődött egy kiugró zsombékba. 
Egyszer hidegtől borzongott, máskor égett. Ha ez a szenvedés egy 
szebb jövendő ára, föl sem vette volna. Csakhogy éppen azt kezdte 
tapasztalni, hogy ocsmány sors eleibe hurcolják. A parasztok ugyan 
egy fia szót sem ejtettek szándékukról, a folyó surrogása, csobogása 


azonban egyre erősödött, hűvösebb és nedvesebb lett a levegő 
percről percre. Közeledtek a Tiszához s hogy mivégből, afelől Kicsi 
Jankónak nem voltak kételyei. 


- Egy maroknyi holdsugár megmenthetne a vízbenyuvasztástól — 
gondolta. De az eget-földet belepő sötétségben talán maga az úristen 
sem bírt volna egy árva sugarat kifacsarni. 


- Megvagy, papok kutyája! — zihálta egy rekedtes hang nem 
messzi tőlük. A csoport hirtelen megállott s akik cipelték, egyszerre 
eresztették el Jankót. Egy pocsolyába zöttyent s tanakodni kezdett 
magában, mi történhetett. Tanakodtak a parasztok is. Szavaikból 
kiviláglott, hogy két helyen állottak lesbe, de nem két embert, csak 
egyet kerestek, viszont kettőt fogtak. Aztán valaki tüzet csiholt a 
taplóra, mikor felizzott, beledugta egy marok szalmába, megpörgette 
a levegőben. Az izzás nőtt, terjedt, a csóva lángba borult, 
megvilágított három-négy bajuszos-szakállas, beesett, arcot, melyek 
kicsi Jankó fölé hajoltak kíváncsian, s hirtelen elhamvadt. 

- Nem Vendel ez! -— mondta egy mély hang. 

- Nem - hagyta rá egy másik. 

Kicsi Jankó várta, hogyha már kiderült a tévedés, valakinek csak 
eszébe jut a kapcája s a kötele. Amazoknak azonban máson járt az 
eszük. Helyet kerestek maguknak, lekuporodtak egy-egy zsombékra. 
Nem szóltak, nem moccantak, csak a lélegzetük kavargatta lustán a 
levegőt A Csillagszemű pedig borzongott a hideg vízben s a foga is 
csak azért nem koccant össze, mert tele volt a szája ronggyaL 


Annak viszont erősen örült, hogy a fülét elmulasztották betömni s 
ilyenformán megtudhatta, milyen szánandó végtől mentette meg 
jószerencséje. A másik sereg ezalatt végére járt a munkájának, 
amiről egy hatalmas csobbanás tanúskodott a Tisza felől s egy 
tudósítás eminnen, egy igen mélyhangú ember szájából: 

—- Megnyuvadt a papok kutyája. 


—- Meg a sátánfajzat -— toldotta meg az, aki ezzel a címmel tisztelte 
meg Kicsi Jankót, mikor fejére dobta a subát. 

Tápászkodtak, szedelőzködtek. A pocsolya vize majd felforrt a 
Csillagszemű körül, olyan forróság lepte el a gondolatra, hogy itt 
felejtik. 

- Egy ideig talán békességünk lesz — vélte valaki. 

- Békesség?! — visszhangozta a mélyhangú - ahhoz három álló 
hétig hordani kellene az embert a Tiszába. 

- Bárcsak azt az egyet vethetnénk a halaknak - sóhajtott föl egy 
harmadik -, aki hallal eteti az apátot. 

- Kihánynák a csukák. 

—- Megehűltem - mondta mélyhangú. 

- Majd főzöl magadnak egy jó zsíros, borsos mesét s degeszre 
tömöd vele a hasadat. 

- Az én mesém már rotyog a fejemben - nyújtózott egyet a 
mélyhangú. Hegyezte a fülét Jankó aggodalmasan, fel nem foghatta, 
micsoda rejtelmes felekezetbe sodorta a balvéletlen. Külön-külön 
minden szót értett, de nem sokra ment velük. 

- A foglyunkat eleresztjük -— szólalt meg a mélyhangú s azzal 
kirántotta a Csillagszemű szájából a rongyot, mire Kicsi Jankó fogai 
vacogni, csattogni kezdtek, olyanformán, ahogy a kövek csikorognak 
a kocsikerék alatt. Miután a kötelet is leoldották róla, lábra állott: 

—- Ti se nagyon nézitek, hová köptök -— mondta szemrehányón, de 
nem folytatta, mert a hideg ismét elővette. 


— Ahova esik, ott csattan — bölcselkedett valakL 

— Eredj utadra! -— biztatta egy másik, nem nagyon barátságosan. — 
örülj a jószerencsédnek! 

A mélyhangú lekanyarította Jankó válláról az átázott subát s a 
magáét tette helyébe. 


- Gyere — mondta -, nálam megmelegedhetsz. 


23 


Mártonnak hívták a gazdát, akinél a Csillagszemű megszállott. 
Nevezetes ember volt ez a gazda ebben a kis tiszaparti városban, 
arról nevezetes, hogy se szeri se száma, annyi mesét tudott. Amit 
hallott, jól megjegyezte s szükség esetén maga is költött. A mese 
errefelé igen kelendő portéka volt, kelendőbb, mint szép 
Magyarország bármely táján. Más városokban, más falvakban 
ugyanis legfeljebb hallgatták, itt azonban ették a mesét, akár a 
kenyeret vagy a szalonnát. Az ételnek az a gyarló tulajdonsága van, 
hogy kétszer elkölteni még varázslattal sem lehet, ami nem kedvez a 
szegény embernek s azt tanúsítja ilyenképpen, hogy a világ 
teremtője nem sokat gondolt a szűkölködőkre. Több mese fogyott itt 
a Tisza-partján, mint bárhol, s Márton gazdának nagy volt a 
becsülete, mivelhogy mese egyedül az ő kertjében termett. 


- Azt ne hidd valahogy - intette a gazda vendégét -, hogy a 
szegény nép azért vacsorázik , Terülj kendőmet", , Mirkó királyfit", 
meg , Tündér Ilonát", mert oly gyalázatosan elfajzott, hogy az 
ilyesmit többre becsüli a birkatokánynál s a marhagulyásnál? Olyan 
ízes mesét nem fiadzott még emberi elme, amit ott ne hagynának 

egy falatka tepertyűért, ha választani lehet. 


Csakhogy elt ebben a városban két elvetemült, beste lélek, két 
piócatermészetű gonosz ember. Apát úr az egyik, halkereskedő a 
másik. A halkereskedő uzsorán szaporította a pénzét, s a gatyát sem 
átallotta lehúzni az adósáról, ha nem fizetett idejében. A parasztok 
szegényebbje mind tartozott neki, búzával, zabbal, pénzzel vagy 
barommal, s a tartozás fejében naphosszat görnyedezett a földjein 
vagy halászott a Tiszán, az ő javára. Csatos ládájában halomszámra 
őrizte az írást, bajos is lett volna észbe tartani, annyi tömérdek 


embert hajtott az igájába. 


Jeles gazembernek tisztelték ezt a halkereskedőt, féltek tőle, az 
apáttól viszont rettegtek. A kereskedő kopasztgatta, nyúzogatta, aki 
hatalmába került, az apát feltüzelte, akár a rőzsét. Ez a csenevész, 
szikkadt ember nem mást vett célba, mint hogy ameddig a keze elér, 
megtisztítsa a földet a  boszorkányoktól,  garabonciásoktól, 
eretnekektől. Fehérszemélyre sohasem vetette szemét, ételben- 
italban örömét nem lelte, didergő testében vacogó lelke csak akkor 
hevült föl, ha a máglya sűrű füstjét látta gomolyogni s a kárhozatba 
indulók jajgatását hallhatta. 


Maga ritkán mozdult ki a kolostorból, hanem volt egy sanda 
pillantású óvatos fejű szolgája, az szimatolt a bűbájosok és 
eretnekek után, s bizonyára kövér sápot húzott mesterkedéseiből. Ez 
a rút szolga látta el urát mindennel, elsősorban hallal, mert az apát 
mást ritkán evett. Ő járt a halkereskedőhöz a piacra, a vásárra, a 
malomba, a takácsokhoz, tímárokhoz, szabókhoz, mígnem 
kitudódott az igazi hivatása. A kocsmán ban összekülönbözött egy 
nyergesmesterrel s bortól zajosodott fejjel szörnyen megfenyegette, 
nem bicskával vagy veréssel azonban, hanem az apát-úrral. Mikor a 
nyergesmestert elhurcolták, a bolond is megértette a tanulságot. 

Egy sereg paraszt összebeszélt, hogy elveszítik, aki annyi ártatlant 
elveszített már. Fele az egyik úton állott lesbe, fele a másik úton, s 
mivelhogy aznap a hold sem világított, csak a jószerencsén múlt, 
hogy nem Kicsi Jankót dobták a Tiszába, rákok-halak örömére. 

-— Megtaláltam a szerencsémet, meg a boldogságomat — mondta a 
Csillagszemű Márton gazdának -j elveszett ez is, az is. Most űzöm 
mind a kettőt. Sietős az utam, de el nem megyek innen, míg meg 
nem segéltelek benneteket. 

-— Hogy akarsz te segíteni rajtunk? 

- Én azzal, hogy annak ártok, aki nektek árt. 


- Ha az agyam is úgy forogna, ahogy a nyelved — mondta Márton 


gazda -, már megértettelek volna. 
—- Két átok sújt benneteket, ugye? 
— Kettő bizony. 


- Nahát, az egyiket még holnap feloldom. Elbántam én már a 
budai főhóhérral is. 

- Adná isten, hogy igazat mondjál -— sóhajtott a gazda -, 
megáldunk érte mindannyian, akik itt senyvédünk az apát és az 
uzsorás között, s hol nem eszünk, hol meg éhezünk. De mondd csak, 
mi dolgod volt neked a budai főhóhérral? 


- Hosszú történet az -— válaszolt Jankó -, mert se közepén, se a 
végén nem kezdhetem, az elejétől máig pedig nagy az út. 


- Mondd csak, minél hosszabb, annál jobb. 
— Aztán miért akarod hallani? 


- Mert ha nemcsak hosszú, hanem a velő sem hibádzik belőle, 
szép mesévé kerekítem. 


Megörvendezett ezen Kicsi Jankó erősen, s a szeme úgy elkezdett 
csillogni, tündökölni, hogy a parázs belesápadt a tűzhelyen. 


Márton gazda komolyan bólintott s a bajusza szára csendesen 
ingott-lengett az álla körül. Kicsi Jankó nagyot lélegzett s belefogott 
az élete elmondásába. 

Mire a végére ért, akkor jutott eszébe, hogy akármilyen gyönyörű 
mesét farag belőle Márton gazda, mindenki hallgatja majd, egyedül 
ő nem, hisz nem időzhet, indulnia kell drága Anyicskáját felkutatni. 


- Ígérem neked - biztatta a gazda -—, ha megszabadítsz bennünket 
a gonosz halkereskedőtől, olyan szép mesét mondok rólad, hogy a 
világ végére mehetsz, ott is utolér. 

A halszer a Tisza mentén húzódott s Kicsi Jankónak nem sokat 
kellett vizsgálnia, hogy rátaláljon emberére. Repedezett képű, 
horpodt mellű, deres bajszú szerzet volt a halkereskedő. Szutykos 


zöldvászon kötény lógott a nyakában s bokájáig csüggött. Mialatt a 
halászokkal egyezkedett, hódbőr kucsmáját egyszer jobbra, máskor 
balra tolta, néha egészen föl, a koponyája búbjáig. Ezt azonban 
tüstént megbánta mindig, mert mindjárt a szemére rántotta. 
Óvatosakat lépegetett, mint a jérce, mikor helyet keres, hogy az első 
tojását megtojja. A természet kehes hanggal búsította meg s olyan 
bőven beszélt, hogy a piac zsibongásán az ő hangja uralkodott. 
Különösen olyankor, ha elutasított valakit s vijjogva nemet mondott, 
ami az ő száján nimnek hangzott, fölötte riasztón. 


Látta ám Kicsi Jankó, első pillantásra fölmérte, hogy agyafúrt 
fickó ez a halas kalmár, ravaszabb, mint a számadó, meg a budai 
főhóhér együttvéve. Meg is bánta könnyelmű dicsekvését s erősen 
fogadkozott, hogy többé nem ereszti meg a nyelvét ilyen bátran, 
kiváltképpen mesemondó ember előtt. 


Nem ólálkodott tehát többet a halas szekér körül, szemet ne 
szúrhasson a kereskedőnek, hanem oldalvást lekuporodott a puszta 
földre, nézelődött s munkára serkentette az agyát. A halászok 
nemsokára eln takarodtak, mind sűrűbben lepte el a nép a piacot, 
nemsokára annyi ember tolongott a szekér körül, hogy a kereskedő 


elszalasztott a feleségéért, jöjjön, segítsen neki, nem győzi a munkát. 


Rövidesen megérkezett az asszony. Élő ember nem látott 
fehérszemélyt, aki példásabban illett volna  halkereskedőhöz 
feleségül: harcsaszája, potykaszeme volt szegénynek, csak éppen az 
uszony hiányzott az oldaláról s az ezüstpikkely a testéről. Amennyi 
látszott belőle, azt pikkely helyett szeplő borította. 


- Hal kell az apát úrnak - lépett oda a kereskedőhöz a 
Csillagszemű. 


Amaz megörvendezett ezen a híren, mert — mint mondta -— három 
napja egy fia halat sem adott el az apát konyhájára, holott ez ideig 
naponkint egy kosárral vittek tőle. Ezt jól az eszébe véste a 
Csillagszemű, aztán így szólt: 


- Felkavarodott a gyomra neki, kékült-zöldült a fene csikarástól. 

- Az én halamtól meggyógyul - mondta a kereskedő s még 
mindig nem nézett Kicsi Jankóra, hanem a kispénzű vevőket 
hessegette bosszúsan, akár a legyet szokta nyáridőben az ember. 

— Add a kosarat! — szólalt meg türelmetlenül, fölnézett s mindjárt 
meg is akadt a szeme az idegen arcon - te ki vagy? Nem ismerlek. 
Nem láttalak. Ki vagy? 

— Én az apát úr szolgája. 

— Te? -— kételkedett. 

- Én. 

— Nim! - kiáltott hirtelen. 

A Csillagszemű lustán megvonta a vállát s már indulóban bökte 
oda: 

—- Nem fog tétlen várakozni. 

— Kicsoda, te? 

— Az apát úr, hogy éhen haljon. 

- Gyere vissza! — intett a kereskedő s minden egyes halat 
gondosan meglatolgatva a tenyerében, harcsát, csukát, kecsegét, 
süllőt, fogast, márnát, pozsárt, pontyot dobált a vadonatúj 
fűzfakosárba. Tátogtak a nyomorult jószágok, meresztgették 
kocsonyás — halszemüket, — csukódott-nyílott a kopoltyújuk. 
Vergődésükben csaknem olyan csúnyák voltak, mint a halkereskedő 
felesége, aki ezalatt a többi vevővel bajlódott. 

- Ne sajnálja olyan nagyon - szólalt meg a csillagszemű mikor 
észrevette, hogy a kalmár buzgalma lankadozik. Amazt újólag 
megbirizgálta a gyanú. 

— Miért nem Vendelt küldte? 


- Megártott neki a hal - válaszolta Kicsi Jankó -, fekszik szegény 
összekucorodva, s nem mozdulna még a leggorombább biztatásra 


sem. 


Ami igaz volt, hiszen Vendel a Tisza medrében nyugodott, jól 
megérdemelt nyugalomban. 


Időközben a kosár megtelt. 
- Egymagad nem bírod elvinni - vélte a halas kalmár. 


- Nem én! De kifizetni sem tudnám, mert az apát úr pénzt nem 
adott. 


- Nim! -— vijjogott a kereskedő s magához rántotta a kosarat a 
vergődő halakkal. 


— Azt üzeni az apát úr — oktatta a Csillagszemű a halast -, hogy 
beszélni akar magával. Ha egyszer ott van, megkapja a hal árát is. 


- Mit nem mondasz? - kíváncsiskodott amaz. — Ugyan bizony 
miről beszélhetne velem a nagy tudcn mányú apát úr? Ugyan mit 
mondhatnék én neki, amit ne tudna jobban nálam? 


Ahogy így töprengett, nyirkos kezét zöld kötényéhez dörzsölte, 
melltől hasnak, egyenletesen, mintha valami szertartást végezne. 


- Hadd lám, mit akar tőlem az apát úr? - szegezte Jankó 
mellének a kérdést. 


- Halat akar, ebédre — mordult rá Jankó barátságtalanul -, meg 
hogy ne várassa, mert azt nem szereti. Amit tudok, elmondom 
útközben. 


Ketten kétfelől megragadtaik a súlyos kosarat s minden bizonnyal 
el is indultak volna, ha megvan bennük az egyetértés. Csakhogy 
Jankó jobbra, a másik meg balra rántotta a terhet. Ami azért esett 
így, mert a kereskedő tudta, merre van a kolostor, Jankó pedig 
nemc 


— Csúf mese lesz ebből -— füstölgött magában mert látni kezdte, 
hogy nemcsak ígéretében, de cselekedetében is hebehurgya volt. 
Nem pártolja ám a haditudomány, hogy a katona fejjel menjen 


falnak, aki így tesz, nem veszi be a várat, hanem maga pusztul az 
árokba. 


Tipegett, totyogott a halkereskedő, a Csillagszemű egy fél lépéssel 
mindig mögötte kullogott, ki ne derülhessen, hogy az utat nem 
ismeri. Valahányszor egyikük karja elzsibbadt, megcserélték a kosár 
fülét s kifújták magukat. Ilyenkor Jankó elejtett egy-két szót arról, 
hogy valójában mire kíváncsi az apát. Gondosan ügyelt rá azonban, 
hogy semmi olyat nem mondjon, amit épeszű ember felfoghatott 
volna, hanem toldozta, kuszálta, bonyolította a maga kisütötte 
történetet a garabonciás halászról, aki úgy megrontja a halakat, 
hogy íváskor ördögikrákat raknak. Talán ebben leli magyarázatát, 
hogy az apát úr egy kövér kecsegétől elrontotta a gyomrát s fel sem 
épült volna, ha hán rom napon keresztül nem gyógyítja magát 
szenteltvízzel, meg tömjénfüsttel. A halat pedig kívánja szigor rúan, 
mert mindenkor ez volt a kedvenc eledele. 

- Nem értem, semmiképpen nem értem - tanakor dott félig 
hangosan a halas kalmár -, ismerek én minden halászt a Tiszán, egy 
sem garabonciás. 

- Épp azért hívatja az apát úr, mert minden halászt ismer. 

- De, ha egyszer nincs közöttük egy fia garabonciás sem! 

- Csak mondja meg bátran, ha nincs - biztatta a Csillagszemű -, 
okos ember az, ért a szóból s ha valami nincs, semmi pénzért nem 
keresné. De ha rám hallgat, óvatosan mondja meg neki, lassacskán, 
csöpögtetés-formán. 

— Bolondformán beszélsz, hallod-e? 

- Én csak jó tanáccsal szolgálok. Mivelhogy az apát úr gondolata 
az, hogy van garabonciás halász. Hiszen maga látta, amint egy óriási 
csuka hátán boszorkányszombatra lovagolt. 


- Nim! — kiáltott fel a kereskedő, s ijedten leejtette a kosarat. — 
Látta volna? 


- Hozzám nem bizalmas, új szolgája vagyok, de én így hallottam. 
Mindenki arról beszél, hogy bizony látta. Aztán esküdözött nagyban, 
hogy szombaton fogott halat nem eszik, mivel pénteken ront 
leginkább a csuka. 


— Miféle csuka? 
— Az az óriási, amelyiken a garabonciás lovagol. Az a hátascsuka. 


- Menjünk! - biztatta egy idő múltán a kereskedőt, de az csak 
álldogált, töprengett, kopasz szemhéja idegesen verdesett. 


- "Nem megyek én oda - motyogta határozatlanul s 
megborzongott, mintha hideg víz csurrant volna a nyakába. 


Úgy tett a bojtár, ahogy a lelkiismeretével tusakodó ember, aki fél, 
hogy helytelen dolgot talál tanácsolni: 


- Én nem erőltetem. Még engem okolna, ha rábeszélném s baj 
érné. Forduljon csak vissza, ha akar. De aztán ne ámuldozzék, ha 
utóvégre magát veszi gyanúba. 


A kereskedőnek szakasztott olyanná vált a szeme, mint a 
kecsegéé, mely legfelül fuldoklott a kosárban, a többi hátán. 
Szakasztott úgy tátongott, úgy kapkodott levegő után. 


- Okosabb embernek hittem - folytatta a Csillagszemű -, én csak 
a javát akarom. Ha enged a hívásnak, bemegy hozzá s elmondja, mit 
tud, mit nem tud, baja nem eshetik. De ha innen visszafordul, még a 
falu bolondja is azt fogja hinni, hogy maga az a garabonciás. 


Nyöszörgött a kereskedő, s még apróbbakat lépegetett, mint 
annak előtte, de azért csak ment, csak haladt. Nem messzi előttük 
kettészakadt az út, egyik ágát hatalmas kőépület rekesztette el, a 
kolostor. Szürkés-barna tölgy faajtó, ráccsal fedett kémlelő ablak, 


mögüle két sötét szem lesett feléjük. Jobbra istállók, csűrök 
terpeszkedtek, balfelől egy kisebb házikó támaszkodott a kolostor 
falához, roppant kéményéből feketén dőlt a füst. A konyha volt. Arra 
kerültek, a kosarat letettek, a Csillagszemű besandított a nyitott 
ajtón. Odabent a szakácsné kavargatott valamit egy rézüstben. 


— Itt a hal! - rikkantott be a Csillagszemű. 
— A hal? - kérdezte az asszony. 


Válaszképpen Kicsi Jankó amilyen szépet, asszony-bolondítót 
csak tudott, olyat kacsintott. A paphúson senyvedő fehérszemély 
pedig majd elolvadt gyönyörűségében, hogy ilyen jóképű legény 
ígérget neki a szemével s éppen azt ígéri, amit legszívesebben 
fogadna. 

- Jól vigyázzon a halra, mert mindjárt jövök - mondta, 
odapenderítette a kosarat a küszöbre, intett a kereskedőnek, hogy 
várjon, maga föllépdelt a garádicson s olyan gyorsan dugta be az 
orrát a kémlelő ablak rácsán, hogy összekoccant annak a barátnak 
az orrával, aki kifelé lesett. 


— Mit akarsz? - kérdezte a kapuőr barátságtalanul. 
- Bemenni - suttogta Jankó. 

— Miért suttogsz? - kíváncsiskodott a kapuőr. 

A Csillagszemű a háta mögé bökött a hüvelykjével: 
- Hogy meg ne hallja a garabonciás. 


—- Nagy becsülete lehet itt a ga]rabonciásoknak -, gondolta, mert 
alig ejtette ki ezt a szót, a barát máris kiemelte a helyéből a kapuzáró 
dorongot. De mihelyt beléptek —- ő meg a kereskedő -, mindjárt 
vissza is tolta. Ott maradtak a hűs kapualjban, sűrű homályban s egy 
darabig semmit sem láttak. 


— Mehetünk? - kérdezte Jankó az őrt. 


Amaz válaszképpen egy ajtóra mutatott. Megindultak feléje, a 


simára koptatott köveken halkan csoszogott a lábuk. Mielőtt 
benyitottak volna, a Csillagszemű hirtelen megfordult s hátra tolta a 
kereskedőt. 


— Várjon itt, míg bejelentem. 
— Dicsértessék — mondta ájtatosan annak a hosszúnyakú, kiugró 
ádámcsutkájú szerzetesnek, aki egy írópolc előtt állott, kezében 


hollótoll. Vagy írt, vagy rajzolt s nem sietett a munkájával. A barát 
intett, hogy beszéljen. 


Elmondta tisztességes szóval, hogy ő ugyan nem sokat tud, de 
annyit az apát úrnak is tudnia kell, mivelhogy nem jó keresztény 
embert kísért ő ide, hanem eretnek lelket, aki a csuka hitét vallja. 


Mihelyt a hosszú nyakú meghallotta, milyen veszedelmes szerzet 
várakozik a kapualjban, elfektette a hollótollat, s mindjárt bevezette 
Kicsi Jankót a fogadó szobába. 


Bíborbársony karosszékben ült az apát s egy dézsa vízben a lábát 
áztatta. 


- No, fiam -— biztatta Csillagszeműt erős, tiszta hangon -—, beszéld 
el gyorsan, miért zavartál meg ájtatosságomban? 


- Egy halkereskedő van odakünt, akit megszállotÉ az ördög — 
suttogta olyanformán, mint aki alig bír a rémületével. — Honnan 
tudod, fiam, hogy az ördög szállotta meg? — kérdezte az apát. 


- A beszédéből - folytatta Jankó egyre jobban neki bátorodva. — 
Megüli a csukát — mondta -, azon lovagol garabonciálni s amerre 
elhalad, kankutyát ellenek a tehenek s elvetélnek a terhes asszonyok. 


Az apát beteg lábával izgatottan tapicskolt a dézsában. — Folytasd, 
fiam, folytasd — noszogatta. 


- Fogadkozott erősen, hogy egy kosár hal árát megveszi az apát 
úron, vagy pénzben, vagy másban. Akkor aztán hiába gyógyítja 
magát szenteltvízzel, tömjénfüsttel, nemhogy a csukával, de a le; 
szelídebb kecsegével sem fog megbirkózni. A Tiszában pedig halak 


helyett ördögök tenyésznek majd s felfalnak minden embert, aki 
valamikor halat evett, s nem menekül meg előlük senki, hacsak a 
csuka hitére nem tér. 


Az apát a hosszú nyakú barátra nézett, az vissza őrá, aztán ketten 
egyszerre a Csillagszeműre pillantottak, aki buzgón hányta magára a 
keresztet. A két pap a fejét csóválta s közben-közben latin 
mondásokat váltogatta, bizonyára bölcseket, mert sugárzott az 
arcuk. 


—- Gazdag az a kereskedő? - tudakolta a hosszú riyakú. 

- Nagyon — mondta Jankó elismerőn. 

—- Megégetjük - sóhajtott az apát bánatosan. 

A hosszú nyakú egy ládából kendőt vett elő, lekuporodott, 
gyöngéden megtörölgette gazdája lábát s beleigazította a papucsba. 
Aztán az apát útjára bocsátotta Jankót, minek előtte egy jól 


megmért keresztet rajzolt a mellére az ikrarontó csuka és a 
garabanciás halász ellen oltalmul. 


A kolostorból egyenest a piacra szaladt, de a harcsaszájú, 
potykaszemű asszonyt már nem találta ott. A sok hal elkelt, az 
asszony hazament ebédet főzni az urának. Mikor a Csillagszemű 
betoppant, már javában türelmetlenkedett, el nem bírta gondolni, 
merre kószálhat az ura. 


- A Tiszánál akadt dolga — mondta neki Jankó -, a kis öböl 
mellett várja a füzesben. Tőlem üzeni, hogy az ebédet oda vigye neki. 
No, isten áldja. 

Azzal már odább is állott, sietve, hogy az asszony meg ne 
faggathassa. De csak az árokig ment, zsiványosan behúzódott, s 
mikor látta, hogy a kereskedő felesége elkocog a Tisza iránt, kezében 
a szatyor, abban az ebéd - hátulról besettenkedett az üresen maradt 
házba, s az ágy alatt meg is találta mindjárt a csatos ládát, az adósok 
lajstromával. Dicséretesen megpánn tolt láda volt, feszegette a 


késével, meg sem rezdült. Zajt csapni nem mert, holott úgy látszott, 
másként aligha vehet erőt ezen a zömök alkotmányon. Ahogy 
eltöprengett, mitévő legyen, szeme a tűzre esett. Nagyobb volt a 
láda, hogysem, ráfért volna, különben sem tellett az idejéből 


megvárni, míg elhamvad. 


- De ha a láda nem fér a tűzbe, a tűz belefér a ládába — gondolta. 
Azzal vett egy hegyes kést, megtüzesítette a végét s fúrni kezdett vele 
sebesen. Nem sok időbe telt bele s átlyukadt a láda teteje. Egy kissé 
kiszélesítette a rést, aztán ahogy a ludat szokás, tömködni kezdte a 
ládát parázzsal, rázogatta, hogy mindenhova jusson belőle. 
Nemsokára már iramlott a füst a lyukból a mennyezetnek s a láda 
hamarosan úgy átforrósodott, hogy palacsintát lehetett volna sütni 
rajta. De ha palacsintát nem is sütött neki, annyi bizonyos volt, hogy 
az adósságleveleket élő ember többé el nem olvashatja. A 
Csillagszemű ennél többet nem akart, jókedvűen tért meg hát a 
szerencsésen végbe vitt vállalkozásból. 


Márton gazda az eresz alatt foltozta szakadt bocskorát s örült, 
hogy abba hagyhatta a biztató újság kedvéért. — Tíz év óta nem 
örvendeztem olyan édesen, mint ma — mondta elismerőn. 


— A szavamat beváltottam, de te se feledkezz meg az ígéretedről — 
válaszolt Kicsi Jankó. -— Olyan mesét csinálj, hogy utolérjen, bárhova 
vet a sorsom. 


- Táltos mesét mondok rólad, villámröptűt. Ha megtalálnál halni, 
meglásd, az angyalok is azzal fogadnak a mennyországban, j Aztán 
elbúcsúztak testvéri szeretetben. 

Kicsi Jankó nem vesztegette tovább idejét a városban, útra kelt 
Orbánnal s ha nem is sokat, minden lépéssel közeledett a 
hegyestoronyi uradalomhoz.  Kérdezősködött a falvakban, s 
megtudta, hogy nem messzi egy várban rablott jobbágyok 
dolgoznak, csupa olyan ember, akit erőszakkal hajtottak oda a háza 
tájáról. Hogy honnan ragadták el a boldogtalanokat, senki sem tudta 
megmondani. 


Megállás nélkül mentek egész éjszaka. Reggelre megnyílottak a 
felhők, langyos tavaszi eső permetezett. Orbán kedve egyre jobban 
elborult, mert minél több áldás szakadt rá a bőkezű égből, annál 
picibbre zsugorodott. Meglehet, attól rémült meg, hogy ha ez így 
folytatódik, híre-pora sem marad a világon, úgy elfogy. Mogorván, 
hallgatagon csattogtatták a sarat, szántók, legelők között, keresztül 
egy-egy falun, s még mindig nem találkoztak olyan emberrel, aki 
hírét hallotta volna Darkóczy elhajtott jobbágyainak. 

- Hejh - sóhajtott Kicsi Jankó. Nagyon szorongatta a bánat a 
szívét. 

—- Bizony - szólalt meg végre Orbán - ehetnék. 

Egy falat nem sok, annyihoz sem jutottak, mióta vitézül kitörtek a 
várból. Mindig abban reménykedtek, hogy majd a következő faluban 
több szerencséjük lesz. Most azonban még a vidék is kihalt 
körülöttük, nem láttak embert, se nyájat, se folyót, se lápot, csak az 
eső szálazta a levegőt s a pára bodrozta. 

Estébe szaladt az idő, midőn a messziségben halavány fény 
derengett föl. 

- No - reménykedett a Csillagszemű -, ahol tűz ég, ott ember is 


van, s tán akad valami harapnivaló. Megnyújtotta a lépést, a 
világosság kalauzolta, az éhség hajtotta, hamarosan célhoz ért tehát, 
hiába marasztalta lábát a ragadós dágvány. 


Ropogott a szalma a tűzhelyen, a család békésen üldögélt a 
simogató melegben. Szívesen fogadták a vendéget s amint 
letelepedett, szemközt a lobogó lángokkal egyszerre csönd támadt: 


— És akkor? - szólalt meg a legkisebb gyerek s várakozón szögezte 
apjára csillogó szemét. Amaz köhint tett egyet előbb, majd így 
kezdett beszélni: 


- Az a nyúl pedig nem is nyúl volt igazában, hanem elvarázsolt 
királyfi. Úgy szólt az átok, hogy négylábon kell élnie, mígcsak el nem 
jön egy ember, aki feloldja a varázst. Ezt tette a kis kondás, ahogy 
elmondottam volt. Kapott is jutalmul a királyfitól egy olyan 
tarisznyát, hogy ha így biztatta: — Telj meg, telj meg, tarisznyám, 
menten dagadni kezdett sonkád tói, hurkától, kövér pecsenyétől... 

Mikor ezt hallotta Kicsi Jankó, felállott, hogy elbúcsúzzék. Látta, 
hogy itt is mesével töltik meg az üres gyomrokat, s ő zsírosabb élésre 
áhítozott. 


Hiába tartóztatták, egyre azt hajtogatta: 


- Ne haragudjon, bátyám, nem zavarom meg hívatlanul a 
vacsorájukat. 


— Jut neked is belőle — mondta amaz savanyú tréfával. 

- Nem akarok eltestesedni időnek előtte — szabódott tovább s már 
lépett ki a melegből a hidegbe. 

Csak hát hamarost megtapasztalta, hogy másfajta vacsorához 
ebben a faluban sem juthat. Áradásnál, tűzvésznél, feketehalálnál 
rosszabb a püspök - gondolta a Csillagszemű, s szorosabbra kötötte 
derekán a cifra gatyamadzagot. 

Eddig csupán attól szenvedett Kicsi Jankó, hogy valami hiányzik a 
gyomrából, most olyanformán érzett, mintha a feneketlen üresség 


odabent a gyomrában valami szörnyeteget ellett volna. Fúlj meg! — 
dohogott haragosan s lecsurgatott a torkán egy félvödör hideg vizet. 
Leült a kút mellett, a vályú szélére, hátha kisüt valami okosat. Orbán 
a lábához hasalt, egy darabig gazdáján nyugtatta szemét, aztán 
ernyedten becsukta. 


A távolban egy csokor jegenyefa látszott, a kopár ágak között 
tüskés varjúfészkek, elhagyatottan mind. Előtte kunyhó roskadozott, 
düledező falát ácsolatlan fatörzs támogatta, mellette ól, félrebillent 
nádtetővel. Süket, fülzúgató csöndesség ülte meg az udvart. 
Embernek, állatnak se híre, se hamva. 


Küszködve, tengelyig sárba süppedt kerekekkel, csöpögő 
küllőkkel, négy komor bivaly vontatta fogat közeledett. Szörcsögött 
a sár alatta, az iga majd szétrepedt a bivalyok ráncos nyakán. A 
bakon egy zsíros bajszú paraszt gubbasztott, nagy tohonyán 
eleresztett tagokkal. Ahogy Jankó elnézte szálas, tömött bajszát, 
mindjárt megállapította, nem attól zsíros, hogy a gazdája 
megmártogatta valami finom mártásban, hanem mert zsírba nyúl a 
gyökere. 


A zsíros bajszú embernek pedig megakadt nehéz tekintetű szeme 
a bojtáron. A szekér nem haladt gyorsabban egy szélütött tetűnél, 
sőt olyankor, ha valamelyik kereket a latyak mélyén kő akasztotta 
meg, állott, míg a bivalyok át nem hengerítették rajta. Egy halom 
apróbb-nagyobb vad volt a terű a saroglyában; nyúl a legnagyobb, 
szalonka a leghitványabb, sovány mindannyi. A kocsis tehát ráért 
vizsgálgatni, amit szemügyre vett, csakhogy ezt nem tisztességes 
ember módjára űzte, nem nyíltan: — alamuszin ott fürkészte ő 
Jankót, ahol kétfelé nézett a subája. 


Fel nem foghatta Kicsi Jankó, mi csodáinivalót lelt rajta ez a 
vadász, kocsis, hajtó, vagy ki tudja, minő szerzet, ő maga a vadakban 
gyönyörködött, amint a zökkenőknél hánykolódtak. 


- Sár van - szólalt meg hosszú tűnődés után a Csillagszemű. 


- Ehetnél? - kérdezte válaszképpen az ember a bakon. Resten 
fölemelte félig leeresztett szemhéjait; csodálatos módon zsírosak 
voltak azok is, olyanformán, mint a libaháj, mely a legparányibb 
nyomásra meglevedzik. 


- Úgy vagyok most - mondta Jankó -, hogy biztatás nélkül is 
megennék egy teli bogrács gulyást. 
— Jó zsírosat? 


- Sajátságos szerzet, még az esze is zsíron jár — gondolta a bojtár, 
majd fennszóval válaszolt: — lehet rajta kétujjnyi zsír. 


Az ember egy ideig csak bólogatott helyeslőn, a bivalyok 
cammogtak, a sár cuppogott. 


- Úgy jó az — mondta nagysokára, s lassan szeretettel végignyalta 
az ajkát -, mert a lélek csak akkor boldog igazán, ha zsírban 
fürödhet minden nap. 


- Nem közönséges bölcsességet mondott - ismerte el Jankó, hogy 
jókedvre derítse. Amaz azonban csak a maga nótáját fújta s 
csemcsegett hozzá buzgalommal: — Az én lelkem boldog. Naponkint 
kétszer, háromszor beletoccsan a boldogságba, s úgy elfekszik benne 
édesdeden, mint ezek a bivalyok a sarában. 

Legalább tíz nyúl volt abban a saroglyában. Időközben a szekér 
egészen közel döcögött hozzá. Pacal — ábrándozott Jankó szédülten 
az éhségtől -, még egy sovány nyúlpacallal is beérném. 

- Asszonybolondító szép gatyamadzagod van — mondta a zsíros 
bajszú ember s oda nézett, ahova eddig, Jankó subájának két 
szárnya közé -, adok egy nyulat érte s a magamét, hogy a gatyád le 
ne csússzon. 

— Nyulat? - kérdezte Kicsi Jankó s fölpattant ültéből. 


- Válassz. Nem a magaméból fizetek, hanem a gazdáméból. A 
legzsírosabbat is jó szívvel adom. 


Jankó lassan visszaereszkedett a vályú szélére, összefogta elöl a 


subáját s a fejét rázta. 

- Nem ér meg egy nyulat - bizonykodott a másik -, te jársz jól a 
cserén. 

—- No - folytatta később -, gondold meg. Ráadásul adok egy darab 
hájat, hogy jó zsíros tokányt főzhess belőle.  Fényeset. 
Belecsutakolod a bajuszodat, aztán elszopogatod, mikor már a 
bogrács kiürült. Bele-belekotrasz a nyelveddel a bajszodba, 
simogatod, borzolgatod, lassacskán. Mert a bajusz arra jó, hogy 
megőrizze az étel ízét. Add már, no - biztatta — tudok egy jó zsíros 
szakácsnét, aki mindjárt elerőtlenedik, ha meglátja rajtam. Két nyúl, 
egy darab háj, egy kenyér. Adod? Csak azért az asszonyért kínálok 
ennyit. 


Ez a jó étvágyú beszéd, a lelkes csámcsogás, amivel a zsíros bajszú 
kísérte, feltüzelte Kicsi Jankó képzeletét. Végeláthatatlan sorban 
kísértették meg az ételek, melyekből valaha kedvére evett, alig 


győzte nyelni a nyálát. Egy darabig csak a fejét rázta s nehezen akadt 
szavára: 


- Ha adnám, egy nyúlért is megváltam volna tőle. Mert bizony 
kopog már a szemem éhségemben. De ha százszor úgy kopogna, 
akkor sem cserélném el. Attól kaptam, akit magamnál is jobban 
szeretek. 


- Ugyan sokat érsz vele, ha felfordulsz éhen - válaszolt a zsíros 
bajszú indulatosan -, csak kihúzza valaki a gatyádból, mikor már 
nincs benned élet. Nem viheted magaddal a mennyországba, hogy 
az angyalok előtt cifrálkodj. 


- Nem vitatom az igazságát, csakhogy én non becsülöm ám az 
olyan embert, aki még a gatyamadzagjához sem hű. 


Legyintett egyet a zsíros bajszú, s hogy valamelyest megpacskolja 
a mérgét, rácsördített ostorával a bivalyokra. Azok csak a bőrüket 
rándították meg s nem mentek se gyorsabban, se lassabban, mint 
azidáig. 


Az ember a bakon az  asszonybolondító,  tündérszép 
gatyamadzagra gondolt, amihez foghatót életében még nem látott. 
Mielőtt befordult volna, ahol az út elkanyarodik, visszakiáltott: 


— Hallod-e? 
— Hallom. 


— Néha az öszvér is meggondolja magát. Ha úgy történne, amott a 
juharos mögött, az udvarházban megtalálsz. Csihányossy Máté 
uramnál. Én vagyok az ispánja, várnagya, kulcsárja, étekhordója, 
pohárnoka, apródja, csatlósa. Zsíros Szép Salamon a neveim. Soká 
ne habozz azonban, mert még ma elindulok mézért amoda. 


- Aztán jó zsíros mézet hozzon! - rikkantott utána a 
Csillagszemű, holott nem éppen feszegette a jókedv. 


Üldögélt szomorúan, s a gyomrával tanakodott, az pedig olyan 
egyhangú nótát fújt, hogy abba a legtürelmesebb ember is beleunt 
volna. A jegenyefákon a messziségben ott kucorogtak az ágak között 
a varjúfészkek, a ház, az ól kihalt volt, se ember, se állat; Azazhogy 
Orbán ott feküdt a lábánál, nem feküdt, inkább elnyúlt, halottnak 
vélhette volna bárki. Ahogy üldögélt, a cifra gatyamadzag vége 
lecsüngött a két lába között, tenyerébe fogta, nézegette: — a szeme 
megtelt könnyel. 


Hirtelen elámult: egy kendermagos tyúk állott előtte. 
Gömbölyded, kövérkés, pipacspiros tarajú tyúklábán hársfaháncsos 
madzag. Ezt a madzagot fogta meg Jankó s szelíden magához húzta 
vele a tyúkot. Ott pihegett az ölében a jószerencsének ez a húsos 
ajándéka, olyan megadóan, mintha önként ajánlkozott volna, hogy 
nyársra húzzák, s megpiruljon saját zsírjában. 

- Látod, Orbán - mondta a pulinak, aki virgoncan pörgette 
farkát, s piros nyelvét minduntalan kieresztette —, megterült a kicsi 
kendő. 


Mielőtt kitekerte volna a nyakát, a bojtár körülkémlelt, nem látja- 


e valaki s a szeme megakadt a viskón, meg az ólon. Ölébe a tyúk, 
felállott s odament a kunyhóhoz, belökte az ajtaját. Rézbogrács állott 
a hideg kemencén, a sarokban szalma, egy gyerek feküdt rajta, vézna 
sápadt, s vagy a hideg, vagy a láz borzongatta. Szalmát látott az 
ólban is, mindössze egy fészeknyit, a közepében egyetlen árva tojás. 
A fészek mellett nagy kő, azt rakták a madzagra, hogy a tyúk ki ne 
kalandozhasson az udvarra. 


Orbán az ajtó résén át szemlélte keserűn, amint gazdája földre 
teszi a zsákmányt, a madzagot pedig kővel nyomtatja le. 

— Mit fintorogsz? — szólt rá a pulira —, nem vagyok én püspök! 

Vagy a tojás juthatott eszébe, vagy a veszedelem, amiből 
hajszálhíján menekült meg, a tyúk éktelenül kodácsolni kezdett. 
Kicsi Jankó elindult körülnézni Csihányossy Máté uram udvarháza 
táján. 

Barátságos házikó volt Csihányossyé, a szekér a tornác előtt állott, 
a négy bivaly egykedvűen kérődzött. A vörhenyes avarból helyenkint 
kiütközött a fű. Kicsi Jankó leterítette subáját, ráhasalt, két tenyere 
közé szorította fejét s úgy elbámészkodott a házon, a szekeren, a 
bivalyon, mintha más gondja sem volna, hacsak az nem, hogy 
bennük gyönyörködjék. 

Gömbölyödött a kéményből a füst, a konyha felől előkerült egy 
tornyos farú fehérszemély, áthaladt az udvaron, bement a házba, 
visszajött. A konyhaajtó fájára lábtól felakasztott egy nyulat, s 
hántani kezdte az irháját. Gyorsan győzedelmeskedett rajta, 
félredobta, egy sánta kutya elvonszolta magával az ól mellé. Az 
asszony már a második nyúllal vesződött, s könyökön felül tűrte az 
inge ujját a munkához. Kicsi Jankó élvezettel szemlélte a karját, 
mert ehhez fogható barátságos kart nem látott még. Fehér is volt, 
rózsaszín is, de olyanformán, hogy itt is rózsállott, ahol fehér volt, s 
ott is vakított a fehérsége, ahol rózsaszínűn domborodott. 


- Ennek szánhatta az a zsíros bajszú a gatyamadzagomat - 


emlékezett Kicsi Jankó s mindjárt az is megfordult az eszébe, hogy 
nagy szégyen volna, ha ő abból a nyúlból nem enne. Ha már a 
szentek és az angyalok tétlenkednek, majd csodát tesz a 
gatyamadzag. 


Mikor idáig jutott a bölcselkedésben, a zsíros bajszú kilépett a 
tornácra. Be akarta csukni maga mögött az ajtót, ami nem 
sikerülhetett, mert a kilincs másik végét valaki fogta. Mindjárt meg 
is jelent az ajtó résében egy nemes úr, görnyedten, sápadtan, 
bozontos-barna szakálla melle közepéig ereszkedett. Kegyetlen nül 
fázhatott, mert bárha bundában volt, még három pokrócot kerített a 
nyakába. 


- Menjen vissza, nagy jó uram -— intette a zsíros bajszú -, nem 
válik meg soha a köszvénytől, ha minduntalan kijön a hidegre. 


- Mondd meg az öcsémnek - szólalt meg mély kongó hangon -, 
hogy amint lábra állok, meglátogatom. 


- Anélkül is megtettem volna - tologatta vissza gazdáját a zsíros 
bajszú, aztán a bivalyos szekér lassan megindult. 


A szakácsné már megnyúzta, amennyi nyúl volt, most éppen 
beleztg őket, szaporán dolgozott, s csak úgy vaktában dobálta ki a 
beleket a nyitott ajtón át az udvarra, egy-egy plottyanás jelezte 
érkeztüket. Az ízletesebb falat kedvéért a sánta kutya abbahagyta a 
bőr marcangolását. Orbán szemfülesen elkapott egy frissen gőzölgő 
ny úlbelet s miután eltelt, kérdőn pislogott gazdájára, ne hozzon-e 
neki is. 

- Mit szólnál hozzá Orbán - szólalt meg hirtelen a Csillagszemű 
-, ha kocsin vitetnénk magunkat a hegyestoronyi várhoz? Te már 
ettél, most én is vacsorázom, aztán kocsira ülünk. Hacsak... hacsak 
rosszul nem számítottam. 


Azzal elindult, de nem az udvarháznak, hanem a konyhának vette 
útját. S nem úgy lépkedett, ahogy szokott, rátartin, pattanón, hanem 
támolyogva, rogyadozva tántorgott be az ajtón, forgatta a szemét, 


ijesztőn kapkodta a lélegzetet, mint aki semmiképpen nem bírja 
teleszívni a tüdejét, s nyögött hátborzongatón. 

- Jaj, szűzanyám! Jaj, szűzanyám -— tördelte rózsaszín kezét a 
szakácsné, olyan váratlanul toppant eléje ez a megszállott ember. De 
amint megértette, hogy nem kártékony szerzet, izmos karjával 
felnyalábolta s ráfektette a tulajdon ágyára. Melléje ült, úgy várta, 
hogy magához térjen. 

Az első dologban jól számított tehát a Csillagszemű, aki mindig 
vallotta, hogy a kövér fehérszemélyben több lélek tér el, mint a 
soványban. 


- Csihányossy uram... — motyogta Jankó hunyott szemmel. 

- Az ő házában vagy, lelkem, jó helyen — nyugtatta a szakácsné. 

— A gazdám küldött - folytatta Jankó. 

— Ki a gazdád? 

- Kiscerneki Darázs Orbán uram... Most szabadult török 
rabságból... 

—- Megszabadult a lelkem? 


- Lesz vacsora — gondolta Kicsi Jankó -, lesz kocsi vagy szekér, 
ha nincs. Hiszen, ha a szakácsné így beszél Darázs Orbán uramról, a 
gazdája bizonyosan ismeri, s harag sincsen közöttük. 


— Jaj! — kiáltott élesen. Magasba rántotta két lábát, mint akinek 
iszonyú görcs csavargatja a beleit. Nagyon színlelnie nem kellett, a 
konyha levegőjét úgy átjárta a finom mártások, a piruló pecsenye, az 
apróra vágott hagyma illata, hogy átkozott nagy éhségében bizony a 
pokol kínjait kezdte kóstolgatni. 


- Jaj, szűzanyám! - sikoltott az asszonyság — mi lel? 
- Egy hete nem látott ételt a szám. 


- Várj csak, magadhoz térítlek. Hacsak ez a bajod, nálam nem 
fogsz elpusztulni. 


- Kár is lenne érted, isten bizony kár — folytatta, s gyöngéden a 
feje mellé ült, föltámogatta, s mint a maguktehetetlen betegeket 
szokták, úgy etette meg zamatos, illatos meleg levessel. 


- Ilyet szent Péter is csak ünnepnap eszik — adta meg az 
elismerést Kicsi Jankó. Kinyitotta a szemét, s úgy bámult körül, 
mint aki halottaiból éled. 


- Ládd-é, magadhoz térítettelek — büszkélkedett a szakácsné -, 
most mondd el, mi szél hozott erre? 

- Kiscerneki Darázs Orbán az én gazdám - kezdett történetébe -, 
én meg az ispánja, várnagya, kincstárnoka, étekhordója, pohárnoka 
vagyok ... 

- Akárcsak nálunk Zsiros Szép Salamon... 

- Foglyul estünk, gazdim magával együtt engem is kiváltott a 
töröktől. Egy árva forintja sem maradt. Azt mondta nekem, fiam. én 
már nem birom, lakik a közelben egy nemes úr, Csihányossy Máté 
nevezetű... 

— Az én édes gazdám ... 

—- Menj el hozzá, vidd hírül, ha vendégül nem lát, itt lehelem ki a 
lelkem... Jaj! — azzal megint magasba emelte a lábát, hányta-vetette 
magát, s csak akkor csillapult le, mikor egy fél nyulat bekebelezett a 
szakácsné karjaiban, ahol nem érezte rosszul magát; dunyhapuha, 
dunyhameleg karja volt. 

— Ejnye! -— szólalt meg az asszonyság — milyen szép szemed van. 

— Mi jutott eszedbe, hogy a szemem dicsérd? - kérdezte a bojtár. 

- Ugyan bizony mi egyebet dicsérhetnék? - kérdezte az asszony, s 
rózsás arca pirosra gyúlt. 


- Tokányt már ettem sokat, de ehhez foghatót még soha! 


- Na, ugye, lelkem... — olvadozott az asszony, érzékeny szeme 
rátévedt a bűvöletes szép gatyamadzagra. Pislogni kezdett sűrűn, 


mintha könnyeivel küszködne, s már nyújtotta rózsaszín kezét, hogy 
a madzag lelógó végét megfogja. Tudta azt jól a Csillagszemű, hogy a 
férfiember gyarló, s ha már lépett egyet, útja végeztéig aligha bír 
megállni. Felült hát gyorsan az ágyon: 

- A negyedik faluban várakozik szegény -— mondta hangosan -, ő 
sem evett többet nálam. Ha meg nem segítjük, talán meg sem éri a 
holnapot... 


— Kicsoda? -— rezzent össze az elábrándozó asszonyság. 


- A gazdám - mondta Jankó, s két lábra állott, hogy nagyobb 
biztonságban legyen. 


Csihányossy uram ismerte, hogyne ismerte volna Darázs Orbánt, s 
erősen megörült, hogy sikerült megszabadulnia a pogány rabságból. 
Hívatta kocsisát s megparancsolta neki, hogy fogjon be s hajtson, 
ahová Jankó kalauzolja. 


- Lábadozom egy keveset Csihányossy uramnál - öntötte tovább 
a szót a bojtár -, aztán átmegyek valahogy Darkóczy uramhoz, ő 
váltott ki, neki akarok szolgálni. Így mondta a gazdám. 


Csihányossy uram benyúlt a szakálla mögé, s meglebegtette a 
tenyerével. 


— A te gazdád ganéból akar fánkot sütni. 


- Igenis, nagy jó uram - hagyta rá Jankó tisztelettel. S nézte a 
köszvényébe belegörnyedő szakállas embert, aki úgy megrakta 
magát csergével, medvebőrrel, hogy kétszer akkorának látszott, mint 
amekkora volt. Amaz lassú szóval magyarázta, hogy Ambrus püspök 
megrohanta a Darkóczy-uradalmat, oda bizony hiába menne Darázs 
Orbán. 


- Tisztelettel kérdem, nagy jó uram, mi lett a sorsa a 
jobbágyoknak, mivelhogy az én feleségem is ott dolgozott? 


— Szép a feleséged? -— kérdezte a szakállas ember. Jankó szemét 
megcsillogtatta az emlékezés, nem szóval válaszolt, csak szerelmes 


sóhajtással. 


- A szemrevaló fehérszemélyeket meg a kézműveseket mind 
áthajtatta a hegyestoronyi uradalomba. De hiába szövetkezett az 
ördöggel püspök létére, rásújtott az Isten büntetése. Gonosz 
nyavalya állott a belébe, Talán nem is nyavalya az, hanem valami 
hozzá hasonlatos förtelmes féreg. Talán kígyó csusszant bele, az 
falta föl a parázna kedvét. Adj hálát Istennek, fiam, különben sohase 
láthattad volna a feleséged. így majd ráakadsz valahogy. 


tedd 


Előállott a kocsi. A tornácajtó nyíltán már jött a dunyhameleg, 
dunyhapuha, rengő farú asszonyság, két lábassal, egyikben leves, 
másikban sült a beteg nemes úrnak. Nyúlbőrbe bugyolálta a 
lábasokat, ki ne hűljön az étel. 


- A halott is meggondolja, ha ilyennel kínálják a koporsóban. 
Téged is feltámasztottalak — mondta büszkén, s hol a szemét, hol a 
gatyamadzagját nézte a legénynek, egyformán gyöngéden. Még 
sokáig révedezett a kocsi után, mely zökkenve iparkodott előre a 
hegyestoronyi uradalom iránt. Orbán vígan ugatott a saroglyában. 


—- Visszaveszem tőle, ha százszor püspök is! — szaladt ki a bojtár 
száján a fogadkozás. 


— Micsoda? - kérdezte a kocsis. 


Feleúton járhattak már ekkor, szívesen beszédbe elegyedett volna 
utasával, hadd múljék az idő sebesebben. De az nyakig burkolódzott 
a némaságba, s meg se mukkant, míg az égre ki nem rajzolódott a 
hegyestoronyi vár. Akkor vizsgálgatni kezdte a házakat Nem messzi 
a vártól szólt a kocsisnak, hogy álljon meg, fogta a két fazék ételt, 
füttyentett a kutyájának. 

- Várj — mondta -, nem tudom, ez a ház-e, vagy a másik -— azzal 
betért az udvarra, onnan a csűr mellett a kertbe, s a kertek alján 
tovább ballagott a faluvégig, ott kért szállást. 

Barátságos reggel derült a világra. A nap szép arany sugarakkal 
tűzdelte tele a levegőt, friss szél fújt közéjük, de meg sem rezzentette 
őket. Jóreménység és bizakodás duzzasztotta Kicsi Jankó szívét. 
Annyi akadályon erőt vett idáig, miért torpanna meg az utolsó előtt? 
Biztatta a langymeleg szél, biztatták a fákon a bomladozó rügyek, a 
zöldülő fű, a feketén kitáruló barázdák, a röpdöső madarak. Eltelt a 
világ szerelemmel, a párzás, a fogamzás édes illatai úsztak a 
levegőben, s Kicsi Jankó szívéből majd kicsordult az összegyülemlett 
vágyakozás. 


Mielőtt bemerészkedik a várba - gondolta -, előbb körüljárja s 
megszemléli, hadd lelje meg az utat kifelé akkor is, ha kedve ellenére 
marasztalnák. Odafüttyentette magához Orbánt, hiszen jobb 
kettesben csatangolni, mint egyedül, de bele sem kezdhetett a 
mondandójába, Orbán kimenőt kért: 


- Tavasz van, édes gazdám - mondta szemérmesen -, a 
szomszédban megismerkedtem egy csinos fehér szukával. Nem 
szívesen tenném lóvá, kutyák közt ez nem szokásos. Ugye, 
megértesz? 

- Menj Orbán - bocsátotta útjára -, de nehogy marakodásba 
keveredj. 


— Attól ne félj — nyugtatta meg Orbán -, már mindent tisztáztunk. 
Engem szeret. 


Barátságosan vakkantott, s eliramodott a kerítés iránt, melynek 
oldalánál a fekete szemű fehér szuka szívszorongva várta az alku 
kimenetelét. Nemsokára a réten kergetődztek. 


Már-már útnak eredt, de eszébe jutott, hogy méltatlanság volna a 


viszontlátás édes örömét megrontani azzal, hogy szutykosan, 
torzonborzan toppan Anyicska eleibe. Kért egy birkanyíró ollót a 
paraszttól, akinél megszállott, azzal lenyírta csimbókokba vadult 
szakállát.  Megtöltötte a  vályút, megmosdott, ingét-gatyáját 
megdörzsölte hamus vízben, kibontott haját varkocsba fonta 
takarosan. Mindezek után felöltözött, s bizonyára fázott volna a 
csuromvizes ingben, ha nem hevíti a szerelem. 


Azzal kifordult a kapun, maga elé révedt a földre, s 
fáradhatatlanul töprengett, milyen szép szavakkal köszöntsön rá 
Anyicskára. Olyan mondást akart kitalálni, ami leszáll a lélek 
mélyére, s ahogy a nehéz kő a folyam medrében, megmarad ott 
egészben, bármenynyi víz suhog el fölötte. Így szóljon-e: 

- Ládd, édes lelkem, annyit-annyit epekedtem utánad, míg 
eljöttem érted? 


Vagy inkább az égre mutasson, s a naphoz hasonlítsa érzését: 


- Lehuny a nap minden este, de az én szerelmem mindig fent 
világol. 

Mialatt így tanakodott, félig már megkerülte a várat, s 
megtapasztalta, hogy sokkalta terjedelmesebb Darkóczy uram 
udvarházánál. Körös-körül tüskés, goromba ciheres védelmezte, 
aztán a külső palánk következett, majd a belső várat oltalmazó 
szürkésbarna, mohos kőfalak, egy díszes palota abból pedig karcsú, 
hegyes torony magaslott az ég felé. 


Egy ideig amit látott, mind arról tanúskodott, hogy bemenni még 
csak lehetséges a várba, kifelé azonban aligha van más út, mint amit 
arra szántak. Már-már csorba esett a jókedvén, mikor egy nagy 
csokor kopasz fa ütötte meg a szemét: — a várkert. A fák a palota 
ablakától szépen lehúzódtak a külső várfalig s még onnan is áthajolt 
egy-két fa a bozótosba. Kétoldalt kőkerítés oltalmazta a kertet. A 
Csillagszemű mindjárt felvidámodott. 


Mire delelőre kapaszkodott a nap, már a vár-árok partján 


vizsgálódott, ahol a kert utolsó fái a sánc fölé nyújtották kopott 
ágaikat. Túl a ciheresen gyönyörű lovak ropogtatták a friss füvet, 
konyára a hegyestoronyi várúr hátasai. Távolabb csűrök, pajták, 
házak látszottak, a szél közönkint egy-egy böffenésnyi dögszagot 
lebbentett az arcába, amiből kitalálta, hogy tímárok dolgozhatnak a 
közelben. 


Példásan ráhibázott az igazságra, s alighogy a házak közé ért, ahol 
állványokon szikkadtak a bőrök, Kun Gergellyel találta magát 
szemközt, a tímárral, ki az esztena mellett dolgozott volt Darkóczy 
uram birtokán. Megörült az ismerős arcnak, mosolyra derült Kun 
Gergely hosszú, olajosbarna ábrázata is, de a következő pillanatban 
elkomorult s lilásfehérű szeme úgy kezdett repdesni, mint a rossz 
lelkiismeretű emberé. 


- Te honnan bújsz elő? - kérdezte a bojtárt -, úgy hallottam, a 
legelőn rekedtél. 


— Van, aki ott marad, ahol hagyják. Van, aki odamegy, ahova akar. 
Engem a szívem húzott ide — mondta a Csillagszemű -, húzott is, 
ösztökélt is, száz bajon át ide kalauzolt. 


- Ha rabságba kívánkozol, jobb helyre nem jöhettél volna. Jössz, 
nem jössz - senki sem kéniezte. Ahány kézművese volt Darkóczy 
uramnak, mind itt robotol, olyan szabadon, hogy csak a lánc 
hiányzik a lábunkról. Visszasírjuk a régi gazdánkat... 


- Nem jó pénz a könny - bölcselkedett Kicsi Jankó -, 
akármennyit beleszámolhatsz a világ markába, nem kapsz cserébe 
semmit. Magam sem jutottam volna ide, ha a könnyeimet 
szaporítom. Inkább az eszemre bíztam magam, s meglásd, elérem, 
amit célba vettem. Egyedül érkeztem s asszonyostul kelek útnak. 
Akárhol is rejtegeti a püspök Anyicskát, akárhogy őrizteti, meglelem 
az utat hozzá, meg is szabadítom. 

Kun Gergely egy darabig szembe nézett a bojtárral, de mikor az 
elhallgatott, inkább a földet bámulta maga előtt. Az egyik lábáról a 


másik lábára nehezedett, s hosszú, szomorú sóhajtások szakadtak fel 
a melléből. 


- Látom, nem akarod megfogadni a szavam - folytatta a 
Csillagszemű -, holott a sóhajtással sem mész többre, mint a 
könnyel. Másnak nem alkalmas fegyver, hacsak annak nem, aki 
vihart sóhajt s úgy elfújja ellenségeit, hogy a világ végére sorra 
lepotyogd nak az űrbe. 

- Nagyon ficánkolsz jókedvedben — mondta csendesen a tímár —, 
ugyan nehezen szánom rá magam, hogy megkeserítselek ... 


- Mi hasznod volna belőle? A legszúrósabb szó is kicsorbul az én 
jókedvemen. A bánat úgy menekül tőlem, mint veréb a bagoly elől. 
Hadd derítselek föl inkább én téged. 


— Elpártolt a jókedv tőlem - sóhajtott Kun Gergely -, s el is kerül, 
míg ilyen urat szolgálok. 


- Hozzá segíthetlek, hogy más urat szolgálj - mondta a 
Csillagszemű -, megtanultam a haditudományt. Annyi esze egy 
úrnak sincs, hogy nekem kétszer annyi ne legyen. De előbb azt 
mondd meg, merre rejtegeti a püspök az én szerelmetes 
Anyicskámat? 

Megint elkomorodott Kun Gergely olajosbarna arca, sóhajtott 
egyet elöljáróban, aztán akkorát rántott a vállán, mintha egy tömött 
zsák búzát igazgatna rajta: 

- Tőlem tudod meg, mástól tudod meg, egy a vége — mondta -, 
meghalt a feleséged. 


A Csillagszemű meg se szólalt, meg se rezdült, csak nézett a 
tímárra, az meg hol rápillantott, hol elfordította a fejét, s ahomlokát 
lassankint belepte a verejték. 

— Meghalt? - kérdezte aztán Kicsi Jankó. 

A tímár hozzálépett, rátette kékeres nagy kezét a vállára, úgy 
beszélte el, amit maga látott s amit másoktól hallott Anyicska 


sorsáról. A szavak tompán duruzsoltak a Csillagszemű fülében, nem 
értett többet belőlük, mint amennyit erdőzúgásból, szélsivításból 
érthet a gyarló ember. Sokáig úgy maradt, ahogy a hír érte, mintha 
gyökeret eresztett volna a lába, nem élne, nem érezne. Szája kinyílt, 
tekintetéből  kiröpült látható világ. Hirtelen  kontyos kis 
pásztorkunyhója jutott eszébe, mely zizegett, zörgött a téli 
szelekben. Néha olyan félelmes erővel süvített a szél, mintha föl 
akarná szakítani a földről, hogy magával sodorja, s odafönt a fagyos 
levegőégben zörgesse, ropogtassa, míg pozdorjává nem töri. 
Pihekönnyű bárányfelhők foszladoztak az égen, nem is árnyékot 

vetettek a földre, inkább libbenő, áttetsző fátyolt. 


— Fiam, fiam - ismételte Kun Gergely, s tehetetlen igyekezetében, 
hogy megsegítse, úgy tapogatta, mintha álmából ébresztgetné. 

-— Hé! - kiáltott egy borízű, érdes hang. Valami ispánféle szólította 
magához Kun Gergelyt. Az búcsúzóul még átölelte a bojtárt — ülj le, 
fiam - biztatta -, visszajövök érted. Várj meg itten. 

- El ne menj! - kiáltott még egyszer, távolabbról, de már csak a 
hátát látta a bojtárnak. 


Mint a vak ember, aki maga sem tudja, merre-hova tart, Kicsi 
Jankó rakta egyik lábát a másik után. Vízbe gázolt, sárba gázolt, 
botladozott szántón, ugaron, s már nagy utat megtett, mikor a szíve 
fájni, hasogatni kezdett. Először csak rászorított tenyerével 
csitítgatta, aztán megállott, leereszkedett egy buckára, s kinyújtotta 
a lábát. A fájdalom fakadozott, buzgott benne, mintha odabent a 
mellében forrás eredt volna, bővizű forrás, mely el nem apad, hacsak 
az életével nem. 


Paraszt vetett egy szántón, minden lépésre megállt, kötényébe 
nyúlt, s széles félkörben hintette el a magot. Mögötte kopasz füzes 
szürkéllett, a gallyak között malom látszott, a gát előtt meggyűlt a 
víz, nyugalmas tükre zöldesen csillogott. Távolabb tunya léptű 
ökörrel szántott egy görnyeteg vénember, fakó hangon biztatta 


barmát, kiáltása Jankóig szállott. Hintó haladt az úton, lassabban a 
csigánál, vasderes paripákon fegyveresek kísérték. Ház formájú 
roppant szalmakazal magaslott a másik oldalon, tavalyi szalma, 
farral négylovas szekér támaszkodott hozzá, a tetejéről egy ember 
vasvillával adogatta a szalmát a társának, aki takarosan eligazította 
a szekéren. És látszott a hegyestoronyi vár is, parányira zsugorodva 
a távolságban. Kicsi Jankó szeme hol a hintóra tévedt, hol a 
magvetőre, aztán egyre gyakrabban tért vissza a várra, s egyre 
hosszabban időzött rajta. Nemsokára egyebet nem is látott a tájból, 
egyedül a várat. Az pedig növekedett széltében-hosszában, mintha 
közeledne, mígnem betöltötte az egész láthatárt. S ahogy nőtt a vár, 
úgy sűrűsödött a harag a Csillagszemű szívében, s mint a láz 
didergette, vacogtatta a vágy, hogy bosszút álljon. 


Már nem sütött a nap. Fekete szegélyű felhők torlódtak egymás 
hegyén-hátán, hűvös esőszag terjengett alattuk, a tavaszi fű 
borzongott a földon. A levegő remegett, láthatatlan erő feszítette, a 
csend óriási buborékká dagadt, mely bármely pillanatban 
megpattanhat. Már dördült is az ég, csattant, s utána lomhán, 
vontatottan gurgulázott, mintha tengernyi víz ömlene le valami 
szomjas óriás torkán. A kék sötétség süllyedt, nyomult lefelé, 
sűrűsödött a levegő ég és föld között, aztán élesen meghasadt, s mint 
egy születése pillanatában ellobbanó görcsös törzsű fa, lecsapott az 
első villám, nyomban utána a második, a harmadik. Zengett az ég, 
az arany fény szikrázva szabdalta a lilás sötétet, mely mély 
morajlással sírta panaszát, az eső meg verte a földet, mint az ostor, 
hólyagzott a víz a tócsákban, a fűszálak megadón hajladoztak, áztak 
a fák, omlóssá lágyultak a Írissen szántott barázdák rögei, a 
malomtó vize zöldből ezüstös-szürkévé fiatalodott, pára csapongott 
körülötte. Hirtelen ismét dörrent az ég, riadt lónyerítés kélt rá 
válaszul, meggyulladt a szalmakazal az égi szikrától, hajladoztak 
zúgó lángjai áz esőben, a lovak egymást tiporták rémületükben, 
ágaskodtak, fájdalmasan fel-felhorkantak, a szerszám összevissza 


tekeredett rajtuk. Az ember, ki a szalmát szórta az előbb a kazalról s 
a másik, aki a szekérre púpozta, ész nélkül menekült, se látott, se 
hallott, úgy megriadt az iszonyú mennykőtől. 


Kicsi Jankó nem nézhette tétlenül, hogy a szegény párák ott 
pusztuljanak el nyomorultul a szeme láttára. Égett komoran, 
ijesztően a hatalmas kazal. Mire odarohant, már a szekér is lángot 
fogott, övig ért a sűrű fekete füst, melyet földre vert az eső, ott 
gomolygott lázadozva, s bele-belecsapkodott sötét szárnyaival az eső 
lyuggatta foszladozó párába. A két hátulsó ló már nem nyerített, 
nem ugrált, csak állott, remegett dermedten, szőrüket láng 
perzselte. A Csillagszemű előrántotta kését, gyors kézzel elvagdosta 
a szíjakat. A lovak elvágtattak, aztán egyik a másik után megállott s 
figyelmesen visszanézett. Talán a veszedelmet méregették, melytől 
megszabadultak, talán megmentőj ük sorsát fürkészték. 


A molnáré volt a négy ló, övé a szekér, míg el nem égett a kazallal 
egyetemben, amit ugyancsak ő siratott, mert hamunál egyéb nem 
maradt belőle. A duhaj égzengés űzte ki a malomból, aggódott a 
jószágért, s mikor megtudta, mi történt, hol az embereit szidta, hol 
meg a Csillagszeműnek hálálkodott. 


Aztán hozzáláttak, s beterelték az állatokat az istállóba. Kár 
csupán a hátulsó kettőben esett, szép lombos farkukat 
megkopasztották a lángok, pucér csonk hitványkodott a derekuk 
végén. Egyéb híján azt csóválták, pörgették, s nem eszméltek rá, 
menynyire hiába. 

Nyúl formájú ember volt a molnár, piros szeme is mutatta, 
magasba igyekvő elálló füle, rebbenő mozgása. Szerette a lovait, de 
nem annyira, hogy maga látta volna el őket. Restelkedve kérte Kicsi 
Jankót, hogy gondoskodjék róluk, s olyan édesen csöppeiv tette a 
szavakat, mintha nem beszélne, hanem  mézef csurgatna. 
Félrehajtott fejjel szemlélte a dolgozó legényt, kenetesen bólogatott, 
ahogy a papok szokták. 


— Várj csak — mondta, s egy szempillantás alatt eltűnt, de már jött 
is vissza, megint bekukkantott a lakószobába, megint elment. 
Cikázott mint a hideglelés, s ahányszor magára hagyta a 
Csillagszeműt az istállóban, annyiszor marasztalta, mézes szóval, 
szinte alázatosan, de csak nagysokára mondta meg, mi célból. A két 
legénye helyett akarta elszegődtetni, mivelhogy azok ketten sem 
tesznek ki egy dolgos embert, gyáván cserbenhagyták a lovakat, 
hasztalan térnének vissza. 


- Beállok - mondta Kicsi Jankó -, de csak úgy, ha úgy 
gondoskodsz rólam, ahogy én akarom. 


Nem válaszolt erre a nyúltermészetű ember, hanem figyelt 
feszülten. Időnkint szakasztott úgy toppantott, ahogy az ideges nyúl 
szokott, mikor még nem tudja, merre meneküljön. 

- Lógathatod a lábad egész nap -— folytatta a bojtár -, még egy 
szalmaszálat sem kell megforgatnod. Ilyen szolgád leszek én. De jól 
vigyázz, mert hét ember helyett akarok dolgozni. Magad bánod meg, 
ha tétlen hagysz. 


Nem toppantott többet a molnár, hiszen örök életében olyan 
szolgát kívánt, aki nem bért kér, hanem munkát. Adott is bőven. A 
Csillagszemű keserű bánatában úgysem tudta mihez fogjon, 
dolgozott hát, új malomkereket ácsolt, őrölt, ha búzát hoztak; ellátta 
a barmokat, lenyeste a fákat, felásta a kertet, bevetette. Csinosodott 
a háztáj, a vörös szemű molnár kezét dörzsölte elégedettségében, s 
cikázott, ahogy nyúltermészete megkívánta. 


Űj házas volt, azért szaladt be untalan a szobába, mert ott feküdt 
betegen fiatal felesége. De egy napon lábra állott az asszony, s amint 
a malomgát környékén sétált, találkozott Kicsi Jankóval, aki a töltést 
foltozgatta, ügyesen, mint a hód. Észre sem vette az asszonyt, holott 
szemrevaló fehérszemély volt, az arca, mint a hó, a haja kékesfekete, 
szürkés szeme szinte viiágított. Lassan ellépdelt a legény mellett, 
visszafelé jövet megállott előtte: 


- Hozz nekem virágot — mondta kedvesen -, hadd legyen az 
ágyam mellett. 


Bokrok, fák között a som siet legbuzgóbban, még levelet sem 
hajtott, máris virágba borul, sárgásan-zöldesen habzik minden ága. 
Ilyenkor nyílik az ibolya is, a fű, a moha között, s amit télen 
összegyűjtött, most kileheli magából mind az illatot Sárga 
somvirágot, kék ibolyát vitt egy-egy csokorban Kicsi Jankó a gazdája 
feleségének. 

Vitt aznap, vitt másnap. Nemcsak virágot kért tőle a molnárné, 
hanem mindenféle szolgálatot, ami éppen eszébe jutott. A vak is 
észrevette volna, hogy az asszony sok mindent kér, csak éppen azt az 
egyet nem, ámire valójában vágyik. Holott ez már abból is 
kiviláglott, hogy mindig olyankor szalasztotta ezért vagy azért a 
Csillagszeműt, mikor az ura valahol messzi járt, vagy a földjén, vagy 
a városban. S úgy intézte mindenkor, hogy Kicsi Jankó ne a 
szabadban számoljon be arról amit végzett, hanem szemtől szemben 
vele, négy fal között. Türelmes asszony volt a szép molnárné, 
utóvégre azonban megsokallotta a dolgot. Leültette a bojtárt, borral 
kínálta, ivott ő is. Tejfehér arcán piros rózsák gyúltak: 

— Mondták-e már neked, hogy szép a szemed? -— kérdezte. 

— Volt olyan is - válaszolta Kicsi Jankó tisztelettel. 

- § azt nem mondták-e, hogy tökéletlen? 


- Ha csak másnak nem az, mert nekem jól szolgál — vonta meg 
vállát a bojtár. 

- Pedig az! - mondta haragosan a molnárné -, tökéletlen a 
szemed. Ha mindenki csak annyit látna, mint te, a paraszt nem 
találna ki a földjére, sem a pap a templomba. 


Nem érte föl ésszel, min dühösködik az asszony ilyen szigorún, 


nem is válaszolt egyebet, mint hogy megvan ő a szemével, 
akármilyen gyarló, s azzal indult kifelé. Csakhogy a molnárné 


felpattant ültéből, s elállotta az útját: 
— Nem látod, hogy elepedek érted? 


Ahogy ezt a szót meghallotta, Kicsi Jankó megborzongott 
álltában, elsápadt, s a szeme lehunyódott, mintha elhagyná az ereje. 
S mikor ránézett az asszonyra, az csodálkozva látta, hogy könny 
csorog végig az arcán. 


— Mi lelt? — kérdezte. 


Amaz nem válaszolt, hanem az ajtónál termett. Nemsokára a 
távolból hallatszott a lába dobogása. Lassankint elhalt. A molnár új 
legényt fogadott, a szép molnárné pedig megint ágynak esett. 


Bánat a hátán, bánat a szívében, a juhász ment, amerre a vak 
véletlen terelte. Besötétedett — észre sem vette. Kivilágosodott — 
nem látta. Harmadnap befordult egy nyílegyenes juharfasorba, 
melyek végén kápolna húzódott meg szerényen, mögötte egy 
kolostor mohos falai. Mikor idáig ért, Kicsi Jankót lenyűgözte a 
fáradtság, elterült az árok partján, s megütötte az álom. 


Ez a kolostor nem más volt, mint ahol Anyicska menedéket lelt a 
káplán ravaszsága és Dorica féltékenysége jóvoltából. Éjjel érkezett, 
reggel már körülnézett, mert eltökélte szentül, hogy nem marad itt. 
Könnyű szerrel megszökhetett volna, nem őrizték a kolostor hátsó 
udvarát, ahol szállása volt, járhatott-kelhetett kedve szerint. 
Csakhogy aki szökni akar, annak tudnia kell, merre vegye útját, s 
Anyicska, szegény, sem édes ura, sem apja felől nem hallott hírt. S 
ugyan ki mástól remélhetett volna védelmet? Nem vágott hát neki 
vaktában a világnak, hanem dolgozott naphosszat együtt a többi 
lánnyal és asszonnyal, akikkel egy volt a sorsa. Dolgozott, hogy 
megszolgálja az apácák vendégszeretetét. 


Előtte guzsaly, kezében orsó, egy fatönkön üldögélt az udvaron. 


Fürge ujjai jártasan igazgatták a gyapjút, mígnem fonalként 
tekeredett körben az orsóra. Fonás közben szerető urára gondolt, 
reményvesztetten egyszer, bizakodón máskor, tekintete váltakozva 
elborult, meg földerült. Leolvashatta volna bárki az arcáról, milyen 
gondolatok hullámai hányják-vetik a lelkét. Nem fürkészte azonban 
senki, a többi fehérszemély a maga gondjain rágódott, az apácák 
ügyes-bajos dolgaik után siettek, elrévedezhetett kedvére. 

Déltájt a juhász fölocsudott álmából, nyújtózott s körülnézett, 
mint aki nem tudja, hol van. Onnan, ahol állott, nemcsak a kolostor 
falait látta, hanem egy szélesre tárt kaput is, azon keresztül az udvar 
egy sarkát, néhány fonó asszonnyal. Egy darabig rajtuk nyugtatta 
szemét, aztán leült, ölébe vette a tarisznya mert megéhezett. A 
tarisznya azonban üres volt. Mikor búsan félredobta, éppen egy 
apáca haladt el a juharfák alatt, távolodóban a zárdától. Megállott, 
maga köré mutatott, és így szólt: 

- Odabent kaphatsz munkát s kenyeret is, ha megdolgozol érte. 

Kicsi Jankó illendően köszönetet mondott a hasznos tanácsért, s 
megindult a kolostor iránt. Nem a fasoron ment, hanem 
keresztülvágott a réten, egyenesen neki a kapunak. Néhány lépés 
után azonban megállott s fölfigyelt. Valami furcsa hang kelt a 
távolban. 

Kajtorossy uram szavának állott, lóra ültette nagytudományú 
orvosát, Szőcs Bernátot s rábízta, hogy eltaláljon a hegyestoronyi 
uradalomba, ahol törik-szakad, meg kell gyógyítania Ambrus 
püspököt. — Hiába  szabódott, siránkozott, mennie kellett 
haladéktalanul. A vérpiros csizmájú, fekete mentéjű földesurat az 
sem lágyította meg, hogy tudós emberének az okuláré ja sem jobb a 
félvak szeménél. Holott nem könnyű dolog eln igazodni a pusztán az 
olyannak, aki a járást nem ismeri s a tetejében nem lát tovább a lova 
fülénél. 

Szőcs Bernát uram figyelmesen szemlélte kancája fülét s mihelyt 
valami szokatlant észlelt, az utat tudakolta, akár volt valaki a 
közelben, akár nem. Néha fél napi járóföldön át kiáltozott s ezzel el 
is érte, amit célba vett. Mert előbb-utóbb csak meghallotta valaki 
gyászos óbégatását s csinálhatott bármit, abbahagyta tüstént s 
rohant megnézni, milyen szerzet zsinatol ilyen szívfájdítón, aztán 
eligazította, ahogy tudta. 


A jámbor ember rengeteg tudományt szívott magába, de minél 
jobban eltelt tudománnyal, annál ken szegebbre sorvadt. 
Kaftánformájú, fakózöld mentét viselt, ehhez vedlőszőrű rókaprém 
kucsmát, hosszúi hegyes, liláspiros orra nyergén pedig okuláré ült. 

Így látta meg Szőcs Bernát uramat a Csillagszemű. Azaz, hogy 
előbb a hangját hallotta. Föl nem foghatta minő veszedelem csalhat 
ily különös hangokat az ember fiának ajkára, de annyi bizonyosnak 
látszott, hogy aki így panaszkodik, szorult helyzetben lehet. Egy 
dombocska takarta el előle a látást, fölhágott a csúcsára. Amint 
körülnézett, esv lovast pillantott meg, aki lassúdan közeledett, s úgy 
bámult az égnek, ahogy a vakok szoktak. Bölcs beosztással a lovas 


felváltva kiáltotta ezt a két mondatot: 
— Tisztelt barátaim! 
— Hol van a hegyestoronyi vár? 


Eleibe sietett hát a lovasnak, köszöntötte illendőn s fölajánlotta, 
hogy megsegíti. 

Megesik a halandó emberrel, hogy csukott szemmel megy el a 
boldogsága mellett, vagy rá is tapod. Néha évek múltán eszmél föl, 
hogy lám, ekkor kellett volna örülnöm, örvendeznem. Máskor 
holtáig sem tudja meg s ez a kedvezőbb eset. Ha a Csillagszemű nem 
tér el az útjából, keblére szoríthatta volna édes feleségét, s azt is 
megtudhatta volna, hogy gyereket vár tőle. Mivel azonban máshova 
kanyarodott, mint ahova elindult, egy ideig még várnia kellett. 


Mialatt a Csillagszemű a Hegyestoronyba vezető utat magyarázta, 
a zöldkaftános átnézett a feje fölött. Ugyan miért változtatott volna a 
tartásán, ha amúgy sem látja, akivel beszél? 


—- Tisztelt barátom - kezdett szóba az útbaigazítás végeztével -—, 
hangodból megállapítottam, hogy távol vagy még az emberélet 
útjának felétől. Szavaid pedig paraszti sorodról s paraszti 
bölcsességedről tanúskodnak. Valóban úgy igaz, ahogy mondtad: — 
Ha a lovas nem kíméli paripáját, a hosszabb úton hamarabb célhoz 
érhet, mintha resten baktat a kurtán. Most azonban mást kérdek. 
Megpihenhet-e itt, ahol beszélgetünk, egy magamfajta ember? -— 
Van-e itt vadvíz, sár, bozót, tüske vagy bármi, ami 
megakadályozhatna abban, hogy  elterüljek a földön s 
kinyújtóztassam dermedt tagjaimat? 


A Csillagszemű elámult, hogy ez a kaftános a hangjából s a 
beszédéből annyi mindent kitalált róla, holott rá se nézett és 
csodálkozott, hogy kétannyi szemmel kevesebbet lát, mint ő 
feleannyival. Nem tette ezt szóvá, hanem lesegítette készségesen a 
zöldkaftános öreget a földre. Az menten nyújtózni, ásítani kezdett, 
tekergette csenevész derekát. 


- Egész éjjel lovon ültem - panaszkodott -, rázott az átkozott 
négylábú. Hiába kiáltoztam, senki nem válaszolt. Lakatlan területre 
kormányzott a balsors mely úgy látszik, holtomig mellém szegődött. 
Egy szemet sem aludtam. 


Elhallgatott, tenyerével vigyázatosan kitapogatta a helyet, ahová 
aztán öregesen leereszkedett. 


- Mi járatban van errefelé, nagy jó uram? - tudakolta a 
Csillagszemű. 


- Kérdésedre, kedves barátom, érdemben válaszolni fölötte 
nehéz. Mért vajon elégséges-e, ha azt mondom, hogy tudós vagyok, 
jeles tudós? Elégséges-e ha sorolom, minő forrásokból merítettem 
tudományomat Olaszhonban, Frankhonban, Lengyelhonban? Olyan 
ember áll előtted, gyermekem, aki olvasta Cicero halhatatlan 
műveit, olvasta görög és arab tudón sok munkáit, melyeket 
évszázadokra elrejtett előlünk a vak tudatlanság. Valljam meg 
hitemet az emberi méltóságban, vagy győzzelek meg arról, hogy az 
igazi tudomány ágya a tapasztalat? Mindebből te meg nem értheted, 
kit terelt utadba a sors. Inkább annyit mondok neked, hogy tudok 
szemüveget csinálni, mely erősiti a gyönge látást, vagy puskaport, 
ágyúk etetésére. 

— Aki puskaport tud csinálni — mondta a bojtár elismeréssel -, az 
derék tudós lehet; 


- Tele tarsollyal jöttem meg, hogy édes hazámban 
fölvirágoztassam a szunnyadozó elméket. Ébred a tudomány, kedves 
barátom, ezt a szépreményű hírt hoztam éh, ezeréves álom után 
szemét dörzsölve ocsúdozik. 


- A tudomány? - kérdezte Kicsi Jankó a biztonság kedvéért. 
- Az. Nem szenvedtem szükséget odakünt. De balgán azt 
gondoltam, miért ne akadna mecénásom itthon? Hazajöttem tehát, 


hogy iskólát alapítsak, elvessem 8 tudomány magvát, hadd szökjön 
szárba s teremjen nemzetem javára. Soha nem feledtem el, hogy 


magyar vagyok. Ajnározhattak bármennyire, a szívem haza húzott. 
Botorul számítottam. A török ellen készülődik a derék, a többi nem 
gondol másra, mint a maga pecsenyéjének megsütésére. Sok a 
hitvány nagy úr itt, fiam, s azoknak nem iskolán jár az eszük. Rossz 
szerencsém Kajtorossy uramhoz kalauzolt. Nem sok hasznát veszem 
a tudományomnak, de más sem. Egyebet nem is teszek, mint hogy 
hébe-hóba eret vágok Kajtorossy uramon s agua regia carminativát 
keverek neki. 


— Micsodát, nagy jó uram? - kapta föl a fejét a Csillagszemű. 
- Nem a te hibád, fiam, hogy nem hallottál róla. Agua regia 


carminativa — így nevezik. Ha harmadszorra jól kimondod, jutalmul 
megmagyarázom, mi az. 


Próbálgatta a Csillagszemű, erőltette az ajkát, a nyelvét, neki- 
nekifutott s elbotlott minduntalan. 


Szőcs Bernát uram felült izgalmában, bólingatott, csettintett az 
ujjával, úgy segítette a bojtárt a tudományos küzdelemben. Kigyúlt 
arca megszépült örömében semmit sem kedvelt annyira, mint ha 
taníthatott. 


- Harmadszorra ugyan nem sikerült -— mondta a küzdelem 
végeztével -, de azért megérdemled a jutalmat, mert bátran 
viselkedtél. Tanítványnak születtél, ingyen is befogadnálak az 
iskolámba. Szóval, fiam, agua regia carminativa, annyi, mint királyi 
szellentővíz. 

- Sohasem gondoltam volna - csóválta meg fejét a Csillagszemű 
-, hogy manapság a királyok is ilyen cudar szükséget szenvednek. 
Hát nem telik nekik fokhagymás hurkára, disznópecsenyére, túrós 
csuszára, mártásos borjúcombra? Milyen sors vár akkor miránk, 
árva jobbágyokra? 

Szőcs uram elmosolyodott s atyai jóakarattal mindjárt hozzálátott 
a magyarázathoz: 


- Az agua regia carminativa nem az ínségesek, hanem a 
mértéktelenek orvossága, fiam. Nem más a hivatása, mint hogy a 
felfúvódott ember beleiben utat vágjon a kártékony szeleknek. 
Vannak telhetetlenek, akik úgy megtömik a gyomrukat, hogy 
repedezik bele. Egyik-másik gyászos végre jut, mert az agyára 
nyomul, ami benne rékedt. Förtelmes elmúlás ez, fiam, de a 
mértéktelenek rászolgálnak. 


- Tapasztaltam már - elmélkedett a Csillagszemű -, hogy az urak 
kevés dologhoz konyítanak. Ránk bízzák a szántást, az aratást, ránk 
a barmok gondozását, minden munkát, amihez ész kell és erő. De 
ma hallom először, hogy szellenteni sem tudnak segítség nélkül. 
Nagy szégyen, hogy így elfajzottak. Lám a magunkfajta egymaga is 
boldogul, ha kedvére eltelt. 


A zöldkaftános jóízűen nevetni kezdett a Csillagszemű beszédén. 
De aztán hirtelen eltorzult az ábrázata, mintha mindjárt 
tüsszentene. Nem azt tette azonban, hanem ásított, többször 
egymásután. Mialatt az ásításokat eregette, a  Csillagszemű 
figyelmesen nézte s látta, hogy olyan ember az öreg, akinek nagy 
szüksége van gyámolításra ezen a világon. Megsajnálta szívből, hogy 
magánosan bolyong a pusztán. 


- Mennem kell - tápászkodott Szőcs Bernát uram -, különben itt 
nyom el az álom. Félek a püspöktől is. Az a híre, hogy 
nadálytermészetű ember. Nincs sok kedvem segíteni rajta, de mit 
tehetek, ha a balsors mindig máshova kormányoz, mint ahova 
vágyom? 

A Csillagszemű nem mozdult, ott kuporgott törökülésben s 
elmerült képpel babrált a fűszálak között, mintha valami elveszett 
tárgyat keresne. Holott talált valamit, nem a földön, hanem a 
gondolatában, azt forgatta. 


- Bölcsebb volna - szólalt meg rábeszélőn -, ha nagy jó uram 
előbb aludna egyet. Álmos fővel mesrmérgesítheti Ambrus uramat. 


Ha látja ámbolyogni, idétlenkedni, könnyen fogyatékosnak hiheti a 
tudományát; Akinek pedig pallos szeli le a fejét; még fütyülni sem 
tud, hogy visszacsalogassa magához. 

- Ne rémítgess! — szisszent föl Szőcs Bernát zöldes kaftánjában. — 
Félek én magamtól is elégségesen. 


- Habár - folytatta, miután a teendőket meglatolta -—, igazad 
lehet. 


Elkalauzolta a Csillagszemű a gyámoltalan öreget a paraszthoz, 
akinél megszállott volt, mikor Hegyestoronyba érkezett Csihányossy 
uram kocsiján. Megforgatta a szénát az istálló sarkában s 
elegyengette a villád val, hogy kényelmes fekvés essék rajta. Hozott 
egy vastag pokrócot a házból, mert úgy vette tervbe, hogy a tudós 
férfiú levetkőzzék. Biztatta is baráti szóval: 


- Nem jó, ha az ember felmelegszik, hántsa csak le magáról azt a 
kaftánt, nagy jó uram. 


Szőcs Bernát uram összehajtogatta fakózöld mentéjét s odarakta 
maga mellé. Nemsokára hegyes, piros orra a padlásnak meredt; 
cuppogott, mint aki ízlelgeti, milyen álma lesz, aztán horkolni 
kezdett egyenletesen. 


Kicsi Jankó gondosan ellátta a kancát, még vetett egy pillantást a 
ló gazdájára, aki aludt rendületlenül. Akkor sem moccant, mikor 
óvatosan elhúzta mellőle a zöld kaftánt, a rókabőr kucsmát s hogy 
tudós ember létére ingben-gatyában ne maradjorvodacsúsztatta 
cserében a maga subáját s báránybőr kucsmáját. Varkocsait 
kibontotta, hogy a haja legyezősen hulljon a vállára s el ne árulhassa 
pásztor voltát. 


Nyeregbe szökkent, aztán Orbánnal kettesben eltávolodtak az 
istállótól, ahol Szőcs Bernát uram talán iskolát alapított álmában, 
vagy vágyainak más terein bolyongott. 


Nem esett oda messzi a hegyestoronyi vár, ahol Ambr rus püspök 


komolyan szenvedett, meg dührefakadtan ordítozott. Valahányszor 
fölgerjedt a mérge, sokan megbánták, néha egyszerre tíz ember 
üvöltött a deresen s kornyadozott mégannyi a kalodában. Elbotlott 
egy étekhordó? -— megcsapatta legott. Megkozmásodott az étel? — 
már rengett a szakács rámás húsa a mogyorófa bot alatt. Nem ízlett 
a bor? - kalodába nyomorította a pincemestert. 


Félt is a palota minden lakója s mindenki mást féltett, ki a hátát, 
ki a fejét, a vétkéhez képest. 

Valamennyi közül azonban a zörgőcsontú udvarmestert kínozta 
legembertelenebbül a félelem. A nap minden szakában készen 
kellett állania, hogy urához szaladjon, mihelyt hívása felhangzik. 
Nem jutott ideje se alvásra, se táplálkozásra, a püspök mégis 
kínhalállal fenyegette s nem is ritkán. Naphosszat gondjai között 
hányódott tehát, majd bosszút esküdött, majd meg ura gyógyításán 
fáradozott, nehogy hóhérkézen végezze. Mind a bosszúból, mind a 
gyógyításból hasznot akart húzni, ilyenformán bajosan dönthette el, 
mikor mihez iogjon. 


Szóval az udvarmester nem tudta, mit cselekedjék a püspökkel, 
emez viszont azt nem tudta, mit cselekedjék az udvarmesterével. 
Efelől az tanúskodott, hogy gyakorta elnézte szótlan az ágya előtt 
várakozó udvarmestert, néha hirtelen vállat vont, mint aki azt 
mondja magában: -— Nem kár érte, viheti az ördög. Máskor a 
levegőbe kapott, ahogy legyet szokás fogni s ármányosan 
rákacsintott a holttá vált emberre, akinek hideg verejtékben fürdött 
a háta. De nem egyszer élőszóval is elárulta, min tűnődik: 


- Minek is tartalak én téged? Hiszen a savanyú képed mindegyre 
a nyomorúságomat juttatja eszembe. 


Aztán elhallgatott, tekintetét eloldotta sápadt udvarmesteréről. 
Lassan fölemelte két kezét olyanformán, mintha egy botot ragadna a 
tenyerébe, uiiait görcsösen összeszorította, jobb kezét balra, a balt 
jobbra lökte s vérszomjas arccal így szólt: 


— Reccs! 


Megborzongott iszonyúan az udvarmester, mert abból amit látott, 
amit hallott, a tulajdon halálos ítéletét olvasta ki. Ambrus pedig 
halk, szelíd hangon folytatta: 

- De így van ez jól. Nyavalyás úrhoz nem illik egészséges 
udvarmester. Olyan kell, amilyen te vagy, lábra kelt csontváz. 

Az ablak nyitva állott, a rügyező fák között enyhe szél suhogott, 
madarak röppentek ágról ágra, turbékolásuk,  csivogásuk, 
cserregésük, csicsergésük beáradt a terembe. Varázslatképpen 
egyszerre némultak el valamennyien, mély, feszült csendesség lepte 
el a kertet. Nem tartott tovább egyetlen pillanatnál ez a mélységes 
csend, melytől ember, állat megborzongott: — füttyszó nyilallt a 
levegőbe, ostorcsördítés formán, durván indult, de nemsokára 
lágyan, hizelgőn bugyogott. Mintha erre a jelre vártak volna a kert 
madarai, egyszerre kezdtek csivitelni s a madárének fölött a 
magasban, szélesen, diadalmasan úszott a füttyszó. Aztán elnémult. 


- Járj utána -— szólalt meg Ambrus - ki fütyörészik engedelem 
nélkül? 

Alig csukta be maga mögött az ajtót az udvarmester, nemsokára 
ismét besirült s hozta a hírt, hogy Kajtorossy uram nagytudományú 
orvosa jött meg. 

— Küld be! - intett a püspök türelmetlenül. 

A szélesen kitárult ajtón egy sudár, csillogószemö legény lépett be, 
fakózöld kaftánban, kezében vedlőszőrű rókaprém kucsma, lábán 
parasztbocskor. Sűrű, sötét haja vállára gönáörödött. Szépvonású 
arcát besugározta a szeme, mely haragos tűzben égett, szinte 
perzselt a nézése. 

- Abban rejtőzhet a tudománya - vélte a püspök. 


A Csillagszemű - mert ő volt az - lassan meghajolt s erősen 
csodálkozott magában, hogy itt áll szemben a híres püspökkel, akire 


annyiszor gondolt haraggal, gyűlölettel. Eddig csak a keze nyomát 
látta, a keze súlyát érezte, a maga vállán. Bizony meglepődött, hogy 
ez a hatalmas ember csak olyan, mint a többi. 


- Mit bámulsz? - mordult rá a püspök - s miért nem csókolsz 


kezet? 


- Miért csókolnék kezet nagy jó uramnak, aki beteg, én, az 
egészséges? — kérdezte a Csillagszemű, aki jó előre elszánta magát, — 
történjék bármi, nem járul kézcsókra gonosz ellenségéhez. 


- Püspök vagyok, nekem kézcsók dukál! - fakadtki Ambrus. 
Kinyújtotta drágaköves gyűrűkkel dúsan megrakott kezét. De 
látogatója ekkor már az ablaknál állott s fáról fára szállott a 
tekintete. A cserjés látszott az ablakból, távolabb a házak, ahol Kun 
Gergellyel találkozott. 


- Éjjel nappal nyitva kell tartani az ablakokat -— mondta komolyan 
-, különben a betegség csírái idebent repkednek, párzanak és 
szaporodnak s még a falakat is belepik, mint a penész. Csakhogy ezt 
a penészt emberi szem meg nem láthatja. 

Ambrus azonban nem tágított a maga gondolatától, vérvörösre 
gyúlt az ábrázata, úgy ordított: 

- Ha nem csókolsz kezet, bestye féreg, koszban fogant pondró, 
kerékbetöretlek, megsüttetlek s kutyáimnak vetlek étkül. 

- Olyan vásár lesz az, nagy jó uram, amin egyformán vesztünk 
mind a ketten - válaszolt a Csillagszemű egykedvűn. 

- Te mered magad tudósnak nevezni?! Én ugyan mit vesztenék? 
Engem nem törnek meg a keréken, sem az ebek föl nem falnak. 

— Azok nem - mondta a bojtár -, de a nyavalyája győzelmesen 
elrágja az élete fáját. 

— Most is rágja! — mutatott kinyújtott ujjával a püspök gyomrára. 
Az pedig abban a pillanatban panaszra fakadt: 

— Ajajajajj! 

- Igazat mondtál, ördöngös doktor ja — vallotta be a fájdalom 
szünetén -, ott fájt, ahova mutattál, mintha maga az ujjad döfte 
volna belém a fájást. Tudós vagy, látom. Hogy jöttél rá? Ilyen nagy a 
tudományod? 


- Az bizony inkább nagy, mint kicsi — mondta a Csillagszemű 
példás szerénységgel. 

- És meg fogsz gyógyítani? — sürgette a püspök türelmetlenül — 
visszaadod az egészségemet? 

- Meg tudná-e mondani nagy jó uram, hova lett az egészsége? 


Rázogatta Ambrus a fejét, rőt bajsza-szakálla meglebbent, a fülét 
megdöfködte az ujjával, mert semmiképpen nem bírta eldönteni, jól 
hallott-e vagy sem. Tanácstalanságában az aggodalmasan strázsáló 
udvarmesterre pillantott, aki széttárta á karját. A Csillagszemű pedig 
tovább elmélkedett: 


- Ha nagy jó uram sem tudja, hova lett az egészsége, ki vitte el, mi 
vitte el, hova és mi végből - honnan tudhatnám én, aki színét se 
láttam s ha ráakadnék, sem tudnám, az-e, amit meg kell lelnem? 

- Hm - dünnyögött a püspök -, alighanem kiváló tudós lehetsz. 
Kevés szóval derék igazságokat mondtál. De arról beszélj, miként 
gyógyítasz meg. Vagy talán erre már nem jó a tudományod? 


- A tudomány - válaszolta a Csillagszemű komolyan - ezeréves 
álma után, szemét dörzsölve ocsúdozik. 


—- No hát -— mondta Ambrus úr - nem bánom, hadd dörzsölje ki a 
csipáját. De aztán fogd igába a tudományodat, mert engem 
szavakkal meg nem elégítesz. Akár a levegőégbe rejtőzött, akár a 
Tisza vizébe, kerítsd elő az elveszett egészségemet. 

- Nagy jó uram — magyarázta a Csillagszemű ünnepélyesen -, én 
bizony se a felhők közé föl nem repülhetek, se a vizek mélyére alá 
nem szállhatok, hogy ott felkutassam az egészségét. 

- Nem? - kérdezte a püspök fenyegetőn - akr kor majd alászállsz 
a tömlöc fenekére, onnan pedig fölrepülsz az akasztófára! 

- A tudomány arra serkent - folytatta a Csillagszemű nyugodtan 
—-, hogy a helyet fel kell kutatni, ahol a szökevény egészség elhagyta 
nagy jó uram testét. Ehhez pedig két dolog szükséges. Küldje ki nagy 


jó uram a szolgáját s engedje, hogy megvizsgáljam. 
— Látod, bádogcégér — vigyorgott Ambrus - szolgának néztek. Ezt 
is a savanyú képednek köszönheted. Menj! 


Becsukódott a hálóterem nehéz tölgy faajtaja, kettesben 
maradtak. A Csillagszemű a püspök elálló, széles, kissé fonnyadt 
színű fülét nézte. Nem azért, mivel e látvány gyönyörűséggel töltötte 
el szívét, nem is azért, mintha szemlélése hasznos gondolatokat 
keltett volna elméjében. Olyanformán legeltette rajta tekintetét, 
ahogy a vadász az őrzőn, mely leshelye felé közeledik, vagy ahogy a 
madarász lesi a lépesvessző körül röpdöső gerlicét. Nem másért 
merészkedett ő a palotába, minthogy magával vigye innen ezt a két 
fület, még pedig a püspök nélkül. Úgy vélte igazságosnak, hogy ha 
Ambrus jóvoltából annyi töméntelen jobbágy vesztette el a fülét, 
nem árt megtudnia neki is, milyen az élet fül nélkül. 


Oktalanság lett volna azonban tüstént a fülszedéssel kezdenie, 
mert beszélgetni is akart ő Ambrussal, ha már megismerkedtek. 
Végezetül, hogy szép tervét valóra válthassa s akarata ellenére ne 
tarthassák a palotában, gondoskodnia kellett a nagyhatalmú nüspök 
lefegyverzéséről. Udvariasan megkérte hát, hogy keljen föl ágyából s 
vetkőzzék le anyaszült meztelenre. 


Ambrus nem sok hajlandóságot mutatott a kívánság teljesítésére, 
gyanakvón fintorgatta az orrát. 


- Frankhonban így tanultam én ezt a legnevesebb tudósoktól — 
mondta a Csillagszemű önérzetesen -, elsorolni sem tudnám, annyi 
főrend állott már énelőttem, semmivel sem több öltözékben, mint 
ahogy a szülőanyja először látta. Nem is lehet ez másként, nagy jó 
uram, hiszen a betegség a test mélyében fészkel a zsigerek és a 
nedvek között. Talán a vadász kőfalon keresztül nyilaz az őzre? 
Talán a borbély a dolmányra rakja a köpölyt? Ha nagy jó uram le 
nem vetkőzik, csak . a hálóinget gyógyíthatom meg, nem az élő 
testét. 


Lebírták az okos érvek a püspök ellenkezését s nemsokára ott 
topogott az ágy elé terített drága keleti szőnyegen, ahogy az isten 
rosszkedvében megteremtette. A Csillagszemű lassan körüljárta. 


Egy darabig Ambrus békésen tűrte a tudományos szemlét, 
utóvégre azonban  megsokallotta s  rámordult  zöldkaftános 
doktorára: 


- Keringsz, keringsz, mint st kárhozott lélek, én meg fáradozom 
már és semmi hasznodat nem veszem. Ne mereszd a szemed, hanem 
láss munkához. 


- Valami eszembe jutott - mondta a Csillagszemű, aki 
visszaemlékezett az igére, melyre az ösztövér pap tanította volt -—, 
mégpedig nem más, csak az, hogy ha nagy jó uram, úgy, ahogy itt 
áll, megjelenne valamelyik falujában, vajon milyen fogadtatásban 
részesítenék? 


- Mit mondasz? - kérdezte elhűlve a püspök. 


- Mert ahogy elnézem nagy jó uramat, meg ne nehezteljen az 
őszinte szóért, ahogy elnézem a görbe szőrös lábát, megszottyant 
hasát, mely rövidesen az ágyékára lóg, mint a kovácsok köténye, a 
lábszárán virágzó visszereket... Ahogy elnézem, bizony fel nem 
foghatom, miben különbözik nagy jó uram a többi halandótól, 
hiszen árnyékát sem lelem a testén semmi kiválóságnak... 


Ezt Ambrus nem hagyhatta szó nélkül, csípőjére vágta a kezét, 
előreszegte az állát, szeme vérbeborult szája megrándult, mintha 
beszélni készülne. Végül mást gondolt s az ajtó felé indult, hogy 
beszólítsa fegyveres népét. 


A Csillagszemű nem állotta útját, csak szelíd szóval tartóztatta: 


— Ha a fejem el talál gurulni, bizony sem égi, sem földi hatalom ki 
nem szedheti belőle, amit tudok. Annak híján pedig nagy jó uram 
holtáig senyvedhet az ágyában, mert lábra többé sohasem áll. 


Visszafordult Ambrus az ajtótól s olyan képet vágott, hogy még a 


legegyügyűbb ember is elolvasta volna róla, milyen álnok 
gondolatokat forgat az agyágban: Gyógyíts csak meg, majd akkor 
kapod meg, amit neked szántam. 


— Most ott fáj! — mutatott rá a Csillagszemű. 


— Itt -— rebbent meg a püspök véres szeme az ijedelemtől. Tenyerét 
a hasára csúsztatta. 


- Mintha valami, harapná belülről nagy jó uramat — folytatta. — 
Mert hát harap is. Egy óriás giliszta ütött szállást a hasában. Akkora 
idomtalan férreg, hogy háromszor körül lehetne vele tekerni a 
palotát, a vége még mindig lelógna. Ez a giliszta eszi, pusztítja nagy 
jó uram életét. Csak zabál, fal, minden nap növeli az étvágyát s 
mikor elfogyott a harapnivaló, jön a dísztelen pusztulás. De előbb 
még én is harapok egyet belőled!... 

Azzal baljával megragadta a püspök fülét, jobbjával a kését 
rántotta elő s le is vágta volna hibátlanul, ha föl nem szakad az ajtó, 
nem omlik be rajta egy sereg ember, egymás hegyén-hátán. Mit 
tehetett volna, a Csillagszemű búsan eleresztette a püspöki fület, 
felszökkent az ablak párkányára, megragadta a behajló juharágat s 
már ugrás közben üzente a püspöknek: 


- Amíg a te néped életét eszed, addig eszi az a giliszta a te 
életedet. De ne feledd, a füledet én eszem ?neg! 


Lekúszott sebesen a juharfán, még látta, amint a palota megtelik 
kihajló emberekkel, kopják meredtek g kezükben, azoknrk azonban 
semmi hasznát nem vették. íjat á palotaőrség nem hordott. Ambrus 
ordított, az ablakot már csak a füstösképű deák strázsálta, meg 
Szőcs Bernát uram, aki oly szomorúnak látszott, Hfiintha ravatalnál 
állna. 


Trombita harsant, dobok peregtek, a juhász meg szaladt, rohant, a 
belső vár falát már maga mögött hagyta. Innen a külső vár faláig 
megritkult a kert, felkapaszkodott egy fára s lehajló ágairól 
leereszkedett az árkon túl. Egy darabig még futott a várárok partján, 


hogy minél messzibb távolodjék a kaputól s üldözőitől. Átvergődött 
a tüskés, bozontos ciheresen, ki a legelőre, hol a püspök hátasai 
ropogtatták a füvet s Orbán várakozott rá, ahogy meghagyta volt. 
Felpattant egy lóra s elszáguldott, mint a szélvész, mint a villám, 
csaknem olyan sebesen, mint a szálló gondolat. 

Öreg este lett, mire a gyomra zúgolódni kezdett s eszébe juttatta, 
hogy egy falat nem sok, annyi sem csúszott le a torkán. Egyszerre 
rontott rá az éhség, a szomjúság, a fáradtság s a bús magányosság. 
Kihalt volt a puszta, ólmos csöndesség feküdte meg. Tétován 
lépkedett a püspök kényes paripája, ő maga meg el-elbóbiskolt a 
hátán. Egyszer, amint fölpillantott, vékonyan szűrődő pirosság 
ütötte meg a szemét, nem szabadban lobogó tűz, hanem 
gyertyavilág. 

Tömör feketeség az este hígabb homályában: kirajzolódott 
nemsokára a ház, melyben a gyertya pislákolt. Csárda lehet az -— 
gondolta a Csillagszemű s mindjárt megörült. Ilyen elhagyatott 
helyen más aligha telepszik meg, mint orgazda. Túladhat hát a zöld 


kaftánon, túl a lovon - ha szerencséje van, mind a kettőn. 


Lovát egy fához kötötte, nem nagyon közel, nem nagyon távol a 
csárdától, hogyha a balsors a püspök embereit vetné útjába, ne a 
maga lábán meneküljön. Gyalogosan közelítette meg a kocsmát, 
bekémlelt s mást nem látott, csak a gazdát a kármentőben. 
Aszottképű, ritkáshajú vénember volt. Állára konyuló horgas 
orrával, halántéka tájára tévedt, kiugró szemével szakasztott úgy 
gubbasztott, mint egy beteg ölyv. Mikor ránézett, Kicsi Jankónak 
úgy rémlett, hogy nem felülről lefele pislog embermódra, hanem 
alulról fölfelé, ami a madarak kiváltsága. 


Illedelmesen jóestét kívánt s megtudakolta, kaphatna-e cserében 
a kaftánjáért égy parasztsubát meg vacsorát. 


Mielőtt válaszolt volna, az ember kidugta a rácson inas, hústalan 
karját, hogy megtapogassa a kaftánt. 


- Áll a vásár — mondta kurtán, feltápászkodott, hátra csoszogott s 


egy viseltes, szurtos subát dobott a bojtárnak. Hasára ölelte a 
kaftánt s mialatt befele tartott vele, odaszólt, hogy a vacsorát 
mindjárt hozza. 


A Csillagszemű elindult, hogy a lovát bekösse az istállóba, de alig 
lépett ki az ajtón, körülállta három szótlan ember, meztelen kés a 
kezükben. Odanyomták az oldalához, hadd érezze a vas hidegét. 
Mihelyt megértette, miben kereskednek a késes atyafiak, meg nem 
állotta nevetés nélkül. Mert soha még azzal nem tisztelték meg, hogy 
zsákmány reményében fegyverrel támadjanak rá. 


- Min kacagsz? - kérdezte az egyik szegénylegény. 


- Csak azon, hogy amiből nekem sok van, jószántamból is 
odaadom , de idő kell rá, míg összekeresem. 


- Szedd össze s ide vele! — parancsolta a zsivány. 

— Bajos lesz az, ebben az éktelen sötétségben. 

— Mid van? - kérdezte amaz s egy kicsit megnyomta a kést. 
— Nekem csak bolhám, de az fölösen. 


Megtetszett a bolondos beszéd a szabad legénveknek. 
Betuszkolták a csillagszemű juhászt a csárdába, hogy utána járjanak, 
valót mondott-e vagy valótlant. De amint tüzetesebben szemügyre 
vették a gyertyavilágnál, meg sem motozták. Látták jól, hogy annál 
többet, amit maga ígért, aligha lelnek nála. 

Hárman voltak, kóchajú, lőcslábú az egyik, ő látszott a 
vezérüknek, tömzsi, bikanyakú, kékesszakállú a másik, forradásos 
ábrázatú a harmadik. Díszes, asszonybolondító gatyamadzag 
fityegett mindannyinak a köldöke táján. 


A gazda alamuszin figyelt a kármentőben, duvasztotta kiugró 
madárszemét s olykor csemcsegett. Mikor kiviláglott, hogy 
emberhalál nem lesz, jókora tál tokány t tett az asztalra s egy 
meszely bort hozzá, a savanyúból. A juhásznak menten 
megreszketett a gyomra tája, eleredt a nyála, átlátta azonban 


gyorsan, hogy nem volna dicséretes, ha egymaga enne, mialatt a 
többinek kopog a szeme. 


- Sok időbe betelik, míg a végére jutok — mondta Kicsi Jankó s 
felpillantott a tál mellől -, négy kanállal többre mennénk. 


Egyik sem válaszolt a barátságos meghívásra, hanem az ivó 
homályba borult saíkába lépkedtek, ahonnan valami pinceféle nyílt. 
Kolbásszal, kenyérrel, borral tértek meg. Elbeszélték mindjárt, hogy 
éppen a hasukat ápolták, mikor a kóchajú, aki őrt állott, közeledni 
hallotta. Kilopakodtak a másik ajtón s mögéje kerültek, hogy méltó 
módon fogadhassák. Ebből a juhász megtudta, hogy nem 
kontárokkal  keresztem  ződött az útja, hanem jártas 
szabadlegényekkel. 


Haraptak, rágtak, nyeltek buzgalommal s minél jobban 
csillapodott az étvágyuk, annál magasabbra ágaskodott bennük a 
kíváncsiság. Váltogatva faggatták Kicsi Jankót, aki hűségesen 
elbeszélte, milyen szándék kormányozta a palotába s miként 
vergődött el a csárdáig. 


Elhűlt a három legényben a vér, mikor hallották, hogy a juhász 
egyenest a nagyhatalmú Ambrus püspök hálószobájából jön. 
összenéztek először, aztán tekintetük a Csillagszeműre fordult s 
tiszteletükben elnémultak mind a hárman. 


— Hát a lovat hol hagytad? — kérdezte végül a kóchajú vezér, akit 
Kópé Kara Dénesnek hívtak. 


- A pusztán — mondta Jankó, két falás között. 
Kópé Kara Dénes az asztalt nézte s ezenközben az ujjaival 


gyöngéden, unszolón húzogatta az orrát, mintha nem volna 
megelégedve a hosszával. Holott szép orr volt az, mócsingos és 
terjedelemre sem megvetendő. Két társa áhítattal szemlélte ezt a 


műveletet. 
— Bekötjük az istállóba — jegyezte meg Kicsi Jankó szerényen. 


— Be. 


A bikanyakú felállott s elment a lóért, ahova Jankó eligazította. 
Egy darabig csend volt, aztán mérges kutyaugatás szaggatta meg a 
levegőt s az ajtón ketten fordultak be a szobába. Elől Orbán, aki épp 
akkor ért oda, mikor a szegénylegény eloldotta a fáról a lovat, most 
boldogan üdvözölte gazdáját. Jankó koncot vetett neki a tokányból, 
jutalmul, hogyha versenyt futni nem bírt a püspök hátasával, végül 
azért idetalált. Mögötte a bikanyakú jött, fénylett a szeme, amint 
hírül adta társainak, hogy ilyen gyönyörű paripát régóta nem látott. 

- Megosztozhatunk az árán - pillantott föl a Csillagszemű a 
tokányos tálról. Megint csak azt látta, hogy Kópé Kara Dénes az öt 
ujjával iparkodik az orrát meghosszabbítani. Baljós jel volt-e, vagy 
szerencsehozó, el nem dönthette. A lóra maga a vezér alkudott meg 
a csemcsegő kocsmárossal, mégpedig úgy, hogy amaz egy pusztai 
lovat s két aranyat adott érte. 


- Felismertek volna rajta — magyarázta Kópé Kara Dénes és 
szelíden zsebébe csúsztatta a két aranyat. Aztán arról kezdett 
beszélni, hogy nem a maga szántából lett szabad legénnyé. Mátyás 
király Fekete Seregében vitézkedett s számos országban belekóstolt 
a hadi dicsőségbe. Csakhogy mikor Mátyás meghalt, az urak köptek 
a dicsőségre s nem fizették a zsoldot, mert féltették hatalmukat a 
szép seregtől. Rátámadtak, széjjelszórták, azóta silányult ilyen 
cudarrá az élet Magyarországon, hogy akinek nem ízlik a szolgaság, 
bitangjára él, mint az űzött vad, nádasokban, erdőkben, mígnem 
kötél végén üti össze a bokáját, fent a levegőben. 


- De addig legalább szabadon élt — toldotta meg elgondolkozva -— 
négy rőf kötél nem nagy ár a szasadságért. 


Megoldódott a másik kettő nyelve is, lefestették, milyen gyönyörű 
a szabadlegény élete. Se ispán, se földesúr, se bíró nem parancsol 
neki, senkinek nem a lábakapcája, kilencedet nem fizet, tizedet nem 
fizet, dolgára nem megy, szabadon él a tágas pusztában, szabadon, 


mint a farkas. Más törvényt nem ismer, csak egyet: 

— A szegénytől kérj, a gazdagtól vedd el! 

Ez a törvény erősen megtetszett a Csillagszeműnel$, -ert 
amennyit a világ sorából tapasztalt, mind azt tanúsította, hogy 
szertelen nagy szükség van erre a érvényre s bátor emberekre, hogy 
foganatja legyen. 


- Én csikós voltam —- mondta a bikanyakú -, gyönyörű szép 
ménest legeltettem s panaszra sem lett volna okom, ha a botosispán 
nem a menyasszonyomra Tet szemet. Csigáshajú lány volt s mindig 
énekelt. Miniig, mindig. De az ispán nem hitte el, hogy más lány -s 
akad, daloskedvű. Kiontottam a belét. Ha van harninc forintom, öt 
gyermekem volna azóta, ha jól számlálom az éveket. 


- Minek kellett volna a harminc forint? - kérdezte a 
Csillagszémű. 


- Bocsánatos vétek az emberölés - magyarázta a bikanyakú -— 
annak, aki leszurkol harminc arany forintot. Ló vagy ember ára 
ennyi. Csakhogy nem volt harminc forintom. 


- Nekem sem - szólalt meg a forradásos ábrázatú, ki 
ugyanannyival válthatta volna meg magát az akasztófától. Csikós 
volt ő is, egy lovat elkötöttek a ménesből, azzal nem bírt elszámolni. 


Ittak boruk fogytáig, aztán nyugovóra tértek. A juhász még 
eltűnődött egy darabig a szabadlegények törvényén. Igazságos 
törvény — gondolta -, de bizonyára bajos valóra váltani. Hiszen a 
tehetősek jól értik, miként védjék meg a jószágukat. 

Reggel Kópé Kara Dénes odadöócögött hozzá s kirukkolt azzal, 
amit úgy látszott, régóta latolgat magában: 


— Állj közénk! 
Nem sokat ígért a világ Kicsi Jankónak, elszegődött tehát 


szabadlegénynek. Egy ideig heverésztek, mielőtt azonban 
ráunhattak volna a tétlenségre, a csemcsegő kocsmáros, aki 


orgazdájuk volt, jött a hírrel, hogy egy közeli faluban vásár lesz. 
Kora hajnalban lesbe állottak az út mentén s elnézték, ki mit hajt 
vagy cipel, hogy jó árért megszabaduljon tőle. 


— Nyisd ki a szemed! - intette Kópé Kara Dénes, mikor látta, hogy 


a Csillagszemű elbámuldozik s tűnőd tében olykor a füvet piszkálja 
az orra előtt. 

Eleinte gyéren szállingóztak a vásárosok, később ellepték az utat a 
barmok, szekerek, gyalogos emberek. Paraszt volt a derék része az 
árusoknak, tinaját biztatta az egyik, disznaját a másik, vagy sajtot, 
túrót, mézet, mákot, viaszt, gyapjút hurcolt az átalvetőjében. A 
tőzsérek egész gulyákat hajtottak. Jöttek a szekeres kalmárok, 
ponyva alá rejtett portékájukkal, többtelkes parasztok lomhán 
cammogó hatökrös, hat bivalyos szekérrel, keszeg barátok, hájas 
barátok  kegyszerekkel, ki lovon, ki gyalogosan, magános 
kereskedők, degeszre tömött zsák a lovuk farán. Óriási folyamként 
hömpoölygött a tömérdek ember, portéka, szekér s mindegyre feltűnt 
egy-egy fürge komplár, aki csak a pénzét vitte a vásárra, hogy 
megvegye, ami olcsó s eladja másutt, tetemes haszonnal. 
Előbukkant egyszerre egy hosszú sor szekér, púposán megrakva 
valamennyi, kétoldalt marcona katonák kísérték az eladnivalót, 
büszkén ugrándoztatták a lovukat s tatár korbácsukkal keményet 
sújtottak a pórra, ha nem tért ki idejében. 


Mire a nap felkapaszkodott az égre, véget ért a felvonulás. A 
szegénylegények ki sem nyitották a szemüket, míg az ég alja 
rózsaszínbe nem borult. Ketten-ketten egy csoportban behúzódtak a 
bokrok közé, s hideg nyugalommal mustrálták a hazatérőket, amint 
az üres szekéren gubbasztva, unalmukban az ökrök közé 
csördítettek a hosszú négyellő ostorral. A Csillagszemű föl sem 
foghatta, mi végből meresztgetik a szemüket szakmányban, ilyen 
tétlen-tehetetlen. 


Gyérült, apadt, szerteszakadozott a visszafelé igyekvő áradat, mely 


mind több italos embert sodort magával. Egy bivalyos szekéren 
féltucat paraszt énekelt torkaszakadtából, két nótát, vagy hármat, 
emberi fül ki nem bogozhatta: ki az elejét, a közepét fújta, ki a végét. 
Gömbölyűfarú deres kancán zsírosképű izmaelita vágtatott el 
józanul a sok részeg között. Eldöcögtek lassúdan az uradalmi 
szekerek táncoló lovaikon, duhajon danolásztak a strázsák. 


A lebukó nap pirosra festette a füvet, a félig száradt sarat, az 
embereket, a szekereket s a tájból pára szakadt, lengén, foszladozón. 
Elhagyottan kanyargott a szürkésbarna út a rétek, szántók, bokrok 
között. Nagy sokára lódobogás kelt a távolban. Kópé Kara Dénes 
féltérdre emelkedve figyelt, aztán halkan füttyentett. 


Kicsi Jankó megismerte a lovast, hajnalban még két duzzadtra 
tömött zsák imbolygott a nyereg végén. A zsákok kiürültek, gazdájuk 
rajtuk ült. Félig parasztosan, félig városiasan öltözött ember volt, 
vándorló mesterlegénynek látszott inkább, semmint kalmárnak. 


Kópé Kara Dénes hagyta békésen elügetni a leshely mellett, útját a 
másik két legény állta: úgy ugrottak eleibe, mintha a föld lökte volna 
ki magából őket. A ló megtorpant, a kereskedő pedig rántott egyet a 
zabián, hogy visszaterelje a városnak, de ekkor a pányva már 
kiszaladt Kópé Kara Dénes kezéből, sivított a levegőben. Az ember 
leioiJult a nyeregből s nem is ütötte meg magát túlságosan. A ló 
kiugrott, rémülten felnyerített s minden bizonnyal nekirohan a 
pusztának, ha el nem kapják a kantárját. Így a lovas maga indult 
útnak, mérgében fuldokolva a pirosan-lilásan-szürkésen játszó 
alkonyatban. Szitkozódott kegyetlenül s hiábavalón, mert a jó 
aranyforintokon, hamuszínű ezüst dénárokon addig már meg is 
osztoztak a szabadlegények okos egyetértésben, mivelhogy 
elégedettek voln tak mindannyian. 


A Csillagszemű példásan beletanult új mesterségébe, mintha 
pendelyes kora óta űzte volna. Mégkeményedett a szíve, meg a 
nézése, s ha csak egyetlen szóval ellentmondtak neki, máris a kése 


után nyúlt. Elvadult szertelenül s a veszedelmet kereste mindenütt, 
rfiint aki fölös tehernek érzi az életet. Valahányszor a banda 
mulatozással hágott nyakára a zsákmánynak, egyinága pusztázott, 
sarkantyúzta a bánat s a szívében lüktető nyugtalanság. Néha véres 
fővel tért meg a szállásra s amit maga szerzett meg, a részét a 
közösből, szétosztom gatta mind a szükséget szenvedők között, hadd 
legyen gyámoluk a világban, ahol mindenki fenekedik rájuk. 
Bátorságáért, leleményességéért, játékos szaváért komoly becsülete 
támadt a legények között s ha egy napon tőrbe nem csalják 
mindannyiukat, bizonnyal országoshírű rablókapitányként végezte 
volna, ahogy illik, kötél végén. 

Meggyarapodott a szabadlegények csapata s erejükkel együtt 
öregbedett a  merészségük. Példás térítő munkát végezték 
megyeszerte. Az ő érdemüket dicsérte, hogy a keresztényi irgalom 
egyre mélyebb gyökeret bocsátott a jobbágynyűzók, uzsorások, 
garázda törvénytiprók lelkébe. 


- Fegyvertelen apostolnak juhgané a bére - jelentette ki a 
Csillagszemű a derék bölcsességet, amiről soha meg nem 
feledkeztek. Nemcsak ők vélekedtek ázóítban így, hanem a 
vámbérlők, az ispánok, a kocsmárosok, a földesurak is, akik kétszer 
annyi strázsát állítottak fegyverbe, mivelhogy megsokallották a 
keresztényi erényeket. Megsokallották a rettegést s az életet 
gúzsbakötött kézzel. Fegyverre azonban hasztalan próbálkoztak, 
soha rajta nem ütöttek a szabadiégényeken, se szeri, se száma nem 
volt, annyi paraszton segítettek s ezek mindenkor meghozták a 
veszedelem hírét. Rengeteg éllenség  acsarkodott rájuk s 
legmegátalkodottabb közöttük az ispán volt, aki Ambrus püspöknek 
ebben az uradalmában szolgált. 


Ez az ispán többet lopott az illendőnél s ajándékkal akarta a 
gazdáját megengesztelni. Két társzekeret rakatott meg válogatott 
portékával s a tetejében még egy szívhez szóló ékes levelet Íratott a 
püspöknek, melyben mihamarabbi gyógyulást kívánt neki. A 


küldeményből egyedül a levél menekült meg, a két szekér terhét 
elkótyavetyélték a szegénylegények. S habár az ispán nekik 
köszönhette, hogy a püspök haragja nem sújtott rá, olyan nagy híre 
kerekedett ugyanis a bandának, hogy bízvást az ő rovásukra írhatta, 
amit maga lopott, mégsem tanúsított hálát irántuk. Először nem 
tűrhette, hogy ahol ő lop, ott más is lopjon. Másodszor bosszúálló 
ember volt. Végül pedig a nagyhatalmú püspök azt üzente, hogy 
tömlöcre vetteti, ha a banda tovább fosztogat. Amint a levelet 
megkapta, az ispán hozatott magáriak egy fazék seprőpálinkát, 
lassacskán ivott velőle, utóvégre kisütötte, hogy mit fog tenni. 

Harmadnap kidöőcögött az uradalomból egy sereg társzekér, két- 
két termetes hordó mindegyiken, polyva a tetejükön. Villásszarvú, 
kormosnyakú ökrök vonták az igát, a kocsisok fütyürésztek, a 
sárganadrágos őrök kétoldalt nyargaltak a lovaikon; lomhán 
vánszorgott a karaván, lomhán múlott az idő. 


Egy paraszt vitte meg a hírt a szegénylegények szállására, hogy 
alighanem bort szállítanak a püsoöknek; 


—- Megisszuk az egészségére — mondta a lőcslábú kapitány. Azzal 
föl is kerekedtek ahányan voltak, meg sem álltak, míg annak a 
dombnak az aljába nem értek, ahonnan tágas kilátás esett a 
síkságra. Odafönt nem sokat kellett nézelődniök, a szekérsor éppen 
befordult Hegyestorony iránt. 


Két napon át kísérték a szekereket észrevétlen, meg ne 
neszelhessék a szándékukat időnek előtte. Mikor megbizonyosodtak 
felőle, hogy a közelben nem rejtőznek fegyveresek, hajnalra 
határozták el a rajtaütést. 

Estére fordulván az idő, az uradalmi kocsisok egy csomóba 
terelték a szekereket. A katonák tüzet gyújtottak a tábor négy 
sarkán; fele lepihent, a másik fele őrködött. 

Aludtak a szabadlegények is, míg fel nem piroslott az égen a 
hajnal. Akkor szétoszoltak loppal s ki-ki elfoglalta helyét, ahova 


hivatása szólította. Hasmánt a harmatos fűben, figyelő szemüket a 
táborra szegezték, mely nyugodott még békességben, a kocsisok a 
szekerek alatt horkoltak, a lovasok a kihunyt tüzek körül, az őrök 
lustán nézelődtek. 


- Add meg a jelt! — suttogta Kicsi Jankó a lőcslábúnak. Amaz 
nemet intett: majd ha szedelőzködnek s eleinte úgy látszott, neki van 
igaza. 


Nemsokára a kocsisok kimásztak a szekerek alól, noszogatni 
kezdték az ökröket, a sárganadrágos püspöki lovasok húztak egy 
korty vizet a tökkobakból, a tenyerükbe köpték, úgy mosakodtak, 
ketten egy elszabadult lovat édesgettek magukhoz, a harmadik 
letolta a nadrágját s egy pókot keresett benne, mely cudarul 
megcsipkedte. Egyszóval ahány ember, annyifélével 
foglalatoskodott. 


Ropogó szarkacserregéssel, a lőcslábú megadta a jelt a támadásra. 
Kétfelől vad huj joga tással előszáguldottak a legények, lóháton 
mindannyi, kivont szablyájuk szikrázott. Á sárganadrágosok lóra 
pattantak s rendben elvágtattak, nem nagyon gyorsan, nem is túl 
lassan, egy irányban valamennvi, sarkukban a szabadlegények. 
Védeni a tábort legfeljebb a kocsisok védhették volna, csakhogy 
semmi hajlandóságot nem mutattak a vitézkedésre. A szekerek alatt 
kuporgott valamennyi. Nem volt más hátra, minthogy Kicsi Jankóék 
csapata rajtuk üssön s amit kell, elvégezze. 


—- Hegyibe! — kiáltotta a lőcslábú. 


- Megálljatok! — tartóztatta őket a Csillagszemű, de hasztalan 
eresztette ki a hangját, azok már se láttak, se hallottak, rohantak a 
prédára, mohón. Holott nem volt szokása az uradalmi 
fegyvereseknek, hogy harc nélkül megfutamodjanak. 

- Mi üthetett beléjük? -— tűnődött s már-már megindult ő is, 
mikor a kocsisok lerántották a ponyvát mind a hat szekérről. A hat 
szekéren tizenkét hordó állott, mindegyikben egy-egy íjas ember. 


Ezt találta ki az ármányos ispán, hogy ezentúl egymaga lophasson s 
a gazdáját kiengesztelje. 

Miután a nyilakat kilőtték, a kocsisok fütykösökkel verték ki a 
lelket abból a két legényből, akit az íjászok elhibáztak, öt 
sárganadrágos lovas visszatért, hátha segítségre van szükség, a többi 
űzte, hajtotta a legények maradékát. 


Ilyen szánalmas véget ért a híres-neves csapat, egyedül a 
Csillagszemű menekült meg s a pulija, akit hátul hagytak, hasznát 
amúgy sem vehették volna. Mikor az üldözők elmaradoztak mögötte 
s maga választhatta meg az útját, délnek törekedett, hogy fölkeresse 
Darkóczy uramat az ország széle mentén, ahol bizonyára együtt 
vitézkedik a koszosbundás Kese Mihállyal, Darázs Orbánnal s 
öregbíti buzgalommal a magyar fegyverek dicsőségét. 

Amerre elhaladt vándorútján, búslakodtak a parasztok, gyászolták 
a szabadlegényeket, mert egyetlen gyámoluk veszett oda velük a 
szekerek között. Sóhajtássál keltek, könnyel tértek nyugovóra, soha 
örömmel, mindig félelemmel néztek a másnap elébe. A kapzsi 
ispánnak viszont megnőtt az étvágya, meg a bátorsága. A 
Csillagszemű sietett, ahogy a lába bírta, hogy minél előbb maga 
mögött hagyja a püspök földjét, ahol néha térdig, néha övig gázol az 
ember fia a fájdalomban, oly szomorú a szegény nép sora. 

Ahogy közeledett a Dunához, az ég  párásodott, ekként 
figyelmeztette, hogy távolabb már nem áldott magyar földre borul, 
hanem idegen ország takarója. Sárgás, agyagos volt a föld errefelé, 
kockákra repedem zett, a mélyedésekben megült a zavaros víz. Egy 
kin hántott bélű nagyobbacska domb alján házak gyülekeztek. Ahol 
a dombot megkezdték, sáfrányszínű volt a föld s a ferdén tűző 
délutáni napsugarakban úgy látszott, vérzik mint az eleven hús. 


- Alighanem gölöncsérek munkálkodnak erre gondolta a 
Csillagszemű. 


Már az első háznál, ahova bekukkantott, kiviláglott, hogy nem 
tévedett. Inaslábú, magas ember taposta az agyagot az udvaron 
feltűrt gatyában, hátratett kézzel körben-körben. Nem sok munkája 
volt már hátra, durrogott az agyag a sarka alatt, ami annak a jele, 
hogy megérett a dagasztásra. 


Látta a legényt, fogadta a köszöntését, de szót nem váltott vele, 
míg végére nem jutott a taposásnak. Akkor fölszedte az agyagot, 
rácsapta a padra, dagasztani kezdte, ahogy a tésztát szokták s az 
izzadság, ami a homlokán serkent, kövér cseppekben potyogott le a 
két karja között. A műhelyből kijött egy másik fazekas felkapta a 


meggyúrt agyagot s vitte a korongra. 


- Mi járatban? -— kérdezte ekkor az ember az üres pad mellől. — 
Mikor, megtudta, mi a vendég kívánsága, elmosolyodott: 


- Bajos volna elmondani, hogy s mint juthatsz ki a püspök 
földjéről. De ha akarod, velünk tarthatsz. Ma este átkelünk á Dunán. 
Vizeskorsókat adunk el a rácoknak túlnan. 


Nem várták meg az estszálltát, hanem már szürkületkor 
fölkerekedett az egész népes gölöncsér család, összesen tizenegyen. 
Hét fiúcska, három javakorabeli férfi, közöttük az, akivel Kicsi Jankó 
az udvaron megismerkedett és a nagyapa. Átalvető imbolygott a 
vállukon, abban vitték a portékát, gyékénybe bugyolálva, hogy össze 
ne törjön. 

Egyre mélyebben benyomultak a lápba a Duna mentén. firekegtek 
a békák, néha fölzavart vadkacsák, szárcsák, darvak csapkodták 
szárnyaikkal a sötétedő levegőt. Már jókora utat maguk mögött 
hagytak, mikor előbukkant a hold a szerte hasadó felhők közül s 
meghintette a tájat ezüstös fénnyeL 


Megállottak. 


- A szigetig még elmegyünk - mondta az öreg gölöncsér. Egy 
ideig gyalogosan haladtak, aztán az öreg előhúzott egy csónakot a 
nád közül s nemsokára kikötöttek a szigeten. Letelepedtek s 
csendben várakoztak, hogy a felhők eltakarják a makacsul tündöklő 
holdat. Különben rajtuk ütnek a püspök fegyveresei á oda a drága 
holmi. 


Kicsi Jankó összefonta tarkója alatt a karját s nézte a holdat, mely 
majd aranynak, majd ezüstnek látszott. S ahogy a hold átszőtte 
sugaraival a füzeket, a nádat, a kákát, úgy szőtte ő is álmait jövendő 
vitézkedéseiről. Odafönt a távoli magasságokban erőszakos, vad szél 
fújhatott: — kitisztult az ég. A gyerekek hamár ráuntak a tétlenségre, 
ketten hasra feküdtek a parton s puszta kézzel kotorásztak a vízben 
fürdő gyökerek között. Aztán az egyik feljajdúlt, megcsípte egy rák. 


— Ide gyertek! — szólt rájuk az öreg. Egy darabig ismét csend volt, 
majd a legkisebb unoka vékony hangon kérlelni kezdte a nagyapját, 
hogy mesét mondjon. Nemsokára már mind a hét gyerek ott 
nyüzsgött az öreg körül, aki végül is beadta a derekát, halkan, tiszta 
hangon mesélni kezdett: 


- Szép mesét mondok most, jól figyeljetek, mert igaz mese, úgy 
hallottam, ahogy mondom, szavahihető embertől: 


- Élt egyszer hol, hol nem, egy szegény juhász egy mérhetetlen 
nagy uradalomban. Végezte a dolgát, ahogy kellett, őrizte a nyájat, 
megnyírta ősszel, meg tavasszal, napszálltakor megfejte a juhokat, 
megűzette őket ideje jöttén, gondosan. Nem ártott a juhász egy 
emberfiának, nem vágott le se juhot, se bárányt többet a jussánál. 
Nem is különbözött volna a többi jun hásztól, ha a szeme nem 
csillog, mint az eleven csiln lag. Ezért emlegették mindenfelé 
csillagszemű juhásznak. 


Mikor az öreg idáig érkezett a mesében, Kicsi Jankó fülelni 
kezdett s nagy igyekezetében, hogy egyetlen szót el ne szalasszon, 
éppúgy kinyílt a szája, akár a többi gyereké. Az öreg gölöncsér pedig 
folytatta: 

- Elmondom azt is, hogy lett neki csillagszeme. Ilyen szeme nincs 
ám mindenkinek, jó tehát tudni. Tél idején született ez a juhász, 
tizedik gyereknek, mégpedig vakon. Mikor a szülőanyja az ujjával 
felnyitotta gyönge szemhéjait, megijedt, erősen, mert ürességnél 
egyebet nem talált mögöttük. Nagy csapás a nyomorék gyerek a 
szegény embernek, mert az is eszik, akár a többi, de hasznára 
nincsen senkinek. Bánatában, szén gyenében eleredt a szegény 
asszony könnye. 


Szigorú tél volt, olyan rettenetes hideg, hogy a kiperdülő könny 
estében megfagyott. Fáztak a barmok, fáztak a madarak, az 
emberek, de fáztak a csillagok is a magasságos égben. Megfagyott 
két kicsi csillag a fiastyúk mellett, hiába kaoaszkodtak anyjukba, 


elhagyta az erő gvönge ujjukat. Leestek dermedten, át a fényes égen. 
éonen a szegény asszony tornáca elé. Reggel lelt ráiuk. fölmelengette 
a keblében s beloota őket a fia szemébe, ahol mindjárt életre keltek. 
Előbb csak pislákoltak vékonyan, aztán ragyogni kezdtek csodálatos, 
tiszta fénnyel. Hát így lett neki csillagszeme. 


Hasznát azonban nem vette a csillagszemének, mert csak oda 
nézett, ahova a többi gyerek s csak azt látta, amit a többi. Nem 
tudta, nem is tudhatta, milyen nagy erő rejtezik a tekintetében. S 
másként ez nem lehetett, hiszen a mag is csak a meleg földben érti 
meg, hogy csírázásra teremtette az Isten. 


Nagy ideig nem vette észre más az égi varázslatot a szemében, 
mint a fehérszemélyek. A fehérnépnek olyan a természete, hogy 
megérzi a sokra hivatott embert. De vigyázni kell, mert akire egyszer 
ráborult a szoknya, az néha úgy belefeledkezik abba, amit alatta lel, 
hogy legfeljebb ünnepnap pislog ki a világba, akkor is álmosan. 


A csillagszemű juhász azonban elkerülte ezt a sorsot, talán a 
fiastyúk óvta meg hálából, hogy két fiának menedéket adott a 
szemében. Megóvta azzal, hogy más veszedelmek eleibe bocsátotta. 
Ez úgy történt, hogy a földesúr, akinek a juhász jobbágya volt, 
vásárba hajtatott egy nyájat. Fölkerekedtek hát s mentek, mentek 
által a széles pusztán, Budavára iránt, mert az volt az útjuk célja. 


Mikor oda megérkeztek, a nyájat eladták egy nagyszakállú 
görögnek. A csillagszemű juhász pedig úgy végzett magában, hogy 
ha már ilyen messzi elkalandozott az otthonától, vissza nem fordul, 
míg világot nem lát Budavárán, a tömérdek torony tövében. Éppen 
vásár volt azon a napon s tíz falura való sokadalom verődött össze. 
Árultak törökmézet, piros szattyán bugyellárist, fényes baltát, 
selyem ingvállat a bögyös lányoknak. 

Ámbolygott a juhász a számlálatlan sok csoda között s legeltette a 
szemét. amint így nézelődik, egyszer csak látja, hogy a budai főhóhér 
összesúg a poroszlóival. Egy ősz öreg embert vettek célba a 


gonoszok. Ez az öreg ember olyan gyönyörűséges szép tollforgókat 
készített, hogy a napra inkább lehetett nézni, mint azokra. 


Lesbe állottak az ősz öreg ember házának a kapujánál, hogy 
elveszítsék, mikor hazatér a vásárból. De ha a gonoszok lesbe álltak, 
nem tett másként a juhász senti Várakoztak csendben, az utca egyik 
oldalán a főhóhér meg a két poroszló, a másik oldalán a 
csillagszemű juhász egymaga. Nem kellett sokáig időzniók, mert az 
öreg ember túladott minden portékáján, megindult hazafelé s bizony 
nem gondolt rá, hogy baj érheti. 


El is csodálkozott erősen, mikor hirtelen elébe toppant a főhóhér 
a két segédével. Megmondták neki gyorsan, hogy a pénzét akarják, 
amit a portékáért kapott. Mit tehetett volna a nyomorult öreg, 
elévette az erszényét s engedelmesen odaadta. Bölcs ember volt, 
tudta, hogy a puszta élet is többet ér az aranynál, nem hiába látott 
annyi napkeltét, annyi napszálltát. 

Csakhogy a gonoszok nem elégedtek meg az arannyal, amit nála 
leltek, hanem mindenéből ki akarták forgatni s csépelni kezdték 
irgalmatlanul, hogy mondja meg, hova rejtette a kincsét. Arra ment 
egy büszke nemes úr, kócsagtollas kalapban, négy fegyveres szolga 
kísérte. 

- Nagy jó uram, nagy jó uram - rimánkodott az ősz öreg ember -, 
ments meg a gonosztól s holtomig neked szolgálok. 

De a büszke nemes úr tovább lépdelt, még a hetyke bajszát sem 
pödörte meg. 

Mindjárt utána egy gazdag polgár jött, akit egy kövér szolga 
védelmezett. 

- Segíts meg, nagy jó uram, segíts meg - rimánkodott az ősz öreg 
ember -, megfizetek érte búsásan. 


Amaz segítette volna a fizetség reményében, ha legalább négy 
szolgája van. De csak egy volt, úgy tett tehát, mintha se nem látna, 


se nem hallana s rótta tovább a maga útját. 


Aztán egy püspök jött díszes papi ruhában s az ősz öreg ember, 
most őhozzá esengett, hogy szabat dítsa meg. Mire a püspök ezzel 
válaszolt: 


— Istennél a kegyelem. Nyugodj meg az ő szent akaratában. Én 
imádkozni fogok éretted, fiam. 


Körülnézett a csillagszemű juhász, hogy megbizonyosodjék felőle, 
nem siet-e már isten a kegyeleme mel, mert nem akart hivatlanul a 
dolgába avatkozni. Isten azonban nem jött s a tollkötőmester már 
rogyadozott az ütések alatt. Látja a juhász, hogy ha van kegyelem a 
szenvedőnek, azt ő tartja a kezében nem más. 

Elkérte hát a főhóhér botját, hogy ő is üssön egyet az ősz öreg 
emberen. Kedvet kapott rá, rég nem verekedett, ezt hazudta neki, 
mert cselből cselekedett így. S mikor a botot megragadta, nem az ősz 
emberre sújn tott, hanem a főhóhérra s olyan példásan eltalálta, 
hogy az elnyúlt menten az utca porában. Elnyúlt egész hosszában s a 
fogai kibuggyantak a száján. A poroszlókkal aztán könnyű dolga 
volt, jutott a botból nekik is, oda roskadtak erőtlen gazdájuk mellé. 


Akkor az ősz öreg ember így szólt a csillagszemű juhászhoz: 

— Gyere, fiam. 

Nem sokat kellett koptatniok a talpukat, hiszen ott voltak a 
tollkötőmester háza előtt. Bent a konyhában az öreg ember leültette 
vendégét, megkínálta töpörtyűvel, friss hagymával, fehér kenyérrel, 
s a bort sem sajnálta tőle. 

— Nagy jót tettél velem, fiam. Meghálálom neked. 


Nem közönséges tollkötőmester volt az öreg, hanem varázstudó, 
titkos hatalmakkal társalkodó, s amit elhatározott, végbe vitte 
mindenkoron. De azért sóhajtott egyet, mert akármilyen bűvös- 
bájos ember volt, minden tagja sajgott. Belenyúlt a szalmazsákja alá, 
onnan kivett egy repedezett deszkaládát. Kinyitotta, hát abban egy 


másik ládikó rejtezett, kisebb, de sokkai szebb. Abban egy harmadik, 


ez már színaranyból s ebben az aranyládikóban három gyűrű 
látszott. Kettő csillogott, a harmadik egy szikrát sem. 


— Válassz! — bíztatta az ősz öreg ember. 


- Én még úgy sohasem választottam, hogy ne tudtam volna, mit 
választok - válaszolt a juhász talpraesetten. 


- Mindnek más-más az ereje — oktatta az öreg tollkötőmester -, 
ez a legszebb; aranygyűrű. Meggazdagodsz, ha az ujjadra húzod. Ez 
a .másik: ezüstgyűrű. Ezzel a hatalmat választod, király lehetsz vagy 
botosispán, ahogy a kedved tartja. Ez a harmadik bikkfából való 
gyűrű, amilyet magad is tudsz faragni, fa kell hozzá, meg kés. Ennek 
az a tulajdonsága, hogy aki az ujjára húzza, minden gonosz 
ellenségén diadalmaskodhat. 


Töprengett a csillagszemű juhász hősiesen, hogy melyiket 
válassza. Mindegyik gyűrű ígért valamit, de amivel az egyik 
kecsegtette, a másik nem válthatta be. Ilyenformán egy rész fejében 
kétannyiról kellett lemondani. Aztán olyan gondolata támadt, hogy 
ez az öreg ember bizonyára bolondozik. Ha nem ezt tenné, vagy 
gazdag volna, vagy hatalmas, vagy kipusztította volna valamennyi 
ellenségét. A fagyűrűt választotta hát, hogy meg ne károsítsa az 
öreget, ha az eszét már úgyis elvesztette. Azzal búcsúzkodott, hogy 
útjára menjen. 

Akkor az ősz öreg ember így szólt hozzá: 

- Ha most elmégy, úgy jársz a gyűrűvel is, ahogy a szemeddel. 
Erre megállott a csillagszemű juhász, megállította a kíváncsiság. 

- Amióta élek, soha bajom nem volt a szememmel — mondta. 

- Bajod nem volt - oktatta a tollkötőmester -, de hasznod sem. 


Ha most elmégy, soha meg nem tudod, mi van az ujjadon, mint 
ahogy azt sem tudod, mi rejtezik a szemedben. Holott 

megérdemelnéd, hogy tudd, mert hivatásodhoz illő gyűrűt 

választottál. Szemed is van, gyűrűd is van, eszed is van hozzá, hogy 
az igazságot szolgáld. De azért csak menj, legfeljebb szolga nélkül 
marad az igazság. 


Tapasztalta a juhász nemegyszer, hogy nem üdvösséges dolog az 
árva igazságot szolga nélkül hagyni. Visszafordult hát az ajtóból. 

Az ősz öreg ember elvette tőle a gyűrűt, felhúzta görbe 
mutatóujjára, aztán így szólt: 

- Hadd mutassam meg neked, hogy használd a gyűrűt. 


Azzal kimentek az utcára. A három lator ott melegítette a port s 
moccanni sem bírtak, olyan jól ellátta a juhász a bajukat. 


Az ősz öreg ember csavarintott egyet a fagyűrűn s csak ennyit 
mondott, azt se hangosan: 


- Szabjad, szablyám! 
S lám abban a szent pillanatban, vitéz suhogással egy fényes kard 
nyilallott elő a levegőből s egymagában nekitámadt a latroknak. 


Annyi idő sem telt bele, mint egy ásítás és dirib-darabra metélte 
mind a hármat. 


— Nó — mondta a Csillagszemű -, ezek aztán osztozkodhatnak, ha 
jön a feltámadás. 


Ezt csak azért mondta, hogy szégyenbe ne maradjon. Igazából 
majd kipattant a csillagszeme a csodálkozástól. Amióta hátán hordta 
az édes föld, ehhez fogható tüneménnyel nem találkozott. 
Hümmögött, hammogott, ti sem cselekedtetek volna másként az ő 
helyében. A legcsattogóbb vihar sem csap akkora szelet, mint egy 
csoda a legparányibbjából s ez a csoda nagyobbnak látszott a 
középesnél. A félelem is megejtette, hogy tálán ez a tollkötőmester 
nem egyéb emberbőrbe csusszant ördögnél. 

De hát nem így volt. Az ősz öreg ember lehúzta a gvűrűt az ujjáról 
s odaadta a csillagszemű juhásznak. Megáldotta püspökösen, ami 
bátran tanúsította, hogy nem ördög volt. Mielőtt útjára bocsátotta 


volna, ellátta hasznos tanáccsal: 


— Jelt látok rajtad, fiam. Most, hogy megnéztelek közelebbről, 
bízvást elmondhatom, hogy két eleven csillag a szemed. Engem sem 
a magad szántából jöttél megsegíteni, hanem a csillagszemed 
vezérelt hozzám. Kinek milyen a szeme, olyan a hivatása s akinek 
csillag pislog a homloka alatt, bárhova néz, meglátja az igazságot, 
mert egy a fénye a kettőnek s a rokon fények megtalálják egymást, 
minden sötétségen keresztül. Varázslatos erő rejtőzik a szemedben s 
rajtad áll, hogy gyümölcsöztesd a gyöngék és szenvedők javára. Szép 
hivatásodban ez a gyűrű fog megsegíteni. Országokat lebír a 
hatalma, ha az igazság oldalán hadakozik. Rossz cselekedetre 
azonban rá ne próbáld venni, mert az ereje nyomban el vásik. Ha 
meg főbenjáró gonoszságra bíztatnád, ellened fordul, s téged aprít 
miszlikké. Így használd! 


Ezt mondta a tollkötőmester s azzal úgy eltűnt, mintha a föld 
nyelte volna el. Még szerencse, hogy a gyűrű ott kerekedett az ujján, 
különben a juhász könnyű szerrel azt hihette volna, hogy valami 


kósza szellem járatta bolondját vele. 


A csillagszemű juhász hazafelé vette útját s ahány tócsa, vadvíz 
mellett elhaladt, mindbe belenézett s a szeme természetét fürkészte. 
Csillag-e, nem-e, el nem dönthette, habár kiszedni is megpróbálta, 
mert ha csillag, úgy illene, hogy kijárjon. 

Egy nap aztán hazaérkezett s az ellenségeinek nagy szerencséjük 
volt, hogy nem jutott eszükbe rátámadni. Hála békés szándékuknak, 
egészben folytathatták az életüket, ami legkedvezőbb állapot a 
halandó embernek. 


A juhász tovább szolgálta az urát, aki derék ember volt s 
megbecsülte a munkáját. Megkapta járandóságát mindenkor 
hiánytalanul s olyan szépen felgyarapodott, hogy asszonyt akart 
hozni a házhoz. S amiről a tavak és a vályúk vizének sima tükre meg 
nem győzte, azt a lányok egymással versengve bizonygatták, mind 


látták a csillagot a szemében. De a sok lány közül ő csak egyet akart 
s mikor bekötötte a fejét, másra nem nézett többé, ólat épített a ház 
mellé, bekötött egy kövértőgyű tehenet s élt boldogan. 


Évre év telt, napra nap múlt s a csillagszemű juhász se a 
hivatására nem gondolt, se a varázsgyűrűre. Minek gondolt volna, 
hiszen csupa jó ember élt körülötte. 


Aludt az igazság szolgája, a juhász, nem aludt azonban a 
gonoszság szolgája, a szomszéd földesúr. Megirigyelte a kövér földet, 
a sok gazdaságot s kitúrta galádul a juhász gazdáját a birtokából. S a 
juhásznak nem jutott eszébe, hogy megforgassa az ujján a 
varázsgyűrűt, mintha csak olyan szeme lett volna neki is, mint a 
közönséges halandóknak. Ehelyett a feleségéhez hajolt s 
megjövendölte, hogy ebből baj lesz. Amiben nem is csalatkozott. Egy 
nap betoppant az új botosispán, nem kérdezett, nem szólott, hanem 
elhajt totta a juhász tehenét. 


— Megél az ember tehén nélkül is — mondta a juhász s egy darabig 
csakugyan megéltek. 


Csakhogy az új földesúr ettől vérszemet kapott. Elszalasztotta hát 
a botosispánt, hogy űzze ki a juhászt a házából. Az meg kiment 
békességgel, ki ne törjön valamiként a háborúság s meghúzódott az 
ólban. 


Mikor azonban édes feleségét hajtották el, bizony nem mondta, 
hogy megél az ember asszony nélkül is. Sem ezt nem mondta, sem 
mást, hanem szótlankodott naphosszat s szivárgott a könnye 
szakadatlan. Sírt, hogyne sírt volna, hiszen sem a házát, sem a 
tehenét, de még a nyáját sem szerette úgy, mint a feleségét. Elmúlt 
egy nap, elmúlt még egy, a harmadikon a juhász már tudta, hogyha 
vissza nem kapja édes feleségét, nem éri meg a nyarat. Az idő akkor 
éppen ott tartott, ahol most, közepén a kedves tavasznak. 


Töprenkedett kegyetlenül a juhász, mit tehetne, mihez foghatna. 
Ugye, mondtam volt, hogy széles boldogságában megfeledkezett a 

varázserejű bikkfagyűrűről? Ki gondol kardra, vérre, háborúságra, 
ha csak az nem, akit bántanak? Ahogy így töprenkedett s a kezét 
tördelte kétségbeesésében, egyszerre megböki a tenyerét valami. 
Odanéz - hát a gyűrű. Erről mindjárt eszébe jutott az ősz öreg 
ember, a budai főhóhér, eszébe jutott elfelejtett hivatása s 
elrestellkedett feneketlenül, hogy ilyen gyarló szolgája volt az árva 
igazságnak. 


Csakugyan árva volt az igazság s ez ebből látszott, hogy mindenki 
búsult valamiért. Földre verte a népet a nyomorúság; a csűrt, az 
istállót bátran fölgyújthatták volna, amennyit meghagyott benne az 
új földesúr. Mit csináljunk? Mihez fogjunk? - ezt hajtogatta, ahány 
ember megszólalt. 

Közibük pattant a juhász fürgén s elmondta, hogy ő tudja, mi a 
teendő, egyet forgat a gyűrűjén s volt földesúr, nincs földesúr, olyan 
halálos hatalom gyűlt össze abban. Kérlelni, unszolni kezdte 
mindjárt a sok boldogtalan. Szegény feje elszörnyűlködött, soha el 
nem bírta volna gondolni, hogy ennyi sebet ejtettek az árva 
igazságon. S látta, hogy okos lesz sietni, különben elhúny az igazság 
s amilyen gyönge, talán magvaszakad a nemzetségének. 


Útnak eredt hát a juhász, a gonosz földesúr vára iránt, hogy 
visszaszerezze jogos tulajdonát és rosszal fizessen a rosszért. 
Nemcsak arra gondolt most már, hogy a maga baját flastromozza, 
hánem a hivatására is, ahogy csillagszemű juhászhoz illik. Ment 
vitézül, habár félt, hogy a hosszú tétlenség megártott a gyűrűnek s 
elvásta a varázserejét. 


Ahogy ment, mendegélt, az útja egy délceg ménes mellett vitt él. 
Az is a gonosz földesúré volt. Elköthetnék egy lovat, hadd érjek oda 
hamarabb - mondta magában. S abban a szempillantásban, amint 
ezt elgondolta, odalépegetett eléje büszkén, egy gyönyörű, holdas 
homlokú, sárga mén, s úgy ficánkolt magakelletően, mintha 
bíztatná: — Lopj el, köss el, édes gazdám. Megtette volna minden 


bizonnyal, ha hirtelen eszébe nem jut az ősz öreg tollkötőmester 
intése. Inkább gyalogszerrel mendegélt tovább, meg ne sebezze a 

gyűrűje hatalmát. 


Hetednapra elérkezett a várba s éppen szalonnát evett a 
tarisznyájából, mikor arra jött az istentaszította gonosz földesúr. 
Olyan ocsmány ábrázattal nyomorította meg az isten, hogy a 
rátekintő menten könnybelábadt. Döglött szamáron felejthette. 
szemét a szülőanyja, mikor hordta, ennek a látomásnak köszönhette 
bozontos fülét, szőrös hosszú pofáját. 


— Mit akarsz itt, te paraszt? — kérdezte szamár forma hangon. 
- Elszámolni! — mondta a csillagszemű juhász. 
— Aztán mi elszámolnivalód lehet neked énvelem? 


- A falum nevében, meg a magam nevében jöttem, hogy kinek- 
kinek add vissza jogos tulajdonát; Elsőben a feleségem követelem 
vissza rajtad, a kunyhómat s a tehenemet. 


— Na - szólott a földesúr -—, én felakasztatlak. 
- Engem? - kérdezte a csillagszemű juhász. 


- Téged bizony! — kiáltott a földesúr, összeverte a tenyerét, ezzel 
adott jelt a fegyvereseknek, hogy szaladjanak hozzá. 


Nem vesztegette most már a juhász sem az idejét. Megperdítette a 
bikkfagyűrűt az ujján, ezenközben halotti sápadtság lepte be az 
arcát. Nem máskor, most dől el, nem öregedett-e meg a gyűrű. 
Könyörögve szólott hát: 


- Szabjad, szablyám! 


Vitézi suhogással, gyönyörű tündökléssel, előrevillant a puszta 
levegőből az éles szablya. 


Egy pihécske lebegett a levegőben. Próbaképpen a szablya azt 
metszette ketté, aztán nekiveselkedett s végigszaladt a földesúron 
hosszában, de még mielőtt a két fele búcsút mondhatott volna 


egymásnak, már oldalt fordult s keresztben folytatta a metélést, 
szemkápráztató szaporasággal. Előrohant az asszony is a lármára s 
meresztette a szemét, sehogy nem akarta hinni, hogy az a halom hús 
az ő férje. De még mielőtt kicsodálkozhatta volna magát, a szablya 
odaaprította őt is hites ura mellé. 


A szablya dölgozott fáradhatatlanul, tudta magától, hol kell 
igazságot tennie, nem állíthatta meg semmi hatalom, míg végére 
nem járt a dolgának. Sorra lekaszálta a gonoszokat, aztán 
felszökkent a levegőégbe, még villant egyet búcsúzóul a felhők 
között, aztán nyoma veszett a magasságban. 


- Söpörjétek ki a gonoszságot! — mondta a csillagszemű juhász a 
szolgáknak. Azok munkához láttak s megtisztogatták az udvart. A 
győzedelmes újságra gyülekezni kezdtek a parasztok s olyan lakomát 
csaptak, hogy hetedhétországra elszállott a híre. Hencídától 
Boncidáig folyt a sárga lé. 

A tehenét a csillagszemű juhász megtalálta az uradalmi istállóban, 
más híja már nem volt a boldogságának, csak a felesége. Kereste, 
kutatta, szerelmes szóval szólongatta. Hívó szavára utóvégre más 
válaszolt s így tudta meg, hogy szegény asszonyt elemésztette a 
búbánat, elveszett ebből a világból, még a sírhantját sem találta meg 
soha. S vele veszett a juhász nyugodalma is. Mit tehetett volna 
egyebet, vándorolt faluról falura, városról városra, vásárról vásárra s 
űzte hivatását. Szolgálta az árva igazságot ésszel, ravaszsággal, 
erővel irtotta a gonoszt, mint a dudvát. S amerre elhaladt, áldás 
kísérte útján s fény fakadt minden lépése nyomán. De ezt majd egy 
másik mesében mondom el, melyben egy cudar halkereskedőről lesz 
szó, aki úgy végezte, ahogy megérdemelte. 


Más meséhez szokott a gyerekek füle. Úgy érezték, hogy a vége 
hibádzik s eltátották a szájukat, hátha megtoldja még valamivel a 
nagyapjuk. De az öreg csak a beszédtől lankadt torkát köszörülgette. 
Aztán a tekintete Kicsi Jankóra tévedt s megakadt rajta, olyan furcsa 


tünemény tárulkozott eléje. Úgy látszott, mintha a holdsugár, mely 
köröskörül belengte a tán jat, folyékonnyá olvadt volna szeme 
sugarában. Másként nem lehetett, mert egyre-másra omoltak a 
kövér ezüst gyöngyök a szeméből, a melle pedig keservesen zihált. 

— Téged mi lelt? — kérdezte. 

Ahányan ott üldögéltek a lápi szigeten, a csillogó vizek között, 
mind feléje fordultak, kíváncsian és szánakozva. Az öreg gölöncsér 
vállára csúsztatta a kezét s elnyugtatta rajta apaian. Sokára szánta el 
magát, hogy megkérdezze, félig tréfából, félig komolyan: 

— Talán csak nem te vagy az a juhász? 

- Bizony én vagyok az a boldogtalan - sóhajtott fel melle 
mélyéből Kicsi Jankó s özönben ömlöttek az ezüstcsöppek a 
szeméből. 

A gyerekek körülállták, szótlan kíváncsisággal, mígnem a 
legkisebb bizonyítékot kért: 

- Akkor mutasd a szablyád! 

A gyűrűt kívánta a második, a harmadik a szemét vizsgálta, a 
negyedik görcsös botjára mutatott: 

- Csak ez van neki! 

- Nem igazi csillagszemű juhász — mondták egyszerre s mintha 
nagyon örülnének, körültáncolták s csúfondáros, vékony kis 
hangjukon egyre hajtogatták: 


Se gyűrűje, se szablyája, 
Csak botja, meg tarisznyája! 

Három napba beletelt, amíg Ambrus püspök kitombolta mérgét, a 
fullánk azonban beletört a szívébe s olyankor szúrt legfájóbban, 
mikor legkevésbé várta. Hogy is feledhette volna, hogy egy senkiházi 
megtréfálta, kevés híján lenyeste a fülét, hisz életében még ehhez 
fogható gyalázat nem érte. Hiába szalasztotta nyomába Pribék 
Lukácsot martalócai élén, s a várnagyot a lovasokkal, a Csillagszemű 
eltűnt, mint a lehelet a szélfúvásban. Bajos dolog valóban egy 
országnyi nagy uradalomban felkutatni egy zöldkaftános parasztot, 
aki a tetejében már régen Jevetette az áruló köntöst. 


Csakhogy nincs olyan birodalom a földkerekségen, ahol ne 
lézengene legalább egy tucat ember zöld kaftánban. Ezeket sorra 
elcsípték, vagy katonák, vagy a martalócok, megkötözték, 
befuvarozták a hegyestoronyi várba, ahol Ambrus szemügyre vette 
őket. Egyikben sem ismert rá arra, akit maga szándékozott lassúdan 
elmetélni, életlen késsel, hogy az élvezet tovább tartson. Haragja 
pedig újólag és újólag hadnagyai ellen fordult, akikben aztán 
fokonkint elapadt az igyekezet s ha valamerre zöldkaftános ember 
keresztezte útjukat, úgy tettek, mintha nem is látnák. 


Mielőtt hozzáfogott a kúráláshoz, Szőcs Bertalan uram egy köteg 
levelet mutatott a püspöknek. A levelekben változatos nyavalyákban 
szenvedők hálálkodtak szerencsés felépülésükért. 


-. Ne félj — mondta Ambrus -, hálás leszek én is, de siess a 
gyógyítással, mert ráuntam a nyavalyámra. 


Ugyan mi más kórság szorgoskodhat egy nagyúr beleiben, ha nem 
csömör, mértéktelenek büntetése? — gondolta Szőcs Bernát uram. 


Ebben a hitében a püsnök ábrázata is megerősítette, mely duzzad 
tógával és vérmességével szinte kihívta a gutát maga ellen. 


Nagy hebehurgyán megígérte tehát, hogy a betegséget hamarosan 
elűzi, amin Ambrus mindjárt széles jókedvre derült, s kezesen 
lehajtotta a tudós férfiú orvosságét. Szőcs Bernát abban a szept 


meggyőződésben tért nyugovóra, hogy hasznos cselekedetet vitt 
véghez. 


Reggelre azonban ez a hite szétfoszlott, mert nem lábadozóban 
találta Ambrust, hanem kínok között fetrengve. Mással próbálkozott 
tehát, majd megint mással, egyre ijedtebben, hogy a talányos 
kórságon nem bír erőt venni. S mikor végére ért a tudományának, 
Ambrus kifogyott a türelemből. Végigmérte sötéten s csak ennyit 
mondott: 


- Még egy napot adok neked. 


Ezúttal Szőcs Bernát tízszeres adagot kevert a királyokat 
muzsikáltató " orvosságból, s úgy megrémült a tulajdon 
merészségétől, hogy a szobájába menekült s ágyára rogyott. Egész 
éjszaka nem hunyta le a szemét. 

Reggel bekopogtatott hozzá a zörgőcsontú udvarmester a 
vészhírrel, hogy a beteg állapota rosszabbodott. Lehuppant a ládára 
s pattogtatta körmét avasszalonna színű fogain. Aztán így szólt 
gyászosan: 

— Már hívatta az udvari asztalost. 

— Ki? - rezzent össze Szőcs Bernát uram. 

- Ambrus úr. 

- Mi végből? 

- Csavarmenetes karót készíttet vele. 


Az udvarmester szerette volna, ha Szőcs Bernát megkérdezi a karó 
felől, mivel azonban amaz elmerült gondjai között, kéretlenül is 
elmondta: 


- A csavarmenetes karóba nem egyszerre rántják bele a bűnöst, 
hanem körbe-körbe, lassankint. Ehhez három létra kell. A 


legmagasabbra a hóhér áll, ő a vállát fogja a veszendő embernek, a 
segédei a lába végétől tekergetik, az alacsonyabb létrákról. 
Aprólékos munka ez, se a hóhérok, se a bűnösök nem kedvelik. 
Holott az a haszna megvan, hogy akit így vonnak nyársba, nem 
vergődik három napig, hanem gyorsan kiszenved. 


Szőcs Bernát uram figyelmesen hallgatta a magyar rázatot s meg- 
megigazította hegyes orrán az okulárét. 


- Sok idegen országot bejártam — mondta aztán -, tömérdek 
kínzást  megszemléltem, ilyen karóval azonban még nem 
találkoztam, kedves barátom. 


-— Ezt a csavarforma karót maga Ambrus úr eszelte ki a személye 
ellen vétkezők kivégzésére. 


— Talán csak nem azt a legényt csípték el? 


Az udvarmester mélabúsan ingatta meg sovány fejét s legyintett, 
mintha azt mondaná, nem érdemes erről beszélni. Felállott, 
nyújtózott s már a küszöbről kérdezte: 


- Mit tervez kegyelmed? Milyen orvosságot szán Ambrus 
urunknak? 


- Kedves barátom - sóhajtott fel mélyen Szőcs Bernát -, nincs 
gonoszabb ellensége az orvosnak a betegségnél. Milyen vidám és 
könnyű volna a földi élet, ha csupa egészséges embert kellene 
gyógyítani. Mennyivel szerencsésebbek a papok, kiknek nem a 
romlandó testet kell gondozniok, hanem a lelket, mely többet kibír a 
testnél s ha netalán nem bírja, azt sem látja senki. Inkább ezer beteg 
lelket gondoznék, semmint egyetlen beteg gyomrot, kiváltképpen, 
ha az a gyomor a nagyhatalmú Ambrus úré. Kifogytam a 
tudományomból, a kuruzslásra nem visz rá a becsület. 


- Nem sokáig kell már vergődnie kegyelmednek Ambrus úrral -— 
jegyezte meg az udvarmester. 


- Hiszen most hozta a hírt, kedves barátom, hogy romlott az 


állapota. 


— Nem is amiatt mondom, inkább azért, mert azt a csavaros karót 
a kegyelmed számára faragják. 


Szegény Szőcs Bernát olyan hirtelen pattant föl ültéből, hogy az 
okuláréja a padlóra esett. Elsápadt éktelenül, még vidáman pirosló 
orra is elhalványult, nem fehérré ugyan, hanem viaszsárgára. 
Rövidlátó szemén villámgyorsan repdesett kócszínű pillája s a 
lélegzete meggyorsult, mint a lázas betegé. 


- Mit követtem el? -— dadogta s végre rászánta magát, hogy 
megkeresse az okulárét. 


- Kegyelmed hivatása az lett volna, hogy meggyógyítsa urunkat. 
Megtette? - Bizony nem. De sohase búsuljon, még be sem 
eresztették a  purgatóriumba, utóiérem. Rám is  fenekedik 
szörnyűségesen. 


- Adjon tanácsot kegyelmed, mitévő legyek — könyörgött a derék 
doktor rémülten. 


Az udvarmester nem válaszolt, hanem az ajtótól, ahol állott, 
belépdelt a kamra közepébe. Elégedett volt módfölött, de el nem 
árulta egyetlen moccanással sem. Maga elé meredt komoran, 
tördelte ropogóízű ujjait, ugráltatta homlokán a redőket, hadd 
hirdessék mekkora törekedéssel sarkantyúzza elméjét. 


— Ismeri-e kegyelmed, Ambrus úr nyavalyáját? 

- Ha felboncolhatnám - sóhajtott Szőcs Bernát -, csakhogy azt a 
vallás szigorúan tiltja. 

- Meg ő maga is - vigyorodott el fölöttébb rusnyán az 
udvarmester. 

— Tanácsot adjon kegyelmed - rimánkodott Szőcs Bernát. 

- Milyen tanáccsal láthatnám el kegyelmedet én, aki bele sem 
kóstoltam a tudományba? Hiszen kegyelmed a lélegzetével is merő 
tudományt bocsát világgá! Én oktassam, hogy mitévő legyen? Tartsa 


szóval, faggassa napról napra s ne orvossággal traktálja, inkább 
azzal, amit kedvel, jóféle itallal, ízes étellel. Ne ígérjen korai 
gyógyulást, csak lassút. Rendeljen neki orvosságot is, nem 
hasznosat, hanem drágát, annak nagyobb a becse, rendeljen neki... 


- Kedves barátom - vágott közbe Szőcs Bernát önérzetesen -, én 
az igaz tudás emlőin nevelkedtem; Nem azért szenvedtem a 
tudományért annyit, hogy hitvány kuruzslással szennyezzem be 
makulátlan lelkiismeretemet. 


- Inkább vállalja kegyelmed a vértanúságot? -— kérdezte az 
udvarmester. Két inas kezét olyanformán forgatta meg a levegőben, 
mintha nagy erővel egy ajtó fogantyúját csavarná. 


Szőcs Bernát uram a gyomrához kapott s elfehéredett, hogy a 
meszelt fal sötétnek látszott hozzá képest. 


—- Megfogadja a tanácsómat, Szőcs uram? 
—- Meg - bólintott megadással a tudós férfiú. 


- Akkor arany port rendeljen kegyelmed. De eszébe ne jusson 
meggondolni magát. Különben én segítem a csavaros nyársra. 


Azzal már tuszkolta a jámbor férfiút a püspök hálóterme folé. A 
nyögések olyan vastag visszhangot vertek, hogy kis híján 
megbotlottak bennük a homályos folyosón. 


— Jaj! - válaszolt rá Dorica a hímzése mellől. Ezt mindannyiszor 
megismételte, valahányszor Ambrus nyögött. Tudta, hogy jól esik a 
szenvedőnek, ha együtt érez vele, aki mellette van. 


- Megétettél, szutykosfülű doktora! — támadt rá a belépőre a 
püspök - iszonyú vihart kavartál a gyomromban. Úgy háborog az 
egész testem, mintha maga a tenger szorult volna belém. Mit 
kotyvasztottál, te dögön táplált madárijesztő? Ecetbe fojtatlak, ha 
meg nem könnyebbítesz! 


Szőcs Bernát éppen szóra nyitotta a száját, de a szörnyű 


fenyegetésre inába szállt a bátorsága. 


—- Csillapodjék, nagy jó uram — vágott közbe az udvarmester 
fürgén -, egy félév sem telik bele s olyan egészséges lesz, mint 
harminc éves korában. Hercegeket, királyokat gyógyított meg a 
doktor, ki kegyelmedet gondozza. 


Ambrus válasz helyett hol Szőcs Bernátra, hol meg az 
udvarmesterre pillantott, végül kérdőn fölszegte két bozontos 
szemöldökét. 


- Beszéljen már kegyelmed! - unszolta az udvarmester Szőcs 
Bernátot. Amaz nekifohászkodott: 


- Bizony, nagy jó uram, hercegeket és királyokat állítottam én 
talpra, holott ágyuk mellett már ott várt a pap, hogy jó keresztények 
módjára költözhessenek el ebből a siralmak völgyéből. De én a 
tudomány erejével visszatérítettem őket az útról, hogy élvezhess sék 
a szerelmet és a hatalmat. S ezt teszem nagy jó urammal is, ha 
megfogadja szavamat s megajándékoz bizalmával. A gyógyuláshoz 
azonban nemcsak hatékony orvosság, hanem türelem is kell, mert a 
legmélyebb tudás sem képes a test titkait könnyű szerrel megfejteni. 
Az emberi testben száztizenhat féle nedv kering s ha csak egy elapad 
ezek közül, vagy csak egy bugyog a kelleténél bővebben, meginog az 
egészség trónja s helyét valamely kórság foglalja el. Az orvos 
hivatása rálelni a gonosz bitorlóra s elűzni méltatlan helyéről... 


Még jó ideig csörgedezett a tudomány Szőcs Bernát uram ajkairól, 
hosszú, piros orra alól, mely lassankint visszanyerte mindennapos 
színét. Csörgedez zett lélekgyönyörködtetően s néha csobbant egyet- 
egyet valamely tudós szón. Ambrus úr lenyűgözve figyelt, arca 
kisimult, szeme szinte barátságosnak látszott. Dorica kezében 
feleúton megállott a tű, száját eltátotta, mint a mesét hallgató 
gyermek. Az udvarmester orra megrezdült, halántékán a szarkalábas 
ráncok majd összehúzódtak, majd, kinyíltak, mosolygott a derék 
ember, amiből bárki főbenjáró események bekövetkeztét olvashatta 


volna ki, ámde senki észre nem vette. 


Szavai végeztével Szőcs Bernát uram az áhítatos csendben a beteg 
ágyához lépkedett s megszemlélte tudományosan a püspök hasát, 
mely behorpadt, kiürült tömlőhöz hasonlatosan. Mialatt mély 
tisztelettel tapogatta betegét, Szőcs Bernát közönkint érthetetlen 
szavakat mormolt, homlokát ráncolta, okuláréját igazgatta. 


- Nagy jó uram - mondotta végezetül -, hatalmaserejű 
orvosságot keverek, mely minden betegségnél erősebb s megvan a 
képessége, hogy az elűzött egészséget visszaültesse trónjára. Hoztam 
magammal gyógyfüveket, balzsamokat, írókat s nem is hiányzik 
más, mint egyetlen egy dolog, hogy elkészítsem az orvosságot. 


— Mi az? - kérdezte Ambrus. 
-— Arany — mondta Szőcs Bernát -, porrá tört arany. 


— Aranyat akarsz velem etetni? -— tudakolta a püspök. — Fölöttébb 
drága orvosságot ajánlasz. 


- Nagy jó uram egészsége a világon minden aranynál többet ér — 
hajolt meg az udvarmester. 


—- Az igaz - hagyta rá Ambrus -, de az arany mégiscsak nagyon 
drága. 


- Királyi orvosságot Ajánlottam nagy jó uramnak mondta Szőcs 
Bernát. 

— A pór néha a lóganétól is visszanyeri egészségét — szólt közbe az 
udvarmester -, nagy urat azonban csak királyi orvosság gyógyíthat 
meg. 

-  Felcsaptál orvosnak, bádogcégér? - kérdezte Ambrus 
bosszúsan. 


Másra szánta ő az aranyát, nem arra, hogy apránkint 
megeddegélje. De józan embernek született s a jcegészséget többre 
becsülte a bíborosi süvegnél. Parancsot adott hát a kulcsárnak, hogy 
lássa el arannyal Szőcs Bernát uramat. 


A tudós ember gyomrában lecsillapodott az émelygés, mely abban 
a keserű pillanatban állott belé, mikor a csavarmenetes nyársról 
hallott. Testi nyugalmát azonban a lelke nyugalmával váltotta meg. 
Sok minden könnyű ezen a földön, csak éppen tisztességben élni 
bajos. 


- Ugyanbizony min vidámodott fel kegyelmed? - fordult az 
udvarmesterhez a folyosón. 


- A kegyelmed életének örülök - válaszolt amaz, füttyre erőltette 
hústalan ajkát s legényes léptekkel sietett dolga után. Mind rajta 
felejtette szemét, aki csak látta a hegyestoronyi várban, hisz nem a 
jókedvéről volt az udvarmester nevezetes, hanem mogorva 
zsémbességéről. 


Először a kulcsárhoz állított be, hogy személyesen becsülje meg, 
mennyi arany lapul a püspök kincstárán ban. Nézte az 
aranyrudakat, a pengő forintokat s a nyersaranyat a ládákban, 
dobozokban s pudvás nyelvével körbe nyalta a száját. 


- Mind megeszem -— mondta jóétvággyal. 


- Nem kegyelmed eszi meg, hanem Ambrus úr - igazította helyre 
a kulcsár. 


— Igaz, igaz... — motyogta az udvarmester álnokul, de nem hagyta 
abba a szájnyalogatást. Megenni éppen nem akarta a püspök 
aranyát, inkább megszerezni, miután Ambrus már megette. Ezt a 
bosszút eszelte ki s örült, sátánian, mivelhogy ilyenformán nemcsak 
a püspöknek árthat, hanem magának is használhat, ami a 
legszerencsésebb párosítás. 


A kulcsártól a botosispánhoz ment s meghagyta neki, hogy még 
aznap keljen útra s hozzon a hegyvidékről két jártas aranymosót. 


Kiválasztott a szolgálók közül egy gesztenyehajú virágarcú szüzet s 
őrá bízta, hogy lisztté törje az aranyat, fegyveres strázsák között, egy 
magasfülű gyógyszer ész mozsárban. Mindezek után meglátogatta 


Szőcs Bernát uramat a kamrájában. 


A tudós férfiú eltűnődve kotyvasztgatta a  püspökmentő 
orvosságot. Égő parázs fölött fényesre súrolt vörösréz üstben 
fortyogott haragosan valami sötétes színű lé. Mialatt orvosságos 
szerei között válogatott, Szőcs Bernát eltűnődött gyáva ballépésén. 
Korán kell kezdeni a becstelenséget, különben azzal sem sokra jut az 


ember fia. 


Éppen fel akarta jegyezni ezt a gondolatát s tinta, meg toll után 
nyúlt, mikor vidáman betoppant hozzá az udvarmester. A rossz 
lelkiismeret meglökte a karját, a tinta fele belecsurgott az 
orvosságba s kietlen feketére búsította. 


- Miért ijesztget kegyelmed? - szólott szemrehányóan 
látogatójára —, most elülről kezdhetem a munkát. 


- Csak nem mérget használ kegyelmed tintának? 

— Nem. 

- Ha nem árt, miért ne ihatná meg a püspök? 

Szőcs Bernát elgondolkozott s nagysokára így szólalt meg: 
— Annyit ez is használ, mint az arany. 


Hiába adták Ambrusnak velencei kristály serlegben a hatásos 
orvosságot, melyben aranypor házasodott a tintával s egy csomó 
gyógyfű egymás között, nem tetszett neki, se látásra, se szaglásra. De 
ez a nemtetszés hév rajongás volt ahhoz képest, ami az első. korty 
után elfogta. Csak úgy durrogott a harag belőle, ketten kétfelől alig 
bírták lecsillapítani s megjuhászítani, hogy lenyelje a fránya 
orvosságot. 

- Nagy jó uram - intette harákoló, fintorgó, kínosan nyeldeklő 
betegét a doktor -, figyelje türelemmel állapotát. Figyelje, fáj-e, 
hasogat-e vagy csak alig sajog csöndeskén a gyomra? S figyelje, hogy 
ez a sajgás, fájás vagy hasítás erősödik-e vagy gyöngül, belülről 
törekszik-e kifelé, vagy kívülről nyomakodik be, alulról tart-e fölfelé 


vagy fölülről lefele, lassan-e vagy gyorsan, gyorsan-e vagy lassan? 
Mert mindezekhez a nyomásokhoz és döfésekhez, apadásokhoz és 
dagadásokhoz, süllyedésekhez és emelkedésekhez, szúrásokhoz és 
nyilallásokhoz képest kell mérni az aranyat az orvosságba s az 
aranyhoz képest a füveket, a füvekhez képest a gyökereket, a 
gyökerekhez képest a bogyókat, a bogyókhoz képest a gyümölcsöket 
s az egészben vagy részben beleőrölt, beletimporált vagy belepárolt 
állatokat. 

— Ajajajajj! — kiáltott föl a püspök szineváltozott arccal s szaggatni 
kezdte selyematlasz ágyterítőjét. 


- Csak nyugodtan, nagy jó uram -— csitítgatta Szőcs Bernát -, ha 
fáj is, figyeljen szakadatlan, csak figyeljen, csak figyeljen. Nem 
másnak a jele ez a görcs, mint hogy gyomrában megindult a 
küzdelem. Az egészség és a nyavalya hadseregei csapnak össze. Az 
anya fájdalommal szüli gyermekét, az orvosság az egészséget. Ne 
feledje nagy jó uram s csak figyeljen, figyeljen. 


Mikor végre becsukta maga mögött az ajtót, Szőcs Bernát 
felsóhajtott s a verejtéket kezdte törölgetni homlokáról. A püspök 
megfogadta a tanácsot s figyelt, figyelt, meredt arccal s oly éberen, 
mintha vadászaton állna lesben. Rövidesen úgy belefáradt a feszült 
figyelembe, hogy már szürkületkor elnyomta az álom s fel sem 
ébredt reggel előtt. Pihent volt, jókedvű, megjött az étvágya, Doricát 
gyöngéden megcsipkedte, mire amaz elfakadt sírva, oly régóta nem 
részesült ilyen kedvességben. Aztán kiszökkent az ágyból s maga 
csodálkozott legjobban, hogy talpon áll s még sem fáj semmije. 

- Tágít a nyavalya - állapította meg s lekopogta tüstént az 
ablakfán. 

Az udvarmester elszomorodott Ambrus váratlan javulásán. Még 
az sem vigasztalta meg, hogy a botos ispán eredménnyel járt el a 
megbízatásában s két bozontoshajú, szélestüszős aranymosóval tért 
meg, akik a szerszámaikat is magukkal hozták. Saját lakásában 


szállásolta el őket, aztán Szőcs Bernát uramhoz rohant, mert mit ér 
két marcona aranymosó, ha az aranybánva bedugul, vagyis a püspök 
meggyógyul s nem eszik több aranyport? 


— Kedves barátom - válaszolt a tudós férfiú az udvarmesternek -, 
a doktorok évszázadok óta etetik az aranyport gazdag betegeikkel, 
holott egyetlen ember attól meg nem gyógyult, ök azonban úgy 
vélekednek, hogy a hiba nem az aranyban leledzhet, mely tiszta, 
csillogó és drága, hanem a mocskos és olcsó emberben, aki 
ostobaságában nem fogja föl, hogy az aranytól meg kell gyógyulnia. 


- A mi kegyes urunk, úgy látszik felfogta — aggodalmaskodott az 
udvarmester. 


-— Talán csak nem sajnálkozik ezen kegyelmed? 


A zörgőcsontú azt válaszolta, hogy ő a tulajdon sorsa, meg Szőcs 
Bernát uram sorsa miatt aggódik s a püspöknek csak azért kíván 
egészséget, hogy őket dühében el ne veszítse. Azzal elsietett. 


Negyednapra ismét csavarogni kezdett a fájdalom a püspök 
belsejében, az udvarmester ábrázata pedig fölragyogott. Most már 
maga vette kézbe az arany adagolását. Az orvosság úgy 
megsűrűsödött, hogy inni már nem lehetett, hanem kanalazni 
kellett. 


- Nem lesz ennek jó vége — gondolta a kulcsár. Sebesen ürült a 
kincstár, a nyersarany után az aranyrudaknak, csengő forintoknak is 
végére jártak. A bíborosi süvegnek az öregebbik félét már 
elfogyasztotta a püspök. A kulcsár elment, hogy bejelentse a tetemes 
pusztulást: 


- Hogy szolgál nagy jó uram egészsége? — kérdezte alázattal. — 
Használ-e a rengeteg arany, amit elnyel? 


- Egyszer használ, máskor nem - válaszolt Ambrus mogorván. 


A kulcsár nem tudott mással válaszolni, mint igen keserves 
fintorral. 


-— Talán csak nem sajnálod tőlem a tulajdon aranyamat? 


— Isten látja lelkemet — sóhajtotta a kulcsár —, nem sajnálnám. Ha 
volna ... 


Benne rekedt a mondókája vége, olyan emberevő ábrázattal 
vicsorgott rá Ambrus: 


- Hova lettek jó arany forintjaim, hova a kincs, amit attól a 
senkiházi Darkóczytól zsákmányoltam? Káposzta közé apríttatlak, 
ha meg nem mondod! Mit adok foglalóba az olasznak a 
bíborosságért, ha ősszel ide jön? 

- Megette kegyelmed. Itt a róvás róla. 

— Annyi tömérdek kincset mind megettem volna? 


- Alig teng-leng néhány forint a láda fenekén. Nincs már egyéb, 
mint a szent edények, a gyűrűk, láncok, kösöntyűk, boglárok, 
karperecek meg a drágakövek. őszig annak is a nyakára hág 
kegyelmed. 


Se egészség, se bíborosság, sok volt a semmiből két ekkora egy 
nyelésre. 


- Felnégyeltetlek - biztatta Ambrus a kulcsárt szelid szóval, meg 
ne rémüljön túlságosan -, egy negyedet az északi bástyára tűzetek, 
egyet a délire, a többi jó lesz nyugatra meg keletre. Egy a módja, 
hogy egészben folytasd az életedet: — Szerezz aranyat a maradék 
fejében. 

Összeültek az uradalom bölcsei, maguk menteni, püspök menteni 
s tanakodtak, honnan tehetnének szert aranyra, ha ami volt, rendre 
kárbament. Holott nem ment kárba, de erről egyedül áz 
udvarmester tudott, nem hiába hozatott volt a havasokról 
aranymosókat s rejtette el őket a pincéjében. Három takaros 
zsákban őrizte a püspöklátta aranyport s mifcor észrevette, milyen 
rémület lett úrrá a bölcseken, csendesen így szólt: 


- Nekem van egy emberem, aki drágakövek fejében szívesen ad 


aranyat. 


Nagy ideje tartott már a meddő tanácskozás, örömmel fogadta hát 
mindenki a hasznos javaslatot. Nem sokat firtatták, ki adja, miért 
adja, még az is csak a kulcsárnak szúrt szemet, hogy lisztté őrlött 
aranyat hozott az a kereskedő, akivel az udvarmester megalkudott. 


- Én őrlettem meg - vállalta a zörgőcsontú, akinek a diadal 
meghízlalta a bátorságát. 


Megvolt az arany s megindult, hogy végigfussa ugyanazt a pályát, 
melyet már megtett egyszer. Az udvarmester zsebeibe dugdosta a 
drágaköveket s elővezettette a leggyorsabb iramú, hátasát. Aztán 
eszébe jutott, hogy amit Hegyestoronyban végbevitt, megismételheti 
másutt is, ha olyan tudományos férfiú segédkezik neki, amilyen 
Szőcs Bernát. Lóra ültette őt is. Hogy távollétük időnek előtte meg 
ne haragítsa, maga jelentette be Ambrusnak, hogy gyógyfüvet 
keresni mennek s estére térnek meg legkorábban. 


Azzal elvágtattak kettesben s a püspök talán soha meg nem tudta 
volna, milyen ármányos cselnek esett áldozatul, ha a zörgőcsontú 
maga nem tudósítja felőle. Mire a négypecsétes levél elvergődött 
Hegyestoronyra, az udvarmester már régen megtelepedett a szép 
Olaszhonban s naphosszat az élet édességeit ízlelgette. Ott is halt 
meg nagy megbecsülésben és soha senki nem kutatta, miből kaparta 
ki magának a vagyont, ami a megbecsülést szülte. 


Egy este érkezett meg a levél, kevéssel azután, hogy Ambrus 
bekanalazta aranyos orvosságát. A deák feltörte a pecséteket, aztán 
ünnepélyesen olvasni kezdte: 


Kegyes nagy uramnak jó egészséget kíván hajdani 
udvarmestere, akit bádogcégérnek szokott volt nevezni s olyan 
derekasan buzdított a kacagásra. Tudatom, hogy megfogadtam 
jeles tanácsát s biztatás nélkül kacagok, amióta csak búcsút 
mondtam nagy Jó uram tisztes palotájának. Ezt a levelet meg azért 


küldöm, hogy tanúbizonyságát tegyem sírig tartó hálámnak, lévén 
a hála a legnemesebb emberi erény s ha vétkeztem volna nagy jó 
uram ellen, ezzel akarom helyrehozni. 


— Mégis csak derék ember ez a bádogcégér -— mondta Ambrus 
elgondolkozva. A deák tovább olvasott: 


Kegyes nagy uramnak vagyok én hálás szép javaimért. Mind a 
jókedvemet, mind a vagyonomat kegyelmednek köszönhetem s 
erről halálom órájáig meg nem feledkezem. Mert ha el nem érem, 
hogy nagy jó uram még egyszer megegye azt az aranyat, amit 
egyszer már megevett, a jókedv nem eresztett volna gyökeret a 
lelkembe s nem tisztelne egy egész gazdag város vagyonomért, itt a 
szép Olaszhonban. S ha a másodjára megevett arany sem 
ajándékozná meg nagy jó uramat egészséggel, harmadszor is 
lásson hozzá az aranyához jó étvággyal, bizonnyal több 
szerencséje lesz. 


- Hű! - csuklott Ambrus borzalmasat s félelmesen öklendezni 
kezdett. Dorica gyöngéd kézzel szorongatta a homlokát, ami ilyen 
esetekben ugyancsak célirányos. 


Másnap újólag összeült az uradalmi bölcsek tanácsa, s tanakodtak 
iparkodón, miként tölthetnék meg a kiürült kincstárat. Kieszelt egy 
fondorlatos tervet a füstösképű deák is s felkerekedett tizenketted 
magával, hogy minél gyorsabban valóra váltsa, mert éppen 
napfogyatkozás közeledett. 

Csillagszemű nem tartotta számon a múló napokat. Ugyan mi 
végből tette volna, mikor éppen azon búslakodott, hogy 
haszontalanul peregnek le élete fájáról, s ahány lehullik, mind azt 
bizonyítja, hogy gyarló szolgája az elárvult igazságnak. 

Mialatt a puszta füvet taposta, ezen rágódott, mikor nem 
rágódott, Márton gazdát áldotta. Mert azzal viszont számot vetett, 
ha Márton gazda nem mond mesét róla, ha a mese nem kél útra s 
nem éri utói, most valahol Sabác várának táján barangolna. S ha 
meg ő elbitangol az igaz útról, ki gyámolítja a szenvedő népet? 

Ment, mendegélt, s akármerre nézett, a szeme mindig arról 
tudósította, hogy nagy szükség volna errefelé egy igaztévő, bátor 
juhászra. Jajveszékelés vert föl minden falut, mely útjába esett, 
emitt a földesúr emberei rabolták meg a parasztokat a saját 
szakállukra, amott utolsó barmaikat hajtották el a földesúr 
parancsára, másutt botoztak, bírságoltak. De ez mind semmi sem 
volt ahhoz képest, amit a püspök földjén tapasztalt. Az első falu 
határában akasztottak hosszú sora fogadta. Gúnyáikat régen 
szétlopkodták, feketére aszalódott testük csupaszon himbálódzott az 
ágakon. Olyiknak ott térdepelt a felesége, ott térdepeltek a 
gyermekei a fa alatt. Sírás, ima, átok fakadt ajkukról. Sietett a 
Csillagszemű, hogy a szíve meg ne hasadjon fájdalmában. Hiába 
igyekezett azonban, mert félnapi járóföldet sem hagyott maga után, 
hát egy ember jön vele szemben. Szakadó vére pirosra áztatta ingét. 
Fülét vették a boldogtalannak s bizonyára hazafelé tartott. 
Elhaladtában erősen megnézte a juhászt, olyanformán, mintha azt 
kérdezné: 


- Jól behunyhattad a csillagszemed, hogy nem látod, mi történik 


a világban. 


- Bizony jól behunytam - ismerte be a juhász töredelmesen. S 
megfogadta újólag, hogy ha úgy fordul sora, az életét is feláldozza 
hivatásáért. 

Ilyen gondolatokat forgatott az elméjében, mikor fehéreslombú 
topolyafák, sárgászöld tölgyek, sötétzöld szilfák bukkantak föl előtte, 
alattuk házak. Népes, nagy falu lehetett, ez innen messziről is 
meglátszott s mindaz, ami megmutatkozott belőle, gazdagságáról 
tanúskodott. Amint a templom iránt lépegetett, jómód, a bőség illata 
csapott az arcába — vidáman szaglászta, hiszen ilyesmiben a püspök 
földjén ritkán részesült. Valami azonban figyelmeztette, hogy itt 
sincs minden rendben. Az első keresztútról egy csapat ember fordult 
be rohanvást. Bármennyire sietős is volt útjuk, mégis untalan térdre 
vetették magukat, szórták mellükre a keresztet, jajgattak félelmesen, 
kapkodták a fejüket, többnyire azonban az égre sandítottak. Odafönt 
valami  szörnyűségeset láthattak, mert aki fölnézett, még 
veszettebbül sivalkodott. 

Először hát az eget vizsgálta meg a Csillagszemű, s mindjárt rájott, 
hogy a világ mennyezetén alighanem elromlott valami. Helyén volt 
az ég, a nap is ott járt, ahol kellett, csakhogy nem egészen úgy 
világított, anogy nemzedékről nemzedékre megszokták az emberek. 
Iparkodott a boldogtalan, de valami sűrű sötét felhő magába 
szippantotta sugarait, megtörte, megkormozta a fényét. Nem lett 
volna ez se. szokatlan, se ijesztő, ha az a felhő ég és föld között 
álldogál vagy Iszik, de sokkal magasabbra kapaszkodott s valósággal 
ráfeküdt a nap tündöklő orcájára. Úgy látszott, mintha arra 
törekedne, hogy elfogja a fényt s örök sötétségbe borítson mindent. 


A falu népe kavargott, hömpölygött körülötte s be nem állt a 
szájuk rémült kiáltozásukban, hogy elkövetkezett a világ vége, 
megnyílik a föld, az ég meghasad, ellobban a nap, a folyók 
kilöttyennek medrükből, a fák tótágast állnak s ahány vemhes állat, 


mind ördögöt kölykedzik, a vétkes emberiség megbüntetésére. Így 
hirdeti ezt a barát a piacon. 


- Ezt megtapasztalom - mondotta s nyomába szegődött a 
jajveszékelőknek, bár azok kegyetlenül siettek, mintha attól 
félnének, hogy lekésnek a világ végéről, ami talán jóvátehetetlen 
bűn, de nem könnyű megvalósítani. 

Hetivásár volt éppen, roppant sokadalom árasztotta el a teret. A 
zsibongás fölött valami gyászos, rekedt üvöltés úszott. Az üvöltözőt 
azonban eltakarta egy kőrisfa lombja. Amint a juhász kíváncsin 
előre furakodott, egy sereg rongyos zsellér jött vele szembe. 
Beszédjükből kitudódott, hogy a baljós hír elűzte őket a vásárról. Ki 
dolga végeztével, ki dolgavégezetlen iparkodott haza, hogy együtt 
lehessen családjával, akár leszakad az ég, akár a helyén marad. 


- Nem nagy kár ezért a világért — szólalt meg az egyik. 
— Vagy vége lesz, vagy nem - vonta meg vállát egy másik. 


- Amennyi hasznunk nekünk volt belőle — hiondta a harmadik 
szuszogva -, akár meg se teremtették volna. 


—- Másodjára talán jobban sikerül -— bizakodott a negyedik. 


Ilyenformán vélekedtek a szegényebbek a beköszöntő félben levő 
iszonyú eseményről. Ebből a Csillagszemű úgy ítélt, hogy a világ 
sorsán főleg a módosabbak aggódnak, amiben semmi meglepő 
nincsen: övék a világ, ők siratják. 

A júhász tovább ment s nemsokára láthatta, hogy az idők 
beteljesedését egy kopott csuhájú, füstösképű barát hirdette 
meztéláb, egy fakószekér saroglyájáról. Látnivaló volt, hogy a 
tudományát nem szándékszik magával vinni a túlvilágra, inkább 
okulásul szánja a tévelygő emberiségnek. Szaporán ontotta a szót s 
csak olyankor zabolázta hevületét, mikor arra eszmélt, hogy 


nemcsak a parasztok, de ő maga sem ért egyetlen szót sem az intő 
beszédből. 


Nem. termett olyan ember a földön, aki bedugná a fülét, ha valami 
érdemest megtudhat a világ végéről. A Csillagszemű tehát megállott 
a sokadalomban, hogy egy-két csipetnyit elkaphasson az ingyen 
osztogatott igéből. Az ige pedig sivított, sistergett a levegőben, akár a 
villám. A barát valósággal pörgött a saroglyán s minduntalan más 
táia felé hajolt az égnek, mert azt akarta, hogy mindenki hallja. 


Már a legelején gyanította a Csillagszemű, hogy nem először látja 
ő ezt a barátot s mikor amaz szembefordult vele, tüstént 
visszaemlékezett, hogy a püspöki palota ablakából bámult utána 
füstös képével, mialatt ő lélekszakadva menékült. 


- Mehetünk tovább, Orbán - szólt oda a pulijának -, többet már 
úgysem tudhatunk meg a világ végéről. Nézzük meg a vásárt, hátha 
ez az utolsó alkalom. 


Kikecmeregtek az embersűrűből, be a vásári sokadalomba, ahol 
cifra szűrök, tömlőtúrók, hurkák, mártogatott gyertyák, vég vásznak, 
kések, balták, csutorák, posztóhalmok, méhsörös, boros, pálinkás 
hordók között sopánkodtak, imádkoztak, káromkodtak a megriadt 
lelkek. Sopánkodtak, hogy a világ vége éppen hetivásárkor 
köszöntött rájuk, s még arra sem jut idejük, hogy ügyeiket 
elrendezzék, amint ez ilyen főbenjáró alkalommal szükséges. 
Imádkoztak, mert egyre sűrűbben gondoltak a lelki üdvösségükre a 
fenyegetően elkomoruló ég alatt, mely valahányszor fölnéztek, 
figyelmeztette őket az elmúlásra. A túlvilágra készülődőnek 
különben is az imádság a legalkalmasabb poggyász. 


A zűrzavarban vérszemet kaptak a vásári tolvajok megvámolták a 
szekereket, sátrakat s ha a gazda észrevette őket, két ájtatos fohász 
között oly ocsmány szitkokra fakadt, hogy alig győzte később a 
bűnbánatot. Azt a néhány kolduló barátot, akit a véletlen a 
sokadalomba  kormányozott, megrohanták mindenfelől a 
megszeppent lelkek, hogy szabályosan léphessenek át a földi létből 
az örökkévalóságba, mely ki tudja, mit tartogat számukra. Amazok 


verejtékben úszva gyóntattak embert ember után, aki megkaota a 
penitenciát, letérdepelt vásáros sátra, vásáros szekere, börböncéje, 
általvetője mellé s pergette a kiszabott imádságokat, amilyen 
gyorsan csak bírta, hogv még a végítélet trombitái előtt, sikeresen 
túlessen rajtuk. 


Amelyik sátornál ketten vagy többen voltak, egy az árut őrizte, a 
másik a barátot hallgatta s időnkint hozta a hírt, hogy nemcsak 
árvíz, hanem tűzeső is lesz, hogy előbb az ördögök jönnek a bűnös 
lelkekért, s csak azután szállnak alá az angyalok a mennyekből, 
akkora tündöklésben, hogy megvakul, aki szemét rájuk veti. 


A kalmárok ijedelmükben is tudták, hogy a portékájuk sem az 
ördögök, sem az angyalok között nem lesz kelendő, ezért hát itt a 
siralmak völgyében iparkodtak túladni rajta. Lelküket az égnek, 
portékájukat annak ajánlották, aki éppen arra vetődött. 


- Igyál még utoljára kedvedre - biztatta Kicsi Jankót egy 
rókaképű italárus, aki két gömbölyű hordó között imádkozott s a 
miatyánkot hagyta abba a vásár kedvéért — feleáron mérem a bort, 
olyan vörös, mint a frissen köpölyözött vér. 

— Jó bornak látszik -— válaszolt a Csillagszemű -, kívánom is. 

- Nó - mondta a kalmár, féltérdre emelkedett, fapoharát a csap 
alá tartotta. 

- Csakhogy - folytatta a juhász — erősen restellném, ha az 
angyalok megéreznék a borszagot rajtam. 


- Ha más bűnöd nincs, sose félj. 


- Meg aztán - mondta Jankó - böfögök a bortól. Ilyen a 
természetem. Utóbb még nem tudnék illendően válaszolni, ha 
megkérdenek viselt dolgaimról. 

Azzal eltávolodott a kísértés helyéről, a kalmár pedig tovább 
munkálkodott lelke üdvösségén. 


Egy kőhajításnyira onnét a Csillagszemű megszedte magát néhány 


tanulsággal. Nem egyszer tapasztalta, hogy az emberi természet 
változékony s a nevezetes események napvilágra vetik kinek-kinek 
igazi valóját; Most sem szállott ám mindenkinek inába a bátorsága a 
világvége bajlós közeledtétől. Sürgött-forgott a sokadalomban jó 
néhány vakmerő és bizakodó szívű komplár, akik csüggedetlen 
vásárolták a marhát, sertést, lovat, disznót, juhot, potom pénzért. 
Tucatnyi lehetett a számuk, tagbaszakadt, testes fickó valamennyi, 
ennek basán, annak gyomrán, amannak az ábrázatan ütközött ki a 
háj, nem egynek az egész testén. Hantolgatták ők is váltig a 
pusztulásra megérett világot, s válluk közé sunyított fejjel 
sandítottak a magasságba. Mindamellett szakadatlanul kóvályogtak 
a parasztok között alkudoztak a baromra, homlokukon verejték 
fakadt, cingár erecskékben csordogált lefele, megcsapzotta hajukat, 
bajszukat, szakállukat. Időnkint köptek s időnkint fürkészve 
kémleltek a fakószekér irányában, mintha valamit várnának a 
prédikáló csuhástól. 

Az pedig izzadt, gyötrődött a saroglyában. Már nem rázta 
eszelősként a két karját az égnek, moccani alig bírt, elapadt a 
hangja, nyelve minduntalan megbicsaklott. Utóvégre azzal segített 
magán, hogy térdre borult s énekszóban kezdett könyörögni a 
tömérdek veszendő lélek üdvösségéért. A tömeg elkapta s folytatta a 
panaszos éneket, a fakószekér körül csupa tércIV re rogyott ejnber 
siránkozott, szaggatta ingét s hányta a keresztet. 


Ehhez hasonlatosat soha nem tapasztalt Csillagszemű, de az 
ámulat nem béklyózta le annyira, hogy észre ne vette volna, mi megv 
végbe távolabb. Alighogy a csuhás rázendített az énekre, az a tucat 
komplárféle szerzet menten abbahagyta az alkudozást, $ négy 
lomhán gomolygó porfelhő tanúskodott róla, hogy az összevásárolt 
barmokat már terelgetik útjuk célja iránt. Mikor látta, hogy ilyen 
példás egyetértés van a csuhás és a kompiárok között, mindjárt arra 
fordult a gondolata, hogy azt a világvégét, amit itt hirr dettek, nem a 
mindenható úristen rendelte el, inkább valamelyik törekvő szolgája, 


talán éppen maga. a püspök. 

- Orbán fiam - mondta önérzetesen -, meghosszabbítjuk a világ 
folyását. 

- Nem bánom - hagyta rá a puli -, de kíváncsi vagyok, hogy látsz 
hozzá. 

Nőtt az ének, meghatalmasodott, óriási szárnyain méltósággal 
emelkedett az egekbe. Amilyen erővel zúgott, bizonyára a 
mennyország legeldugottabb zugaiban is meghallották. Amint 
körülpillantott, a Csillagszemű látta, hogy lábon már csupán 
mutatóban áll néhány ember - az is a szegényjéből - a többi térdről 
fohászkodik, mert úgy bizonyára foganatosabb. 

Több büszkeség, bátorság lakozik az olyan emberben, aki a 
végítéletet is állva várja, ezek közül akart tehát szövetségest 
magának. Amellett a talpáról szívesebben mozdul a halandó, mint a 
térdéről. Nem messzi tőle, egy hórihorgas, birkabőr ruhás, cifra- 
csutorás, faragott-botos pásztor támaszkodott egy eperfa törzséhez. 


- Odafönt talán már az angyalok szárnyasuhogását is hallani — 
szólította meg s a hosszú pásztor a magasból az eperfa lombjai 
közül, feleletképpen egyetlen kurta szavacskát pöttyintett alá, mint 
valami madár a földieknek szánt üzenetét: 


- Ho! - mondta s a Csillagszemű azon nyomban megfejtette a 
természetét, melynek legkiválóbb tulajdonsága a hallgatagság volt. 
Nem nyugodott azért, míg szóra nem bírta. Megtudta tőle, hogy egy 
nemes embernél szolgált, aki úgy megháborodott a csuhás 
borzongató jövendölésétől, hogy túladott a barmain, őt szélnek 
eresztette, maga a templomba szaladt, hogy az üdvösségének 
legalább a felét megmentse. 


- Sose búslakodj - vigasztalta a Csillagszemű -, mert ha a világ 
valóban megérett a pusztulásra, jönnek az égbeliek s majd 
eligazítanak. Ha meg elhalasztják az ítélkezést, jó pásztorra mindig 
szükség van. Én is azt keresek s bárha fizetséget nem ígérek, mégse 


hiszem, hogy velem ne tarts, olyan derék vállalkozáshoz hívlak. Felét 
most mondom el, felét odamenet, szorít az idő ... 


Mikor az első felét meghallotta, a pásztor nyomban faggatni 
kezdte a Csillagszeműt a második feléről, annyira megkedvelte a 
tervet. Ezalatt megközelítették a kílmplárokat, akik rengeteg 
jószágot összevásároltak s most örültek is, meg bajban is voltak, 
mivelhogy nem gondoskodtak elég hajtóról. Falubelit szegődtettek, 
azokat úgy elbódította a barát rémületes beszédéi vei, hogy egy sem 
állott volna kötélnek, bármit csalogatják. De a komplárók nem is 
igyekeztek rábeszélni őket, amire megvolt a jó okuk. 


A két pásztor a kopár legelőn elnézte figyelmesen, amint a 
kompiárok vezetője kemény szóval parancsolgat a társainak, meg a 
hajtóknak, mit hogyan csináljanak. A tömérdek barom bőgött, 
ficánkolt, rakoncátlankodott. összekeveredett a rideg marha a 
kezessel, a hámos ló a hátassal, öreg a fiatallal, békés a békétlennel s 
mindannyi a maga feje után akart menni. 


A két pásztor ráérősen nézelődött, botjára támaszkodva, de 
hamarost megfigyelték, hogy a főkomplár észrevette őket. Ilyenkor, 
világvége táján, dicséretes dolog ez, hiszen két ember se nem oszt, se 
nem szoroz, ekkora irtóztató veszedelemben. 

— Mit tátjátok a szátokat? — mordult rájuk. Nem barátságtalanul 
azonban, inkább hogy beszélgetést kezdjen. 

- Várjuk, hogy belerepüljön a légy -— válaszolta a Csillagszemű s 
mikor legyet mondott, erre a hájas tohonya emberre gondolt. 


—- Más foglalkozástok nincs? 


- Ha csak az nem, hogy hazatérjünk, mielőtt az angyalok 
leereszkednek hozzánk. 


— Idevalósiak vagytok? 


Tagadólag intettek mindketten, s a messziségbe pillantottak, hogy 
még hosszú út áll előttük. A főkomplár közelebb jött, hunyorogva 


szemügyre vette őket; Aztán hirtelen megkérdezte, nem 
szegődnének-e el hajtónak, mivelhogy sok a barom, kevés az ember. 


— Ha! — bólintott a hosszú pásztor. 


- Hajtunk, amíg minket nem hajtanak - kacsintott a Csillagszemű 
az égre. 


Megalkudtak, s hozzáláttak tüstént a tereléshez. A falu távolodott, 
nemsokára csak a piactéri zsivajgás üzent felőle. A nap pogányul 
tűzött, hős módjára doöfölte szúrós sugaraival az arca előtt ködlő 
baljós foltot. De mihelyt lebukott a puszta pereme alá, többé semmi 
jel nem rémítette a figyelő szemet. Alkonyodott hamvaskéken, 
kékesvörösen, ahogy napról napra megesik. 


Estére elcsigázódtak valamennyien, ember, állat egyaránt. A 
hajtók száraz füvet, száraz ganét gyűjtöttek, abból raktak tüzet, 
lassan égőt, sűrű füstűt. Az egyik hajtó leszúrt egy harmadfűtinót, 
megnyúzták, kibelezték, felvagdalták, beleszórták a bográcsba, azt 
meg ráakasztották a szolgafára. A többi már a hajtók gondja volt. 
Hasmánt, hanyatt, oldalvást, a kompiárok elterültek, csak a 
szuszogásuk tanúsította, hogy élnek, s  meg-megremegő 
orrcimpájuk. Zsugorodtak, sötétedtek a húsdarabok a bográcsban, 
csakúgy mint a hagyma, amit közé aprítottak. 


Szólni sem kellett nekik, mihelyt a vacsora elkészült, a kompiárok 
egyszerre föleszméltek. Egyik kezükben darab kenyér, a másikban 
kés, ahányan voltak, körülülték a bográcsot, böködtek serényen, 
faltak még serényebben, szótlanul. A lángok elenyésztek, már csak 
nagy halom parázs izzott, olyan élesen, mintha fújtatóval élesztenék. 

Mikor késeikkel már a feneke táján kapargattak, a főkomplár 
magához rántotta a bográcsot. 

— Ezt félretesszük — mondta. 

— Elfojtom a tüzet — szólalt meg az egyik komplár. 


Néhányan helyeseltek s a parasztokat emlegették, akik azóta 


bizonyára felocsúdtak rémületükből s az is lehet, hogy kaszára, 
vasvillára kapnak, a tűz világa pedig útba igazítja őket. Nem 
mozdultak azonban ültűkből, vezérüktől várták a parancsot. Az meg 
csak ennyit mondott: 


— Már itt lehetne. 


A Csillagszemű oldalba bökte a pásztort, amaz ugyancsak a 
könyökével válaszolt. Ennyiből is megértették, hogy nem hiába 
jöttek ide, s amit elterveztek, hasznos dolog lesz, ha valóra váltják. 

— Dicsértessék! — hangzott föl a sötétben a kenetes üdvözlet. 

- Mindörökké! Mindörökké! 

A csuhás volt az, ki a saroglyáról prédikált. Késedelem nélkül 
lekuporodott a földre, két térde közé szorította a bográcsot s a 
nyugodalmas este csöndjét egyszerre szétverte a szürcsölés, 
cuppogás zaja. Valaki széttaposta a tüzet. Félelmetes étvágyában a 
barát a csontokat szopogatta, amelyikkel végzett, a háta mögé 
hajította, ahol már lestek rá a kutyák. 


- Rám csimpaszkodtak, mint vérebek a kanra — mondta a csuhás 
evés végeztével. Egy darabig csak szusszantgatott, nyögdécselt, 
aztán rászánta magát s elbeszélte, milyen viszontagságok közepette 
menekült meg a túlvilágra törekedő parasztoktól. 


Napszálltáig — énekeltette őket, ezzel azonban nemhogy 
megcsapolta volna, inkább felajzotta buzgalmukat. Ha rajtuk áll, 
még most is fújnák, bizonyára nem egy ezt teszi ezen a kései órán is. 
Mikor a levegő megsűrűsödött, íábra állította a gyülekezetet s 
hangos  énekszóval, mint egy  processzió, megindultak a 
templomnak. 


A vásártértől odáig módolta ki, miként oldhatna kereket 
bántatlanul. Sopánkodni kezdett hát, hogy fázik a csontja velejéig, 
rázza a hideg. Az egyik paraszt a subáját terítette a vállára, a másik a 
kalapját nyomta a fejébe. Felebaráti szeretetből felöltöztették 


ingyenesen. A templom közelében a hátul maradottak nyomulni 
kezdtek előre. Mindenki az elsők között akarta átlépni a küszöböt, 
úgy szomjazott már az örök életre. Így aztán a kapuban iszonyú 
tülekedés támadt, taszították mindenfelől, még mesterkedni sem 
kellett, máris kívül rekedt s ha akar, sem juthatott volna be a 
templomba, ahol egymás hegyén-hátán tolongott a nép s jajgattak 
fájdalmasan, — akiken keresztül —— gázoltak.  — Parasztsubában, 
parasztkalapban, ahogy volt, megkerülte sebesen az épületet s meg 
sem állt, míg idág nem ért. 

- Nem közönségesen ravasz ember ez a csuhás — elmélkedett 
Kicsi Jankó hanyatt a földön, szemben a csillagokkal. Látta, hogyha 
diadallal akar megmérkőzni vele, furfangos tőrt kell vetnie, 
különben maga járhat pórul, amilyen veszedelmes ellenfél. Annak a 
sok rászedett parasztnak rajta kívül más védelmezője nincs e kerek 
világon. Mélyet sóhajtott, mert ez a gondolat erősen megijesztette. 


Még a madarak sem ébredtek föl, úton voltak ismét, hömpölygött 
a gulya méltóságosan, hullámzott a nyáj, a konda, a ménes 
minduntalan  szétszakadozott, majd összeterelődött ismét. Az 
állatok, úgy-ahogy összeszoktak, éhesek voltak, szomjasak, de 
hajtották őket sietősen, hogy minél hosszabbra nyúljon a távolság 
köztük és a falu között. Fortyogott a nyugtalanság a csuhásban, a 
kompiárokban, közönkint aggodalmasan fürkészték maguk mögött a 
pusztát. De nem látszott semmi; fényes kaszák, csillogó villák vasán 
nem szikrázott a nap. 


A Csillagszemű latolgatta, mitévő legyen, de a gondolata egyazon 
csapáson járt körbe-körbe. Szállott az idő, s ő csak nem lelt a 
módjára, miként járjon túl az eszén a tizenegy minden hájjal 
megkent kompiárnak, az agyafúrt barátnak. 

Negyednapra ezüstös csík hasította meg a puszta zöldjét, 
szélesedett, növekedett, de mire folyónyivá dagadt, lesuvadt szemük 
elől a parti füzek, nyárfák közé. A nedves televény földön kövér, 


lombos fű tenyészett, csokorban bokrok. Lefelé vonultak a parton a 
gázló iránt, mely nem lehetett onnan messzi. Kényelmesebbre 
fogták a hajtást, az elmúlt négy nap alatt jókora távolságot haladtak, 
a barmok megsínylették a sietést. 


Déltájban tábort ütöttek. Levágtak egy húsos tinótnyársat 
faragtak, belevonták. A tűz két oldalán egy-egy villaszerűén elágazó 
fatörzset vertek a földbe, arra fektették a nyársat tinóstul a 
fojtogatón füstölgő trágyatűz fölé. A Csillagszemű ajánlkozott, hogy 
ő forgatja a nyársat, s odahívta a pásztort segítségül. Munkája 
közben el-eltűnődött. Tűzött a nap, izzott a pan rázs, kettős hevüktől 
a szélütés kerülgette. Röptében sül meg a gondolat ilyen hőségben, 
nem tágított mégsem, erőltette az eszét, mert jól tudta, ha átkeltek, 
meg nem állnak többé a hegyestoronyi várig. 


Elbágyadtak az állatok is, a szarvasmarhák tunyán kérődztek, a 
disznók elnyúlva lihegtek, a lovak, juhok amúgy tessék-lássék 
ropogtatták a füvet. Rajokban dongtak körülöttük a legyek s olyan 
zümmögést vertek, mintha száz kas méhet bocsátottak volna szabat 
don. A csuhás, a kompiárok, a hajtók behúzódtak a hűsbe, s 
pácolódtak a tulajdon verítékükben. 


Nagyjából megsült már a tinó, mikor a Csillagszemű odaszólt a 
hórihorgas pásztornak, hogy gondozza, tovább, de a tüzet szét ne 
verje, mégha ropogósra pirul is az ebéd, mert azt még használni 
akarja. Azzal odaballagott a füzek árnyékába, ahol a barát hűsölt a 
tárn saival s a hajtók, egy kissé távolabb. 


Hanyatt heverészett a barát a dús füvön, füstös képe ázott az 
izzadtságban, csuhája térden felül feltűrve, s fölötte álnokul festett 
így elterülve, pihegőn, felül nyírott koponyájával. 

— Meleg van, tisztelendő úr — mondta neki ártatlanul. 

- Ühüm - ismerte el a barát. 


- Kimelegedtem - folytatta a Csillagszemű s olyan bátortalanul 
döccentette testsúlyát egyik lábáról a másikra, mint aki mást 


kívánna mondani, de nem mer belevágni. A barát nem válaszolt, se 
szóra nem biztatta. 

- Még egy kis idő s a tinó megsül - próbálkozott tovább 
makacsul. 

- Enni sincs kedve az embernek ilyen hőségben - legyintett a 
barát kedvetlenül. S ez jelentős szó volt, mert evésben mindnyájukat 
fölülmúlta. 


A pásztor forgatta a nyársat, meg-megigazította a tüzet, a piruló 
tinóról vastagon dőlt a zamatos pecsenyeillat. Csakhogy most ném 
remegett a kompiárok orrcimpája az izgalomtól, s a barát sem 
nyaldosta a szája szélét. 

Kicsi Jankó úgy számított, itt az ideje, hogy valami nagy igazságot 
mondjon: 

- Úgy tapasztaltam, hogy a lehűléssel megjön az étvágy. 

A csuhás fölemelte félig leeresztett szempilláit, s megvetően mérte 
végig a juhászt: 

- Én meg azt tapasztaltam, hogy amíg a nap fent van az égen, a 
test nem hűl le. 

- Ott nem is, ahol a tisztelendő úr nyugszik — vágott vissza a 
Csillagszemű -, hanem a folyóvízben. 

- Van esze a parasztnak — mondta a főkomplár s felkönyökölt 
fektéből. 

A Csillagszemű könyörgőre lágyította a hangját: 

- Hadd márthassam meg magam, tisztelendő úr, ha meg nem 
teszem, egy árva falat sem csúszik le a torkomon. 


- Előbb mi fürdünk - gonoszkodott a barát -, te addig süsd meg a 
tinót a társaddal. Ha elkészült, kiálts nekünk. Amíg mi eszünk, 
fürödhettek s ehettek is utána, ha marad. 


Mialatt ezt elmondta, féltérdre állott, kihámozta gyarló testét 


csuhájából, vetkőztek a kompiárok is, azzal befurakodtak a füzek 
közé s óvatosan a vízbe ereszkedtek. Kicsi Jankó szomorú képpel 
kísérte el őket s látta, hogy a folyó medre sekély errefelé, mély iszap 


üli meg. A fürdőzők olyan lassan haladtak előre, mintha gólyalábon 
gázolnának. Visszajövet Jankó odaszólt a hajtóknak: 


— A tisztelendő úr azt üzeni, hogy fürödjetek meg. 


Nemsokára eltűntek azok is a bokrok között. Ekkor a 
Csillagszemű felnyalábolta a csuhát, meg a kompiárok gúnyáit, 
odament a tűzhöz, néhány száraz gallyat dobott rá és beleszórta a 
tizenkét ember tizenkét ruháját a lobogó lángok közé. 


A pásztor helyeslőn bólintott, s nem várt biztatást, hanem a 
Csillagszeművel együtt oldozni kezdte a béklyót a hátasok lábáról. 
Kiválasztották a két legjobb lovat, a két leghosszabb ostort s egy 
pillanattal később már vad csördítéssel állították talpra a pihenő 
állatókat, köztük a kompiárok hátaslovait, hangos kurjantással 
hajtották őket neki a pusztának, ahonnan jöttek, csépelték 
késlekedőket, biztatták a rekedt csaholással előszaladó kutyákat. 


Visszhangzott a levegő a marhabőgéstől, nyerítéstől, röfögéstől, 
bégetéstől, ostordurranástól. A barát már kifelé tartott a vízből, 
csenevész teste didergett. Négykézláb bukkant ki két fűzfabokor 
között s vizslatva hordozta té és tova gyanakvó tekintetét. 

— Mit abajgatod őket, hé? 

- Mindjárt megtudja, tisztelendő úr - kiáltott vissza a 
Csillagszemű, de nem hagyta abba a terelést. 

Esze azonban volt a barátnak, több a szükségesnél, felfogta 
sebesen, milyen fene veszedelem csapott le rájuk, teli torokból 
szólongatta a komplárokat a folyó hűs vizéből, sokkal mélyebb 
ijedelemmel, mint midőn a világ végét hirdette a piacon, a maga 
képzelete meg a biblia szerint. 

De hát a lábmarasztaló iszapban még sietős dolga után sem bírt 


futni az embernek fia; jó időbe beletelt, amíg szárazra vergődtek. Ott 
topogott, káromkodott a tizenegy komplár, csupaszon a kövér fűben, 
kövéren és szőrösen, az egy barát kivételével, aki csak szőrös volt, 
egyébként ösztövér. Ugrándoztak, s hol lovaikat keresték, hol a 
ruháikat. Gúnyáikból azonban csupán néhány rongy hamvadozott a 
tűzön, okádta bűzös füstjét az aranyosra pirult tinóra s rontotta a 
pecsenye zamatját szentségtelenül. E tébolygó kavargás alatt a 
Csillagszemű megtoldotta bőven az egérutat. 


A felriasztott állatok ügetésből vágtatásba csaptak, elöl a lovak, 
lobogó  sörénnyel, nyomukban nagy szaporán a disznók, 
barátságtalanul leszegett fejjel, aztán a méltatlankodó ökrök, 
tehenek, az engedelmes juhok, hosszú sorban. Biztatták egymást a 
maguk nyelvén a küzdelmes versengésben. 


Annyira azonban nem foglalta el a jeles vállalkozás Kicsi Jankót, 
hogy vissza ne kukkantson közönkint a pórult járt kompiárokra s a 
ravasz barátra, akinek túljárt az eszén. Amazok pucéran loholtak 
utána, imbolygó hassal, reszkető hájjal, víztől iszapos bőrrel. 
Loholtak a száguldó zsákmány után, fenekedtek iszonyatom san, de 
lassankint elfogyatkozott az erejük, ki meddig ért, ott állott meg s 
rázta öklét bőszen. Egyetlen egy közelítette meg Kicsi Jankót, a 
legfiatalabb közülük, aki nemrég adta fejét a mesterségre s még nem 
szedte meg a testét zsírral-hájjal. 


- Hát te mit akarsz? - kérdezte tőle a bojtár s hirtelen 
megfordította a lovát. Arra azonban nem hagyott időt, hogy 
válaszoljon, hanem végigsújtott rajta a karikás ostorral, s vele 
küldött üzenetet a többinek: 

— A Csillagszemű juhász volt a szolgátok, ő tett igazságot. 

- Döglött kutyát ellett volna az anyád! — kiáltott a komplár s a 
piros ostornyomokat tapogatta a hátán, hasán, derekán; olyan 
csinosan megcsíkozódott a teste, hogy egy kalapra való félpénzt 
összeszedhetett volna, ha eszébe jut mutogatni magát a búcsún. De 


csak arra gondolt, hogy visszatérjen a füzesben ámbolygó társaihoz s 
a zsákmány maradékához mely aranylott a nyárson, a tűz fölött s 
csak foltokban kormozta be az elégett gúnyák füstje. 


- Éhen nem vesznek - szólalt meg a pásztor, aki melléje lovagolt. 


- De a szúnyogok sem, ha bealkonyul - tette hozzá a 
Csillagszemű. 


Egyelőre a nap büszkén trónolt az égen, s fölös buzgalommal 
töltötte be hivatalát. Rezgett, borzongott a levegő, mintha 
hasadozna. Nyelére tekerték az ostort, nem riogatták többé a 
barmokat, száguldottak azok maguktól is, mígnem megnyugodtak, s 
rohanás helyett ráérősen ügettek. 


Lassan beesteledett. Eljött a pihenés ideje. 


Mielőtt elmerült az éjjel nyugodalomban, a Csillagszemű 
Anyicskára gondolt s vele álmodott. Édes mosoly nyiladozott az 
asszony arcán, úgy közeledett hozzá, de mielőtt a karjába ölelhette 
volna, elfutott. Megint közeledett, megint elfutott. Közeledett, 
elfutott s egyre kérdezgette: — Epekedsz-e még? 

Virradatkor három tanyát pillantott meg a közelben - fehér törzsű 
nyírfák között -, s egy hajlotthátú, idős parasztot. Csípőre 
támasztott kézzel mustrálta a csodálatos állatseregletet, melyre 
ember nem vigyázott. Azaz most már előbukkant egyetlen árva 
legény. Az öreg nem állotta meg kérdés nélkül: 

—- Magad? 

- Kevés híján - válaszolta a Csillagszemű vidáman. Éleset 
füttyentett, mire túlnan fölemelkedett fektéből a hórihorgas pásztor. 
Egy darabig csak emelkedett, mikor utolérte a magasságát, megrázta 
magát, nyújtózott, s kényelmesen lépegetni kezdett feléjük, a 
harmatos fűben. 

A Csillagszemű elbeszélte a történetet a végítéletből a saját 
ítéletéig. Az öreg olyan hevesen csóválta a fejét, hogy majd leszakadt 
százráncú, csenevész nyakáról, megrökönyítette, amit hallott s 
megfeküdte az agyát, mint gyomrot a zsíros étel. A juhász azonban 
nem hagyott időt neki faggatódzásra, hanem segítséget kért, hogy 
minél gyorsabban visszahajtsák a jószágot a lóvátett falu piacára, 
mielőtt a kompiárok észbekapnak. 


Az öreg elballagott a tanyák iránt, a hosszú pásztor a magasból 
kíváncsian nézett alá Kicsi Jankóra. 


-— Hö - szólalt meg krákogásformán. 
—- Odafönn süt-e már a nap? - kérdezte a juhász. 


Válasz helyett a pásztor megcsóválj fejét méltósággal, aztán így 
szólt: 


— Hallottam, mit üzentél a kompiároknak. 
- Hangosan mondtam - vonta meg a vállát Kicsi Jankó. 


- Hangosan - hagyta rá amaz. Fölrántotta orrán, homlokán a 
bőrt s gondokba merülten vakargatta jobb kezével a bal lapockáját, 
bal kezével a jobb lapockáját, s úgy festett ezenközben, mintha 
önmagát ölelné. Aztán törökülésbe zöttyent, kibontott tarisznyájából 
köleslepényt és szárított halat szedett elő, dudorosra tömte fél képét, 
s két harapás között megkérdezte: 


— Te volnál az a juhász? 


Félig nyitott szájjal, álmos tekintettel várt a válaszra. De válasz 
nem jött. A Csillagszemű a bocskorához menekült a kérdés elől, a 
talpát vizsgálgatta. Elmerengett a sok mindenbe beletapodt koszos 
bőrdarabon s hamvas pirosra gyulladt az arca, mint a szűzlányé, 
akinek a szeretője csiklandósat mondott, s szívében tusára kelt a 
szerelem a szeméremmel. 


A pásztor megelégedett azzal, amit a szemével elfogott. Eleinte 
lassan, majd serényebben rágni kezdte a falatot, s miután lenyelte, 
megint krákogott. 


Ezenközben a juhász felocsúdott restellkedéséből, annyira 
mégsem azonban, hogy nyíltan a pásztorrá nézzen. Csak a szeme 
sarkából sandított felije s olyanformán szólalt meg, hogyha nem 
kettesben vannak, amaz sohasem találta volna ki, hogy hozzá beszél. 


— Hallottam egy mesét arról a juhászról. 


- Ho! - válaszolt a pásztor, s ez jelenthetett csodálkozását, 
egyetértést, bíztatást vagy rosszallást. A Csillagszemű tovább 
folytatta: 


— Jó az ilyen mese. Melegíti a szívet. 

— Melegíti — hagyta rá a hórihorgas. 

- Hadd legyen még egy, gondoltam. Még egy mese. 

— Lesz -— helyeselt a pásztor. — Hírét viszem magam is. 


Egy darabig megint a bocskora talpát kapargatta a Csillagszemű, 
aztán megszólalt: 


- Egy időben gúnyolták is azt a juhászt. 

— Hö — mondta a pásztor haragosan. 

- Se gyűrűje, se szablyája. — Csak botja, meg tarisznyája. — így 
gúnyolták, mivelhogy nem volt fegyvere. 

- Nem hallottam róla, hogy azóta szerzett volna. 


- Honnan szerezhetett volna? — válaszolta a Csillagszemű. — Míg 
meg nem gyarapodik, az eszét használja szablyául. 


- Zsírozni kell — tanácsolta a hórihorgas pásztor -, be ne 
rozsdásodjék. 


Nemsokára öt ember baktatott hozzájuk a három tanyáról. 
Felültek a kompiárok lovaira, a hosszú ostorok megcserdültek s 
fütyülve, sípolva hasogatták a levegőt másnap délutánig. 


Mikor már az első nádfedelek, az első szalmakazlak is látszottak a 
faluból, a Csillagszemű belenyomta sarkát hátasa vékonyába s 
elvágtatott, hogy maga adja tudtul a jó hírt. 


Üres istállójában találta meg a bírót. Mihelvt meghallotta, hogy az 
elkótyavetyélt jószág közeledik, a bíró izgalmában talpra állt. 
Ijedelmében ő is túladott nyolc tehenén s tizenkét ökrén. A tetejében 
pedig olyan ájtatosan vonszolta magát a kálváriáig, hogy a hús 
csontig vásott a térdén. — Most megfeledkezett erről, s ahogy a 
Csillagszemű meghagyta, szaladt és összedoboltatta a falu népét. 


Pergett a dob, rikoltott a kisbíró, magyarázott a bíró, a parasztok 
csóválták a fejüket, hitetlenül, tamáskodón. Az összecsődült nép 
sűrűn ellepte az út két oldalát s körös-körül a piacot. A távolban 
kövér porfelhő közeledett tunyán, aztán súlyos moraj közeledett, s 
nemsokára a porból fürgén előkocogtak a barmok. Megváltozott a 
tartásuk meg az ügetésük, úgy forgatták a fejüket, mintha külön- 
külön mindenkinek meg akarnák köszönni a szíves fogadtatást. 


- Bömbös! -— üdvözölte egy öreg paraszt az ökrét. S mintha csak 
erre a jelre vártak volna, a többiek is szólongatták lovukat, ökrüket, 


tehenüket, borjukat. 


Jókedvűen nyerítettek a lovak, vidáman bőgtek a marhák, 
röfögtek a disznók s egyik is, másik is okosan befordult a viskó 
kapuján, ahová tartozott, utána a gazda, asszonyostul, gyerekestül, 
örömében pirosló füllel. Pezsgett a boldogság a szívekben, ember, 
állat ficánkolt jókedvében, mintha a végítélet árnyéka soha nem 
vetődött volna erre, rémíteni a hiszékeny lelkeket. 


Első öröme higgadtán a bíró észbekapott, hogy ezért a 
jótéteményért köszönet illeti a szerzőjét. Kidoboltatta, hogy a falu 
népe ünnepséggel hálálja meg istennek a kegyes haladékot, a 
juhásznak a közbenjárást, ne sajnálja senki az ételt meg az italt. 


Maga a jeles vendéget kereste. 


- Hova lett a juhász? - kérdezte a három tanyasi parasztot, de 
azok nem tudták. 


—- Hova lett? — kérdezte az asszonyokát, akik a szérűt söpörték a 
tánchoz. 


A citerások, tamburások cincogtatták, a dudások nyikorgatták 
szerszámukat. Kormos bográcsokban juhhúsos köles rotyogott, a 
kerekhasú hordók készségesen sorakoztak a vigalomhoz, a frissen 
sült lepények illata könnyű szárnyon úszott a levegőben. Ott voltak a 
három-tanyasiak, ott a hórihorgas pásztor, egy ember hiányzott, a 
fortélyos elméjű juhász, aki túljárt a ravasz barát s a kompiárok 
eszén.  Ugyanbizony ki lehet, ugyanbizony hova tűnhetett, 
találgatták. Egy vénasszony az ördög cimborájának vélte, a parázsló 
szeme miatt. Sokan Szent Péterre gyanakodtak, aki jóideje nem 
rándult le a földre. 

-— Juhász volt az, nem szent - erősítgette egy kacskaringós bajszú 
paraszt. 


— Úgy is van — helyeselte a bíró -, ki a fene látott olyan szentet, 
aki ennyi barommal elboldogul?! 


- A jószághoz érteni kell — öltötte tovább a szót az egyik három- 
tanyasi —, odafönt a szent dologtalanságban meg nem tanulhatta. 


- Szentnek amúgy is halaszokat szoktak szegődtetni. 
— Anyaszülte ember volt az - állapodtak meg végtére. 
- De a szeme úgy ragyogott, mint az eleven csillag. 

— Hö! - szólalt meg a hórihorgas pásztor jelentősen. 


Egyszerre minden fej rézsút feléje billent, ő meg a magasból 
ünnepélyesen kinyilatkoztatta, hogy aki itt járt, nem más volt, mint 
maga a Csillagszemű juhász. 

Fölragyogott a lányok arca, elpirultak az asszonyok gyanús 
szótlansággal, semmi pénzért el nem áruiták volna, mi csiklandja az 
eszüket. Bólogattak elismerően a férfiak, a gyerekek elrohantak 
Csillagszeműt játszani. A történetek pedig szájról-fülre szállottak a 
hatalmasak megcsúfolójáról, szegények  védelmezőjéről, kinek 
tekintetét hamishitű ember ki nem állja mivel az igazság ereje 
sugárzik belőle. 


Eláradt az öröm falu.szerte, szívről szívre szökkent futótűzként. 
Estétől reggelig járta a tánc. Még a köszvényesek sem restelltek 
egyet-kettőt perdülni, rikkantottak fiatalosan a fogatlan aggok, ki-ki 
ivott bora fogytáig. Megszilajodtak a fiatalok s a szalmakazlakat 
lapítgatták vetélkedve, s oly igyekezettel, hogy szétterült mindahány; 
embernél magasabbat másnap egyet sem leltek. 


A Csillagszemű pedig nekivágott az országnak, hogy űzhesse 
hivatását erejétől tellőn. S irtotta a gyomot csakugyan, vigyázott a 
kezére annak, kik az epret mind a maguk kosarába szedik. Úgy 
cikázott ide-oda a roppant püspöki uradalomban, akár hideglelés a 
beteg testben. Hírneve pedig hatalmasodott, eleinte csak a 
kunyhókat látogatta, utóbb beröppent az udvarházakba, még a 
püspök három sor fallal kerített várába is. 


Tudomást szerzett a vállalkozás gyászos végéről Ambrus úr is, 


habár se a füstösképű deák, se a kompiárok nem mertek visszatérni 
Hegyestoronyba. Nem érezték biztonságban nyomorult életüket s 
ebben nem csalt a szimatuk. A püspök módfölött feldühödött a 
kudarcon s borzalmas büntetéseken törte a fejét. Bakói töprengései 
közepette vörösbort ivott, s hirtelen ehetnékje támadt, amire nagy 
ideje nem volt példa. Fájdalmak sem sanyargatták, megevett hát egy 
nyársonsült kacsát s megengesztelődött lélekkel feküdt ágyba. 
Tenyerét gyomrára szorította, mintegy előzetes védekezésül a 
megújuló kórság ellen. Reggelre kiviláglott, hogy a bor se, a kacsa se 
ártott meg. Efelől olyan tünemény tudósította, mely régente 
mindennapos volt, utóbb megszűnt.  Ásított, nyújtózott, s 
varázslatképpen csintalan gondolatok szállották meg rajostul, s 
csiklandozták borzongatóan. 


Dorica hímzésére hajolt az ablakmélyedésben, Ambrus nézte 
szótalan, és azon vette észre magát, hogy a kellemes bizsergés elhalt 
testében. Sóhajtott egy mélyet, s behunyta a szemét. Talán egy perc 
sem telt el s már megint bizsergett tetőtől talpig. Újólag beállott a 
szélcsend. S ebben a hirtelen beköszöntött nyugalomban észrevette, 
hogy Doricának két álla van, s már a harmadik is fakadozik. A 
nyakának meg mintha nyoma veszett volna. Egyszóval Dorica 
eltestesedett. 


- Hüm! Hüm! - dünnyögött Ambrus, oldalt fordult az ágyban, 
háttal az ablaknak, háttal Doricának. Egyre határozottabban érezte, 
hogy nem kuruzsló, nem borbély, nem doktor szolgálatait kívánja a 
teste. Elmerengett s gondolatban sorra vette az udvar fehérnépeit. 
Ezek nem egész személyükben jelentkeztek e megtisztelő szemlén, 
egyiket az arca, másikat a dereka, a keble, izmos lábszára képviselte. 
A válogatásnak az elmerült munkájában egyre többször tűnt föl 
előtte egy kicsattanóan fiatal, barnabőrű arc, ferdevágású szemmel, 
sötétpirosan duzzadó szájjal. Később már a hangjára is emlékezett, a 
kék keszkenőre a haján, aztán az ingvállára, melyet majd szétvetett a 
melle. S akkor hirtelen eszébe jutott, hogy ezt az asszonyt a palota 


előtt látta, Darkóczyn aratott győzelmének másnapján. Egy percig 
látta, aztán elborult ejőtte a világ. 


- Azóta se kívántam fehérszemélyt — gondolta a püspök mély 
szomorúsággal s már-már beszólította az ispánt, hogy elővezettesse 
a kék-keszkenős asszonyt. Csakhogy Dorica ott hímzett az 
ablakmélyedésben. 

Bizonyos, hogy Dorica jobban félt a püspöktől, mint a püspök 
őtőle. Mindamellett a püspök is félt, kivált mióta megbetegedett, s 
ezért nem üzent az ispánért, hanem gyöngéden így szólt: 


— Dorica, kövér virágom. 
Válaszképpen a lány szembefordult Ambrussal. 


- Virágocskám - folytatta mézesen -, Csihányossy uram jutott 
eszembe, akit annyiféle nyavalya gyötör, hogy bizonyára az én 
betegségemnek is ismeri az orvosságát. Ülj hintóba, hajtass hozzá, 
mond el mi bánt, s ami orvosságot ad, hozd el. 


Dorica gyanakvással fogadta a megbízatást: 

— Miért engem küld, kegyelmed? 

- Félek, virágocskám - sóhajtott Ambrus. - Félek, hogy 
megétetnek ellenségeim s máshoz nincs bizcn dalmam. 


Hintóba ült hát Dorica s elhajtatott Csihányossy uramhoz, 
ahonnan este előtt nem térhetett meg. 


Kevéssel ezután a busafejű ispán ura elébe járult. A püspök 
elmagyarázta neki, hogy a férfiember legáldásosabb orvossága az 
asszonyi állat, s ő most annyi cudar kotyvalék után megint ezzel 
kíván élni, kerítse elő az ispán azt a bögyös galambot, aki elvitte volt 
az egészségét, hogy adja vissza. 

- Bottal ütheti az egészsége nyomát kegyelmed - válaszolta az 
ispán -, mert az meghalt. 


Ambrus elsápadt. 


— Meghalt? 

— A káplán temette el. De ne búsuljon kegyelmed, van még csinos 
fehérszemély s amit az egyik tud, tudja a másik is. Milyet hozzak? 
Asszonyt vagy szüzet? Sudárt vagy rengőfarút? Picikét vagy 
termeteset? 


— Rossz jel — borzongott a püspök. 


- Az volt rossz jel, hogy kegyelmed hónapszámra nem kívánt 
fehérszemélyt. 


Ambrus ráhagyta, hogy ez talán mégis rosszabb jel lehet, mint a 
másik. S ezt őszintén így gondolta, mert tömérdek íel közül, 
melyekkel élete során találkozott, ezt kedvelte legkevésbé, s ennek 
megszűntére áhítozott legforróbban. Elbocsátotta a busafejű ispánt, 
s úgy végzett macában, hogy személvesen néz szét a 
jobbágyasszonyok és jobbágylányok között, hátha megismétlődik a 
jel s megmutatja, hol keresse gyógyulását. 

Lóra ült hát, ahogy régente gyakran megtette, s kíséret nélkül 
nekivágott roppant uradalmának, melyben nagy ideje nem 
gyönyörködött, holott a vagyont nézni kell, a hatalmat űzni, 
különben éhen marad az örömre vágyakozó szív. ttéhol már aratták 
a búzát a földeken, vágták a kendert, a kölest, zúgó méhesek, 
mérgesen kalapácsoló kallómalmok mellett vitt el az útja, távolban 
gulya legelészett, egy közeli tarlón a csürhe zabálta az elhullott 
szemet s zölden gömbölyödtek a hízó szőlőfürtök az érlelő 
napsütésben. Ez a gazdag termést kínáló föld az övé volt mind, övé, 
ameddig a szem ellátott, övé azon is túl, övé a föléje boruló ég a 
habos bárányfelhőkkel s a kék ürességgel a felhők között, a barmok 
a legelőkön, a házak, még a legnyomorúságosabb viskó, a 
legszűkebb ól is, s az emberek, akik e földeken dolgoznak, mind az 
övé. 

Felüdülten, megújuló lélekkel ügetett a halastó felé, melyre 
különösen büszke volt. A széles sötétzöld víztükör — sással, náddal 


benőtt partja között -  nyugalmasan csillogott.  Időnkint 
megcsobbant a víz s egy pillanatra fölcsillant valami fickándozó hal 
ezüstös teste. A feketére szikkadt zsilip borúsan őrködött a gondjaira 
bízott vizek fölött. 

A gyönyörködés elfeledtette a püspökkel a nyavalyáját, el még a 
parázna gerjedelmet is, mely útra késztette. Ennek az emléke a 
zárda udvarában érte utói, ahol asszonyok, leányanyák szőttek- 
fontak, mostak, varrtak, s gyermekek játszottak a porban. Ahogy 
észrevették, ki-ki abbahagyta, amivel foglalatoskodott. Az udvar 
mélyén egy fonóasszony fojtottan felsikoltott. Egyik kezében 
guzsaly, másikban orsó, eliramodott a konyhakert felé. A püspök 
szórakozottan követte tekintetével napsütötte lábszárait. 


- Ki menekül ilyen bolondul előlem? -— kérdezte a fogadására 
elébe siető apácától. Amaz utána pillantott az asszonynak, aki éppen 
akkor tűnt el a kert fái között. 


- Kegyelmed küldte volt hozzánk - adta meg a választ -, hogy itt 
szülje meg a gyermekét. 


- Hogy hívják? - kérdezte Ambrus, s a szeme még mindig a kert 
szilvafái és almafái között kalandozott. 


— Anyicska a neve - válaszolt az apáca. 


A püspök felsóhajtott, mert nem emlékezett erre a névre. Egy 
pillanatig arra gondolt, hogy maga elé hozatja a megfutamodott 
asszonyt. Aztán körülnézett a szorgoskodók között, de csupán 
hármat-négyet ismert föl, holott tudta, hogy majdnem mindet ő 
küldte ide. Gondolata arra fordult, milyen hosszú ideje nem indított 
útnak fehérszemélyt, hogy elszállásolják a zárdaudvar fehérre 
meszelt házába, melyből gyermeksírás patakzott az udvarra. 


Sóhajtott még egy keserveset s belökte az ajtót, hogy ha már itt 
van, megnézze a gyermekeket. Nem sokat gyönyörködött bennük, 
csupán a füle mögé vetett mindnek egy-egy kutató pillantást. S 
valahányszor málnaforma anyajegyet pillantott meg, elégedetten 


fölhorkant. Az apáca szegény, nem tudta, mit illik ilyenkor csinálni, 
hol meghajolt, hol elmosolyodott. Aztán Ambrus lóra ült és 
elvágtatott. 


Vékonyka csermely csörgedezett a zárda kertjének végén, 
eminnen-túlnan bokrok hajoltak rá s elrejtették sűrű lombjuk alatt. 
Szabadon mindössze egy szekérnyomnyi kopár hely maradt a 
partból. Oda jártak mosakodni az asszonyok a zárdából, s még a 
füvet is kitaposták a földből. 

Anyicska átgázolt a vizén, s úgy bújt meg a túlsó parton, hogy 
észrevehesse, ha valaki arrafelé tart. A félelem olyan kegyetlenül 
hajtotta a szívét, majd kiugrott a melléből, lélegzete el-elakadt, 
szeme előtt pedig annak a képe jelent meg minduntalan, akit 
legkevésbé kívánt látni. 

Az emberi lelket arra unszolja a vak természet, hogy maga elé 
idézgesse azt is, akit szeret, azt is, akitől fél, azaz egyformán bánik 
velük, ami csodaszámba mehetne, ha nem esne meg nap nap után. 
Anyicska a kertet nézte s ezenközben hol a püspök képe bukkant föl 
képzeletében, hol édes uráé — olyan élesen mindkettő, mintha ott 
állnának előtte — holott az egyiket gyűlölte, a másikra vágyott. És 
hallott egyikről is, másikról is. A két leghíresebb ember ezen a tájon 
a püspök volt és ellensége, a Csillagszemű juhász, akiről tudta, hogy 
nem lehet más, mint az ő Kicsi Jankója. Felőlük kérdeztek 
mindenkit, aki bevetődött a zárdába, s valahányszor Anyicska úgy 
határozott, hogy délnek indul el, mert a juhász arrafelé bosszantja a 
püspököt, ben toppant egy újabb hírhozó, hogy keleten barangol. 


Szökésen járt az esze most is, nyitva állott az út előtte, taszította a 
félelem, vonzotta a vágyakozás s megint elgondolta, amit ezerszer 
megtett; kétszer örülne a juhász, ha föllelné, egyszer neki, 
másodjára a gyereknek, akit a szíve alatt hord. Csakhogy aznap két 
paraszttal is beszélt, az egyik azt újságolta, hogy a juhász északon 
tanyázik, a másik azt, hogy délen. Déltől északig, kelettől nyugatig 


be nem járhatja a rengeteg uradalmat, százszor elfognák s akkor 
többé semmi hatalom meg nem mentené a püspöktől. Árva magára 
hagyatottságában egyetlen reménység táplálta, ő is arra várt, amire 
minden paraszt, minden zsellér, a győzelmes napra, mikor a 
Csillagszemű juhász elszámoltatja tömérdek bűnéről a püspököt, 
nem a Tiszánál, nem a Dunánál, hanem itt a hegyestoronyi 
palotában, ahol már járt is egyszer s bizony más világ volna, ha 
akkor meg nem zavarják időnek előtte. 


Lépések topogtak a kertben, s a két fa között egy apáca tűnt föl: — 
Hova rejteztél, te kolontos? 


- Elment már? - kérdezte Anyicska a lombok közül. 
— El, el -— válaszolt amaz elnyújtottan. 

— Mi járatban volt? 

— A gyerekek fületövét nézegette. 


Anyicska elszánta magát, hogy kibúvik rejtekéből. Az orsót, a 
guzsajt fél kezébe vette, fél kézzel a szoknyáját emelte föl, hogy a 
patakban meg ne mártsa. Mialatt a zárda iránt lépegetett a kerten át, 
megkérdezte az apácától, ami régóta fúrta már az oldalát: 


- Majd minden gyermeknek málna van a füle tövén. Hogy lehet 
az? 

- Ráérsz megtudni, ha majd a tieden is olyat lelsz — válaszolt az 
apáca s mivel az ő fülét is díszítette egy kisebbecske málna, 
elgondolkozva nyomogatni kezdte. 


- Menj Angelika nővérhez- mondta az udvaron -, a szent 
ereklyék tisztogatását akarja rádbízni. Habár nem érdemled meg. 


Mikor Anyicska kezébe vette szent Dorottya tiszteletreméltó 
lábszárcsontját, hogy takaros gondozással fölfegyverezze az enyészet 
ellen. Ambrus a vár lábánál legelésző hátasaiban gyönyörködött. 
Hazatérőben a tímárműhelyek mellett vitt el az útja, ahol Darkóczy 
uram hajdani mesterei munkálkodtak az ő javára. Az állványokon 


meg a puszta földön száradó irhákról vastag dögbűzt sodort feléje a 
szél. Az egyik színből énekszó szűrődött ki, öten-hatan fújták, amint 
következik: 


Püspökünket kínozza, kínozza, kínozza, 
Egy rettentő giliszta! 
Giliszta! 


Szívünk gyászban, lelkünk gyászban, 
Élünk örök jajgatásban, 

Nagy püspökünk teste hervad, 
Mindig kisebb ma, mint tegnap. 


Mindig nagyobb ma, mint holnap, 
Zsugorodik, melle horpad. 

S ha orvos nincs ki segítsen, 

Ma még van, de holnap nincsen. 


Jaj, istenünk, tégy csodát, tégy csodát, 
tégy csodát, 

Gyógyuljon meg Ambrus hát, Ambrus 
hát! — 

Ambrus hát! 


Így szólt az ének. 

— Szeret az én népem - gondolta Ambrus. 

Nagyon  elgyöngítette a betegség a hosszú koplalás, 
elérzékenyülésében kis híján kibuggyant a könnye. Amint azongan 
tovább fülelt, motoszkálni kezdett fejében, hogy valami nincs 
rendjén ebben a fohászban. Ha más nem, hát az, hogy vidáman 


fújják s nem úgy, mintha aggódó szívvel imádkoznának istenhez 
gyógyulásért. Hirtelen megértette, hogy nem imádság ez, hanem 
ujjongás. Káromkodva szállott lóra. 


Összefogatta a tímárokat, betereltette a  várudvarra, ahol 
egyszerre buktatták ki őket a deresre s osztották ki nekik az illendő 
porciót suhogó mogyorófabottal. 


—- Nem akarom többé ezt a dalt hallani! — mondta a püspök. 


Senki sem tudott bizonyosat felőle, hogy ez a dal hol termett, de a 
nép a Csillagszemű nótájának emlegette s ezt énekelte, fütyülte, 
dudorászta jókedvében, ezt dühében, bánatában. Felhangzott 
mindenfelé, egyedül a várban némult el, a tömérdek botozás 
belefojtotta a daloló kedvet a jobbágyokba, kézművesekbe, udvari 
cselédekbe. Helyette azonban jött más üzenet a Csillagszeműtől, jött 
csőstül, hogy Ambrus olykor azt sem tudta, merre-hova kapja a 
fejét. 

Törökülésbe kuporodott betegágyában a nagyhatalmú püspök, a 
vészhírhozók egymás kezéből kapkodták a kilincset. 


— Oda a halástó! - rontott be a busafejű ispán. 


Ambrusnak majd eleredt a könnye, mikor megtudta, hogy éjjel 
lecsapolták a vizet, a halat széjjelhordták a parasztok, mindössze egy 
kosárra való maradt belőle, nem éppen frissen, ezt a falu bolondja 
vitte az ispánhoz. Egyebet nem tudott mondani a háborodott elméjű 
ember, mint amit megbízóia a szájába rágott. 

—- Mit mondott? - kérdezte Ambrus. 

Elvörösödött a busa ispán, s megbánta tüstént, hogy nem 
hallgatta el az üzenetet, ahogy a józan ész kívánta. 

- Nem volna illendő, hogy elismételjem -— szabadkozott, de azzal 
nem sokra ment, végül elő kellett rukkolnia az üzenettel: 


— Büdös halat a büdös püspöknek. 
- Hüüü! - bődült el Ambrus hosszan, de még neki sem 


fohászkodhatott a káromkodásnak, megint csikordult az ajtó, Pribék 
Lukács lépett be. Ábrázatán a vastag zsírt megfagyasztotta az 
ijedelem, a szem pedig nem forgott, hanem mozdulatlanul dagadt 
üregében. 

Sok vízimalom őrölt a Tiszán, mind az uradalomé. A molnárokat 
nem szerette a nép, cudarul megvámolták a gabonájukat, egyet 
közülük különösen gyűlöltek. Ma már nem gyűlöli senki, mert a 
malmot elkötötték, meglékelték, lisztestül, búzástul, molnárostul 
elúszott, s a nagy forgó úgy magába szívta, hogy csak emléke maradt 
a világban. 

- Ajajajaj! — tört ki Ambrusból a fájdalom, maga sem tudta, a 
nyavalyája sanyargatja vagy a fullasztó harag. El sem dönthette a 
boldogtalan, már ott állott előtte a botosispán, s magyarázta riadt 
szóval, hogy egy nagy tábla búzát learattak s elhordták rendben, 
ember fia meg nem mondhatja, ki tette, mikor tette, hacsak nem az 
a trágyadombon nevelkedett juhász, kit a nép Csillagszeműnek 
emleget. 


Vérdíjat tűzetett ki a püspök a juhászra, s uradalom-szerte 
üvöltötték a kisbírák, hogy száz arany forint üti a markát annak, aki 
élve vagy holtan elfogja. Peregtek a dobok szilajul. A parasztok meg 
összepillantottak mikor hallották, mivel csábítja őket földesuruk. 
Hunyorgattak, hümmögtek, mert ez a dobolás nem a püspök, erejét 
példázta előttük, inkább a bizalmukat növelte a Csillagszeműben. 
Ugyan bizonv miért is gondoltak volna egyebet, hiszen az ő 
jóvoltából telt meg a csűrük, a kamrájuk, a pincéjük. 

Ambrus egyre várakozott a palotájában, hogy egy nap 
betuszkolják eléje halálos ellenségét. Nem közönségesen 
szándékozott végezni az ördöngös juhásszal, hanem válogatott 
kínzások közt. 


Úgy látszott azonban, hogy erre egyhamar nem kerül sor. Nem a 
püspök buzgalmán múlott, hanem a parasztokén, akik dugták, re j.t 


őz tették a Csillagszeműt, s nem adták volna hóhérkézre ezer arany 
forintért sem. Veszedelem jöttére-múltára egyaránt figyelmeztették, 
megbújt tehát, ha vihar közeledett, s munkához látott tüstént, amint 
kiderült. Fondorlatos csínyjeinek híre visszhangot vert a palotában. 
Emitt egy csordának veszett nyoma, amott a vadaskertet fosztották 
ki, a legkeményebb kezű ispánt a legszebb püspöki naszádon 
hurcolták el. Egy görög kereskedőnek adták el, aki aztán megírta 
levélben Ambrusnak, mekkora sarcot vár az ispánért, mekkorát a 
naszádért. Csellel, tőrrel, furfanggal hadakozott a juhász, s nem 
sejtette maga a püspök sem, milyen szörnyű veszedelem fenyegeti. 


Egy napon azonban jött a várnagy sápadtan, elszántan s olyan 
határozottan beszélt, ahogy eddig egyetlen udvari ember sem 
merészelt a nagyhatalmú püspök előtt. A parasztok vérszemet 
kaptak az ördöngös juhász garázdálkodásától, s fenemód 
felbátorodtak. Egyik részük szökdösik, mások követik a juhász 
példáját, feldúlják, pusztítják az uradalmat. Ha ezer karja s táltos 
lova volna annak a Csillagszeműnek, akkor sem győzné végbevinni a 
töménytelen gazságot, ami napról napra megesik. 

- Mindezeknek a tetejében, nagy jó uram, a fegyveresek 
elégedetlenek. Ha pedig eszükbe jutna szökdösni, vagy ami még 
rosszabb, szövetkezni a juhásszal, a magasságokban trónoló 
atyaúristen sem menthetné meg az uradalmat! 


- Hű! - mondta Ambrus ijedten. Mivel a kincstár üres volt, 
a/taktárak meg teli, felmálházott egy sereg szekeret, őre éget rendelt 
melléjük, s útnak indította a gazdag karavánt a szegedi nagyvásárra, 
hogy ott tegyék pénzzé a portékát, az árából vegyenek fegyvert, 
puskaport, s fizessék ki a zsoldot a talpas és lovas katonáknak. 

Negyednap huszonhárom púposra rakott társzekér döcögött alá a 
hegyestoronyi várból az országútra. — A vásárra szánt portékákat 
piros-fehér csíkos ponyvával terítették le, hogy eső, szél, nap, por 
kárt ne tehessen bennük; a ponyva szélét gondosan betűrték a 
rakoncafák alá. Hat-hat ökör cammogott minden szekér előtt. A 
menet lassan haladt a fehéren kavargó porfelhőben. 


Maga Pribék Lukács vezette a szállítmányt; állig fölfegyverzett, 
marcona képű bőrzekés martalócai apró, mokány lovaikon 
átkutatták a nádasokat, erdőket, cserjéseket, völgyeket, hogy 
idejében felkészülhessenek a védelemre, ha a furfangos juhász tőrt 
vetett volna valamerre. Biztatni nem volt szükséges őket, tudták 
mindannyian, hogyha ez a drága portéka veszendőbe megy, sokáig 
várhatják a zsoldjukat. 


Néptelenül kanyargott előttük az országút, a vastag, finom por, 
mely befödte, izzott a verőfényben. Egy ízben kisebb lovas csoport 
tűnt fel a távolban: megállottak, majd egy keresztútra tértek, hogy 
elkerüljék a tömérdek fegyverest. A martalócok nyomukba eredtek, s 
estére jöttek meg a hírrel, hogy nem gonosz szándékú emberek 
voltak, hanem ijedt kalmárok. 


Messzi esett innen Szeged városa, messzi volt a vásár ideje, nem 
kerekedett még föl a vásárosok derékhada, ezért baktattak oly 
magányosan a tűző napsütésben. 


Holott nekivágott a pusztának egy másik karaván is, mely 
ugyancsak Szegednek iparkodott, de nem a széles országúton, 
hanem féreeső dűlőkön, marhacsapásokon. Nem tunyaléptű ökrök, 
hanem gyors járású lovak vonták a társzekereket, melyek semmiben 
sem különböztek a püspök szekereitől, mintha egyazon bognár 


műhelyében készültek volna. Gyorsan haladtak, már csak azért is, 
mert ponyván, üres zsákokon, ásókon és lapátokon kívül egyebet 
nem vittek. Ponyva viszont kettő jutott minden szekérre, egy piros- 
fenér csíkos, szakasztott mása Ambrus szép ponyváinak, s egy 
durvább szövésű, sötétszürke színű, pecsétes, szutykos. 


Mentek nappal, mentek éjnek idején, gázlókon, vadvizeken 
hajtottak keresztül, egyszer erre, másszor amarra kanyarintottak 
egy-egy vargabetűt. Akár éjjel pihentek meg, akár nappal, mire 
fölkerekedlek, mindig megszaporodtak emberben, szekérben, lóban, 
mintegy varázslatképpen. 


Díszes ruhájú izmaelita kapitánykodott a karavánon. Sáfrány 
színű, sűrű gombos, ujjatlan dolmányt viselt, nefelejcsszín nadrágot, 
piros szattyán csizmát. Örömmel időzött rajta a szem, oly büszkén 
ülte meg hosszú lábú, hosszú nyakú almásderes kancáját. Különben 
is jó formájú legény volt, barna, ragyogó szemű, sudár termetű, 
mosolygós szájú. Kevés szóval parancsolt,! kétszer semmit sem 
kellett mondania, oly készséggel engedelmeskedtek neki a kocsisok s 
az a féltucat lovas paraszt, aki kísérte. 


Mikor a szekerek száma huszonháromra növekedett, többé nem 
bújkáltak, hanem rohanni kezdtek. Ropogtak a nehéz testű szekerek 
a göcsörtös utakon, a lovak szügyét fehér tajték lepte be. 


Egyik nap az izmaelita magához szólította két emberét, s 
elnyargaltak az országútra kifürkészni, merre járnak, akiket 
keresnek. Este tájt tértek meg, mikor a menet már letáborozott. Az 
egyik paraszt félhangon énekelt, s az eget nézte, ahol nemrég 
lebukott a nap, s most, mint a gyöngyházon, úgy tört meg a puha 
felhőkön a fény. 


- Félnapi járófölddel megelőztük őket -— mondta az izmaelita, 
amint lováról leugrott -—, lesz időnk mindenre. 


Másnap délután tudódott ki, mit értett ezen. Menet közben 
figyelmesen nézelődött, s egy helyütt meg is lelte, amit keresett. Két 


nádas között mélyen behorpadt a föld színe, buckák emelkedtek a 
peremén. Messziről látszott, hogy a földet alaposan feltúrták a 
parasztok, akik tőzeget vágtak ott. 


- Megrakodunk - mondta az izmaelita olyan vidám képpel, 
mintha aranybányára lelt volna a pusztában. 


Nem tudakolta senki, ugyan bizony mi végből tömik degeszre a 
zsákokat tőzeggel, hanem jókedvvel iparkodtak az oktalan 
munkában. A teli zsákokat sorjában felrakták a szekerekre, 
letakarták gondosan ponyvával, mégpedig kettővel. Alul a piros- 
fehér csíkos ponyva került, annak tetejébe a szürke. 


A rakodás végeztével a karaván tovább döcögött, s némi 
kanyargás után ráfordult az országútra, mely fehéren futott a 
zöldellő pusztában. Nem látszott rajta sem ember, sem állat, csak 
messzi mögöttük éktelenkedett valami oszladozó, bizonytalan 
szürke folt Az izmaelita untalan hátra fordult alacsony, keleti 
formájú nyergében s kémlelődött a folt iránt. 


Már csusszant a nap lefele, mikor alkalmas táborozó helyre 
akadtak, tágas, száraz tisztásra, nem túl közel az úthoz, nem is túl 
távol. Az izmaelita egy darabig homlokát ráncolva tanakodott 
magában, méregette a távolságot innen odáig, amonnan ide. Végül 
oda lyukadt ki, hogy a menetet megállította, s parancsot adott, hogy 
az egyik szekér kerekét vegyék le, mintha eltörött volna s 
javítgassák, míg mást nem mond. 


Egy idő múltán feltűntek Pribék Lukács martalócai, gyanakodva 
szimatoltak, de aztán megnyugodva tértek vissza. A szekér 
leeresztett fara mellett két ember kuporgott, az izmaelita ott 
vesztegelt előttük, csípőre vágott kézzel s nézte, mit művelnek. 


Így találta őket Pribék Lukács, mikor odaérkezett púposra rakott 
szekereivel, melyeket épségben megőrzött idáig. Felcsillant a szeme, 
hiszen maga is csak azt látta, mit az előőrse hírül hozott: tömérdek 
áru, maréknyi kíséret, az is nagyjából fegyvertelen. 


- Van kereke kegyelmednek elegendő? - fordult feléje az 
izmaelita. 


- Ha híja volna, adnék - válaszolt Pribék Lukács udvariasan. 
- Kegyelmednek talán több van a kelleténél? 


-— A saroglyában több - válaszolt a martalóc hadnagy mosolyogva 
—, a fejemben, amennyi szükséges. 


Az izmaelita szeme a lovasról lecsúszott a lóra s kedvtelve 
elidőzött rajta, hibátlan tartású, karcsú lábú, izmos pejmén volt. 
Már-már ócsárolni kezdte, hadd lobbanjon haragra a gazdája, de a 
hadnagy megelőzte a szóval: 


— Mivel kereskedik kegyelmed? 


- Posztóval -— válaszolt az izmaelita s a nyergére ütött, melyet 
török szokás szerint sárga csemelet borított, bolyhos puha teveszőr- 
szövet. 


— Hol ad túl rajta? -— folytatta a faggatást Pribék Lukács. 
— A szegedi vásáron. 

- Én is oda tartok. 

Az izmaelita tovább szemlélte a lovat. 


- Ha csak ketten mennénk - szólalt meg -, kegyelmed a 
csődörön, én a kancámon, alighanem félnapig rostokolhatnék a 
városkapunál, míg kegyelmed megérkezik. 


Pribék Lukács összerezzent. 

-— Ezen a kancán? - kérdezte megbántottan. 

Válaszképpen az izmaelita gyöngéden megveregette lova nyakát. 
— Ezen? - ismételte meg a kérdést a hadnagy. 

— Úgy fut, mint a gondolat -— válaszolt az izmaelita. 


- Kegyelmed a lóhoz annyit sem konyít, mint a gyertyamártó az 
ágyúöntéshez - heveskedett Pribék Lukács -, hiszen csak rá kell 


nézni erre a kancára, a vak is láthatja, hogy sebesiramú, de nem 
kitartó. De még sebességben sem veheti föl a versenyt az én 
csődörömmel. 


— Pókos a szegény pára - biggyesztette el ajkát az izmaelita. 


- A csődöröm pókos? Hiszen olyan szép a lába, mintha 
márványból faragták volna. 


- Meg olyan nehéz. Ha csak pókos volna, szóvá se tenném. De 
zsíros a vére. Már pedig a zsírosvérű lovat megüti a szél, ha 
erőlködik. 

Pribék Lukács fojtott hangon csak ennyit mondott: 

- Tegyünk próbát! 

— Kár volna ezt a derék öreg lovat halálba hajszolni. 

A martalócok hadnagya a hajához kapott: 

— Öreg? — visszhangozta elkékült arccal. 

- Nem szándékoztam megbántani kegyelmedet -, mondta az 
izmaelita engesztelőn -, felejtse el meggondolatlan szavaimat, s 
folytassuk utunkat barátságban, hiszen egyazon helyre törekedünk. 

- Kegyelmed nem engem bántott meg, hanem a lovamat - 
válaszolta a hadnagy komoran -, ezt pedig csak azzal teheti jóvá, ha 
kiáll vele. 

- Legyen, ahogy kegyelmed akarja -— sóhajtott az izmaelita 
beletörődőn -, de jutalom nélkül semmit sem ér a vetélkedés. A 
vesztes lássa vendégül a kegyelmed népét meg az én népemet az első 
csárdában. 

Pribék Lukács a kezét nyújtotta. Messzi előttük magányos hársfa 
magaslott. Abban egyeztek meg, hogy a győztes az, aki megkerüli a 
hársfát, aztán elsősnek ér vissza ide, ahonnan indultak. Azzal 
belenyomták a sarkantyút hátasuk oldalába s elvágtattak. 

A martalócok és a kocsisok kiállottak a mezőre s nézték az egyre 


távolodd lovasokat. Az izmaelita almásszürke kancája fürgén 
megugrott s hosszan elnyúlva, szinte repült a levegőben, mintha 
szárnya volna, karcsú lába alig érintette a földet. A távolság lépésről 
lépésre növekedett közte és a zömök pej között, a kavargó por 
nemsokára elnyelte a vetélkedőket. A fehér országutat barnás tajték 
verte ki, egyre messzibb a kíváncsi szemlélőktől, egyre közelebb a 
hárshoz, mely ferde törzsén büszkén emelte koronáját a magasba. 
Először az egyik, aztán a másik lovas bontakozott ki a porfelhőből s 
amint a hársat megkerülték, apró gömbök keltek nyomukban, 
szétterültek, elfoszlottak s nemsokára ismét látszott a két lovas, azaz 
inkább két fekete pont, melyről úgy gomolyodott le a por, mint füst 
az üszkös fáról. 


A martalócok s a kocsisok hallgatagon figyelték s találgatták, 
melyik a kalmár, melyik a hadnagy. A csendet fojtott dobbanások 
szaggatták meg, s mintha ez a szinte kongó zaj keltené életre a 
formákat s a színeket, a dobbanások erősödtével egyre világosabban 
rajzolódtak ki a porfüggöny hátterében a lovak, rajtuk a görnyeteg 
lovasok. Még egy pillanat s a martalócok harsány rivallgása 
közepette elvágtatott a szekerek előtt Pribék Lukács. Vidáman 
pattogtatta korbácsát, ezzel válaszolt az üdvözlésekre, izzadt 
ábrázattal, öntelten, diadalmasan. 


Kényelmes ügetésben széles félkört írt le, majd eleibe sietett az 
izmaelitának. Amaz olyanformán vonogatta vállát, mint aki most 
sem érti, mi történt. Pribék Lukács kötekedni is elfelejtett, annyira 
megittasult győzelmében. 


— Ideje volna tábort ütni - szólalt meg az izmaelita kurtán s azzal 
már indult rendelkezni. A két ember ott guggolt még mindig a kerék 
mellett, melyet nemrég levettek. Intett nekik, hogy tegyék vissza a 
helyére. 


A szekerek bedöcögtek a tisztásra. Az állatokat kifogták, 
kikötötték, az emberek elterültek, ettek, ittak, aztán elcsendesült a 


tábor s nyugodott békességben virradatig. 


Mire elérkeztek a révcsárdához a Maros partján, Pribék Lukács és 
az izmaelita úgy megbarátkozott, hogy naphosszat egymás mellett 
lovagoltak s közösen költötték el ebédjüket, vacsorájukat. De 
mindkettő álnok terveket melengetett kebelében. Pribék Lukács arra 
várt, hogy a kalmár túladjon a portékáján s akkor akarta leszúrni, ha 
erszényét degeszre tömték az arany forintok. Az izmaelita ugyancsak 
ébren várta az alkalmat, hogy a maga szándékát valóra váltsa. A 
fogadás úgy szólt, hogy a vesztes vendégül látja a püspök népét meg 
a magáét. Ez volt a kedvező alkalom. 

Úgy látszott, a lakoma reménye megháborította az izmaelita 
kocsisait. Hiába mutatta gazdájuk, hogy hol álljanak meg 
szekereikkel, esztelenül belehajtottak a püspök szekerei közé. 
Iszonyú kavarodás támadt, az izmaelita káromkodva szidta ügyetlen 
kocsisait, hogy a szekereket összekeverték s most már maga az 
atyaúristen sem bírná kiválogatni, melyik kié, holott egyetlen 
szekérnek a rakománya fölér a püspök valamennyi portékájával. 
Kendet azonban sehogy sem sikerült teremtenie ordítozásával, 
inkább a zűrzavart fokozta. 


- Minek nyugtalankodik kegyelmed? - csitítgatta Pribék Lukács — 
megismerheti a szekereit; ha másról nem a lovakról. 

— A lovakat kifogják, az ökröket kifogják — háborgott az izmaelita. 

— A kegyelmed portékáját más színű ponyva fedi, mint az enyémet 
- terelgette vissza elszálló eszéhez a derék kalmárt a hadnagy -, 
oltsa el a mérgét egy jó kupa borral, hadd sisteregjen rajta, mint víz 
a parázson. Méregnek, bánatnak bor az orvossága. 


Köpött még egyet az izmaelita, aztán megfordult a sarkán. A 
fogadós megrakatta asztalokkal, székekkel, hordókkal az udvart. 
Készült a falnivaló is, de hogy micsoda, nem lehetett látni, úgy 
körülsereglették az éhes martalócok. 


Táncosléptű, feszeshúsú fehérszemély hozta a bort asztalukhoz. 


Pribék Lukács szeme tüstént rátapadt, csúszkált rajta, a nyelve pedig 
kilottyant a szájából pirosan, s berzenkedett a levegőben, akár a 
haragvó kígyó. 

- Honnan nő a lábad, galambom? - kérdezte kakaskodva. 


A szép leány nem válaszolt, hanem elcsodálkozva bámészkodott a 
hadnagyra, mintha soha hozzá fogható martalóc nem került volna a 
szeme elé. 


— Mit nézel, tubicám? 
- Én, nagy jó uramat, mivelhogy nem láttam még embert, aki 


olyan takarosan csóválná a nyelvét, mint nagy jó uram. Irigylem a 
tudományát. 


Pribék Lukács képén szétoszlott az elégedett mosoly, az 
izmaelitából kitört a kacagás. 


— Hogy én... hogy én... — kezdte a martalóc hadnagy, de nem bírta 
befejezni. 


— Nincs az a törleszkedő kutya, akit nagy jó uram felül ne múlna a 
nyelvével - folytatta a lány tisztelettudón, megpörgette a levegőben 
hegyes kis nyelvét, mintha a mestert akarná utánozni, s ment dolga 
után. 


Pribék Lukács két kézre fogta a boros fazekat, s le sem tette, míg 
utolsó csöppig magába nem döntötte tartalmát. Egy darabig arrafele 
merengett, amerre eltűnt a csúfondáros lány, meg-megrázta sűrű 
csigákba göndörödő haját. Aztán fogadkozni kezdett, hogy kifog a 
lányon, még aznap éjszaka megtöri. 

Lecsöndesült a tábor, a kocsisok kifogták s ellátták a lovakat, az 
ökröket, egy csomóba gyűltek s várakoztok türelmesen a hulldogáló 
alkonyatban, hogy eszükbe jussanak lakmározó gazdáiknak. 
Javában szólt a muzsika. Táncoltak a martalócok  össze- 
összefogódzkodva, szétválva, rúgták a port s széles tenyerükkel 
csizmájuk szárát csapkodták. Időnkint a kocsmáros, teli hordót 


gurított az üres helyébe, egy öreg koldus ilyenkor hasra feküdve 
szürcsölte a földről a tócsába gyűlt bort. 


Fakadoztak már a csillagok is, mikor a kalmár egyik öreg kocsisa 
az asztalhoz settenkedett. Nem szólt, csak állott s nézett 
szemrehányón gazdájára, azonközben zsíros kalapját gyűrögette 
ujjai között, roppant gyámoltalanul. Ott strázsált, míg az izmaelita 
észre nem vette, nehezen szánta magát szóra, de végtére mégis 
megmondta, hogy éhesek-szomjasok a kocsisok is. 


- Micsoda vendéglátó gazda kégyelmed! -— kiáltott föl Pribék 
Lukács - a fele népről megfeledkezett. Szóljon kegyelmed, hogy 
jöjjenek ahányan vannak. 


- Nem jól lesz az úgy - válaszolt az izmaelita -—, ember kell az állat 
mellé. Jöjjenek előbb a kegyelmed kocsisai. 


- Kegyelmed a gazda, a kegyelmed népéé az elsőbbség — mondta 
Pribék Lukács. 


- Kegyelmed a vendég, a kegyelmed népéé az elsőbbség! — vágta 
rá a kalmár. 


Ezen elvitáztak egy darabig, aztán az öreg kocsis elbaktatott a 
táborba, kevés idő múltán pedig megjöttek a püspök kocsisai, s 
mártogatták lelógó bajszukat felváltva borba és zsírba. 

Pribék Lukács elindult felkutatni a csúfondáros lányt, de nem lelte 
sehol, borba fojtotta a bánatát, aztán táncba. Az izmaelita a helyén 
maradt s a tábor felé kémlelt. 


Éjfél felé megint feltűnt az öreg kocsis, alázatosan és 
ügyefogyottan. De bátorságra kapott menten, mikor látta, hogy 
négyszemközt válthat szót a gazdájával. Amaz sűrűn, elégedetten 
bólogatott, mialatt hallgatta s a szeme ragyogott, nem gyöngébb 
fénnyel, mint a csillagok odafönt az égi térségeken. 


- Derék jutalmat kaptok - mondta s bő vacsorát küldetett 
embereinek. 


Megfogyatkoztak a csillagok s egyre halványabb lett az a néhány 
is, mely még kitartott az égen. Nagy, fehér foltokként nyugodtak az 
ökrök a földön, a lovak legelésztek. Nagy ihajjahózás hallatszott a 
tábor felől, az örökül otthagyott martalócok táncoltak, birkóztak, 
kopját hánytak. Egyikük egy lányt kergetett, aki sebesen rohant a 
harmatos fűben, kibomlott haja uszályként lobogott utána. 

Pribék Lukács arccal az asztalra borulva horkolt, egyik keze feje 
mellett, a másik belelógott a teli fazék borba. Abbahagyta a 
horkolást, renyhén fölemelkedett. 


- Reggel van — mondta s visszaesett az asztalra. 


Az izmaelita csendesen fölkelt, a táborba ment s szólt az 
embereinek, hogy fogjanak be. A kiáltozásra, zörgésre, lódobogásra 
tápászkodni kezdtek a püspök kocsisai is, indultak az ökrök után. 
Némelyik morgolódott, hogy a szekere nem ott állt, ahol este. 


- A fejed csúszott félre, nem a szekered - torkolta le a kalmár 
öreg kocsisa. 


Pribék Lukács pedig horkolt rendületlenül s gyanútlanul. Ha 
olykor felriadt, a csúfondáros lányra gondolt, meg arra, hogy a vásár 
után milyen úri élete lesz a buta kalmár jóvoltából. Otthagyja a 
püspök szolgálatát s elmegy Lengyelországba vagy Havaselvére. 


Az izmaelita nem riasztotta fel, míg útrakészen nem állott 
valamennyi szekér. Elöl a püspök karavánja, mögötte az övé. 


- Eszméljen kegyelmed - lökte meg az oldalát. 


Mikor a hadnagy fölemelte gyűrött képét, törköllyel kínálta a 
kulacsából, hogy a lélek sebesebben térjen vissza hozzá. 


Lassúdan folydogál itt a Maros, habozva önti a Tisza sárgás vizébe 
a maga tisztább vizét. A zöldellő parti nádasokból olykor vadrucák, 
szárcsák, gémek röppentek föl. A komp hármasával szállította át a 
szekereket, az irdatlan alkotmány megfontoltan indult, 
csákányokkal noszogatták a ladikosok, aztán elkapta az ár, sodorta 
lefele, már alig látszott, mikor sekély vízbe ért a túlsó parton. Evezők 
helyett az emberek megint a csáklyához nyúltak, hogy oda 
kormányozzák, ahol száraz a föld, kapaszkodhat a ló, nem süllyed 
iszapba, a kerék. 


Déltájban került sor a püspök utolsó két szekerére, amely mellé 
Pribék Lukács is beszállott. Az izmaelita megvárta, míg a komp 


kiúszott a Maros közepébe, akkor megparancsolta kocsisainak, hogy 
forduljanak vissza. Maga pedig a parthoa lovagolt, s ahogy a 
hangjától tellett, kiáltott: 


- Lukács! Lukács! Pribék Lukács! A csillagszemű juhász tisztelteti 
a gazdádat! 

A csigásfürtű martalóc hadnagy összenézett embereivel, akik vele 
együtt szorongtak a kompon, mely siklott lefele a Maros zöldes 
vizében. Aztán vállat vont. 


- Sok a bolond ember a világon - mondta. A martalócok 
helyeslőleg bólogattak, így tapasztalták ők is. Félig az izmaelitára, 
félig magára értette ezt a hadnagy. Úgy gondolta ugyanis, hogy ami 
történt, azért történt ekként, mert részegségében kikottyantotta, 
milyen sorsot szánt a kereskedőnek. Forgandó a hadiszerencse, 
nincs olyan martalóc, aki ezt he tudná. Kövér préda lett volna a 
kalmár, de majd akad helyette más, ha megugrott, hiszen vásárra 
igyekeznek. 


Odaát a túlsó parton számba vette a szekereket, nem volt híja a 
huszonháromnak. Estére bekocogtak Szegedre s a vásártéren 
ütöttek tábort, melyet sátrak, bódék, szekerek leptek el, a szederfák 
körül emberek aludtak, fejük alatt tarisznya, zsák, átalvető. 
Marhabőgés, horkolás, énekszó, bégetés, nyerítés, pörlekedés zaja 
keveredett össze s mindezek fölött szabályos időközökben elnyújtott 
kiáltás szállott át. Az éjjeiiőr tudósította a jámbor lelkeket, hogy az 
éjnek melyik órája következett el. 


Nem is pitymallott, a vásár kezdetét jelző zászlót sem tűzték még 
ki, máris iszonyú lárma űzte el az éjszaka maradék csöndjét. Gulyát 
hajtottak valahonnan, a rideg ökrök bőgtek, mintha hasadozna a 
föld alattuk, pattogtak a karikás ostorok. Mindegyre újabb és újabb 
hangok csatlakoztak a pokoli zsivajhoz, itt egy egész ménes, ott egy 
nyáj, amott ismét egy gulya, száz meg száz ember üvöltött, ezer meg 
ezer nyugtalan barom bőgött, nyerített, bömbölt, mintha a halálos 
ítélete ellen lázadozna. A szilaj ökrök összeösszecsaptak, egy zömök 


bika megugrott, s szétrúgott egy kalmársátrat, míg lenyűgözték. 


Kelendő volt a püspök portékája mindenkor. S amint híre futott, 
hogy huszonhárom púposra rakott szekér holmit küldött a vásárra, 
sorra jöttek a kalmárok Pribék Lukácshoz. De alkura nem került sor, 
mert ahány kalmár, mind mást akart s odább állott. Pribék Lukács 
már-már csüggedni kezdett, ekkor azonban egy papos képű, igen 
komoly ember szólította meg. Ájtatosan beszélt, megfontoltan 
ejtette a szavakat s közönkint szipákolt, mintha már nem bírna 
megindultságával, holott a szeme hidegen csillogott. 


-— Ezüst holmid van-e? - kérdezte. 
- Van egy saroglyára való -— válaszolt a hadnagy. 


- Ha az ezüstöd tetszik - mondta a kalmár -, a többit is 
megveszem. Mutasd! 


Pribék Lukács elhúzta a száját csúnyán, mivel azt tudta ugyan, 
hogy mit bíztak rá, de nem jegyezte meg, melyik szekérnek mi a 
rakománya. 


- Ebben lesz az, nagy jó uram - szólalt meg az egyik kocsis. Azzal 
már hántolták le a ponyvát, közös igyekezettel. Zsákok feküdtek 
alatta szép rendben, egyik szájjal erre, a másik amarra. 


-— Ez iiszt — mondta a kalmár ájtatosan. Ő tapintotta meg elsőnek 
a zsákot. 


— Azt nem hoztunk - vitázott Pribék Lukács, lerántotta a zsákot, 
kioldotta a száját, belenyúlt s leesett állal bámult a markába. 

- Tőzeg -— motyogta s egy pillanatig úgy érezte, hogy meghűl 
benne a vér. Odaugrott a zsákokhoz, egymásután oldotta meg a 
kötelet a szájukon, tőzeg perdült ki valamennyiből. 


A komolyképű kalmár eleinte ámuldozott, de mikor látta, hogy a 
többi szekér rakománya sem egyéb égnek emelt szemmel kacagni 
kezdett károgásformáru A furcsa hangra egyre több kíváncsi gyűlt 
oda, a kacagás mind vastagabbra áradt s mire kiderült, hogy az 


utolsó szekér sem rejt tőzegnél egyebet, már egy templomra való 
ember mulatott a kárvallott püspökön, felsült hadnagyán, mulatott a 
csínyen. 


- A csillagszemű juhász tette — szólalt meg egy paraszt a 
sokadalomban. 


— Isten áldja meg százszor érette! 


- A Csillagszemű! — csapott a homlokára Pribék Lukács, végre 
megértette, hogy az az istentaszította izmaelita más nem lehetett, 
hanem maga az ördöngös juhász. Elkótyavetyélte sebtében a 
szekereket, az ökröket, összegyűjtötte martalócait, rajtaütött 
merészen egy gulyán, mely széltől állt a vásártéren, fegyvercsörgés, 
átkozódás közepette elhajtotta. A harmadik városban túladott rajta, 
s többé emberfia nem hallott róla Magyarországon. 


Ezalatt az izmaelita huszonhárom szekere egyre távolodott a 
Marostól, s folytatta az útját vidáman, mint egy lakodalmas menet. 
A tökkobakok - borral, pálinkával — kézről kézre jártak; áldomást 
ittak a püspökön aratott győzelemre s a gazdag zsákmányra, melyet 
dagadó szüggyel vontak a lovak a ropogó eresztékű nagy 
társzekereken. 


Puhafüvű tisztáson állapodtak meg, hol már vártak rájuk a 
parasztok, kiket a Csillagszemű hívott oda, A juhász levetette fényes 
izmaelita köntösét, magyar gályát, magyar inget húzott, haját 
varkocsba fonta s felkötötte a füle mellé. Aztán szétosztotta a prédát 
igazságosan, mert sok szűkölködő falvat akart megsegíteni. 
Magának az ezüst holmit tartotta meg, ami kicsi helyen elfér, avar 
közé rakta, hogy ne csörömpöljön árulón az átalvetőben. 


A parasztok elhajtottak a részükkel. A tisztáson azok maradtak, 
akik végbevitték a nevezetes vállalkozást, félkörben üldögéltek a 
selyem füvön, közbül a juhász. 


— Most mihez fogunk? - törte meg a csöndet az öreg kocsis. 


- Elbúcsúzunk - válaszolt a Csillagszemű -, s ki-ki megy a maga 
dolga után. 


S amint ezt mondta, már föl is állott, sorra megölelte segítő 
társait, akikkel együtt annyi veszedelemmel szállott szembe, s annyi 
fényes diadalt aratott. Megölelte őket erősen s a szeme minden 
ölelés után  fátyolosabban csillogott; ahogy a nedvesség 
meggyülemlett benne, úgy zsugorodott a fénye.  Melléből 
minduntalan kitört egy-egy sóhajtás, hiszen a világ töméntelen 
szomorúsága között talán legfájóbb az, mikor fegyvertársak 
búcsúznak egymástól. Sajog a szív az örömben, sajog a 
veszedelemben, mert ami történik, mind a  magányosságra 
emlékezteti az egyedül maradottat s a magányosság azokra, akik 
most nincsenek mellette, hogy együtt örüljenek vele, s együtt harcol 
lanak. 


- Rossz juhász vagy te -— mondta az öreg kocsis -, hogy így 
bitangjára hagyod a nyájat. 

- Minden nyájról nekem kell számot adnom, amely körül farkas 
ólálkodik - válaszolt a  Csillagszemű. - Hallottam, hogy 
Csongrádban egy Ravaszdy nevezetű földesúr garázdálkodik. 
Odamegyek, megtanítom becsületre. 


— Minket meg hadd emésszen el a püspök bosszúja. 


— Sose féljetek a püspöktől. A maradék ereje azon a huszonhárom 
szekéren volt, mit a tőzeg fejében ellettünk tőle. Annak az árából 
akarta megfizetni a zsoldot a fegyvereseinek. Meglátjátok, úgy 
megpajtásul, hogy a kezes marha sem szelídebb. 


- Megértettem, amit mondtál — szólalt meg az öreg kocsis -—, de 
én mindenkor azt tapasztaltam, hogy vagy szalonna vagy disznó. 
Ameddig a disznó négy lábon van, a kamra üres. 


A juhász azonban nem engedett a magáéból s addig búcsúzott, 
míg amazok útra keltek. Követte őket a tekintetével. 


Nézett-nézelődött, míg ráeszmélt, hogy maga maradt a tisztáson, 
a komor tölgyek között. Leereszkedett a földre, szakasztott egy szál 
margarétát, s tépdesni kezdte a szirmait, mintha a szeretője 
hajlandóságát kutatná. Nyílott ott vadszekfű is, szarkaláb, kék 
harangvirág, rozsdás virágú vadrezeda, bársonyos szirmú tátikák 
meresztették rá emberforma arcuk. Réti sás kóválygott a magasban, 
lusta körökben. Poszméh, darázs lakmározott a virágokon, berregett 
a keményszárnyú dongó, döngicséltek, zümmögtek a legyek, a 
hangyák némán, kitartón rótták útjukat, mely ott kanyargott a 
Csillagszemű orra előtt. A virágok és a füvek fölött, a rezgőfű 
fürtformájú, érett kalászai remegtek érzékenyen. 


A Csillagszemű a margaréta utolsó szirmához ért — szeret -— 
gondolta s messzire dobta magától a megcsonkított virágot. Maga 
pedig elkomorult a szóra. Ahogy a víz sem tehet mást, mint hogy 
mélybe fut a magasból, úgy röpült most minden gondolata Anyicska 
felé, vissza a boldogságtól sugaras múltba... 


Egyszerre megrezzent, valami hideg csiklandozta meg a füle táját, 
visszahullott a jelenbe. Orbán állott előtte, soványan, csapzottan, 
borzas fejét oldalt fordította, tekintete csupa szemrehányás volt. 


- El sem számlálhatom - mondta -, hányszor hagytál cserben 
szívtelenül. Minduntalan elcsatangolsz, mintha én a világon sem 
volnék. Nem jut eszedbe, hogy elég egy nátha, amitől az orrom 
bedugul s örökre elszakadunk egymástól, mert nem tudom a 
nyomod felkutatni? Szép barátság az, mely egy kutya orrán nyugszik 
s nem a kölcsönös hűségen! 


Szíven találta minden szó a juhászt, nem is mert pulija szemébe 
nézni. Fogadkozott, hogy másként lesz ezután, Orbán azonban 
hitetlenkedve csóválta rojtos farkát: 

- Nem hiszek az ígéretednek, megingott az én bizodalmam az 
emberi érzésben. Több próbát nem teszek veled. Ha megint elűz 
mellőlem állhatatlan természeted, a magam útjára térek. 


Megkeresem a fehér szukát, kit a kedvedért hagytam el, s élek a 
családommal békességben. 


Orbán kimérten beszélt, még a farkát sem csóválta meg szavai 
enyhítéseként. Komoran várt a válaszra. 

- Ne haragudj rám, édes kicsi kutyám - mondta a juhász s 
magához szorította a pulit -, akit egyszer én megszerettem, ahhoz 
holtomig hű maradok. Téged pedig, Orbán, befogadtalak a 
szívembe. Nem más szólított el tőled, mint a hivatásom. Hatalmas 
fára támadtam fejszémmel, ládd-e, inog már s nemsokára 
összeroskad tehetetlenül. Márton gazda pedig úgy elámul, mikor 
meghallja, mit vitt végbe a csillagszemű juhász, hogy ámulatában 
minden meséjét elfelejti. 


Orbán mindezekre kurta, éles vakkantással válaszolt. 


A juhász fölkerekedett, hogy megpihenjen egy közeli 
pákásztanyán, s onnan induljon el megújult erővel, hogy máshol 
irtsa a dudvát a világ szép kertiéből. 


Csongrádnak tartott, ahogy elhatározta volt. Előbb azonban 
ellátogatott a csemcsegő orgazdához, kivel szabadlegény korában 
ismerkedett meg s eladta az ezüstöt. Az aranyforintokat gondosan 
elrejtette, a helyet megjelölte, hogy ráakadhasson. Áthaladt egy 
nádas-rengetegen, át egy erdőn, két napig taposta egy lakatlan 
pusztaság aszott füvét, míg végre egy faluba ért. 


Virgoncan ropogó dobpergés fogadta. Szétvetett lábbal állott a 
kisbíró a templom előtt s püfölte buzgón a nyakába akasztott dobot, 
mely az ágyékáig lógott, s remegett az ütések súlya alatt. A parasztok 
lassan gyülekeztek. Minek siettek volna? — a rosszat ráér az ember 
megtudni. Elkeveredett a csődületben a Csillagszemű is, leste 
türelemmel, mikor fárad bele a dobolásba a kisbíró. 


- Közhírré tétetik! — kiáltott amaz magas, hamisan csengő 
hangon, mintha valahol elvesztette volna a férfiasságát. 


A parasztok már az első mondatokra összenéztek, tekintetükben 
ámuldozás csillant. A kisbíró nem egyebet tett közhírré, minthogy 
Ambrus püspök kegyes jóindulatában szabad költözködést biztosít 
minden jobbágynak. Ki hová vágyakozik, oda mehet s magával 
viheti családját, jószágát. Űtra kelhet mindenki haladéktalanul, ha 
ebbeli szándékát az ispánnál bejelentette. 


- Lám - gondolta a Csillagszemű tovább mentében -, nem 
végeztem haszontalan munkát. Végtére magába szállott a gonosz 
püspök. Egyik-másik emberből bizony bottal kell előcsalogatni a jó 
természetét, úgy megbújik a szíve zugában. Holott mennyivel szebb 
volna a földi élet, ha ki-ki gonddal ápolgatná jószágát, hogy 
virágozzék, gyümölcsözzék, terebélyesedjék mindenki javára! 

Vidáman lépegetett, s a fütty csak olvankor halt elaz ajkán, ha 
valaki szembe jött vele. öreg volt vagy fiatal, asszony vagy ember, 
rámosolygott, mindnek adott egy-egy csöppet. Nincs szebb dolog az 
örömnél, kiváltképpen, ha szenvedésbe komorult arcokat világít 
meg. 

A második faluban nem időzött. Sürgés forgás, derűs készülődés 
mutatta, hogy ide is elérkezett a megváltó üzenet. Ezt latolgatták a 
parasztok s ki a templomba, ki a kocsmába tért be bátorságért, 
sugallatért ahogy a lelke megkívánta. 


A harmadik faluban már az ispán háza előtt szorongott a nép. 
Parasztdeák ült egy asztalnál, lúdtollát kalamárisba mártogatta, s 
egy nagy árkus papirosra rótta szépen egymás alá a neveket. Nőtt a 
lajstrom szemlátomást. 


Táncoltak a következő faluban, víg citeraszóra. Estére hajlott az 
idő, marasztalták, mit tehetett egyebet, a csillagszemű juhász 
táncolt, énekelt s minduntalan elpirult, mivelhogy nem válthatott 
szót se asszonynyal, se emberrel, hogy ne hallotta volna a csínyjeit 
dicsérni. Egy indulatos kovács kis híján pöröllyel támadt rá, mikor 
látta, hogy csak a vállát vonogatja ahelyett, hogy illendő hálával 


emlékezne meg a nép jótevőjéről. Este volt már, a rétre menekült a 
kovács elől, s a csillagok szelid fénye alatt vette ölébe az álom, öröm 
az ajkán, harmat az arcán, úgy ébredt föl másnap. 


Kegyetlen csalódás várta a következő faluban. Lábon volt minden 
élő ember, az ispán éppen széket tartott a piactéren s a 
szerencsétlenek, akiknek már kimérték az igazságot, keservesen 
jajgattak. Az asztalnál parasztdeák ült, előtte a lajtstrom, abból 
szólongatta az embereket. 


— Makkos Sebestyén - kiáltotta éppen. 


A hívásra kilépett a tömegből egy magas, hajlotthátú, piros arcú 
paraszt. Az ispán rá sem nézett, hanem gyorsan megkérdezte, el 
akar-e költözni. 


— El — válaszolta amaz kurtán. 


-— Mehetsz, fiam, hogyne mehetnél -— mondta az ispán -, a mi 
szentéletű püspökünk nem tart vissza téged, ha máshol akarsz 
boldogulni. Megfizetted a dézsmát, meg a kilencedet. Mehetsz, fiam, 
hogyne mehetnél. Akár még ma felkerekedhetsz pereputtyostul, 
jószágostul. Csak éppen előbb fizess nekem hat arany forintot azért 
a két nyúlért, amit a szántódon fogtál tőrrel. A törvény tiltja, hogy a 
jobbágy elfogja a földesúr vadjait. Mehetsz, fiam, hogyne mehetnél. 

Elámult a juhász ennyi tömérdek álnokságon, úgy elámult, hogy 
nem is tudta, higgyen-e a fülének, higgyen-e a szemének. Ottmaradt 
hát, hogy megbizonyosodjék az igazság felől s hallotta, amint az 
ispán sorra rója a bírságokat: 


— Csöki neki tíz forint! 
— Csöki neki nyolc forint! 


Nem magyarázott már, hanem mihelyt egy paraszt eléje lépett, 
rávágta az ítéletet, a deák pedig bejegyezte a lajstromra. Ha 
valamelyik paraszt tagadta, hogy fácánt fogott, őzet vagy 
császármadarat, csak biccentett. Erre előlépett két tanú, mindig 


4 b 


ugyanaz a kettő s megerősítette hangos szóval, hogy Nagy Dénes 
vagy Kovács Menyhért elkövette a neki tulajdonított bűnt. Mielőtt a 
Csillagszemű szomorún odább állott volna, hogy megtapasztalja, 
másutt is ekként sanyargatják-e a népet, még látta, hogy Makkos 
Sebestyén s még négy paraszt leszurkolja keservesen a bírságot. A 
deák tollal áthúzta a neveket a lajstromban. 


Egy faluval távolabb az emberi galádságnak újabb tanúsága 
fogadta. Immár látta, hogy terve fonákjára fordult s a csapás, amivel 
a püspökre sújtott, nem őt, hanem a szegény jobbágyokat teríti 
földre. Ahány paraszt lajstromba vétette magát, — mind 
megbírságolták cudarul. Volt, aki lerótta a bírságot, sokan azonban 
nem fizettek, vagy pénz híján vagy dacból. Most ezeket kerítették 
sorra. 


Fegyveres kíséretével az uradalmi adószedő házról házra járt, 
hogy a tartozást behajtsa. Ahol pénzt kapott, nem időzött, másutt 
lóban, tehénben, disznóban, gabonában, posztóban, gyapjúban, 
borban, pálinkában vette meg a bírságot, néhol kétszeresen. De ha 
négyszeresen vette meg, akkor is ravaszul ügyelt rá, hogy valamicske 
adósság maradjon magnak, ne legyen a jobbágynak joga más 
földesúrhoz költözni. Kiürült csűrök, istállók, műhelyek jelezték 
útját, elkomorult arcok. 

- Hej, Orbán, Orbán - sóhajtott a juhász -, nehéz a világ sorát jó 
kerékvágásba igazítani. Csillagszemmel is tévedhet a halandó 
ember. 

— Több ez tévedésnél — mondta Orbán -, hát nem látod, mekkora 
bajt zúdítottál a szegény népre? 

- Gyere, Orbán - intett a juhász hosszú tétovázás után. Alig 
maradtak el azonban mögöttük az utolsó putrik, meglassúdott a 
lépte. 

Bajosan szánta rá magát, hogy elhagyja a falut, tovább menni még 
kevésbé volt kedve. Kezdte átlátni a püspök gondolatát s tudta, 


akármerre veheti útját, egyebet nem tapasztalhat, mint amit itt 
látott. Lekuporodott a fűre, kibontotta tarisznyáját, de az ételhez 
nem nyúlt, hanem csak nézett maga elé s csatázott felbolydult 
lelkiismeretével. Amint egyszer felpillantott, valami igen furcsa tűnt 
a szemébe. 


Sűrű, haragosbarna, alacsonyan hullámzó porfelhő, mely renyhén 
gomolygott s csigalassúsággal .terjedt. A különös az volt ebben a 
porban, hogy nem az útról szállott föl, hanem a fák közül kúszott 
elő. 


El nem gondolhatta, mit rejteget e baljós tünemény. Honnan is 
sejthette volna, hogy a püspök ártó keze kavarta föl ezt a sűrű port? 
Csákányos embereket parancsolt a faluba, hogy földig romboljanak 
minden hajlékot könyörtelenül. A romok között ügyetlen kézzel 
kotorásztak a parasztok, hogy megmentsenek a holmijukból egy-egy 
fazekat, bográcsot, szolgafát, csobolyót, amit nem jutott idejük 
kihozni az udvarra. Ahol már elvonult a pusztulás, az otthontalan 
családok némán vesztegeltek az udvarban, izzadt arcukat vastagon 
megülte a szállongó por. Nem hallatszott se sírás, se jajgatás, csak a 
csákány ütésektől eldűlő falak tompa roskadása. 


A Csillagszeműnek eszébe jutott a sok falu, ahol együtt örült az 
örvendezőkkel s hitt ő is, akár a többi, az élet jobbra fordultában. És 
tiszta szívéből sajnálta, hogy az a haragos kovács nem sújtott le rá a 
pörölyével, megérdemelte volna, hiszen ő szabadította a szörnyű 
dúlást erre a falura, ő zúdította a bánatot az uradalom földjére. 
Tegnap még áldották s ő szégyenkezett miatta; ma viszont azt 
szégyelli, hogy senki nem átkozza, holott oly bőségesen rászolgált. 


A falu mellett a réten egy kicsi kondás vigyázott a csürhére. 
Elnyúlt hasmánt s könyökére emelkedve szemlélte, mint iparkodnak 
a püspök emberei, hogy estére senki se állhasson fedél alatt. 
Szeretett beszélni, elmondta faggatás nélkül, amit tudott. A 
Csillagszemű szíve egyre fájóbban összeszorult. 


- Egyetlen ember miatt szakadt ránk a gyalázat. Igaz, hogy nem 
közönséges ember volt, hanem kalmár. Azaz nem is kalmár, hanem 
maga a csillagszemű juhász, a püspök legbátrabb ellensége. Jött, 
megszállott itt egy éjszakára, tovább ment... 


— Itt szállott volna meg? - kérdezte a juhász, mert soha nem járt 
ebben a faluban. 


— Itt, itt — bólintott a kondás, aztán folytatta -, az a juhász 
annyiszor megbosszantotta a püspököt, hogy menten epét hány, ha 
csak a nevét említik előtte. Úgy beszélik, haragjába betegedett bele, 
akármibe fogott ugyanis, a juhász ott termett s rácsapott a kezére. 
Annak a juhásznak olyan példás természete van, hogy amit a 
püspökön megvesz, elosztja a szegények között. Magam is adósa 
vagyok két arany forinttal. 


— Találkoztál vele? — kíváncsiskodott a Csillagszemű. 


- Személyesén nem ismerem - mondta a kis kanász -, az 
aranyakat az egyik emberétől kaptam, azt mondta, hogy a juhásznak 
legyek értük hálás. Ha tudnám, hogy megszolgáltam, jobban 
örülnék. Szép forintok, olyanok, mint a megalvadt napfény! Nem 
állom meg, hogy elő ne vegyem őket, nézegetem, simogatom, 
gyönyörködöm bennük. Ha egyiket a másikhoz koccintom — mintha 
az angyalok pici csengőit hallanám. Aztán elásom megint őket egy 
időre mindig más helyre. Megint kibontom a rejteket, újat ások 
ismét... Birizgál a félelem, hogy rájuk akad valaki, birizgál akkor is, 
ha a földben nyugosznak, akkor is, ha a markomban tartom őket... 
Elásom újólag, aztán kibontom. Aztán... 


Úgy belejött, estig nem hagyta volna abba, ha a Csillagszemű rá 
nem szól: 

- Nem azért adta neked a juhász, hogy az eszed elveszítsed rajtuk. 

- Tudom én azt magamtól is! De mit tegyek, ha ilyen gyarló a 
természetem? Keszkenőt veszek majd rajta a szeretőmnek. Előbb 
azonban várok egy csöppet, merthogy az a lány majd egy fejjel 


magasabb nálam. Várok s szüntelenül azon iparkodom, hogy 
növekedjek valamelyest. Mondd csak, mi a módja annak, hogy a 
kanászember megnyúljék? 

Kíváncsian fordította a juhász felé kerek arcát. A választ meg sem 
várta, mintha előre tudná s folytatta, ahol abbahagyta: 


- Sokan azt beszélik, hogy a férfiember alacsonyabban is 
tökéletesebb a fehérnépnél. Úgy is van. De azért örömest odaadnám 
a két aranyforintomat, ha csak egy fél arasszal megtoldhatnám 
magam. Tudom, a Csillagszemű nem neheztelne meg miatta, holott 
szegénynek izmaelita gúnyát kellett húznia, hogy elravaszkodhassa a 
püspöktől mind a száz szekér portékáját. Ennek a falunak egy fél 
rakomány jutott a száz szekérből, abból pedig éppen két forint esett 
énrám. De hogy a szót szóba öltsem, a püspök megtudta, hogy a 
juhász itt hált s kiszabta a kemény büntetést. 


Estére a földre hasal a falu valamennyi háza. Mégsem sír, mégsem 
panaszkodik senki, láthattad, hisz onnan jöttél. Tudja mindenki, 
hogy a juhász nem hagyja ezt annyiba. Megfizet a vendéglátásért s 
megfizet a püspöknek is érdeme szerint. 


— Megfizet — ugrott föl a Csillagszemű könnybelábadó szemmel -, 
isten engem úgy segéljen, hogy megfizet érte! 

— Hé! - rikkantott a kicsi kanász a hirtelen nekifutamodó juhász 
után - csak nem valami atyafia vagy, hogy ilyen vitézül fogadkozol? 


- Atyafia nem vagyok! - válaszolt a Csillagszemű, s érezte a 
hátán, hogy amaz fürkészi erősen. 

— Ki tudja — tűnődött -, talán éppen az az izmaelita szállott meg 
itt, kinek az ujjatlan sáfrányszín dolmánya megtetszett neki. Le is 
húzta róla. - Itt azonban félbeszakadtak elmélkedései, mert 
sárganadrágos lovas katonák rúgtattak elő s körülfogták. 

— Ki vagy? -— kérdezte a vezetőjük. 


— Szegény vándorlegény. 


- No, ha vándorlegény vagy, akkor velünk jössz — mondta a lovas 
és a korbácsával mutatta, merre tartson. 

Addig igazgatta a sárganadrágos a helyes irányba, míg egy 
omladozó, mogorva épület elé nem kormányozta. Előcammogott 
bódéjából a skrofulás nyakú öreg börtönőr s mialatt a kulccsal 
bajmolódott, a Csillagszemű körülnézett, hogy búcsút vegyen a 
napfénytől s a szabadságtól. Két juharfa magaslott nem messzi, azok 
között egy parányi ember álldogált, nem más, hanem a kondás. 
Kacsintott egy ravaszat, neki már nem jutott ideje válaszolni, mert 
valaki úgy megtaszította hátulról, hogy kezét-lábát törte volna, ha a 
padlót nem fedi vastagon a szalma. 

Ahogy tömlöchöz illik, nemcsak szalma volt odabent, nemcsak 
foglyok, hanem sötétség is. Apró, négyszögletű, ráccsal védett 
ablakok lyuggatták meg a vastag falakat, azokon szüremkedett be a 
világosság gyéren, mert a rácsokat teleaggatták mindenféle 
holmival. Nem tömlöcnek szánták ezt az épületet, lovagterem volt 
valamikor. 


Pincemélyi hűvösség áradt a falakból, s a csöndet nem bolygatta 
semmi nesz. Holott mozdulni is alig lehetett, annyi ember 
zsúfolódott össze a téglalap alakú, hosszú teremben. Szabadon 
csupán a bejárat előtti részt hagyták, ahonnan elhúzódott a 
Csillagszemű is, habár senki sem biztatta erre. Hátát az egyik 
oszlopnak támasztotta s a két embert, akikkel szomszédságba került, 
mindjárt faggatni kezdte, miért tartják őket rabságban. 


Kovácslegény volt az egyik, mutatta a karja, melyet pettyesre 
égettek az üllőről rápattanó szikrák, vándorhegedűs a másik, 
lúdtalpú a sok csatangolástól. Alig kezdtek szóba, a Csillagszemű 
nyelt egyet, s olyan gyorsan kiverte a libabőr a hátát, hogy nagyon 
elszégyellte volna magát, ha látja, öt keresték ugyanis mindenfelé az 
uradalomban. Sőt, amint utána gondolt, rájött hamarosan, hogy 
nemcsak keresik, hanem megfogták, sőt bezárták. 

- A püspök úgy számít -— magyarázta a kovácslegény -, hogy ha 
minden gyanús embert tömlöcbe vettet, egyszer elcsípi a juhászt is. 

- Ez egyszer okosan számított — ismerte el a Csillagszemű -, de 
ha sikerül is, amit célba vett, sokra nem megy vele. Mert hiába fogja 
el a juhászt, ha nem tudja, hogy elfogta. Ha pedig nem tudja, annyi, 
mintha szabad volna. 


- Azaz, hogy nem éppen annyi — mondta a kovácslegény. 


- Majdnem annyi - vitatkozott a Csillagszemű, mert amilyen 
embernek én azt a juhászt ismerem, résre lel az a legparányibb 
lyukú hálón is. S ha kifeslett a tőrből, kétszer olyan erős lesz, mint 
annak előtte, megkétszereződik a haragja is. Nem szeretnék akkor a 

püspök bőrében lenni! 


Nem folytathatta, mert kivágódott a nagy tölgyfaajtó, egy ember 
zuhant be rajta hanyatt-homlok, meghempergett a szalmán, aztán 
feltápászkodott, kihúzta magát, s a mély templomi csöndben 
káromkodni kezdett cifrán. 


Makkos Sebestyén volt, az a piros arcú, hajlott hátú paraszt, aki 
inkább lerótta a hat kemény forintot, csakhogy szabadon 
elköltözhessék. Ezt emlegette most és sűrűn unszolta a szenteket, 
hogy bánjanak el a szószegő ispánnal, amiből mindenki megértette, 
milyen sérelem miatt háborog. Néhányan megpróbálták csitítgatni, 
de lassankint ezeket is elöntötte a méreg, hiszen maguk sem jártak 
különbül. Bírságot róttak rájuk, megfizették, útnak eredtek, de csak 
idáig jutottak, azt sem tudták a boldogtalanok, mi lett a sorsa 
családjuknak, jószáguknak. Sorra, rendre lecsillapultak. 


- Kedves barátom -— hangzott föl a csöndben egy életlen, rekedtes 
hang -, én az igaz tudomány emlőin nevelkedtem. 


- Szőcs Bernát uram! - szakadt ki a juhászból a meglepetés. 
Csakugyan ő volt, s épp egy rabtársának beszélt a tudomány 
emlőiről. — Nem ismer meg? Én vagyok az, ki útbaigazítottam a 
hegyestoronyi várba. 

A tudós férfiú odahajolt vaksin, hogy lássa, ki szól hozzá: 

- Hogyne ismernélek, gézengúz legénye - fakadt ki -, te loptad el 
a zöld kaftánomat meg a rókaprém kucsmámat. Rosszul tetted, 
kedves barátom. Megszokta a testem, vén vagyok már ahhoz, hogy 
más ruhába belemelegedjem. 


Megijedt a juhász. Örömében, hogy a sok idegen között ismerősre 
lel, megfeledkezett a kaftánról. Holott, ha Szőcs Bernát uram lármát 


csap s kifecsegi, amit tud, a püspök emberei a vesztőhelyre 
hurcolják. 


- Dehogy loptam el, nagy jó uram - mentegette magát -, 
megtisztogattam, elrejtettem s régen visszaadtam volna, ha nagy jó 
uramnak nem vész nyoma olyan hirtelen. Mihelyt innen 
kiszabadulok, menten előkeresem. Hiszen nem illő az ilyen gúnya a 
magamfajta nyomorult parasztnak. 


Ekkor megint nyílott az ajtó, s egy haragos ember kezdett 
ordítozni rájuk. Eleinte szidta őket, utóbb megenyhült s száz tallért, 
földet, szabadságot ígért annak, ki nyomára vezeti az ördög 
nemzette juhásznak. Beszédét még megtoldotta azzal, hogy 
tudomása szerint a juhász itt van a tömlöcben s ha rejtegetik 
ahelyett, hogy kiszolgáltatnák, valamennyiüket kínvallatásra veti. 
Szavai végeztével várakozott egy darabig, forgatta sanda szemét, 
aztán hirtelen sarkon fordult, s úgy bevágta maga után a súlyos 
tölgyfaajtót, hogy belerezdült az egész épület. 


- Nyűvesedj meg holdtöltére! — kívánta neki nagykomolyan egy 
öreg paraszt. 


Úgy látszott, sokan csak arra vártak, hogy ez az ember 
megjelenjék s eltűnjék, az ablakhoz tódultak, s kémlelni kezdtek 
kifelé a rácsokon keresztül. Odakünt valaki élesen fütyült, mintha 
jelt adna. Asszonyok, lányok jelentek meg az ablakok előtt, 
szólongatták, akit kerestek s mikor megtalálták, ételt-italt dugdostak 
át a lyukon, meg elmondták, amit férjüknek, szeretőjüknek, 
apjuknak tudnia kellett. Minden fogolynak, akit a közelben csíptek 
el, akadt látogatója, á többiek elhúzódtak az ablak mellől, s szótlanul 
bámultak maguk elé. Ismét fölhangzott a fütty s nyomban utána 
rekedt ugatás. Orbán hívogatta gazdáját a maga nyelvén. 

A Csillagszemű kinézett az egyik ablakon, s tekintete mindjárt a 
vidáman ugrándozó pulira esett. A kis kondást csak egy pillanattal 
később vette észre, A skrofulás őr a ház sarkánál ődöngött, s 


megadóztatta a látogatókat a maga javára. Dagadt már a tarisznyája 
potrohosan. A kis kondás feléje intett: 


-— Két aranyért még ma szabadon enged. 


Kacsintott egy kópésat, s a forintosokat megcsillogtatta a 
markában. 


—- Furcsán mér a természet — mondta a Csillagszemű -, alig látszol 
ki a földből, mégis hat emberre való jóságot ültetett beléd. Nem 
csoda, ha másnak alig jutott. 


Amaz restelkedve simogatta a földet meztelen talpávai. 


- El ne aludj éjjel — mondotta -, füttyel adok jelet. Ne szólj 
semmit, ne kérdezz semmit, mihelyt az ajtó nyílik, ugorj ki s arra 
tarts, ahonnan hoztak. Én útközben várok rád egy lóval. Aztán 
mehetsz, amerre kedved hajt. 


— Ennek a tervnek van egy csúnya hibája - vélte a Csillagszemű. 
—- Nem hinném - válaszolt a kis kanász önérzetesen. 


- Hasznos dolog kinyitni a tömlöc ajtaját. De oktalanság 
becsukni, ha odabent bár egyetlen ember maradt. 


A kis kondás gondolkodóba esett. 


- Csakugyan - bólintott rá aztán, erős meggyőződéssel. Többet 
egy szóval sem mondott, mint ki tévedhetetlenül tudja, mi a 
teendője. Valóban tudta. 


Mikor már eléggé megsűrűsödött az éjszaka, a kis kondás 
felzörgette a skrofulás őrt. Együtt mentek el az arany forintokért, 
melyeket a kondás egy magányos fűzfa tövében ásott el, mert 
valamiképpen el kellett csalnia az őrt a tömlöc közeléből, hiszen ha 
ott ver lármát, felriasztja a katonákat. Kiásta a fűzfa alól a pénzt, 
beleszámolta az őr tenyerébe, megvárta, míg belerakja erszényébe, 
akkor megkérdezte szelíden: 


— Ha ütnek, szoktál-e ordítani? 


- Minél erősebben ütnek, annál hangosabban. 
-— S ha nem ütnek, hanem csak megkötöznek, akkor is ordítasz? 
— Miért kérded? - fordult szembe a kondással az őr. 


- Ládd-e - mondta a kis kondás -, magunk vagyunk. 
Megölhetnélek. Nem teszem. Ígértem két aranyat, megkaptad. Nem 
veszem vissza. Ha nem ordítozol, mialatt megkötözlek, még csak 
fejbe sem verlek. Látod ezt a botot? — azért hoztam, hogy téged 
üsselek vele. De nem visz rá a lélek, alkudjunk meg inkább. 


- Mit kívánsz? - kérdezte az őr cérnavékony hangon, mert 
nagyon megijedt a bottól. 


- Csak a börtön kulcsát, ami ott zörög a derekadon. 
Meggondoltam ugyanis a dolgot, minden rabot szabadon akarok 
engedni. 

A skrofulás őr megadón lehajtotta a fejét: 

- Inkább üss - indítványozta -, az még mindig jobb, mint a 
kerékbetörés. 

- Gondoltam én erre is — mondta a kis kondás -, elszerezlek egy 
pákász tanyára, ahol nyugalomban élhetsz holtodig. 

Az őr még tétovázott s nem mondott se igent, se nemet. Ezalatt a 
kis kondás gondosan körültekerte vastag hárshéj kötéllel, s mikor 
már mozdulni se bírt, ügyesen egy kapcát gyömöszölt á szájába. 
Elfektette a füvön a tehetetlen embert, maga pedig, kulcs a kezében, 
nekiiramodott a tömlöcnek. 


Óvatosan tárta ki a nehéz kaput. 

Egy dombon érte őket utol a reggel. A távolban még látszott a 
rombadöntött falu. Elült a por fölötte, barnás foltok a zöldellő fák 
között, ennyi maradt a házakból. Az udvarokon magányosan 
álldogáltak a nyurga gémeskutak, ki tudja miért, azokat lábon 
hagyták. 

A kis kondás kinyitotta tarisznyáját, melyben ennivalót hozott a 
bujdosóknak. Aztán kezet rázott a Csillagszeművel, Szőcs Bernát 
urammal, jó szerencsét kívánt s elindult hazafelé. 


- Hé! - kiáltott utána a Csillagszemű - van a faluban írástudó 
ember? 


— Van - válaszolt méltósággal a kis kondás. 
- Hát nagy jó uramnak van-e tentája, tolla, papirosa? 
Volt az is. A Csillagszemű intett a kondásnak, Hogy jöjjön vissza. 


- Hosszú útra megyünk - magyarázta aztán -, bevesszük 
magunkat a hegyek közé. Nagy jó uram marad, aki volt. Én azonban 
úgy megváltozom, hogy aki hernyó koromban látott, rám nem 
ismer, ha maj$ pillangóként röpdösök. Mivel pedig soká leszek 
távol, illendőnek tartom, hogy levelet küldjek a püspöknek. 
Különben el találna felejteni. Megkérem hát nagy jó uramat, hogy 
amit tollba mondok, rója le ügyesen a papirosra. 


Szőcs Bernát uram törökülésbe helyezkedett, ölébe vette 
tarisznyáját, arra terítette a papirost, tollat fogott és várt 
készségesen. A kis kondás hol a tudós férfiút nézegette, hol a 
juhászt, aki a levélen törte a fejét. 

— Írja, nagy jó uram — szólalt meg végre, s odaállott az öreg válla 
mögé, kíváncsi volt, miként lesz írás abból, amit mond. 


Porzója nem volt Szőcs Bernát uramnak, de a nap megszárította 
az írást hamarosan. Az összehajtogatott levelet a Csillagszemű 
odaadta a kis kondásnak, hogy lopja be az uradalmi deák asztalára. 
Onnan majd csak eljut rendeltetési helyére, hiszen Szőcs Bernát 
felírta a hátára, kinek szól. 


Úgy is történt. A kis kondás este nyitva lelte a deák szobájának 
ablakát, s a levelet az asztalra tette. A deák reggel megtalálta, 
bőrtáskába rakta, s külön futárral küldte Hegyestoronyba. 


Megérkezett épségben a főbenjáró üzenet a várba, a porkoláb 
annak rendje-módja szerint átvette s oda is adta volna nagyhatalmú 
urának késedelem nélkül, ha az történetesen otthon tartózkodik. 
Ambrus azonban Hegyestoronytól három napi járóföldre kúrálgatta 
gyötrődő testét, Így aztán a porkoláb, aki olvasni nem tudott, 
következésképpen félt az írott betűtől, pecsétet vert rá, hogy 
valamivel ő is hozzájáruljon az üzenethez, s egy fegyveres lovasra 


bízta a levelet. 


A hévíz a bivalylegelőn fakadt s a forrás körül, mely jókora iszapos 
gödör volt, fűnek, virágnak nyoma sem látszott. Kopárrá tapodták a 
lábak a földet, mert három vármegye zsábásai, kőbajosai, tályogosai, 
sérvesei, dobos hasasai, felhígulásosai, hévségesei zarándokoltak ide 
gyógyulásért, enyhülésért. 

Nem messzi a forrástól leeresztő hintó vesztegelt, az hozta 
reggelenként a püspököt, s vitte szállására napszálltakor. 


A gödör mellett Dorica szunyókált ot-hat elterített pokrócon, s 
ugyanott gubbasztott meredten a gyérszakállú doktor, térdét állig 
húzta, két lábát átkulcsolta karjával s figyelt a lustán nyöszörgő 
püspökre. 

Ekkor megjött a küldönc az üzenettel, ahogy illik, lóháton. 


— Olvasd -— parancsolta Ambrus a doktornak. 


Amaz engedelmesen feltörte a pecsétet a levélen s barátságos, 
szelid hangon olvasta, amint következik: 


Ne sanyargasd többé szegény jobbágy népedet, ördöggel 
cimboráló gonosz püspöke! Fogadd meg a szavam, mert ha meg 
nem jámborulsz, tormával eszem meg a füledet. Ezt üzeni neked a 
Csillagszemű juhász. 


Ambrus először csak fektében üvöltött egy rémületeset, hogy még 
a higgadt bivalyok is fülüket hegyezték rá, aztán felugrott, kövér 
testén patakzott a fekete iszap, maga pedig rázta két karját, úgy 
gyalázta szennyes szóval a juhászt. Mihelyt kiadta a dühét, sebtében 
felöltözött, befogatott s amint a kocsi megindult, mindjárt a 


Alkalmatos üzenetet küldött a Csillagszemű. Ambrus félt a 
fájdalomtól, félt a haláltól, de semmitől sem félt annyira, mint attól 
a csúfságtól, hogy egy mocskos pór fülét veszi. Hogyne rettegett 
volna, hiszen nem is olyan régen a jó szerencséje óvta meg, hogy 
nem maradt fül híján. 


Megkettőztette hát az őrséget a falakon kívül, a falakon belül s 
hálóterme ajtajánál. Tudta, hogy olyan agyafúrt ellenségen, amilyen 
az ördöngös juhász, egykönnyen nem foghat ki anyaszülte ember. 
Talpig fegyverben ült ebédhez, vacsorához és ágyában elfektetett egy 
kardot, hogyha álmában próbálkozna a juhász, megvédhesse vitézül 
a fülét ellene. 


Reggelenkint azzal kezdte napját, hogy még bódultan az álomtól, 
a fejéhez nyúlt, s megtapogatta. Azelőtt eszébe sem jutott, hogy 
mivel hall, most megszerette gyöngéden a füleit, a tenyerébe fogta s 
megmegropogtatta. 


Álmodott !s sűrűn, néha a saját füléről, néha a máséról; tóról, 
melyben fülek lubickolnak virgonc kis halak módjára. Egyszer 
hajnalban pendelyes gyereknek látta magát, kicsi volt a keze, kicsi a 
lába, a törzse, egyedül a füle maradt meg olyannak, amilyen most, s 
az apró gyerekfejen furcsán festett a két pirosas, szőrös, vitorla 
módjára elálló fül. Akkor egy bokor mögül előugrott a juhász s 
nagyot csavart az egyik fülén. Ekkor már talpon volt, kezében kard, 
azzal vagdalkozott dühödten a levegőbe. A szobában egy darázs 
zümmögött mérgesen, a jobb füle pedig kegyetlenül sajgott. 


E naptól kezdve páncélsisakban aludt, ami kellemes ugyan nem 
volt, de annál biztonságosabb. A kór s a töménytelen ijedelem 
megpuhította a püspököt. Talán meg is javult volna, ha rajta áll. 
Csakhogy minden baj újabb bajt fiadzott. A Csillagszeműt sűrűbben 
emlegették, mint valaha, a parasztok lázadoztak, nyíltan vagy 
alattomban, tűzvész tizedelte meg az uradalmi erődöket, 
magtárakat, istállókat. Nem múlt el nap, hogy ne támolygott volna 
be a, palotába egy-egy vérbeborúit botosispán, adószedő, vincellér. 
Recsegett-ropogott az uradalom, mintha meglazultak volna az 
eresztékei. Másban nem bízhatott Ambrus, mint fegyvereseiben, 
azok meg egyre a zsoldjukat követelték. Bármennyire féltette fülét a 
püspök, egyebet nem tehetett, minthogy tovább sanyargatta 
jobbágyait, de kárpótlásul, a szokásosnál sűrűbben járt ki áldást 
osztani közéjük. Páncélsisakjától pedig meg nem vált se nappal, se 
éjjel. 


A juhász azóta Szőcs Bernát urammal egyetemben hosszú utat 
hagyott maga mögött. Nem egyenest, hanem cifrán kanyargót, s 
nem gyalog, hanem lóháton. A Csillagszemű ugyanis azt vallotta, 
hogy amíg másnak lova van, ő nem koptatja a lábát s Szőcs uram 
rettenetes ijedelmére, még vándorlásuk első napján elkötött két 


jójárású kancát. A derék tudományú férfiú még nem ült lopott 
jószágon s a próba kegyetlenül megviselte. Szakadatlanul azon 
rágódott magában, milyen szörnyű büntetés vár az elcsípett lótól 
vajra. 


- Sírba viszel a betyárkodásoddal -— sóhajtott Szőcs Bernát 
untalan. 


- Nemsokára megpihenhet, nagy jó uram - vigasztalta a 
Csillagszemű. Pihentek minden éjjel, reggelre kelve azonban útnak 
eredtek ismét. Bent jártak a hegyek között, kortyolgatták a szagos, 
jóízű levegőt. Kecskék ugrándoztak a sziklák között, barna, bölény 
formájú tehenek rágták a legelők illatos füvét. Hegyről völgybe 
ereszkedtek, völgyből hegyre kapaszkodtak, csigaformán tekergő 
ösvényeken, sziklák között csörgedező patak mentén. 


Talán a tizedik hegyet taposták, mikor a Csillagszemű megállott, 
hogy kifújják magukat. Nem messzi tőlük kecskék legelésztek, egy 
legényke őrizte őket, éppen falatozott. Szemben velük óriási hegy 
feszült az égnek, tövén egy karéj bükkfaerdő zöldellt, utána lenge 
nyírfák következtek, ezüstös lombjaik közé mind több és több fenyő 
haragos zöldje keveredett, aztán a nyírfák elmaradtak, a fenyvek 
komor birodalma pedig elveszett a felhők fehér koszorújában, 
melyből még kibukkant a csúcs, ködbeveszőn, lilásan, kísértetiesen. 


Ilyen rengeteg hegyet egyikük sem látott, sem a juhász, sem 
Orbán, akik a rónaságról jöttek, de még Szőcs Bernát uram sem, 
habár a fél világot bejárta. Enni készülődtek, de odáig sem jutottak, 
hogy a tarisznyát leoldják a vállukról, úgy megejtette lelküket a 
gyönyörködés. 

Ők a hegyet nézték, a kecskepásztor pedig őket figyelte. Nem is 
állotta meg szó nélkül: 


— Aztán mit látnak? 


Megtudták a pásztorgyerektől, hogv ezt a termetes hegyet 
Zengőbércnek nevezi a nép. Ilyenkor napsütésben csendes, vihar 


idején árulia el rossz természetét, ahány istennyila fakadt az égén, 
mind magához rántja s úgy csattogtatja őket, mint bolond pásztor az 
ostorát. 


- Ember lakik-e rajta? — kérdezte a Csillagszemű. 
A gyerek a nyírfa-karéjra mutatott: 


- A derekában tanyáznak a havasi pásztorok és a szénégetők. 
Pogányok mind. A Zengőbércen mindenki pogány. A keresztények a 
hegy lábánál laknak, falvakban. Ha megnövök - tette hozzá -, én is 
elmegyek pogány pásztornak. 


A Csillagszemű megtudakolta a kecskepásztortól, merre tartson, 
hogy eljuthasson a havasi pogányok közé. Úgy gondolta, 
alkalmasabb helyet keresve sem találhat, hogy a szakállát s a 
tudományát háborítatlanul ápolhassa, mígcsak egyik hosszabbra 
nem nyúlik a másiknál. 


Alföldi lovakon jöttek s azok szegények bajosan boldogultak a 
kecskebuktatós ösvényeken.  Csonttá-bőrré  aszalódtak, mire 
fölvergődtek céljukhoz, a havasi pásztorok kunyhóihoz. Szálfanagy 
emberek voltak a pásztorok, s marcona arcuk csak akkor enyhült 
barátságossá, mikor megbizonyosodtok felőle, hogy nem a vajda 
adószedői. Pogányságban azért éltek, mert olyan vidéken ütöttek 
tanyát, ahol a pap sem jár, csak zerge, farkas. 

Munkában múlottak el az első napok. A Csillagszemű fát vágott, 
kunyhót ácsolt, az alját vastagon megrakta fenyőgallyal, arra meg 
mohát terített. 


— Ez lesz az udvar, nagy jó uram — mondta ünnepélyesen. 


—- Micsoda udvar? -— rezzent össze az öreg, aki még nem heverte ki 
az utazás fáradalmait. 

- Hát az én udvarom, ahova nagy jó uram elszegődött doktornak. 
S úgy becsülje meg, nagy jó uram ezt az építményt, hogy ez nemcsak 
udvar ám, hanem iskola is. 


Ebben az iskolában szándékozott a Csillagszemű a gyógyítás 
tudományát megtanulni, Szőcs Bernát uram bölcs vezérletével. 


A tudós férfiú intett a juhásznak, hogy kuporodjon le, füttyentett 
Orbánnak, mert jobb szeretett népesebb hallgatóságnak beszélni. 
Orbán pedig kiválóan tudott hallgatni, figyelmes szemmel, 
félrehajtott fejjel. Ellen nem mondott, kérdésekkel nem zaklatta, így 
Szőcs Bernát uram inkább őhozzá intézte a szót s ha Orbán olykor 
megcsóválta a farkát helyeslés jeléül, vagy vakkantott, majd elolvadt 
a gyönyörűségtől, hogy ilyen remek növendékre lelt. 


A Zengőbérc gyantaszagú fenyőfái között olyan szelíden hunyt el 
nap nap után, mintha az élet nagy folyója végre igazi medrére lelt 
volna. A szénégetők verekedés, harag nélkül végezték munkájukat, 
akárcsak a pásztorok, akik nem különböztek össze a legelőkön. 


A Csillagszemű okosodott, pallérozódott s mivel komoly haladást 
tett a gyógyító tudományban, illendőnek vélte, ha a betűvetést is 
elsajátítja. Nem gondolt egyébre, minthogy tanuljon s ezenközben 
megfeledkezett a püspökről, meg a töméntelen szenvedésről, holott 
maga látta, maga tapasztalta. 


Időnkint ellátogatott a hegyi patakhoz, nagy gyönyörűségét lelte 
benne, ha elnézte lombosodó szakállát a tükörsima vízben. Ilyenkor 
beszélt is, megfontoltan, ünnepélyesen, ahogy tudós férfiúhoz illik. 
A víz csobogott halkan, ő pedig szakállát simogatta könnyű kézzel s 
számlálatlanul szórta a bölcs szavakat. 


Kiáltozás hallatszott, csuoa szilaj férfihang, melyek hol feleltek 
egymásnak, hol biztatták egymást, a laza avar visszhangzott a léptek 
alatt, kövek gördültek a partról lefele, megcsobbantak a vízben. 

- Ugyan mire vadászhatnak ekkora lármával? -— tűnődött a 
Csillagszemű. A következő pillanat már meghozta a választ. Valaki 
felsikoltott, aztán zokogni kezdett fájdalmasan, egy vastag férfihang 
vigasztalta: 


— Ne ríjj, galambom! Nem lesz bántódásod! 


A Csillagszemű elindult a patak medrében, s amint a túlsó partra 
felkapaszkodott, látta, hogy tíz-tizenöt férfi között egy magas, 
formás lány lépked búsan. A Csillagszemű látta jól, hogy itt valami 
gazság történt s elhatározta, hogy felderíti, ki a bűnös. 


Amazoknak nem volt sietős a dolguk, kényelmesen döcögtek lefele 
a hegyháton, elégedetten, mivelhogy végére jártak megbízatásuknak. 
Vigyázatosan közrefogták a lányt, kereket ne oldhasson valamiként, 
de nem bántották. 


Mindebből a Csillagszemű azt okoskodta ki, hogy ezek az emberek 
nem a maguk szakállára vadásztak, s nincs is a lánnyal álnok 
szándékuk. A menetet egy szélestüszős, púposra görnyedt pásztor 
rekesztette be. Eleinte csak húzta a lábát, utóbb azonban belejött a 
sántításba, megállott az ép fél lábán, a másikat pedig a levegőbe 
lógatva pihentette. Nem sok idő múltán messzi elmaradt a társaitól, 
aztán meghallotta, hogy valaki tapodja a füvet mögötte, megfordult 
és savószínű szemével kíváncsian vizsgálta a közeledőt. 


— Messzi van-e ide a falu? — kezdte a Csillagszemű a beszélgetést. 


- Az olyannak, mint én, messzi. Neked közelebb -— válaszolta a 
pásztor s csüggedten pillantott pucér lábára, mely boka körül dagadt 
és kékült. 

— Zsíros a véred — csapott le rá a Csillagszemű, aki hasznot akart 
húzni a tudományából -, megüthet a szél, ha nem vigyázol. 
Meglátszik a szemed alján, milyen sűrűvérű vagy, a bölényforma 
nyakad is arra vall. Ha lelohad a bokád, ráléphetsz nyugodtan. 
Addig azonban vigyázz, mert régi szabály, hogy zsírosvérű ember ne 
erőltesse kimarjult lábát. Különben jön a hűdés, a csúz, a köszvény s 
hátát ellepi a lágyfekély. 

— Jaj — nyöszörgött a pásztor ijedten -, jaj nekem! Nem elég, hogy 
sajgat, fáj, még féljek is? 

- De mondd csak - folytatta gyanakodva -, ahogy nézlek, te sem 
vagy más, mint én, hanem paraszt. Ugyan honnan szedtél össze 


ennyi tudományt? 
- A gazdámtól lestem el. 
A sánta pásztor megint szemügyre vette a lábát: 


— Adj tanácsot, mitévő legyek, meghálálom tehetségemhez képest 
— mondta. 


— Itt a patak — emelte föl karját a Csillagszemű -, bicegj el odáig, 
csüccsenj a partjára s lógasd bele a lábad ... 


Jaj nekem! - siránkozott a pásztor — örömest megfogadnám a 
tanácsod. De ha én patakba lógatom kimarjult lábamat, Szentéletű 
Morgorán ötvenet csapat a hátamra. 


- Nem hallottam soha erről a szentéletű emberről. Hát annak 
nincs egyéb dolga, mint hogy a te hátadra fenekedjék? 


- Látszik, hogy nem idevalósi vagy. Ő a kenéz a falunkban, 
gazdagabb úr nincsen nála. Szentéletűnek nevezik, mivelhogy 
szorgalmasan bújja a templomot, álmokat lát, jelenéseket. 
Háromszor is találkozott szent Péterrel, aki lejött az égből mogyorót 
szedni. Példamutató életet él s meg nem bocsátja ember fiának, ha 
nem dolgozik neki. Jaj! Még megüt a szél a zsíros vérem miatt! 

Látta már a Csillagszemű, hogy a sámánkodása nem volt 
hiábavaló. 

- Lehet, hogy másként is tudok segíteni rajtad — szólalt meg 
komoly tűnődés után -, de csak úgy sikerülhet, ha elmondod, mitől 
marjult ki a lábad. El ne hallgass azonban semmit, mert magad 
vallod kárát. 

Nekifohászkodott a sánta pásztor, maidhogy a születésénél nem 
kezdte a történetet. A Csillagszemű akkor kezdett figyelmezni, mikor 
ezt mondta: 

—- Akkor megszökött a lány ... 


- Micsoda lány, te — förmedt rá indulatosan — nem megmondtam 


jóelőre, hogy semmit el ne hallgass! 


— Julikának hívják azt a lányt, legszebb a faluban. Annak, hogy 
megszökött, az a története, hogy Julika apja szegény ember. Egy 
ínséges télen három zsák rozsot kért Szentéletű Morgorántól. Adott 
neki Morgorán s úgy alkudtak meg, hogy aratáskor öt zsákot kap 
érte. Állotta volna az alkut, hiszen bőven termett a földje, csakhogy 
Szentéletű Morgorán egy éjjel meglopatta a szántóját. Mivelhogy 
akkor már szemet vetett Julikára. 


- Honnan tudod, hogy meglopatta az a szentéletű ember? — 
kérdezte a juhász. 


Mire á másik mérgesen válaszolt: 


- Hogyne tudnám, hiszen negyedmagammal engem küldött a 
keresztekért. Nohát abban az esztendőben Julika apjának még 
törlesztésre sem jutott, nemhogy az adósságot leróhatta volna. 
Végezetül Morgorán azt mondta Julika apjának, vagy odaadja neki a 
lányát az adósság fejében, vagy a földjét veszi el. Megkapta a lányt. 
Csakhogy az megesküdött, hogy inkább kútba ugrik, ha azé nem 
lehet, akit szeret. A szeretője pedig Dunnanyüvő Boldizsár bérese, 
Andriska. Összebeszéltek, hogy megszöknek. Hogy a béresnek mi 
lett a sorsa, nem tudom, mi a lányt elcsíptük, nekem kimarjult a 
bokám, mert utána ugrottam a patak medrébe... 

Megtudta, amit akart, nem figyelt tovább a pásztorra, hanem azon 
gondolkodott, hogy lám, nincs a világnak olyan csücske, ahol a 
gonoszság fészket ne vert volna. Hiába bújik az ember fia a 
legmagasabb bérc tetejére, követi oda is. 

- — Hejh,  Szentéletű  Morgorán,  Szentéletű  Morgorán, 
megkeserülöd még ezt! — sóhajtott föl. 

— Miért emlegeted a gazdámat? - kérdezte a pásztor. 

- Szép neve van - válaszolt a juhász. — Egyet azonban még 
mindig nem értek. Miért nevezik szentéletűnek, ha ilyen fajtalan 


természete van? 


—- Ugyanbizony miért volna fajtalan természete — csodálkozott a 
sánta pásztor. 


A Csillagszemű most már semmit sem értett, eltátotta gyerekesen 
a száját. 

— Az is meglehet - folytatta a pásztor —, hogy még egy zabszemnyi 
természete sincs. 


- Nem azt mondtad - kérdezte a juhász -, hogy az a szentéletű 
ember szemet vetett a lányra? 


- Én azt. Csakhogy nem másként, mint egy tehénre vagy lóra. 
Nem közösködött asszonyszeméllyel az én gazdám soha életében. A 
pénzen meg a templomon kívül más örömet nem ismer. 


— Hát a lányt miért akarta? 
— Hogy elcserélje. 


- Mivel? - kérdezte a Csillagszemű már-már bátortalanul a 
tömérdek rejtelemtől. 


- Nem mondta meg. 

A juhász egy darabig még maga elé meredt, törte a fejét, mi 
lappanghat a sok furcsaság mögött. Belátta hamarosan, hogy a titkot 
itt a hegyen meg nem fejtheti, feltápászkodott tehát s megindult a 
falu iránt sebesen, mint akinek sürgős dolga van. 

- Hova mégy, te? -— kiáltott utána a pásztor -— nem azt ígérted, 
hogy tanácsot adsz? 

—- Adok, adok - mondta a Csillagszemű, mint aki most ébredezik 
álmából -, menj haza, szítasd meg a lábad hideg vízben, aztán eridj 
dolgodra. 

— De mi lesz a zsíros véremmel? 

— Hígítsd fel savanyú borral. 


Késő éjszaka volt már, mikor a Csillagszemű beérkezett a faluba. 


Félhold tündöklött az égen, világ nem égett se közelben, se távolban. 
Egy réten szénaboglya magaslott, felkapaszkodott a tetejére, s alig 
helyezkedett el, elszenderedett. 

Már javában bontogatta a kelő nap a kékesszürke fellegeket, 
mikor a Csillagszemű felébredt. Arcán, haján vékonyan lúdbőrzött a 
harmat. Hasrafordult s a könyökére támaszkodott. 


Egy völgyecske ölelte magába a falu maroknyi házát, a boglyáról 
belátott egyik-másik udvarra, ahol ágasfákon köcsögök száradtak. A 
patak felől szabályos közökben dobbanások hallatszottak, posztót 
ványoltak a malomban. 


Egy lány tűnt fel a mezőn, kezében korsó s a pataknak tartott. A 
Csillagszemű első pillantásra látta, hogy ugyanaz, akire előző nap 
vadásztak a Zengőbércen. 


Visszaereszkedett hát a szénába, hadd lehessen tanúja, ha valami 
figyelemreméltó történik. A lány ezalatt elérte a patakot, telemerte 
korsóját vízzel, de nem indult mindjárt vissza, hanem körülkémlelt, 
aztán a boglya tövébe húzódott s egy bánatos dalt kezdett dúdolgatni 
halkan. 


Hirtelen elnémult a dal, a réten egy legény szaladt át. Az egész 
boglya megrázkódott tőle, olyan erővel vágta magát a derekába. Egy 
pillanatig csönd volt, aztán ahogy a galambok a dúcból, szállani 
kezdtek a sóhajtások, verdesték a levegőt széles szárnyukkal s 
eltűntek a patakzó verőfényben. Azok ketten bizonnyal úgy 
vélekedtek, hogy ha jövendőjük elsötétült, hadd lobogjon az öröm 
jelenükben. A boglya töve olyan hely ahol az efféle bölcsesség a 
legkönnyebben megfogan. 


- Bizony nem illendő, hogy itt maradtam -— füstölgött magában a 
Csillagszemű. 


- Most már nem kerül mk el sorsunkat - panaszkodott a lány a 


csókok csillapultával. 


— Ne siránkozz, Julikám, nincs még nyakunkon a baj - vigasztalta 
a legény. 

- Megmondta a gazdám tegnap este, hogy csak a csere miatt nem 
veret rám huszonötöt, amiért megszöktem. Elcsúfítva nem éri meg a 
testem a papot. 


- A papot? - kapta föl a fejét a Csillagszemű. Nemsokára még 
furcsábbat hallott. A legény iparkodott megvigasztalni a lányt: 


- Nem egyeznek meg, hidd el, édes lelkem. Az én gazdám egyre 
hajtogatja, hogy a legszebb lány is kevesebbet ér egy papnál. Két 
tehenet kíván ráadásul, azt meg Szentéletű Morgorán meg nem adja. 
Nem viszi rá a fukar szíve. 


A Csillagszemű is felsóhajtott. Megkeseredett a szája íze, hogy 
lám, a vándor lépten-nyomon gazságba botlik. És eltökélte, hogy 
nem megy vissza Zengőbércre, míg meg nem veti az ágyát Juliska és 
Andriska boldogságának. Ehhez mindenekelőtt azt kell kifürkésznie, 
mi végből van szüksége Szentéletű Morgoránnak papra? 


A távolban egy repedt hang kezdte szólongatni Julikát, aki tüstént 
talpra szökkent, kapta a korsót s futott. 


A Csillagszemű még várt egy ideig, aztán lecsúszott a 
Úgy számított, hogy a titok kulcsára a falu papjánál bukkanhat rá 
legkönnyebben. A szűkmellű fatemplom egy domboldalon állott, 
mögötte a temető keresztjei, díszesen faragott kopjafái meredeztek. 
A paplak elhagyatottnak látszott, ajtaját, ablakait beszegezték, az 
udvart fölverte a dudva. Még szerencse, hogy a sírásó a kertben 
kapált: 

- A tisztelendő úr elment — mondta -, siratjuk mindannyian, 
mert jó pap volt, derék pap volt, szerette a népet. 


— Miért ment el? -— firtatta a Csillagszemű. 


- Hogy magyarázzam? - hagyta abba a kapálást a sírásó. — A 
tisztelendő úr itt volt pap. De a városi pap parancsolt neki. Nohát, az 
a városi pap addig sarcoltaa, mígnem mindenéből kifogyott s 
elmenekült, hogy be ne zárják a papok börtönébe! 


A templomtéren ekkor egy félelmetesen hatalmas, fekete ember 
jelent meg. Véres szemét úgy kiduvasztotta, hogy kis híján kipattant 
az üregéből. Fél lépéssel mögötte csapott vállú, puhán gömbölyödő, 
papforma ember kullogott. Ahogyan megpillantotta őket, a 
Csillagszemű mindjárt tudta, hogy ez az ember nem lehet más, mint 
Dunnanyüvő Boldizsár. 


— Eltaláltad — hagyta rá a sírásó -—, ő az s Szentéletű Morgorántól 
jön, aki lentebb lakik, a vadkörtefa mellett. Alighanem megint 
összekaptak valamin, látom a járásáról, hogy haragos. 


Elbeszélt a sírásó mindent Dunnanyüvő Boldizsárról, aki csak 
azért nem gazdagabb Morgoránnál, mert pénznél, vagyonnál többre 
becsüli a gyarló test örömeit. Tömérdek paráznaság terheli lelkét, 
mert ékes nevére nem azzal szolgált rá, hogy egymagában nyűtte a 
dunyhát. 


Fajtalan természetével sohasem bírt, bárha nemigen csatázott 
vele. Attól azonban embertelenül rettegett, hogy számtalan sok bűne 
miatt kívül reked a mennyországon. Mikor a pap kereket oldott, 
Dunnanyüvő vásárolt magának egy barátot a rendfőnöktől, hogy 
valaki ezentúl is közben járjon üdvezülése érdekében az égi 
hatalmasoknál. A barát örömest cserélt gazdát, s nem bánta meg 
azóta sem, hogy elszegődött Boldizsárhoz. Dunnanyüvő jól tartotta, 
aminek fejében a barátnak az volt a kötelessége, hogy imádkozzék, 
legfőként pedig az, hogy űzze helyette az önmegtartóztatás erényét. 
Ilyenformán a barát nemcsak isten szolgája volt a földön, hanem 
egyben Dunnanyüvő Boldizsár szolgája is a mennyben. Kettős 
hivatását mind ez ideig hibátlanul betöltötte, mind gazdájának, 
mind saját magának megelégedésére. 


- Tovább megyek - búcsúzott a Csillagszemű -— köszönöm, hogy 
megfeleltél minden kérdésemre. Nem a te hibád, hogy éppen azt 
nem mondtad meg, amit leginkább szerettem volna tudni. Igaz, 
hogy nem is kérdeztem. 


- Ha tudni akarsz valamit, miért nem kérded meg? Megfelelek én 
mindenre — mondta a sírásó. 


- Arra válaszolj nekem, mindentudó sírásó, miért alkuszik 
Szentéletű Morgorán Dunnanyüvő Boldizsár papjára? 

A sírásó belevágta kapáját a sárgás, porhanyó földbe, egy 
csenevész káposztafej mellé: 


- Megfogtál - bólogatott szomorúan -, mert ezt bizony nem 
tudom. 


- Ne búsulj -— vigasztalta elmenőben -, nincs olyan kérdés, amire 
valaki meg ne felelne. Csak meg kell keresni az alkalmas embert. 


A Csillagszemű úgy becsülte, hogy az alkalmas ember maga 
Szentéletű Morgorán. 


A szentéletű férfiú háza tornácán üldögélt, keserű képpel kortyolta 
borát s az udvaron szorgoskodó béreseket serkentette szaporább 
munkára. Szúrós szeme gyanakodva fürkészte a jövevényt, 
üdvözlésére nem válaszolt, csak száradt, cserzettbőrű kezével intett. 


- Hosszú utat hagytam magam mögött - kezdett szóba 
Csillagszemű kenetesen - s áthaladtomban városokon, falvakon, 
tanyákon, mindenütt jó híredet hallottam, szentéletű férfiú. A 
tanítók, az anyák téged emlegetnek mintakép gyanánt. A te 
példáddal iparkodnak a papok feslett híveiket az igaz útra terelni. 


Kérges, szikkadt szív doboghatott Szentéletű Morgorán horpadt 
mellében, mert ezek a megindító szavak erőtlenül pattogtak le róla: 


— Tévedsz, koszos vándor, ha azt hiszed, hogy hízelgéssel akárcsak 
egyetlen morzsa kenyeret is kicsalhatsz tőlem. 


A Csillagszemű mélyen méghai olt, kezét szívére szorította, s mély 


tisztelettel folytatta: 


- Ilyen beszédet vártam tőled, szentéletű ember, Szavaiddal 
bebizonyítottad, hogy nem hiába magasztalnak országszerte. 
Megsértesz, ha azt hiszed, hogy koldulni akarok tőled. Miért éppen 
tetőled kérnék, aki busásan leróttad adódat az égnek? Azokhoz 
kopogtatok be én kéréssel, akik bűnben fetrengenek. Hadd legyen 
alkalmuk  jótéteményre, hadd  enyhítsenek bűneik ocsmány 
sokaságán! 


- Akkor hát mit keresel portámon? - tudakolta Morgorán 
valamelyest barátságosabban. 


- Csupán látni kívántalak, szentéletű férfiú s meggyőződni afelől, 
valóban az vagy-e, akinek emlegetnek? 


- Látni kívánsz? -— ismételte Morgorán s kissé meglepetten felállt. 
—- Nézz meg és indulj dolgodra! — morogta. 


Ha már belekezdett, abba nem hagyhatta, körüljárta hát lassúdan 
a gazdát s megszemlélte minden oldalról. Majd üdvözlésképpen 
meghajolt s már elmenőben vetette oda: 


— Isten segítsen! Majd elmondom híveimnek, amit tapasztaltam. 

- Hé! - kiáltott föl Morgorán s izgalmában egyetlen ugrással a 
tornác szélére szökkent: 

- Csak nem pap vagy? 

- Ráment a lépre -— gondolta a Csillagszemű. Morgorán egy 
csapásra barátságossá jámborait. Karonfogta vendégét, odavezette 


asztalához, bort löttyentett neki egy parányi csészébe, kenyérrel, 
túróval kínálta. 


- Egyél még! - biztatta, mikor felhajtotta a bort s elfogyasztotta 
az ételt. — Szívesen adom. 


A Csillagszemű valóban megszomjazott, megéhezett, Szentéletű 
Morgorán azonban nem öntött a borból s kenyeret, túrót sem tett 
többet eléje. 


- Prédikálni tudsz-e? -— kérdezte hirtelen Morgórán s a szeme 
megint szúróssá élesedett. 

- Ha hallgatnál prédikálni, a kicsorduló könnyek úgy 
megnedvesítenék szemedet, szentéletű ember, hogy nem győznél 
törülközni. 

- Majd meglátjuk, majd meglátjuk - motyogta a gazda 
szórakozottan -, a reverendád hol hagytad? 


- Végső szükségemben eladtam - suttogta a Csillagszemü 
szégyenkezve. — Elüldöztek a plébániámból, mert az adót nem 


róttam le. Nagy bűn ez. Vándorútra is azért keltem, hogy testem 
sanyargatásával vezekeljek mulasztásomért. 


- Látom, törvénytisztelő lélek vagy -— mondta Morgorán, s a 
boroskancsó után nyúlt. Töltött vendégének, mélyen fekvő, apró 
szeme ravaszul csillogott. 


- Mondd meg nekem, te pap, az-é istennek tetsző cselekedet, ha a 
bűnös sanyargatja testét s nem használ vele embertásainak? Vagy 
pedig az, há teste sanyargatásával igaz útra tereli az 
eltévelyedetteket? 


Derék paphoz illőn válaszolt a Csillagszemű: 


- A tulajdon üdvösségét játssza el, ki bár egyetlen lelket 
megmenthetne, elmulasztja könnyelműn. 


- Akkor én azt mondom neked, te pap, ne kószálj szerte az 
országban, hanem telepedj meg nálam. Akad itt istennek tetsző 
munka dögivei. Veszek neked reverendát, ostyát, bort s ha kegyes 
munkádat eredménnyel végzed, megjutalmazlak. 


- S milyen kegyes munkával akarsz megbízni szentéletű ember? 

Morgorán csontos, aszott bőrű kezével a Zengőbérc felé mutatott: 


- Pogány nép lakik ott, verekedő, gőgös pásztorod szénégetők, ök 
is emberek, isten arcának mására teremtette őket. Miért 
kárhozzanak el a nyomorultak? Gondold csak el, a poroszlók és az 


adószedők a közelükbe sem mernek menni. Nekem is tartoznak 
ötven tehénnel meg egy nyáj birkával. De nem tudom a gaz 
pogányokon behajtani. Nem ismernek azok se istent se törvényt. 


- Valóban istennek tetsző cselekedet volna megnyerni ezeket az 
elvadult lelkeket az igaz hitnek -— szólalt meg a Csillagszemű, mikor 
látta, hogy a szög végre kibújt a zsákból. -— A vértanúságot is 
vállalnám, csakhogy a jászol köré terelhessem az eltévedt 
báránykákat. De kevés az én erőm ahhoz, hogy ötven tehenet meg 
egy nyáj birkát behajtsak rajtuk. 

- Nem a te dolgod az - legyintett a tüskés gazda -, te csak vesd el 
lelkükben .az engedelmesség erényének magvát. Szelídítsd alázattá 
pogány gőgjüket, vad indulataikat lágyítsd türelemmé. És beszélj 
nekik a pokolról, az égő szurokban fetrengő lelkek szenvedéseiről. 
Ez a te hivatásod. A többit bízd énrám. 


Bólogatott a Csillagszemű nagy odaadással, hogy érti tökéletesen, 
mi a teendője. Ékes szóval mondott hálát a gazdának s megfogadta, 
hogy ahány pogányt a hegyen talál, mind megtéríti. Előbb azonban 
megpihenne, mert fáradt. 


- Nem bánom, pihenj! — egyezett bele a gazda rosszkedvűn, s az 
inge alá köpött, hogy megóvja a szerencséjét. Ágyat akart bontani 
neki, de a juhász apostoli szerénységgel a szénapadlást választotta. 


Zizegett a szagos havasi széna. Két karját összekulcsolta nyaka 
alatt s hallgatta, mint kérődznek lent az istállóban a szentéletű 
ember tehenei. Tépelődött mihez fogjon immár, milyen fortéllyal 
ragadja ki Julikát a tüskés gazda hatalmából, miként óvja meg 
Dunna-nyüvő asszonypusztító természetétől? 

Megcsikordult a kapu, súlyos léptek rengették meg az udvar 
földjét, egy öblös hang jó estét kívánt. Nemsokára recsegni-ropogni 
kezdett a tornác, sóhajtottak a ház eresztékei. Dunnanyüvő 
Boldizsár látogatott el a komájához. 


- Meggondoltam a dolgot -— mondta -, nem kell a két tehén, 


odaadom a papot a lányért. 


Egy percig csak a süket csöndet hallotta, aztán felzördült 
Morgorán repedt, recsegő kacagása: 


-— Elkéstél, koma. Van már papom. Ott alszik a hiúban. 


Dunnanyüvő Boldizsárban megrekedt a szó, csak a székét 
recsegtette, s végtére megtudakolta, mit kér a lányért a komája. 


— Tíz tehénért elviheted — mondta a tüskés gazda, de magam 
választom ki őket. 

A Dunnanyüvő ötöt ígért, majd hatot. Morgorán megvárta, míg a 
másik kilenc tehenet ígér, akkor tizenkettőt kért. Erre felpattant a 
feslett lelkű gazda, s ádáz fogadkozások közepette dübörgött át az 
udvaron, s még a kerítésen túlról is szórta csúnya átkait hitszegő 
komájára. 

A Csillagszemű nyugodtan elaludt, mert ha egyebet nem, annyit 
bizonyosan tudott, hogy Dunnanyüvő egyhamar nem tehet kárt 
Julikában. 

A Csillagszemű még pirkadat előtt lemászott a szénapadlásról az 
istállóba. Ott megtudta, hogy aznap aratják Morgorán földjein a 
zabot, a gazda oda készül s estig haza sem tér. 


A templomnak vette útját, de rövidesen rátért a patak mentén 
emelkedő ösvényre, mely a Zengőbérc oldalán kanyargott. A 
harmatverte füvet nézte a lába alatt s a tervre gondolt, amit 
kimódolt éjszaka. Négy jeles férfiú segítségére volt szüksége, hogy 
végbevigye s ki is válogatta őket Szőcs Bernát uram, Szentéletű 
Morgorán, Dunnanyüvő Boldizsár és maga Ambrus püspök 
személyében. Négyüknek kellett boldog révbe terelni Julika és 
Andris életét. De ez csak az egyik fele volt a tervnek. Arra szemelte ki 
a két gazdát, hogy ők egyengessék az útját Hegyestoronyba, ők 
szerezzék be oda udvari doktornak, hadd lássa valami hasznukat a 
közömbös föld. Ennek érdekében mindenekelőtt Szőcs Bernát 
urammal kellett szót váltania. 


Magasan járt már a nap, mire fölkapaszkodott a kunyhóig. 


A tudós férfiú ugyanúgy kuporgott odabent, ahogy a Csillagszemű 
utoljára látta, mintha azóta meg sem moccant volna s a gyógyító 
tudomány titkait magyarázta a figyelemesen hallgató Orbánnak. 


- Talán bizony megfeledkezett róla, nagy jó uram — mondta a 
juhász szemrehányóan -, hogy doktort nem másból, hanem belőlem 
kell nevelnie? 


- Inkább te feledkeztél meg róla, hűtlen növendék. Tekeregtél, 
csakhogy tanulnod ne kelljen. Nehezemre esik elhallgatni, ha 
egyszer belekezdtem a beszédbe, közös tulajdonsága ez a 
doktoroknak. Orbán pedig kitűnő tanítvány, mert soha félbe nem 
szakít. 


- Én pedig azért jöttem, hogy félbeszakítsam - szólt a 
Csillagszemű. 

— Doktort sohasem szabad félbeszakítani, kedves barátom, mert a 
sok beszéd fél orvosság, ezt jól vésd agyadba. A szónak, fiam, bűvös 
ereje van, kiváltképp, ha tudományosan beszélsz. 


- Megesett már Szőcs urammal, hogy sok beszéddel gyógyított 
valakit? 


- Elszámlálni sem tudnám, annyiszor gyógyítottam puszta szóval. 


- Akkor szedelőzködjék nagy jó uram. Megyünk gyógyítani. 
Néhány szót elmond s két ember tüstént felépül. Persze csak félig, 
hiszen a sok beszéd is csak fél orvosság. 


Szőcs Bernát uram riadozva ráncolta össze hosszú, liláspiros 
orrát: 


- Hová akarsz vinni? -— kérdezte végül panaszosan — nagyon 
megszoktam már a kunyhónkat. Nem szívesen mozdulnék ki innen. 


-— Van egy falu a hegy lábánál, oda megyünk. 


A Csillagszemű nem hagyott időt siránkozásra. Előszedte a 
kunyhó sarkából az írószerszámokat s szépen elmondta, mit rójon a 
tudós férfiú lúdtollal a papirosra. 


- Hegyestorony ura, a vitézlő Ambrus püspök közhírré téteti, 
hogy méltatlan nyavalya gyötri testét, melytől minél gyorsabban 
szabadulni kíván.  Gazdagon  megjutalmaz mindenkit, ki 
meggyógyítja, vagy enyhíti fájdalmait. Megnyitja várának kapuját 
doktorok, kuruzslók, javasasszonyok, vajákosok előtt, s vendégül 
látja őket mindaddig, míg nyavalyája gyógyításán fáradoznak. 

— Mi... mi ... mit beszélsz? — hüledezett Szőcs Bernát. 


- Írja le, nagy jó uram, legszebb tudománya szerint. A faluban 
összecsődítjük a népet, nagy jó uram felolvassa az írást s azzal már 
akkora jót cselekedett, hogy nyugodtan visszafordulhat. Én most 
elmegyek fegyveres kíséretet toborozni. 


Zengőbérc szilaj pásztorai nemegyszer megütköztek a püspök 
zsoldosaival, akik a hegyre merészkedő adószedőket védelmezték. 
Mikor a  Csillagszemű elmondta, milyen "munkához kéri 
segítségüket, mindjárt ajánlkozott négy komoly legény, hogy ők 
elkísérik a faluba Szőcs Bernát uramat, püspöki ruhában, püspöki 
fegyverrel. 


- Ezek bizony a megszólalásig olyanok, mintha Ambrus úr 
katonái volnának - ismerte el a tudós férfiú, mikor a fegyveres 
kíséret a kunyhó elé lovagolt. — Mikor megyünk? - tudakolta aztán. 


- Te itt maradsz — szólt rá Orbánra a juhász s megmutatta hova 
feküdjön. A puli bosszúsan engedelmeskedett, mert félt az 
unalomtól. 


A menet megindult, Szőcs Bernát és négy kísérője lovon, a 
Csillagszemű gyalogosan. 


Széntéletű Morgorán már lóra szállott, mikor másnap hajnalban 
peregni kezdett a dob. Csakhamar a templomtéren tolongott a fele 
falu, a parasztok éppen a földekre indultak. A dobpergető kisbíró 
mögött a Csillagszemű ott látta Szőcs Bernát uramat, amint elhúzta 
az orrát, mintha legyek pimaszkodnának vele, vaksi szemével pedig 
sűrűn hunyorgott. 


Aztán elhallgatott a kisbíró s megszólalt Szőcs Bernát uram 
fanyarul nyikorgó hangja, amint az üzenetet olvasta. Áhítattal 
hallgatta az egész gyülekezet, csakúgy, mint a bátorító szavakat, 
amikkel Szőcs Bernát megtoldotta az írást. 


Kiürült a tér, a parasztok szétoszoltak, Morgorán az inge alá 
köpött sűrűn, nehogy eliszkoljon a szerencséje, amire most van 
legnagyobb szüksége. Az országúton már csak a ritkásan szállongó 
por mutatta, hogy Szőcs Bernát uram arra haladt el fegyveres 
kíséretével. — Egyetlen — gazda iparkodott hazafelé, mélyen 
elgondolkozva: Dunnanyüvő Boldizsár. 


A Csillagszemű behúzódott a hűsbe, a patak mellé. Nem moccant, 


míg a harang meg nem kondult, s nem löttyintette tele a csendet 
mélabúsan elnyúló hangjaival. Ennyi idő alatt a legjámborabb lélek 
is megdühödhet azon, hogy egy hasznos gondolattal megcsinálhatná 
a szerencséjét s éppen az az egy gondolat nem akar megteremni az 
agyában. 

Mire az utolsó harangkondulás is szétfoszlott a párás, fehéren izzó 
levegőben, a Csillagszemű benyitott Boldizsár portájára. 


Mikor előtte állott, csak akkor látta, milyen rengeteg naggyá 
tömérdekült a gazda. Széles, fehéres szélű szája fölött hegyesre 
pödört koromfekete bajusz ágaskodott kétfelé. Kidülledő szeme 
olyasféleképpen csillogott, mint a mámoros emberé, fehérjén 
szederjes erek cikáztak. Tikkadtan szuszogott, mintha fogytán volna 
a levegőnek. 


Csak egy rekedt nyögéssel válaszolt a Csillagszemű udvarias 
üdvözlésére. 


- Bujdosó pap vagyok - kezdett törtenetébe a juhász -, s az 
éjszakát itt töltöttöm a faluban egy szentéletű ember házában. 

- Pap? - kapta föl hordónyi fejét a gazda. — Miért nem szállottál 
meg nálam? 

- Akkor még híredet sem hallottam, különben a te ajtódon 
kopogtattam volna. Később azonban annál többet tudtam meg 
rólad, a parasztok mind téged dicsőítettek. A maguk egyszerű 
nyelvén azt bizonygatták, hogy a faluban te vagy a legokosabb és 
legbátrabb ember. 


- Az könnyen meglehet - ismerte el a gazda. 
— Most, hogy látlak, magam is azt hiszem, igazuk volt. 
— No! - szólalt meg Dunnanyüvő biztatásképpen. 


A Csillagszemű körülkémlelt az udvaron, aztán közel hajolt a 
gazdához, úgy suttogta: 


— Üzent a püspök. 


— Üzent - bólintott amaz rendíthetetlen nyugalommal. 


- Két okos és bátor ember kell a tervemhez - folytatta a 
Csillagszemű. — Okos, hogy megértse, bátor, hogy végrehajtsa. Ezzel 
a főbenjáró tervvel az a két ember annyi kincset szerezhet, annyi 
csengő aranyat, drágakövet, hogy a fél ország csudájára járna, 
mindenki tisztelné őket... 

— Mit eszeltél ki? — kérdezte Dunnanyüvő. 

- Gyógyítsa meg a püspököt, akinek megvan á tudománya hozzá 
- magyarázta a Csillagszemű. -  Kenegessék a vajákosok, 
dögönyözzék a fürdősök, vagy mennek valamire vagy nem. Te 
szövetkezz velem, gyógyítás nélkül is megjutalmaznak busásan. 
Ismerek egy gombát, ha abból eszik a püspök, elkábul a beleiben az 
a roppant giliszta, ami az életét szívja. 


Amaz mérgeset böffentett, ezzel adta értésére, hogy amit mondott, 
nem elég. 

— Az egyik ember jósnak öltözik, a másik vándor énekesnek. 

Dunnanyüvő nagyot reccsentett a székén. 

- Úgy! - mondta. 

- Választhatsz, melyik légy te. A jós indul előbb, az énekes 


később. A jós megjövendőli, hogy az énekes jönni fog s 


tarisznyájában ott lesz a csodatévő gomba. 

—- Mondd tovább! 

- A jósnak az a hivatása, hogy elmenjen a hegyestoronyi vár 
mellé, a palánkon át beugrik a várkertbe, kikeres valami füvet, 
összeszed belőle egy marékra valót, aztán vár, míg a strázsák rá nem 
lelnek. 

— A jósra? 

- Az az okos és bátor ember nerp törődik a rúgásokkal, 
ütlegekkel, mert tudja, hogy mindennek meg kel! adni az árát. Utik 


vagy nem ütik, egyre azt hajtogatja, hogy ő jós és azért a fűért jött, 
amit a markában szorongat. Ez a fű máshol nem nő, holott ő egyes 
egyedül ebből a fűből tudja kiolvasni a jövendőt. Erre megkérdik 
tőle, meg tudná-e jósolni, mikor szabadul meg szörnyű nyavalyájától 
a püspök. Ki nem tudna jósolni, ha nagyon kell? 

- Én nem tudok - szólt közbe a Dunnanyüvő gazda. 

— Azt jósold, hogy a püspök kórságát, csak egy vándor énekes 
űzheti el. Az a vándor énekes pedig a másik okos és bátor ember. A 
jós lefesti személyében, ruhájában az énekest, még a dalt is 
elmondja, amit énekelni fog. Az énekes vadonatúj sárga tüszőt visel, 
fehér gatyájához kék inget, pávatollas kalapot a fején s egy szál 
napraforgót tart a kezében. 

- Minek a napraforgó? 

- Hogy valamiként el ne téveszthessék, mert alig jövendölte meg a 
jós, hogy ez az énekes gyógyítja meg a püspököt, máris a világ négy 
tája felé szalasztják, ahány lovas a várban van, hogy minél előbb 
ráleljenek. A jós azt is niegmondja a püspöknek, hogy egye tneg á 
gombát, forduljon falnak s mire felébred, egészséges lesz. 

— Jó terv. 


A Csillagszemű arra gondolt magában, hogy kinek sok van, annak 
mindig többre támad kedve, s minél tetemesebb a jószága, az 
étvágya annál féktelenebb. Nem volt hátra más, mint hogy még egy 
gondolatot ültessen a gazda agyába.. Azt akarta, hogy a Dunnanyüvő 
becsapja. 


-— Űj életet akarok kezdeni — sóhajtotta —, azért sütöttem ki ezt a 
tervet. 

- Nem szégyelled pap létedre így fondorkodni? Hiszen Morgorán 
kománál mindened megvan. Ugye, ő az a szentéletű ember, akinél 
megszállottál? 

A juhász kerekre nyitotta szemét: 


- Honnan tudod? Hát ilyen bölcs vagy te, ilyen feneketlen a 
bölcsességed? 


- Papnak szegődtél a komámhoz - folytatta Dunnanyüvő 
Boldizsár. -— Abban, hogy mégis velem akarsz szövetkezni, nagy 
ravaszság lappanghat. 


- Fején találtad a szöget, bölcs férfiú. Előtted nem rejtem el a 
gondolatomat. Tudd meg, hogy szentéletű komád engem a hegyekbe 
akar küldeni, a pogány pásztorok közé. Apostoli hivatást szánt ő 
nekem, örvendeztem tiszta szívből. Csakhogy nem számoltam 
gyapló testemmel, melyet úgy ráz a bűnös gerjedelem, mint vihar a 
magányos fát... 

- Velem is megtörténik ilyesmi hébe-hóba - vetette közbe 
Dunnanyüvő s feldúlt ágyára pillantott, ahol kipukkant hólyagként 
hevert a félig üres dunyha. 


— A szentéletű embernek sürgős, hogy minél hamarabb útra keljek 
s hozzálássak az apostolkodáshoz. Ha neki mondom el a tervet, nem 
engedte volna, hogy ilyen hívságos munkára adjam a fejem. Inkább 
maga indult volna el a hegyestoronyi várba, veled vagy mással 
szövetkezve. Mert akármennyire szentéletű, a pénzt nem veti meg. 


- Nem is szabad - ingatta meg dézsányi nagy fejét a gazda. 
A Csillagszemű folytatta: 


- Megláttam egy leányt s azóta lázban égek. Ha csak elpusztulni 
nem akarok, mást nem tehetek, minthogy bűnre adom fölszentelt 
fejem. A pénz arra kell, hogy bűnbocsánatot vásároljak magamnak, 
mert sokat akarok vétkezni. Meg arra, hogy eltarthassam azt a lányt 
s magamat a városban, ahol majd megtelepszem vele. 


Lucskos, céklaszínű nyelvével a Dunnanyüvő körülnyalta fehéres 
szélű száját: 

— Jóformájú fehérszemély, akire szemet vetettél? 

A Csillagszemű magasztalni kezdte, de olyan megkívántatón, hogy 


Boldizsárt kiverte az izzadság: 
— Ki az a lány, te? 
- Julikának hívják — mondta a juhász szelíden. 


Dunnanyüvő összerázkódott, mintha kést szúrtak volna a bordái 
közé s hogy a szél meg ne üsse, lecsurgatott a torkán egymás után 
három fazék bort. 


- Szövetkezzünk - szólalt meg, ábrázata merő hitszegés volt —, 
egy hét múlva útra kelünk, megfejjük a püspököt, ahogy kitervelted. 
Aratás ideje van, nem hagyhatom el a birtokomat. De gyere el 
hozzám már holnap, taníts meg a dalra. 


Mielőtt az ajtót becsukta maga mögött, a  Csillagszemű 
visszapillantott. A gazda ott ült az asztal előtt, nem evett, nem is 
ivott, hanem a teli tálat nézte, s a feje mintha kétszeresére dagadt 
volna. 


38 


Késő délután a Csillagszemű visszatért a Dunnanyüvő házához s 
ahol a sövény legbozontosabbra gubancolódott, behúzódott a 
bokrok alá. Rejtekhelyéről az udvarra esett látás, Andriska dolgozott 
ott negyedmagával, a csépelt rozs szalmáját púpozták boglyába. 

Amint ott heverészett, megkavarodott körülötte a levegő, az 
arcába borpára csapott, a fülét meg lomha szuszogás bizsergette 
meg. Nem messzi föltűnt Dunnanyüvő Boldizsár, az ő jöttét jelezte a 
borszagú szellő. 

A juhász utána lopakodott Dunnanyüvőnek, s elkísérte szentéletű 
komája kapujáig. 

Mezítláb, ingben-gatyában, Morgorán egy széken ült a tornác 
szélén, előtte egy kosár zöld uborka, abból válogatta ki a 
testesebbeket, levágta a csúcsukat, beléjük hasított, aztán egy 
hordóba dobálta őket. 

— Tizenöt tehén - ennyit mondott üdvözlés helyett vendégének. 


Amaz szóra sem méltatta, hanem letelepedett egy sima tetejű 
fatönkre. 


Morgorán izgalmában szotyóssá nyomorgatta az uborkát, amit 
kezében tartott. Megszimatolta az előkészületekből, hogy komája 
nem mindennapi ügyben kereste föl. 


- Ha van eszed, meghallgatsz — szólalt meg Dunnanyüvő, aztán 
egy szuszra elmondta, amit a Csillagszeműtől hallott. 


Egy ideig hallgattak, aztán Dunnanyüvő törte meg a csöndet: 
- Ha most megalkuszunk, az első ember én leszek, a második te. 
- Én? -— kérdezte a tüskés gazda. Végre kieresztette az uborkát a 


tenyeréből. Koppant egyet a többi között, s nagyon sanyarún festett 
a szorongatás után. 


Morgorán a kosár meg a hordó között jártatta szemét s erősen 
gondolkodott. Gyanakodva tudakolta. 


— Te leszel az első ember? A jós? 

— Én. 

Dunnanyüvő bólintott. 

Megint hallgattak. Dunnanyüvő egy darabig elnézte, mint készíti 
komáia a savanyúságot. Ábrázata céklaszínűre sötétedett. Morgorán 


időközben kispekulálta, hogy a két ember közül a második kanja a 
dúsabb iutalmat, hiszen az ő érdeme, ha szűnik a püspök fájdalma. 


- Ki-ki megtartja, amivel megajándékozzák — mondta sunyítva. 
— A tetejében ideadod Julikát. 


- A papért - vágta rá a szentéletű gazda tüstént -, papból soha 
sincs sok. 

- A pap nekem kell! -— mondta Dunnanyüvő kurtán s amint 
felállott, majdnem elérte az ereszt hegyes kucsmájával. Köszönés 
nélkül lecammogott a lépcsőn, ment át az udvaron, s csak a kapuból 
fordult vissza, a házigazda hívására. 


Öreg este lett, mire megalkudtak. Áldomást is nyeltek hozzá. 
Dunnanyüvő Boldizsár hazadübörgött, Morgorán pedig lóra ült, 
fölverte a szomszéd falu papját, vásárolt tőle reverendát, kelyhet, 
ciboriumot, ostyát s még egy sereg szent holmit. 


- Gyere - hívta be szobájába a Csillagszeműt reggel -, volt időd 
megerősödni. Tarisznyálj föl s indulj a Zengőbércre, hadd 
gyarapodjék az úr serege. 

A juhász erről már tudta, hogy a két gazda elvégzi, amit rájuk 


osztott a közös munkából. Elöntötte az öröm, de savanyú ábrázatot 
öltött, ahogy a haditudomány megkívánta. 


- Mennék örömest - válaszolta -, de féltem gyenge lábaimat, 
melyek a tudomány útját taposták, s nem izmosodhattak meg 
kellőképpen. Engem az úr sziklaszilárd lélekkel, de csenevész lábbal 
ajándékozott meg. 

- Támaszkodj erős lelkedre — tanácsolta a tüskés gazda. 


- Inkább lóra ülnék -— válaszolt a juhász, aki az istállóban látott 
volt egy girhes, lompos szamarat. — Különben sem volna helyénvaló 
—- folytatta a juhász -, hogy amúgy gyalogosan vigyem az igét a 
tévelygő pásztoroknak. A kő is nagyobbat koppan, ha magasról ejtik 
alá. Templomban szószékről beszél a pap. Ahol temnlom nincs, egy 
ló is megteszi. Az ige megkívánja, hogy ne alulról röpüljön föl, 
hanem felülről szálljon alá méltóságosan. Ilyen az ige természete, 
szentéletű férfiú. 


- Hm - ismételte Morgorán -, az én természetem pedig olyan, 
hogy lovat csak jó pénzért adok, ingyen soha. 


- Mihez fognál, ha csak lovad volna — kérdezte a Csillagszemű — 
több, mint szükséges, tehened viszont egy se? 

- Cserélnék — mondta a szentéletű gazda. 

- Ötven tehén meg egy nyáj birka nagy ár egy lóért? Busásan 
megtérül a lovad ára, ha én odafönt a Zengőbércen elvetem az 
engedelhiesség erényét a vad pásztorokban. A tetejében a lovadat is 
visszaadom. 


A gazda homlokráncolva számolgatott, aztán így szólt: 
— Megteszi egy szamár is. 


—- Attól függ - alkudozott tovább a Csillagszemű, kettőnk közül 
melyikhez hasonlít inkább. Hozzád-e vagy énhozzám? 


— Hozzám, mert szikár, szívós, nem botlik s nem fárad. 


- Akkor ráülök. Csak azt mondd meg még, mivel jutalmazol, ha 
jól végeztem a munkámat? 


- Hát nem elég neked a boldogság, hogy kötelességedet 
teljesítetted? 


- Nem - válaszolt a juhász. — Űj életet akarok kezdeni s ahhoz 
pénz kell. 


Alighogy megalkudott a szentéletű gazdával, a Csillagszemű, 
rohant Boldizsárhoz s elpanaszolta neki, minő veszedelem fenyegeti 
tervüket. 


- Ne siránkozz - csillapította álnok képpel Dunnanyüvő -, menj 
föl nyugodtan a Zengőbércre, egy hét múlva pedig szökj le. Én 
felöltözöm jósnak, te énekesnek, aztán ... 


- Minek halogassuk, induljunk most - vágott közbe a 
Csillagszemű. 


— Ne türelmetlenkedj. Ogysem mehetek, míg az aratás tart. 


A Csillagszemű küzdött egy darabig, aztán beadta a derekát. 
Mikor azonban haza készült, Dunnanyüvő marasztalni kezdte: 


- Taníts meg előbb a dalra, hadd gyakorolhassam, míg a 
Zengőbércen paposkodsz. 


A juhász elmondta a dalt, ami erősen megtetszett 
Dunnanyüvőnek, hozatott mindjárt egy hordó bprt, hogy ne fújják 
száraz torokkal. 

Később Dunnanyüvő megpedzette, hogy szívesen megnézné ő azt 
a gyógyerejű gombát, ami elaltatja majd a csikarást a püspök 
gyomrában. A Csillagszemű az inge alá nyúlt. Szőcs Bernát uram 
bölcs tanácsára vett egy szarvasgombát meg egy csiperke gombát, 
megtisztította, szétvágta s úgy szárította meg egyiket is, másikat is, 
hogy egy-egy szeletke bolondgombát rakott a  közepükbe. 
Megfestette sáfránnyal a gombákat, vágott kakukfüvet, mentát, 
csombort, majoránnát, megkeverte mézzel s kívül-belül bekente 
vele. 


— Itt van — mondta. 


Dunnanyüvő rámeresztette véres, kidülledő szemét a gombákra, 
szagolgatta tisztelettel. Ezenközben keményen erőltette az agyát, 
milyen módon csalja el a gazdájától. 

- Ha ezt megeszi a püspök - büszkélkedett a Csillagszemű -, 
egészséges lesz. Nagytudományú embertől tanultam a készítését, s a 
hatását magamon is kipróbáltam. 


- Adj innom! - mondta hirtelen, s odébb tolta a zacskót az 
asztalon. 


Alig tették le az üres fazekat, Dunnanyüvő rázendített a dalra. A 
Csillagszemű vele énekelt. Kettőjük között ott hevert a borfoltos 
deszkán a zacskó a gyógyerejű gombákkal, ahová a juhász tolta az 
előbb, hogy keze ügyében legyen a gazdának, ha el akarná emelni. 
Csakhamar hozott egy roppant tál ételt s amint az asztalra 
csúsztatta, eltakarta vele a juhász elől a zacskót Mi történt, mi nem 
történt a magasra tornyozott húsok mögött, annyi azonban 
bizonyos, hogy mikor a Csillagszemű fölállott elbúcsúzni, a zacskó 
nem volt az asztalon. 


- Mához egy hétre - figyelmeztette Dunnanyüvő s barátságosan 
vállára csapott medvemancsával. 


- Egy hét múlva jövök, te okos és bátor ember - kiáltotta vissza a 
juhász a kapun túlról, s még hallotta amint vendéglátója harsányan 
felkiált: 

— Katica! 

- Te sem fogsz már sok dunyhát elnyűni — morogta félhangon. 

Másnap a juhász felült a szamárra. 

Lehet, hogy a szamár szívós volt, a gazdájához azonban 
legfőképpen vénségében hasonlított. Gerince szépen lehuppant s 
nem szőr, hanem szúrós borosta fedte. A Csillagszemű mégis 


eltökélte, hogy a maga szántából meg nem válik tőle. Habár a 
szamár Morgoránhoz hasonlított, neki mégis Ambrus jutott eszébe 


róla. 


A Csillagszemű elbúcsúzott a szentéletű férfiútól, aki többrendbeli 
okok miatt igen elégedett volt: becsapta a papját, de nem vesztette 
el. 


Nem botlott a szamár, annál többet töprengett viszont, 
minduntalan megállt, leejtette két busa fülét s maga elé nézett a 
csupasz földre. A juhász nem sürgette, nem volt sietős az útja. 


A két gazda bezzegssietett. Kevéssel a Csillagszemű távozta után 
lóra ültek, egy-egy degeszre tömött átalvetőben vitték, ami 
szükséges volt a vállalkozásukhoz, jóshoz illő öltözetet az egyik, 
vándorénekeshez méltót a másik. Űgy végeztek magukban, hogy a 
síkságon megszállnak egy fogadóban, ott öltöznek át. 


Negyednapra találtak egy célszerű csárdát. Onnan lopakodott ki 
éjnek idején — Dunnanyüvő Boldizsár, barna  kaftánban, 
posztónadrágban, borzprém kucsmában s lépegetett gyalogosan a 
hegyestoronyi vár iránt. Eljutott szerencsésen a palánknak ahhoz a 
részéhez, ahol a várkert fái áthajoltak a falon s lenyúltak a sánc fölé, 
megragadott egy erős gyertyánfa ágat, felkapaszkodott rá s a törzsön 
szépen lecsúszott a várkertbe. 


Akkora kert volt, hogy erdőnek is beillett volna. Dunnanyüvő ott 
maradt, ahová lehuppant s figyelt, nem bukkan-e föl egy vérszomjas 
komondor, dühös kertész vagy fegyveres őr. Sehol senki. Hasra 
fordult, hogy kiválassza a füvet, de csupa közönséges gyomot látott. 

Végre egy virágágyas szegélyén valami lila szirmú törpe növénykét 
pillantott meg. 

Alig tarolt le a ritka virágból egy marékra valót, kurta szitok 
fütyült el a füle mellett. Még föltápászkodni sem jutott ideje, máris 
hátracsavarták a két karját s ütésekkel, rúgásokkal nógatták szapora 
lépésre. Mielőtt betuszkolták a tömlöcajtón, nagyot kiáltott: Hé! 


A katonák eleresztették. 


- Jós vagyok -— mondta Dunnanyüvő s félelmesen kiduvasztotta 
véreres szemét -, ezért a virágért jöttem ide. Ebből mindenkinek 
meg tudom jósolni a jövendőjét. 

— Jós - ismételték a katonák tisztelettel. Mert az olyan embereket 
minden időkben tisztelik, akik ismerik a jövendőt, s ennek kedvéért 
még azt is elnézik nekik, hogy a jelenről nem tudnak semmit. 


Mialatt Dunnanyüvő vért izzadt, hogy kedvére jósoljon az egyik 
főkatonának, az újság, hogy jóst fogtak, szájról szájra szállott. 
Elérkezett a porkolábhoz, tőle az udvarmesterhez, kitől aztán 
Ambrus is megtudta. 


- Vezessétek elém! - parancsolta. Sütött még a nap s ő a nagy 
hársfa alatt ült palotája előtt, páncélsisakban. 


Dunnanyüvő Boldizsár nem volt bejáratos  főpapokhoz, 
főrendekhez s mivel a főkatona, aki elkísérte, intett neki, négykézláb 
ereszkedett, nem térdre s úgy bámult föl a püspökre. 

- Te gazember, hogy merészkedtél be a kertembe? 

Dunnanyüvő erre elbeszélte, amire a Csillagszemű megtanította. 
Cigányoktól leste el a jövendőmondást s űzte is, míg tartott a 
virágból. De e nélkül a virág nélkül semmit sem ér a tudománya, 
mert csak énnek a szirmából tudja megjósolni, ki meddig él, mikor 
lesz beteg, mikor gyógyul meg, mi vár rá a jövendőben. 

— Ilyen nagy tudós vagy te? — kérdezte a püspök. 

- Nem én vagyok tudós - vágott vissza Dunnanyüvő 
négykézlábról, de már nyugodtan -, hanem a virág, öt éve fogyott el 
az utolsó. Azóta keresem s csak tegnap hallottam egy paptól, hogy itt 
a várkertben van belőle. 

- Meg tudnád-e jósolni, meggyógyulok-e valaha? - kérdezte 
Ambrus lesütött szemmel, csaknem szégyenkezve. 

Dunnanyüvő megcsóválta hordónyi fejét: 

- Hogy tudnék jósolni, ha félek? Ezek a virágok az igazságot 


mondják, s hátha az igazság nem lesz ínyére szerelmetes 
püspökömnek? 
- Akár jót mondasz, akár rosszat, bántódásod nem esik. 


Jóságosan beszélt a püspök, de nem egészen úgy, ahogy 
Dunnanyüvő várta. Őt ugyanis a busás jutalom reménye csalogatta 
ide. Jutalomról pedig a püspök egy szót sem ejtett. De látta, hogy 
most nem volna tanácsos a fizetség dolgával előhozakodnia. 
Szótlanul kiszedett néhány lila szirmú virágot a tarisznyájából, 
szétterítette a püspök lába előtt. Sokáig váratott az első mondatra, 
de aztán fel is figyelt rá mindenki, aki csak ott volt: 


Semmiféle orvosság, semmi varázsszer nem basznál. 


- Ajajaj! — panaszkodott Ambrus halálraváltan, s feleakkorára 
zsugorodott, mint amekkora volt. 


— Sírba dönti nagyhatalmú uramat a nyavalyája . Hacsak ... 

— Hacsak? - ismételte a püspök rekedten. 

- "Hacsak meg nem leli azt az egyetlen embert, aki 
meggyógyíthatja. 

— Hol van az az ember? 

— Csatangol... 


- Hogy mer csatangolni a gazember? Miért nem jön ide, hogy 
meggyógyítson? 

- Az az ember, szerelmetes püspököm, vándorénekes, hivatása 
neki a csatangolás. Különben nem tudja, hogy egyedül ő 
gyógyíthatja meg nagy jó uramat gombából és gyógyerejű füvekből 
kevert orvosságával. Szerencsére meg lehet ismerni. A derekán 
vadonatúj tüsző, fehér gatyát hord, kék inget és pávatollas süveget, 
mint a vándorénekesek. Küldje ki szerelmetes püspököm az 
embereit az utakra, ráakadnak előbb-utóbb. Ez az énekes bot helyett 
mindig napraforgót hord, s ha éppen nem hallgat, ugyanazt a dalt 
énekli mindenkor. 


- Hadd halljam a dalt! 


Dunnanyüvő négykézlábról térdre emelkedett s öblös, vastag 
hangján énekelni kezdett: 


Tornácon a kis csóka 
Belenéz a kancsóba: 
Kancsó mélyén víz tükre, 
A gonosznak nincs füle. 


Ha van benned becsület, 
Megőrzöd a füledet. 

Ha nem őrzöd, lesz nagy baj, 
Mert megeszem tormával. 


Ambrus hirtelen megrázkódott, fölemelte két kezét s 
megtapogatta páncélsisakját. Ott volt, ahol lennie kellett s nyakig 
beborította a koponyáját, szorosan, úgyhogy egy gömbölyűbb bolha 
sem csúszhatott volna át alatta. Egy darabig merőn nézte a jóst, 
aztán vészjósló nyugalommal megkérdezte tőle: 

— Hogy van a vége annak a dalnak? 

- Ha nem őrzöd, lesz nagy baj, mert megeszem tormával — 
ismételte készségesen Dunnanyüvő. 

Ambrus a kardjához kapott, de csak félig rántotta ki. — Folytasd! — 
szólalt meg hosszú szünet után. 

Dunnanyüvő a kardra sandított, nyelt egyet s előbb halkan, majd 
bátrabban beszélni kezdett: 

- Senki más meg nem gyógyítja szerelmetes püspökömet, ha az a 
vándor énekes nem. Orvossága van, melynek titkát egyedül ő ismeri. 
Csakhogy a gyógyítás kényes tudomány, akár a jóslás. S nem tenné 
jól, nagyhatalmú uram, ha azt az énekest úgy megijesztené, mint 


engem. Ha szerelmetes püspököm megfogadja alázatos tanácsomat, 
barátsággal fogadja az énekest. Az orvosságot, amit ad, megeszi s 
mire aludt egyet, egészségesebb lesz, mint húsz éves korában volt. S 
akkor majd jutalmazza meg nagy jó uram a gyógyítóját érdeme 
szerint, s jutalmazzon meg engem is, szerény szolgáját, amiért 
megmondtam, ki gyógyítja meg. 

- Ugye - kérdezte a püspök -, ugye, azt mondtad, öt éve kutatod 
azt a virágot, amiből most jósoltál? 

— Azt mondtam, szerelmetes püspököm. 


- Akkor nagyobb jutalmat nem adhatok neked, mint hogy 
megtöltheted a tarisznyádat azzal a virággal. 

Mikor komája bedübörgött a fogadóba. Morgorán éppen szent 
Péterhez fohászkodott segítségért. Ügyes-bajos dolgaiban az ő 
tanácsát kérte mindig, mióta találkozott vele a mogyorósban, s 
minden sikeréért neki mondott köszönetet. Jutalmul a támogatásért 
egy zsák válogatott mogyorót ígért szent Péternek, hogy ha ismét 
kedve támad erre a csemegére, ne kelljen vesződnie az ágas-bogas 


bokrok között. 


Dunnanyüvő bosszús pillantással mérte végig komáját, aztán 
leoldotta válláról a tarisznyát s a sarokba vágta, hogy csak úgy 
nyekkent. 


— Mit adott? -— kérdezte Morgorán. 


- Nem sokat - vonta meg széles vállát a gazda, a tüszőjébe nyúlt, 
s az asztalra pergetett egy marék aranyforintot. Miért ne járjon 
pórul a komája is, ha neki ez lett a sorsa? 


- Arany - mondta Morgorán -, jó arany. 
- Nekem bizonyára kétannyit olvas a markomba - mondta 


később, midőn már útrakészen állott, fehér gatyában, kék ingben, 
pávatollas süvegben. Nem hiányzott egyéb, csak a napraforgó a 
kezéből, a dal az ajkáról. Napraforgó nyílott az országút mentén, a 
dalt megtanulta. Amint a fordulót elérte, katonákat pillantott meg, 


sárga nadrágosokat, mellükön a püspök címere. 

- Szerencsém van -— gondolta, s hogy el ne szaladjon, beköpött az 
inge alá. Azzal rágyújtott a dalra s bátran lépegetett a katonákkal 
szemben. Azok szemlátomást fölfigyeltek rá. 

- Tetszik nekem a nótád - szólította meg a főkatona -, hol 
tanultad? 


- Sehol - válaszolt Morgorán s olyanformán tisztelgett a 
napraforgójával, ahogy karddal szokás. — A lelkemben termett. 


- Furcsa -— válaszolt a főkatona -, mert a pofád nem úgy fest, 
mintha a lelked virágos kert volna. 


—- Nem mindig a piros alma legédesebb. 


- Nó - kacagott föl a főkatona -, ha te édesebb vagy az éretlen 
vackornál, akkor az én bütykös nagylábujjam legalábbis aszú szőlő. 


Mikor a fegyveresek kinevették magukat a mókán, a főkatona 
megkérdezte a tüskés gazdát: 

- Nálad a gomba? 

Hogyne lett volna nála, csak éppen odaadni nem akarta. A vita 
nem tartott sokáig, két katona villámgyorsan lefogta, a gombát 
kivették a tüszőjéből, őt magát összekötözték. Másik négy lovas 
Dunnanyüvő Boldizsárt tessékelte kifelé a fogadóból. Lóra rakták a 
két foglyot s elügettek Hegyestorony iránt. 

— Ti akarjátok megenni a fülemet? — üvöltött rájuk Ambrus. 

A két gazda ott hevert a lábánál, egymás szavába vágva 
fogadkoztak, hogy nem, ők semmi pénzért meg nem ennék. 

- Talán jobb ételhez szoktatok, mi? Nem jó nektek a tormás 
püspökfül, gazfickók? Sértegetitek a fülemet? 

- Ha nagy jó uram parancsolja -— szólalt meg Morgorán -, én 
megeszem. 

—- Hát te? 

- Én is - mondta Dunnanyüvő s rémületében lepény nagyságúra 
dülledt a szeme. 

- Úgy? - kérdezte Ambrus. -— Szóval mégiscsak azért jöttetek ide, 
hogy a fülemet megegyétek? Az én megszentelt fülemet, 
gazemberek?  összeesküdtetek ellenem! Azt  hittétek, hogy 
túljárhattok az eszemen. Mi? 


—- Meg akartuk gyógyítani nagy jó uramat — védekezett Morgorán. 


Ambrus intésére az egyik katona odajött a zacskóval. A püspök 
kibontotta, megszemlélte, megszagolta a gombát, majd nyelve 
hegyével megízlelte. 


- Méregkeverők! - fakadt ki indulatosan. — Meg akartatok étetni, 
hogy aztán lemessétek orvul a fülemet s elvigyétek a gazdátoknak. 
Beteg vagyok. ic?az, gyötör a kórság, igaz, de az eszem helyén van s 
a sisakom is. Még egyszer nem szed rá az ördöghájjal megkent 
juhász, csurogjon köldökéig a szeme! Mit ígért nektek a fülemért? 


Morgorán nem született buta embernek, mégsem értett egyetlen 
szóval sem többet ebből a furcsa beszédből, mint Dunnanyüvő, aki 
úgy eitátotta a száját, hogy álláig löttyent céklaszínű nyelve. 
Faggatással, fenyegetéssel Ambrus vallomásra szorította őket s 
apródonkint megtudta, hogy a fortélyt egy bújdosó pap sütötte ki, a 
gazdáknak más céljuk nem volt, minthogy őt meggyógyítsák s 
jutalmat kapjanak be érte. 


Talán el is hitte volna, amit hallott, ha a dalban szó nem esik a 
füléről, ötven évnél hosszabb ideje hordta a fülét s ezenközben senki 
szemet nem vetett rá, nem dicsérte, nem ócsárolta. Egyedül a 
juhásznak jutott eszébe, hogy megegye, méghozzá tormával. Alig 


jutott idáig elmélkedésében, harsányan felkiáltott: 


- Hadd lássam, mit ér az orvosságtok? -— Azzal az egyik gombát 
Dunnanyüvőnek, a másikat Morgoránnak adta s rájuk parancsolt, 
hogy fogyasszák el, mert a tulajdon szemével akart meggyőződni 
róla, hogy orvosságot hozott-e a két szövetséges, vagy mérget. 
Vacsorához látott maga is. 


Amazok búbánatos ábrázattal figyelték a táplálkozó püspököt. 
Valahányszor ivott, s a torkán csobogva sietett alá a bor, a hegyi 
patak jutott eszükbe, mely ott csörgedezett falujuk határában. § 
ahogy erre gondoltak, egymásután szakadtak ki a hosszú sóhajtások 
a mellükből. Meg sem moccantak, míg a bolondgomba dolgozni 


nem kezdett testük mélyén. Kékültek, zöldültek csendesen, szemük 
kidülledt, forgott eszelősen, szájuk meg-megrángott, akárcsak a 
lábuk s mindehhez szünet nélkül csuklottak. 


Ambrus komor ábrázattal figyelte őket, — ha ivott is, rajtuk 
tartotta szemét a kupa fölött. Ezenközben leszállott a puha nyári 
este, a szolgák szurokfáklyát hoztak; rőt fény öntötte el az embereket 
s az udvar macskaköveit. A két gazda tovább verejtékezett, nyögött, 
de már nem oly gyötrelmesen, mint eleinte. Aztán Dunnanyüvő 
mélyen felsóhajtott: 


— Mintha tíz évet fiatalodtam volna! 


A püspök s akik mellette állottak, fürkészve vették szemügyre. 
Morgoránról viszont, aki tovább fetrengett kínjában s harapdálta 
sárgás fogaival az ajkát, egy időre mindenki megfeledkezett. 
Dunnanyüvő tovább beszélt, hogy addig üsse a vasat, míg forró: 


- Bölcsebben tette volna, szerelmetes nagy püspököm, ha maga 
eszi meg a drága orvosságot, ami kárbaveszett. Most olyan 
egészséges lehetne, mint én. Táncolni vágyom, olyan varázslatosan 
meggyarapodtam erőben. Egy hízott göbölyt a vállamra bírnék 
venni! 


Mintegy szavai igazolásául, Morgorán arca egy csapásra kisimult, 
lélegzése megnyugodott. Kéjes nyújtózások között mondta el, hogy 
fiatalabb, erősebb, mint nemrég volt, sőt megjavult a hallása. 


Mindezek hallatára a püspök elkomorult, úgy gyanította, hogy 
alighanem bolondul cselekedett. Talán meg is mentik életüket 
ékesszólásukkal, ha a balvégzet be nem avatkozik. 


Egy ispotályra való doktor, borbély, javasasszony, dögönyöző 
élősködött a várban. Naphosszat a beteg körül serénykedtek, de 
mivel a kór sehogy sem tágított, szabad idejükben egymást 
gyalázták, egymást okolták a kudarcért. Elősettenkedett most is az 
egyik doktor. 


- Nagy jó uram - suttogta ármányosan -, ne higgyen a 
gazfickóknak. Mérges gombát hoztak, csak azért nem patkoltak el, 
mert ketten ették meg az egy személyre halálos adagot. 


- Akasszátok fel őket -— legyintett Ambrus rosszkedvűen, mert 
tanácstalanságában sem azt nem tudta, hogy helyesen járt-e el az 
előbb, sem azt, hogy most okosat parancsolt-e. A két gazda 
könyörgött, jajgatott, aztán egymás szavába vágva ajánlottak 
aranyat, marhát, posztót, gyapjút, mézet, csakhogy kegyelmet 
nyerjenek. 


Amint hallgatta őket, Ambrusban egyre magasabb lobot vetett az 
indulat. Maga elé parancsolta az udvari méltóságokat s lehordta 
őket rettenetesen: 


- A kincstáram üres, nincs annyi pénzem, hogy egy koszos 
bíborosságot vásároljak magamnak. Ezt a két szutykos parasztot 
meg majd felveti a pénz. Hát így szolgáltok ti engem? A 
parasztjaimat a guta fenyegeti, olyan zsíros koszton élnek a ti 
jóvoltotokból! Nekem meg a legszükségesebbre sem telik! Ne ott 
keressetek, ahol nincs, tompa fejűek, hanem ahol van. Kutassatok 
föl minden vagyonos embert és sarcoljátok meg! 


Elkotródtak az udvari méltóságok, a két gazda újra kezdte a 
könyörgést: 
-— Fogadja el nagy jó urunk a vagyonunkat. Fogadja el. 


- Elfogadom - egyezett bele Ambrus jóságosan. Morgorán a lábát 
csókolta, , Dunnanyüvő a  mentéje szélét s  hálálkodtak 
kiapadhatatlanul. Ambrus a fejük fölött intett a hóhérnak, hogy 
kösse föl őket. Aztán a doktorhoz fordult: 

— Most rajtad a sor. 

- Engem is fel akar akasztatni, nagy jó uram? - kérdezte 
viaszfehéren. 

- Még nem - vigyorgott rá Ambrus -, egy hetet adok neked, hogy 


meggyógyíts. 

- Ti is úgy vessetek számot a tudástokkal - támadt a 
füvesemberekre, dögönyözőkre, kuruzslókra, doktorokra -, hogy 
sorra kaptok egy hetet, utána vagy jutalmat vagy vesztőhelyet. 
Eleget zabáltatok ingyen a palotámban. 


Még meg sem száradt Morgorán és Dunnanyüvő feje a 
bástyafalakon, a püspök fegyveresei már javában öregbítették uruk 
vagyonát a Zengőbérc alatt Mikor a falubeliek látták, kinek a házát, 
magtárát törik föl, kinek az istállójából s a legelőjéről hajtják el a 
jószágot, melegség árasztotta el a szívüket. Lám, a szegények bátor 
oltalmazója, a csillagszemű juhász most már rájuk is gondol, 
nemcsak a rónaság népére. 


A busafejű ispán úgy gondolkozott, hogy ha felvergődött idáig, 
amit talál, Hegyestoronyba viszi. A gazdája ezenfelül a lelkére 
kötötte, hogy fogja el azt a papot, aki a két szövetségest arra a dalra 
tanította, melyben az ő püspöki füléről szó esett. Azt gyanította 
ugyanis, hogy az a pap nem lehet más, hanem maga a Csillagszemű. 

De úgy látszott, hogy bajos dolog a pap nyomára jutni. Az ispán 
mindenfelé kérdezősködött felőle, a válaszokból az derült ki, hogy 
senki nem tudja útba igazítani. 

Úgy végzett magában, hogy pap nincs, a két csirkefogó azért 
hazudozott, hogy a bőrét mentse. Ehhez a véleményéhez azért 
ragaszkodott, mert ha nincs pap, akkor nem kell fölmennie a 
Zengőbércre s ha nem tolakszik oda, sziklát sem gurítanak rá. 


Útnak indította tehát Morgorán és Dunnanyüvő tömérdek barmát 
s egyéb vagyonukat szekéren. Ezekután kidoboltatta, hogy ötven 
arany üti a markát annak, ki nyomára vezeti a szökött papnak. 
Jelentkezett egy szalonnás hátú barát, s alázatosan megtudakolta őt 
keresik-e, mert ha igen, ötven aranyért szívesen föladja magát. 


A busa fejű ispán várt még egy napot s megduplázta a jutalmat. 
Aztán összecsődítette a falu népét s kidoboltatta, hogy ennyi és 


ennyi bírságot hajtat be rajtuk, amiért elbújtattak egy szökött papot, 
a nagyhatalmú püspök ellenségét. 


Mielőtt a parasztok észbe kaptak volna, a fegyveresek már 
megvámolták a csűröket, istállókat, s még aznap elhagyták a falut. A 
busa fejű ispán nem sokat töprengett, hanem minden lakott helyen 
megismételte ezt a rút furfangot. 


Hegyestoronvban nedig a hóhér hetenkint kötélre lógatott egy-egy 
tudós embert vagy asszonyt, gondosan lenyiszálta a fejét, karó 
végébe tűzte. Ambrus időnkint körbe sétált a várfalon, meg- 
megállott s kedvetlenül elnézegette az egyre feketébbre s apróbbra 
zsugorodó koponyákat. 


—- Aszalódnak — mormogta és semmi öröm nem hevítette láttukra. 
Néha azzal szórakozott, hogy találgatta, melyik fej kié volt s ha 
sokáig nem jött rá, a hóhért hivatta, aki pontosan emlékezett. 


Szaporodtak a koponyák, a hollók lassankint megszokták, hogy a 
bástyafokon mindig friss  eleséggel  kedveskednek nekik. 
Szaporodtak a koponyák s a koponyákkal együtt hízott, növekedett 
Ambrus lelkében a kétség. Igaz, hogy a tudós emberek nem 
gyógyították meg, igaz, hogy nem enyhítették fájdalmait. De az is 
igaz, hogy most már végképp nem segíthetnek rajta. S könnyen 
meglehet, hogy egyik vagy másik koponyában már bozsgott a helyes 
gondolat. 


Elnéptelendett az udvar, az igricek, a vándor hegedősök csakúgy 
elkerülték, mint a doktorok. Egy nap feltűnt Ambrusnak, milyen 
kihalt a palota: 


- Hetek óta egyetlen árva doktor sem néz felém. Mi lehet az oka? 
— kérdezte új udvarmesterét. 


- Akiket kivégeztetett kegyelmed, azért nem jönnek, mert nem 
élnek - válaszolt az udvarmester tisztelettel -, akiket nem 
végeztetett ki kegyelmed, azok azért nem jönnek, nehogy a többi 
sorsára jussanak. 


- Értem - mormogta a püspök közönyösen, de aztán hirtelen 
bíborvörösre gyúlt a képe: — szóval ezek a nyomorultak többre 
becsülik a saját hitvány életüket az én egészségemnél? 

- Alighanem - suttogott félénken az udvarmester, alázatos 
meghajlással. 


Ambrus arca egyre félelmetesebben elsötétült. Az udvarmester 
visszafojtott lélegzettel kémlelte s enyhe zsibbadást, majd féktelen 
viszketést érzett a tarkóján. Sohasem tudhatni, kinek a feje hull le, 
ha egy nagy úr haragszik. 

A Csillagszemű megvárta, míg a faluból eltakarodnak az uradalom 
emberei s az élet visszadöccent a régi kerékvágásba. Akkor 
leereszkedett a patak mentén, hogy utánajárjon, mit végzett az a 
négy jeles ember akiket ő állított munkába. A házak között úgy 
tapasztalta, hogy rajta kívül senki nem fütyül, nem dudorászik 
jókedvében. Megfeküdte a falut a bánat s bétakarta egyik végétől a 
másikig, olyan hajszálpontosan, hogy még egy arasznyi sem nyúlott 
ki alóla. Megkérdezett egy embert, ugyanbizony micsoda csapás 
zúdúlt a népre, de amaz csak ennyit mondott: 


— A lágy fekély borítsa be a pofájukat! 


Kitalálta könnyűszerrel a juhász, hogy ez a jókívánság kinek a 
boldogságát hivatott gazdagítani, s hozzátoldott maga is egy 
hasonszőrű áldást. Mikor az ember látta, hogy akivel szót vált, sem 
gondolkozik különbül, mint ő, megoldódott a nyelve s elmondta, 
milyen galádul megnyomorgatták a falu népét. 


Elbúsult a juhász, hiszen megint azt tapasztalta, hogy jó szándéka 
fonákjára fordult. Nagy erőben lehet a püspök, hogy ilyen cudarul 
visszavág minden ütésre! De akármilyen hatalmas, sokáig már nem 
garázdálkodhat. Akkor vidámult fel valamelyest, mikor a paraszt 
elújságolta, micsoda szörnyű vérengzést vitt végbe a püspök a 
gyógyítói — között. Sajnálta, hogyne sajnálta volna a 
szerencsétleneket. Nem az ő gyászos haláluk fakasztott a szívében 
örömet, hanem az, hogy Ambrus maga maradt a nyavalyájával. Ha 
meg maga maradt, akkor nyilvánvalóan nagy becse lesz annak a 
bátor doktornak, aki bemerészkedik a hegyestoronyi várba. 
Azonnyomban elhatározta, hogy útnak indul. 


Elbúcsúzott a  paraszttól. Mielőtt nekivágott volna a 


Zengőbércnek, bekukkantott Dunnanyüvő portájára. Elhagyatott 
volt az udvar, az istállók üresek, sehol egy teremtett lélek. Végtére 
egy boglya tövében akadt rá azokra, akiket keresett. Nem láttak, 
nem hallottak, úgy elbódította őket a szerelem. Julika sűrű haja 
konytba csavarva kuporodott a feje tetején, ami mutatta, hogy oda 
lánysága, asszony lett belőle. Andriska éppen átölelte, szájon 
csókolta, ki tudja hányadszor aznap s hányadszor azóta, hogy a 
szerelem lángba borította szívüket. A boglya meg-megrezdült, akár a 
juhász szíve s a boldogság édes illata összeölelkezett a havasi széna 
fűszeres szagával. 


Öröm és bú között hánykódott a Csillagszemű, amint egyre feljebb 
hágott a Zengőbérc meredek oldalán. Az a nagy boldogság, amit 
látott, testvérpárja volt az ő elveszett boldogságának, mely elszállott 
visszahozhatatlanul, akár a szélsodorta felhő. 


Morgorán hajdani szamara a kunyhó mellett legelészett. Orbán 
egy kökénybokor tövéből vigyázott rá. Mihelyt a szamár 
megpillantotta gazdáját, üdvözlésként hátracsapta bolyhos fülét. 


- Ambrus! - kiáltott rá a juhász, a szamár válaszolt a maga 
nyelvén: 

— Tá! Iá! Iá! — mondta háromszor s a visszhang elkapta az ordítást. 
A hegyek zengtek, mintha nem is egy szamár, hanem egy egész 
csorda ordítana. 


Ambrusnak keresztelte a szamarat, mert nem bölcs dolog, ha egy 
szamár név nélkül marad. Annak is megvolt az oka, hogy miért 
ragasztotta a juhász éppen a püspök nevét a szamárra, ezt azonban 
nem árulta el senkinek. 


Puszta féltékenységből, hogy a gazdája Ambrussal foglalkozik, 
Orbán csaholni kezdett. A kunyhó ajtajában megjelent Szőcs Bernát 
uram, aki erősen unatkozott magányában. 


- Soha olyan boldogan nem éltem, kedves barátom mondta jóízű 
nyújtózás közben -, mint amióta hozzád szegődtem udvari 


doktornak. - Sok méltóságom volt, egyet sem kedveltem ennyire. Én 
téged tanítlak, te a szamarat s mindketten kiváló előmenetelt 
tanúsíttok. Ha rajtam állna, itt várnám meg a halált. 


- Ne gondoljon most a halálra, nagy jó uram, inkább 
szedelőzködjék. Holnap hajnalban búcsút mondunk ennek a szép 
életnek. 


Többet nem mondott. Hajnalban csakugyan elbúcsúztak a vad 
pásztoroktól, a kormos arcú szénégetőktől s útnak eredtek a patak 
mentén lefelé. 


Mikor a köd már szétoszlott, megállottak egy tisztáson, ahonnan 
széles kilátás tárult a falura s messzi a falun túlra, a göndörödő 
hegyekre, melyeken az ősz rozsdája megfogta már az erdők lombját. 
Rőten gomolyodtak az alacsonyabb hegyek, szilvakéken meredeztek 
a magasabbak s elrekesztették körös-körül a világot, mintha 
mögöttük nem volna semmi, legfeljebb a felhők fehérje és az ég 
kékje, melynek vége sehol sincs. 


A Csillagszemű úgy okoskodott, hogy legbölcsebb az lesz, ha az 
első városban megszáílnak. így is történt. Miután Szőcs Bernát 
uramat bekvártélyozta a fogadóba, felült a szamara hátára s 
elkocogott arra a helyre, ahova a maga részét elásta, mikor a püspök 
huszonhárom tárkocsiját zsákmányul ejtette. 


Az aranyforintokkal aztán visszatért a fogadóba, nem egyedül, 
hanem a város legfürgébb fodrászának kíséretében. Szőcs Bernát 
uram elmondotta, tüzetesen milyen szakáll, milyen hajviselet illendő 
egy tudós férfiúhoz. A fodrászmester elkezdte csattogtatni az ollóját, 
s könnycsordító szakállá varázsolta a juhász csimbókos szőrzetét s 
pallérozott fodrászremekké torzonborz haját. 


Megvolt hát a tudomány, meg a szakáll, meg a tudósi hajviselet, 
már csak az alkalmatos öltözet hiányzott, hiszen a ruha nem sokat ér 
ember nélkül, az ember sem sokra megy ruhátlanul, kiváltképpen 
egy főpap fényes udvarában. Térdig érő, buggyos ujjú barna 


posztókabátot vásárolt a juhász, alája ugyanolyan színű mellényt, 
bőrharisnyát, szürke posztónadrágot és fényes, fekete csizmát. A 
nyakába lószőrzsinegre akasztott keresztet függesztett; fából, 
nehogy valami kufárlélek szemet vessen rá. 


- A tulajdon édesanyád is bajosan ismerne meg -, mondta 
elismerőn Szőcs Bernát uram -, magam is csak azért tudom, hogy te 
vagy, mert az orrom előtt változtál át. 


- Sugárzik-e rólam a tudomány, nagy jó uram, vagy csak dereng? 
— kérdezte a juhász. 


-— Sugárzik, kedves barátom. Tudós vagy, mindenki láthatja. Maga 
a király is elhinné, hogy meggyógyítod. Ambrussal azonban nem lesz 
könnyű dolgod. 


- Bízzon legjobb tanítványában, Szőcs uram. Meglátja, 
végbeviszem, amit célba vettem. Százszoros az ereje annak, aki nem 
a maga javáért harcol. S amit én akarok, többre tartom az életemnél. 


A Csillagszemű feltarisznyáit az útra, kirántotta földre dobott 
gatyájából az Anyicskától kapott cifra gatyamadzagot, megcsókolta 
és a zsebébe rejtette. Megnyergelte a szamarat, a fogadó elé vezette, 
maradék aranyát ketté osztotta testvériesen s a felét odaadta Szőcs 
Bernátnak. 


A tudós férfiú kioldotta az erszény száját, s elgondolkozva 
csörgette az aranyakat: 


- Soha nem gondoltam volna - szólalt meg sokára -, hogy éppen 
tőled kapom a legdúsabb fizetséget, legszegényebb gazdámtól. 
Áldott ország az, ahol ilyen juhászok teremnek, s bizony könnyebb 
sorsot érdemelne. 


- Egyet ne feledj — oktatta még búcsúzóul - mindig az a legjobb 
orvosság, amit a beteg örömest lenyel. Pálinkát keverj a püspök 
orvosságába, szereti. 


- Köszönöm a tanácsát, köszönöm minden jóságát nagy jó uram, 


s ha innen el találna menni, hagyja meg hol keressem. El ne feledje! 
Azzal a Csillagszemű rásózott a szamár hátuljára. 


Megcselekedte ezt még számtalanszor, merőben hasztalanul 
mindannyiszor, mert a püspöki névvel ékes szamár azon a 
véleményen volt, hogy bárhova törekszik az ember, lassan is odaér. 


Egyszóval, nem haladtak gyorsan, s a Csillagszemű ráért 
szemlélődni. S amint faluból faluba, tanyáról tanyára vitt az útjuk, 
gyakran úgy érezte, hogy nem a kedves magyar föld tárulkozik 
szeme elé, hanem valami pokolbéli tájon barangol, ahol a 
legkegyetlenebb ördögök gyötrik a bűnösöket. Az arcokon s a 
viskókon, a csűrökön s az istállókon, a legelőkön és a szántókon 
mind ott látta a püspök sújtó kezének nyomát. Belevéste mélyen 
emlékezetébe mindazt, amit tapasztalt, hogy soha el ne térjen 
kötelességétől, meg ne rendíthesse a félelem, el ne puhíthassa a 
jólét. 

Egy langyos, sugaras délelőttön, feltűnt a sápadt láthatáron a 
püspöki palota karcsú tornya, valamivel később maga a palota, majd 
a vár kőfala s a tömzsi palánk, a külső vár körül. A juhász 
nyugodalmasan felkocogott szamara hátán a kapubástyáig, még 
kiáltani sem kellett bebocsáttatásáért, maga a porkoláb jött eléje. 
Kapatos volt valamelyest, dülöngött álltában s mialatt a juhász 
illendően köszöntötte, ernyőt csinált tenyeréből a füle mellé, de így 
sem hallott semmit, mivelhogy nem is akart: 


- Nem értem — mondotta -, nagyon magasról beszélsz. Szállj le a 
szamaradról. 


Bosszankodott a Csillagszemű, hogy neki kell engednie, de aki 
nagy dolgokat tervez, magát feledje el legelőbb s vigyázzon éberen, 
hogy apró akadályokon el ne botoljék. Leugrott hát a szamárról, de 
megfogadta, hogy fölösen megfizet ezért a tréfáért. 


- Mostmár bizonyosan meghallom, amit mondasz biztatta a 
porkoláb s erősen megörült, mikor megtudta, hogy a látogató 


doktorul ajánlkozik a püspök mellé. Csak hát az udvarmester, kinek 
tiszte volt, hogy a látogatókat ura elé vezesse, máshol időzött. 


A Csillagszemű úgy gondolta, hogy a várakozás idejét az udvari 
műhelyekben mulatja el, hát ha ismerősökre akad. 


A porkoláb megmutatta, merre menjen, maga felkapaszkodott a 
kapubástyába. 

— Itt maradsz, Orbán! — szólt rá a pulira a Csillagszemű s a palota 
mögé került. A csengés-zengés odakormányozta a kovácsműhelyhez, 
ahol hatan verték az izzó vasat, kettesével, bokáig érő bőrkötényben. 
Nagyot dobbant a szíve, Bozsó Pongrácot látta meg ugyanis. Ez a 
kovács vasalta meg a holdas homlokú sárga mént, melyet Darkóczy 
uram ajándékozott volt neki. Kis híja volt, hogy oda nem szaladt 
hozzá, s a mellére nem ölelte, olyan édesen megborzongatta a 
viszontlátás. Rámeresztette a szemét Bozsó mesterre, míg az vissza 
nem nézett rá, nem úgy azonban, ahogy ismerősre szokás, inkább 
mintha bolondot látna. Nem értette a kovács, mit bámul rajta ez a 
polgárforma szerzet. 


Mielőtt a kovács kérdőre vonhatta volna, a Csillagszemű kisétált a 
műhelyből s a bognárokhoz pártolt, tőlük a kádárokhoz. S amint 
nézelődött, az az érzése támadt, mintha Darkóczy uram 
udvarházában volna, annyi ismerős arc vette körül. Gyalúval, 
fűrésszel, bárddal, az asztalosok szabad ég alatt szorgoskodtak s 
akárcsak odahaza, a főmester itt is Kacska Bálint volt, s a keze alá is 
ugyanazok dolgoztak, Kócos Kövér Illés, Derék Kis Menyhért és 
Csömölye Pál. 


- Mi járatban? -— kérdezte Kacska Bálint, amint a jövevényt 
megpillantotta. Két füle közül a vitorla-szerűen elállót megpótolta a 
tenyerével, hogy a választ el ne szalassza. 


— Ládát tud-e készíteni? 


— Milyen kellene? 


- Akkorácska - magyarázta a juhász -, hogy egy testesebb ember 
megférjen benne, de egy szamárnak se legyen szűk. 


Kacska Bálint olyanformán fordult a juhász felé, mintha erősen 
tamáskodna benne, hogy amit hallott, jól hallotta-e. 


- Embernek szánja a ládát? 
- Annak - bólintott rá a Csillagszemű. 
- És szamárnak? 


— Annak is. De külön-külön. Hol a szamár lenne a ládában, hol az 
ember. Tud-e ilyen ládát készíteni? 


Kacska Bálint letette a gyalút kezéből, aztán a palotára mutatott: 


- Ha embert akar elszállásolni, ott van hely bőven. A szamarat 
pedig kösse az istállóba. 


A Csillagszemű vállat vont s már elmenőben vetette oda: 

—- Pedig nagy örömet szerezne azzal a ládával az én jó gazdámnak. 
— Az ki? - kérdezte mogorván az asztalosmester. 

- Ki más volna, mint Darkóczy uram. 


Ahány asztalos, mind felkapta a fejét, hiszen a Darkóczy 
uradalomban szolgált mindannyi, míg a püspök foglyul nem ejtette 
őket. 


- Még beszélünk arról a ládáról - mondta a juhász s 
megnövekedett bátorsággal tért vissza a kapubástya elé. Nem fogott 
gyanút egy sem a kézművesek közül, holott nemegyszer váltottak 
Szót vele. S ha ők nem, ugyan miként ismerhetné föl a püspök? 


Épp jókor tért vissza, az udvarmester már megjött hivatalos 
dolgából. Megörült a nevezetes ember, hiszen nagy ideje nem 
merészkedett doktor a hegyesten ronyi várba s Ambrus őt gyötörte 
naphosszat, hogy gondoskodjék kúrálásáról. Majd elolvadt, olyan 
nyájasan fogadta s ellátta tanácsokkal, mit tegyen, mit mondjon, ha 
meg akarja szerezni a nagyhatalmú püspök bizodalmát. A csodálatos 


gyógyításokat tanúsító leveleket átvette, hogy maga mutassa meg 
urának. 


Mikor becsukódott mögötte a súlyos tölgyfaajtó s szemtől 
szemben állott  Ambrussal, összeszorult a juhász szíve 
aggodalmában. Karosszékben ült a püspök, a nyitott ablak mellett, 
brokátselyem köntösben, oldalán kard, fején, fénylő páncélsisak. 
Dorica a lábainál kuporgott egy zsámolyon, előtte egy kosár dió. 
Időnkint feltört egyet, meghámozta a belét s úgy kínálta kegyes jó 
urának. A püspök lenyelte a falatot. Látogatója üdvözlésére, mély 
meghajlására se szóval, de még csak egy parányi mozdulattal sem 
válaszolt. Véreres, kidülledő szeme vészes fényben csillogott. 


- Hallottál-e róla, hány csirkefogónak üttettem le a fejét? — 
kérdezte végül. 


— Hallottam, nagy jó uram — mondta a Csillagszemű. 

- És mégis ide merészkedtél? — tűnődött a püspök. - Ez vagy azt 
jelenti, hogy erős a tudományod vagy azt, hogymindenre elszánt 
gazfickó vagy. 


A Csillagszemű felelni készült, Ambrus azonban intett, hogy 
maradjon csöndben. Maga vizsgálni kezdte, s ameíre elhaladt testén 
a tekintete, mintha szúrós lábú hangyák szaladgálnának. A juhászt 
lassankint kiverte a verejték s olyan kegyetlen hévség fogta el, hogy 
majd elakadt a lélegzete. Mindez a forróság és viszketeg azonban 
semmi volt ahhoz képest, ami akkor uralkodott el rajta, mikor végre 
megszólalt a püspök s gyanakodva, felhúzott ínnyel, nem is annyira 
őtőle, inkább sajátmagától kérdezte: 

-— Nem láttalak én már valahol? 


- Hajszálon függ az emberi élet - gondolta magában a 
Csillagszemű s kitekintett a nyitott ablakon a várkertbe, hogy 
elbúcsúzzék a világtól, ha nem lehet benne maradása. Nézése 
elszállott a fák koronája fölött s egy falun pihent meg, melynek 
csupán a csücskét látta, néhány viskót, néhány boglyát. S akkor 


eszébe jutott az a számtalan falu, ahol vándorlása közepette 
megfordult s a szenvedésben, a fájdalomban, a nyomorúságban, a 
megaláztatásban mind ott lelte ennek a nagyúrnak a keze nyomát. 
Nem elpusztulni jött ő ide, hanem bírói tisztben számot venni a sok 
gyalázatért. 


- Nagy szégyen - jegyezte meg mélabúsan. 
- Micsoda te? -— rezzent össze Ambrus. 
- Hogy nagy jó uram bölcs fejét még nem díszíti bíborosi süveg. 


Ambrus a lábával megbökte Dorjcát, aki a zsámolyról elmerülten 
nézegette a juhászt. Karikás szeme cédán kigyúlt s talán éppen azt 
forgatta a fejében, hogy olyan bajra kér orvosságot a tudós férfiútól, 
ami elmúlik ugyan a kezeléstől, de hamarosan megint kiújul. 


- Már régen bíborosságot vásároltam volna magamnak a 
velenceiektől — sóhajtott Ambrus -, ha rám nem tör ez a gonosz kór. 
Gyógyítsd meg azonnal! - ordított föl hirtelen s rácsapott a kardjára 
— gyógyíts meg, különben szecskává metéllek! 


- TIjesztgetsz? — gondolta magában a Csillagszemű, — várj csak, 
pokolravaló püspöke, mindjárt úgy rád ijesztek én is, hogy 
megemlegeted! — Fennhangon pedig így szólt: 

- Véges az emberi tudomány, nagy jó uram, s az emberi bátorság 
hasonlóképpen. Nekem pedig nincs a kelleténél több sem egyikből, 
sem másikból. Félelemmel jöttem én ide. Nem is jöttem Volná a 
nyakamat kockáztatni, ha nem hallok annyi tömérdek dicséretet a 
hegyestoronyi püspökről. Ahány nemes úr, tudós férfiú emlegette, 
mind azt hajtogatta, hogy Magyarországon egyetlen főpap 
érdemelné meg a bíborosi süveget s az nagy jó uram. Nem másért 
próbálkozom én gyarló tudományommal, hanem azért, hogy egy 
jeles férfiút megmenthessek az egyháznak. De ha nagy jó uram azt 
parancsolja, hogy tüstént gyógyítsam meg, már szólhat is a 
hóhérnak, hogy szelje le méltatlan fejemet, s dobja a trágyadombra, 
mert ezt a parancsát nem teljesíthetem. 


- Még ráérek a fejedet vétetni — mondta a püspök kegyesen -, 
míg a nyakadon van, sohasem késő. Hagyok neked időt a 
gyógyításra, s ha sikerül elűznöd  fájdalmaimat, gazdagon 
megjutalmazlak. 

- Nagy jó uram - hajolt meg a Csillagszemű mélyen -, a világ 
minden aranyánál többet érne nekem, ha meggyógyíthatnám. 
Inkább kegyes célokra adományozza a pénzt. 


— Tetszik nekem a beszéded, doktor — mondta Ambrus -, szebb 
volna a világ, ha minden jobbágy, kézműves, zsellér ilyen példásan 
ismerné a kötelességét. Láss munkához! 


Hosszú betegsége alatt Ambrus hozzászokott, hogy az orvosok 
szívesen tapogatják, nyomorgatják, nézegetik, kéretlenül lehántotta 
hát gyarló testéről az ékes köntöst. A Csillagszemű úgy tapasztalta, 
hogy amit itt jártakor ijesztésül jósolt, nagyjából beteljesedett. A 
püspök megszottyant hasa valóban olyanformán csüggött alá, mint a 
kovácsok bőrköténye, csupán színben és hasznosságban különbözött 
amattól. 


Egyébként a félelmes várúr igen  ármányosan festett 
meztelenségében, mivelhogy páncélsisakjától most sem vált meg. 


- Meggyűlnek nagy jó uram koponyájában a gőzök, ha sisakot le 
nem veszi — mondta tanácsképpen, meg kíváncsiságból, hogy 
megtapasztalja hosszátmélységét a püspök félelmének. Amaz 
dörmögött valamit, de a sisakhoz nem nyúlt. 


— Nó! — gondolta a juhász — most rád ijesztek! 

Éppen a beteg hasát tapogatta, ekkor, hirtelen fölkiáltott: 

- Valami mozog! - aztán buzgó áhítattal imádkozni kezdett. 

- Szűzanyám! - sikoltott Dorica! 

— Mit beszélsz? — dadogta a püspök. 

- Imádkozzék, nagy jó uram! - súgta a Csillagszemű halkan s 
keresztet vetett — mondasson misét éjjel-nappal, hogy ne az 


mozogjon a hasában, amire én gondolok. Imádkozzék, hogy valami 
útját tévesztett szél legyen s ne más. Mert különben... különben... 

A püspök riadtan állott, fején fénylő páncélsisak, tetején habfehér 
kócsagtoll, mely megrezdült minden sóhajtásra. S ahogy állott, az 
ijedelemtől kinyílott szájjal, az álla lejjebb-lejjebb esett, sárgás fogai 
előtűntek lecsüngő alsó ajka mögül. 

— Az istenért -— rebegte -, hát mi lehet a hasamban? 


—- Azt csak a mennyekben lakozó tudja. De annyi bizonyos, hogy 
mozog. 


— Beszélj! — szólt rá Ambrus a Csillagszeműre. — Hadd halljam, mi 
pusztít, mi emészt és mi az orvossága? 

- Nagy jó uram - válaszolt a juhász ünnepélyesen -, az ég 
keményen sújtja azokat, akiket szeret. Hatalmas az orvosi 
tudomány, de isten még hatalmasabb. Én megteszek mindent, hogy 
kegyelmes uramat kikúráljam s nem is csekély az, amire 
tudományom képes. De ha a mindenható azért lövellte meg ezzel a 
sorvasztó nyavalyával, hogy valamely dicséretes vállalkozásra 
kovácsolja meg lelkét a szenvedés üllőjén, a fájdalom pörölyével, én, 
gyarló ember, sokra nem juthatok az ő akarata ellen. Segítsen 
nekem, nagy jó uram és imádkozzék!... 


- Nem imádkozom! - mondta Ambrus vészjóslóan. 


- Imádkozzék, nagy jó uram, - kérlelte Dorica és esdeklő 
pillantást vetett gazdájára. 

- Hallgass! — szólt rá türelmetlenül Ambrus, a juhászhoz fordult s 
intett, hogy folytassa. 

Az, szegény, mélyet sóhajtott, mint aki vízbe ugrik s beszélni 
kezdett, habár nem tudta, miként vágja ki magát a kelepcéből, ahová 
balgaságában bekeveredett. 

- Legyen bizalommal szerény szolgáiéhoz, nagy jó uram és higgye 
el, hogy imádkozás nélkül nem nyerhetjük el isten segedelmét. 


Holott enélkül semmire nem mehetünk, hiszen kegyes uram az ő 
rendeléséből gyötrődik, ő mérte e csapást, mely egyben kiváltság... 


— Hallgass! — üvöltött föl Ambrus s oly iszonyatos pillantást vetett 
rá, hogy a juhász búcsúzni kezdett az életétől. 


- Imádkozzék, nagy jó uram! — könyörgött Dorica. Összetett 
kézzel csúszott feléje a térdén. 


- Ne beszéljetek nekem imádságról! - ordított Ambrus 
haragosan. — Eleget imádkozik értem a káplán! Ne imádsággal 
gyógyíts engem, doktor, nem beteg vénasszony vagyok, aki 
megelégszik szenteltvízzel, meg tömjénfüsttel, hanem fogd járomba 
a tudományod és ránts ki a betegség kátyújából, különben magad 
tapasztalhatod, hogy akikhez imádkozol, milyen kevésre képesek én 
ellenem. 


Dorica először a fülét fogta be, aztán özönével hányta magára a 
keresztet, végre kitört belőle a botránkozás: 


- Hallgass, szentségtörő, istengyalázó! Pogány életedért fizetsz 
most szenvedéssel. Mert tíznek is sok volna, annyi bűnnel raktad 
meg a lelked. Rád loccsanthatna a tenger s a felét sem mosná le 
rólad! Ó, te bűnök kalendáriuma, aki minden napra új bűnt tudsz! 
Hát hogyne sínylődnél, hogyne nyomorognál, mikor minden 
tetteddel, minden szavaddal istent káromlod? És elveszítesz engem 
is, nyomorú sorsra juttatsz, mert ugyan bizony ki gondoskodik 
rólam, ha pokolra visz az ördög? 


Bizonyára többet is mondott volna Dorica, ha a püspök rá nem 
üvölt, hogy takarodjék s egyéb híján nem hajítja utána a 
páncélsisakját, mely a sarkán találta a lányt s nagyot koppant a 
vörös márvány padlón. 


- Imádkozz, te bűnökben hentergő! Imádkozz, amíg nem késő! -— 
kiáltotta Dorica a küszöbről, aztán becsördítette az ajtót s elbicegett 
a homályos folyosón. 


Ambrus új doktora felé fordult s szívdermesztőn kezdte szemlélni. 
Ezenközben mozgott a szája, rezgett a bajsza, kígyózott a 
szemöldöke, nagy sárgás fogai elővillantak. Forrt benne a harag. 


— Halljuk, beste doktora, halljuk, mi mozog bennem? 


A Csillagszemű nem hitte, hogy a püspökben bármi más mozogna, 
mint ami minden halandó emberben mozog. Ezt azonban 
oktalanság lett volna nyíltan elmondania, a terve érdekében. Ennek 
a tervnek a valóra vállásához éppen az kellett, hogy Ambrus állandó 
félelemben éljen s ne mástól féljen, hanem attól a rejtelmes lénytől, 
mely a testében ütött tanyát. Látta, hogy halogatásnak nincs már 
helye, színt kell vallania. A püspök haragudott, s a haragvó ember az 
igazságot nehezen hiszi el. Úgy számított tehát, hogy nem ront 
ajtóstul a házba, hanem lassacskán adja elő a mondanivalóját. 


- Nagy jó uram - fohászkodott neki -, nem oly erős a tudomány 
világa, hogy a test mélyébe gyorsan behatoljon. Amit eddig 
tapasztaltam, abból úgy ítélek, hogy a fájdalmas mozgás 
nagyhatalmú uram testében két dolog közül az egyiktől származik, 
de az első ok éppoly csodálatos, mint a második s emez semmivel 
sem kevésbé különös az elsőnél. 


— Hóhér! - kiáltott Ambrus. 


Amint ezt a szót hallotta, a Csillagszemű mindiárt tudta, hogy 
nem egészen úgy beszélt, ahogy kellett volna s ennek esetleg az a 
gyászos következménye lesz, hogy többé nem szólalhat meg 
életében. Az udvarmester belépett s jelentette, hogy a hóhér megjött 
s parancsra vár. 


— Beszélsz? — kérdezte Ambrus. 


S Csillagszemű ekkor látta, hogy két dolog közül választhat, s ezek 
közül az első semmivel sem csábítóbb, mint a második, s emez sem 
látszott kívánatosabbnak az elsőnél. Azaz vagy amiatt adja 
hóhérkézre Ambrus, hogy hallgat, vagy amiatt, amit mond. 


— Beszélek, nagy jó uram — mondta. 
— Küldd el - legyintett Ambrus nagylelkűen. 


- Jobb, ha kéznél van az a hóhér - szólt a Juhász -, mert nagy jó 
uram minden bizonnyal dühre gerjed azon, amit mondok. 


- Ha tovább köntörfalazol -— mondta Ambrus - az ablakom előtt 
köttetlek föl. 


- Elmondok mindent - folytatta a juhász -, ha lófarkára köttet, 
akkor sem titkolok el semmit abból, amit tudományom fényénél 
megpillantottam. Csak azért a kegyelemért esedezem, hogy 
négyszemközt lehessek nagy jó urammal, meg ne tudhassa élő 
ember, amit mondandó vagyok. Mert az olyan különös és ritka 
dolog, hogy ország-világ erről beszélne, ha a hír kiszivárogná. 


Ambrus sápadtan intett udvarmesterének, hogy menjen ki s 
üveges tekintettel meredt a tudós férfiúra. 


- Nagyhatalmú uram - kezdett magyarázatába a Csillagszemű -—, 
az a mozgás, amit legbecsesebb testében észlelt s anyt én, — szerény 
szolgája — ugyancsak észlelni merészeltem, ritka tünemény, érdemes 
arra, hogy följegyezzék. Ez a mozgás ugyanis minden bizonnyal élő 
lénytől származik. Vagy az adja meg a magyarázatát, hogy valamely 
földön túli beavatkozás eredményeképpen új élet csírája hullott nagy 
jó uram gyomrába... 


- Mi? - kérdezte Ambrus és rémülten felült az ágyon. — Beszélj 
világosabban! 


- Nagyhatalmú uram - folytatta a juhász egyre ünnepélyesebben 
-, ne feledje, hány virágzó tudományú doktor kúrálta minden 
eredmény nélkül. Ha valami mindennapi nyavalya támadta volna 
meg, százszor meggyógyították volna. Én arra tettem föl méltatlan 
életemet, hogy végére járok ennek a rejtelmes kórnak. Lehet, hogy 
tévedek, de nézze csak meg nagy jó uram, tapasztalja meg maga, 
milyen duzzadt a gyomra tája... 


- Hallod-e — mondta a püspök -, csak nem azt akarod elhitetni 
velem, hogy a szentlélek megkörnyékezett? 


- Nem ilyen nagyszerű újság hírnöőkévé szemelt ki engem a 
mennyek ura - válaszolt a Csillagszemű. 


- Kegyes jó uram gyomrában valami undok hüllő tanyázik. Vagy 
békaborjú, ami veszedelmesebb... 

- Békaborjú? - hüledezett Ambrus. — Hát az mi? 

- A gyomorban a meleg kikölti a békatojást, az pedig nőni kezd 
tömérdekül, mígnem akkorára dagad, mint egy borjú. De az is lehet, 
hogy csak egy kígyó bántja nagy jó uramat. 

Ambrus két marokra fogta meztelen hasát s úgy kutatott 
kegyetlenül a hívatlan vendég után.  ÁAbrázata, nyaka 
megszínesedett, mígnem egész teste úgy izzott, mint a parázs. 

- Pudvásodjék meg a szíved, koszos doktor! Hát bolonddá tartasz 
engem? Békaborjú? Ki hallott ilyet. Hóhér! 

- A tudomány - iparkodott szóhoz jutni a juhász -— sok esetről 
tud, és megvan a módja a gaz férget előcsalni... 

— Ki tudod-e csalni most mindjárt? — kérdezte Ambrus. 

- Nem - vallotta be a juhász -—, meg kell gondolnom a módját... 

- Nem lesz rá időd -— válaszolt Ambrus s intett a hóhérnak. Az 
megragadta a juhászt a dereka végénél, míg a nyakánál, mint a 
pelyhet fölemelte s vitte jókedvűen, hiszen a hóhér is ember a 
példásan elvégzett munka neki is örömet szerez. 

Bölcs emberhez illőn, a Csillagszemű tűrte, tűrte engedelmesen, 
hogy a nagyerejű hóhér vigye, ha már így találja jónak. Nem 
pazarolta az erejét hasztalan rugdalódzással, sem oktalan 
jajveszékeléssel, ahogy a bajba keveredett halandók szokták. Bátran 
nézett a balvégzet elé, csillagszemű juhászhoz méltón, aki nem élt 
haszontalanul akkor sem e földön, ha végbe nem is vihette minden 
tervét. Még a jókedve sem pártolt el tőle s midőn az udvaron, útban 
a vesztőhely iránt, Dorica jött szembe vele, ígéretesen kacsintott rá. 


A mester csupán a pellengér előtt eresztette él foglyát, ahol már 
vártak rá a legényei. 
— Kötelet! — szólalt meg. 


- Belekeveredtem a világ korpájába — elmélkedett a Csillagszemű 
-, s könnyen meglehet, hogy nem csúszom ki a disznók pofájából. 


Az egyik hóhérsegéd, vastag kenderkötéllel a kezében, a 
pellengérnek tartott, akárcsak a káplán, ki most tűnt föl az udvar 
másik végében. Egyszerre értek oda. A káplán mondott valamit a 
hóhérnak, mire az bosszúsan intett két segédének. Ezek 
megragadták a Csillagszeműt s elindultak vele, de nem a 
magányosan meredező akasztófa, hanem a börtön felé. A 
tömlöcmester kitárta az ajtót, a két legény meglóbálta a juhászt s a 
lépcső tetejéről bedobta a mélybe, mint valami zsákot. 


Fészkelődött, vackolódott fektében, de a hóhérlegények kiválóan 
értették mesterségüket, keményen megkötözték. A tömlöc lassan 
szennyes félhomályba borult, az ablakon át kiszárnyalt áz éjszaka, 
odakünt is elsötétült minden. A Csillagszemű látta, hogy baljós 
párviadalba fogott. Alig rántott kardot, kiverték a kezéből, alig lépett 
egyet, gúzsba kötötték, haditudományát, vitézségét, bátorságát, 


mind füstre akaszthatja. 


Kimódolt ő fortélyosan mindent, de ahhoz, hogy valóra váltsa, 
szabadság kellett. Mikor idáig ért gondolkodásban, fölrikkantott, 


mivel egy patkány megszagolta a nyakát. 


Csikordult a zár, megreccsentek az ajtósarkok, s belépett a 
tömlöctartó. Marhahólyaggal födött mécsest himbált kezében s 
nyöszörögve, nehézkesen szállott alá a grádicsokon. 


- Férgesedjék még a füled! - mondta üdvözlésképpen, nem 
haraggal, inkább barátságosan. Az ablakhoz ballagott, ott elhelyezte 
a lámpát, aztán leguggolt a juhász mellé, megszabadította 
kötelékeitől, s étellel kínálta. 

Az idő múlt. Egy napon, ajtócsikorgás után, a juhász nem a 
tömlöctartó csoszogására figyelt föl, hanem selymes suhogásra. 

Dorica lépett a tömlöcbe. Nem szólt egy árva szót sem, odasietett 
a lócához, melyről jöttére ugrott föl a juhász, aki éppen heverészett. 
Leült a közepére s a hátát megtámasztotta a falon. Arca 
korálljDirosra színesedett, szemét köd ülte meg, de azért csillogott 
keresztül a ködön, kissé fátyolosan, forrón mégis, olyanformán, 
ahogy rekkenő hőségben a nap izzik a párás levegőben. Nem szólt 
még mindig, hanem csak nézett kihívóan a juhászra, aki ott álldogált 
a lóca sarkánál s tűnődött, mire vélje ezt a váratlan látogatást. 


Annyi kiviláglott Dorica viselkedéséből, hogy szövetségesre akadt 
személyében, de úgy látszott, hogy a szövetségnek még azelőtt le kell 
rónia az árát, mielőtt bármi hasznot húzhatna belőle. Azt is 
gyanította, hogy a céda szándék nem most fogamzott meg Dorica 
testében vagy lelkében, ahol az ilyesmi fogamzani szokott, hanem 
abban a nevezetes pillanatban, mikor tekintetük először találkozott. 
De ahogy elnézte a püspöklátta fehér$zemélyt, egyetlen porcikája 
sem serkentette, hogy olyan pénzzel fizessen, amilyent a látogató 
szívesen fogad. Az esze viszont óvta, nehogy ellenségévé szilajítsa a 
szövetségesül kínálkozót, ha mással nem, azzal, hogy nem fizet, 
holott az a fizetség reményében jött el hozzá és bizonyára a fizetség 
reményében táplálta ízletes küldeményeivel, napok óta már. 


- Gyöngélkedsz? - kérdezte hódoló tisztelettel. 


- Forró szív doboghat a te kebledben - mondta Dorica 
ábrándosan -, hogy nyomorúságodban nem segítséget kérsz tőlem, 
hanem magad akarsz segíteni rajtam. 


4 


A Csillagszemű mosollyal erősítette meg, hogy keblében valóban 
gyöngéd szív dobog. 

-  Gyöngédségért gyöngédséget - mondta Dorica, s nem 
gyöngéden nézett a juhászra, hanem egészen másként. 

- Nem magam istápoltatni jöttem én hozzád - folytatta aztán —, 
szerelmetes gazdám állapota aggaszt módfölött. Napról napra 
közeledik a sírhoz. Mégis, ha tudós ajánlkozik megmentésére, 
nagyszelesen fejét véteti. 


- Holott - szólt közbe a Csillagszemű - tanácsos elméjű ember 
csak akkor vágatja le felebarátja fejét, ha már kiszedett belőle 
mindent, ami hasznára szolgálhat. 


—- Szakasztott ezt mondtam én is neki — bólintott rá Dorica -, 
mikor téged föl akart akasztatni. A kedvemért megelégedett azzal, 
hogy tömlöcbe záratott. Hajlott a szóra, mert eszébe, juttattam, 
milyen  könnycsordító szép leveleket írtak neked, akiket 
meggyógyítottál. 


A Csillagszemű visszaemlékezett Szőcs Bernát uram lilás orrára, 
amint a papirost szántotta. A szíve táján melegség bizsergett, s 
jóérzésében mélyen felsóhajtott. 

- Nem másért mentettelek meg - folytatta Dorica, mint hogy 
meggyógyítsd a gazdámat, mert alighanem megháborodott a 
boldogtalan. 

—- Gyere! — kiáltotta, kitárta karját s előredűlt de nem szállott le a 
lócáról. Egykönnyen a legeszesebb ember sem dönthette volna el, 
mit akar, azt-e, hogy együtt menjenek a püspökhöz, vagy hogy a 
lócán mulassák idejüket, ugyancsak együtt. 

Még szerencse, hogy a juhász tudta, hogy maga mit nem akar. 


- Ugyanbizony miért háborodott volna meg a nagyhatalmú 
püspök? - tudakolta. 


— Azelőtt — újságolta Dorica -, ha beállt a fájás, fölverte a palotát, 
úgy üvöltött. Mostanság meg olyan boldogan fetreng kínjában, olyan 
gyönyörködve kékül-zöldül, olyan élvezettel csikorgatja a fogát, hogy 
azt sem tudom, ébren vagyok-e vagy álmodom. Valamit forgat a 
fejében, valami nagy tervet s félek, hogy bolondság, mert titkolódzik 
erősen. Csak benned s tudományodban reménykedem. Gyere, nézz, 
figyelj és segíts. Nem fogod megbánni. 

Azzal Dorica leugrott a lócáról, s intett a Csillagszeműnek, hogy 
kövesse. 


Szabad volt hát újólag. 

A mosakodás, a szakáll s a bajusz gondozása felüdíti a fáradt 
testet, megújítja a lelket, jótékony tehát mindenkor. De még 
százszorta jótékonyabb az olyannak, ki elszutykosodott a tömlöc 
hűsén, ahogy ez a Csillagszeművel megesett. Megtisztálkodott 
serényen s közben tanakodott, mitévő legyen. Nem sokáig 
tanakodhatott azonban, mert Ambrus egy szolgát szalasztott utána, 
hogy jelenjék meg nála haladéktalanul. 


A püspök azzal fogadta, hogy megkérdezte tőle szigorún, most is 
azt vallja-e, hogy békaborjú vagy kígyó törvénytelenkedett a 
gyomrában. 


- Soha én mást nem mondhatok, hatalmas nagy jó uram — 
válaszolt a juhász -, mert így van. 


- Hiszek neked - válaszolt a püspök. - De tudd meg, élő 
embernek kettőnkön kívül tudnia nem szabad, hogy a beleimben 
más is rejtezik, mint aminek ott a helye. Iszonyatos bosszút állok, ha 
vétesz parancsom ellen. Most láss hozzá a gyógyításhoz, én minden 
tanácsodat híven megtartom. 


A juhász tudta, hogy sürgősebb feladata nem lehet, minthogy 
megnyerje a püspök bizodalmát. Ehhez az kellett, hogy ne ígérjen 
neki gyors javulást, de annál gyorsabban javítson az állapotán. 


- Sokat gondolkoztam a tömlöcben nagy jó uram betegségén — 
kezdett szóba - s a segítségen, ami szükséges. Engedelmével olyan 
orvosságot .  timporálok, melynek kettős ereje van. Egyik 
tulajdonsága, hogy étvágyát szegi a garázda féregnek, akár 
békaborjú, akár kígyó. A másik tulajdonsága, hogy gyarapítja 
nagyhatalmú uram erőit. Ilyenformán minél inkább gyöngül a féreg, 
annál inkább erősödik kegyelmes uram. Kicsalogatni majd akkor 


fogom, ha egészen elhitványodott a koplalástól. 


Ezek után a Csillagszemű egy mérleget hozatott a hálóterembe s 
elmagyarázta, hogy ezentúl minden reggel a méretkezés lesz a 
püspök úr első feladata. Tévedhet a gyarló emberi szem, a mérleg 
híven tanúsítja, javult-e a szenvedő állapota, vagy rosszabbra 
fordult. 


Kétszázhuszonhét fontot mutatott a mérleg. Ennek utána a juhász 
szobájába ment, hogy elkészítse a kettős erejű orvosságot. Alapnak 
egy meszely pálinkát löttyentett a fazékba, ahogy Szőcs Bernát uram 
meghagyta volt. Egy üstbe fekete ürmöt, borsot, sáfrányt, 
kakukkfüvet, istenlátta füvet, földibodzát, citvormagot szórt, 
valamint egy darabka nadragulya gyökeret, mert az álomhozó s amíg 
az ember alszik, addig nem beteg. Felöntötte a füveket vízzel, 
alágyújtott s dudorászva járkált a szűk toronyszobában, ahonnan a 
várkertre esett kilátás. Mikor a víz felforrt, lepárolta, beleöntötte a 
pálinkába, sót kevert bele és megkóstolta. 


Izletességével nem gyönyörködtette az ínyeket, viszont olyan 
nagyerejű orvosságnak hatott, ami fejbe veri a betegséget. 


- Nyelje csak le, nagy jó uram, nyelje bátran - bíztatta a 
Csillagszemű -, kicsinyke ár ennyi szenvedés a jó egészségért. 

- Brrr! - mondta Ambrus s valahányszor félbeszakította a 
kortyolást, mindig ez a hang szakadt ki belőle. 


Alig ért végére a fazéknak, már szólította a pohárnokot, aki bort 
hozott. 


- Ihatok-e? — kérdezte aggodalmasan. 


- Igyék, nagy jó uram - bíztatta a Csillagszemű, hiszen éppen ezt 
akarta. A csípős, borsos, sós ital felgyújtotta a püspök belsejét s a 
pokoli hévség locsolást kívánt. Ambrus addig locsolgatta, míg fejébe 
szállt a bor meg a pálinka, félig ettől, félig a nadragulvától, elnyomta 
az álom s lecsillapult a fájdalma is. Zengett a palota a hatalmas 


hortyogástól, zengett reggelig. Amint fölébredt, a püspök megint 
ivott s mikor a mérlegre állott, majdnem két fonttal többet nyomott, 
mint előző nap. 


Sugárzó arccal lépett le a mérlegről, s oly pazar jókedvben töltötte 
a napot, amilyenre nagy ideje nem volt példa. A juhász növelte az 
orvosságban a borsot, az ürmöt, a sót, hogy ezek meg a beteg 
szomját növeljék. Így aztán a püspök súlya növekedett, súlyával 
együtt gyarapodott a jókedve s bizalma udvari orvosában. Napok 
múltak el anélkül, hogy az udvart felverte volna a deresen 
sivalkodók ordítása, a kalodák üresen búslakodtak, a hóhér hízásnak 
indult tétlenségében. 


Csakhogy egyszer a mérleg megmakrancosodott s 
kétszázharmincegy fonton semmiképp sem akart túlmenni. A 
Csillagszemű elérkezettnek látta az időt, hogy közelebb terelgesse a 
püspököt a maga céljához. Így beszélt hozzá: 

- Kegyelmes nagy uram, amit ígértem, megtettem. Elűztem a 
fájdalmát vagy legalább is enyhítettem, ezenközben kifürkésztem, 
milyen szerzet garázdálkodik szentségtörőn a beleiben s mér 
szenvedést jó uramra törvénytelen fickándozásaival. Az egek ura úgy 
rendelte, hogy ez az élőlény kígyó legyen, ami kedvezőbb, mintha 
békaborjú volna, lévén az sokkal terjedelmesebb. Hogy kígyó e féreg, 
abból tudom, hogy minden más teremtmény fejvesztve menekült 
volna az erős orvosság elől, mely oly bőséggel zúdult rá. Se galand, 
se béka, se békaborjú, se gyík el nem viselte volna ezt a 
megpróbáltatást. 


- Kígyó? - visszhangozta Ambrus beletörődéssel. — Ugyan mi 
módon fogod kicsalogatni belőlem? A hasamat tán nem akarod 
fölmetszeni. 

- Szelídebb módja is adódik — magyarázta a Csillagszemű -, de 
valamelyest lassúbb és körülményesebb, mert az efféle férgek nem 
szeretik a kalandokat, az erőltetést, a viszontagságokat, hanem 


otthonülők. Ahol egy ilyen féreg megszokott, onnan nem szívesen 
mozdul, megvan a jó meleg kis vacka, ahol nyugszik, pihenget, 
nyújtózik, annyiszor eszik, ahányszor kegyes uram, csupa finom 
ételt, amit a püspöki konyhán főznek. Minek menne ki a 
bizonytalanságba? Legfeljebb, ha rájön a természet, dehát tavaszig 
nem várhatunk ... 


—- Hallod-e, doktor — rezzent össze Ambrus babcn násan -, ne 
festegesd olyan kívánatosan annak az ocsmány féregnek a boldog 
életét az én beleimben. Ha a közelben ólálkodik valami kígyó, 
mindjárt kedvet kap, hogy bennem rakjon fészket. A jóvöltodból 
híre megy a kígyóvilágban, milyen pompás kvártély esik bennem. 

Ezután a Csillagszemű elmondta, hogy ő majd ráveszi a kígyót, 
hogy a két járható út közül a felsőt válassza. Ambrus ugyan inkább a 
másik megoldás felé hajlott, utóvégre azonban meggyőzték doktora 
érvel. 

—- Olyan szomjas az a kígyó — mondta a Csillagszemű -, hogy a 
tulajdon édesanyját is eladná egy korty édes tejért. 


A Csillagszemű tejet hozatott, az ajtót bezárta. Ennek utána lábtól 
fölfüggesztette Ambrus urat, olyanformán, hogy az orra belelógott a 
tejes dézsába. Amaz nagyokat szippantott az édes gőzből, hév 
reménykedéssel, hogy a kígyónak megjön az étvágya. 

Ambrusnak minden vére a fejébe tolult, zúgott a füle, szeme 
vérbeborult, de a hívatlan vendég meg sem mozdult. Intett hát a 
juhásznak, hogy pihenni kíván. 


Mialatt kényelmesen hanyatt terült a heverőj én, a juhász 
ellátogatott a kézművesekhez, hogy tovább bonyolítsa furfangos 
praktikáját a szegények javára. Ehhez az kellett, hogy 
megismerkedjenek hivatalosan, mert ő ugyan ismerte őket, amazok 
viszont nem tudták, ki valójában a szakállas doktor. 


A műhelyek a palota mögött voltak, az asztalosok a szabadban 
dolgoztak. Friss forgács illata ízesítette az őszi levegőt, kalapács 


kopogott, fűrész sírt, recsegett a fa a véső alatt, hersent a gyalú a 
deszkán Kacska Bálint nagy kezében. A Csillagszemű megállott, 
összekulcsolta hátán két karját, úgy gyönyörködött az asztalosok 
munkájában. 


Kacska Bálint gyalulás közben fel-felpillantott s végre is nem 
állhatta meg szó nélkül: 


- Szép bajuszt nevelt, nagy jó uram, Járhat rá a leány, akár a 
bütykös. 


- Nem panaszkodom - válaszolta a Csillagszemű -, mert hol a 
lány jár a bajuszra, hol a bajusz a lányra. A, bajusz gazdája sem így, 
sem úgy nem jár rosszul. 


- Nem hinném, hogy igaza volna — mondta az asztalos. — Mert ha 
a leány nagyon sűrűn jár a bajuszra, amaz meg a leányra, akkor a 
bajusz gazdája nem sokáig járhat jól, mert úgy megroggyan az ina, 
hogy a szél keresztbe fújja a lábszárát. 

—- Bölcs mondás volt - ismerte el a juhász -, erről vaksötétben is 
kitalálnám, hogy Kacska Bálint mondta. 


Az asztalos abbahagyta a gyalulást, s fürkészve nézett a juhászra. 

- Honnan tudja a nevem, nagy jó uram? 

- Hogyne tudnám, mikor esztendeje egy helyütt szolgáltunk. 

— Mi ketten? 

- Nemcsak mi ketten, hanem a többi is ebből a műhelyből. Kócos 
Kövér Illés csakúgy, mint Csömölye Pál, Derék Kis Menyhért. Úgy 


ismerlek mindannyiotokat, mintha atyámfiai volnátok, mindent 
tudok rólatok. 


Az asztalosok a nevük hallatára odaléptek a juhászhoz s kíváncsin 
méregették. Nem szoktak hozzá, hogy az udvari emberek név szerint 
ismerik őket. A Csillagszemű belemosolygott kétágú, újdonatúj 
szakállába, amit a tudományhoz növesztett. 


- Rólad azt tudom, Kacska Bálint -— kezdte a juhász a bizonyítást 
-, hogy a disznóból te nem a gömböcöt, nem a véres hurkát, még 
csak nem is a kolbászt kedveled leginkább, hanem a májast. Magad 
szoktad csinálni s mindig ügyelsz, hogy a nyerseséget jól 
kifonnyaszd a májból. Aztán felaprítod, ószalonnát, vöröshagymát 
vágsz bele, meghinted sóval s meglocsolod vörös borban föleresztett 
borssal. 


Összenéztek az asztalosok. A juhász tovább beszélt, hogy mire 
fölocsúdnak, újabb okuk legyen az ámulatra: 


- Neked Kis Menyhért, gyakorta meggyűlik a füled. Ilyenkor 
elszalasztasz valakit hangyamonyért. Ezt vászonba rakják s úgy 
nyomják füledbe a levét. Olyan orvosság ez, ami neked nem használ, 
de a hangyáknak árt. 


- Talán csak nem léleklátó kegyelmed? - kérdezte Kacska Bálint 
hirtelen támadt tisztelettel. 


- Csömölye Pál derék asztalos — folytatta a Csillagszemű -, de a 
vére gyakorta elönti az agyát. Nagy méregben pedig az a szokása, 
hogy bal kezével megmarkolja a tulajdon üstökét, a jobbjával 
fenyegeti a világot s akár ember, akár állat, akár lelketlen tárgy 
gerjesztette föl, ugyanazt az átkot szórja rá: — Szökjön ki a májad! 
Ugye, most már elhiszitek, hogy együtt szolgáltunk Darkóczy 
uramnál? 


- Kiválóiig akkor hinnénk el -— mondta Kacska Bálint -, ha ni? 
gmondanád, ki vagy? 

- Darkóczy uram birtokának a felső végén volt egy esztena, 
amellett egy kontyos pásztorkunyhó, abban a kunyhóban élt egy 
juhász. Az a juhász vagyok én. 


Ebből a kurtácska vallomásból nem egyéb világlott ki, minthogy a 
földkerekség leghíresebb juhásza tisztelte meg műhelyüket. Az 
asztalosok szívében egyszerre lobbot vetett az öröm, ölelték, 
csókolták, úgy ünnepelték, hogy egy király sem kívánhatott volna 


szebbet. S mintha összebeszéltek volna, ahányan voltak, annyifelé 
széledtek, borért az egyik, sültért a másik, ismerősökért a harmadik. 
Visszatartani nem bírta őket a Csillagszemű, csak akkor jutott 
szóhoz, mikor már ott tolongott egy sereg kovács, bognár, kádár, 
pallér, mind Darkóczy uram hajdani mesterei, mikor már locsogott 
a bor a kancsóban, kendő terült a gyalupadra, arra meg hideg 
disznósült és köleslepény. 

— Az öröm sorsa az - emelte üdvözlő poharát Kacska Bálint —, 
hogy a szív termi meg, de a gyomor táplálja. Étellel-itallal kell a 
szívből a tágas gyomorba csalogatni, mivelhogy onnan bajosabban 
pártol el. Igyunk hát, együnk hát s ünnepeljünk vidámsággal. 


Mikor becslése szerint az öröm alászállhatott szívükből, a 
Csillagszemű elmondta, hogy goromba nagy csapást szánt a 
püspökre s most azon munkálkodik a palotában. Nem firtatták 
oktalanul, hanem ki-ki segítségét ígérte a vállalkozáshoz, aztán 
szétoszoltak vigyázatosan, nehogy lármás vigadásuk gyanút keltsen 
az udvari népben, s a jeles terv emiatt fusson zátonyra. Csak az 
asztalosok maradtak a juhásszal. 


- Dicséretesen meghíresedtél - állapította meg elgondolkozva 
Kacska Bálint -, holott koszos kis bojtár voltál. 


- Már-már azt hittük, cserbenhagytál bennünket -—- mondta 
Csömölye Pál. 


- Nem hagylak én benneteket cserben sohasem —- válaszolt a 
Csillagszemű -, most azért jöttem hozzátok, hogy ti se hagyjatok 
cserben. Mert a ti segedelmetek nélkül nem sokra mehetnék. 
Irtogattam a dudvát a világ kertjéből, de s?áz nőtt ott, ahonnan tizet 
kirántottam. S mivel így megcsúfoltak a  mesterségemben, 
eltökéltem, hogy bezárom, aki a gyomot hinti. Ehhez pedig egy láda 
kell nekem, s azt a ládát ti fogjátok csinálni. 


—- Ha jól értettem a szavadból -— mondta Kacska Bálint -, neked 
püspöktartó láda kellene. 


A Csillagszemű bólintott. 

— Belemegy? - kérdezte Csömölye Pál. 

— A ti gondotok az legyen, hogy beleférjen. 

- Koporsóformát javallanék — mondta Kócos Kövér Illés. 


- Én olyat, hogy csak kétrét férjen el benne — toldotta meg Derék 
Kiss Menyhért. 


— Szép hosszú szögekkel bélelve. 


Temetgették a derék asztalosok váltig a püspököt. Megfeledkeztek 
róla, hogy egyetlen szavába kerül s mindnyájuknak befellegzett. 
Megfeledkeztek róla, hogy hosszú az út a palota hálótermétől a 
ládáig, ahol oly szívesen látták volna, kétrét hajtva, öreg szögek 
szúrós ágyában. 

Ahogy bölcshöz és tudóshoz illik, a Csillagszemű türelemmel várt. 
A zaj csillapultával elmondta, hogy egészben kívánja ő a püspököt a 
ládába elhelyezni, nem darabokban s nem is összehajtogatva. 
Komótos ládára van szüksége, melyben akár kardot ránthat lakója. 


- Olyan legyen - folytatta a Csillagszemű -, hogy akié, kedve 
szerint szállásolhasson el benne püspököt vagy szamarat. Amellett 
nem elég belőle egy, hanem kettő kell, oly egyformák, mint két 
testvér babszem. Az egyiket nekem csináljátok, a másik készítésére 
Ambrus úr ad majd parancsot. S teremtett léleknek kívületek tudnia 
nem szabad, hogy két láda készül, mert ha ennek nesze támad, akár 
egy tucatot csinálhattok, haszna nem lesz. 


- Ha nem hallottam volna annyi neves tettedről — szívta meg 
fogát Kacska Bálint -, azt hinném, hogy bolondját járatod velem. 


- No, ha eddig nem hitted - válaszolt a Csillagszemű -, majd 
hiszed ezután, ha megtudod, hogy a ládán felül Darkóczy uramra is 
szükségem van, minden fegyveres népével egyetemben. Hadd lám, 
akad-e köztetek bátor ember, aki vállalja, hogy ellovagol érte a 
végekre. Ott vitézkedik a mi derék gazdánk s serege maradékával, 


meg Kese Mihály urammal, aki vizén indult el keresésére, s meglelte 
minden bizonnyal, ott lesz az én régi gazdám is, Darázs Orbán. 


- S ha rájuk találtam, mit mondjak Darkóczy uramnak, szökjön ki 
a májad? -— kérdezte Csömölye Pál, aki gyorsan elhatározta, hogy ezt 
a dicsőséges megbízatást át nem engedi másnak. 


- Csak annyit, hogy jöjjön a hegyestoronyi várba, mert a 
Csillagszemű juhász visszaadja a birtokát. 


— Kurta üzenet - vélte Csömölye Pál -, de veleje van. 


—- Kecsegtesd meg azzal -— folytatta a juhász -, hogy ládába zárom 
legádázabb ellenségét. Kösd a lelkére, hogy bizalmas embereivel 
öltözzék pogány kalmárnak, fel ne ismerhessék időnek előtte. 
Hozzon magával fényes keleti portékákat, mert be kell jönnie a 
várba. Fegyveres népét pedig öltöztesse paraszt condrába s bújassa 
meg a nádasokba, hogy közel legyenek, ha szükség lesz rájuk. 
Többet ne mondj. Minden egyebet magam tudatok vele, ha majd itt 
lesz. 


- Megyek - mondta Csömölye Pál s már indult volna, ha a juhász 
meg nem kérdi: 

— Gyalog? 

— Nem is leeresztő hintóban. 

- Én a helyedben előbb sétálnék egyet a vár körül. S mégis 
hamarabb odaérnék, mint te. 

—- Sétálnál? — ismételte Csömölye Pál. 

-  Leballagnék innen a külső várba, onnan a faluba, 
elkanyarodnék balra. Mikor eljutottam oda, ahol a püspöki ménes 
legel, elkötnék egy jó iramú lovat, s bizony gyorsabban elérném a 
határt nálad. 

—- Szökjön ki a májad! -— kiáltott föl Csömölye Pál. Bal kezével 
megragadta a tulajdon üstökét, rántott egyet, rántott még egyet, de 
bármint iparkodott, nem sikerült fölemelnie magát, holott 


látnivalóan ezt akarta. 


Aztán abbahagyta a meddő tusakodást s elsétált kényelmesen, 
hiszen tudta, hogy nem volna ildomos sietnie. 


A juhász bekopogtatott a nagyhatalmú püspökhöz, tejet hozatott, 
s megkezdődött a kígyóles. 


Ambrus még csak nem is zúgolódott. Többrendbéli okok 
szolgáltak magyarázatul e dicséretes megjámborosodásra. Mióta fele 
napját fejjel lefele mulatta, a goromba csikarások megkímélték. 
Minél ritkábban zaklatta fájdalom, annál erősebben megfogant 
benne a gyógyulás reménysége, amit a juhász plántált lelkébe. 
Egyszóval a Csillagszemű elérte, amit akart, Ambrus bízott benne és 
ragaszkodott hozzá. 


A kígyó viszont nem úgy viselkedett, ahogy a tudomány 
megkívánta. Jönnie kellett volna, de nem jött. S ha az engedetlen 
kígyó nem igazodik a.tudományhoz, a tudománynak kellett 
igazodnia a kígyóhoz. Hiszen a fődeleg sohasem az, ami van, hanem 
az, hogy a tudomány ki ne fogyjon a szóból, különben a tudós 
gyászos végre juthat. Szőcs Bernát uram ékesen elmagyarázta ezt, a 
juhász pedig megértette. Nem volt hátra egyéb, mint hogy Ambrus is 
belássa a tudomány tévedését s inkább a kígyóra haragudjék miatta, 
ne a doktorára. 


Óvatosan kezdett szóba a juhász, hiszen nemrég épp az 
ellenkezőjét erősítette annak, amit most bizonygatott. Hamarost 
felbátorodott azonban, oly kedvezően fogadta Ambrus a javaslatot, 
hogy a kígyót ne tejjel, hanem sajttal s ne felül, hanem alul csalják 
ki. Az üdvös cél érdekében a nagyhatalmú püspök övig föltűrte 
atlaszselyem hálóköntösét, a juhász kivont karddal várakozott, hogy 
a kígyót elejtse. Mindhiába. Lesre les múlt, s a megátalkodott féreg 
nem tért jobb belátásra. 


Különösképpen Ambrus úr az utóbbi napokban nem 
türelmetlenkedett. Látnivaló volt, hogy valami nagyra késztető 


eszme fogant meg az agyában. Foglalkoztatta maga az eszme, meg a 
törekvés, hogy eltitkolja. Holott számtalan jel mutatta, hogy ez a 
titkos eszme már a megvalósulás útján halad. 

A püspök emberei szétszéledtek az uradalomban, szedték a 
bírságot jobbágytól, polgártól, zsellértől, kézművestől, paptól, 
apácától. A vagyonosabbját pörbe fogták eretnekségért, s vagy 
megégették vagy nem, de amije volt, szekérre rakták s elhajtották, 
magát pedig ott hagyták az eretnekségével. Gyűjtötték a pénzt uruk 
parancsára. 


A busa fejű ispán bejárta az uradalmat, megjavította a korhadt 
hidakat, ahol egy komp volt, ácsoltatott hozzá még egyet, a nagy 
országútról, mely Szeged felől futott délnek, s ahol a kereskedők 
szállították a portékájukat, összekötő utakat vágatott Hegyestorony 
felé. Némely útkereszteződésnél már vadonatúj, tágas színek 
emelkedtek, istállók, melyekben majd váltó lovak várnak az 
utasokra s kocsmák szép számmal, hogy a megszomjazottak borral 
enyhíthessék tikkadtságukat. 


Láthatta a vak is, hogy nagy dolgok vannak készülőben. 
Különösen az uradalom boldogtalan jobbágyai érezték a készülődő 
dolgok súlyát. Rogyadoztak valamennyien alatta, mert ha egyebet 
nem, az igazságtalanságot igazságosan osztották el a hegyestoronyi 
uradalomban, nem akadt ember, aki meg ne kapta volna a részét 
belőle. Nappal dolgoztak az uraságnak, éjjel fölriadtak minden 
neszre s figyeltek, nem kél-e fejetlenség, zűrzavar, mint nemrégen 
még, mikor a csillagszemű juhász rajta-rajtaütött a püspök 
emberein. Várakoztak, mígnem az új nappal újabb reménytelenség 
virradt rájuk s vagy robotra vagy bírói szék elé, vagy tömlöcbe 
hajtották őket. 


— Vajon merre kószálhat? -— kérdezték. 
— Tágas az ország, máshová szólította a dolga — vélte valaki. 


-— Pedig ha tudná! -— sóhajtották. 
— Tud ő mindent! -— hangzott a bizakodó válasz. 
— A leghitványabb csirkét is számon tartja, ha jogtalanul vették el. 


S ebben nem tévedtek a szegény jobbágyok. Valahányszor egy-egy 
púposra rakott szekér befordult a hegyestoronvi palota udvarába, a 
Csillagszemű rovást vésett az emlékezetébe. 


Maga Ambrus olyan szelíden, ájtatosan és alázatosan viselkedett, 
mint egy törekvő fiatal szent, aki éppen most nyerte el az üdvösséget 
s legfőbb gondja, hogy el ne veszítse. 


Egy napon a kígyóvadászat fáradalmaitól a püspök elaludt. Hogy a 
reménységet ébren tartsa benne, a Csillagszemű  ébredtekor 
bűnbánón elújságolta, hogy ha gyorsabb a keze, elejthette volna az 
ördögi férget, csak a kígyó mihelyt meglátta a kardot, észrevette, 
hogy az életére törnek s eltűnt, mint a kámfor. De mindenképpen 
könnyűszerrel elmenekülhetett volna, hiszen a hálóterem tágas, az 
ablak nyitva volt, az ajtó alatt rés tátong. Bölcsebb volna hát, ha nem 
rémítik többet, se karddal, se világossággal, hanem módot adnak 
neki, hogy sötétben oldjon kereket. Megfogni ráérnek azután. Ehhez 
két dolog szükséges. Először, hogy a kígyó éhes legyen, tehát 
Ambrusnak böjtölnie kell. Másodszor valami sötét kamrácska, 
melyből el nem illanhat. 

- Jó - mondta a püspök -, majd találunk ilyen helyet a 
palotában. 

Bejárták az ormótlan épületet keresztül-kasul, de a pincétől a 
padlásig egyetlen olyan kamrácska sem akadt, ahonnan egy elszánt 
kígyó ki ne juthatott volna, annyi rés, repedés nyílt falon, ajtón, 
ablakon. 

Keresgélés közben a Csillagszemű addig festegette, milyen a 
célszerűtlen s milyen az alkalmas kígyófogó hely, hogy Ambrus 
erősen gondolkodóba esett. Aziránt, hogy tüstént bezárkózzék egy 


ládába, még nem mutatott hajlandóságot, de arról már letett, hogy 
valami kamrácskába húzódjék, megvívni ellenségével. S ez fölöttébb 
jeles eredménynek számított. 


A palota átvizsgálása után a püspök visszament hálótermébe s fel- 
alá járkáltában tűnődni kezdett, mitévő legyen. A Csillagszemű 
szótlanul várakozott, mert bölcsen tudta, ha egy nagyúr 
gondolkodásra adja a fejét, nem tanácsos megzavarni. Ambrus ráunt 
a sétára s egy medvebőrrel letakart rézpántos ládára ült megpihenni. 


Telt az idő, múlt az idő, Ambrus felrántotta a szemöldökét, 
toppantott csizmás lábával, máskor a szemét forgatta, az ujjait 
számolgatta aggodalmasan, mintha félne, hogy nincs meg mind a 
tíz. Aztán elvigyorodott s megszólalt ravaszul: 


- Eszembe jutott valami. 


A juhász tüstént bólogatni kezdett. Bolondra, hatalmasra mindent 
rá kell hagyni, mert az egyik csakúgy nem hajlik a józan szóra -, mint 
a másik. Hallgatni vagy helyeselni, ez az ára annak, hogy aki se nem 
bolond, se nem hatalmas, de esze van, tovább űzhesse céljait a maga 
útján, mely kanyargós út, mert ahány bolondságot kikerül, 
annyiszor tekeredik jobbra vagy balra. 

- Hadd lám - büszkélkedett Ambrus -, hadd lám, eltalálod-e, 
mibe bújok bele? Van-e annyi eszed, hogy a nyomomba érj? 


—- Hát -— kezdte a juhász — hát - folytatta. 
Csakhogy a püspök nem bírta már türelemmel, hanem 
diadalmasan kivágta: 


— Hordó! 


- Hordó? - esett le a Csillagszemű álla. Erre az egyre nem 
gondolt. Láda vagy hordó, ugvan egyre megy, az elsőben vinni kell a 
püspököt, emebben gurítani lehet. De mit szólnak majd a mesterek, 
ha kiderül, hogy olyan bűvész ő, aki nem tartetta meg a szavát? 
Azért is láda! —- fogadkozott magában, fennhangon pedig ezt 


mondta: 


- Jeles lelemény. Csakhogy meg kellene adni a módját nagy jó 
uram gyógyulásának. Vigadjon a nép uradalomszerte. Hiszen kegyes 
uram gyógyulása fölér egy csodával. Az udvari nép összegyűl a 
palotában, nagy jó uram pedig, mindenki szeme láttára betegen 
niegy be a hordóba, s egészségesen jön ki belőle. 


Amaz feléje fordult, ránézett, aztán átbukott rajta a tekintete s 
olyanformán meredt a levegőbe, mintha valami szép kövér látomás 
lebbent volna eléje s nem bírná a szemét eloldani róla. Nem sok idő 
múltán szája nyomulni kezdett a füle iránt, szemöldökei felkúsztak a 
homlokára, ábrázatát óriási mosolygás borította be, nyájas, boldog 
mosoly, amelyet csak igaz, szívbéli öröm mázol az arcra. 
Hangtalanul mosolygott, de olyan rettenetes erővel, hogy szinte 
belesüketült a fül, mert amint elnézte, a juhász egyre várta, hogy 
kizúdul belőle valami mindent pozdorjává zúzó hahota. 


- No — gondolta a Csillagszemű várakozóban Ambrus szavaira —, 
csak olyan lúd ne váljék belőle, amelyik cinegetojást tojik. 

Rövidesen bebizonyosodott, hogy a püspök akkora tojással készül 
kedveskedni a világnak, amekkorát nemhogy egy jámbor lúd, de 
griffmadár sem tudna a fészkébe pöttyinteni. 


— Jutalmat érdemelsz -— szólalt meg végre Ambrus s a vigyorgás 
tovább virágzott képén -, mert gondolkoztál helyettem. Mindent 
kifundáltam, csak azt az egyet nem tudtam még, miként ágyazzak 
alá a világraszóló csodának, ami itt fog végbemenni 
Hegyestoronyban. Te adtad a sugallatot. Bemegyek a hordóba 
betegen — mondtad -, kijövök egészségesen. No, fiam, én ennél 
sokkal többet teszek. Bemegyek, mint Ambrus püspök s mint szent 
Ambrus jövök ki belőle. Hegyestoronyból búcsújáró hely lesz, ahova 
tengerként özönlenek majd a zarándokok. Már építik szerte az 
uradalomban a kocsmákat, a fogadókat, az utakat, hogy ha ide 
csábult a nép a csodára, ami pénze van, hagyja nálam. Ha akad 


vakmerő, aki kételkedik, máglyán hamvasztom el eretnek testét. A te 
feladatod meg az lesz, hogy segítesz nekem és tanúsítod a csodát az 
udvari nép előtt, az uradalom népe előtt, az esztergomi prímás előtt, 
a király előtt, sőt a pápa előtt, ha kell! 

Így beszélt a püspök és várakozóan nézett doktorára. A juhász 
ebből csak annyit értett, hogy nagyhatalmú ura már elhatározta 
bemenetelét a ládába, habár azt hiszi, hogy hordóba fog menni. 
Mivel ennél többre nem vágyott, készségesen magára vállalta a 
segítséget és a csoda tanúsítását. 


- Vagy fölöttébb hűséges emberem vagy - mondta a püspök -, 
vagy megzápult az agyad. Különben nem ajánlkoznál vaktában. 
Hiszen azt sem tudod, milyen csodát rángatok alá a mennyekből. 


- Én nagy jó uramat minden vállalkozásában híven szolgálom — 
válaszolt a Csillagszemű illedelmesen. 


- Fogóddz meg, fogóddz meg, mert olyat hallasz, amilyet élő 
ember nem hallott még. Bemegyek a hordóba egyedül. Ország-világ 
előtt, hogy legyen tanú dögivei. Bemegyek egyedül és kijövök egy 
újszülött kisdeddel! 


- Egy kisdeddel? -— visszhangozta a juhász értetlenül. 


- Milyen ostoba vagy, milyen topafejű. Hát nem érted, hogy a 
világraszóló csoda az a gyerek lesz? A fiam! Akit én szültem, férfi 
létemre, a mennyekben trónoló atyaúristen rendeléséből. Egy fiú, 
akinek én vagyok az apja, azaz az anyja, vagy apja-anyja! Mert ha 
már rugdalódzik valami bennem, miért ne olyan valami 
rugdalóddzék, amiből hasznom van? 


A juhászról szinte süvített a csodálkozás, mert ehhez fogható, 
mérhetetlen nagy hamisságról valóban nem hallott még életében. 
Egy pillanattal később már eloszlott az ámulata. Elvégre furcsa 
tüneménynek nem volt híjával a világ sohasem s ha egy püspök, 
akinek szoknyát illene hordania, gyermeket szül, az sem érdemesebb 
csodálatra, mint annyi egyéb, amin csak azért nem ütközik meg a 


szemlélő, mert nap nap után megesik. Nem is válaszolt egyebet a 
rengeteg újságra, mint hogy erre a célra egy láda sokkal alkalmasabb 
volna a hordónál. Mert az emberek buták ugyan, de a hordó láttára 
nem csodát, hanem bort fognak szimatolni a levegőben. 


- Igazad van, beste doktora! — mondta Ambrus, azzal parancsot 
adott, hosy küldjék el hozzá udvari asztalosát. 


Kis idő múltán megjelent Kacska Bálint. Az elálló füle mindenkor 
piroslott, de amint meghallotta, milyen munkát bíztak rá, tüzelni 
kezdett a másik füle is, a fejéhez ragasztott, mely egyébként sárga 
színben játszott. 


- Ládát? - dadogta s oldalvást rápillantott a Csillagszeműre, de 
elkapta menten a szemét, nehogy átragadjon rá a jókedve, s 
vigyorogni kezdjen, tiszteletlenül: 

— Azt hát, te tulok! — förmedt rá Ambrus. -— Mégpedig hamar! 

A püspök úgy végzett magában, hogy a kígyó kiűzésével megvárja 
a láda elkészültét. Buzgó sietségéből meglátszott, hogy sokáig már 
nem akarja csoda nélkül hagyni a világot, mert az asztalosmester 
után az ácsok mesterét parancsolta maga elé, hogy széles, magas 
emelvényt építsen a palota udvarára. A fegyverkovácsoknak 
alabárdokról kellett gondoskodniuk, különleges hosszú kürtöket is 
szükségesnek tartott, hogy szívgyönyörködtető muzsikaszó mellett 
keljen ki a Csoda az ágyból. 


Mindezek után gyöngéden vállon veregette a juhászt, s így szólt 
hozzá: 

- Drága fiam, van itt a közelben egy zárda, ahol a kegyes nővérek 
szent, Dorottya csodatévő lábszárcsontját és három csigolyáját őrzik. 
A főnöknő derék hívem. Elmégy hozzá. 

- Igenis, nagy jó uram - mondta a juhász boldogan, hogy 
kiszabadulhat a palotából s utánanézhet dolgainak. 


- Gyerek nélkül nincsen csoda. Gyereket viszont abban a - 


zárdában seregestül találsz. A főnöknő merő jóságból cselédül 
iogadja a megesett lányokat. Azt mondod neki, hogy meddő a 
feleséged, s örökbe akarsz fogadni egy gyereket. 


- Tüstént indulok — buzgólkodott a juhász -, a javát elhozom, 
hogy nagy jó uram maga válassza ki a megfelelőt. 


- Holnap reggel menj, jobb ha napvilágban érsz oda. És eszedbe 
ne jusson idecipelni a porontyokat. Csak nézz körül, mi van, mire 
lehet számítani, hogy hoppon ne maradjak. Találsz ott olyan 
gyereket is, akinek én vagyok az apja. S akkor felerészt már az 
igazságban leszünk. Az én gyermekeimet arról ismerheted föl, hogy 
a jobb füle fonákján mindnek van egy málnaforma anyajegy. Családi 
bélyeg ez, erős a vérünk, kiütközik. 

Azzal a püspök elbocsátotta a juhászt, akiben dunányivá dagadt az 
öröm e nevezetes napon. De még egyet sem kurjantott, hanem 
tudóshoz illő komolysággal lépegetett a palota-folyosón a grádics 
iránt Amint így lépegetett, hát egy belső szolga jött vele szemben, 
sárga nadrágban, mellén az uradalmi címer. Maga sem tudta miért, 
megfordult utána s a szemét majd kiszúrta valami, amit azonnal 
meglátott: egy pirosas málnaformájú anyajegy, melyből fekete 
szőrök kunkorodtak. 


Megkerülte a palotát, mert az asztalosokhoz tartott. Útját egy 
sereg fehércseléd állotta el, savanyítani való káposztát rakta egy 
hordóba. Hatból négynek málna volt a füle mögött. 

- Hajh - gondolta -, lankadatlan nagy természete lehetett, hogy 
ilyen népes atyafiságot nemzett maga köré. 

Kopácsolás, fűrészelés, vidám nótaszó tudósította róla, hogy az 
asztalosok jó kedvben dolgoznak. Az egyik láda elkészült már, most 
a párján szorgoskodtak. 

- Belemegy? - kérdezte Kacska Bálint sugárzó ábrázattal. 


- Hiszen éppen az a baj - válaszolt a juhász - hogy olyan nagyon 


siet abba a ládába. 


— Csak siessen — mondta Kacska Bálint -, mert tojás az a láda, a 
mi boldogságunk kél ki belőle. 


— A kelleténél jobban ne hajtsátok a munkát - intette a juhász az 
asztalosokat elmenőben -, mert amíg Csömölye Pál meg nem jön 
Darkóczy uramékkal, be nem ereszthetem a ládába a mi ármányos 
püspökünket. 

Azzal elballagott az istálló iránt, hogy megbizonyosodjék felőle, 
nem gyöpösödött-e be a szamara tudománya, éppen mikor 
legnagyobb szüksége van rá. A kút előtt Orbánnal találkozott, aki 
nem üdvözölte se farkcsóválással, se vakkantással, csupán hosszú, 
szemrehányó tekintetet vetett rá. Leguggolt mellé s addig vakargatta 
az álla alatt, meg a tarkóján, míg a puli megengesztelődött. Mert 
akiben seregestül tanyáznak a bolhák, abban a lélek fájdalma 
elalszik az ilyenfajta dédelgetéstől. Orbán rövidesen nyöszörögni 
kezdett, hanyatt fordult, kinyújtotta szép piros nyelvét, a szeme 
csillogott, mint az életrekelt kökény. 

- Nem bírok megharagudni rád - szólalt meg a maga módján -, 
habár megérdemelnéd, amilyen mostohán bánsz velem. 

- Nem apad el az én szeretetem, Orbán - mondta a juhász 
vakargatás közben -, mióta mellém szegődtél, soha más kutyát meg 
nem simogattam. Asszonyszemélyt se szerettem, csak egyet 
életemben. Ilyen a természetem, Orbán. 


Ettől a szíves beszédtől a puli úgy elérzékenyült, hogy könnyek 
szöktek a szemébe. Nyüszített vékonyan, s hol az orrát nyomta a 
juhász lábához, hol a kezét nyalta. 


- Nagy munkába fogtam, azért nem jöhettem hozzád — mondta a 
Csillagszemű. — Ha majd befejezem, boldogan élünk. 

Azzal bement az istállóba, ahova a szamarát szállásolták. Alig 
ismert rá, Morgorán hajdani hátasa úgy meggömbölyödött. Nagy 


becsületben tartották a jámbor állatot, csakúgy megcsutakol iák, 
mint a legkényesebb paripákat, finom szénával, zabbal laktatták. 
Amint az urát megpillantotta, a szamár hátracsapta két lombos 

szőrű fülét. 


A juhász szembe fordult a szamárral, s erős hangon nevén 
szólította: 

- Ambrus! 

Az úgy megörült a baráti szónak, hogy kevés híján elmosolyodott, 
s bátran mégadta a választ: 

— lá! 

- Okos állat vagy - dicsérte meg a Csillagszemű, aztán 


megismételte a próbát még egyszer, megitatta a frissen hozott vízzel, 
elbúcsúzott tőle s nagyon elégedetten tért vissza a palotába. 

Hangja van az emléknek is, akár a madárnak, az állatnak, a 
suhogó fűnek, a zizegő fának, mindennek, ami él. Néha a maga 
nevében szólal meg, máskor belevegyíti szavát a teremtmények 
csendes beszédébe, mintha lélek volna a lelkes lények között s nem 
lenge emlékként, hanem testben élne ezen a földön. De a 
legéletrevalóbb emlék sem bír olyan kitartó, harapós és fülsértő 
lármát csapni, mint egy eleven puli, aki váratlanul ismerős szagra 
bukkant s nem tudja, hol kezdődik, merre szalad a szál, hol az ember 
a végén, akiről úgy tekeredik le a szag, mint a fonál a gombolyagról. 


Anyicska a zárda kertjének végében sulykolt a pataknál. Egy 
szakajtóra való koszos pendelyt vitt magával s azt mosta a halkan 
iramló vízben, melynek tükrén imbolyogva úsztak a lehullott levelek, 
megannyi sárga, barna petty. A sulykolás pufogásán keresztül 
kutyaugatás szűrődött hozzá.. Csak amúgy félálomban figyelt föl rá, 
hiszen valahányszor édes urára gondolt, apjára, az esztenára, a 
kontyos kis kunyhóra, ahol oly boldogan élt, míg el nem ragadták, 
kutyaugatás kísérte minden, emlékezését: nincs esztena kutya 
nélkül. Félálomban figyelt csupán, mert nem ritkán megesett vele, 
hogy édes ura szavát hallotta vagy a nyáj bégetését a sövény kerítés 
mögött, holott csendesség terjengett körötte, s amit hallott, nem a 
külvilágból eredt, hanem az emlékezés ereje verte föl a lelkében. A 
kutya csaholt, élesen, türelmetlenül, Anyicska csapkodta a 
sulykolóval a szennyes vászonnéműt, megmártotta a patak vizében s 
ezenközben el-elmosolyodott, néha a keze is megállott, oly erősen 
lenyűgözte a boldogság. Idestova második hete már, hogy megszülte 
gyermekét, akit apja után Jánosnak keresztelt s aki példásan 
megérdemelte ezt a nevet, oly igen szépen hasonlított hozzá. 


Orbán izgatottan szaglászott s szaladgált a zárda tágas udvarán, 
hangos szóval adta tudtára a világnak, hogy fontos ügyben 
serénykedik. Addig ugatott, mígnem Anyicska letette a sulykolót, 
fölegyenesedett s csípőre nyugtatott kézzel figyelt az ugatásra, mely 
egyre ismerősebben hangzott. Aztán felkapta a szoknyáját s futni 
kezdett a kerti ösvényen az udvar felé. Fele útig sem ért, odagurult 
eléje feketén, rojtosan, nyüszítve, szűkölve a puli, fölpattant hozzá, 
nyaldosta, s ha belefáradt olykor a lelkendezésbe, kibuggyantotta 
hosszú, korállpiros nyelvét s kimerülten lihegett. 


- Orbán! Orbán! - szólongatta Anyicska s a szíve melege úgy 
felfakadt, hogy merő víz lett a teste. Az écíes reménység a hátára 
kapta, szinte repült az udvarig. Nézett jobbra, nézett balra, de a 
tágas udvar üres volt, csak egy ökrös szekér vesztegelt az eperfa 
hűsén, tyúkok kapirgáltak, kacsák tocsogtak a pocsolyában, s a kút 
mellett egy vén ember ütötte csupasz lábszárán a legyet: 


Anyicska kérdőn pillantott a pulira: 
— Hol a gazdád, Orbán? 


Amaz valóságos vihart kavart, oly buzgalommal pörgette a farkát s 
élénken nézett rá, de nem úgy, mintha akarna mondani valamit, 
inkább mintha ő várna szóra, jelre, parancsra. 


-— Hol a gazdád? -— kérdezte Anyicska még egyszer s habár tovább 
is feléje nézett, nem látta már, szemét könnyek öntötték el. 
Leroskadt egy fatönkre s két tenyere közé szorította fejét. Mit 
gondolhatott volna egyebet, mint hogy a püspök emberei elfogták a 
juhászt, maga pedig gyászos özvegységre jutott? Gazdátlan ló, 
gazdátlan kutya, halál hírhozója. 


Orbán odakuporodott a lábához, hűséges tekintetét el nem oldotta 
róla, baja ne eshessék valamiképpen. Ezenközben csodálkozott, nem 
értette, sehogy sem értette, miért sír olyan keservesen édes ura édes 
felesége, holott örvendeznie kellene. Zavaros víz az emberi lélek, 
akár mély, akár sekély, fenékig nem hatol a szem. 


Ezalatt a Csillagszemű a gyerekes házban nézelődött, a jámbor 
Angelika nővér kíséretében, aki maga kalauzolta a tudományos 
embert, Ambrus püspök pártfogoltját. Nézelődött a juhász a 
gyerekek s az asszonyok között s nem is álmodott róla, hogy a 
kutyája kit strázsál hűségesen odakünt az udvaron. 


Elöl a zárdafőnöknő, mögötte a Csillagszemű, meg három apáca, a 
legnagyobb szobába értek. A földre hintett szalmában gyerekek 
mászkáltak. Mintha összebeszéltek volna, hogy ekként üdvözlik a 
látogatókat, ahány gyerek, mind bőgni kezdett. Tombolt a süketítő 
zengedelem, kifogyhatatlanul. 


- Lássuk csak - szólalt meg komolyan a Csillagszemű, és rendre a 
füle mögé pillantott valamennyinek. Amit keresett, többnyire 
meglelte. 


Ez a bőséges málnatermés világosságot gyújtott elméjében. 
Felfogta, hogy nem ok nélkül űzik a jótékonyságot a zárdában, mint 
ahogy elegendő oka van mindennek, ami ezen a világon az emberek 
akaratából végbemegy. Azon sajnálkozott egyedül, hogy a jámbor 
nővérek oly féltékenyen takargatják fityulájukkal a fülük tövét s így 
nem bizonyosodhat meg gyanúja felől, hogy életüket alighanem a 
fáradhatatlanul serénykedő Ambrus úrnak köszönhetik. Úgy 
becsülte az itt látott bő gyermekáldásból, hogy a püspök, az úr buzgó 
szolgájához illőn, szolgák egész csapatával ajándékozta meg istent s 
zabolátlan nagy természete jóvoltából legalább három kolostort 
megtöltött már egymaga, más-más személy  segítségéhez 
folyamodván a szent ügy érdekében minden alkalommal. 

— Választott-e már kegyelmed? - tudakolta Angélika nővér. 


A Csillagszemű a vállát vonta meg feleletképpen, s arra gondolt, 
hogy akkor sem egykönnyen választhatna, ha akarna, mivel pedig 
nem akart választani, még nehezebb a dolga. 


- Ezt nézze meg, nagy jó uram, - szólalt meg az egyik apáca s 
maga elé mutatott a padlóra rakott szalmavacokra, melyben egy 


kisded feküdt nyugodtan. 


-— Ezt nézze meg, nagy jó uram - biztatta az apáca sugárzó arccal. 
S amint a gyerek fölé hajolt, vonásai ellágyultak, szeme 
megnedvesedett -, két hetes a kicsike. Amióta megszületett, ezt 
dédelgeti, ajnározza mindenki. Olyan ókos a szemecskéje, az ember 
szinte várja, hogy megszólaljon. Sűrű, fekete hajjal született a 
lelkem, ami nagy ritkaság. Még sírni is szebben sír, mint a többi. 


Eszem a leikecskédet, isten gyönyörű virágocskája! 


S a kicsike valóban olyan szép volt, hogy a juhász bármibe fogadni 
mert volna, hogy nincsen málna a fülén. Nem is volt. Eleven, erős 
fénnyel ragyogott a szeme, mint két picike csillag, nem gömbölyű 
azonban, hanem szilvaforma, mintha az angyalok az égben ráuntak 
volna a kerek csillagokra s hosszúkással próbálkoztak volna, hadd 
örvendezzék a halandók szeme. A juhász föléje hajolt s amint nézte, 
úgy érezte, mintha soha többé el nem bírná oldani a tekintetét erről 
a gyerekről. Ahogy a mágnes a vasat, úgy vonzotta szeme a szemét, 
szíve összeszorult, marokra fogta a fájdalom. Maga sem tudta, hogy 
történt, egyszerre féltérdre ereszkedett s megcsókolta két oldalt a 
gyereket, aki nem mozdult, nem fakadt sírva, hanem csak nézett rá 
merőn, sötét szemével, melyből tisztán és melegen ömlött a fény. 


- Ugye, milyen gyönyörű? - lelkendezett az apáca. 

— Ezt választja kegyelmed? - kérdezte Angélika nővér. 

A Csillagszemű nemet intett: 

— Hasztalan kutatok, nem lelek olyanra, amilyet megálmodtam. 

— Milyet álmodott kegyelmed? 

A juhász mélyet sóhajtott: 

- Az álombeli gyermek, akinek a mását keresem, vörös volt, mint 
a sáfrány. 

- Különös teremtmény lehetett, — rebbent meg a nővér. 

— Az volt, - hagyta rá a Csilla gszemű - sáfrányszínű, kissé kajla 


fülű, a képe pecsenyés, mint a vén embereké. A tetejében ordított, 
nem úgy ám, mint deek, hanem vastagon, ahogy a bölömbika 
szokott. 


- És mi bántotta azt a szerencsétlen sáfrányszínű csecsemőt? — 
kérdezte részvevőn Angelika nővér. 


- Nem tudott még beszélni — válaszolt a juhász -—, nem mondhatta 
meg. Máskülönben a sivalkodása fölriasztott álmomból s azóta nem 
találkoztam vele. Emésztő nyugtalanság hajt, hogy a nyomára leljek. 


Angélika nővér eltűnődött. Nyilvánvaló, hogy a tudományos 
szakállú férfiú a mennyek rendeléséből látta különös álmát. S ha a 
kifürkészhetetlen gondviselés sáfrányszínű, bölömbika hangú 
gyermeket mutatott neki, ez annak a jele, hogy ilven gyermek vagy 
van, vagy lesz, csak utána kell járni. És mindjárt eszébe jutott a 
várandósok közül egy vörös asszonyszemély, aki az uradalom 
legjelesebb vörös férfiújától esett meg. Kettőjüktől csak kitelik egy 
sáfrányszínű csecsemő, s ha egyszer a színe megfelelő, a 
bölömbikahangot talán elengedi a szakállas. 


Miután mindezt meghallgatta, a Csillagszemű köszönetet mondott 
a főnökasszonynak, megígérte, hogy rövidesen visszatér a kisdedért, 
aztán elbúcsúzott. 


Az udvaron füttyentett Orbánnak, s lépegetett is a vár iránt, 
elégedetten, mert úgy remélte, hogy egy vörös csecsemő kedvéért 
Ambrus hajlandó lesz várni, Orbán azonban nem szegődött hozzá, 
hanem kurtát vakkantott s midőn látta, hogy a gazdája nem érti, 
utána iramodott s megharapta a csizmája sarkát, azzal visszafutott 
őrhelyére. A juhász tovább ment, mire Orbán bosszús csaholásban 
tört ki, s mivel eredménye ennek sem lett, újból rászánta magát a 
személyes rábeszélésre. Addig rángatta a juhászt, addig ugrándozott, 
addig futkosott, míg a gazdája oda nem nézett, ahova kellett. 


Nem mást látott, mint hogy pulija egy görnyedt fehérszemélyt 
strázsál, kinek úgy rázkódik a háta, mintha dideregne. Mivel 


azonban meleg idő járta, nem hideg, a Csillagszemű rájött, hogy az 
fehérnép ott a tönkön alighanem sír. A háta görbületéből pedig úgy 
ítélt, hogy súlyos bánat alatt roskadozhat, s megesett a szíve rajta. 


Orbán szétvetett lábbal vigyázta az asszonyt, aki egyre sírdogált, 
szipogások, csuklások között. Alig tett feléje három-négy lépést, 
felfakadt a juhász szívének melege, testét forróság öntötte el. 
Hirtelen megállott s olyan sápadt lett, mint akiből elszállott az élet, 
tagjaiból kifolyt minden erő, s szánandó gyöngeségében még ezt a 
kurta szót is alig bírta kiejteni: 

— Anyicska! 


Amire az asszony sírása, mintegy varázsszóra elállott, megfordult 
ültében, kerekre tágult a szeme: 


—- Szakálla nőtt -— rebegte csodálkozva, felugrott, odafutott édes 
urához, átölelte, belefúrta fejét a vállába s ott folytatta a sírást, ahol 
abbahagyta, mintha semmi nem történt volna időközben, hacsak az 
nem, hogy alkalmasabb helyet lelt a sírásra. Dőlt a könny ferde 
vágású szeméből, hosszú pillái majd belefulladtak, s úgy repdestek 
kétségbeesetten, mint a vízbe hullott pille. Olykor belemosolygott, 
máskor belesóhajtott könnyeibe, s amint urát csókolgatta, ölelgette, 
mindegyre kibuggyant ajkán a hálálkodó felkiált: 


- Csakhogy megjöttél! Csakhogy itt vagy! 


A juhász állt meredten, az öröm úgy szíven ütötte, hogy kevés 
híján elalélt. Kérdezni szeretett volna, de a nyelve megbénult, 
mozdulni, de a karjában elzsibbadt az erő. S ahogy állott 
tehetetlenül, a kútra gondolt, az esztena kútjára, ahol először látta 
Anyicskát, a budai vásárra, ahol habos pántlikát vásárolt neki, a 
hosszú útra át a havas pusztán, a farkasokra, a holdas homlokú 
sárga ménre, melyet odaadott érte a számadónak, első csókukra a 
kontyos kis kunyhóban s a csókokra, melyek úgy követték egymást, 
olyan gyorsan, oly kifogyhatatlanul, mint a zápor sűrű cseppjei, vagy 
a gondolatai, melyek mind-mind feléje szállottak, mióta maga 


maradt szerelmével, maga a kétségbeesésével. S a szerelem, e sok- 
sok nap minden szerelmének összegyűlt forrósága, egyszerre izzott 
föl a szívében, sütötte, perzselte rekkenő hőségével s nem tudott 
mást mondani, minthogy tikkadtan megkérdezte: 

- Epekedsz-e még? 

S mikor végre körülnézett, hogy lássa, ezen a világon érte-e utói a 
boldogság, az udvar megkedvesedett a szemében, meg a zárda, az 
istállók, a fák, a távoli táj. Lelkéről lecsorgott a bánat s elillant az 
arannyal versengő napsütésben, mint a pára. 


- Hát nem haltál meg? - kérdezte akkor, mintha még mindig nem 
hinne abban, amit lát, amit érez, tapasztal. Választ nem várt, hanem 
ölelte, csókolta, váltig lelkemezte édes Anyicskáját s ahányszor 
hozzáért szájjal, kézzel, testtel, annyiszor örült neki, hogv él, hogy 
nem pártolt el ettől a világtól. Aztán egy kissé eltolta magától s 
megforgatta gyengéden: 


- Hadd nézzelek meg elejedtől-fonákodról — mondta -, hadd 
vegyelek a szemembe! 


- A karodba végy, édes uram - kérlelte Anyicska - s vigyél innen, 
vigyél minél gyorsabban, hogy hírét se halljam a püspök földjének, 
sem neki magának. Olyan messzire vigyél, hogy még az emléke se 
érjen el hozzánk. 


— Viszlek, szerelmetes Anyicskám, hogyne vinnélek! — válaszolt a 
juhász. 

Azzal körülkémlelt, nincs-e valaki a közelben, ki meggátolhatná 
szándékában, vagy rossz hírét kelthetné a püspök előtt. Angélika 
nővér visszament a zárdába, az egyik rácsos ablak mögött álldogált 
ugyan egy apáca, de nem feléjük tekintett, hanem a távolba. A kihalt 
udvaron két terhes asszony répát cipelt szakajtóban, Ügyet ők sem 
vetettek rájuk. A kapu tárva-nyitva vesztegelt, nem őrizte senki. 


- Kimegyek a fasorba, gyere utánam — mondta a Csillagszemű. 


Anyicska bólintott, és beszaladt a gyerekes házba. 


Nem sokáig várakozott a juhász, már jött az asszony, karján a 
gyerek, ugyanaz a ragyogószemű csöppség, alkit a Csillagszemű 
odabent jártában megcsókolt. 


- Nem vagyunk már magunk, édes uram - újságolta Anyicska, s 
arca rózsásra gyulladt boldogságában. 


A Csillagszemű szívében szökdösött az öröm s szeme majd a 
gyereken, majd az anyján pihent meg, de sem itt, sem ott nem volt 
hosszú nyugovása. Szeme nem bírt betelni látásukkal, szíve a 
boldogsággal. Fel-felsóhajtott, hogy könnyítsen a szorításon, mely a 
mellére súlyosodott, meg-megállott s egyszer Anyicskát ölelte 
magához, máskor a kis Jankót babusgatta. A juharfák között 
mentek, szent Dorottya zarándokainak útján, s bizony lassan 
haladtak ilyenformán. 


- Hova megyünk édes uram? - szólalt meg a fasor végén 
Anyicska. 


A Csillagszemű úgy pillantott körül, mint ki álmaiból ébred. 
Megfeledkezett mindenről, ami elválásuk és a mai nap között 
történt, a lelke mélyén arra számított, hogy néhány lépés után 
elérnek az esztenához, s a sarkában ott áll most is a kontyos 
pásztorkunyhó, ott sorakozik a többi ház, áll a palánkvár és 
Darkóczy uram udvarháza. Az emberi szív olyan mélyen hisz a 
boldogságban, hogy megőrzi magában, ami elpusztult, semmivé 
vált, mert a maga boldogságával együtt öröknek véli 
boldogságának színhelyét is. A föld kimondhatatlanul szép volt 
körülötte, szépek a sátras lombú fák, az aranynapfényt szűrögető 
barnás levelek, a borostásan nyújtózó tarlók, a szerte kanyargó 
utak s a fák a láthatár szélén, a halványfehér párákban. S ez a 
tömérdek szépség szótlan unszolással hívogatta magához, mert 
minden, ami a világból megmutatkozott a szemnek, örömöt és 
boldogságot kínált. 


- Hova menjünk? - ismételte a juhász, s tekintette a 
hegyestoronyi várra esett, mely tömören, fenyegetőn terpeszkedett a 
tájon. 

- Ugyanbizony, miért öltöztél ilyen maskarába? - kérdezte 
Anyicska. 


A juhász csak azzal válaszolt, hogy a szemét hirtelen előnötte a 
könny. Ekkor fogta föl, mekkorát változott a világ; az esztenát, a 
kontyos kis kunyhót azóta bizonyára széthordták a szükséget 
szenvedő parasztok, széthordták tüzelőnek s hazája kedves földjén 
nincs hely, nincs többé otthona. És ekkor emlékezett vissza, milyen 
feladattal indult útnak, miért öltözött maskarába, miért eresztett 
szakállt, s már tudta, hogy híven kitart hivatása mellett, mégha az 
életével, feltámadó boldogságával kell is érte megfizetnie. 


- Egy paraszthoz megyünk, édes szerelmem — mondta. 


Letértek az útról balra s egy horhón keresztül a vár lábánál épült 
faluba jutottak. A Csillagszemű megkereste azt a gazdát, kinél 
megszállott volt, mikor Csihányossy uramtól kocsin jött ide, s akihez 
Szőcs Bernátot beajánlotta, hogy ő maga meglátogathassa Ambrus 
urat, a tudós férfiú zöld kaftánjában. 


Szívesen fogadta őket a paraszt s csak azért nem hozott bort, 
sültet, kenyeret, mert kiforgatták mindenéből. Nehéz volt az élet 
mindenütt az uradalomban, legnehezebb azonban itt, a vár lábánál, 
mert mindig azt ütik, azt sanyargatják komiszabbul, aki közelebb 
van. A Csillagszemű pénzt adott a gazdának. Anyicskát ellátta 
csengő  aranyforintokkal, megölelte s megcsókolta szájon, 
elbúcsúzott tőle, elbúcsúzott kisfiától, ígérte, hogy mielőbb visszajön 
értük, aztán olyan sebesen iramodott neki, hogy Orbán csak a 
kastély közelében érte utol. 

- Mire véljem? Mire véljem? - csaholta ingerülten, egyre 
ingerültebben, mivel egy árva szót sem kapott válaszul. 

- Mire véljem, amit tettél? — kérdezte. — Visszaszereztem a 


feleséged, kiért éjjel-nappal sóhajtoztál, akit gyászoltál, míg holtnak 
hitted, megtetéztem az ajándékot egy gyerekkel, s te ahelyett, hogy 
örvendeznél, ott hagyod faképnél mindkettőjüket? Undokságos lélek 
szorulhatott a testedbe, hogy ezt cselekedted! Vagy talán a sütni 
valód bomlott meg? Felelj már! 


Ott maradt szegény Orbán felháborodásával, mérgével, kétségével 
a palota küszöbe előtt, melyet még akkor sem léphetett volna át, ha 
a gazdája történetesen nyitva hagyja maga mögött az ajtót. Idegen 
kutyának tilos volt oda a bejárás. Egy darabig keserűn s már-már 
hátra kullogott, mikor megint kitárult az ajtó, s a juhász szökkent elő 
mögüle, felkapta, magához szorította: 


- Édes hívem - mondta -, te négylábra ereszkedett jóságos 
tündér, te boldogság kalauza. Ha tíz életem volna, sem hálálhatnám 
meg, akkora jót tettél velem! 


Megcsókolta a puli bozontos fejét s bocsánatot kért, hogy nem 
társaloghat tovább vele, mivel sürgős dolgai elszólítják. Orbán 
elégedetten kocogott a kúthoz, ahonnan az udvar életét szokta 
figyelni. Arra gondolt, hogy öröm a jótétemény önmagában is, de 
hála nélkül éppúgy ízetlen, mint só nélkül az étel. 

- Nagyhatalmú uram - kezdett szóba a juhász, nyomban, hogy 
belépett, de elhallgatott mindjárt. Dorica ugyanis éppen 
csiklandozta orra alatt az ébredező Ambrust, aki nem szerette, ha 
tüsszentés közben zavarják. A Csillagszemű megállott hát 
illedelmesen az ágy sarkában s megvárta, míg elszállottak a 
tüsszentések, ki a tárt ablakon, a kert fái közé, ahol nyomuk veszett 
a madárcsivitelés között. 


S ekkor olyasmit cselekedett, aminél a pecérség, a kanászság. a 
gyertyamártás, sőt a hóhérság is jobban illik egy csillagszemű 
juhászhoz: — hogy hangos szóval egészségére kívánta a püspöknek a 
tüsszentését, holott tudnivaló, hogy a világ első csillagszemű juhásza 
azáltal vált híressé, hogy ezt meg nem tette, bármint fenyegették, 


inkább vállalta, hogy a fehér medve vermébe dobják, ő azonban úgy 
gondolkozott, hogy a csillagszemű juhászok nem sokra mennének 
ezen a földön, ha menten föl lehetne ismerni őket arról, hogy semmi 
pénzért nem kívánják egészségére, ha nagyúr tüsszent előttük. 

Ambrus felüdült, megifjult a jótékony tüsszentésektől. Ásított még 
valamennyit s tátott szájjal, lustán intett Doricának, hogy menjen ki 
a szobából. 


-— Voltál már a zárdában? - kérdezte. 

- Onnan jövök, nagy jó uram, —- válaszolt a juhász. 
— Találtál-e alkalmatos gyereket? 

-— Többet is, nagyhatalmú uram. 

— Megnézted a fülüket? -— kíváncsiskodott a püspök. 
— Meg. 

- Hány gyermeken lehet ott? 

—- Huszonkettő, ha jól számláltam. 


Ambrus csendesen bólogatni kezdett, fölemelte az egyik kezét, 
megnézte, föl a másikat, aztán az ujjait kezdte előpattintgatni, 
mintha számolna. 


- Huszonkettő! -— sóhajtott föl mélyen. — Mához kilenc hónapra 
pedig egy sem lesz. Egyetlen árva poronty sem. Csupa olyan gyerek 
fog születni, akinek nincs a füle fonákján málna. Micsoda szégyen! 


A Csillagszemű vigasztalt, ékes szóval, sima szóval, ahogy tanulta 
volt mesterétől. A sok beszéd fél orvosság, s ez újólag beigazolódott, 
mert a püspök arcán ismét derengeni kezdett a bizakodás, utóvégre 
úgy föllelkesült, hogy a szája szélét nyalta. Nem mással vigasztalta a 
juhász, minthogy, ha mához kilenc hónapra nem is születik gyerek 
püspöki billoggál a fülén, mához tíz hónapra, s attól kezdve 
hónapról hónapra, évről évre nemhogy apadni, hanem szaporodni 
fog a termés. 


- Nagyhatalmú uram - folytatta aztán -, akad a zárdában több 
gyerek, aki méltó, hogy a csodálatos ládában lásson napvilágot. 
Csakhogy ezek a gyerekek nagyobbacskák már s ha az összesereglett 
nép ilyet lát, könnyen lábra kelhet a hír, hogy nem csoda történt, 
hanem csalárdság. De van ott a zárdában egy várandós vörös 
asszonyszemély, rövidesen megszül s bizonyára vörös porontyot hoz 
a világra, mivel az apja is vörös és a málna sem fog hiányozni a 

füléről, ami tetemes segítség. 
- Megvárjuk a vörös gyereket -— határozott Ambrus. 

Csömölye Pál a végeken rálelt Darkóczy uraimékra. Miután 
ígéretét vette a nagyhírű vitéznek, hogy eljön Hegyestoronyba, 
hátasát elcserélte, árulója ne lehessen, s visszafelé új ló hátán vágott 
neki az útnak. Mikor megérkezett a jóreményű újsággal, Darkóczy 
uram hadinépe már megbújt a Hegyestorony körötti nádasokban. 
Tüzet se gyújtottak, neszét ne vehesse senki lappangásuknak. Maga 
Darkóczy uram török kalmárnak öltözött néhány társával, s hogy a 
cégér se hiányozzék, hozott árut bőséggel, csupa drága keleti holmit 
s a vártól nem messzi ütött tanyát, a szabad mezőn. 


- Várnak már erősen, szökjön ki a májad! — mondta Csömölye Pál 
a Csillagszeműnek s azzal elindultak, hogy fölkeressék a tábort. 
Útközben a juhász a végek vitézi életéről faggatta az asztalost, ki 
szívesen beszélt, mert sokat tapasztalt. Aztán egy dombra értek, 
ahonnan Darkóczy uram szállására esett a látás. A juhász szíve 
belerezdült, mikor megpillantotta a tarka, selymes fényű török 


sátrakat. 


Vastag füstű, halvány lángú tábortűz égett s akik körülülték, nem 
a legtörökösebb dologgal foglalatoskodtak. Szalonnát sütöttek, 
amire pogány lélek végszükségben sem vetemedik, lévén a disznó 
tisztátalan állat. Egy bokor tövében potrohos hordó hűsölt, oldalából 
frissen faragott csap meredt elő. 


- Nem értik ezek a haditudományt — mondta a Csillagszemű 
megrovón -, mert micsoda török az, ki bort iszik a nyárson sült 
szalonnához? 


Már belül kerültek a táboron s a juhász éppen egy kisebbecske 
sátorban gyönyörködött, mikor odabent rekedtes káromkodás 
csattant föl: 


- Szentek közt szorgoskodó szűzanyám! 


—- Nagy jó uram! - kiáltott a juhász, amint a szózatot meghallotta, 
hiszen a földkerekségen egyetlen ember emlegette ekként a 
szeplőtelen szüzet, az egek dolgos háziasszonyát. 


Nem csalódott. Odabent a sátorban kiscerneki Darázs Orbán 
küszködött, ugyanazzal és szakasztott úgy, mikor először találkozott 
vele. Hüvelyébe ragadt kardját cibálta kétségbeesetten s habár a 
kard más volt, ebben a tulajdonságában nem különbözött elődjétől. 


Mihelyt meglátta a sátor szájában a juhászt, kezébe nyomta a kard 
végét: 

—- Segíts kihúzni! — bíztatta ugyanazzal a szóval, akárcsak első 
találkozásukkor. S minden egyéb ugyanúgy történt. Megragadták 
ketten kétfelől, a juhász azonban nagy jóakaratában akkorát talált 
rántani rajta, hogy a kard gazdája féltérdre esett. 


— Ésszel! Ésszel! -— mondta amaz harag nélkül. A juhász nem bírta 
magállni, kitört belőle a kacagás. 


- Nem ismer meg, nagy jó uram? -— kérdezte. 


Darázs Orbán nézte, vizsgálta homlokráncoló iparkodással. A 
juhász arra gondolt ezenközben, hogy még a jó gazda szeme sem 
olyan éles, mint a szerető asszonyé. 


- Egy hitvány szakállon sem bír átalnézni? 

Sűrű szakál! volt az, nem hitvány, sűrű szakáll, csenevész bajusz s 
két sötéten, forrón csillogó szem, mely nagyon ismerősnek látszott 
Darázs Orbán uramnak. 

- Ha vagy valaki, mondd meg! Én magam nem jövök rá ... 

— A fegyverhordozóját elfeledte, nagy jó uram? 

— János fiam! -— mondta Orbán vitéz ellágyultan, s megölelte a 


juhászt -, hogy nem is ismertelek föl? A szakáll tette, meg a ruhád! 
Hogy elfeledtelek? Míg élek, soha! Hiszen te szerezted a sarcot, 


amivel kiváltottam magam a töröktől. Most is neked köszönhetem, 
hogy nem senyvedek keserű rabságban. Ötödszörre csak azért 
váltott ki Darkóczy uram, mert jött az üzenet, hogy visszaadod neki 
a birtokát. Dehogy feledtelek én el! 

- Hát megint fogságba esett, nagy jó uram? 

- Ötödször fiam, ötödször voltam fogságban — válaszolt Darázs 
Orbán, láthatólag büszkén, hogy a törökök oly igen megkedvelték -, 
a telhetetlenség volt a vétkem, a szertelen mohóság, fiam. Egyszer 
majd, ha akad egy félhordó savanykás borom, elbeszélem neked, 
mert érdemes meghallgatni az én rabságaim történetét. Minden 
alkalommal ugyanaz a pogány vásárolt meg. Egy derék csausz aga. 
Megszeretett, kevés olyan jó barátom volt, amilyen ő. A végén már 
így búcsúzott tőlem: Viszontlátásra. A dunyhás ágyamat meg be sem 
vettette. 


- Kísérjen el Darkóczy uramhoz, ha meg nem sértem - kérte a 
csillagszemű juhász -, legalább igazolja, hogy én vagyok, ha nem 
találna rám ismerni a szakállam miatt. 

- Ha megígéred, hogy utána majd segítesz a pengét kihúzni. 

Útközben Darázs Orbán uramból ömlött a szó. 


- El sem tudnám számlálni, fiam, hány török fordult meg a 
kezemen. Legalább annyi, mint ahányszor én megfordultam náluk. 
Mindig annál a derék csausz agánál vettem szállást, mert attól 
lehetett tanulni; A legszebb török mondást is tőle tudom. Nagyon 
bölcs mondás. Sokszor elhajtogatta, míg belevéstem a fejembe. 
Idehallgass: döglött tevének ne kutasd a családfáját. Ugye, milyen 
bölcs? 


- Bizony inkább bölcs, mint nem. 


- Valahányszor arról beszéltem neki, milyen bőségben, 
nyugalomban élnék, ha feleségül vettem volna azt a lőcsei 
özvegyasszonyt — mindig ezzel válaszolt; Nohát, az az özvegy 


lepcses-szájú, rusnya teremtés volt, de örömest hozzám jött volna. S 
ha én Lőcsén élek, módosan, soha Ambrus úr el nem ragadhatta 
volna a földemet, nem keltem volna vándorútra, s nem fogott volna 
el a török. De még ha elfog, az asszony akkor is kivált. Ahányszor én 
ezt elmondtam a csausz agának, ő mindig azt hajtogatta, hogy halott 
tevének ne kutasd a családfáját, így hát megtanultam. 


Amint megérkeztek, Orbán vitéz harsány szóval világgá kürtölte, 
hogy az a szakállas szerzet, aki vele jött, a csillagszemű juhász. 


Darkóczy uram sültszalonnát falatozott szigorúan. Mikor meglátta 
a juhászt, fölpillantott, késével meg maga mellé bökött a bundára, 
amin ült. 


Elértette a Csillagszemű az invitálást, hogyne értette volna, nem 
moccant azonban álltó helyéből. Szólni nem szólt semmit. Darkóczy 
uram meglepődött, mert ahhoz szokott, hogy vendégszeretetét 
megtiszteltetésnek veszi minden ember. Aztán az jutott eszébe, hogy 
bármilyen derék vitéz ő, hozzá fogható ember akad a végeken, 
csillagszemű juhász viszont íjincs több ennél az egynél. 
Megfordulhatott a fejében az is, hogy elveszett birtoka kedvéért 
lovagolt ide, öltött török gúnyát s hiába az övé az a föld, most mégis 
ajándékként kapja vissza. 

Nagy dolog a nemesi büszkeség, de az ősi birtok kedvesebb a 
szívnek. Mire mindezt számba vette, már talpra is szökkent s 
lépegetett urasan a Csillagszemű eleibe, hogy meghívását illőképpen 
megismételje. Emberei abbahagyták a falatozást, s megindultak 
gazdájuk példájára. Ilyenformán Darkóczy nem egymaga fogadta a 
juhászt, hanem népes kísérettel, mintha nem egyszerű juhász volna, 
hanem valami híres-neves ember, aminthogy valóban az volt. 


Mikor a Csillagszemű látta, hogy Darkóczy uram erdeméhez 
képest tiszteli, ő sem sajnálta a barátkozást. Úgy számította ki a 
lépést, hogy fele úton találkozzanak. Ott kezet ráztak ropogósán. A 


török gúnyás vitézekben fellobbant az öröm, kardot rántottak 


katonásan, zengett a határ, úgy megünnepelték a juhászt. A 
Csillagszemű megköszönte a szíves fogadtatást, ahogy illik, 
lecsüccsent a szétterített bundára, s maga alá húzta a lábát. 


Darkóczy uram sültszalonnával, köleslepénnyel kínálta, maga ott 
folytatta a falatozást, hol az előbb abbahagyta. 


Mindebből a Csillagszemű úgy ítélt, hogy akár éhes, akár nem, 
ennie ildomos. Hozzálátott a szalonnához, ezenközben körüljártatta 
tekintetét, s csupa ismerős ábrázatra bukkant. 


Nem messzi tőle Kese Mihály terpeszkedett koszos bundájában s 
fölöttébb ármányosan festett, mert alatta török gúnyát hordott, 
piros bugyogót s hószín turbán övezte a fejét. Szurokszín szemét 
barátsággal rávillantotta a juhászra, s átnyújtotta neki a csutoráját, 
amiben lágyan kotyogott a bor. 


- Látod a deákot? - szólalt meg Kese Mihály - a sok 
fokhagymától cseperedett ilyen derék emberré. Mielőtt rákapott, 
olyan lányos képe volt, hogy minden török megfordult utána. 


- Most csak rájuk lehel s mindjárt menekülnek - mondotta 
Darázs Orbán. 

- Semmi sem éleszti úgy a vitézséget, mint a jófajta, csípős 
fokhagyma - erősítette a deák s egyszerre három gerezdet tömött a 
képébe. Amiből a Csillagszemű kitalálta, hogy akármennyire 
megemberesedett " Darkóczy  deákja, nagyra éppen nem 
nevelkedhetett a vitézsége, ha szakadatlanul etetnie kell. 


Darkóczy uram megtörölte a kését, bedugta az öve mellé, 
szétmázolta boros bajszát, s barátságosan rácsapott a juhász vállára: 

- Ha éppen akarod - mondta -, most visszaadhatod a 
birtokomat. 


— Egy hét azért beletelik — válaszolta a Csillagszemű -, mert olyan 
gyorsan nem tudom visszaszerezni, mint ahogy nagy jó uram 
elvesztette. 


Alig mondta el, amit mondott, Darkóczy uram úgy elkékült 
egyszeriben, mintha guta megsújtotta volna. 


Szinte látszott, miként dagad benne az embertelen indulat. 


- No, most jön a baj - gondolta a juhász. Azt hitte, 
megharagította találó válaszával. Mert nemes ember marad, aki 
nemes ember, mégha kitúrták is a birtokából. Nem őrá fenekedett 
azonban ilyen ádázul a derék vitéz, hanem közös ellenségükre. 
Valahányszor emlékezetébe idézték, hogy a püspök tőrbe csalta, 
mindig megdühödött. Ahányan ott voltak, mind ijedten lesték, hogy 
törni-zúzni kezd s nem marad épen se sátor, se szekér. Nem ez 
történt. A jeles vitéz lihegett egy darabig, aztán letörülte arcáról a 
verejtéket, s kihajtott egy teli kulacs bort. 


- Jól megadtad nekem - mondta elismerőn -, jól megadtad, 
fortélyos juhásza. Mit tervezel, nem tudakolom. De azt erős 
fogadással mondom, hogy a tulajdon életemet sem sajnálom, 
csakhogy a püspököt sárba tiporhassam. Hírét vettem, mi mindent 
vittél végbe, s azért jöttem el hívásodra. Most hát mondd meg, mit 
kívánsz tőlem? 


A Csillagszemű elégedetten simogatta kétágú fekete szakállát. 
Egyetlen veszedelemtől tartott ő, nem mástól, csak attól, hogy 
Darkóczy uram elvitatja tőle a vezérséget s valami bolondot talál 


elkövetni indulatosságában. Ez a veszély elmúlt. 


A Csillagszemű eleresztette szakállát, körülnézett lassan, s olyan 
szelíden válaszolt, mint egy jeles apostol, aki a türelem erényében 
igen kiváló: 

- Nem kívánok én mást ettől a sok próbált vitéztől, csak azt, hogy 
ha már annyira kedvelik a füstöltszalonnát meg a bort, fogyasszák el 
egészséggel, az utolsó harapásig, az utolsó kortyig. De minél 
hamarabb. 


Témplomi csöndesség támadt. A világ történetében ezúttal esett 
meg első ízben, hogy vérszomjas harc helyett vitézeket 


szalonnaevésre biztattak. Ez a rendhagyó tanács elkábított 
mindenkit. Maga Darkóczy uram sem tudta volna megmondani, 
hogy ilyen alkalommal miként illendő viselkednie egy bátor magyar 
katonának. Két orcáját majd kicsattantotta az összegyűlt vér, száját 
mindazonáltal tágasan eltátotta, akárcsak a többi vitéz. Úgy 
bámultak valamennyien a juhászra, mintha nem haditanácson 
volnának, hanem $ mesebeli sült galamb látogatását várnák. 


- Együnk? - kérdezte végtére Darkóczy uram megrökönyödve. 
- Igyunk? - kérdezte valamivel vidámabban Kese Mihály. 


A Csillagszemű megfontolt bólintással erősítette meg, hogy nem 
mást gondolt, hanem amit kimondott. 


- Okosabb dologgal aligha kezdhetnők a háborút Ambrus úr ellen 
— folytatta aztán. — Nagy jó uramat bebocsátják a várba, hogy ott 
fele áron vesztegetett drága portékáival megszerezze az udvari 
méltóságok barátságát. Ezt el nem mulaszthatja, különben a csoda 
napján nem juthat az emelvény közelébe, ahonnan nemcsak 
mindent jól láthat, de kardélre hányhatja majd azokat, kik 
fegyverhez nyúlnak. Ha viszont nagy jó uram még meg sem 
melegedett a palotában, máris szalonnázni kezd és bort iszik, 
ahelyett, hogy birkapiláfot enne, ahogy derék pogányhoz illik, 
lefülelik. Ismerik ott a szokásokat, nem egy törököt láttak már 
vendégül. 


- Tőlem tanulta a haditudományt - szólalt meg Kese Mihály és 
kifeszítette a mellét. 


- Hogy esze fölösen van -— vágott közbe Orbán -, azt már 
megmutatta, mikor hozzám szegődött fegyverhordozóul. 


Darkóczy uram lecsillapodott a tanulságos beszédtől, 
visszaereszkedett a pokrócra, s a többi teendő felől faggatta a 
juhászt. Az meg elmondta, kire milyen feladat hárul, s mivel 
okosabbat senki sem tudott, a haditanács véget ért. 


- Most már elhiszem - mondta Darkóczy uram, mikor a 
Csillagszemű menni készült -, hogy a birtokomat visszaadod. Én 
sem akarok elmaradni mögötted. Azzal jutalmazlak, hogy 
várnagyommá teszlek. 


A vitézek mind a juhászra néztek s baráti tekintettel biztatták, 
hogy fogadja örömmel a kitüntetést. Amaz komolyan bólogatott. 


— Nagy tisztesség a várnagyság. 
- Örülsz-e neki? — kérdezte Darkóczy uram s biztatón mosolygott. 


- Ha várnagy volnék - válaszolt a Csillagszemű -, tiszta szívből 
örülnék, hogy várnagy vagyok. De mivelhogy juhászság a hivatásom, 
inkább annak örülök. — Ez a nevezetes válasz meghökkentette a 
törökgúnyás vitézeket. Elsőnek a koszos bundás Kese Mihály talált a 
hangjára, bizonnyal azért, mert maga is várnagy volt, s nagyra 
becsülte a mesterségét. 


- Gondold meg, fiam - intette -, a juhász a gyáva birkáknak 
parancsol, a várnagy a bátor katonáknak. 


- Talán bizony a fele birtokomat akarod? — kérdezte Darkóczy 
elboruló ábrázattal. — Ha kevesled a várnagyságot, megkaphatod azt 
is. Megszolgáltad tetemesen. 


Megint a juhászt fürkészték mindannyian, ki jó szívvel, ki irigyen. 
- Nem azért veszem én el nagy jó uram birtokát a püspöktől, hogy 
magam üljek bele - felelte a Csillagszemű. A második nevezetes 


válasz után Darkóczy uram először megkönnyebbülten felsóhajtott, 
ez a birtoknak szólt. Aztán eluralkodott rajta a tanácstalanság. 


- A várnagyom lehetnél -— nem akarod. Megkaphatnád a fele 
birtokomat - nem akarod. Nem is találgatom többet, mit kívánsz 
jószolgálatod fejében. Mondd meg magad! 


- Magamnak semmit - válaszolt a Csillagszemű -, a föld népének 
azt, hogy nagy jó uram emberséges gazdájuk legyen. Védelmezze 
őket töröktől, tatártól, a tulajdon haragjától, ha kell. Ebben magam 


is segíteni fogom. 

- Megfogadom! - ígérte Darkóczy ünnepélyesen. A juhász 
elbúcsúzott, hogy dolga után menjen. De mielőtt elindult, még ezt 
mondta: 

- Akkor hát sok vesződségem nem lesz a segítéssel. Mert ha nagy 
jó uram megfogadja, amit kértem, minden bizonnyal megtartja a 
fogadalmát. S ha megtartja, úgy segítem, mint eddig. 

- S ha nem tartanám meg? - kiáltott utána Darkóczy - akkor - 
nem segítenél? 


- Dehogynem - kiáltott vissza a Csillagszemű -, csakhogy akkor 
olyanformán lenne a segítség, mint amilyet Ambrus úr kapott. 

Mihelyt visszatért a palotába, a Csillagszemű utánajárt gondosan, 
hogy minden rendben van-e. A mesterek megépítették a díszes 
emelvényt a közelgő csoda alá kemény bükkfából, be ne 
szakadhasson a súlya alatt. Nemsokára bedöcögtek a várba 
Darkóczy uram drága keleti portékákkal megrakott társzekerei. A 
török gúnyás vitézek nyájasan barátkoztak az udvari méltóságokkal. 


Ilyenformán nem volt más hátra, mint rábeszélni a püspököt, 
hogy zárkózzék be a ládába s ki ne lépjen onnan, míg a csoda meg 
nem érett. Ambrus hajlott a szóra, hiszen egyében sem jártatta az 
eszét, minthogy minél előbb elfoglalja méltó helyét a szentek 
gyülekezetében. Sürgetett az idő is, mert betegségének kezdete és a 
jeles esemény bekövetkezte között a hónapok száma nem lehetett 
több kilencnél. Ami a kígyót illeti, úgy végeztek, hogy majd 
leszámolnak vele csodavárás közben. 


Meghirdettette tehát nagy garral, hogy szólani kíván a népéhez, 
nemesekhez, parasztokhoz, katonákhoz egyformán, mindenki 
jelenjék meg színe előtt. Felbolydult az egész uradalom s a 
kíváncsiság úgy kopácsolta, lyuggatta az agyakat, mint harkály a fát. 


Ambrus állva fogadta hűséges népét, halaványan, szenvedőn, 
arcán égi türelem, szemében a földön túli boldogság visszfényei. 
Félkézzel a ládára támaszkodott. Ünnepiesen felöltözött a ritka 
alkalomra, tetőtől talpig fehér selyembrokátba, lábát patyolatfehér 
csizma borította, hófehér püspöki süvegébe ékítésnek egyetlen szál 
fehér tollat tűzött. Makulátlanul tündöklő fehérségében úgy festett, 
mintha most szállott volna alá az egekből, s még nem érte volna 
földi szenny, vagy mintha most készülne fölemelkedni az örök 
fényesség birodalmába, hogy elvegyüljön az angyalok, a szentek s az 


üdvezültek habfehér nyájai között. 


- Milyen szép a lelkem! - szakadt ki Doricából az elragadtatás s 
szemét ködbe vonta a bámulat, akárcsak a többi jelenlevőét, aki 
mind elszoruló lélegzettel szemlélte a püspököt. Talpig fehérben, 
mellén csillámos aranykereszt, bal kezében díszes pásztorbot, 
Ambrus a földre szállott szépség jelképének látszott, hacsak valaki 
nem nézett az ábrázatára. 


Türelmesen megvárta, míg a csodálat morajlása elhalt, míg a 
kutató tekintetek sorra vettek mindent a teremben, rászegeződtek 
újólag s az összegyűlteknek lassankint szemibe ötlött, hogy 
nagyhatalmú uruk, akit régóta nem láttak felöltözve, nem 
tökéletesen ugyanolyan, mint azelőtt. Megvárta bölcs fegyelemmel, 
hogy a firtató szemek ott akadjanak meg a testén, ahol a változás 
végbement, azaz a hasán és gyomrán, melyek együttes erővel 
nyomultak neki a dolmánynak, együttes erővel feszítették, valamely 
megfejthetetlen eredetű lendület parancsára. Valóban talányos volt, 
miként kerekedhetett ekkora hasa a püspöknek éppen most, mikor 
lesoványodott, holott kövérségében feleakkora hassal sem 
büszkélkedett. Lassankint valamennyi tekintet derékmagasságra 
sülylyedt. Amint ezt észrevette, a püspök lelkét elöntötte az 
elégedettség s még szilárdabban bízott a csodában. 


Figyelmeztetőül megkoppantotta pásztorbotjával a padlót, aztán 
olyan halkan, lágyan, simogatón szólalt meg, ahogy eddig még senki 
sem hallotta beszélni: 


Szeretett híveim. Szeretett híveim. - folytatta az áhítatos 
templomi csöndben, a tenyerét gyöngéden a gyomrára csúsztatta. — 
Idestova kilenc hónapja sanyargatja múlandó porhüvelyemet a 
fájdalom, mely az úr kegyelméből vert tanyát bennem. Testem 
gyötrődik, de lelkem tisztul, nemesedik. Nem zúgolódom, mert jól 
tudom, hogy az egek ura szeret engem, méltatlan fiát, ahogy minden 
teremtményét szereti égen és földön, vizek és tengerek mélyén. 


Végtelen szeretetében atyai nagy gondoskodásában mérte rám e 
csapást s egyedül az ő mérhetetlen bölcsessége tudja, milyen 
gyümölcsöt érlel a testemben fogant gyötrelem. Mert tudjátok meg, 
híveim, hogy a fájdalom mag, a szenvedés pedig vetés s miként a 
földben a búzát az eső táplálja, úgy nevelik a hulló könnyek a 
szenvedés vetését. Áldott a szenvedés, áldott a könny és ezerszer 
áldott lesz a gyümölcs, mely belőlük terem isten örök dicsőségére. 
Gyarló az emberi lélek, még a hegyestoronyi püspök lelke is gyarló s 
bizony nem értettem meg én sem sokáig, hogy kegyelem a 
szenvedés.  Lázadoztam, menekültem előle, tanúi voltatok 
mindannyian hiú tiltakozásomnak, vétkes elégedetlenségemnek. 
Nyomorult testem nem egykönnyen mondott le a mulandó 
örömökről s nagy idő kellett tévelygő elmémnek, míg rálelt az 
üdvösség fényes forrására. Most azonban megbékélt, megnyugodott 
a lelkem s más vágy immár nem lakozik bennem, mint hogy végbe 
vigyem, amire a mennyek hatalmas ura végtelen jóságában 
kiszemelt. Vak voltam, süket voltam az igazság iránt, s az örök 
kárhozatba tévelyedtem volna minden bizonnyal, ha maga az ég meg 
nem segít. 


Ambrus itt szünetet tartott, aztán magasba emelte két karját, s 
úgy hirdette ünnepélyesen: 


- Álmot láttatott velem az úr, szeretett híveim, tündöklő, 
csodálatos álmot, mely elkápráztatja a szemet s az örök üdvösség 
édességét csöppenti a lélekbe. Egy angyal jelent meg előttem, ágyam 
fölött lebegett kiterjesztett szárnnyal s habár a napfény reá esett, 
nem vetett árnyékot, mert a lelkeknek, az angyaloknak és a 
szenteknek nincsen árnyékuk, hogy halandó voltukra figyelmeztesse 
őket. Patyolatfehér tollai meg-megrezdültek s minden rezdülésük 
égi muzsikával örvendeztette meg fülemet; a legbűvösebb hangú 
hárfa zengése is szánandó csikorgás ehhez képest. Egy darabig csak 
lebegett az angyal, aztán így szólt: - Ambrus, Ambrus, 
Hegyestorony püspöke, hallod-e a szavam? — Hallom uram, hallom! 


— válaszoltam én. - Kilencedik hónapja gyötrődsz, kínlódsz szünet 
nélkül, tudod-e, mi végből? — Bizony, nem tudom - válaszoltam én. 
- Az angyal tovább beszélt: — Légy erős, Ambrus, mert a legnagyobb 
megpróbáltatás még hátra van. Mióta isten megteremtette e világot, 
férfiember nem élt át olyan szenvedést, amilyen terád vár. De nem 
tart már sokáig. Időd letelik s aakor megtudod, milyen szándéka volt 
veled az örökkévalónak, de nemcsak neked, hanem minden 
teremtett embernek tudnia kell. Zárkózz hát egy ládába s ha 
fájdalmaid megszűntek, menj ki a világ elé s mutasd meg, mivel 
ajándékozott meg az úr! 


- Ezt mondta az angyal, aztán eltűnt -— sóhajtott fel Ambrus 
mélyen. Kihúzta süvegéből a szép fehér tollat, félkörben 
meghordozta a levegőben. Ágyára mutatott, úgy folytatta: 

— Ezt a tollat a takarómon találtam. Eleinte sugárzott, de később 
elapadt a fénye. Ebből tudtam meg, hogy álmom valójában égi 
jelenés volt. Így történt, szeretett híveim, s én engedelmesen 
megfogadom a mennyei parancsot, bezárkózom ebbe a ládába, szent 
fogadalommal, hogy nem jövök ki onnan, míg szenved désem meg 
nem termi gyümölcsét. 


A Csillagszemű kitárta a láda ajtaját. A kíváncsi szemek elé egy 
szerzetesi fülke tárult, az egyik sarokban fekvőhely, a másikban 
imádkozó zsámoly, a falon egyszerű feszület fából, egy korsó víz s 
egy halom száraz kenyér. Búcsúzóul Ambrus meglengette az angyal 
habfehér tollát s amint bent volt a ládában, mindjárt térdre rogyott a 
zsámolyon és buzgón imába merült. A juhász csöndesen behajtotta 
az ajtót, elővett egy hatalmas kulcsot, ráfordította, ujját ajkára 
szorította s intett az egybegyűlteknek, hogy ne zavarják urukat az 
áhítatában. 


Az udvari nép megdöbbenten széledt szét. Távolodó lépteik 
rendetlenül kopogtak a hosszú folyosón, az öblösre koptatott 
lépcsőkön, az udvar egyenetlen kövezetén. Odalent néhányan 


csoportokba verődtek, de beszéd helyett a szemükkel, össze- 
összeráncolt  homlokukkal kérdezték egymást s tehetetlen 
vállrándítással feleltek. Dorica egy sarokban félhangosan sírdogált. 


Egyedül a káplán látta világosan kötelességét: a várkápolnába 
sietett, áhítattal könyörgött uráért, hogy az ég segítse meg súlyos 
vállalkozásában s rövidítse meg a fájdalmas próba idejét, bármi a 
célja. 

Mihelyt a terem kiürült, a juhász kibocsátotta Ambrust a ládából. 
Most ott ült egy medvebőrös heverőn, s vörös bort ivott, hogy a sok 
beszédtől tikkadt torkát megenyhítse. 


- Nagy jó uram - hajolt meg előtte a Csillagszemű -, 
engedelmével elmegyek s megkeverem a kígyóűző orvosságot. 


— Eredj, fiam, eredj — biztatta a püspök. 
— Ma éjjel nyakon csípjük a bestye férget. 
-— Kulacsra húzatom a borét - ábrándozott Ambrus. 


Fönt a toronyszobában, a Csillagszemű  megtimporálta a 
kígyóűzőszert, kétannyi pálinkával, mint egyébkor s három 
nadragulya gyökér főzetét öntötte hozzá, hadd legyintse álomba a 
püspököt. Ezzel azonban még nem jutott végére a munkának, 
hanem tömérdek borsból, sáfrányból, mustárból, ecetből kenőcsöt 
gyúrt, olyan irgalmatlanul csípőset, hogy kicsordult a könnye, mikor 
a nyelve hegyével megízlelte. 


S amint elkészült a két jeles szerrel, bolond öröm fogta el, 
csijjogatni-csujjogatni kezdett, megfeledkezett polgári gúnyájáról, 
tudományos szakálláról, meg doktori méltóságáról s gida módra 
ugrált-szökdécselt. 

- Nem váratlak soká, édes feleségem, drága kis porontyom, 
megyek hozzátok, nem hagyjuk el többé egymást koporsóm zártáig 
- ilyenféléket mondogatott magában, s hol kézbe vette mindkét 
orvosságszert, hol letette az egyiket, de nem amelyiket kellett volna; 


az öröm is megbolygatja olykor az elmét. 


Végül a kenőccsel rohant el, s majd elütötte szelesen az 
udvarmestert, aki éppen fölfelé igyekezett a torony csigalépcsőjén. 


— Ujujujjj! — üdvözölte, amint elcsörtetett mellette. Csak a torony 
lábánál vett erőt a jókedvén, nehogy bolondnak véljék, amíg még 
nem az. 


Várták a kézművesek, tudta most már mindegyik, ki az udvari 
doktor s mi járatban van a palotában, összegyűltek az asztalosok, a 
bőrkötényes, füstös arcú kovácsok, össze a  bognárok, a 
cserzővargák, a  kádárok, a  posztóverők, a szíjgyártók, a 
faragómolnárok. Körülfogták a juhászt, nézték, tapogatták s egyre 
afelől faggatták, belement-e a püspök s ha belement, nem gondolja- 
e meg magát? 

- Ha időt hagynánk neki - válaszolt a Csillagszemű -r, 
bizonyosan meggondolná magát. Szűk hely egy láda olyan nagy 
úrnak. De ha segíttek, nem lesz ideje sokat gondolkodni. A szamár 
bent van máris a ládában? -— kérdezte aztán. 


— Bent. 

— Őzet szereztetek-e? 

— Tízet. 

— A disznókhoz hozzáfértetek-e? 
— Hozzá. 


A juhász fölrikkantott tomboló jókedvében. S mikor a fele 
vidámsága tovaszállott, ezt mondta a mestereknek: 


- Akkor hát nincs más hátra, mint a fütyülés. 


Erre amazok elnémultak s az arcuk elborult csalódottan. 
Tetemesebb dologra vártak ők, nem olyan vékonyra, mint egy 
füttyszó, mely kisiklik az ajkon s nyomtalanul elvész a levegőben. 
Cselekedni vágytak: dicsőséges  megbízatásokra, veszedelmes 


feladatokra áhítoztak. Már-már szóvá tették, de kiderült, hogy akad 
tennivaló mindenkinek. 


- Amikor egyet füttyentek — magyarázta a juhász -, ti hármari 
feljöttök a palotába. 


- Felmegyünk. 


- Amikor kettőt fütyülök, előhoztok egy őzet, a farka alatt 
megkenitek ezzel a kenőccsel, s átdobjátok a várkert falán. Kis idő 
múltán útnak eresztitek a következő őzet s ugyanakkor három 
disznót a kapubástya iránt, jól megkenve azokat is. 


—- Megcselekedjük. 


- Amikor hármat füttyentek, átemelitek a második ládát a 
falakon, szamárostul s oda viszitek a püspök ablaka alá. Ha ezt 
megtettétek, többet nem fütyülök, hanem szóval mondom majd el, 
ami szükséges. 


Mialatt szállásába iparkodott, a Csillagszemű arra gondolt, hogy a 
legtudósabb doktor egész életén át nem gyógyított meg annyi 
embert, mint ő itt Hegyestoronyban egy csapásra, a maga 
varázslatával. Ezután a. mesemondó Márton gazda jutott eszébe s 
erősen sajnálta, hogy nincs itt mellette, nem lehet tanúja 
furfangjainak, hiszen nélküle talán sohasem ismeri meg a világ viselt 
dolgai virágját. Holott az ember cselekvésre született e földre, a 
mesemondó viszont arra, hogy ami megesett, ne merülhessen el a 
homályos feledésben. 


A toronyszobában óvatosan kézbe vette az orvosságos fazekat, 
lement s nemsokára már javában biztatta Ambrust: 

- Ne restellje, nagy jó uram, nyelje, hadd sanyarogjon az a 
gyalázatos féreg! 

Ambrus kezesen engedelmeskedett. Kiszürcsölte a fazékból utolsó 
csöppig az ádáz italt, aztán hozzálátott, hogy megszabaduljon elöl 
púposra tömött arkangyali öltözékétől, ne akadályozhassa a 


kígyópusztításban. 


A Csillagszemű betessékelte a ládába a püspököt, s odahelyezte 
melléje a damaszkuszi kardot és a sajtot csaléteknek: 


- Helyezkedjék el, nagy jó uram, komótosan, s ha a féreg 
megmozdul, a lélegzetét is tartsa vissza. 


A ládában a püspök, a láda előtt a juhász; — csendben várakoztak. 
Odakünt fogyott a világ, meg-megrezzentek a lombok, s az alkonyati 
nyugodalom oly zavartalan volt, hogy a várkert őreinek halk 
beszélgetése odáig hallatszott. Boldog volt a juhász, boldog a 
püspök, másért-másért, de szívük mélyéből mind a ketten. 

—- Hallasz? -— kérdezte a püspök, s a hangja kongón tört elő a láda 
fáján keresztül. 


- Hallom - nagy jó uram. 
- Meggondoltam. 


Ennvit mondott csupán. A Csillagszemű ereiben meghűlt a vér. 
Sok mindennel számot vetett, mikor kieszelte tervét, csiszolta, 
pallérozta, az az egy azonban meg sem fordult az agyában, hogy 
Ambrus az utolsó pillanatban megfutamodhat. Mit csináljon? Mihez 
foffion? 


- Mit gondolt meg, nagy jó uram - kérdezte elszoruló torokkal s a 
szíve már-már a nyelve alatt dobogott. 

- Inkább erszényt csináltatok a bőréből. 

— Bölcs eszme - sóhajtott fel megkönnyebbülten -, az erszény a 
szeme előtt lesz nagyhatalmú uramnak. Hasznosan figyelmezteti 


majd, hogy máskor éberebb legyen s be ne eresszen magába még egy 
ilyen arcátlan vendéget. 


— Az erszény szebb - mondta a püspök gyönge hangon. - Szép 
csutorám több is van, erszényem nem igen. 

— Álmosodom - szólalt meg később. 

-— Nem baj, nagy jó uram, nem baj - csillapította a juhász. 


A strázsák kockázással űzték unalmukat. Egy ideig csend volt, 
aztán perdült a kocka, utána megeredt az emberi szó, folydogált egy 
darabig, elapadt. Majd az egész elölről kezdődött ismét. Iparkodott a 
Csillagszemű, de nem bírta kitalálni, pénzben játszanak-e, vagy 
szolgálatra. Az ablakon át hűvösen belehelt a szél, a fák között 

félhomály sűrűsödött, de még jól lehetett látni. 


- Nagy jó uram - kérdezte s utána a biztonság kedvéért halkan 
megkocogtatta a láda oldalát. Nem jött válasz. A juhász óvatosan 
kinyitotta az ajtót, bepillantott s mert mindent rendben lelt, 
ráfordította lassan a kulcsot a zárra. Elreteszelte a láda ablakát, hogy 
a világosság be ne hatoljon. Miután mindezzel végzett, az ablakból 
megadta az első füttyjelet. 


Kevés idő múltán az egyik ajtónálló beszólt, hogy három asztalos 
kéri bebocsáttatását. Kacska Bálint, Kócos Illés és Derék Kis 
Menyhért lábujjhegyen jött, s ravasz boldogság zsírosodott a 
képükön. Mintha összebeszéltek volna, egyszerre kacsintottak a láda 
felé, a juhász visszakacsintott, hogy nem üres a láda, nagy vad 
szunnyad benne. 


Ekkor a Csillagszemű ismét füttyentett, ezúttal kettőt. Az 
asztalosok melléje álltak, együtt várták, megtörténik-e, aminek meg 
kell történnie. 


Az őrök a várfal tövében kockáztak, az ablaktól nem messzi, 
kényelmesen elterülve a puha avaron. Mintegy varázslatképpen az 
őz szökkent eléjük, nem amolyan mindennapi őz, hanem igen 
sajátságos magaviseletű. Egy-kettőt szökkent, aztán megtorpant s 
jeles iparkodással kezdte a földhöz dörzsölni a hátulját. A strázsák 
eleinte csodálkoztak. Csakhogy az őz sohasem kergülhet meg 
annyira, hogy ne volna jó pecsenyének. Űzni kezdték hát, fojtottan 
kiáltoztak, mert zajt verni nem akartak, nehogy uruk megbüntesse 
őket, egyik nyilat eresztett utána, a másik kopjával célozta meg. 
Elejtették hamarosan, ám ekkor egy másik bolond őz szökdécselt, 


meg dörgölődzött előttük, mintha az égből hullatták volna alá s 
aztán jöttek egyre-másra. A vadászat hevében az őrök mindinkább 
eltávolodtak a palotától, a kert végében csörtettek, hogy a váratlan 
adományból egyet se hagyjanak veszendőbe. Az udvaron meg 
háborodott disznók után loholtak a fegyveresek. Se ezen a felén, se 
túl nem vigyázta senki a falakat. Ekkor a Csillagszemű hármat 
füttyentett. 


- Ereszthetjük? - kérdezte Kacska Bálint. Nemsokára már 
ereszkedett lefele a hatalmas láda, benne a püspök. Még földet sem 
ért, már átemelték a párját a várfalon s négy gömbölyű fán 
odagurították az ablak alá. Egy pillanatig egymás mellett állott a két 
láda, aztán Csömölye Pál és Bozsó Pongrác fürgén leoldotta a kötelet 
a püspök ládájáról, ráhurkolta a másikra. A három asztalos és a 
juhász nekifeszült a kötélnek s húzták verejtékezve, szuszogva. A 
csiga vésztjóslóan recsegett. 

- Hü! - sóhajtott föl Kacska Bálint, mikor nagynehezen 
beemelték a ládát — nehéz volt! Kutya nehéz! 

Amazok a kertben gyorsabban végeztek. Mire a Csillagszemű 
kihajolt az ablakon, már csak Csömölye Pált látta, aki a várfalon ült: 

- Vigyétek a pincébe! — kiáltotta. Amaz biccentett s eltűnt a fal 
mögött. 

Ekkor már jöttek vissza a strázsák a vadászatból, izzadtan, de 
elégedetten, mert a tíz őzből hetet elejtettek. 

A püspök pedig aludt a ládában s a kígyóbőrről álmodott, 
kígyóbőrös kulacsról, kígyóbőr erszényről s a csodáról, amely 
arannyal vonja be nevét s megőrzi a késő századokra. 

Mintegy varázsütésre elenyésztek az álmok s a püspök föleszmélt. 
Ilyenkor az ocsúdó ember tétován meg szokta kérdezni: — Hol 
vagyok? - Évszázados hagyomány kívánja ezt így, ezenfelül a józan 
ész, hiszen aki van valahol s nem tudja, hol lehet, joggal érdeklődik. 
A püspök sem cselekedett volna másként, ha az éhség nem tombol a 
gyomrában s nem tölti meg a száját keserű ízzel. Szerencsére jókora 
sajt hevert vánkosa mellett s átitatta a barátságtalan sötétet 
magakellető illatával. Ambrus evett a sajtból s a doktorát szólította. 
Eleinte rendes hangon és szilárd hittel, mivelhogy hosszú élete 
során mindenkor úgy tapasztalta, ha hív valakit, az megjelenik 
legott. Utóbb dörömbölt, ordítozott s a láda oldalát rugdosta, Csak 
süket némaság válaszolt. 


Magában véve sem kedvező, ha tágas palota helyett kulcsra zárt, 
szűk ládában tanyázik a halandó ember. Még kevésbé kedvező 
gyászosan borongó sejtelmek között nézni farkasszemet a resten 
múló idővel. Nem más bizony, mint gyötrelem, szüntelenül arra 
gondolni, hogy gaz árulás, ocsmány hálátlanság juttatta ide s éppen 
az bánt vele ily hitszegő módon, ki annyiszor tapasztalta jóságát, 
hiszen egyszer sem vétette fejét. 

Meghasonlott lélekkel várakozott a püspök ismeretlen végzetére a 
hűvös, dohos pincében. Más szórakozása nem volt, mint hogy a 
sajtszagra odacsábult patkányokat hallgatta. Még a kígyó sem 
ficánkolt a gyomrában, mintha elpártolt volna nyomorúságában 
tőle. Gyakorta megkísértette a rideg igazság, hogy künt a fényben 
fürdő világban a legegyügyűbb ember is észreveszi a különbséget egy 
láda és egy koporsó között. Ő viszont hiába kutatja itt, a vigasztalan 
feketeségben, nyomára sem lel, bármily éles az elméje. Ez az igazság 


akkor nehezedett rá egész súlyával, mikor elfogyott az utolsó 
harapás sajt s az utolsó falás kenyér. 


Egy nap léptek dobogása ütötte meg a fülét, reccsent a kulcs a 
zárban, a láda ajtaja kitárult. A szövétnekek csapkodó, füstös 
fényében a püspök öt-hat embert látott, meg a szemközti falon 
nyújtózkodó árnyékukat. 

— Jöjjön ki, nagy jó uram - biztatta a Csillagszemű barátságosan. 

— Gyere, Belzebub pecére! - ripakodott rá egy másik hang. 


Ambrus ugyan nem ismerte meg régi ellenségét, Darázs Orbánt, 
de annyit kitalált, hogy nem remélhet szíves fogadtatást, holott arra 
áhítozott. Nyakába kerítette pokrócát s kikecmergett odújából. Ha 
az embert amúgy is vinnék, sokkal bölcsebb, ha magától megy. A 
pince padlóján lókoponya fehérlett, arra kuporodott, mert úgy 
parancsolták. 


- Lássunk munkához - szólalt meg a juhász. Baljában fenőkövet 
tartott, jobbjában egy rettenetes kést. A kettőt serényen össze- 
összecsattogtatta, így élesítette hajmeresztő csörömpoöléssel a kést a 
kövön. 


A vének úgy beszélik, hogy az emberben igen nagy az ereje az 
életnek. Ezért van az, hogy a siralomházban a halálra szántak jó 
étvággyal esznek főtt marhahúst vagy töltött káposztát, ami 
szánandó balgaság, hiszen tudhatnák, hogy nincs idejük 
megemészteni. Amint a szikrázó kést figyelte a llkoponyáról, ahol 
ült, Ambrus sem érezte magát másként, mint akinek vesztőhelyen ér 
véget az élete s a félelem hóhér kézzel szorongatta. Bármennyire félt, 
az orra ettől be nem dugult, cimpái tágultak s nemsokára már 
semmi kétsége nem volt afelől, hogy látogatói tormát hoztak 
magukkal. Egymagában ilyesmit a bolond sem eszik, hiszen a torma 


arra jó, hogy megsegítse a gyomorban a zsíros disznósültet, a síkos 
halat, a gyönge bárányt vagy a spékelt kappant, ami valamennyinél 
ízesebb. E felfedezés megejtése után Ambrusnak felváltva 
borzongott a háta meg a gyomra, mert tudnivaló, hogy a 
halálfélelmet az ember kivált a hátán, az éhséget főként a 
gyomrában érzi. 


A juhász megelégedett a fenéssel, a földről fölvett egy fadarabot, 
feldobta a levegőbe s kettészelte röptében. 


— Jó - állapította meg kurtán. 


- Akkor nesze a torma - szólalt meg Kacska Bálint, s egy szilkét 
tett eléje. 


Csömölye Pál csutorájával kínálta: 
— Igyál előbb egy korty pálinkát, jobban fog csúszni. 


— János fiam, János fiam —- mondta Darázs Orbán neheztelőn -, 
csak nem szennyezed be a tiszta gyomrodat Ambrus szutykos 
fülével? Ha megeszed, húsoddá, véreddé válik s  megfertőz 
gonoszsággal, galádsággal, ocsmánysággal. Gyereked van, hites 
felséged, ha már magadra nem gondolsz, jussanak ők eszedbe. Ne 
harapj bele, fiam. 

- A komondort is nyers hússal nevelik vérszomjassá -— szólalt meg 
Kacska Bálint. 

— A dögkeselyű húsát még az éhes cigány sem eszi meg - hangzott 
Kis Menyhért figyelmeztetése. 

A juhász pedig úgy topogott, mint aki igen és nem között 
hányódik, s nem egykönnyen jut választásra. 

- De hiszen megígértem! írásban fogadtam, hogyha meg nem 
jámborul, megeszem a fülét tormával! 

Ambrus lehunyt szemmel hallgatta, mint vitáznak a füle felől s 
nem örült már a torma szagának. Szégyellte, hogy ilyen 
csúfondárosan tőrbe esett. Tudta, hogy a föld egyetlen olyan embert 


hord a hátán, aki az ő fülére vetett szemet, s hogy annak a 
hatalmába került. 


- Egyem? Ne egyem? - tépelődött a Csillagszemű s az éles kést az 
egyik kezéből a másikba dobta. 


- Edd meg fiam - szólalt meg készségesen Ambrus -, magam 
szelem le neked. Fogyaszd el egészséggel, aztán bocsáss utamra. 


Így beszélt a püspök, mert fül nélkül még mindig kedves lehet az 
élet. Ámha ezek a gonoszok valami más büntetést sütnek ki, fél 
lábát, karját vágják le a füle helyett, keservesen ráfizethet a vitára. S 
hogy a szavának nagyobb nyomatékot adjon, térdre csusszant a 
lókoponyáról a Csillagszemű lába elé s olyan szépen kínálgatta a 
fülét, hogy egy bajba jutott kalmár sem tudta volna jobban. 


A juhász egyideig hallgatta, nem mondott se igent, se nemet, 
aztán intett. A kézművesek megragadták a püspököt, Darkóczy uram 
borbélya, akit magukkal hoztak, lenyírta a koponyáját csupaszra, 
borostásra vágta a szakállát, ahogy a parasztok viselik s felére 
kurtította a bajszát. Kacska Bálint elébe vetett egy paraszt inget meg 
gatyát, amiről a pincében is látszott, hogy nagy ideje mosták 
utoljára. Ambrus engedelmesen felhúzta. A juhász megpörgette, 
hogy mindenki gyönyörködhessék benne, aztán így szólt: 

- Ha nagy jó uram látná magát, bizony nem hinné el, hogy a 
hegyestoronyi püspököt látja. 

— Az életemet meghagyod? - kérdezte a püspök. 


Válaszképpen a Csillagszemű bólintott, s a karját magasra emelte, 
mivel a püspök kézcsókkal akart hálát mondani, úgy elárasztotta az 
öröm, hogy se az életéhez, se a füléhez nem nyúl senki. 


—- Nagy jó uram felel érte — mondta a juhász Darázs Orbánnak, ki 
magára vállalta Ambrus strázsák lását. A ferde nyakú vitéz 
fogadkozott, hogy száz püspök sem jár túl az eszén, olyan agyafúrttá 
lett rabságában, az agyafúrt pogányok között. Ezenközben 


mindegyre rácsapott a kardjára, s iszonyatos fenyegetésekkel 
rémítgette a püspököt, mégha nem is cselekszik mást, csak 
nagyobbat lép, mint amekkorát ő engedélyez neki. 


- Levestésztává metélem - rekesztette be a véres kecsegtetések 
sorát Orbán vitéz. 

- Hadd lám - mondta a juhász -, elég éles-e nagy jó uram 
pengéje? 

- Ez? - kiáltott föl Darázs Orbán - hiszen olyan szaporán 
ontottam vele a pogány belét, hogy a konstancinápolyi tőzsérek 
külön vérdíjat tűztek a fejemre. Attól féltek, hogy nem tudják eladni 
a csordáikat, mert nem lesz, aki megegye! 


- Ez a kard? - ismételte s rántott rajta egy hatalmasat, hogy 
villogó fényétől mindannyiuk szemét elöntse a káprázat könnye. 
Rántott még egyet, aztán még egyet, de a dicsőséges kard meg sem 
rezdült, mintha örök időkre beleragadt volna a hüvelyébe. 


— Megártott neki a tömérdek vér - vélte Kacska Bálint. 


Közös erővel azonban sikerült megtörni a penge házastársi 
ragaszkodását. Orbán vitéz a biztonság kedvéért nem a hüvelybe, 
hanem öve mellé dugta a meztelen kardot, s úgy kezdte meg 
őrködését. 

Ezt a napot választotta ki a Csillagszemű az országos nagy 
hamisság véghezvitelére. Lovasok járták be az uradalmat s 
kidoboltatták mindenütt, hogy Hegyestorony büszke püspöke 
nevezetes cselekedettel örvendezteti meg szeretett népét. Jöjjön 
asszony és ember, öreg és fiatal, beteg és egészséges, mert olyat 
tapasztal, amilyet még nem tapasztalt életében, amihez foghatót 
nem láttak a százesztendős aggok s a külországok vándorai sem. 
Jöjjön mindenki! Nemcsak csoda várja őket, hanem hús, kenyér, 
bor, amennyi beléjük fér. 


Fölkerekedtek a parasztok uradalomszerte, nem éppen a csoda 


kedvéért, inkább az üres gyomruk hajtotta őket, a nyálcsordító 
keménység, hogy eltelhetnek. Gyűlt a nép, gyűlt számlálhatatlanul, a 
belső vár udvara hamarost megtelt, meg a külső s ahány út a vár 
iránt futott, mind hemzsegett, nyüzsgött, feketéllett rajta a 
töméntelen sokaság, megszállotta a tarlókat, a legelőket, elárasztotta 
a völgyeket, megtetézte a dombokat. Maga a föld már nem is látszott 
a föld népétől, a vár szigetként emelkedett ki belőle. 


Enyhén, ahogy a közelgő tavasz a télben, megfoghatatlanul, mint 
a szerelem, a zsibongó, pezsgő, lüktető udvarban már érzett az 
elkövetkező csoda illata, holott a konyha zömök kéményei pogányul 
okádták a füstöt s az ételek gőze vastag felhőkben gomolygott. A 
Csillagszemű Darkóczy uramat kereste a sokaságban s nagy halom 
lapos keleti nyereg között pillantotta meg, amint kalmárkodott. Alku 
közben olyan magyarosan tologatta tisztes turbánját a koponyáján, 
ami felért a szalonnaevéssel vagy a borivással, olyannyira nem 
egyezett a török szokásokkal. De a nyergek szépek voltak, ráadásul 
olcsók, s aki jó vásárt csinál, nem firtatja az árus felekezetét. Mikor 
tekintetük összetalálkozott, Darkóczy komolyan bólintott. Erről a 
juhász mindjárt tudta, hogy a bátor talpasok s a vitéz huszárok, akik 
a nádasokban lappangtak idáig, elfoglalták őrhelyeiket s fegyverre 
kelnek, ha a szükség megkívánja. 


A közmondás úgy tartja, hogy beteget, menyasszonyt, csodát és 
nemesembert nem szabad várakozz tatni. A Csillagszemű intett a 
rettenthetetlen Csömölye Pálnak s a palota hálótermébe mentek, 
melyet nyolc ajtónálló őrzött. Mielőtt bezárkózott a ládába, a püspök 
meghagyta, hogy parancsot mástól, mint tőle és doktorától el nem 
fogadhatnak. De Dorica és az udvari méltóságok, akiket furdalt a 
kíváncsiság  — és szurkált az aggodalom, egyre-másra 
megkörnyékezték őket. Akármilyen kipróbált, hűséges emberek 
voltak, a Csillagszemű mindig nyugtalanul tért vissza, ha valami 
dolga elszólította a hálóteremből. Félt, hogy a ládának lába kél, s őt 
magát hóhérkézre adják. 


Ezen az ünnepi napon a szokottnál erősebben félt, de az 
ajtónállók vidáman mosolyogtak, a láda ott állott a helyén s 
bérgyilkosok sem settenkedtek a függönyök mögött. A juhász 
átölelte Csömölye Pált s megjósolta neki, hogy rövidesen 
Hegyestorony lesz a világ leghíresebb városa. 


Csömölye Pál bekuporodott egy kisebb ládába az ünnepi láda 
mellé, a juhász behívatta a méltóságokat, hogy ura nevében ellássa 
őket rendelkezésekkel. Az udvarmestert azzal bízta meg, hogy 
tisztíttassa meg a teret az emelvény körül, a muzsikusokat az 
emelvénytől jobbra, a kézműveseket íjaira helyezze el. A káplánnak 
megparancsolta, hogy húzassa meg a kápolna harangjait, a 
várnagynak, hogy tíz alabárdost állíttasson az emelvényre, a 
porkolábnak az ágyúkból kellett a töltést kiszedetnie, nehogy 
valamelyik pattantyús részegségében kárt tegyen az áhítatban és az 
emberekben. Valahányszor kérdést intéztek hozzá, a juhász a láda 
mögé került, hogy urával tanácskozzék s a püspök helyett Csömölye 
Pál válaszolt rejtekhelyéről, hangja fojtott volt, mintha pince 
mélyéből törne föl. 


Az udvari méltóságok meghajoltak a láda előtt, és sorra elhagyták 
a termet, hogy hűségesen elvégezzék feladataikat. Nemsokára 
megkondultak a kápolna harangjai, s az udvaron összegyűlt tömeg 
egyszerre nézett a magasba, mintha suhogó szárnyú angyalokat 
várna a harangszó mellé. A nap rézsút tűzött, kissé fáradtan, mert 
késő őszi nap volt. A Csillagszemű arra gondolt, hogy ezúttal célba 
talált. Az ütést, ami rajta csattant, a püspök többé nem verheti vissza 
százszorosan a föld nyomorult népén. Öröm és büszkeség 
pezsdítette meg a lelkét. 


— Hívd a társaidat! — mondta Csömölye Pálnak. 


Jöttek az asztalosok s az ablakból ügyesen lebocsátották a ládát az 
emelvényre. Mikor a feneke megkoppant a bükkfadeszkákon, a 
tömeg ujjongva éljenezni kezdett, Dorica meglengette fehér 

zsebkendőjét, a szolgálólányok, az asszonyok utánozták. Mintha 
fehér galambok  röpdösnének, úgy suhogtak, verdestek a 
gyolcskendők a levegőben. 


Mire felsorakozott a tíz alabárdos a láda őrzésére, már az udvaron 
volt a Csillagszemű is. Amazok mozdulatlanul állottak, ahogy kiváló 
alabárdosokhoz illik. A láda szivárványosan csillogott -, és csillogott 
a püspök címere mögötte a falon. A muzsikusok belefújtak hosszú 
kürtjeikbe, az udvarmester föllépdelt az emelvényre. fölemelte 
karját, elnémultak a kürtök, a szállongó keszkenők lehanyatlottak s 
harangkongás hallaszott ismét, tisztán, ezüstösen, majd a porkoláb 
borízű hangja, a kapubástyáról: 

— Szállj le a lóról, ha velem beszélsz! 


Ezt ismételgette, makacsul, míg az odasiető udvarmester meg 
nem békítette. Vendége érkezett a püspöknek, a velencei követ 
személyében, aki Havaselvére utaztáb;zan megszállott volt a várban s 
bíborosságot ígért neki. Ahogy elvégezte annak idején, most eljött 
megalkudni. Setét bőrű, karvalyorrú, alacsony férfi volt a velencei s 
haragjában felváltva fehér fogát és kékes szemefehérjét villogtatta. A 
csoda hírére azonban megilletődött, s helyet foglalt az első sorban. 


A kürtösök ismét rázendítettek, az udvarmester ismét föllépdelt az 
emelvényre s bejelentette, hogy a nagyhatalmú püspök bizalmas 
embere, az udvari doktor fog beszélni. Amint az emelvényhez sietett, 
a Csillagszemű odasúgta Kacska Bálintnak, hogy most már 
hozhatják Ambrust. Illendőnek vélte, ha a csodából ő is kiveszi a 
részét. Aztán így szólt a néphez: 


- Ez a láda itten a mi jóságos urunkat, a mi hatalmas urunkat, 
Hegyestorony büszke püspökét őrzi. Betegen zárkózott e ládába s 
egészségesen fog kijönni belőle. Gyötrődött, kínlódott, most 
azonban betelt szenvedéseinek ideje. Figyeljetek jól, mikor kinyitom 
a ládát, figyeljetek, mert plyan látványban lesz részetek, melyet 
mindaddig emlegetni fognak, míg ember él a földön, oly csodálatos, 


oly hihetetlen! Nem Ismertétek eddig a mi püspökünket, mellette 
éltetek, mégsem tudtátok, ki ő. Az úr csodát tett, világra szóló, 
páratlan csodát, mely megmutatja nektek, ki uralkodott a testetek és 
lelketek fölött, megmutatja nektek, ki valójában a hegyestoronyi 
püspök. 

Többet nem mondott, hanem egy kulcsot vett elő, szertartásosan 
megforgatta a zárban, kinyitotta a láda ajtaját s akkor a hatalmas 
tömegből, mely úgy megtöltötte a palota udvárát, hogy moccanni 
sem lehetett, a szörnyülködés egyetlen óriási sóhajtásban tört ki. Ez 
a sóhajtás morajjá erősödött, szétoszlott kiáltásokra, sikoltozásokra, 
kurjantásokra szakadozott, a sokaság megindult, az emberek 
felágaskodtak, egymás vállába kapaszkodtak, fákra, lépcsőkre, 
hordókra hágtak, vagy fel-felugrottak, hogy láthassák a csodát. Mert 
valóban csoda történt, világra szóló, egyedülálló, amilyenre a 
legvénebb emberek sem emlékeztek, melyhez hasonlóról a 
legtudósabb könyvek sem számolnak be. A ládában nem a püspök 
állott hófehér köntösben, ahogy utoljára látták hívei s ahogy 
viszontlátni remélték, nem a püspök, hanem egy szamár, fején 
püspöki süveg, hátán szíjjal ráerősített pásztorbot. A szegény pára 
nem adott hangot, nem moccant, csak riadtan hunyorgott, mert 
sötét rabságában elszokott szeme a fénytől, s az őszi nap egyenesen 
rásütött. 


Az udvari emberek olyan haragosan szöktek föl, mintha a püspök 
talányos elváltozása az ő méltóságukon ejtett volna csorbát s oly 
harciasan, mintha a hibát tüstént helyre akarnák hozni. — Gazság! — 
kiáltotta az udvarmester. — Gyalázat! — hördült fel a várnágy 
vérszomjasán. Kardot rántottak, s elől a busa fejű ispán, utána a 
többi, megrohanták az emelvényt, mert egyetlen ellenséget láttak s 
az a Csillagszemű volt. 


- Vágjátok le! Halál az árulóra! — üvöltött a várnagy az 
alabárdosokra, akik csak álltak őrhelyükön, s nem tudták mire vélni 
a riadalmat, mivel a láda mögött sorakoztak föl. A palotából sárga 


nadrágos püspöki fegyveresek szaladtak elő, a részeg porkoláb 
parancsot adott a pattantyúsoknak, hogy süssék el az ágyúkat, mert 
elfelejtette, hogy a töltéseket kiszedette volt. 


Darkóczy uram ekkor földhöz vágta a turbánját, ezzel adott jelt a 
támadásra. A kézművesek megrohanták az alabárdosokat, Darkóczy 
török ruhás emberei az udvari méltóságokat és a sárga 
nadrágosokat, a talpasok és a huszárok a porkolábot és a 
pattantyúsokat, a külső kapu és a sorompó őrségét. A velencei pedig 
ijedten menekült az iszonyú kavarodásban, villogó kardok, ide-oda 
rángatott alabárdok, káromkodó pattantyúsok, felborított ágyúk, 
guruló ágyúgolyók, a csodán tanakodó parasztok és zsellérek között. 
Menekült s mire nagynehezen keresztülvergődött a sokadalmon, az 
udvari méltóságok már a tömlöc mélyén átkozódtak, Doricával 
együtt, kinek a szíve nagyon fájt, hogy kedves püspöke oly erősen 
megváltozott, mióta utoljára látta. 


— Hol a püspök? Hol van Ambrus úr? - kiáltozott a nép. 


A Csillagszemű hevesen integetett, hogy beszélni kíván, de a 
zsivajt nem bírta túlkiabálni. A lelkeket fölkavarta a csoda, melynek 
híre szájról szájra járt s már elérte a mezőkön, legelőkön táborozó 
csoportokat. Szállott a hír, mint a futótűz s örömöt lobbantott a 
szívekben, a parasztok kurjongattak, hujjogattak, mintha egész 
életükben azért imádkoztak volna, hogy kétlábú püspök helyett 
négylábú püspökük legyen. Ahány szamár legelészett a közelben, 
virágfüzérekkel díszítették, süveget nyomtak a fejébe, s a gyerekek 
körültáncolták. Itt-ott a vénasszonyok keresztet vetettek s szent 
Dorottyát emlegették, aki így büntette meg Ambrust, amiért 
ereklyéit megsértette. 


— Fújjátok meg! - kiáltott végül a juhász a kürtösökre. 
Vészesen, harciasan felharsantak a kürtök s a lárma lassanként 


elült. A juhász látta, hogy Ambrus ott áll a kézművesek között 
ingben-gatyában, parasztsüveg a fején s olyan ámultán mered a 


ládára, a ládában a szamárra, mintha se ládát, se szamarat soha nem 
vetett volna útjába balvégzete. Mellette hűségesén strázsált Darázs 
Orbán s görcsösen szorította meztelen kardja markolatát, noha erre 
már nem igen volt szükség. 


- Én vagyok a püspök! - szólalt meg a csendben Ambrus. 


- No - ha te vagy, gyere ide s mutasd meg magad a népnek -— 
biztatta a Csillagszemű. 


Ambrus fölment az emelvényre, körülj ártatta szemét a tömegen, 
az ismerős és ismeretlen arcokon. 


Az emberek megnézték, de csak egy öreg parasztgúnyás embert 
láttak, akinek se süvege, se pásztorbotja nem volt, még csak szakálla 
sem. Az étekhordók, cselédlányok, kocsisok, béresek, katonák, 
parasztok, zsellérek, mesterek mind tudták, hogy egy igazi püspök 
nem így fest, néni hiába szolgáltak Hegyes-toronyban. 


— Mivel igazolod püspök voltodat? - kérdezte a juhász. 


Egyebet nem tehetett Ambrus, oldalt fordult, fél kézzel lehajtotta 
a jobb fülét, s úgy mutatta bizonyosságul a világnak a málnaforma 
anyajegyet, mely ott virágzott a füle fonákján, s vörös szőrök 
meredeztek elp belőle. Csakhogy ilyen bélyeg nem egyedül az ő fülét 
ékesítette, hanem számtalan emberét, hiszen ezt a jegyet apjától 
örökölte, aki nagy természet dolgában semmivel sem maradt el fia 
mögött. Válaszként vastag kacagás kélt a tömegben s százan meg 
százan mutatták, hogy nekik sem hiányzik a dísz a fülük tövéről. 

- Tegyünk próbát, hogy melyik az igazi püspök - javasolta a 
Csillagszemű s közelebb lépett a ládához. 

A szamár ott állott, békésen, szemben a tömérdek emberrel, nem 
örült, nem búsult, nem is csodálkozott, mintha mindegy volna neki, 
mi történik körülötte. Mikor azonban a juhász nevén szólította, 
készségesen hátra csapta a fülét, állát magasba emelte, száját 
jókedvűen kitátotta s már szállott is a diadalmas, büszke válasz, 


szállott messzihangzón: 
— lá! Iá! 
— Ő az! Ő az! - hangzott innen-onnan - hiszen érti a nevét. 


S mintha összebeszéltek volna, százan meg százan szólították 
hajdani urukat, a szamár pedig kötelességtudóan válaszolt, hogy 
eloszlassa a kétséget a háborgó szívekben. 


- Láthatjátok - szólalt meg a Csillagszemű -, hogy ez a szegény 
öreg eszét vesztette, azért erősködik. Bocsássunk meg neki, mert 
maga sem tudja, mit beszél. Ambrus püspök ott van a ládában. Isten 
csodát tett, és  szamárrá változtatta. Nekünk, keresztény 
felebarátaim, nem szabad perbe szállnunk isten akaratával. A mi 
kötelességünk a mennyei útmutatást követni. A mi kötelességünk, 
hogy elváltozott állapotában is gondoskodjunk róla, helyet adjunk 
neki az istállóban s néhanapján megcsutakoljuk, hogy ne legyen 
panaszra oka s ne verje fel siránkozásával az éjszaka csendjét, ő 
maga sem kíván többet. A kincstárban, a csűrökben, az istállókban, 
a raktárakban, a pincékben összegyűjtött jószágot viszont 
visszaadjuk jogos tulajdonosainak. Kinek-kinek visszaadjuk elrabolt 
birtokát, mert ugyanbizony mi másért változtatta volna meg oly igen 
az egek ura a mi püspökünket, ha nem azért, hogy szamári 
mivoltában jóvátegye, amit emberi mivoltában vétkezett? 


— Ugye, így cselekszünk? — fordult a szamárhoz. De az még a füle 
botját sem mozdította. 


A Csillagszemű rosszallóan csóválta meg a fejét: 


- Úgy látszik, csak a teste változott, a lelke a régi. De majd én 
beszélek vele. 


— Beszélj! Beszélj! — biztatták az emberek. 
A Csillagszemű közelebb lépett a szamárhoz, úgy folytatta: 


— Okosabbat úgysem tehetünk, nagy jó uram, minthogy a jószágát 
meg a szabadságát visszaadjuk mindenkinek. Hiszen semmi sem 


engeszteli meg az egek urát, ha csak a jótett nem. Nagy szükség van 
ám kegyelemre, hatalmas uram, el ne feledje. Az még hagyján, ha 
egy püspököt szamárrá változtat a haragvó isten, hiszen a szamár 
nem utolsó állat. De az már borzasztó veszedelem, ha ezt a szamarat 
megátalkodó ttsága miatt a poklok fenekére veti. Gondolja csak el, 
nagy jó uram, micsoda szégyen lesz, ha odalent szamár formájában 
jelenik meg, holott minden társa a kárhozatban emberi formában fő 
az örök tűzön, a forró szurokban. Ujjal mutogatnak majd az ördögök 
nagy jó uramra s még nyugodtan megfőni sem lesz ideje az üstjében, 
annyit mókáznak, annyit gúnyolják. Hát érdemes ezt kockáztatni? 
Inkább adjuk vissza mindenkinek a magáét. Adjuk? 

- Megkukultál? -— kérdezte egy hang a tömegből, néhányan úgy 
felindultak, hogy bottal akarták az igaz útra téríteni a makacskodót. 
A Csillagszemű megállította őket. 


- Majd én a lelkére beszélek. — Gondolja csak el, nagy jó uram, 
micsoda szégyen, ha a szamárbőrben kell odalent ámbolyognia az 
örökkévalóságban. Nem éri meg a vagyon, higgye el nekem, hisz így, 
ahogy most van, még a palotájának sem veheti hasznát, hacsak be 
nem rendezteti istállónak. Azt se feledje, hogy a pokolban 
ismerősökkel is találkozik majd, püspökökkel, érsekekkel, egy-két 
pápával. Hogy fog restelkedni, ha látja, hogy azok megőrizték 
formájukat, egyedül nagy jó uram hagyta a földön az emberségét! 
Ott nem lehet ám elbújni, mert a pokolban takaros rendet tartanak 
az ördögök. Én csak a javát akarom. Egyezzen bele, nagy jó uram. 


A szamár nem válaszolt, csak pislogott értetlenül. A sokaság 
lélegzet visszafojtva figyelte, milyen eredménnyel jár az okos 
rábeszélés, rááll-e a püspök a dologra, amiből neki kára nem lesz, de 
sok embernek származik belőle java. A juhász a hajába túrt, mert 
nagyon felháborította a gonosz csökönyösség, utóvégre elhagyta a 
türelme s csúnyán ráförmedt: 


— Válaszolj már! Hallod-e, Ambrus! 


Ezt megértette a szamár s tüstént meg is adta beleegyezését. A 
parasztok megéljenezték a püspököt, olyan lelkesen, olyan őszintén, 
tiszta szívből, ahogy sohasem éljenezték, míg a maga eredeti 
formájában mutatkozott előttük. Ami talán azért történt így, mert 


régebben mindig csak követelt, most esett meg első ízben, hogy 
adott. 


A kézművesek és Darkóczy uram írástudó emberei hozzáláttak a 
tömérdek összeharácsolt jószág, gabona szétosztásához. A püspök 
egy darabig bánatosan szemlélte a rettenetes pazarlást, aztán azon 
vette magát észre, hogy senki sem törődik vele, megfeledkeztek róla, 
itt az alkalom a menekülésre. Leóvakodott az emelvényről, 
alázatosan elvegyült az ünneplők között, s mikor már odakünt volt a 
réteken, odasettenkedett egy nyárson sült ökörhöz s alattomban 
elcsórt egy jókora falatot belőle. Mivel senkinek sem szúrt szemet, 
felbátorodott, mértéktelenül megtömte a hasát, mert nagyon 
megéhezett volt a ládában. 


Aztán nekivágott a pusztának toronyirányt, hogy szerencsét 
próbáljon Budán a királynál, szövetséges jó embereinél, maga sem 
tudta még miként, haragos elszánással azonban, hogy ami történt, 
annyiban nem hagyja. Csakhogy a hálátlan világban nem sokat 
remélhet az olyan ember, akinek se fegyvere, se kincse nincs. 
Kajtorossy uram, akihez elsőnek látogatott el, olyanképpen 
orvosolta Ambrus úr sérelmét, hogy uradalmát tüstént elfoglalta, őt 
magát meg tömlöc mélyén fojtatta meg. Az országbíró azután 
pecsetes okmányt adott ki, melynek tanúsága szerint Ambrus földjei 
mindenkoron a Kajtorossy-nemzetségé voltak. 


Mikor a Csillagszemű tapasztalta, hogy úgy történt minden, amint 
eltervezte, mikor látta, hogy egyetlen óriási mosolygás borítja be az 
egész uradalmat s ahány arc, valamennyin ennek a visszfénye 
ragyog - hogy az emberek mintha mind megifjodtak, megnőttek, 
megerősödtek volna a frissen fakadó boldogságban - mikor mindezt 
látta, úgy gondolta, hogy őrá nincs itt többé szükség, mehet tovább a 


maga útján. De a szándékánál nem jutott tovább. Alig lépett egyet- 
kettőt, hogy leugorjon az emelvényről, egy sereg kézműves vette 
körül, elöl Kacska Bálint és Csömölye Pál, mögötte Bozsó Pongrác, a 
kovács és Kun Gergely, a tímár, akitől Anyicska halálhírét vette volt. 

- Ugyanbizony mi ütött bélétek? — kérdezte, mikor körülfogták. 

Amazok nem válaszoltak, hanem addig igazgatták barátsággal, 
míg a láda árnyékába nem értek. 

- Mi a szándékod a szakálladdal? — kérdezte Kacska Bálint 
nyájasan. 

Olyan a gyarló ember, hogyha valami serken a fején, megszereti és 
ragaszkodik hozzá, még ha hasznát nem is veheti. A juhász 
gyöngéden megsimogatta tudományos szakállát, minden ujja külön 
örvendezett, hogy elmerülhet lombos puhaságában. Látta magát 
szakállal, látta magát csupasz képpel, doktornak úgy volt jobb, 
juhásznak emígy. 

— Minek az? — mondta. 

— Akkor levágjuk -— válaszolt Kacska Bálint. 

Mikor ezzel végeztek Csömölye Pál megkérdezte: 

— A juhászságod szégyelled-e? 

Dehogy szégyellte, minek is szégyellte volna, inkább büszke volt 
rá. Nem rugódozott hát, hanem örömmel öltötte föl orvosi gúnyája 
helyett a fehér inget, fehér gatyát. Meg sem melegedett a vászon a 
testén, hát hallja, hogy a kürtök megint megszólalnak, s az 
elharsantak után támadó nagy csöndességben Kacska Bálint így szól 
a néphez: 


- Tanúi voltatok, milyen derék csoda történt. De azt nem 
tudjátok, ki szerzette nektek. Hogy is tudhatnátok, hiszen idegen 
gúnyát öltött s elbújt a szakálla mögé. De mi visszatérítettük igazi 
állapotába, hogy aki még nem látta a mi gyámolítónkat, nézhesse 
meg jól. Mert bizony a hegyestoronyi csodát nem más költötte ki 


ebből a ládából, mint a Csillagszemű juhász. S az úgy történt... 


Ennél többet nem mondhatott, mert a juhász nevének hallatára 
zúgni, harsogni kezdett az egész hatalmas tömeg, a férfiak 
kalapjukat dobálták a levegőbe a fehérnépek kendőjüket lengették. 
A nevén szólították, éltették lelkes szóval; aki ivott, a bort, aki evett 
az ételt, aki táncolt, a kedvesét hagyta ott, csakhogy közelebbről 
szemlélhesse. 


A juhász pedig ott állott az emelvényen, vörösen mint a rák a forró 
vízben s azt sem tudta, merre-hova nézzen restelkedésében; szerette 
ugyan a dicsőséget, de nem így szemtől szemben. Ha teheti, meg is 
futamodott volna, csakhogy mikor eszébe jutott, már nem az 
emlevényen állott, hanem a szilárd földön, sőt egyáltalán nem állott, 
hanem kézről kézre adták és simára borotvált arcán akkora csókok 
csattantak, mint egy-egy palacsinta. Kézről kézre adták, ölelték, 
csókolták, lelkemezték, ezenközben elmaradt mögötte a palota- 
udvar, el a külső vár kapuja, el a sorompó. S ahogy ilyenformán 
ölelésből ölelésbe vándorolt, egyszerre ismerős forróság öntötte el a 
szívét, az ajkára ismerős édesség csöppent. 


— Én édes szerelmem - hallotta két csók között. 


És most már hiába nyúltak ki érte a karok, hogy tovább adják, 
ebből az ölelésből ki nem bontakozott. A szívéhez szorította 
Anyicskát, olyan erősen, mintha nem egy pár, hanem egy test egy 
lélek volnának, akiken külön-külön még a halál sem vehet hatalmat. 


Ott történt ez, nem messze a háztól, ahol Anyicska szállása volt. 
Mire odaértek, a kicsi Jankó már egy félmeszely könnyet 
becsorgatott a fűzfakosárba nagy mérgében a késlekedő vacsora 
miatt. Szemecskéjét belepték a könnyek, olyan csillagnak látszott, 
mely nem az égen lakozik, hanem a tó mélyéből néz a világba, 
mintha gondatlanul odahullatták volna. 


Ezen a napon oktalanul ereszkedett alá a magasságból az este. A 
sötétséget szárnyasan lobogó roppant örömtüzek űzték-hessegették, 


piroslott, rózsállott az éjszaka körös-körül; buggyant, fakadt, 
özönlött az öröm, térdig gázolt benne a halandó ember. Neijji is 
gondolt senki nyugovásra, hanem azon iparkodott minden teremtett 
lélek, hogy friss boldogságával érje meg a másnapot. 


A tüzek el sem hamvadtak még a puha hamu alatt, a kakas is csak 
egyszer kiáltott, mikor megindultak az első szekerek. Tarka 
pántlikák, élő virágok díszítették a vidáman ügető lovakat, az 
asszonyok, a lányok, a férfiak, akik szekérben vagy a nyerges 
lovakon ültek, énekeltek, mintha lakodalomba mennének. 


Énekeltek vígan, s amerre elhaladtak, virágok jelezték útjukat, 
lovak füle mellől, lányok kebeléből, férfiak kalapjáról az országút 
barnás porába hulló virágok. 


Elsőnek azok indultak útnak, akiket elragadtak kedves 
otthonukból: az egyik csoport jobbra tért az útelágazásnál, a másik 
balra, a harmadik toronyiránt igyekezett. Dobogott a föld, a kerekek 
nyikorogtak, szólt a nóta órákon át, oly tömérdek nép szabadult 
keserű rabságából ezen az áldott napon. 


Utánuk a csoda hírére Hegyestoronyba sereglett parasztok 
következtek, lóháton, ökrös szekéren, bivalyvontatta taligában, 
gyalogosan. Ki mivel jött, vagy mit kapott vissza a püspöki 
istállókból. S ahogy ez a töméntelen sok ember, barom, szekér 
vonult kiapadhatatlanul, úgy látszott, mintha lábra kelt volna az 
uradalom egész népe, hogy új hazát keressen. A Csillagszemű a 
kapuból nézte ezt a tarka áradatot s a virágokat, melyek úgy 
belepték az utat. mintha frissen kaszált rét volna, ahol csupa virág 
hajtott. 

Delelőre kapaszkodott már a nap, mikor sereghajtónak megjelent 
Darkóczy uram az embereivel. Egyik oldalán Darázs Orbán lovagolt, 
öve mellett meztelen kard, mintha most is a püspökőrzés volna a 


hivatása. Másik oldalán a koszos bundás Kese Mihály, lilába játszó 
ábrázattal; annyi bor háborgott a gyomrában, hogy odáig 
hallattszott a locsogása. Aztán tizenöt hatalmas  társzekér 
következett válogatott csinos fehérnépekkel. Erősen elámultak, 
amikor ott látták Anyicskát a kapuban, épen, egészségesen, holott 
régen elsiratták már. Végezetül a kézművesek jöttek, bőrkötényes 
kovácsok üllők, fogók, pörölyök között, tímárok dögszagot lehelő 
irhák tetején kuporogva, bognárok, kádárok, pallérok, szíjgyártók, 
íjgyártók, még egy harangöntő is. A Csillagszemű Kacska Bálinték 
szekerébe ült s figyelmesen hordozta té és tova. tekintetét. 

Nem volt út, ösvény, csapás, amit meg ne járt volna készülődőben 
valami hamisságra, vagy menekvőben a veszedelem elől. 


A tarló őszi táj fölött egy darabig még csapongott a nótaszó, de 
halkult, parányibbra csöpörödött s elhalt lassúdan. Maguk voltak 
már, mikor áthaladtak a Darkóczy-uradalom határán. Örömük 
elcsendesedett s visszahúzódott szívük mélyébe. Nézték a földet, 
melynek minden rögéhez valami emlékük tapadt, emitt fájdalmas, 
amott gyönyörködtető. 


Az első keresztútnál a hosszú szekérsor négyfele szakadozott. A 
Csillagszemű a tímárokkal az esztena iránt vette útját. Mikor 
elbúcsúzott tőlük, s magára maradt Anyicskájávai, találgatni 
kezdték, mi maradt meg régi hajlékukból. S ahogy így beszélgettek, 
találgattak, egyszer csak látják, hogy tűz ég az esztena mellett, 
emberek vannak ott. A bánatos bégetés meg arról tudósította őket, 
hogy az emberek juhokat őriznek. 


- Ugyanbizony kik lehetnek? -— kíváncsiskodott a Csillagszemű. 


A sövény mögül nem más toppant eléjük, mint maga a számadó, 
szikáran, rátartin. Nem szólt egy árva szót sem, se kezet nem adott a 
juhásznak, se a lányát meg nem csókolta, hanem a Kicsi Jankót vette 
szemügyre hosszan, az ezer meg ezer ránc az arcán egyszerre 
mozdult meg, amint mutatóujjával gyöngéden megbökte kisded 


orrocskáját. 


— Te! - ennyit mondott neki s már ment is volna dolga után, ha a 
Csillagszemű meg nem állítja: 

- Hát maga hogy kerül ide? 

Lóháton jár a hír a pusztán, ezért ér el idejében -mindenhova. 
Megtudta a számadó is, milyen csoda esett a hegyestoronyi várban, s 
késedelem nélkül útnak eredt. 


—- Jöttem elszámolni a nyájjal — mondta büszkén -, nemhogy híja 
volna, hanem megszaporodott. 


- Örülni fog nagy jó urunk — válaszolt a Csillagszemű. 

A számadó bólintott, aztán tanításformán így szólt; 

- A juhásznak a nyája a hivatása, nem a csatangolás. Mi lett volna 
ezzel a szép nyájjal, ha minden juhász elment volna püspök-ítélni? 

Azzal megfordult s lassan ellépegetett. 


Piszkosan, megviselten, a kontyos kis kunyhó ott állott az esztena 
mögött. A juhász elment szalmáért, Anyicska vizet húzott s a 
kútostor félhangon sírdogált. Sűrűsödött a levegő, hamvasodott az 
ég, lomha röptű varjak szállongtak a topolyafák csupasz koronái 
körül. Aztán az áhítatos szép csöndet éles csaholás verte föl. Orbán 


jött meg, mogorván, rosszkedvűen. 

Amint a gazdáját meglátta, elnémult, összekucorodott a földön, 
orrát a hasa alá dugta, hogy se a világot ne lássa, se a lakóit. A 
Csillagszemű  leguggolt melléje, cirókálta, simogatta, nyájas 
szavakkal engesztelte. 

- Csak azt nem értem - szólalt meg Orbán nagysokára s a hangja 
csupa méltatlankodás volt -, minek a kutya az olyan embernek, aki 
mindenre gondol, csak a kutyájára nem? 

Visszadugta az orrát a hasa alá s meg sem mukkant többet. 


A juhász fölemelkedett guggoltából, s csípőre nyugtatott kézzel 


körülnézett a tájon, melyen már ébredezett az emberi munka, már 
harcolt a pusztulás ellen, már szépítette a földet. Nézett s az 
emberekre gondolt, akik ismét otthonukban dolgoznak s a 
többiekre, akiket nem gyámolít senki nyomorú sorsukban. 


Sóhajtva pillantott a kontyos kis kunyhó felé, mert tudta jól, hogy 
sokáig nem nyugodhat a meleg boldogságban, kisfia, felesége 
mellett — elszólítja a kötelesség. 


A föld népe pedig őrá gondolt, a csillagszemű juhászra, aki 
reménységet és bizakodást ültetett a szívekbe. örá gondolt ekkor, s 
őrá gondolt ezután is véres, sötét századok alatt. S ahányszor páros 
csillag hullott alá az égből, szájról szájra szállott a hír, hogy nincs 
már messzi az áldott szabadság, csillagszemű juhász született a 
földre. 


Vége 


UTÓSZÓ 


Három évtizedes írói pályafutása során majd minden 
esztendőben megjelent egy-egy műve. Irt vagy tizenöt regényt, 
több kötetnyi novellát, színdarabot, tanulmányt. Szinte mindegyik 
írása visszhangot vert, gyakran elismerést, lelkendező dicséretet, 
máskor szenvedélyes ellenkezést, vagy túlfűtött polémiát váltott ki. 
Írói pályafutása mindenképpen szerencsés, mert a mű halála 
visszhangtalanság, az agyonhallgatás: s ebben nem volt része 
Kolozsvári Grandpierre Emilnek. 


1907-ben született Kolozsvárott ősei makacs francia 
reformátusok, inkább elhagyták a  szülőhazát mintsem 
lemondjanak a vallásukról. Svájcba, majd Magyarországra, 
Erdélybe menekültek a vallásüldözések elől. A fiatal Grandpierre 
ősei útját tette meg visszafelé, amikor a két világháború közötti 
években külföldre utazott. Előbb Kolozsváron járt iskolába, majd 
Pestre kerülve jogászkodott, de csakhamar fölhagyott itthoni 
tanulmányaival, s Franciaországba utazott. Textil-szakmát tanult 
— s közben megtanult franciául s kishíjján kintmaradt — mint profi 
futballista. De nem volt maradása. Bejárta Belgiumot, Ausztriát, 
Olaszországot, Romániát Mint önmaga vallotta, ezek az utazások 
életre szóló élményt jelentettek számára: ,Nagyjából tudom, 
miként élnek a franciák, az olaszok, a belgák, az osztrákok, a 
románok. Ez a tudás segített hozzá, hogy a hazai életet jobban 
megértsem s törvényszerűségeket fedezzek föl benne. Az utazás 
arra tanít, hogy sokféleképpen lehet élni... Ahogy térültem- 
fordúltam Budapest és Franciaország, Pécs és Olaszország között, 
egyre több sajátosság ütötte meg a szemem idehaza. Ismét és ismét 
fölfedeztem a magyar életet. 


Nyitott szemmel járta be Dél-Európát, s hazatérve Pécsett 
elvégezte az egyetemet, francia—olasz-—filozófia szakon. Ez idő tájt 
írta első regényét is. Hazalátogatott Kolozsvárra, s az erdélyi 
magyarság életével foglalkozó Rosta című regényét a haladó 
szellemű kritika meleg elismeréssel fogadta. 


A gazdasági válság idején munka nélkül tengődött. Az Állástalan 
Diplomások Országos Bizottsága helyezte el szükségállásba, a 
statisztikai intézetbe. Szatirikus hajlandóságán még az állás-ínség 
sem tudott felülkerekedni. Csakhamar megírta Dr. C sibráky 
szerelmei című regényében hivatali tapasztalatait. A regény 
fölöttesei körében megbotránkozást váltott ki, s csak azért nem lett 
belőle fegyelmi, mert az egyik Vezető tisztviselő kijelentette: semmi 
kedve azzal pártfogolni az irodalmat, hogy egy fegyelmi ügy 
botrányával megalapozza a kezdő író népszerűségét. A 
legnemesebb latirt kulturán nevelkedett polgári humanizmusa 
szembefordította az egyre rohamosabban érlelődő fasizmussal is, 
Anagy ember című regénye az első magyar antifasiszta művek 
sorába tartozik. Első, igazán nagy sikerét az 1942-ben megjelent 
Tegnap című regényével aratta, amelyben izgalmasan ábrázolja 
hőse fejlődését a gyerekkor első emlékeitől az érett férfikorig. S 
nemcsak az egyén fejlődésének könyörtelenül őszinte rajzával, 
hanem a környezet, a két világháború közötti középosztály 
problémáinak kegyetlenül szókimondó elemzésével irányította 
magára az irodalmi körök figyelmét. Szabadság című regénye 
mintegy ennek a témakörnek a folytatása: hőse föllázad a család, a 
környezet, a társadalom ellen, s gyötrődve, de vállalja a magányt, 
hogy önnön életét élhesse. 


Írói törehvéseit méltányolták, kétszer kapott Baumgarten-dijat. 
A háború alatt katonáskodott, s a hadifogságot is megjárta. 


A fölszabadulás után mint annyi haladó szellemű értelmiségi 
társa, lázas buzgalommal vett részt az éledező ország közéletében. 
A rádióhoz került, az irodalmi osztály vezetője, s helyettes 


művészeti igazgató lett, aztán a  könyvkiadói fronton 
munkálkodott. 1950-től kezdve nem köti állandó foglalkozás, csak 
a szépirodalomnak él. 


Az ötvenes években két kötet népmesei földolgozása mellett 
anekdotagyűjteménye, történelmi regényei, a Tisztesség 
keresztje című novellás kötete, a Boldogtalanság 
művészete című regénye, s izgalmas tanulmánykötete: a 
Legendák nyomában jelzik, hogy tematikája, érdeklődési 
köre szélesült, lényegében azonban a két világháború között 
szerzett élményanyag maradt irodalmi munkásságának fő 
forrása. Maró iróniájának céltáblája az akkor megismert világ: az 
a kispolgárság, középosztály, amely 1945 után, a megváltozott 
viszonyok közepette is tovább élte egyre szűkülő, egyre 
értelmetlenebb életét. Regényeinek, novelláinak hősei általában 
ennek az osztálynak képviselői, gyakran üresfejű donhuánok, vagy 
helyüket nem lelő kisszerű lázadók, akik önmaguknak is 
karikatúráivá lesznek. Grandpierre a ráció és a humánum 
jegyében tépázza a hamis polgári illúziókat - világnézeti 
kiindulópontja is a két világháború között jegecesedett ki — s azóta 
csak gazdagodott, mélyült; kispolgárellenes szatírája élesedett, 
fölénye a maradisággal szemben növekedett, de szemlélete 
lényegében nem sokat változott. Szembenállása hőseivel, s a 
regényeiben fölidézett világgál rokonszenves, de olykor szivet 
szoritóan magányos szembenállás, a , polgári író" sajátos reflexe. 
Az Egy szereplő visszatér vagy aPárbeszéd a s or 
ssal azonban kétségtelenül jelzik, hogy érdeklődik a mai kor 
erkölcsi problémái iránt is. 

Írásainak középponti témája a szerelem. A férfi és a nő viszonya 
a feudális szemléletet konzerváló vidéki dzsentri világban, a 
kispolgári erkölcs torz szerelmi ideálja, vagy az önmagával is 
meghasonlott értelmiségi bohém kalandkeresése a szerelemben: 
olyan területek, ahol ironikus hajlama kedvére csaponghat. 


Mindez azonban írásművészetének az egyik oldala csupán, bár 
írásai nagy részét ez jellemzi. A Párbeszéd a sorssal című 
kisregénye azonban már a tiszta szerelem utáni sóvárgást eleveníti 
meg finom költőiességgel, s a Csillagszemű népi hőse is az 
igaz, tiszta szerelemért vívja meg első harcát. S ebben a 
regényében is, mint annyi elbeszélésében két ember magánügye 
társadalmi harccá szélesül, s Kicsi Jankó, a csillagszemű juhász, a 
nép igazságtevő hőse lesz. 


A Csillagszemben népmesei témát dolgoz föl az író. Népmesék, 
népdalok, balladák, ízes anekdoták hangulata, motívumai térnek 
vissza a regényben, a magasrendű írói tudatosság elrendezésében. 
A csillagszemű juhász alakja népmesei ihletésű, de rokonai 
föllelhetők a világirodalomban is. Testvére Till Eulenspiegel, 
Naszreddin hodzsa, sőt a francia irodalom népi hősetvel, középkori 
figuráival, Rabelais regényeinek csupa élet szereplőivel is 
rokoníthatók. Minden bizonnyal  — föl is használta 
olvasmányélményeit hőse megformálásában, a sokféle irodalmi 
hatást azonban teljesen eredetivé tudta gyűrni. 


edd dd 


Kolozsvári Grandpterre kitűnő stiliszta, elragadó elbeszélő, 
sokoldalúan művelt és imponálóan tudatos művész. A 
Csillagszemű-ben is leginkább mesélő kedve, zamatos, ízes 
előadásmódja ragad magával; árad belőle a természetesség, a 
jókedv. S regénye nemcsak érdekes és fordulatos, hanem 
gondolkodásra késztető is, mert ki nem mondott tanulságaiban 
mindig érződik az író szenvedélyes állásfoglalása, s a nép 
diadalmaskodó igazságának ereje. 


Szalay Károly 


